















CUVÎNT ÎNAINTE 


Hotărît lucru, cititorii interesaţi de probleme de estetică, de istoria şi teoria artei, sunt nişte 
privilegiaţi. Alături de Editura Academiei şi Editura Univers care au oferit în ultimii ani versiunile 
româneşti ale unor opere ce marchează puncte cardinale în orientarea esteticii moderne — Croce, Lukâcs, 
Hartmann, Woringer, Pareyson ş.a. — Editura Meridiane îşi continuă cu consecvenţă efortul de a aduce în 
circuitul culturii româneşti, prin diferitele ei colecţii, tot ceea ce repertoriul reflecţiilor eseistice şi istorico- 
teoretice asupra artei poate oferi mai reprezentativ. De la Malraux la Arnold Gehlen, de la Gombrich la 
Dufrenne ori de la Hoffmann la Morawski şi Tatarkiewicz, volumele publicate în seriile „Biografii". 
Memorii. Eseuri", „Arte şi civilizaţii" dar îndeosebi în mai recent înfiinţata „Artă şi gîndire" desfăşoară un 
pasionant spectacol de idei, aducînd în „scenă"protagonişti de primă mărime, ce au înrîurit fiecare in mod 
sensibil fundamentele teoretice ale înţelegerii contemporane a artei. 

Un astfel de protagonist este şi Rudolf Arnheim, prezentat acum întîia oară publicului nostru prin cea 
mai reprezentativă lucrare a sa, publicată prima dată în 1954, dar retipărită între timp de cîteva ori, cu 
substanţiale adăugiri şi îmbunătăţiri. Devenită rapid lucrare de referinţă pentru modalitatea şi eficienţa 
aplicării psihologiei moderne a percepţiei la studiul artei, „Arta şi percepţia vizuală” deschide şi închide 
totodată, prin concluziile şi datele noi ce întregesc ultima ediţie din 1974, şirul unor lucrări ce au 
reprezentat, fiecare, paşi importanţi în constituirea unei psihologii ştiinţifice moderne a artei, ridicată pe 
fundamentele teoriei gestaltisle: Entropy and Art (Entropia în artă), Toward a Psychology of Art (Spre o 
psihologie a artei), Genesis of a Painting (Geneza picturii), Visual Thinking (Glndirea vizuală). Să amintim 
şi mai timpuria Film als Kunst (Filmul ca artă) — scurtul eseu publicat prima oară, în 1932-, la Berlin — 
lucrare fundamentală pentru orice estetică a filmului, în care se pun bazele unei semiotici a imaginilor şi 
formelor în mişcare bazată, de asemenea, pe principiile psihologiei percepţiei. 

Toate aceste lucrări precum şi numeroasele studii publicate în reviste ca „ Psychological Rewiew" sau 

Journal of Aesthetics", au făcut din Rudolf Arnheim cel mai cunoscut şi autorizat reprezentat al unei 


estetici experimentale ce pune în locul procedeului analitic şi nu o dată pur speculativ al explicaţiei, 
demersul descriptiv al observaţiei obiective (atitudine cognitivă din care îşi trag obîrşia şi fundamentele 
teoretice ale „ esteticii informaţionale " elaborată de Moles şi Bense). 

Cariera ştiinţifică a lui Arnheim debutează cu anii de studiu şi cu acumularea experienţei de laborator, 
la Berlin, in preajma lui Wertheimer. După emigrare, determinată de ascensiunea fascismului în Germania, 
Fundaţia Guggenheim îi oferă găzduire între anii 1941—1943 în laboratoarele sale. Perioada 1943—1950 
marchează îmbinarea muncii de cercetare cu cea de predare, în calitate de profesor de " psihologie a artei, 
la Sarah Lawrence College din New York. O bursă Rockefeller, obţinută în 1951, îi oferă răgazul necesar 
redactării lucrării sale devenită clasică „Arta şi percepţia vizuală”. Incepînd din 1968 îşi desfăşoară 
activitatea ca profesor de psihologia artei în cadrul catedrei de studii vizuale şi ambientale de la Univer¬ 
sitatea Harvard. 




De formaţie psiholog-pedagog, Arnheim şi-a însuşit temeinic, dar, cum vom vedea, şi în spirit critic, 
principiile psihologiei formelor (Gestaltpsychologie) în timpul studiilor sale la Berlin, nu numai sub 
îndrumarea directă a lui Wertheimer, ci şi sub fecunda înrîurire a fondatorilor acestei direcţii psihologice: 
Ehrenfels, Kohler, Koffka. Să nu uităm nici izvoarele teoretice ce au dus la cristalizarea acestei doctrine a 
percepţiei, de asemenea detectabile printre leit-motivele cărţii: Craus, Brentano şi, coborind pe filonul de 
gîndire ce a inspirat curentul, chiar Goethe, cu a sa teorie a percepţiei culorilor, de la care provine însuşi 
conceptul de Gestalt. 

A 

Intrucît lucrarea pe care o prefaţăm reprezintă totodată primul contact al publicului nostru cu 
gestaltismul in acto, să încercăm mai întîi să explicităm pe scurt ceea ce în carte nu există decît implicit sau 
menţionat sporadic, şi anume fundamentul teoretic şi contextul de idei în care s-au desfăşurat cercetările 
concrete ale căror concluzii fac obiectul cărţii de faţă. 

Numitorul comun al tuturor experimentelor gestaltiste îl constituie respingerea poziţiei pe care se 
situa psihologia clasică a secolului al XlX-lea, analitcă şi asociaţionalistă. Cu alte cuvinte experienţa 
perceptivă nu mai e considerată ca derivînd din date senzoriale fragmentate şi distincte, reunite apoi printr- 
un ipotetic proces asociativ, ci ca fiind formată din întreguri perceptive, preconstituite şi organizate într-o 
structură cu sens. Gestaltiştii proclamă astfel primordialitatea întregului asupra părţilor în activitatea 
psihică. De aceea văzul nu înseamnă o înregistrare mecanică a unor elemente pasive, ci explorare activă a 
configuraţiei şi astfel receptarea unor imagini structurale semnificative. Psihologia clasică stabilea un 
raport asociativ între impresiile noastre şi manifestările obiectivului. Subiectul ar transpune astfel propriile 
sale tendinţe emotive în obiectele contemplate, graţie unui procedeu analogic. Dimpotrivă, gestaltiştii 
consideră sensul sau valoarea semnificativă a lucrurilor drept inirinsecă proprietăţilor lor formale, ordinii 
ior structurale. 

Metoda cu ajutorul căreia geslaltiştii vor să stabilească experimental cum ia naştere în actul 
percepţiei o anumită formă sau configuraţie a obiectelor experienţei este pur descriptivă: ei constată prin 
observaţie anumite moduri de reprezentare a obiectelor percepute şi deduc din ele cîteva legi cu 
aplicabilitate foarte variată. Din această categorie fac parte celebrele legi formulate în 1890 de Ehrenfels: 

1) faptele psihice sunt „forme", adică structuri totale organic corelate într-un context spaţial sau temporal; 

2) aceste totalităţi constau în sinteze ale unor raporturi, în calităţi formale, fiind cu toate acestea 
transpozabile, adică putîndu-şi conserva însuşirile fundamentale chiar şi în condiţiile schimbării pînă la un 
anumit punct a naturii factorilor din care sunt constituiţi. O altă lege fundamentală, formulată de 
Wertheimer şi numită „ legea pregnanţei", stabileşte că „ orice fenomen natural tinde spre cea mai bună 
organizare permisă de condiţiile date". Prin „cea mai bună organizare" sau „pregnanţă a formei" se 
înţelege ceea ce corespunde criteriului de regularitate, omogenitate, de simetrie sau de simplitate. In fond, 
cum observa Koffka, este vorba de principiul că fiecare formă percepută este întotdeauna cea mai bună 
posibilă într-un sistem dat — principiu a cărui valabilitate gestaltiştii au demonstrat-o prin minuţioase 
observaţii experimentale. 



Prin lucrarea de faţă Rudolf Arnheim inaugurează, în fapt, aplicarea sistematică a acestor principii la 
studiul operelor de artă, continuînd şi dezvoltînd aplicaţiile sporadice şi fragmentare ale lui Kdhler, Koffka 
sau Ehrenfels. El lărgeşte aşadar în mod esenţial sfera problemelor estetice investigate dintr-o perspectivă 
gestaltistă: condiţiile identificării şi recunoaşterii unui întreg perceptiv — a unui pattern vizual — ca 
imagine a ceva; problemele referitoare la caracterul psihologic al fenomenelor de suprapunere, de racursiu, 
de deformare, sau cele referitoare la semnificaţia mişcării aparente, cu efect stroboscopic, în cazul dansului 
şi al cinematografului — aspecte ce nu au mai fost niciodată abordate dintr-o astfel de perspectivă estetică 
şi psihologică integratoare. 

A 

In sensul aceloraşi contribuţii originale — prin care Arnheim a remaniat şi reorganizat metoda 
psihologică făcînd-o aptă pentru o interpretare a fenomenelor estetice — se înscrie şi distincţia, nu tocmai 
lipsită de ambiguitate, făcută de autor între Shape şi Form. Shape (configuraţie, figură) ar reprezenta 
aspectul pur spaţial al lucrurilor, silueta, profilul, conturul şi articulaţiile unui corp material, fără a se lua 
în consideraţie plasarea sa într-un anume spaţiu. Form este figura dotată cu un sens, forma unui conţinut 
anume, care ni se dezvăluie doar în condiţiile în care figura este interpretată în funcţie de orientarea sa, de 
plasarea sa într-un anumit context spaţial, de raportul ei cu fondul. Rezultă astfel că pentru ca un obiect sau 
un fenomen să poată fi perceput ca formă, inclusiv ca formă artistică, acest lucru depinde de: 1) structura 
sistemului perceput ca incluzînd obiectul (cîmpul fizic), 2) de cîmpul mental (sau cerebral) pe care este 
proiectată imaginea şi 3) de raportul structurii cinetice a corpului celui care observă obiectul. Viziunea 
artistică este aşadar viziune a unor forme şi devine semnificantă tocmai pentru că marchează convergenţa 
diverselor dimensiuni psihice. In acest sens trebuie înţeles leit-motivul fundamental al cărţii lui Arnheim şi 
anume că percepţia vizuală a „figurii", aşadar vederea ei, este un proces de explorare activă, de „pipăire " a 
obiectului (opusă receptării pasive a aparatului fotografic). 

Subliniind deci faptul că „citirea" corectă a formei (Form), a semnificaţiei sale, depinde de 
interpretarea ei în contextul altor forme, Arnheim ajunge la o concluzie deosebit de importantă pentru teoria 
şi critica artei moderne anulînd, în fapt, legitimitatea „ obiectului opac" născut dintr-un aleatoriu proces 
instaurativ: „ Conformaţia vizuală a unei opere de artă nu poate fi doar un joc arbitrar de forme şi culori. 
Ea este indispensabilă pentru interpretarea precisă a ideii pe care o exprimă opera ... Tipul de cunoscător 
care apreciază exclusiv forma păcătuieşte la fel de grav faţă de operă ca şi profanul interesat doar de 
subiect. Nici schema formală, nici subiectul nu constituie conţinutul fundamental al operei de artă. Ambele 
sunt instrumente ale formei artistice, servind la a da trup unei abstracţii universale invizibile ". 

Principala obiecţie ce poate fi adusă metodei gestaltiste în analiza formei artistice şi implicit şi lui 
Arnheim o constituie faptul că de dragul „purităţii" analizei ajunge la transformarea mijlocului în scop. Cu 
alte cuvinte, respectînd în toate condiţiile „principiul pregnanţei", înseamnă să apreciem reuşita, respectiv 
valoarea unei forme artistice, doar în funcţie de satisfacerea unor exigenţe elemen—tare (simplitate, ordine, 
simetrie, echilibru etc). Dar, în cazul artei, toate acestea nu sunt decît condiţii şi mijloace, iar nu scopul 
formelor respective. Nu contestăm aşadar justeţea afirmaţiei gestaltiste că orice experienţă tinde spre 
plenitudine, spre o determinare optimă, constînd dintr-o ordine şi un echilibru care să-i confere pregnanţă. 



Dar aceasta nu înseamnă că experienţa tinde spre echilibru de dragul echilibrului sau la pregnanţă pentru 
pregnanţă ca atare. Acestea din urmă constituie numai aspectul formal-estetic al experienţei, dar nu explică 
intenţionalilatea procesului de constituire a formelor respective. De aceea, ca şi în cazul altor demersuri 
experimental-şiiinţifice cu pretenţii de procedee exhaustive — de pildă cel al esteticii informaţionale — şi 
metoda gestaltistă este condamnată la formalism prin însăşi ambiţia sa ştiinţifică care nu-i permite să 
depăşească planul sintactic, gramatical, al relaţiilor dintre elementele formale. Ceea ce, desigur, nu 
diminuează importanţa observaţiilor şi concluziilor permise de acest nivel al cercetării pentru o ulterioară 
analiză semiotică şi axiologică, deci hermeneutică, a formei artistice. 

Este ceea ce Arnheim şi face, în fapt, depăşind permanent şi deliberat graniţele investigaţiei strict 
gestaltiste spre a ajunge la o adevărată filosofie a stilului şi, mai mult, la o concepţie ce vizează optimizarea 
modului de existenţă şi înţelegere a artei. 

Cu alte cuvinte finalitatea cărţii lui Arnheim nu se confundă cu premisele metodologice pe care le 
utilizează. Scopul său mărturisit nu este o analiză de dragul analizei, ci folosirea „materiei" furnizate de 
această analiză pentru impunerea unui mod, nespeculativ, de înţelegere a artei. Constatarea, de loc 
măgulitoare pentru esteticile tradiţionale, de la care porneşte autorul, este că: „arta este în primejdie de a 
se îneca în vorbărie'". Marele public iubitor de artă s-a plictisit de „obscuritatea ameţitoare a vorbăriei 
pretins artistice", de „jonglalul cu lozinci şi cu concepte artistice răsuflate", de ..fâţâielile pseudoştiinţifice 
şi de măsurarea minuţioasă a nimicurilor" nesemnificative. Arta este „cel mai concret lucru din lume şi 
nimic nu ne îndreptăţeşte să-i zăpăcim pe cei ce doresc să afle mai mult despre ea ". 

Demersul său analitic, experimental, de tipul ştiinţelor exacte, constituie o reacţie la această stare de 
fapt. El vrea să prevină „ un mod greşit de a gîndi şi vorbi despre artă", proliferat în urma faptului că „ am 
neglijat darul nostru de a înţelege realitatea prin intermediul simţurilor". Claritatea impresiilor noastre este 
estompată de vorbărie, conceptul este rupt de percept, iar gîndul se mişcă printre abstracţii. Nu ştim ce 
vedem, de aceea ..ne simţim dezorientaţi în prezenţa unor obiecte care au înţeles numai pentru privirea 
nemijlocită şi căutăm refugiu în ambianţa mai familiară a cuvintelor". Simplul contact, chiar repetat, cu 
capodoperele nu este suficient pentru asigurarea unui mod adecvat de înţelegere a lor. Capacitatea noastră 
înnăscută de a înţelege cu ajutorul văzului a „ adormit şi trebuie redeşteptată ". 

Importanţa propedeutică deosebită a cărţii lui Arnheim, atît pentru creator, cît şi pentru pedagogia 
artei, constă în aceea că ne ajută să înţelegem (deci să conştientizăm) ce vedem şi mai ales de ce vedem 
lucrurile aşa şi nu altfel. O cercetare, precum cea expusă în lucrarea de faţă, se înscrie aşadar printre 
contribuţiile teoretice care fac posibilă „trecerea de la creaţia inconştientă la conştiinţa creatoare", după 
fericita formulare a lui Lucian Blaga. 

Să repetăm deci că scopul ultim al experienţelor şi demonstraţiilor lui Arnheim îl reprezintă nu o 
disecare „ chirurgicală" a procesului de percepere, pe traiectul nervului optic, ci examinarea cîtorva dintre 
virtuţiile vederii (creativă, imaginativă ingenioasă, subtilă), pentru a contribui astfel la revitalizarea lor, 
respectiv la îndrumarea şi utilizarea lor în cunoştinţă de cauză. Consideraţiile la care ajunge sunt astfel de o 



extremă utilitate pentru revitalizarea metodologiei de educaţie estetică, respectiv pentru pedagogia artistică 
formativă, avînd ca scop dezvoltarea aptitudinilor perceptive prin educarea percepţiei vizuale a formelor. 

Nu intenţionăm să facem aici inventarul tuturor problemelor şi concluzilor pe care atitudinea, prin 
excelenţă polemică, a autorului le supune atenţiei teoreticienilor artei. Cîteva însă ni se par de o deosebită 
importanţă şi actualitate pentru cristalizarea unei estetici contemporane, dialectice, eliberate de poncifele 
fals materialiste ale unui dogmatism nu numai de conjunctură dar şi de precaritate ştiinţifică. 

Astfel, teza vulgarizatoare despre artă ca reproducere mimetică, fidelă a realităţii, aşa cum ne cade 
sub simţuri, este desfiinţată nu cu argumente de ordin filosofic, deci speculativ, ci prin demonstraţii 
ştiinţifice, dincolo de discuţie. Chiar şi în ipostazele ei cele mai realiste, arta este act de re-creaţie şi ea 
contribuie la perceperea şi înţelegerea adecvată, adevărată a realităţii, numai în măsura în care recreînd-o 
după legi şi criterii proprii, o face sesizabilă în esenţa ei definitorie. Concluzie fundată de Arnheim pe o serie 
de observaţii experimentale pe cil de inedite pe atit de convingătoare. 

Să ne referim, de pildă, la o relaţie de maximă elementaritate precum similitudinea cantitativă 
(dimensională) între un obiect şi imaginea lui artistică. împotriva unei prejudecăţi cu veche tradiţie, privind 
condiţiile unei reflectări „conforme cu realitatea”, Arnheim demonstrează că şi la acest nivel, cantitativ, 
intervine funcţia artistică de restructurare a realului. Redarea „realistă 16 a mărimilor, de pildă, este doar 
marginal importantă pentru echivalenţa dimensiunii obiectelor picturale şi pentru credibilitatea statutului 
lor artistic, căci identitatea perceptuală nu depinde prea mult de ea. în artă „ asemănarea " cea mai deplină, 
apreciată ca atare de cel care percepe forma artistică figurativă, se bazează în fapt pe ne-asemănarea de 
fapt, pe deformări şi denaturări ale proporţiilor şi dimensiunilor de bază ale obiectului. Aceste deformări 
sint cerute de diferenţa, ignorată de profani, dintre „ spaţiul fizic ” real şi „ spaţiul psihologic ” pe care-l 
percepem prin intermediul operei. De aceea, imaginea cea mai „realistă" se bazează pe o iluzie optică. 
Astfel, cum demonstrează extrem de sugestiv Arnheim, perspectiva centrală, procedeu tehnic ce stă la baza 
întregii picturi figurative, realiste, de la Renaştere pînă azi, nu este decît o deformare brutală şi complicată 
a formei normale a lucrurilor. Acelaşi lucru îl demonstrează experimentele descrise în capitolul despre 
redarea aspectului dinamic al unei imagini şi al mişcării în genere. Deosebit de elocventă se arată a fi în 
acest sens diferenţa dintre redarea mecanică, fotografică, a mişcărilor unui cal în galop, de pildă, redare ce 
trezeşte la privitor impresia de fals, de încremenire nefirească — şi redarea picturală a aceleiaşi mişcări, 

inexactă" cum a dovedit analiza mişcării descompuse cu ajutorul filmării, dar mult mai „ adevărată " mai 


credibilă pentru ochi, prin comparaţie cu impresia vizuală păstrată în memorie. Exemple de acest fel pol fi 
aduse la nesfirşit şi ele demonstrează faptul că realizarea de imagini, artistice ori de altă natură, nu derivă 
pur şi simplu din proiecţia optică a obiectului reprezentat, ci este un echivalent al proprietăţilor observate la 
acest obiect, echivalenţă realizată cu mijloace specifice artei. Acest adevăr pune sub semnul ridicolului 
orice doctrină estetică naturalist-iluzionistă, promotoare a unui realism naiv ce consideră opera unui pictor 
sau sculptor o simplă copie a perceptului. O asemenea credinţă, transformată în năzuinţă, stă la baza 
precarităţii artistice, a caracterului ridicol şi puternicei impresii de fals proprie artei kitsch. 



Tocmai în necesitatea acestei reconstruiri şi reconstituiri a realului inlr-un context guvernat de legi şi 
criterii de ordonare proprii, altele decît ale realului fizic, îşi află originea libertatea de creaţie specific 
artistică. în dreptul artistului la „ minciună semnificativă", capabilă să sugereze realul mai exact decît copia 
mecanică; în libertatea sa de a construi nu un duplicat, ci o replică, un echivalent al realului, stă forţa 
artistului şi a artei de înrîurire formativă a conştiinţelor, de impulsionare a progresului şi autodepăşirii. De 
aici, în fond, şi posibilitatea vizionarismului oricărei arte cu adevărat revoluţionare. 

O altă categorie de teze şi idei, mi se pare deosebit de importantă pentru estetică, îndeosebi pentru 
procesul de educaţie estetică a sensibilităţii şi capacităţii perceptive a publicului, tributare încă în cea mai 
mare parte unei orientări aproape exclusive spre descifrarea anecdoticii operei, spre ce se spune într-o 
operă plastică, dar lipsite de interes pentru cum se spune, sau doar incapabilă să discearnă între valoare şi 
nonvaloare (respectiv între izbutit şi neizbutit) din acest punct de vedere. Dar abia de la acest nivel poate 
lua naştere o percepere estetică, adecvată a picturii, capabilă să se convertească în satisfacţie şi emoţie 
specific artistică. Spre a sprijini constituirea conştientă a unui asemenea tip de percepţie, adecvată estetic, 
Arnheim face o descriere exhaustivă a felului de obiecte pe care le vedem şi a mecanismelor perceptuale ce 
explică fenomene vizuale ca: echilibrul, forma, configuraţia, dezvoltarea, spaţiul, lumina, culoarea, 
mişcarea, dinamica şi corolarul lor - expresia. Demers urmat apoi de foarte sugestive, minuţioase şi aplicate 
demonstraţii privind concluziile teoretice obţinute, la picturi şi opere individuale, concrete. Rezultatul este 
un extrem de binevenit şi necesar îndreptar de lectură a alfabetului plastic, fără de care orice contact real al 
publicului cu arta plastică contemporană nu poate fi decit iluzoriu şi generator de confuzii. 

în sfîrşil, fără a epuiza, desigur, sfera problemelor demne de interesul oricărui cititor, mai semnalăm 
deosebita importanţă teoretică a observaţiilor în marginea artei naive şi a celei create de copii, în care 
autorul ne propune şi legitimează o „toleranţă perceptivă" pentru echivalenţele artei nerenascentiste 
(„nerealiste") de surprindere a realului: pictura naivă, „perspectiva egipteană", cubismul. Demonstrînd 
legitimitatea, respectiv logica internă a acestor perspective „ex-centrice", în mod eronat puse pe seama 
unor deficienţe de tehnică artistică, Arnheim ne oferă un ghid indispensabil pentru o orientare judicioasă în 


„muzeul imaginar" al artei tuturor timpurilor şi tuturor zonelor geografice. 

Spre deosebire de Gillo Dorfles - prefaţatorul ediţiei italiene a acestei cărţi nu considerăm că Arnheim 
ne oferă prin lucrarea de faţă o nouă estetică. Demersul ei teoretic este mai apropiat de rigorile şi limitele 
oricărei Kunstwissenschaft, chiar dacă numeroase observaţii în marginea materialului experimental ating 
altitudinea reflecţiei filosofice asupra artei. Explicaţiile şi concluziile de tipul celor din această carte nu pot 
determina în mod direct judecăţile de valoare asupra operelor analizate, dar ele ne permit să evaluăm cu 
mai multă rigoare şi obiectivitate cauzele anumitor efecte estetice, aparent „ inefabile", ce au însă, în mod 
evident, baze perceptive solide. 

Aşadar „Arta şi percepţia vizuală”, ca şi celelalte lucrări amintite ale lui Arnheim nu configurează o 

nouă estetică", dar ele constituie baza factologică indispensabilă pentru o estetică ce tinde să confere 


aserţiunilor ei rigoarea, caracterul univoc si fundamentarea experimentală proprie tezelor formulate de 

ştiinţele exacte. In acest sens Rudolf Arnheim poate fi citat printre izvoarele teoretice ale esteticii semiotice 


şi experimentale. 


VICTOR ERNEST MAŞEK 



PREFAŢĂ* 

Această carte a fost rescrisă în întregime. O asemenea revizuire i se poate părea mai firească unui 
profesor decît altor autori, căci profesorul este obişnuit să i se dea un nou prilej, în fiecare an, pentru a-şi 
formula ideile mai clar, a elimina materialul superfluu şi a adăuga noi date şi constatări, pentru a îmbunătăţi 
organizarea materialului şi în general pentru a trage folos din modul în care a fost primită lucrarea. 

Cu aproximativ douăzeci de ani in urmă, am scris prima versiune a cărţii de faţă într-un ritm intens. 
Trebuia s-o termin în cincisprezece luni sau să n-o mai scriu deloc. Am scris-o, la drept vorbind, într-un 
singur efort continuu, oprindu-mă doar rareori pentru a consulta alte resurse decît cele păstrate în memorie, şi 
am lăsat demonstraţiile şi argumentările să se succeadă aşa cum îmi veneau în minte. A fost un efort 
antrenant şi foarte personal. Primirea prietenească făcută cărţii se poate datora în parte acestei verve 
nedisciplinate a unui autor uşuratic, neobişnuit cu munca sistematică cerută de expunerile teoretice. 

Totuşi anumite neajunsuri ale procedeului au început să se ivească pe măsură ce continuam să predau 
materia cuprinsă în carte şi să observ reacţiile la modul meu de prezentare. Multe din cele descrise proveneau 
din cîteva principii fundamentale, dar această provenienţă nu era totdeauna explicitată în text şi nici 
principiile în sine nu erau demonstrate cu suficientă stăruinţă: Un asemenea stil nu contravenea mentalităţii 
artiştilor şi a studenţilor în arte, care se concentrau pe elementele vizuale specifice, sesizînd înţelesul general 
ce străbătea ansamblul. Dar chiar şi ei, am început s-o simt, ar fi avantajaţi de o organizare mai unitară. Şi, 
desigur, acest lucru ar fi util savanţilor şi gînditorilor care preferă expuneri mai sistematice. 

Mai mult, acum două decenii, principiile fundamentale nu erau la fel de clare în mintea mea pe cît sînt 
astăzi, în noua versiune mă străduiesc să arăt că tendinţa spre cea mai simplă structură, dezvoltarea pe etape 
de diferenţiere, caracterul dinamic al percepţiilor şi alte trăsături de bază se aplică, fără excepţie, tuturor 
fenomenelor vizuale. Nu cred că aceste principii s-ar fi învechit în urma unor descoperiri mai noi. 
Dimpotrivă, convingerea mea este că ele ocupă acum treptat locul ce li se cuvine, şi sper că o insistenţă mai 
explicită asupra prezenţei lor universale va permite cititorului să vadă mai pregnant,în numeroasele aspecte 
ale formei, culorii, spaţiului şi mişcării, manifestări ale unui unic mod de expresie coerent. 

în fiecare capitol unele pasaje au rezistat la proba timpului, şi dacă aprecierea cititorilor concordă cît de 
cît cu a mea, aceştia nu vor resimţi probabil lipsa prea multora dintre formulările cu care între timp s-au putut 
obişnui sau de care eventual s-au ataşat. Ei le pot găsi, totuşi, în alt loc din acelaşi capitol, sau chiar într-un 
alt capitol, şi nu-mi rămîne decît să sper că aceste transformări permit o încadrare mai logică în context. 


* Prefaţă la “versiunea nouă“ a lucrării, publicată în 1974. 



Deşi unele propoziţii sau pagini întregi au fost extrase din prima ediţie, cea mai mare parte a textului 
este nouă, nu numai în redactare dar şi în conţinut. Douăzeci de ani de interes asiduu pentru un domeniu nu 
pot să nu lase urme. La fel de explicabil, cartea s-a dezvoltat, cum se întîmplă, şi în sensul unui volum mai 
mare. Au apărut noi idei, exemple noi îmi stau la îndemînă şi s-au publicat numeroase studii relevante. Dar 
chiar şi astfel, noua versiune nu pretinde mai mult decît cea veche a fi o prezentare exhaustivă a literaturii de 
specialitate. Am continuat să caut demonstraţii izbitoare şi confirmări ale fenomenelor vizuale legate de artă. 
Totodată am eliminat din carte anumite digresiuni şi formulări mai complicate; cîteva dintre acestea au fost 
tratate separat într-o serie de eseuri cuprinse sub titlul Spre o psihologie a artei (Toward a Psychology of 
Art). Dacă cititorii observă că redactarea cărţii (în limba engleză — n.redj este mai bună şi mai precisă, aş 
vrea să se ştie că acest progres se datoreşte strădaniei unui excelent redactor, doamna Muriel Bell. îi sînt mult 
îndatorat şi soţiei mele Mary, care a descifrat şi dactilografiat întregul manuscris. 

Majoritatea ilustraţiilor folosite în prima ediţie au fost păstrate, deşi cîteva sînt înlocuite cu imagini mai 

A 

atrăgătoare. In concluzie pot doar să nădăjduiesc că lucrarea va continua să se găsească, adnotată şi mînjită 
cu ipsos şi vopsele, pe mesele şi pupitrele celor preocupaţi activ de teoria şi practica artistică şi că, în 
veşmîntul ei nou şi mai frumos, ea va continua să se numere printre acele materiale de specialitate de care 
artele vizuale au nevoie pentru a-şi îndeplini tăcuta lor menire. 


R.A. 

Catedra de studii vizuale şi ambientale 

Universitatea Harvard Cambridge, Massachusetts, S.V.A. 



INTRODUCERE 


S-ar părea că arta este în primejdie de a se îneca în vorbărie. Rareori ni se oferă vreo creaţie nouă pe 
care am fi dispuşi s-o acceptăm ca artă autentică; în schimb, sîntem copleşiţi sub un curent de cărţi, articole, 
teorii, discursuri prelegeri, îndrumări — toate gata să ne spună ce este şi ce nu este arta, cine ce a făcut, cînd, 
de ce, din cauza cui şi pentru care motiv. Ne obsedează imaginea unui trup mic şi gingaş, disecat cu aviditate 
de nenumăraţi chirurgi şi analişti profani. Şi sîntem înclinaţi să admitem că arta este nesigură în vremea 
noastră deoarece ne gîndim prea mult la ea şi o discutăm prea mult. 

Probabil că un asemenea diagnostic este superficial. într-adevăr această stare de lucruri pare 
nesatisfăcătoare aproape tuturor; dar dacă vom căuta cauzele ei cu o puţină atenţie, vom găsi că moştenim o 
situaţie culturală care, pe de o parte, este nepotrivită creaţiei artistice şi pe de alta, pare să încurajeze un mod 
greşit de a gîndi despre ea. Experienţele şi ideile noastre tind să fie generale dar nu profunde, sau profunde 
dar nu generale. Am neglijat darul nostru de a înţelege realitatea prin intermediul simţurilor. Conceptul este 
rupt de percept, iar gîndul se mişca printre abstracţiuni. Ochii noştri au fost reduşi la rolul unor instrumente 
de identificare şi măsurare; în consecinţă, suferim din cauza unei sărăcii de idei care să poată fi exprimate în 
imagini şi din cauza incapacităţii noastre de a descoperi sensul celor văzute. Desigur, ne simţim dezorientaţi 
în prezenţa unor obiecte care au înţeles numai pentru privirea nemijlocită şi căutăm refugiu în ambianţa mai 
familiară a cuvintelor. 

Simplul contact cu capodoperele nu este destul. Prea mulţi oameni vizitează muzee şi adună volume de 
reproduceri fără să capete acces la artă. Capacitatea noastră înnăscută de a înţelege cu ajutorul ochiului a 
adormit şi trebuie redeşteptată. Putem realiza aceasta cel mai bine mînuind creioane, peneluri, dălţi şi, poate, 
aparate de fotografiat. Dar şi aici, obiceiurile rele şi concepţiile greşite vor bara calea celor neajutaţi. Adesea 
aceştia sînt sprijiniţi cel mai eficace de dovezile vizuale, atunci cînd li se arată punctele slabe sau li se pre¬ 
zintă exemple bune. Dar acest sprijin rareori ia forma unei pantomime. Oamenii au motive temeinice pentru 
a sta de vorbă între ei. Cred că acest lucru este adevărat şi în domeniul artelor. 

Aici, însă, trebuie să luăm în considerare spusele artiştilor şi profesorilor de artă, care ne previn contra 
utilizării vorbelor în atelier şi în sălile de expoziţie. Deşi ei înşişi pot folosi multe vorbe pentru a-şi formula 



avertismentul. Ei pot pretinde, în primul rînd, că impresiile vizuale nu pot fi transmise prin limbajul verbal 
Există un miez de adevăr în aceasta. Calităţile specifice ale experienţei oferite de un tablou al lui Rembrandt 
sînt doar parţial reductibile la descriere şi explicaţii. Această limitare însă nu se aplică numai artei, ci oricărui 
obiect al experienţei. Nici o descriere sau explicaţie, fie portretul verbal pe care o secretară îl face şefului ei, 
fie descrierea de către un medic a sistemului glandular al pacientului, nu poate decît să prezinte cîteva 
categorii generale într-o anumită configuraţie. Savantul construieşte modele conceptuale care, cu puţină 
şansă, vor reflecta esenţa a ceea ce el doreşte să înţeleagă despre un fenomen dat. Dar el ştie că nu poate 
exista o reprezentare complexă a unui caz individual. El ştie, de asemenea, că nu este nevoie să repete, în 
copie, ceea ce există deja. 

Artistul, la rîndul său, foloseşte categoriile de formă şi culoare pentru a fixa în particular un lucru cu 
semnificaţie universală. El nu doreşte, şi nici nu poate, să egaleze unicul. Desigur, rodul strădaniei sale este 
un obiect sau o acţiune unică în felul ei. Lumea pe care o vedem atunci cînd privim un tablou de Rembrandt 
n-a fost înfăţişată de nimeni altul; pentru a pătrunde în această lume trebuie să receptăm sentimentul şi 
caracterul specific al luminilor şi umbrelor ei, chipurile şi gesturile oamenilor ei şi atitudinea faţă de viaţă 
transmisă de ea — să le receptăm nemijlocit, prin simţurile şi simţirile noastre. Cuvintele pot şi trebuie să 
aştepte pînă cînd mintea noastră distilează, din această unicitate a experienţei, generalităţi care să poată fi 
sesizate de simţurile noastre, conceptualizate şi etichetate. Obţinerea unor asemenea generalităţi dintr-o 
operă de artă e un proces laborios, dar care nu diferă în principiu de încercarea de a descrie natura altor 
fenomene complexe, ca structura fizică sau mentală a fiinţelor vii. Arta este produsul organismelor şi, ca 
atare, nu e probabil nici mai simplă, nici mai complexă decît aceste organisme. 

Se întîmplă adesea să vedem şi să simţim anumite calităţi într-o operă; de artă, dar să nu le putem 
exprima în cuvinte. Acest, lucru se datoreşte nu împrejurării că noi folosim limbajul, ci faptului că n-am 
reuşit încă să „turnăm" calităţile percepute în categorii adecvate. Limbajul nu poate realiza aceasta direct 
deoarece el nu ne oferă o cale nemijlocită de contact senzorial cu realitatea, ci serveşte doar pentru a denumi 
cele văzute, auzite sau concepute de noi. Desigur, el nu este un agent străin, nepotrivit pentru fenomenele 
perceptuale. Dimpotrivă, limbajul nu se referă decît la experienţe perceptuale. Aceste experienţe, totuşi, 
trebuie să fie încodate prin analiza perceptuală înainte ca noi să le putem denumi. Din fericire, analiza 
perceptuală este foarte subtilă şi poate merge departe. Ea ne ascute privirea în scopul pătrunderii unei opere 
de artă pînă la limita impenetrabilului final. 

O altă prejudecată susţine că analiza verbală paralizează creaţia şi înţelegerea intuitivă. Şi aici există un 
miez de adevăr. Istoria trecutului şi experienţa prezentului ne oferă multe exemple despre nocivitatea 
formulelor şi reţetelor. Dar trebuie oare să conchidem că în artă un anumit atribut al minţii urmează a fi 
suspendat pentru ca altul să poată funcţiona? Nu este oare adevărat că perturbările se produc tocmai atunci 
cînd o anumită facultate mintală acţionează în detrimentul alteia? Echilibrul gingaş al tuturor capacităţilor 
unei persoane — singurul care îi permite să trăiască deplin şi să lucreze bine — este afectat nu numai atunci 


cînd intelectul stînjeneşte intuiţia, dar şi cînd senzaţia înlătură judecata. Bîjbîiala în imprecizie nu este deloc 


mai productivă decît aderenţa oarbă la reguli. O autoanaliză neînfrînată poate fi dăunătoare, la fel ca şi 



primitivismul artificial al celui ce refuză să înţeleagă cum şi de ce lucrează. Omul modem poate, şi ca atare 
trebuie să-şi trăiască viaţa dovedind o conştiinţă de sine fără precedent. Sarcina de a trăi a devenit, pare-se, 
mai grea, dar nu există nici o cale ocolitoare. 

Scopul cărţii de faţă este de a examina cîteva dintre virtuţile simţului vizual şi, prin aceasta, de a ajuta 
la împrospătarea şi îndrumarea lor. De cînd mă ţin minte am avut de-a face cu arta, i-am studiat natura şi 
istoria, mi-am încercat şi ochiul şi mina, am căutat tovărăşia artiştilor, teoreticienilor, profesorilor de artă. 
Acest interes a sporit în urma studiilor mele de psihologie. Toate procesele vizuale sînt de domeniul 
psihologului, şi nimeni n-a discutat vreodată procesele creării şi receptării artei fără să recurgă la psihologie. 
Unii teoreticieni apelează cu folos la constatările psihologilor. Alţii le aplică unilateral sau fără să admită că 
o fac; dar inevitabil ei toţi folosesc psihologia, unii conform progreselor la zi, alţii în variante locale sau ca 
rămăşiţe ale unor teorii din trecut. 

Pe de altă parte, unii psihologi dovedesc un interes profesional faţă de artă. Pare însă justificat să 
spunem că cei mai mulţi dintre ei au contribuit doar marginal la înţelegerea aspectelor esenţiale. Aceasta se 
datoreşte mai ales faptului că pe psihologi îi interesează adesea activităţile artistice numai ca instrument de 
explorare a personalităţii umane, ca şi cum arta s-ar deosebi prea puţin de o pată Rorschach sau de 
răspunsurile la un chestionar. De asemenea, ei îşi limitează demersul la ceea ce poate fi măsurat sau numărat 
şi la concepte pe care le-au obţinut din practica experimentală, clinică sau psihiatrică. Se poate ca prudenţa 
lor să fie întemeiată, căci arta, ca orice alt obiect de studiu, cere o cunoaştere intimă care se naşte doar dinlr- 
o iubire îndelungată şi din devotament răbdător. O bună teorie a artei trebuie să aibă iz de atelier, deşi limba 
ei se va deosebi de jargonul specializat al pictorilor şi sculptorilor. 

Propria mea sarcină este limitată în multe privinţe. Ea implică doar artele vizuale, mai ales pictura, 
desenul şi sculptura. Această preferinţă, fără îndoială, nu este complet arbitrară. Artele tradiţionale au 
acumulat nenumărate exemple, de cea mai mare varietate şi de cea mai bună calitate. Ele ilustrează 
problemele formei cu o precizie ce nu se poate obţine decît prin munca migăloasă a minţii. Aceste 
demonstraţii nu duc însă spre fenomene similare, deşi adesea mai puţin clar manifestate, din domeniul artelor 
fotografice şi interpretative. De fapt, studiul de faţă derivă dintr-o analiză psihologică şi estetică a filmului 
întreprinsă în deceniile 3 şi 4 ale secolului nostru. 

O altă limită a lucrării mele este de ordin psihologic. Toate aspectele intelectului, congnitive, sociale, 
sau motivaţionale, au legătură cu arta. Locul artistului in comunitate, efectele muncii sale asupra relaţiilor 
dintre el şi ceilalţi oameni, funcţia activităţii creatoare în cadrul strădaniei intelectuale de a se realiza şi a 
dobîndi înţelepciunea — nici unul din aceste aspecte nu constituie obiectul principal al cărţii. Nu mă ocup 
nici de psihologia consumatorului de artă. Sper însă că cititorii se vor simţi compensaţi prin bogata galerie de 
forme, culori şi mişcări ce îi întîmpină aici. Făcînd puţină ordine în această vegetaţie luxuriantă, stabilind o 
morfologie şi extrăgînd anumite principii, vom avea destule de îndeplinit. 

• Iată deci prima sarcină: o descriere a felului de obiecte pe care le vedem şi a mecanismelor 


* Rorschach, H. (1884-1922), psihiatru elveţian, autor al unui test psihodiagnostic bazat pe interpretarea de către subiecţi 
a configuraţiilor sugerate de o pată de cerneală (n.trad.) 



perceptuale ce explică fenomenele vizuale. Dacă ne-am opri la suprafaţă însă, am lăsa întreaga strădanie 
trunchiată şi fără sens. Formele vizuale nu au înţeles decît în măsura în care ne spun ceva. Iată de ce vom 
purcede totdeauna de la imaginile percepute la sensul pe care ele îl transmit, iar o dată, ce vom reuşi să 
privim atît de departe, putem spera să recîştigăm în profunzime ceea ce pierdem în întindere prin îngustarea 
deliberată a orizontului nostru. 

Principiile gindirii mele psihologice şi multe dintre experimentele pe care le voi menţiona mai jos 
derivă din teoria Gestalt -ului — o disciplină psihologică, trebuie să adaug, fără nici o legătură cu diversele 
forme de psihoterapie ce folosesc această denumire. Cuvîntul „Gestalt", care în germană înseamnă „formă", 
este aplicat de pe la începutul secolului unui set de principii ştiinţifice formulate mai ales pe baza unor 
experimente în domeniul percepţiei senzoriale. Se admite în general că temeliile cunoştinţelor noastre actuale 
despre percepţia vizuală au fost puse în laboratoarele psihologilor gestaltişti. Propria mea evoluţie a fost 
modelată de lucrările teoretice şi practice ale acestei şcoli. 

Ca să precizăm, de la începuturile ei psihologia Gestalt -ului s-a înrudit cu arta. Arta este prezentă în 
scrierile lui Max Wertheimer, Wolfgang Kohler şi Kurt Koffka. Pe alocuri ea este explicit menţionată, dar 
mai important găsim faptul că spiritul ce stă la baza judecăţii acestor oameni permite artistului să se simtă la 
el acasă. într-adevăr, era nevoie de un fel de viziune artistică a realităţii pentru a aminti savanţilor că 
majoritatea fenomenelor naturale nu pot fi descrise satisfăcător dacă le analizăm parte cu parte. Că întregul 
nu se poate alcătui prin adăugirea, unor părţi izolate nu era ceva nou pentru artist. De veacuri savanţii 
spuneau lucruri valoroase despre realitate descriind reţele de relaţii mecanice, dar nicicînd o operă de artă n-a 
putut fi creată sau înţeleasă de minţi incapabile să conceapă structura integrată a unui întreg. 

în lucrarea care a dat teoriei Gestalt -ului numele ce-1 poartă, Christian von Ehrenfels subliniază că dacă 
fiecare dintr-o duzină de subiecţi ar asculta cîte unul din cele douăsprezece tonuri ale unei melodii, suma 
experienţelor lor n-ar fi egală cu experienţa unor persoane care ascultă întreaga melodie. Multe din 
experimentele ulterioare ale teoreticienilor gestaltişti au fost menite să demonstreze că aspectul oricărui 
element depinde de locul şi funcţia acestuia într-o schemă generală. Un cititor atent nu poate lua cunoştinţă 
de aceste studii fără să admire năzuinţa spre unitate şi ordine ce transpare din actul elementar de a privi la o 
simplă imagine alcătuită din linii. Departe de a fi o înregistrare mecanică de elemente senzoriale, vederea s-a 
dovedit o receptare cu adevărat creatoare a realităţii — imaginativă, ingenioasă, subtilă şi plină de frumuseţe. 
S-a vădit că acele calităţi care disting pe gînditor şi pe artist caracterizează toate activităţile intelectului. 
Psihologii au început de asemenea să vadă că nu au de-a face cu o coincidenţă: aceleaşi principii se aplică 
întregii game de capacităţi mintale, deoarece mintea funcţionează totdeauna ca un întreg. Orice percepţie este 
totodată gîndire, orice judecată este totodată intuiţie, orice observaţie este totodată imaginaţie. 

Importanţa acestor concepţii pentru teoria şi practica artistică este evidentă. Nu mai putem considera că 
munca artistului este o activitate izolată, inspirată în chip misterios din ceruri şi fără legături, reale sau 
posibile, cu alte activităţi omeneşti. Dimpotrivă, recunoaştem acel tip deosebit de vedere care duce la crearea 
artei mari ca dezvoltare a activităţilor vizuale mai umile şi mai obişnuite pe care le practicăm cotidian. Aşa 
cum banala căutare a informaţiilor este „artistică" deoarece implică crearea şi găsirea de forme şi înţelesuri, 




tot astfel concepţia artistică este un instrument de viaţă, un mod rafinat de a înţelege cine sîntem şi unde ne 
aflăm. 


Atîta timp cit materia primă a experienţei a fost considerată drept o aglomerare amorfă de stimuli, 
observatorul părea liber s-o utilizeze după bunul său plac. Văzul era o impunere total subiectivă a formei şi 
sensului asupra realităţii şi, de fapt, nici un cercetător din domeniul artei n-ar putea nega că artiştii 
individuali sau culturile modelează lumea după propriul lor tip. Cercetările gestaltiste arată insă cu claritate 
că foarte adesea situaţiile întîlnite au caracteristici proprii, care impun ca noi să le percepem în modul 
cuvenit. Contemplarea lumii s-a dovedit a cere o interacţiune între proprietăţile furnizate de obiect şi natura 
subiectului care observă. Acest element obiectiv al experienţei justifică încercările de a distinge între 
concepţiile adecvate şi inadecvate privind realitatea. Mai mult, ne putem aştepta ca toate concepţiile adecvate 
să conţină un miez comun de adevăr care să facă arta tuturor epocilor şi a tuturor zonelor geografice potenţial 
semnificativă pentru toţi oamenii. Dacă s-ar putea demonstra în laborator că o figură liniară bine organizată 
reprezintă pentru toţi observatorii în esenţă aceeaşi formă, indiferent de asociaţiile şi fanteziile pe care le 
suscită la unii dintre ei în virtutea formaţiei lor culturale şi a înclinaţiilor lor individuale, ne-am putea aştepta 
la acelaşi lucru, măcar în principiu, în cazul celor ce privesc opere de artă. Această credinţă în validitatea 
obiectivă a comunicării artistice a furnizat antidotul mult dorit la coşmarul subiectivismului şi relativismului 
fără margini. 

/V 

In sfîrşit, găsim o lecţie sănătoasă în descoperirea că văzul nu înseamnă o înregistrare mecanică a unor 
elemente, ci mai curînd receptarea unor imagini structurale semnificative. Dacă acest lucru este valabil 
pentru simplul act de percepere a unui obiect, el se verifică şi mai mult în cazul abordării artistice a realităţii. 
Evident, artistul, la fel ca instrumentul său vizual, nu este un aparat de înregistrare mecanică. Reprezentarea 
artistică a unui obiect nu poate fi considerată o transcriere plicticoasă, detaliu cu detaliu, a aspectului lui 
întîmplător. Cu alte cuvinte există aici o analogie ştiinţifică la faptul că imaginile din realitate pot rămîne 
valabile chiar şi atunci cînd se îndepărtează mult de asemănarea „realistă". 

A fost încurajator să descopăr că unele concluzii similare au fost trase în mod independent şi în 
domeniul educaţiei artistice. în special Gustaf Britsch, de ale cărui lucrări am luat cunoştinţă prin intermediul 
lui Henry Schaefer-Simmern, afirmă că mintea, în strădania ei de a ajunge la o concepţie ordonată a realităţii, 
trece în mod legic şi logic de la configuraţiile perceptuale cele mai simple la configuraţii din ce în ce mai 
complexe. S-a dovedit de asemenea că principiile rezultate din experimentele gestaltiste sînt active şi sub 
raport genetic. Interpretarea psihologică a procesului de creştere prezentată în capitolul IV se bazează din 
plin pe formulările teoretice ale lui Schaefer-Simmern şi pe experienţa sa de o viaţă ca educator. Lucrarea 
lui, Desfăşurarea activităţii artistice (The Unfolding of Artistic Activity), a dovedit că putinţa de a aborda 
viaţa artistic nu este privilegiul cîtorva specialişti dotaţi, ci stă la îndemâna oricărei persoane normale pe care 
natura a înzestrat-o cu o pereche de ochi. Pentru un psiholog aceasta înseamnă că studiul artei este o parte 
indispensabilă a studiului omului. 

Cu riscul de a da colegilor mei din comunitatea ştiinţifică motive de nemulţumire, aplic principiile în 
care cred cu o unilateralitate cam nechibzuită, în parte deoarece consider că instalarea prudentă a unor scări 



de incendiu, intrări laterale şi săli de aşteptare dialectice ar fi făcut construcţia extrem de mare şi de greoaie, 
îngreunînd orientarea, şi în parte deoarece în anumite cazuri este util să afirmi un punct de vedere cu o 
simplitate neşlefuită, lăsînd rafinamentele pentru schimbul ulterior de atacuri şi riposte. Trebuie de asemenea 
să mă scuz în faţa istoricilor de artă pentru că folosesc materialul lor in mod mai puţin competent decît ar fi 

fost eventual de dorit. In prezent, un examen pe deplin satisfăcător al relaţiilor dintre teoria artelor vizuale şi 
cercetările psihologice pertinente este mai presus de puterile unui singur om. Dacă încercăm să unim două 
lucruri care, deşi înrudite, n-au fost create unul pentru altul, este nevoie de multe ajustări şi multe lacune 
trebuie astupate provizoriu. Am fost nevoit să speculez atunci cînd n-am putut dovedi şi să folosesc proprii 
mei ochi cînd n-am putut conta pe ai altora. M-am străduit să indic acele probleme care aşteaptă o cercetare 
sistematică. Şi, la urma urmelor, de ce n-aş exclama şi eu ca Herman Melville: „Toată această carte este 
numai o ciornă - ba nu, e ciorna unei ciorne. O voi, Timp, Energie, Bani, şi Perseverenţă!" 

Cartea tratează despre ceea ce poate vedea toată lumea. Mă bazez pe scrierile de estetică şi critică de 
artă numai în măsura în care ele ne-au ajutat, pe mine şi pe studenţii mei, să vedem mai bine. Am încercat să- 
1 cruţ pe cititor de truda lecturii multor lucruri care nu servesc la nimic bun. Unul dintre motivele pentru care 
am scris această carte este acela că, după părerea mea mulţi oameni s-au plictisit de obscuritatea ameţitoare a 
vorbăriei pretins artistice, de jonglatul cu lozinci şi cu concepte estetice răsuflate, de făţuielile 
pseudoştiinţifice, de goana impertinentă după simptome clinice, de măsurarea minuţioasă a nimicurilor şi de 
epigramele graţioase. Arta este cel mai concret lucru de pe lume, şi nimic nu ne îndreptăţeşte să-i zăpăcim pe 
cei ce doresc să afle mai multe despre ea. 

Unora dintre cititori demersul le poate părea supărător de sobru şi prozaic. Li se poate răspunde cu cele 
scrise de Goethe cîndva unui prieten, Christian Gottlob Heyne, care era profesor de retorică la Gottingen: 
„După cum poţi vedea, punctul meu de plecare este foarte practic şi realist, şi li s-ar putea părea unora că am 
tratat chestiunile cele mai pronunţat spirituale într-un mod prea neinspirat; dar să mi se permită să remarc că 
zeităţile greceşti nu tronau în al nouălea sau al zecelea cer, ci în Olimp, făcînd paşi gigantici nu de la un 
soare la altul ci, cel mult, de la un munte la altul". Şi totuşi, un cuvînt de prevenire asupra modului cum 
trebuie folosită cartea s-ar putea dovedi util. De curînd, un tînăr asistent de la Dartmouth College a expus un 
asamblaj care, îmi face plăcere s-o spun, se numea Omagiu lui Arnheim. Opera era compusă din zece curse 
de şoareci identice, aşezate în şir. în locul unde trebuia prinsă momeala, autorul scrisese titlurile celor zece 
capitole ale cărţii de faţă, cîte unul pentru fiecare cursă. Dacă opera era un avertisment sincer, la ce oare se 
referea acesta? 

Lucrarea poate într-adevăr acţiona ca o cursă dacă este folosită drept îndrumar pentru abordarea 
operelor de artă. Oricine a privit cum conduc profesorii grupuri de elevi printr-un muzeu ştie că a reacţiona 

la operele maeştrilor este cel puţin dificil. In trecut, vizitatorii se puteau concentra asupra subiectului, evitînd 
astfel să ia în seamă arta. Apoi o generaţie de critici influenţi ne-au învăţat că atenţia dată subiectului este un 
semn sigur de ignoranţă. începînd de atunci, exegeţii artei au propovăduit relaţiile formale. Dar cum ei 
studiau formele şi culorile într-un fel de vid, metoda lor nu era decît o altă cale de ocolire a artei. Căci, aşa 
cum am menţionat mai sus, formele vizuale n-au alt sens decît cel pe care ni-1 comunică. închipuiţi-vă acum 



că un profesor ar folosi metoda din această carte în mod superficial drept ghid pentru abordarea unei opere 
de artă: „Ei, copii, să vedem cîte picăţele roşii putem găsi în acest tablou de Matisse !" Procedăm sistematic, 
făcînd un inventar al tuturor formele rotunde şi al tuturor formelor unghiulare. Căutăm linii paralele, ca şi 
exemple de suprapunere şi de relaţii figură-fond. în clasele mai mari căutăm să descoperim sisteme de 
gradienţi. Iar cînd toate elementele sînt înşiruite ordonat, se cheamă că am cinstit cum se cuvine întreaga 
lucrare. Aşa ceva se poate face, şi s-a făcut uneori, dar este cel din urmă demers pe care un adept al 
psihologiei Gestalt-ului şi l-ar dori atribuit. 

Cine vrea să capete acces la opera de artă trebuie, înainte de toate, să ia contact cu aceasta ca întreg. Ce 

receptăm oare din ea? Care este calitatea tonală a coloritului, sau dinamica formelor? înainte de a identifica 
elementele individuale, compoziţia totală ne comunică ceva ce nu trebuie să scăpăm. Căutăm o temă, o cheie 
de care se leagă totul. Dacă există un subiect, aflăm despre el cît putem de multe, căci nimic din cele puse de 
artist în opera sa nu poate fi neglijat de către privitor fără consecinţe. îndrumaţi sigur de structura întregului 
încercăm apoi să recunoaştem trăsăturile principale şi să explorăm dominaţia lor asupra detaliilor subsidiare. 
Treptat, întreaga bogăţie a operelor de artă se dezvăluie şi se orînduieşte, începînd, atunci cînd o percepem 
corect, să ne reţină toate capacităţile intelectuale cu mesajele care ni le transmite. Iată pentru ce lucrează 
artistul. Dar este de asemenea specific omului ca el să vrea să definească ceea ce vede şi să înţeleagă de ce 
vede cele văzute. Aici se poate dovedi utilă lucrarea de faţă. Explicitînd categoriile vizuale, extrăgînd 
principiile ce le stau la bază şi arătînd cum funcţionează relaţiile structurale, această prezentare a unor 
mecanisme formale nu ţinteşte să înlocuiască intuiţia spontană, ci să o ascută, să o susţină şi să facă 
elementele ei comunicabile. Dacă instrumentul oferit aici ucide experienţa în loc s-o dezvolte, înseamnă că 
ceva n-a fost în regulă. Capcana trebuie evitată. 

Prima mea încercare de a scrie această carte datează din anii 1941—1943, cînd am primit în acest scop 
o subvenţie de la Fundaţia memorială „John Simon Guggenheim". Lucrînd, am ajuns la concluzia că 
instrumentele disponibile atunci în psihologia percepţiei erau nepotrivite pentru investigarea unora dintre 
cele mai importante probleme vizuale ale artei. Aşadar, în loc de a scrie cartea pe care o proiectasem, am 
întreprins cîteva studii speciale, mai ales în domeniile spaţiului, expresiei şi mişcării, menite a umple o parte 
din aceste lacune. Materialul a fost verificat şi dezvoltat în cadrul cursurilor de psihologie a artei ţinute de 
mine la Sarah Lawrence College şi la New School for Social Research din New York. Atunci cînd, în vara 
anului 1951, o bursă primită de la Fundaţia Rockefeller mi-a permis să-mi iau un concediu de un an, m-am 
simţit pregătit pentru prezentarea relativ coerentă a acestui domeniu. Oricare ar fi valoarea cărţii, sînt mult 
îndatorat secţiei de umanistică a Fundaţiei, care mi-a dat putinţa de a-mi aşterne constatările pe hîrtie. Vreau 
să subliniez că Fundaţia n-a supervizat în nici un fel proiectul şi că ea nu poartă nici o răspundere pentru 
rezultate. 

In 1968 am trecut la Universitatea Harvard. Catedra de studii vizuale şi ambientale, situată într-o 
frumoasă construcţie clădită de Le Corbusier, a devenit o nouă sursă de inspiraţie. în tovărăşia pictorilor, 
sculptorilor, arhitecţilor, fotografilor şi cineaştilor am putut, pentru prima oară, să-mi consacru toată munca 
de predare psihologiei artei şi să-mi verific supoziţiile în raport cu ceea ce vedeam în ateliere. Comentariile 



inteligente ale studenţilor mei au continuat să acţioneze ca un curs de apă, şlefuind pietricelele ce alcătuiesc 
această carte. 

Vreau să-mi exprim gratitudinea prietenilor mei Henry Schaefer-Simmern, profesor de educaţie 
artistică, Meyer Shapiro, istoric de artă, şi Hans Wallach, psiholog, pentru lectura unor capitole manuscrise 
ale primei ediţii, şi pentru preţioasele sugestii şi corectări aduse. Mulţumesc de asemenea doamnei Alice B. 
Sheldon, care mi-a atras atenţia asupra unui mare număr de erori tehnice după publicarea cărţii în 1954. 
Mulţumirile pe care le aduc acelor instituţii şi posesori individuali care mi-au permis să reproduc operele lor 
de artă sau să citez din publicaţiile lor apar în legendele la ilustraţii şi în notele de la sfîr-şitul cărţii. Vreau de 
asemenea să mulţumesc copiilor — cei mai mulţi necunoscuţi mie — ale căror desene le-am utilizat aici. Mă 
bucur deosebit că în carte apar cîteva din desenele lui Allmuth Laporte, a cărui viaţă tînără, plină de 
frumuseţe şi de talent, a fost curmată de boală la treisprezece ani. 



1. ECHILIBRUL 


Structura ascunsă a unui pătrat 

Să tăiem un disc din carton negru şi să-l punem pe un pătrat alb în felul arătat în figura 1. 

Poziţia discului ar putea fi determinată şi descrisă prin măsurare. O riglă ne va da în centimetri 
distanţele de la disc pînă la marginile pătratului. Am putea stabili astfel că discul este aşezat excentric. 



Figura 1 

Acest rezultat n-ar fi o surpriză. Nu trebuie să măsurăm: vedem dintr-o privire că discul este excentric. 
Cum se realizează acest „văzut"? Am acţionat noi oare ca o riglă, privind mai întîi la spaţiul dintre disc şi 
marginea stîngă, pentru ca apoi să transpunem imaginea acestei-distanţe în cealaltă parte spre comparaţie? 
Probabil că nu. N-ar fi procedeul cel mai eficace. 

Privind figura 1 ca întreg, am înregistrat probabil poziţia asimetrică a discului ca pe o proprietate 
vizuală a imaginii. Noi n-am văzut discul şi pătratul separat. Relaţia lor spaţială în cadrul întregului este o 
parte din ceea ce vedem. Asemenea observaţii relaţionale sînt un aspect indispensabil al experienţei obişnuite 
în multe domenii senzoriale: „Mîna mea dreaptă este mai mare decît stînga". „Acest stîlp nu este drept". 
„Pianul acela este dezacordat". „Această cafea este mai dulce decît cea dinainte". 

Obiectele sînt percepute prompt ca avînd o anumită mărime, plasîndu-se dimensional, adică, undeva 
între un bob de nisip şi un munte. Pe scara indicatorilor de strălucire, pătratul nostru alb se află sus, iar discul 
cel negru se găseşte jos. în mod similar, fiecare obiect este văzut ca avînd o anumită amplasare. Cartea pe 
care o citiţi se află într-un punct anumit, definit de camera din jur şi de obiectele ce se găsesc în ea — printre 
acestea dumneavoastră înşivă fiind unul foarte important. Pătratul din figura 1 apare undeva pe o pagină a 
cărţii, iar discul este situat excentric înăuntrul pătratului. Nici un obiect nu este perceput ca unic sau izolat. A 
vedea un lucru înseamnă totodată a-i atribui un anumit loc în cadrul ansamblului: un amplasament în spaţiu, 
o cifră pe scara mărimilor, a strălucirii sau a distanţelor. 




O deosebire între măsurarea cu rigla şi asocierea vizuală a fost deja menţionată. Noi nu determinăm 
mărimile, distanţele sau direcţiile separat, pentru ca apoi să le comparăm între ele. De regulă noi vedem 
aceste caracteristici ca proprietăţi ale cîmpului vizual total. Există, totuşi, încă o deosebire la fel de 
importantă. Diferitele calităţi ale imaginilor produse de simţul vederii nu sînt statice. Discul din figura 1 nu 
este pur şi simplu deplasat în raport cu centrul pătratului. El se caracterizează printr-o anumită stabilitate, de 
parcă s-ar fi aflat în centru şi ar vrea să revină, sau de parcă ar vrea să se depărteze şi mai mult. Relaţiile 
dintre disc şi marginile pătratului prezintă un joc similar de atracţie şi respingere. 

Experienţa vizuală este dinamică. Această temă va reveni în tot cuprinsul cărţii de faţă. Ceea ce 
percepe un om sau un animal nu este doar un aranjament de obiecte, de culori şi forme, de mişcări şi 
dimensiuni, ci, poate în primul rînd, o interacţiune de tensiuni direcţionate. Aceste tensiuni nu sînt ceva 
adăugat de privitor, din motive proprii, unor imagini statice, ci, mai degrabă, ele sînt inerente oricărui 
percept ca dimensiuni, formă, amplasare sau culoare. Deoarece au mărime şi direcţie, aceste tensiuni pot fi 
numite „forţe” psihologice. 

Să observăm acum că dacă discul este văzut ca tinzînd către centrul pătratului, el este atras de ceva care 
nu se află prezent fizic în figura noastră. Punctul central nu este marcat în nici un mod în figura 1; la fel de 
invizibil ca Polul Nord sau ca Ecuatorul, el este totuşi o parte din imaginea percepută, un focar invizibil de 
forţă, determinat la o distanţă considerabilă de către conturul pătratului. El este „indus", aşa cum un curent 
electric poate fi indus de un altul. Există aşadar mai multe elemente în cîmpul vizual decît cele care im¬ 
presionează retina. Exemplele de „structuri induse" abundă. Un cerc incomplet arată ca un cerc complet cu o 
porţiune lipsă. într-o pictură executată în perspectivă centrală punctul de fugă poate fi stabilit prin 
convergenţa liniilor, deşi noi nu vedem punctul lor real de întîlnire. într-o melodie se poate „auzi" prin 
inducţie ritmul regulat de la care deviază o notă sincopată, aşa cum discul nostru deviază de la centru. 

Aceste deducţii perceptuale diferă de deducţiile logice.Deducţiile sînt operaţii mintale care adaugă ceva 
unor fapte vizuale date, prin interpretarea lor. Inducţiile perceptuale sînt uneori interpolări bazate pe 
cunoştinţe dobîndite anterior. Mai frecvent însă ele sînt completări născute spontan în timpul actului 
percepţiei din configuraţia dată a imaginii. 

O imagine vizuală de felul pătratului din figura 1, este în acelaşi timp atît goală cît şi dotată cu un 
conţinut. Centrul ei face parte dintr-o structură ascunsă complexă, pe care o putem explora cu ajutorul 
discului cam în modul în care folosim pilitura de fier pentru a stabili liniile de forţă într-un cîmp magnetic. 
Dacă aşezăm discul în diferite locuri din interiorul pătratului, în unele puncte el va părea în repaus, pe cînd în 
altele va prezenta o tendinţă într-o anumită direcţie; în sfîrşit, în alte puncte, poziţia lui va părea neclară şi 
fluctuantă. 

Poziţia cea mai stabilă a discului se obţine atunci cînd centrul lui coincide cu centrul pătratului. în 
figura 2 discul poate fi văzut ca atras spre marginea din dreapta. 




Figura 2 

Dacă modificăm distanţa, acest efect slăbeşte sau chiar se inversează. Putem găsi o distanţă la care 
discul pare „prea aproape", stăpînit de impulsul de a se depărta de margine. în acest caz intervalul dintre 
margine şi disc ne apare comprimat, ca şi cum ar fi necesar un mai mare spaţiu de mişcare. Pentru orice 
relaţie spaţială dintre obiecte există o „distanţă corectă" pe care ochiul o determină intuitiv. Artiştii sînt 
sensibili la această cerinţă atunci cînd îşi dispun obiectele picturale într-un tablou sau elementele într-o 
sculptură. Arhitecţii şi proiectanţii caută permanent distanţele potrivite dintre clădiri, ferestre şi piese de 
mobilier. Ar fi foarte util să examinăm mai sistematic condiţiile în care se realizează aceste aprecieri vizuale. 

Explorările empirice ne arată că discul este influenţat nu numai de marginile şi de centrul pătratului, 
dar şi de cadrul in formă de cruce al axelor verticală şi orizontală, ca şi de diagonale (figura 3). Centrul, 
principalul punct de atracţie şi respingere, se determină prin intersectarea acestor patru linii structurale de 
bază. Alte puncte de pe aceste linii sint mai puţin puternice decît centrul, dar şi pentru ele se poate stabili un 
efect de atracţie. Configuraţia pe care o vedem în figura 3 va fi denumită scheletul structural al 
pătratului.Vom arăta mai tîrziu că acest schelet variază de la o imagine la alta. 



Figura 3 

Oriunde am aşeza discul, el este afectat de forţele tuturor factorilor structurali ascunşi. Tăria relativă şi 

distanţa pînă la aceşti factori determină efectul lor în cadrul ansamblului. In centru toate forţele se 









contrabalansează între ele, ceea ce face ca poziţia centrală să implice repaus. O altă poziţie de relativ repaus 
o putem găsi, de exemplu, deplasînd discul pe una din diagonale. Punctul de echilibru pare să se afle ceva 
mai aproape de colţul pătratului decit de centru, aceasta putînd însemna că centrul este mai puternic decît 
colţul şi că această predominanţă trebuie compensată printr-o distanţă mai mare, ca şi cum colţul şi centrul ar 
fi doi magneţi de putere inegală. în general, orice poziţie care coincide cu una din trăsăturile scheletului 
structural aduce un element de stabilitate, care, fireşte, poate fi contracarat de alţi factori. 

Dacă predomină influenţa unei anumite direcţii, va rezulta o atracţie în acea direcţie. Dacă discul este 
pus exact în punctul median dintre centru şi colţ, el va tinde către centru. 

Un efect neplăcut rezultă din acele amplasări în care atracţiile sînt ambigue, nedeterminate, astfel încît 
ochiul nu poate hotărî dacă discul tinde într-un sens anumit. Aceste ambiguităţi fac mesajul vizual neclar şi 
stânjenesc aprecierea pereeptuală a privitorului. în poziţii ambigue, imaginea vizuală nu mai determină ceea 
ce se vede, intrînd în acţiune factorii subiectivi legaţi de persoana privitorului, cum ar fi punctul de 
concentrare a atenţiei sau preferinţa pentru o anumită direcţie. Afară de cazul cînd artistul preferă ambiguităţi 
de acest fel, el se va strădui să obţină organizări mai stabile. 

Observaţiile noastre au fost verificate experimental de Gunnar Goude şi Inga Hjortzberg la Laboratorul 
de psihologie al Universităţii din Stockholm. Un disc negru cu diametrul de 4 centimetri a fost ataşat 
magnetic de un pătrat alb cu latura de 46 centimetri. In timp ce discul era deplasat în diferite puncte li s-a 
cerut subiecţilor să spună dacă el manifesta vreo tendinţă într-o anumită direcţie şi, în caz afirmativ, cît de 
puternică era această tendinţă în raport cu cele opt direcţii spaţiale de bază. Rezultatele se văd în figura 4. 
Cei opt vectori din fiecare-poziţie rezumă tendinţele de mişcare observate de către subiecţi. 



Din GUNNAR GOUDE şi INGA HJORTZBERG, 

En Experimentell Provning, etc., Universitatea din Stockholm, 1967 















































Evident, experimentul nu dovedeşte că dinamica vizuală se realizează spontan; el arată doar că atunci 
cînd subiecţilor li se sugerează o tendinţă direcţională, răspunsurile lor nu sunt repartizate aleatoriu ci se 
grupează de-a lungul axelor principale ale scheletului structural. Se observă de asemenea o tendinţă spre 
marginile pătratului. Nu s-a evidenţiat clar o atracţie către centru, ci mai degrabă o zonă de relativă stabilitate 
în jurul lui. 

Cînd condiţiile sînt de aşa natură încît ochiul nu poate determina clar poziţia reală a discului, forţele 
vizuale discutate aici ar putea produce o deplasare reală pe direcţia atracţiei dinamice. Dacă ni se arată figura 
1 doar o fracţiune de secundă, este oare discul văzut mai aproape de centru decît în cazul unei expuneri mai 
lungi? Vom avea numeroase ocazii să observăm că sistemele fizice şi psihologice prezintă o tendinţă foarte 
generală de schimbare în sensul celui mai mic nivel de tensiune realizabil. O astfel de reducere a tensiunii se 
obţine atunci cînd elementele imaginilor vizuale cedează în faţa forţelor preceptuale direcţionate care le sînt 
proprii. Max Wertheimer a arătat că un unghi de 93° nu este văzut drept ceea ce este, ci ca un unghi drept 
oarecum necorespunzător. Dacă unghiul este prezentat tahistoscopic, adică cu un timp de expunere foarte 
mic, privitorii spun adesea că au văzut un unghi drept, eventual avînd un anumit defect greu de definit. 

Aşadar discul „rătăcitor" ne arată că într-o imagine vizuală există ceva mai mult decît formele 
înregistrate pe retină. Cît priveşte impresia retiniană, liniile negre şi discul constituie tot ce există în figura 

A 

noastră. In cadrul experienţei perceptuale această configuraţie de stimuli creează un schelet structural, un 
schelet care contribuie la determinarea rolului jucat de fiecare element pictural în sistemul de echilibru al 
ansamblului; el serveşte drept cadru de referinţă, la fel cum o scară muzicală defineşte înălţimea fiecărui 
sunet dintr-o compoziţie. Trebuie să trecem şi altfel dincolo de imaginea în alb şi negru trasată pe hîrtie. 
Imaginea plus structura ascunsă indusă de ea constituie mai mult decît o simplă reţea de linii. Aşa cum se 
arată în figura 3, perceptul este de fapt un cîmp continuu de forţe. El este un peisaj dinamic, în care liniile 
constituie literalmente creste cu versanţi de ambele părţi. Aceste creste sînt centre ale unor forţe de atracţie şi 
de respingere a căror influenţă se extinde şi asupra zonelor înconjurătoare, înăuntrul şi în afara marginilor 
figurii. Nici un punct din figură nu scapă de această influenţă. Există, într-adevăr, locuri „calme", dar acest 
calm nu înseamnă absenta forţelor active. „Punctul mort" nu este mort. Cînd atracţiile în toate direcţiile se 

contrabalansează reciproc noi nu simţim nici un fel de atracţie. Pentru ochiul sensibil, echilibrul unui 
asemenea punct este plin de tensiune. Glndiţi-vă la o frtnghie care nu se mişcă în timp ce doi oameni de 
putere egală trag de ea în sensuri diferite. Frînghia e nemişcată, dar plină de energie. 

Pe scurt, la fel cum un organism viu nu poate fi descris prin prezentarea anatomiei sale, tot aşa natura 
unei experienţe vizuale nu poate fi descrisă în centimetri de mărime şi distanţă, în grade unghiulare sau în 
lungimi de undă ale culorii. Aceste măsurători statice definesc numai „stimulul", adică mesajul trimis spre 
ochi de lumea fizică. Dar viaţa unui percept, expresia şi înţelesul lui, derivă în întregime din acţiunea forţelor 
perceptuale. Orice linie trasă pe o coală de hîrtie, ca şi cea mai simplă formă modelată din lut, se aseamănă 
unei pietre pe care o aruncăm în lac. Ea tulbură repausul şi mobilizează spaţiul. Văzul este perceperea 
acţiunii. 

Ce sînt forţele perceptuale? 

Se poate ca cititorul să fi remarcat cu nelinişte folosirea termenului de „forţe". Sînt aceste forţe simple 
figuri de stil sau există cu adevărat? Iar dacă sînt reale, unde se află? Se admite că ele sînt reale pe ambele 
tărîmuri ale existenţei, adică atît ca forţe psihologice, cît şi ca forţe fizice. Psihologic, efectul de atracţie 
asupra discului există în experienţa oricărui privitor. Cum efectele de acest fel au un punct de aplicare, o 
direcţie şi o anumită mărime, ele satisfac condiţiile stabilite de fizicieni pentru forţele fizice. Din acest motiv 
psihologii vorbesc despre forţe psihologice, chiar dacă pînă acum nu prea mulţi dintre ei au aplicat termenul 
aşa cum o fac eu aici, noţiunii de percepţie. 

în ce sens se poate spune că aceste forţe există nu numai în domeniul experienţei, ci şi în lumea fizică? 
Desigur, ele nu sint conţinute în obiectele la care privim, de pildă în hîrtia albă pe care am desenat pătratul 
sau în discul de carton negru. Fireşte, în aceste obiecte acţionează forţe moleculare şi gravitaţionale, care ţin 
microparticulele respective laolaltă, împiedicîndu-le să se răspîndească în spaţiu. Nu există însă forţe fizice 
cunoscute care tind să împingă o pată de cerneală tipografică plasată excentric către centrul unui pătrat dat. 
Şi nici liniile trase cu cerneală nu exercită vreo forţă magnetică asupra hîrtie înconjurătoare. Unde sînt atunci 
aceste forte? 

Pentru a răspunde, trebuie să ne amintim cum obţine privitorul cunoştinţele sale despre pătrat şi disc. 
Razele de lumină ce emană din soare sau dintr-o altă sursă lovesc obiectul şi sînt parţial absorbite şi parţial 
reflectate de acesta. Unele dintre razele reflectate ajung la lentilele din ochi şi sint proiectate pe fundalul 
sensibil al acestuia, pe retină. Multe din micile organe receptoare aflate în retină se combină în grupuri cu 
ajutorul celulelor ganglionare. Prin aceste grupuri, obţinem o primă organizare elementară a formei vizuale, 
foarte apropiată de nivelul impresiei retiniene. Deplasîndu-se spre destinaţia lor finală din creier, mesajele 
electrochimice sînt supuse acţiunii altor procese de formare în mai multe puncte de pe parcurs, pînă ce 
imaginea se completează la diferitele niveluri ale cortexului vizual. Nu putem şti în prezent în ce stadii ale 
acestui proces complex ia naştere corespondentul fiziologic al forţelor perceptuale şi prin ce mecanisme 
specifice se produce aceasta. Dacă totuşi presupunem logic că fiecare aspect al unei experienţe vizuale îşi are 
corespondentul fiziologic în sistemul nervos, putem deduce în mod general natura acestor procese cerebrale. 
Putem afirma, de exemplu, că ele sînt probabil procese de cîmp. Aceasta înseamnă că tot ce se întîmplă într- 
un anumit punct este determinat de interacţiunea dintre părţi si întreg. Dacă n-ar fi aşa, diferitele inducţii, 
atracţii şi respingeri n-ar putea avea loc in cimpul experienţei vizuale. 

Privitorul vede elementele de atracţie şi de împingere din imaginile vizuale ca proprietăţi reale ale 
înseşi obiectelor percepute. Prin simpla cercetare vizuală el nu poate distinge „neastîmpărul" discului 
excentric de ceea ce se produce fizic pe pagina cărţii, tot aşa cum nu poate distinge realitatea unui vis a unei 
halucinaţii de realitatea lucrurilor existente fizic. 

Faptul că am putea prefera să numim aceste forţe perceptuale „iluzii" contează prea puţin atît timp cit 
recunoaştem în ele componente reale ale tuturor, celor văzute. Artistul, bunăoară, nu trebuie să se îngrijoreze 
că aceste forţe nu sînt conţinute în culoarea de pe pînză. Cu materialele fizice el creează experienţe. 
Imaginea percepută şi nu pigmentul constituie opera de artă. Dacă un perete arată vertical într-o pictură, el 



este vertical, iar dacă într-o oglindă vedem un spaţiu liber nu există nici un motiv ca imaginile unor oameni 
să nu pătrundă în el, aşa cum se întîmplă uneori în filme. Forţele care atrag discul nostru sînt „iluzorii" doar 
pentru acela care se decide să folosească energia lor în scopul acţionării unei maşini. Perceptual şi artistic ele 
sînt foarte reale. 

Două discuri într-un pătrat 

Pentru a ne apropia ceva mai mult de complexitatea operei de artă, vom introduce acum un al doilea 
disc în pătratul nostru (figura 5). Ce se întîmplă? 

Figura 5 

Mai întîi, reapar cîteva dintre relaţiile observate anterior ca existînd între disc şi pătrat. Atunci cînd cele 
două discuri se află aproape unul de altul, ele se atrag reciproc şi pot părea aproape ca un întreg indivizibil. 
La o anumită distanţă ele se resping reciproc, deoarece se află prea aproape unul de altul. Distanţele la care 
se produc aceste efecte depind de mărimea pătratului şi a discurilor, ca şi de amplasarea discurilor în pătrat. 

Punctele de amplasare ale celor două discuri se pot echilibra reciproc. Luată separat, fiecare din cele 
două poziţii din figura 5 a ne poate părea dezechilibrată, împreună însă ele creează o pereche simetric aşezată 
şi în repaus. Aceeaşi pereche, totuşi, poate părea puternic dezechilibrată atunci cînd se schimbă amplasarea 
(figura 5b). Explicaţia o putem găsi în analiza noastră anterioară asupra hărţii structurale. Cele două discuri 
formează o pereche din cauza proximităţii lor şi a asemănării ca dimensiuni şi formă, cît şi datorită faptului 
că ele sînt unicul „conţinut" al pătratului. Ca membri ai unei perechi ele tind să fie văzute simetric; adică să li 
se atribuie valori şi funcţii egale în cadrul întregului. Dar această apreciere perceptuală intră în conflict cu 
alta, derivînd din aşezarea perechii. Discul inferior se găseşte în poziţia stabilă şi proeminentă a centrului, pe 
cînd cel superior se află într-o poziţie mai puţin stabilă. Astfel aşezarea creează o distincţie între cele două 
discuri care contravine faptului că ele constituie o pereche simetrică. Dilema este de nerezolvat. Privitorul 
balansează între două concepţii incompatibile. Aceste exemple arată că pînă şi o configuraţie vizuală foarte 
simplă este afectată fundamental de structura ambianţei ei spaţiale şi că echilibrul poate fi supărător de 
ambiguu atunci cînd forma şi amplasarea în spaţiu se contrazic. 

Echilibrul psihologic şi echilibrul fizic 

Este acum momentul să definim mai precis ce înţelegem prin termenul de echilibru. Dacă pretindem ca 
într-o operă de artă toate elementele să fie astfel distribuite încît să rezulte o stare de echilibru, trebuie să 
ştim cum se poate obţine acest echilibru. Şi apoi, unii cititori pot considera că nevoia de echilibru nu este 
decît o preferinţă stilistică, psihologică sau socială. Unora le place echilibrul, altora nu. De ce, atunci, ar fi 
echilibrul o calitate necesară a imaginilor vizuale? 




Pentru fizician, echilibrul este acea stare în care forţele ce acţionează asupra unui corp se compensează 
reciproc. în forma sa cea mai simplă, echilibrul se obţine atunci cînd două forţe de tărie egală acţionează în 
sensuri contrare. Definiţia se poate aplica şi echilibrului vizual. La fel ca un corp fizic, orice imagine vizuală 
finită are un punct de echilibru (sau centru de greutate). Şi tot aşa cum punctul de echilibru fizic al celui mai 
neregulat obiect plan poate fi stabilit determinîndu-se punctul în care obiectul stă în echilibru pe vîrful 
degetului, tot astfel centrul unei imagini vizuale poate fi determinat prin încercări repetate. După Denman W. 
Ross, modul cel mai simplu de a face aceasta este să mişcăm un cadru în jurul imaginii pînă cînd cadrul şi 
imaginea sînt în echilibru; atunci centrul cadrului va coincide cu centrul de greutate al imaginii. 

Exceptînd formele cele mai regulate, nu există nici o metodă de calcul raţional care să poată înlocui 
simţul intuitiv de echilibru al ochiului. Din enunţul nostru de mai sus rezultă că simţul vederii sesizează 

echilibrul atunci cînd forţele fiziologice corespunzătoare din sistemul nervos se distribuie astfel încît să se 
compenseze reciproc. 

Dacă totuşi atîrnăm pe un perete o pînză goală, centrul de gravitate vizual coincide doar aproximativ cu 
centrul fizic stabilit prin echilibrarea pînzei pe deget. Aşa cum vom vedea, poziţia verticală a pînzei pe perete 
influenţează repartizarea greutăţii vizuale; un efect similar se produce datorită culorilor, formelor şi spaţiului 
pictural dacă pinza este de fapt un tablou. Tot astfel, centrul vizual al unei sculpturi nu poate fi determinat 
pur şi simplu suspendînd sculptura de o sfoară. Şi aici contează orientarea verticală. Contează de asemenea 
faptul dacă sculptura este suspendată sau stă pe un soclu, dacă se află într-un spaţiu gol sau este plasată într-o 
nişă. 

Există şi alte deosebiri între echilibrul fizic şi cel perceptual. Astfel, fotografia unei balerine poate 
părea dezechilibrată chiar dacă corpul balerinei era într-o poziţie confortabilă în momentul fotografierii. Pe 
de altă parte, se poate dovedi imposibil ca un model să-şi menţină o postură ce apare perfect echilibrată într- 
un desen. O sculptură poate necesita o armătură internă care s-o menţină dreaptă, chiar dacă vizual ea este 
echilibrată. O raţă poate dormi în voie sprijinindu-se pe un picior aşezat oblic. Aceste deosebiri apar datorită 
unor factori ca mărimea, culoarea sau direcţia, care contribuie la realizarea echilibrului vizual în moduri ce 
nu au neapărat un corespondent fizic. Costumul unui clovn — roşu pe stînga şi albastru pe dreapta — poate 
fi asimetric pentru ochi sub raportul coloritului, chiar dacă cele două jumătăţi ale costumului, ca şi ale 
clovnului, sînt egale în greutate fizică. într-o pictură, un obiect oarecare, de pildă o perdea în fundal, poate 
contrabalansa poziţia asimetrică a unui corp omenesc. 

Găsim un exemplu amuzant într-un tablou din secolul al XV-lea care îl reprezintă pe arhanghelul 
Mihail cîntărind suflete (figura 6). Doar prin tăria rugăciunii, un nud mic şi firav întrece în greutate patru 
diavoli mari plus două pietre de moară. Din păcate, rugăciunea are doar o pondere spirituală, fără nici un 
efect vizual. Pentru a remedia situaţia, pictorul a folosit o pată mare de culoare închisă pe veşmîntul 
arhanghelului, chiar sub talgerul în care stă sufletul evlavios. Prin atracţie vizuală, care nu există în obiectul 
fizic, pata creează acea pondere care pune de acord scena cu înţelesul ei. 



De ce echilibru ? 

De ce este indispensabil echilibrul pictural? Trebuie să ne amintim că, atît vizual cît şi fizic, echilibrul 
este acea stare de distribuţie a elementelor în care orice acţiune încetează. Energia potenţială din sistem, ar 
zice fizicianul, a atins valoarea minimă. într-o compoziţie echilibrată toţi factorii ţinînd de formă, direcţie şi 
amplasare sînt astfel determinaţi reciproc încît nici o schimbare nu pare posibilă, iar întregul capătă un 
caracter de „necesitate" în toate părţile sale. O compoziţie neechilibrată ne pare accidentală, tranzitorie şi ca 
atare nejustificată. Elementele ei au tendinţa de a-şi schimba locul sau forma pentru a realiza o situaţie mai 
armonizată cu structura totală. 



Figura 6 

Anonim austriac, Arhanghelul Milion cîntărlnd suflete, c. 1470, Allen Memorial Museum, Oberlin College. 

In condiţii de dezechilibru, mesajul artistic devine incomprehensibil. Ambiguitatea imaginii nu ne 
permite să hotărim care din configuraţiile posibile este cea urmărită. Avem senzaţia că procesul de creaţie a 
îngheţat accidental într-un anumit punct al desfăşurării sale. Deoarece configuraţia cere schimbare, nemiş¬ 
carea operei devine un neajuns. Atemporalitatea este înlocuită cu senzaţia supărătoare a timpului oprit în loc. 
Cu excepţia rarelor cazuri cînd tocmai acesta este efectul dorit, artistul se va strădui să realizeze echilibrul 
tocmai pentru a evita o asemenea instabilitate. 

Desigur, echilibrul nu impune simetrie. Simetria în care, de exemplu, cele două laturi ale unei 
compoziţii sînt egale, constituie modul cel mai elementar de creare a echilibrului. Dar mai adesea artistul 
operează cu un anume fel de inegalitate. în una din Bunavestirile lui El Greco, îngerul este mult mai mare 
decit Fecioara. însă această disproporţie simbolică ne frapează numai pentru că ea e stabilizată prin acţiunea 
unor factori de contrabalansare; altfel, mărimea inegală a celor două figuri ar fi lipsită de finalitate şi, 
implicit, de sens. Este numai aparent paradoxal să afirmăm că dezechilibrul se poate exprima doar prin 
echilibru, tot aşa cum dezordinea se poate demonstra doar prin ordine, sau separaţia prin conexiune. 



El Greco - Bunavestire 










Exemplele de mai jos sînt adaptate dintr-un test creat de Maitland Graves entru determinarea 
sensibilităţii artistice a studenţilor. Comparaţi imaginele a şi b din figura 7. Imaginea din stingă este 
echilibrată. Există destulă viaţă în această îmbinare de pătrate şi dreptunghiuri de diverse mărimi, proporţii şi 
direcţii, dar ele se susţin reciproc, astfel încît fiecare element rămîne pe locul său, totul este necesar şi nimic 
nu tinde să se schimbe. Comparaţi verticala internă clar definită din a cu perechea ei şovăitoare din b. în b 
proporţiile comportă diferenţe atît de mici încît ochiul nu este sigur dacă vede o egalitate sau o inegalitate, o 
simetrie sau o asimetrie, un pătrat sau un dreptunghi. Nu putem sesiza ce vrea să ne spună desenul. 



Figura 7 Figura 8 


Figura 8 a este ceva mai complexă, dar nu mai puţin supărător de ambiguă. Relaţiile nu sînt nici clar 
ortogonale nici clar oblice. Cele patru linii nu sînt suficient diferenţiate în lungime pentru ca ochiul să se 
asigure că ele nu sînt egale. Desenul, lăsat să plutească în spaţiu, tinde pe de o parte spre simetria unei figuri 
cruciforme avînd o orientare vertical-orizontală, iar pe de alta spre forma unui fel de zmeu cu axă de simetrie 
diagonală. Dar nici una din aceste interpretări nu e concludentă, căci nici una nu vădeşte claritatea liniştitoare 
ce se degajă din 8 b. 



Figura 9 

Nu întotdeauna dezechilibrul face întreaga configuraţie fluidă. în figura 9 simetria crucii latine este atît 
de trainic stabilită încît devierea curbă poate fi percepută ca un viciu. Aici, aşadar, s-a stabilit o configuraţie 
atît de puternic echilibrată încît ea încearcă să-şi păstreze integritatea izolînd ca nedorită orice deviere. în 
asemenea condiţii, dezechilibrul provoacă o tulburare locală a unităţii întregului. Ar fi util să studiem sub 
acest aspect micile devieri de la simetrie ce se observă în portretele orientate frontal sau în reprezentările 


















tradiţionale ale Răstignirii, în care înclinarea capului lui Iisus este deseori contrabalansată prin uşoare 
modulaţii ale corpului dispus frontal. 

Ponderea 

Două proprietăţi ale obiectelor vizuale au o înrîurire deosebită asupra echilibrului: ponderea şi direcţia. 

A 

In lumea populată de corpurile noastre numim greutate mărimea forţei gravitaţionale care trage 
obiectele în jos. O atracţie asemănătoare în jos se poate observa şi la obiectele picturale sau sculpturale, dar 
greutatea vizuală acţionează şi în alte direcţii. Cînd privim la obiectele dintr-un tablou, ponderea lor pare să 
dea naştere unei tensiuni de-a lungul unei axe ce le leagă de ochiul privitorului, şi nu este uşor să distingem 
dacă ele tind să se apropie sau să se depărteze de persoana care le priveşte. Tot ce se poate spune este că 
greutatea constituie întotdeauna un efect dinamic, dar că tensiunea nu este neapărat orientată pe direcţie din 
planul picturii. 

Ponderea este influenţată de amplasare. O poziţie „puternică" în cadrul structural (figura 3) poate 
susţine mai multă greutate decît o poziţie excentrică ori îndepărtată de verticala sau orizontala centrală. 
Aceasta înseamnă, de pildă, că un obiect pictural situat în centru poate fi contrabalansat de obiecte mai mici 
dispuse excentric. Grupul central din tablouri este adesea foarte masiv, ponderile scăzînd treptat spre 
margini, şi totuşi întreaga pictură apare echilibrată. Mai mult, conform principiului pîrghiei, care se poate 
aplica şi compoziţiilor vizuale, greutatea unui element creşte în raport cu distanţa dintre ele şi punctul de 
sprijin. în orice caz particular, desigur, trebuie să se ia în considerare totalitatea factorilor ce determină 
ponderea. 

Un alt factor ce influenţează ponderea este adîncimea spaţială. Ethel Puffer a observat că deschiderile 
în profunzime, care duc privirea spre spaţii îndepărtate, au o mare forţă de contrabalansare. Această regulă 
poate eventual să fie generalizată după cum urmează: ponderea este direct proporţională cu adîncimea atinsă 
de o zonă din cîmpul vizual. Nu putem face decît presupuneri privind o posibilă explicaţie. în cadrul 
percepţiei, distanţa şi mărimea se corelează, astfel că obiectele mai depărtate sînt văzute mai mari şi, poate, 

mai masive decît dacă s-ar afla lîngă planul frontal al picturii. In Dejunul pe iarbă a lui Manet, silueta unei 
fete care culege flori în depărtare are o pondere considerabilă în raport cu grupul celor trei figuri mari din 
planul prim. Cît oare din ponderea fetei provine din dimensiunile sporite pe care i le conferă distanţa? Se 
poate de asemenea ca volumul de spaţiu gol din faţa unei porţiuni depărtate a scenei să aibă o anumită 
pondere. 

Fenomenul poate fi observat chiar şi la obiectele tridimensionale. Ce factori, de pildă, contrabalansează 
ponderea aripilor proeminente ale unor clădiri din Renaştere (ca Palazzo Barberini sau Casino Borghese de 
la Roma) în raport cu ponderea părţii centrale, care este retrasă, şi cu volumul cubic al spaţiului încadrat ce 
se creează într-un asemenea plan? 




Edouard Manet — Dejun pe iarba (1863) 



Palazzo Barberini, Roma (1549) 



Casino Borghese, Roma(1608-1613) 


Ponderea depinde şi de mărime. Ceilalţi factori fiind egali, un obiect mai mare va avea o pondere mai 
mare. Cît despre culoare, roşul este mai greu decît albastrul iar culorile vii au o pondere mai mare decît cele 
închise. Pata de roşu aprins ce reprezintă cuvertura din dormitorul lui Van Gogh creează o puternică pondere 
excentrică. O zonă neagră trebuie să fie mai mare decît una albă pentru a o putea contrabalansa. Acest lucru 
se datoreşte în parte fenomenului de iradiere, care face ca o suprafaţă de culoare vie să pară relativ mai mare. 



















































































































Van Gogh — Dormitorul 



Edouard Manet - Olympia (1863) 









































Ethel Puffer a constatat de asemenea că ponderea compoziţională este afectată de interesul intrinsec. O 
anumită zonă a unui tablou poate reţine atenţia privitorului fie din cauza subiectului — de exemplu, 
porţiunea din jurul pruncului Iisus într-o adoraţie — fie din cauza complexităţii sale formale sau a altei tră- 
sături specifice. (Observaţi în acest sens buchetul multicolor de flori din Olympia lui Manet.) însăşi micimea 
obiectului poate exercita o fascinaţie care să compenseze ponderea redusă pe care ar avea-o altfel. 
Experimente întreprinse recent sugerează că percepţia poate fi de asemenea influenţată de dorinţele şi 
temerile privitorului. S-ar putea încerca să se stabilească dacă echilibrul pictural se modifică prin 
introducerea unui obiect foarte atrăgător sau a unuia care înspăimîntă. 

Izolarea sporeşte ponderea. Pe un cer gol, soarele sau luna au o pondere mai mare decit un obiect cu 
aspect asemănător, dar înconjurat de alte lucruri. Pe scenă, izolarea în scop de reliefare se foloseşte de multă 
vreme. Din acest motiv „starurile" insistă adesea ca restul actorilor să se menţină la distanţă în timpul 
scenelor importante. 

Forma pare şi ea să influenţeze ponderea. Forma regulată a figurilor geometrice simple le face să ne 
pară mai grele. Acest efect poate fi observat la picturile abstracte, mai ales în unele din lucrările lui 
Kandisky, în care cercurile sau pătratele creează accente foarte puternice în cadrul unor compoziţii cu forme 
mai puţin definite. Densitatea — gradul în care masa se concentrează în jurul centrului respectiv — pare de 
asemenea să genereze pondere. Figura 10, preluată din testul lui Graves, prezintă un cerc relativ mic care 
contrabalansează un dreptunghi şi un triunghi mai mari ca suprafaţă. Formele dispuse vertical par mai grele 
decît cele oblice. Totuşi majoritatea acestor reguli trebuie încă verificate prin experimente precise. 



Figura 10 

/V 

Ce se poate afirma despre influenţa cunoştinţelor anterioare ? Intr-un tablou, nici un fel de cunoştinţe 
ale privitorului nu vor putea face ca o legătură de bumbac să pară mai uşoară decît o bucată de plumb cu 
aspect asemănător. Problema s-a pus şi în arhitectură. Mock şi Richards arată că: „Ştim din experienţe 
repetate cît de rezistent este lemnul sau piatra, deoarece le-am manipulat frecvent în alte situaţii, iar atunci 
cînd privim o construcţie de lemn sau de zid, ne dăm pe loc seama că ea corespunde scopului urmărit. Dar 
lucrurile stau altfel în cazul unei structuri din beton armat, sau al uneia din oţel şi sticlă. Noi nu vedem barele 
de oţel dintr-o grindă, care să ne asigure că grinda poate acoperi fără risc o distanţă de cîteva ori mai mare ca 
lungimea buiandrugului cu care se aseamănă foarte mult, după cum nu vedem nici pilonii de oţel din spatele 
unei vitrine de magazin cu susţinere în consolă, astfel că o clădire poate părea că se înalţă nesigur pe o 
temelie de sticlă. Trebuie să înţelegem, totuşi, că posibilitatea de a sesiza dintr-o privire de ce se poate 
menţine o construcţie, este o rămăşiţă a erei meşteşugăreşti care dispăruse încă din vremea lui William 
Morris." 













Wassily Kandisky, Amarillo- Rojo- Azul (1925) 

Acest tip de raţionament este obişnuit astăzi, dar pare expus îndoielii. Trebuie să distingem două 
lucruri. Pe de o parte există înţelegerea tehnică a meseriaşului care operează cu factori ca metodele de 
construcţie şi rezistenţa materialelor. Informaţii de acest fel nu se pot căpăta de regulă doar privind la 
clădirea terminată, şi nu există nici un motiv artistic ca lucrurile să se întîmple astfel. Cu totul altceva este 
relaţia vizuală dintre, să zicem, tăria percepută a pilonilor şi greutatea acoperişului pe care ei par să-1 susţină. 
Informaţiile cu caracter tehnic sau lipsa lor prezintă o importanţă redusă pentru evaluarea vizuală. Ceea ce 
contează eventual ar putea fi convenţia stilistică, cu privire, de pildă, la mărimea deschiderii. Asemenea 
convenţii se opun schimbării pretutindeni în artă şi ne pot ajuta să înţelegem rezistenţa la statica vizuală a 
arhitecturii moderne. Lucrul cel mai de seamă este însă acela că distanţa vizuală dintre o masă mare şi un 
stîlp de susţinere subţire nu este deloc eliminată prin asigurarea dată de arhitect că respectiva construcţie nu 
se va prăbuşi. în unele din primele clădiri ale lui Le Corbusier, cuburi sau pereţi solizi, al căror aspect este o 
rămăşiţă a metodelor învechite de construcţii, par să se sprijine precar pe piloni subţiri. Frank Lloyd Wright 
numea aceste clădiri „lăzi mari aşezate pe beţe". Cînd însă, mai tîrziu, arhitecţii au dezvăluit scheletul de 
grinzi, reducînd astfel drastic greutatea vizuală a clădirii, stilul s-a împăcat cu tehnica şi ochiul n-a mai fost 
tulburat. 

Direcţia 

Echilibrul, aşa cum am observat, se realizează atunci cînd forţele ce constituie un sistem se 
compensează reciproc. Această compensare depinde de toate cele trei proprietăţi ale forţelor: poziţia 
punctului de aplicaţie, mărimea forţei şi direcţia ei. Direcţia forţelor vizuale este determinată de mai mulţi 
factori, printre aceştia numărîndu-se atracţia exercitată de ponderea elementelor învecinate. în figura 11 calul 





































este tras înapoi din cauza atracţiei exercitate de corpul călăreţului, pe cînd în figura 12, el este tras înainte de 
celălalt cal. în compozita lui Toulouse Lautrec după care s-a făcut această schiţă, cei doi factori se 
echilibrează reciproc. Ponderea prin atracţie a fost demonstrată mai sus în figura 6. 



Henri Toulouse Lautrec - The Circus Portfolio 

Şi forma obiectelor generează direcţii pe axele scheletelor structurale. Grupul triunghiular din figura 13 
(Pietâ de El Greco) este perceput dinamic ca un fel de săgeată, dispusă stabil pe o bază largă şi îndreptată în 

A 

sus. Acest vector contrabalansează atracţia gravitaţională ce se exercită în jos. In arta europeană, 
tradiţionalele figuri în picioare din sculptura clasică greacă, ca şi Venus a lui Botticelli, îşi datorează 
varietatea compoziţională unei repartizări asimetrice a greutăţii corpului. Acesta permite o diversitate de 
direcţii la diferitele niveluri ale corpului (vezi, de exemplu, figura 115), realizîndu-se astfel un echilibru 
complex al forţelor vizuale. 




El Greco - Pietă 


Figura 13 

Subiectul de asemenea creează o direcţie. El poate face ca o siluetă omenească să ne apară înaintînd 

A ___ 

sau retrăgîndu-se. In tabloul lui Rembrandt, Portret de fetiţă, aflat la Institutul de Artă din Chicago, privirile 
fetei se îndreaptă spre stînga, dînd astfel formei aproape simetrice a figurii frontale o pronunţată forţă 
laterală. Direcţiile spaţiale create de privirea actorului sînt cunoscute în teatru ca „linii vizuale". 

în orice operă de artă factorii enumeraţi mai sus pot acţiona în combinaţie sau în contrast, creînd 
echilibrul ansamblului. Ponderea prin culoare poate fi contracarată de ponderea prin situare. Direcţia formei 
poate fi contrabalansată prin mişcare spre un centru de atracţie. Complexitatea acestor relaţii contribuie mult 
la vioiciunea unei opere. 

Dacă este vorba de mişcări reale, ca în cazul baletului, teatrului şi filmului, direcţia este indicată prin 
mişcare. Echilibrul se poate obţine între acţiuni ce se petrec simultan — ca atunci cînd doi balerini înaintează 
simetric unul spre celălalt — sau se succed. La montajul filmelor adesea o mişcare spre dreapta este urmată 
sau precedată de una spre stînga. Nevoia elementară de asemenea compensări a fost arătată clar în cadrul 
unor experimente: observatorii, după ce fixează cîtva timp o linie frîntă la mijloc pentru a forma un unghi 
obtuz, văd o dreaptă obiectivă ca fiind îndoită în direcţie opusă. într-un alt experiment, subiecţii care privesc 
o linie dreaptă uşor înclinată faţă de verticală sau de orizontală văd ulterior verticala, respectiv orizontala, ca 
fiind înclinată în sens contrar. 







Rembrandt - Young Woman at an Open HalfDoor (1645) 


Vorbirea creează pondere vizuală în punctul în care se aude. De pildă, într-un duet între un dansator 
care recită o poezie şi un altul care tace, asimetria poate fi compensată prin mişcările mai active ale celui din 
urmă. 

Tipuri de echilibru 

Echilibrul vizual se poate obţine în nenumărate moduri. însuşi numărul elementelor poate varia de la o 
singură figură — bunăoară, un pătrat negru pus în centrul unei suprafeţe goale în rest — pînă la o reţea de 
nenumărate particule ce acoperă întregul cîmp. Repartizarea ponderilor poate fi dominată de un accent 





puternic unic, căruia i se subordonează tot restul, sau de un duet de figuri, cum ar fi Adam şi Eva, Fecioara şi 
îngerul Bunei Vestiri, sau combinaţia dintre un glob roşu şi o masă neagră împănată ce apare în mai multe 

dintre picturile lui Adolph Gottlieb. In lucrările compuse din una sau două unităţi pe un fond neutru, se poate 
spune că „gradientul ierarhic" este foarte pronunţat. 




Adolph Gottlieb - Brink (1959) 

Mai adesea însă, un ansamblu compus din numeroase unităţi conduce treptat de la puternic la slab. O 
siluetă umană poate fi organizată în jurul unor centre de echilibru secundare plasate în cadrul feţei, poalei sau 
mîinilor. Acelaşi lucru se poate spune şi despre întreaga compoziţie. 

Gradientul ierarhic tinde spre zero atunci cînd imaginea se compune din numeroase unităţi de pondere 
egală. Modelele repetitive de pe tapete sau ferestrele clădirilor înalte realizează echilibrul prin omogenitate, 
în unele lucrări ale lui Pieter Brueghel, spaţiul dreptunghiular al picturii este umplut cu mici grupuri 
episodice, relativ egale ca pondere, care reprezintă jocuri de copii sau proverbe flamande. Acest procedeu 
este mai potrivit pentru interpretarea caracterului general al unei stări sufleteşti sau al unui mod de existenţă 
decît pentru descrierea unei vieţi conduse de o forţă centrală. Exemple extreme de omogenitate putem găsi în 
reliefurile sculpturale ale Louisei Nevelson, care sînt stelaje de compartimente coordonate, sau în picturile 
tîrzii ale lui Jackson Pollock, umplute uniform cu o textură omogenă. Asemenea lucrări înfăţişează o lume în 
care, oriunde ai merge, te găseşti în acelaşi loc. Ele ar putea fi numite atone, artistul renunţînd la orice relaţii 
cu o tonalitate structurală de bază şi înlocuindu-le cu o reţea de conexiuni între elementele compoziţiei. 



Pieter Brueghel - Children's Games (1560) 



Jackson Pollock - Lavender Misî I (1950) 




























Louise Nevelson - Moon-Star-Zag VIII (1981) 


Relaţia sus-jos 

Forţa gravitaţiei dominînd lumea noastră ne face să trăim într-un spaţiu anizotrop, adică într-un spaţiu 
în care dinamica variază o dată cu direcţia. A te ridica înseamnă a învinge o rezistenţă şi e totdeauna o 
victorie. A coborî sau a cădea înseamnă a ceda atracţiei exercitate de jos şi constituie aşadar o supunere 
pasivă. Rezultă din această neuniformitate spaţială că puncte de amplasare diferite sînt inegale sub raport 
dinamic. Şi aici fizica ne poate ajuta, arătîndu-ne că energia potenţială dintr-un corp aşezat sus este mai mare 
decît cea dintr-unul aşezat jos, deoarece îndepărtarea de centrul de gravitaţie necesită lucru mecanic. Din 
punct de vedere vizual, un obiect avînd o anumită mărime, formă sau culoare va dispune de mai multă 
pondere dacă este aşezat mai sus. Ca atare, echilibrul pe verticală nu se poate obţine situînd obiecte egale la 
înălţimi diferite. Obiectele aşezate mai sus trebuie să fie mai uşoare. Langfeld menţionează o demonstraţie 
experimentală interesînd mărimea: „Dacă cerem cuiva să împartă în două o dreaptă perpendiculară fără a o 
măsura, aproape invariabil punctul ales va fi prea înalt. Iar dacă dreapta este deja divizată, cu greu ne putem 
convinge că jumătatea superioară nu este mai lungă decît cea inferioară". Aceasta înseamnă că, pentru ca 
cele două jumătăţi să ne apară egale, cea de sus trebuie să fie mai scurtă. 


























Dacă deducem de aici că ponderea contează mai mult în partea superioară a spaţiului perceput decît în 
cea inferioară, nu trebuie totuşi să uităm că în lumea fizică verticalitatea este definită foarte clar, pe cînd în 
cazul spaţiului perceptual lucrurile nu stau aşa. Atunci cînd tratăm un stîlp totemic ca obiect material ştim ce 
se înţelege prin vîrf şi bază, dar dacă aplicăm termenii celor văzute atunci cînd privim un obiect înţelesul lor 
nu mai este clar. Pentru simţul nostru vizual verticalitatea înseamnă mai multe lucruri. Dacă stăm în picioare, 
întinşi pe pat sau cu capul înclinat, putem sesiza, fie şi aproximativ, direcţia verticală fizică, obiectivă. 
Aceasta este „orientarea în mediu". Vorbim totuşi de partea de sus şi partea de jos a unei pagini de carte sau 
a unei ilustraţii întinse orizontal pe masă. Atunci cînd capul nostru se apleacă asupra mesei, „partea de sus" a 
paginii este de fapt partea de sus a cîmpului nostru vizual. Aceasta este „orientare retiniană". Nu se ştie încă 
dacă repartizarea ponderii vizuale diferă în funcţie de amplasarea unui tablou pe perete sau pe masă. 

Deşi ponderea contează mai mult în porţiunea superioară a spaţiului vizual, putem observa în lumea 
înconjurătoare că mult mai multe lucruri sînt în general situate lîngă sol decît la înălţime. Sîntem aşadar 
obişnuiţi să percepem situaţia vizuală normală ca fiind masivă în partea de jos. Pictura, sculptura şi chiar, 
uneori, arhitectura modernă au încercat să se emancipeze de gravitaţia terestră repartizînd ponderea vizuală 
uniform pe întreaga lucrare. în acest scop, greutatea trebuie uşor sporită în partea de sus. Privite în poziţia 
verticală corectă, picturile tîrzii ale lui Mondrian au aceeaşi pondere la bază ca şi în partea de sus. Dacă le 
răstumăm însă, ele vor părea încărcate spre vîrf. 

Preferinţa stilistică de învingere a atracţiei descendente corespunde cu dorinţa artistului de a scăpa de 
imitarea realităţii. La această atitudine au contribuit probabil unele experienţe foarte modeme, cum ar fi cea a 
zborului prin aer, ca şi încălcarea convenţiilor vizuale în fotografiile luate de sus. Aparatul de filmat nu-şi 
menţine permanent linia de viză paralelă cu solul, şi reprezintă astfel imagini în care axa gravitaţională se 
deplasează frecvent, partea inferioară a cadrului nefiind neapărat mai încărcată decît cea de sus. Baletul 
modem a intrat într-un stadiu interesant de conflict interior, accentuînd greutatea corpului omenesc, pe care 
baletul clasic încerca să o nege, şi urmînd totodată tendinţa generală de trecere de la pantomima realistă la 
abstractizare. 


Totuşi o puternică tradiţie continuă să susţină tendinţa de a face ca partea inferioară a obiectelor vizuale 
să pară mai grea. Horatio Greenough observă: „Un principiu bine stabilit cere ca edificiile, înălţîndu-se de la 
sol, să fie late şi simple la bază şi să devină mai uşoare, pe măsură ce urcă, nu numai în realitate dar şi în 
expresie. La baza acestui principiu stau legile gravitaţiei. Clopotniţa i se supune, iar obeliscul este expresia 
lui cea mai simplă.” Aici arhitectul confirmă privitorului ceea ce el ştie deja din senzaţiile musculare din 
corp, şi anume că pe planeta noastră obiectele sînt atrase în jos. O greutate suficientă la bază face ca obiectul 
să pară solid ancorat, trainic şi stabil. 

în peisajele realiste din secolele XVII şi XVIII, porţiunea inferioară tinde clar să fie mai grea. Centrul 
de greutate este plasat sub centml geometric. Această regulă este respectată chiar şi de tipografi şi paginatori. 
Cifra 3 din figura 14 este bine echilibrată. Răsturnaţi-o, şi va deveni macrocefală. Acelaşi lucru se poate 
spune despre literele S sau B, iar machetatorii de cărţi şi înrămătorii de tablouri lasă de regulă mai mult 
spaţiu în partea de jos decît în cea de sus. 



Figura 14 

Clădirea perfect sferică de la Expoziţia universală ţinută la New York în 1939 crea impresia neplăcută 
a unei tendinţe de a se ridica de pe sol, care părea s-o reţină. Pe cînd o clădire bine echilibrată se îndreaptă 
nestingherită în sus, în această construcţie sferică contradicţia dintre simetria sferei şi asimetria spaţiului 
dădea o senzaţie de mişcare împiedicată. Folosirea unei forme complet simetrice într-un context asimetric 
este o sarcină delicată. Găsim o soluţie elegantă în amplasarea rozetei din faţada Catedralei Notre-Dame din 
Paris (figura 15). 



Figura 15 Faţada Catedralei Notre-Dame din Paris 

Suficient de mică pentru a evita riscul unei „porniri din loc", ea personifică, dacă putem spune astfel 
echilibrul elementelor verticale şi orizontale ce se creează în jurul ei. Fereastra îşi găseşte punctul de repaus 
undeva deasupra centrului suprafeţei pătrate ce reprezintă corpul principal al faţadei. 

Aşa cum am arătat înainte, poate exista o discrepanţă între orientarea din spaţiul fizic şi cea din cîmpul 
vizual, adică între orientarea din mediu şi cea retiniană. O pardoseală în mozaic de tip roman poate înfăţişa o 
scenă realistă, ale cărei porţiuni de sus şi de jos se află amîndouă în planul orizontal, dar care este înconjurată 
de un chenar ornamental pătrat sau circular, lipsit de o asemenea asimetrie. Jackson Pollock se simţea cel 
mai la îndemînă atunci cînd lucra pe podea: „Mă simt mai aproape, mai înăuntrul imaginii reprezentate, căci 
astfel pot păşi în jurul ei, pot lucra din toate cele patru laturi şi mă pot afla literalmente în cadrul picturii". 
Această situaţie, spunea el, seamănă cu metoda folosită de pictorii indieni pe nisip din vestul Statelor Unite. 



























































O tradiţie similară poate fi întîlnită la artiştii chinezi şi japonezi. Picturile lui Pollock erau destinate expunerii 
pe pereţi, dar diferenţa de orientare pare să nu fi tulburat simţul lui de echilibru. 

In cazul picturilor de plafon, artiştii au adoptat principii variate. Atunci cînd Andrea Mantegna a pictat 
pe plafonul din Camera degli Sposi a Palatului ducal de la Mantua un „oculus" realist cu imaginea cerului şi 
cu doamne şi copilaşi înaripaţi uitîndu-se în jos peste o balustradă, el a tratat spaţiul pictural ca o continuare 
directă a spaţiului fizic al încăperii. Artistul se baza pe „orientarea în mediu". Dar atunci cînd cu vreo treizeci 
şi cinci de ani mai tîrziu Michelangelo reprezenta Facerea lumii pe plafonul Capelei Sixtine, spaţiul scenelor 
sale era total independent de cel al Capitalei. Privitorul trebuie să recurgă la „orientarea retiniană"; el trebuie 
să coreleze partea superioară şi cea inferioară cu dimensiunile propriului său cîmp vizual, orientîndu-se în 
direcţia cuvenită atunci cînd se uită în sus. Şi în bisericile baroce plafonul este perforat vizual, dar pe cînd 
pictorii din secolul al XY-lea extindeau spaţiul fizic şi asupra celui pictural, artiştii din secolul al XVII-lea, 
dimpotrivă, dematerializau — s-ar putea spune — prezenţa fizică a clădirii, făcînd din ea o parte a imaginii 
picturale. 



Andrea Mantegna - Oculus in the Camera degli Sposi(1474) 









Michelangelo Buonarroti - Căderea şi alungarea din rai (Capela sixtină 1508-1512) 


Dreapta şi stingă 

Anizotropia spaţiului fizic ne permite să distingem uşor între bază şi vîrf, dar mai puţin uşor între 
stînga şi dreapta. O vioară aşezată vertical pare mai simetrică decît una culcată pe o parte. Omul şi animalul 
sînt făpturi suficient de bilaterale pentru a întîmpina greutăţi atunci cînd trebuie să distingă stînga de dreapta, 
b de d. Corballis şi Beale susţin că această reacţie simetrică este utilă biologic, sistemele nervoase 
concentrîndu-se asupra mişcării şi orientării într-o lume în care atacul sau răsplata pot veni, cu egală 
probabilitate, din ambele părţi. 

Totuşi, de îndată ce omul a învăţat să utilizeze unelte acţionate mai bine cu o mînă decît cu două, 
asimetria în folosirea mîinilor a devenit un avantaj; iar cînd gîndirea secvenţială a început să fie înregistrată 
într-un sistem liniar de scriere, unul din cele două sensuri laterale a ajuns să-l domine pe celălalt, în 
cuvintele lui Goethe, „cu cît e mai perfectă creatura, cu atît mai diferite devin părţile ei". 

Vizual, asimetria laterală se manifestă printr-o repartizare inegală a greutăţii şi printr-un vector dinamic 
ce duce din partea stîngă spre partea dreaptă a cîmpului vizual. Fenomenul este greu de detectat la figurile 
strict simetrice (de exemplu, la faţada unei clădiri), dar este foarte marcat în pictură. Istoricul de artă 
Heinrich Wolfflin, subliniază că tablourile îşi schimbă aspectul şi îşi pierd înţelesul atunci cînd le privim 
într-o oglindă. El a sesizat că aceasta se întîmplă deoarece picturile sînt „citite" de la stînga la dreapta, 
succesiunea schimbîndu-se, fireşte, dacă le inversăm. Wolfflin observă că diagonala trasată din stînga jos 
spre dreapta sus este considerată ascendentă, cealaltă diagonală fiind privită ca descendentă. Orice obiect 


pictural pare mai greu în partea dreaptă a imaginii. De exemplu, dacă figura papei Sixt din Madonna Sixtină 
a lui Rafael este adusă în dreapta prin inversarea picturii, ea devine atît de grea încît întreaga compoziţie pare 
afectată (figura 16). 















Figura 16 



Raphael - Madonna Sixtină (1512-1514) Pictura inversată 

Aceasta concordă cu observaţia experimentală că atunci cînd două obiecte egale sînt arătate în 
jumătatea stîngă şi, respectiv, dreaptă a cîmpului vizual, cel din dreapta pare mai mare. Pentru ca ele să apară 
egale, obiectul din stînga trebuie mărit. 

Cercetarea a fost continuată de Mercedes Gaffron mai ales într-o carte ce încerca să demonstreze că 
gravurile lui Rembrandt îşi dezvăluie înţelesul adevărat numai atunci cînd le vedem aşa cum le-a lucrat 
artistul pe placă, şi nu în stampele inversate cu care ne-am obişnuit. Conform celor afirmate de Gaffron, 
privitorul receptează o imagine ca şi cum s-ar afla în fata porţiunii stîngi a acesteia. El se identifică subiectiv 
cu stînga, şi tot ce apare aici capătă o importanţă majoră. Dacă comparăm o fotografie cu imaginea ei în 
oglindă, un obiect din planul prim în cadrul unei scene asimetrice pare mai aproapiat pe stînga decît pe 

















dreapta. Iar atunci cînd Ia teatru se înalţă cortina, publicul este înclinat să privească mai întîi spre stînga şi să 
se identifice psihologic cu personajele aflate acolo. De aceea, ne spune Alexander Dean, dintre aşa-numitele 
sectoare ale scenei, partea stingă (în raport cu publicul) este considerată a fi mai importantă. într-un grup de 
actori, personajul situat cel mai la stînga va domina scena. Publicul se va identifica cu el şi îi va vedea pe 
ceilalţi, de pe poziţia lui, ca adversari. 

Gaffron leagă fenomenul de predominanţa cortexului cerebral stîng, care cuprinde centrii cerebrali 
superiori ai vorbirii, scrisului şi cititului. Dacă această predominanţă se aplică şi centrului vizual stîng, atunci 
„există o deosebire în privinţa sesizării de către noi a datelor vizuale, care le favorizează pe cele percepute în 
cîmpul vizual drept". Vederea spre dreapta ar fi aşadar mai clară şi mai precisă, ceea ce explică de ce 
obiectele care apar acolo sînt mai evidente. Această asimetrie ar fi compensată printr-o atenţie sporită pentru 
cele ce se petrec în stînga, privirea deplasîndu-se spontan de la punctul de atenţie iniţial spre zona de vedere 
mai clară. Dacă această analiză este corectă, partea dreaptă se distinge prin caracterul ei mai eficient şi prin 
faptul că măreşte ponderea vizuală a obiectelor — poate pentru că, atunci cînd centrul atenţiei se află în 
stînga „cîmpului vizual", „efectul de pîrghie" sporeşte ponderea obiectelor de dreapta. Partea stingă, la rîndul 
ei, este mai centrală, mai importantă şi mai accentuată datorită identificării privitorului cu ea. în Răstignirea 
lui Grlinewald din altarul de la Isenheim, grupul din stînga, format din Fecioara Maria şi Evanghelist, capătă 
cea mai mare importanţă după figura lui Hristos, care ocupă centrul, pe cînd Ioan Botezătorul, în dreapta, 
este vestitorul proeminent care arată spre scenă. Dacă un actor intră din dreapta publicului, el este observat 
imediat, dar focarul acţiunii rămîne în stînga dacă nu se află în centru. în pantonima engleză tradiţională, 
crăiasa zînelor, cu care se presupune că se identifică spectatorul, intră totdeauna din stînga, în timp ce craiul 
diavolilor pătrunde în scenă din dreapta. 

A 

Intrucît un tablou este „citit" de la stînga la dreapta, mişcarea picturală spre dreapta se percepe ca mai 
uşoară, cerînd mai puţin efort. Dacă, pe de altă parte vedem un călăreţ traversînd pictura de la dreapta spre 
stînga, el pare să întîmpine mai multă rezistenţă, să facă un efort sporit şi, ca atare, să se deplaseze mai lent. 
Artiştii preferă uneori primul efect, alteori pe cel de-al doilea. Fenomenul, uşor de observat atunci cînd 
comparăm picturile cu reflectarea lor în oglindă, poate fi corelat cu constatările psihologului H.C. van der 
Meer, în sensul că „mişcările spontane ale capului se execută mai repede de la stînga spre dreapta decît 
invers" şi că atunci cînd subiecţilor li se cere să compare vitezele a două mişcări, una de la stînga spre 
dreapta iar cealaltă de la dreapta spre stînga, ei văd mişcarea spre dreapta ca fiind mai rapidă. Se poate 
presupune că mişcarea spre stînga pare să învingă o rezistenţă mai mare; ea merge împotriva curentului în 
loc să meargă în sensul lui. 

Trebuie să notăm că vectorul direcţional, care face compoziţiile asimetrice, are puţin de-a face cu 
mişcările ochiului. Din studiul mişcărilor oculare se ştie că privitorii explorează o scenă vizuală cutreierînd-o 
cu privirea în mod neregulat şi concentrîndu-se asupra principalelor centre de interes. Vectorul stînga- 
dreapta rezultă întradevăr din această explorare, dar el nu se naşte din sensul mişcărilor oculare în sine. Nu 
există dovezi palpabile că această diferenţiere pe laterală ar ţine de tendinţa folosirii mai frecvente a unei 
mîini sau de predominanţa unui ochi. 




Maîthias Griinewald - Crucifixion (1515) 

Van der Meer susţine că pregătirea şcolară poate juca un anumit rol aici: ea constatat că persoanele cu un 
nivel mai scăzut de instruire sînt mai puţin înclinate decît, să zicem, studenţii să perceapă tensiunea 
direcţionată spre dreapta în obiectele picturale. Cercetătoarea notează, totuşi, că sensibilitatea la vectorii 
stînga-dreapta apare relativ brusc la vîrsta de cincisprezece ani — ciudat de tîrziu dacă deprinderea scrisului 
şi cititului este într-adevăr decisivă. 

Echilibrul şi intelectul uman 

Am văzut că ponderea se repartizează neuniform în imaginile vizuale şi că aceste imagini sînt 
străbătute de o săgeată exprimînd „mişcarea" de la stînga spre dreapta. Se introduce astfel un element de 
dezechilibru, care trebuie compensat. 

De ce tind oare artiştii spre echilibru? Răspunsul dat de noi pînă acum a fost acela că prin stabilizarea 
raporturilor dintre diferitele forţe ale unui sistem vizual, artistul îşi clarifică exprimarea. Mergînd mai 
departe, realizăm că omul tinde spre echilibru în toate fazele existenţei sale fizice sau mintale şi că aceeaşi 
tendinţă se poate observa nu numai în totalitatea vieţii organice, dar şi în cadrul sistemelor fizice. 

în fizică, principiul entropiei - cunoscut şi ca a doua lege a termodinamicii - afirmă că în orice sistem 
izolat, fiecare stare succesivă reprezintă o scădere ireversibilă a nivelului energiei active. Universul tinde 












către o stare de echilibru în care toate asimetriile de distribuţie existente să fie eliminate, şi acelaşi lucru este 
valabil şi pentru sistemele mai restrînse, cu condiţia ca ele să fie suficient de independente faţă de influenţele 
externe. După „principiul unitar" al fizicianului L.L. Whyte, care - afirmă el - stă la baza tuturor activităţilor 
din natură, „asimetria descreşte în sistemele izolabile". Pe aceeaşi linie, psihologii au definit motivaţia ca 
„acel dezechilibru al organismului care conduce la acţiune pentru redobîndirea stabilităţii". Freud, în special, 
interpreta „principiul plăcerii" introdus de el în sensul că fenomenele mintale sînt declanşate de tensiuni 
neplăcute şi că ele acţionează în sensul reducerii acestor tensiuni. Se poate spune că activitatea artistică este 
o componentă a procesului motivaţional atît la artist, cît şi la „consumator", ea participînd ca atare la efortul 
de dobîndire a echilibrului. Echilibrul realizat în aspectul vizual al picturilor şi sculpturilor, ca şi al clădirilor, 
mobilei şi obiectelor de ceramică este receptat de om ca reprezentînd înseşi aspiraţiile sale generale. 

Dorinţa de echilibru nu este totuşi suficientă pentru a explica tendinţele de bază ale motivaţiei omeneşti 
în general sau ale artei în special. Am ajunge la o concepţie unilaterală şi intolerabil de statică a organismului 
uman dacă ne-am reprezenta acest organism ca asemănător unei ape stătătoare, în care activitatea apare doar 
atunci cînd o piatră tulbură liniştea plină de echilibru a suprafeţei şi care şi-ar mărgini activitatea la 
restabilirea acestei linişti. Freud s-a apropiat cel mai mult de acceptarea consecinţelor radicale ale acestei 
concepţii. El a descris instinctele funciare ale omului ca exprimînd conservatorismul a tot ce este materie vie, 
ca o tendinţă inerentă de a reveni la un stadiu anterior.) El atribuia un rol fundamental „instinctului morţii", 
strădaniei de revenire la existenţa anorganică. Conform principiului freudian al economiei, omul încearcă în 
permanenţă să cheltuiască cit mai puţină energie. Omul este leneş prin natura sa. 

Dar este el oare? O fiinţă omenească care se bucură de sănătate fizică şi mintală se realizează nu prin 
inactivitate, ci prin activitate, mişcare, schimbare, creştere, progres, producţie, creaţie, explorare. Nu există 
nici un temei pentru ideea stranie că viaţa ar consta din încercări de a-şi pune capăt cît mai curînd cu putinţă, 
realitate, principala caracteristică a organismului viu este, desigur, aceea că el reprezintă o anomalie a 
naturii, purinul o luptă anevoioasă contra legii universale a entropiei, luptă în cursul căreia absoarbe mereu 
noi forţe din mediul înconjurător. 

Aceasta nu înseamnă că negăm importanţa echilibrului. Echilibrul râmîne ţelul final al oricărei dorinţe 
de realizat, al oricărei sarcini de îndeplinit, al oricărei probleme de rezolvat. Dar cursa nu se aleargă doar 
pentru clipa victoriei. Voi avea prilejul mai jos, în capitolul consacrat Dinamicii , să mă ocup de principiul 
contrar, al activităţii. Numai examinînd interacţiunea dintre forţa vitală, plină de energie, şi tendinţa către 
echilibru vom putea avea o mai bună înţelegere a dinamicii ce impulsionează mintea omenească şi se reflectă 
în realizările ei. 

Doamna Cezanne pe un scaun galben 

Reiese din cele de mai sus că artistul ar interpreta foarte unilateral experienţa umană dacă ar permite 
echilibrului şi armoniei să-i monopolizeze opera. El poate numai să le folosească în strădania sa de a da 
formă unei teme semnificative. înţelesul operei se naşte din interacţiunea forţelor de activare şi forţelor de 


echilibrare. 




Figura 17 


PAUL CEZANNE, Doamna Cezanne pe un scaun galben, 1888-1890, Art Institute, Chicago 
Portretul soţiei lui Cezanne pe un scaun galben (figura 17) a fost pictat de artist în anii 1888—1890. 
Privitorul este imediat izbit de îmbinarea unui calm exterior cu o puternică activitate potenţială. Figura în 
repaus este încărcată cu energie, care acţionează în direcţia privirilor ei. Corpul este stabil şi bine fixat, dar 
totodată uşor de parcă s-ar găsi suspendat în spaţiu. El se înalţă şi totuşi se obihneşte. Această subtilă 













combinaţie de vigoare şi seninătate, de tărie şi libertate imaterială poate fi definită ca acea configuraţie 
specifică de forţe care reprezintă tema lucrării. Cum se obţine acest efect? 

Tabloul are un format alungit pe verticală proporţia fiind de aproximativ 5:4. Se subliniază astfel 
verticalitatea figurii, a scaunului, a capului. Scaunul este ceva mai îngust decit cadrul, iar figura este mai 
îngustă decît scaunul. Aceasta creează o scară de îngustime tot mai pronunţată, orientată spre înainte, de la 
fundal, peste scaun, către figura din primul plan. în mod corespunzător o scară de strălucire crescîndă 
porneşte de la dunga închisă de pe perete, trecind prin scaun şi prin figură, pînă la faţă şi la mîini, care sînt 
colorate deschis şi reprezintă cele două puncte focale ale compoziţiei. Concomitent, umerii şi braţele 
formează un oval în jurul secţiunii mediane a picturii, un nucleu central de stabilitate ce contracarează 
configuraţia de dreptunghiuri şi se repetă pe o scară mai mică la cap (figura 18). 



Figura 18 


Dunga de culoare închisă de pe perete împarte fundalul în două dreptunghiuri orizontale. Ambele sînt 
mai alungite decît cadrul, dreptunghiul inferior avînd proporţia de 3 : 2, iar cel superior de 2 : 1. Rezultă că 
aceste dreptunghiuri subliniază mai viguros orizontala decît o face cadrul în cazul verticalei. Deşi 
dreptunghiurile oferă un contrapunct la verticală, ele de asemenea accentuează mişcarea ascendentă a 
ansamblului prin aceea că pe verticală dreptunghiul inferior este mai înalt decît cel superior. După Denmann 
Ross, ochiul se mişcă în sensul micşorării intervalelor, adică, în tabloul nostru, în sus. 

Cele trei planuri principale ale picturii — peretele, scaunul şi figura — se suprapun într-o mişcare 
orientată dinspre extrema stingă spre dreapta. Această mişcare laterală către dreapta este contracarată de 



amplasarea scaunului, cea mai mare porţiune a căruia se află în jumătatea stingă a tabloului, creînd astfel o 
mişcare încetinitoare în sens contrar. Pe de altă parte, mişcarea dominantă spre dreapta este subliniată de 
amplasarea asimetrică a figurii în raport cu scaunul: figura împinge înainte, ocupînd mai ales partea dreaptă a 
scaunului. Mai mult, figura însăşi nu este perfect simetrică, partea stingă fiind puţin mai mare şi subliniind 
astfel încă o dată tendinţa de deplasare spre dreapta. 

Figura şi scaunul sînt înclinate cu aproximativ acelaşi unghi faţă de cadru. Scaunul totuşi îşi are pivotul 
la baza picturii şi, ca atare, se apleacă spre stingă, pe cînd pivotul figurii este capul, ceea ce face ca ea să se 
încline spre dreapta. Capul este solid ancorat pe verticala centrală. Celălalt punct focal al compoziţiei, 
mîinile, este împins uşor înainte într-o atitudine de activitate potenţială. Un alt contrapuct secundar 
îmbogăţeşte şi mai mult tema: capul, deşi în repaus, conţine o activitate clar orientată în privirea atentă şi în 
asimetria dinamică a semiprofilului. Mîinile, deşi întinse înainte, se neutralizează reciproc, fiind prinse una 
într-alta. 

înălţarea degajată a capului este stăvilită nu numai de poziţia lui centrală, dar şi de apropierea faţă de 
limita cadrului. El se înalţă atît de mult încît ajunge la o nouă bază. Tot aşa cum scara muzicală porneşte de 
la o anumită tonică şi atinge, la octavă, o nouă bază, figura porneşte de la baza cadrului, găsindu-şi un nou 
repaus la marginea superioară. (Există aşadar o asemănare între structura scării muzicale şi compoziţia 
încadrată. Ambele combină două principii structurale: o creştere gradată a intensităţii odată cu înălţarea de la 
bază spre vîrf şi simetria acestor două elemente limitative, care în final transformă înălţarea de la bază într-o 
cădere ascendentă spre o bază nouă. Ieşirea dintr-o stare de repaus se dovedeşte a fi imaginea reflectată a 
revenirii într-o stare de repaus.) 

Dacă această analiză a tabloului lui Căzanne este corectă, ea ne sugerează nu numai bogăţia relaţiilor 
dinamice din lucrare, ci şi modul cum aceste relaţii realizează echilibrul specific de repaus şi activitate în 
care sesizăm tema sau conţinutul picturii. înţelegerea felului cum această configuraţie de forţe vizuale 
reflectă conţinutul atunci cînd încercăm să apreciem valoarea artistica a tabloului. 

Se cuvine să adaug două observaţii cu caracter general. Mai întîi subiectul picturii este o parte 
integrantă a concepţiei structurale. Formele îşi joacă rolul lor compoziţional specific numai pentru că noi le 
recunoaştem ca fimd cap, corp mîini sau scaun. Faptul că în cap se află mintea este cel puţin la fel de 
important ca forma, culoarea sau amplasarea lui. Ca imagine abstractă, elementele formale ale picturii ar 
trebui să fie total diferite pentru a reda un înţeles similar. Experienţa privitorului despre ce înseamnă o 
femeie de vîrstă mijlocie care stă pe un scaun contribuie masiv la realizarea sensului mai profund al lucrării. 

în al doilea rînd, se va observa că de regulă compoziţia se bazează pe ponderi şi contraponderi, adică 
pe numeroase elemente ce se contrabalansează. Aceste forţe antagonice nu sînt însă în contradicţie sau în 
conflict. Ele nu creează ambiguitate. Ambiguitatea stînjeneşte comunicarea artistică, deoarece ea îl face pe 
privitor să ezite între două sau mai multe afirmaţii care nu alcătuiesc un tot. De regulă, contrapunctul pictural 
este ierarhic, în sensul că el opune o forţă dominantă uneia subordonate. Fiecare relaţie este, în sine, 
neechilibrată dar împreună, relaţiile se echilibrează reciproc în structura întregii lucrări. 



2. FIGURA 


Văd un obiect. Văd lumea din jurul meu. Ce implică aceste afirmaţii? In viaţa cotidiană văzul este mai 
ales un mijloc de orientare practică, de constatare, cu ochii proprii, a faptului că un anumit lucru se află într- 
un anumit loc şi că el execută o anumită acţiune. Aceasta înseamnă o identificare în sensul ei minim. Un om 
care intră noaptea în dormitorul său poate să perceapă o pată de culoare închisă pe perna albă şi astfel să 
„vadă" că soţia lui se află în locul obişnuit. în condiţii mai bune de iluminare el vede mai mult, dar în 
principiu orientarea într-un cadru familiar nu cere decît un minimum de indicii. Persoanele suferind de 
agnozie vizuală în urma unor leziuni cerebrale pot pierde capacitatea de a recunoaşte imediat chiar şi figuri 
esenţiale ca triunghiurile sau cercurile. Ele pot totuşi avea o slujbă şi se pot descurca în viaţa de fiecare zi. 
Cum procedează asemenea persoane pe stradă? „Pe trotuar toate obiectele sînt subţiri — aceştia sînt oameni; 
în mijlocul străzii totul este foarte zgomotos, masiv, înalt — acestea sînt maşini, autobuze." Multă lume îşi 
foloseşte simţul vizual intact fără mai mult folos într-o mare parte a zilei. 

Vederea ca explorare activă 

Evident, a vedea poate însemna mai mult decît atîta. Ce implică văzul? Se cunoaşte bine descrierea 
procesului optic, aşa cum ne-o dau fizicienii. Lumina este emisă sau reflectată de obiectele din mediul 
ambiant. Lentilele din ochi proiectează imaginile acestor obiecte pe retină, care transmite mesajul la creier. 
Dar ce se poate spune despre experienţa psihologică respectivă? Sîntem tentaţi să recurgem la analogii cu 
fenomenele fiziologice. Imaginea optică de pe retină stimulează vreo 130 milioane de receptori microscopici, 
fiecare dintre aceştia reacţionînd la lungimea de undă şi intensitatea luminii primite. Mulţi dintre aceşti 
receptori nu funcţionează independent. Prin conexiuni neurale se stabilesc grupuri de receptori. Se ştie astfel, 
cel puţin în cazul ochilor anumitor animale că, asemenea grupuri de receptori retinieni reacţionează colectiv 
la anumite mişcări, contururi, tipuri de obiecte. Dar chiar şi astfel, sînt necesare anumite principii 
ordonatoare care să transforme infinitatea de stimuli individuali în obiectele pe care le vedem. 

Din această descriere a mecanismelor fiziologice, am putea fi tentaţi şă deducem că procesele corelate 
de percepţie a figurii sînt aproape integral pasive şi că ele se desfăşoară în mod liniar de la înregistrarea 
elementelor celor mai mici spre alcătuirea unităţilor mai mari. Ambele presupuneri sînt eronate. Mai întîi, 
lumea imaginilor nu se imprimă pur şi simplu pe un organ sensibil fidel. Mai degrabă, privind la un obiect, 
noi „căutăm să-l atingem“. Mişcăm un fel de deget invizibil prin spaţiul înconjurător, ne ducem în locuri 
îndepărtate, unde se află obiectele, pe care le pipăim, le prindem, cercetăm suprafaţa lor, le urmărim 
conturul, le explorăm textura (Percepţia formelor este un proces eminamente activ. 

Impresionaţi de această experienţă, gînditorii antici au descris realizarea fizică a vederii tocmai în acest 
mod. Bunăoară, Platon ne spune în Timeu că acel foc domol care încălzeşte corpul omenesc iese afară prin 



ochi într-un şuvoi dens de lumină. Astfel se creează o punte tangibilă între privitor şi lucrul privit, punte 
peste care circulă spre ochi şi, prin ei, spre suflet, impulsurile luminoase ce emană de la obiect. Optica 
primitivă este depăşită acum, dar experienţa din care s-a născut rămîne vie şi mai poate încă apărea în 
descrierile poetice. T. S. Eliot, de pildă, a scris: „Şi raza de privire nevăzută străbătu spaţiul, căci trandafirii 
arătau ca florile ce sînt privite". 

Sesizarea elementelor esenţiale 

Dacă văzul este o sesizare activă, ce sesizează el? Toată infinitatea de elemente informaţionale? Sau 

7 5 

numai o parte din ele? Dacă privitorul cercetează atent un obiect, el va constata că ochii lui sînt bine dotaţi 
pentru a vedea detaliile foarte mici. Şi totuşi percepţia vizuală nu se obţine cu fidelitatea mecanică a 
aparatului fotografic care înregistrează totul imparţial: întregul set de mici elemente ale figurii şi culorii ce 
constituie ochii şi gura persoanei care pozează, ca şi colţul telefonului ce apare întîmplător în spatele figurii. 
Ce vedem atunci cînd vedem? 


A vedea înseamnă a sesiza unele trăsături marcante ale obiectelor — albastrul cerului, curba unui gît de 
lebădă, dreptunghiularitatea cărţii, luciul unei bucăţi de metal, liniaritatea unei ţigarete. Cîteva linii şi puncte 
sînt imediat acceptate ca „o faţă" nu numai de cei crescuţi în cultura occidentală, care pot fi suspectaţi că s- 
au înţeles între ei în privinţa acestui „limbaj al semnelor", dar şi de copiii mici, de primitivi şi de animale. 
Kohler îşi înspăimînta cimpanzeii arătîndu-le „jucării împăiate extrem de primitive" cu nasturi negri în chip 
de ochi. Un caricaturist abil poate crea portretul foarte expresiv al unei persoane din cîteva linii bine trasate. 
Identificăm un prieten la mare distanţă doar după cele mai elementare proporţii sau mişcări. 

Cîteva trăsături importante nu numai că determină identitatea obiectului perceput, dar îl fac să apară ca 
o imagine completă, integrată. Aceasta se aplică atît imaginii obiectului în întregime, cît şi oricărei porţiuni 
specifice care atrage atenţia noastră. Un chip omenesc, la fel ca întregul corp, este perceput ca o configuraţie 
generală de componente esenţiale — ochi, nas, gură — la care se pot adăuga diferite detalii. Iar dacă ne 
concentrăm asupra ochiului unei persoane, şi acel ochi va fi perceput ca o imagine integrală: irisul circular 
avînd în centru pupila întunecată, cu cadrul oval, ciliat al pleoapelor împrejur. 

în nici un caz nu vreau să afirm că simţul vederii neglijează detaliile. Dimpotrivă, chiar şi copiii mici 
observă uşoarele modificări ce survin în aspectul lucrurilor pe care le cunosc. Micile schimbări de tensiune 
musculară sau de coloraţie a pielii care fac ca o faţă să pară obosită ori îngrijorată se observă imediat. 
Privitorul poate totuşi să fie incapabil a determina cu precizie ce a provocat schimbarea aspectului general, 
deoarece semnele indicatoare se armonizează perfect într-un cadru integrat. Atunci cînd obiectului observat 
îi lipseşte această integritate, atunci cînd el este văzut ca un conglomerat de părţi, detaliile îşi pierd înţelesul 
şi întregul ajunge de nerecunoscut. Acesta este adesea cazul instantaneelor în care nu există un complex de 
figuri evidente care să organizeze masa de nuanţe vagi şi complexe. Antropologii au fost surprinşi constatînd 
că în comunităţile neobişnuite cu fotografia, oamenilor le este greu să identifice corpuri omeneşti într-un tip 
de imagini care ne par atît de „realiste" doar pentru că noi am învăţat să descifrăm figurile lor nefireşti. 



Concepte perceptuale 

Există temeiuri să considerăm că în dezvoltarea organică percepţia începe cu sesizarea celor mai 
evidente trăsături structurale. De pildă, copii de doi ani şi cimpanzei care învăţaseră că dintre două cutii ce li 
se prezentau cea cu un triunghi avînd o anumită figură şi mărime conţinea totdeauna lucruri bune de mîncat 
aplicau cu uşurinţă această obişnuinţă unor triunghiuri cu aspect foarte diferit. Triunghiurile puteau fi mai 
mici sau mai mari, sau puteau fi răsturnate. Un triunghi negru pe fond alb poate fi înlocuit cu un triunghi alb 
pe fond negru, sau un triunghi conturat cu unul compact. Aceste schimbări nu par să stînjenească 
recunoaşterea. Rezultate asemănătoare s-au obţinut şi cu şobolani. Lashley afirmă că transpuneri simple de 
acest fel „sînt universale de la insecte pînă la primate". 

Procesul perceptual dezvăluit de acest tip de comportament este încă desemnat de psihologi prin 
termenul de „generalizare". Acest termen este rămăşiţa unui demers teoretic infirmat de înseşi experimentele 
în care a fost folosit. Se presupunea că percepţia începe cu înregistrarea cazurilor individuale ale căror pro¬ 
prietăţi comune puteau fi sesizate numai de fiinţe capabile să formeze concepte pe cale intelectuală. Astfel se 
considera că asemănarea unor triunghiuri diferite ca mărime, dispunere şi culoare nu poate fi descoperită 
decît de observatori al căror creier este destul de evoluat pentru a extrage conceptul general al 
triunghiularităţii dintr-o gamă de observaţii individuale. Faptul că acest lucru poate fi îndeplinit fără greutate 
de copii mici şi de animale, care nu sînt familiarizaţi cu abstractizarea logică, a venit ca o surpriză greu de 
explicat. 

Datele experimentale impuneau o cotitură radicală în teoria percepţiei. Nu mai părea posibil să se 
admită că văzul se dezvoltă de la particular spre general. Dimpotrivă, a devenit limpede că trăsăturile 
structurale generale constituie datele primare ale percepţiei, astfel încît triunghiularitatea nu este un produs 
tîrziu al abstractizării intelectuale, ci o experienţă directă şi mai elementară decît înregistrarea detaliului 
individual. Copilul mic vede „caninitatea" înainte de a putea distinge un cîine de alt cîine. Voi arăta imediat 
că această descoperire psihologică are o importanţă decisivă în înţelegerea formei artistice. 

Noua teorie ridică o problemă specială. Este clar că trăsăturile structurale generale care se presupune că 
ar alcătui perceptul nu sînt furnizate explicit de nici o configuraţie anumită de stimuli. Dacă, bunăoară, un 
cap omenesc — sau un număr de capete — este văzut ca rotund, această rotunjime nu face parte din stimul. 
Fiecare cap îşi are propriul său contur complex, care se apropie de rotunjime. Dacă această rotunjime nu este 
doar „distilată" intelectual, ci realmente văzută, cum se integrează ea în percept? Un răspuns plauzibil este 
acela că configuraţia de stimuli participă la procesul perceptual doar în sensul că ea trezeşte în creier o 
anumită configuraţie de categorii senzoriale generale. Această configuraţie „reprezintă" stimularea, cam la 
fel cum într-o descriere ştiinţifică o reţea de concepte generale „reprezintă" fenomenul observat. Tot aşa cum 
însăşi natura conceptelor ştiinţifice exclude posibilitatea ca ele să cuprindă vreodată fenomenul „însuşi", 
perceptele nu pot conţine, nici total şi nici parţial, materialul stimulator „însuşi". Omul de ştiinţă se poate 
„apropia" de un măr doar pînă la a-i măsura greutatea, mărimea, figura, poziţia, gustul. Perceptul se poate 
„apropia" de stimulul măr doar pînă la a-1 reprezenta printr-o configuraţie specifică de asemenea calităţi 
senzoriale generale ca rotunjimea, masivitatea, gustul de fruct, culoarea verde. 



Atît timp cît privim o figură simplă regulată — un pătrat, să zicem —această activitate formativă a 
percepţiei nu este sesizabilă. Calitatea de pătrat pare a fi literalmente dată prin stimul. Dar dacă părăsim 
lumea figurilor bine definite, create de om, şi privim un peisaj real, ce vedem oare? Poate o îngrămădire 
relativ haotică de arbori şi tufăriş. Unele trunchiuri şi ramuri pot indica anumite direcţii, care să atragă 
ochiul, iar ansamblul unui copac sau a unui tufiş are adesea forma relativ uşor detectabilă a unei sfere sau a 
unui con. S-ar putea de asemenea să receptăm o textură generală de frunziş verde, dar există multe elemente 
în peisaj pe care ochii sînt pur şi simplu incapabili să le sesizeze. Numai în măsura în care această panoramă 
confuză poate fi văzută ca un complex de direcţii precise, de mărimi, figuri geometrice, culori sau texturi 
putem spune ca ea este într-adevăr percepută. 

Dacă cele de mai sus sînt valabile, sîntem obligaţi să admitem că, percepţia rezidă în formarea unor 
„concepte perceptuale". După normele obişnuite termenul nu este prea comod, căci se presupune că simţurile 
se limitează la aria concretului, pe cînd conceptele sînt legate de abstract. Procesul vederii, aşa cum a fost 
descris mai sus, pare totuşi să satisfacă condiţiile formării de concepte. Vederea abordează materia primă a 
experienţei, creînd o configuraţie corespunzătoare de forme generale, care se aplică nu numai cazului 
individual în speţă, ci şi unui număr indefinit de alte cazuri asemănătoare. 

Nu vreau nicidecum să sugerez, prin folosirea cuvîntului „concept", că percepţia ar fi o operaţie 
intelectuală. Procesele în chestiune trebuie înţelese ca avînd loc în sectorul vizual al sistemului nervos. Dar 

termenul de concept este menit să evoce asemănarea izbitoare dintre activităţile elementare ale simţurilor şi 
cele superioare reprezentate de gîndire sau raţionament. Această asemănare este atît de mare încît mulţi 
psihologi au atribuit realizările simţurilor sprijinului secret pe care, chipurile, acestea l-ar primi de la intelect. 
Aceşti psihologi vorbeau de concluzii sau evaluări inconştiente, deoarece presupuneau că percepţia în sine nu 
poate face altceva decît să înregistreze mecanic influenţele lumii exterioare. Se pare acum că aceleaşi 
mecanisme acţionează la nivel perceptual cît şi intelectual, astfel că pentru a descrie activitatea simţurilor ne 
trebuie termeni ca judecată, concept, logică, abstracţiune, concluzie şi evaluare. 

Tendinţele recente din gîndirea psihologică ne îndeamnă să numim văzul o activitate creatoare a minţii 
omeneşti. Percepţia realizează la nivelul senzorial ceea ce pe tărîmul gîndirii se numeşte înţelegere. Văzul 
fiecăruia dintre noi anticipează în chip modest capacitatea pe drept admirată a artistului de a crea imagini 
care interpretează corect experienţa cu ajutorul formei organizate. Văzul este înţelegere. 

Ce este figura? 

Forma fizică a unui obiect este determinată de limitele acestuia — marginea dreptunghiulară a unei coli 
de hîrtie, sau cele două suprafeţe care constituie faţa şi baza unui con. Alte aspecte spaţiale nu sînt în general 
considerate a fi proprietăţi ale figurii fizice — dacă obiectul este plasat pe o latură sau cu vîrful în jos, ori 
dacă împrejur se află alt obiect. Figura perceptuală, pe de altă parte, se poate schimba apreciabil atunci cînd 
se modifică orientarea ei spaţială sau mediul ambiant. Figurile vizuale se influenţează reciproc. Mai mult, 
vom vedea mai departe (fig. 72) că figura unui obiect este determinată nu numai de limitele acestuia; 
scheletul de forţe vizuale generat de limite poate, la rîndul său, influenţa modul în care vedem aceste limite. 



Figura perceptuală este rodul interacţiunii dintre un obiect fizic, lumina ce acţionează ca transmiţător 
de informaţii şi condiţiile existente în sistemul nervos al privitorului. Lumina nu traversează obiectele, cu 
excepţia celor pe care le numim translucide sau transparente. Aceasta înseamnă că ochiul primeşte informaţii 
numai despre figurile exterioare, nu şi despre cele interioare. Lumina se propagă în linie dreaptă, şi ca atare 
proiecţiile formate pe retină corespund numai acelei părţi din suprafaţa exterioară care se leagă de ochi prin 
linii drepte. O navă arată altfel privită din faţă decît dintr-o parte. 

Figura unui obiect pe care îl vedem nu depinde totuşi numai de proiecţia ei pe retină. în termeni precişi, 
imaginea este determinată de totalitatea experienţelor vizuale pe care le-am avut cu obiectul respectiv, sau cu 
acel tip de obiect, în timpul vieţii noastre. Dacă, de exemplu, ni se arată un pepene, despre care ştim că e 
doar o rămăşiţă găunoasă, o jumătate din coajă fiind invizibilă, el poate părea total diferit de un pepene întreg 
care, la suprafaţă, nu prezintă o imagine identică. O maşină despre care ştim că n-are motor poate într-adevăr 
părea diferită de una despre care ştim că are. 

Tot astfel, dacă cineva redă o imagine a unui lucru pe care a avut prilejul să-l cunoască, persoana 
respectivă poate alege acea porţiune a figurii pe care vrea să o cuprindă. Stilul apusean de pictură, creat de 
Renaştere, a limitat figura la ceea ce se poate vedea dintr-un punct de observaţie fix. Egiptenii, indienii 
americani şi cubiştii ignoră această restricţie. Copiii desenează fătul în pîntecele mamei, aborigenii 
australieni includ măruntaiele în imaginea unui cangur, iar un sculptor orb ar putea scobi cavităţile oculare 
într-un cap de argilă, pentru a introduce apoi globi sferici în ele. Rezultă de asemenea din cele afirmate că se 
pot omite delimitările unui obiect, desenîndu-se totuşi o imagine recognoscibilă a acestuia (figura 19). 



Figura 19 

Atunci cînd o persoană întreabă cum se prezintă o scară în spirală o descrie trasînd cu degetul o spirală 
ascendentă, ea nu ne dă conturul, ci axa caracteristică principală, de fapt inexistentă în obiect. Astfel obiectul 
este înfăţişat prin acele trăsături spaţiale ce sînt considerate esenţiale. 

Influenţa trecutului 

Fiecare experienţă vizuală este inclusă într-un context spaţial şi temporal. La fel cum aspectul 
obiectului e influenţat de cel al lucrurilor din jur în spaţiu, tot astfel el este influenţat de imaginile ce îl 
precedă în timp. Dar recunoaşterea acestor influenţe nu înseamnă că tot ceea ce înconjoară un obiect îi 
schimbă automat figura şi culoarea sau, ca să împingem raţionamentul pînă la extrem, că aspectul unui obiect 



este doar produsul tuturor influenţelor exercitate asupra lui. Un asemenea demers aplicat relaţiilor spaţiale ar 
fi în mod evident absurd, şi totuşi el a fost frecvent folosit pentru relaţiile temporale. Ceea ce o persoană 
vede acum, ni se spune, este pur şi simplu rodul celor văzute de ea în trecut. Dacă acum percep cele patru 
puncte din fig. 26 ca fiind un pătrat, aceasta se întîmplă doar pentru că eu am văzut multe pătrate în trecut. 

Relaţiile figurale dintre prezent şi trecut trebuie abordate într-un mod mai puţin simplist. Pe de o parte, 
nu putem continua să punem totul în sarcina trecutului fără a admite că trebuie să fi existat cîndva un 
început. Gaetano Kanizsa se exprimă astfel: „Ne-am putut obişnui cu lucrurile din mediul nostru tocmai 
pentru că ele s-au constituit pentru noi prin forţe de organizare perceptuală acţionînd anterior experienţei şi 
independent de ea, permiţîndu-ne astfel să le cunoaştem". Pe de altă parte, interacţiunea dintre figura 
obiectului actual şi cea a lucrurilor văzute în trecut nu este automată şi omniprezentă, ci depinde de faptul 
dacă se percepe o relaţie între ele. De pildă, figura 20 d, luată în sine, pare a fi un triunghi lipit de o linie 
verticală. Dar în tovărăşia fig. 20 a, b, şi c, ea va fi văzută probabil ca reprezentînd colţul unui pătrat ce se 
află pe punctul de a dispărea după zid. 

Figura 20 

Efectul acesta este determinat de contextul spaţial, ca în fig. 20, sau, chiar şi mai intens, de contextul 
temporal, bunăoară alunei cînd a, b, c, şi d se succed ca faze într-un film de animaţie. Efectul se produce 
pentru că ele sînt legate laolaltă printr-o asemănare structurală suficient de marcată. Tot astfel, fig. 21 îşi 
poate schimba brusc forma dacă ni se spune că ea reprezintă o girafă trecînd prin faţa unei ferestre. Aici, 
descrierea verbală evocă o amintire vizuală care seamănă suficient cu desenul pentru a stabili un contact cu 
el. 



Figura 21 




într-un experiment familiar tuturor studenţilor în psihologie, se demonstrează că percepţia şi 
reproducerea figurilor ambigue este influenţată de comunicările verbale. De pildă, figura 22 a a fost 
reprodusă ca 22 b atunci cînd subiectului i s-a spus că pe ecran va apărea pentru scurt timp o clepsidră, pe 
cînd c a rezultat atunci cînd subiectul se aştepta să vadă o masă. 

Figura 22 

Astfel de experimente nu dovedesc că cele văzute de noi sînt determinate integral de ceea ce am văzut 
mai înainte şi, cu atît mai puţin, că asemenea determinări ar fi provocate de limbaj. Ele arată însă că 
amintirea vizuală a obiectelor familiare poate influenţa figura pe care o percepem şi că ea o poate face să ne 
apară în ipostaze foarte diferite dacă structura respectivă permite aceasta. Majoritatea configuraţiilor de 
stimuli sînt ambigue într-un fel sau altul. Figura 22 a poate fi interpretată în moduri diferite deoarece ea 
oferă un interval de opţiune în limitele căruia experienţa trecutului şi anticiparea pot determina dacă vedem o 
clepsidră sau o masă. Dar nici o influenţă a trecutului nu ne poate face să vedem în figura 22 a o girafă. 

Alte experimente au arătat că şi atunci cînd o anumită imagine este prezentată observatorilor de sute de 
ori, ea poate totuşi să rămînă invizibilă dacă apare într-un context nou. De pildă, după ce figura 23 a a fost 
asimilată deplin, b încă mai apare spontan ca un dreptunghi şi un pătrat, nu ca familiarul hexagon înconjurat 
de alte figuri pe care îl vedem în c. 



Figura 23 




Este de asemenea improbabil că privitorul va vedea spontan familiara cifră 4 în imaginea din figura 24. 



Figura 24 

în astfel de cazuri camuflarea se obţine prin suprimarea unor relaţii vechi şi introducerea altora noi, 
prin schimbarea unghiurilor în intersecţii şi prin manipularea corespondenţelor, axelor structurale şi 
simetriilor. Nici chiar o supradoză de experienţă trecută nu ne poate feri de asemenea trucuri. Desigur, pă¬ 
tratele şi dreptunghiurile ne sînt tot atît de familiare ca hexagonul sau ca cifra 4. Important e însă care 
structuri sînt favorizate de configuraţia dată. 

Influenţa memoriei creşte atunci cînd un puternic impuls îl face pe privitor să dorească să vadă obiecte 
cu anumite proprietăţi perceptuale. Gombrich spune: „Cu cît este mai mare însemnătatea biologică a unui 
obiect pentru noi, cu atît vom fi mai pregătiţi să-l recunoaştem, şi cu atît mai tolerante vor fi deci normele 
noastre de corespondenţă formală". Tînărul care îşi aşteaptă prietena într-un colţ de stradă o va vedea în 
aproape toate femeile care se apropie, iar această tiranie a amintirii vizuale va creşte pe măsură ce trece 
timpul. Psihanalistul descoperă organe genitale în toate operele de artă. Presiunea pe care necesităţile o 
exercită asupra percepţiei este exploatată de psihologi în cadrul testului Rorschach. Ambiguitatea structurală 
a petelor de cerneală folosite în acest test permite o mare gamă de interpretări, astfel încît subiectul o va 
alege probabil spontan pe cea care concordă cu propria sa stare sufletească. 

Cum vedem figura? 

Cum pot fi descrise trăsăturile spaţiale care reprezintă figura? Modul cel mai exact pare a fi acela de 

A 

a.determina poziţia tuturor punctelor ce alcătuiesc aceste trăsături. In tratatul său Della Statua (Despre 
statuie), Leon Battista Alberti recomanda călduros sculptorilor din vremea Renaşterii procedeul ilustrat în 
figura 25. Folosind rigla, raportorul şi firul cu plumb, putem descrie prin 

unghiuri şi distanţe orice punct al unei statui. Cu un număr suficient de asemenea măsurători, putem 
face o copie a statuii. Sau, cum spune Alberti, o jumătate din statuie poate fi sculptată în insula Păros, iar 
cealaltă jumătate în Munţii Carrara, şi cele două părţi se vor îmbina perfect. Caracteristica acestei metode 
este că ea permite reproducerea unui obiect individual, dar că rezultatul apare ca o surpriză. Natura figurii 
respective nu poate fi în nici un fel dedusă din măsurători, care trebuie aplicate înainte de a se cunoaşte 
rezultatul. 

Figura 25 








































































































































Procedeul este foarte asemănător celui practicat în geometria analitică, atunci cînd, pentru a se 
determina forma unei figuri, punctele ce alcătuiesc figura sînt definite în spaţiu prin distanţa dintre ele şi o 
pereche de coordonate carteziene x (orizontala) şi y (verticala). Şi în acest caz un număr suficient de 
măsurători va permite construirea figurii. Ori de cîte ori va putea, totuşi, geometrul va trece dincolo de 
simpla acumulare a unor date neesenţiale. El va încerca să găsească o formulă indicînd poziţia oricărui punct 
din figură, adică va căuta o lege generală a construcţiei. De exemplu, ecuaţia pentru un cerc de rază r este: 

(x-a) 2 +(y-b) 2 =r 2 

dacă centrul cercului se află la distanţa a de axa y şi la distanţa b de axa x. Dar chiar şi o formulă de 
acest fel nu face mult mai mult decît să rezume amplasarea unui număr infinit de puncte, care întîmplător 
alcătuiesc un cerc. Ea nu ne spune prea multe despre natura figurii ce rezultă. 

Cum reuşeşte simţul vizual să sesizeze figura? Nici o persoană cu un sistem nervos sănătos nu percepe 
figura alcătuind-o prin receptarea părţilor ei. Agnozia vizuală, la care m-am referit mai sus, este o 
incapacitate patologică de a percepe o imagine ca întreg. Bolnavul poate urmări un contur prin mişcarea 
capului sau a degetului, conchizînd apoi din suma explorărilor sale că întregul trebuie să fie, bunăoară, un 
triunghi. Dar el este incapabil să vadă triunghiul. El se află în situaţia turistului care, reconstituind drumul 
său sinuos prin labirintul unui oraş străin, conchide că a mers mai mult sau mai puţin în cerc. 

Simţul vizual normal nu acţionează astfel. De cele mai multe ori el sesizează figura imediat. El 
receptează o imagine generală. Dar cum se determină această imagine? Ce generează figura care apare în 
mintea noastră atunci cînd stimulul proiectat pe retină întîlneşte sistemul nervos ce prelucrează această 
proiecţie? Cînd privim o imagine simplă în contur se pare că nu există nici o problemă, că n-avem prea mult 
de ales. Şi totuşi, de ce tindem să vedem cele patru puncte din fig. 26 ca reprezentînd un pătrat similar celui 
din 27 a, dar nu ca un carou sau ca o faţă în profil (27 b, c), deşi aceste două forme conţin şi ele punctele 
respective? Dacă adăugăm alte patru puncte figurii 26, pătratul dispare din imaginea devenită acum 
octogonală sau chiar circulară (fig. 28). 





Figura 26 


Figura 29 

Fenomenele de acest tip îşi găsesc explicaţia în ceea ce psihologii gestaltişti definesc ca legea 
fundamentală a percepţiei vizuale: Orice configuraţie de stimuli tinde să fie văzută astfel incit structura 
rezultantă să fie cit mai simplă posibil în condiţiile date. 

Simplitatea 

Ce înţelegem prin simplitate? Mai întîi, ea poate fi descrisă ca reprezentînd experienţa subiectivă şi 
judecata unui privitor care înţelege fără dificultate ceea ce i se înfăţişează. Cele spuse de Spinoza în legătură 
cu ordinea se pot aplica şi simplităţii. Conform unui pasaj din Etica sa, sîntem convinşi că există o ordine în 
însăşi natura lucrurilor, chiar dacă nu ştim nimic despre aceste lucruri sau despre natura lor. „Cînd lucrurile 
sînt reprezentate prin simţuri, cînd sînt în aşa fel dispuse, încît pot fi imaginate uşor şi, prin urmare, uşor 
reamintite, atunci le numim bine ordonate, iar contrar, rău ordonate sau dezordonate" .Experimentatorul 


* B.SPINOZA, Etica, trad. Al. Popescu, Ed. Ştiinţifică, 1957 


poate folosi criterii obiective ca să determine cit de uşoare sau de dificile sînt anumite imagini pentru 
privitor. Christopher Alexander şi Susan Carey au pus următoarele întrebări: într-un grup de imagini, care 
imagine poate fi recunoscută cel mai rapid? Cum se ierarhizează imaginile după simplitatea lor aparentă? 
Care imagini sînt cele mai uşor de memorizat? Care sînt cele mai uşor de confundat cu altele? Care sînt cele 
mai uşor de descris în cuvinte? 

Reacţiile subiective explorate în cadrul unor asemenea experimente constituie doar un aspect al 
problemei noastre. Noi trebuie de asemenea să determinăm simplitatea obiectivă a obiectelor vizuale, 
analizînd proprietăţile lor formale. Simplitatea obiectivă şi cea subiectivă nu merg totdeauna în paralel. Un 
spectator poate crede că o sculptură este simplă pentru că nu îi cunoaşte complexitatea, sau o poate găsi 
năucitor de complexă, deoarece el este prea puţin familiarizat chiar şi cu structurile relativ necomplicate. Sau 
el ar putea fi pus în încurcătură doar pentru că nu e obişnuit cu un stil nou, „modern", de modelare, oricît de 
simplu ar fi în sine acest stil. Indiferent de reacţia observatorilor individuali, ne putem întreba: Cum se poate 
determina simplitatea prin analiza formelor ce alcătuiesc o imagine? Un demers ispititor de elementar şi de 
precis ar fi simpla numărare a elementelor: Din cîte linii sau culori se compune această pictură? Un 
asemenea criteriu este totuşi eronat. Vom admite că numărul elementelor are o anumită influenţă asupra 
simplităţii întregului, dar aşa cum ne arată exemplele muzicale din fig. 30, o secvenţă mai lungă poate fi mai 
simplă decît una scurtă. Cele şapte elemente ale scării muzicale (a) alcătuiesc o configuraţie care creşte în 
acelaşi sens şi în trepte egale. Luată în sine — şi nu, de exemplu, în raport cu modul diatonic — ea este, 
desigur, mai simplă decît tema de patru note din (b), care conţine o cvartă descendentă, o sixtă ascendentă şi 
o terţă ascendentă. Tema cuprinde două sensuri diferite şi trei intervale diferite. Structura ei este aşadar mai 
complexă. 



Figura 30 

Un exemplu vizual elementar poate fi găsit în experimentul întreprins de Alexander şi Carey, în cadrul 
căruia s-a folosit un şir orizontal de trei pătrate negre şi patru albe. Cel mai mic număr de părţi ce poate fi 
obţinut este 2: o bandă de trei pătrate negre lîngă o bandă de patru pătrate albe (fig. 31). 



Figura 31 
























De fapt, subiecţii au apreciat acest aranjament ca fiind al doilea în ordinea simplităţii din 35 de 
combinaţii posibile dacă banda neagră se afla în stînga şi al patrulea în ordinea simplităţii dacă banda albă se 
afla în stînga. Mai simplă decît ambele soluţii a fost considerată acea organizare ce conţinea cel mai mare 
număr posibil de unităţi: alternarea regulată de pătrate albe şi negre. 

Dacă trecem acum de la o secvenţă liniară la o imagine bidimensională constatăm, de pildă, că un 
pătrat regulat, cu patru laturi şi patru unghiuri, este mai simplu decît un triunghi neregulat (fig. 32). La pătrat 
toate cele patru laturi sînt egale în lungime şi dispuse la aceeaşi distanţă de centru. Se folosesc doar două 

A 

direcţii, verticala şi orizontala, iar toate unghiurile sînt egale. întreaga imagine are un foarte pronunţat 
caracter de simetrie în raport cu cele patru axe. Triunghiul are mai puţine elemente, dar acestea diferă ca 
mărime şi aşezare, iar simetria nu există. 

O linie dreaptă este simplă, deoarece ea implică o direcţie unică, neschimbătoare. Liniile paralele sînt 
mai simple decît cele ce se întîlnesc într-un unghi, deoarece relaţia lor este definită printr-o distanţă 
constantă. 



Figura 32 Figura 33 


Unghiul drept este mai simplu decît alte unghiuri, deoarece el produce o subîmpărţire a spaţiului bazată 
pe repetarea aceluiaşi unghi (fig. 33). Figurile 34 a şi b conţin elemente identice, dar b este mai simplă, 
deoarece elementele au un centru comun. Un alt factor de simplificare este conformitatea cu cadrul spaţial 
orientat pe verticală şi orizontală. în fig. 32 pătratul se conformează acestui cadru cu toate laturile sale, 
triunghiul cu nici una. 



Figura 34 

Aceste exemple sugerează că putem ajunge la o bună definire aproximativă a simplităţii, numărînd nu 
elementele, ci trăsăturile structurale. Aceste trăsături pot fi descrise, în ceea ce priveşte figura, prin distanţă şi 
unghi. Dacă mărim de la 10 la 20 numărul de raze egale spaţiate dintr-un cerc, numărul elementelor a sporit, 
dar numărul trăsăturilor structurale este acelaşi, căci indiferent de numărul razelor, o singură distanţă şi un 
singur unghi sînt suficiente pentru a descrie structura întregului. 

Trăsăturile structurale trebuie determinate pentru întreg. Dacă într-o zonă limitată sînt mai puţine 
trăsături, această înseamnă adesea că întregul va conţine mai multe; cu alte cuvinte, ceea ce face o parte mai 







simplă poate face întregul mai complex. In figura 35 linia dreaptă este drumul cel mai simplu intre a şi b 
doar dacă omitem faptul că o curbă ar face întregul mai simplu. 





Figura 34 

Juiian Hochberg a încercat să definească simplitatea (el prefera termenul foarte semnificativ de 
„desăvîrşire figurală") cu ajutorul teoriei informaţiei. «Cu cît este mai redusă cantitatea de informaţie 
necesară pentru a defini o anumită organizare în raport cu celelalte posibilităţi, cu atît e mai probabil ca 
imaginea respectivă să fie percepută astfel." Ulterior el a caracterizat informaţia necesară prin trei 
trăsături,cantitative: numărul de unghiuri cuprins în imagine, numărul de unghiuri diferite împărţit la 
numărul total de unghiuri, şi numărul de linii continue. Trebuie remarcat că trăsăturile în chestiune nu sînt 
cele efectiv desenate pe hîrtie, ci cele percepute în desen. Bunăoară, un cub de sîrmă desenat în perspectivă 
centrală conţine doar o singură mărime de unghi şi o singură mărime de muchie dacă e perceput ca un cub 
propriu-zis, dar cel puţin nouă mărimi de unghiuri şi zece mărimi de muchii dacă e luat ca desen. Tocmai din 
acest motiv un cub tridimensional este considerat mai simplu decît proiecţia sa bidimensională. 

Dacă vreo astfel de metodă folosită pentru numărarea trăsăturilor structurale corespunde suficient 
nivelului de simplitate al imaginilor percepute, ea va fi de-ajuns pentru o măsurare ştiinţifică. Totuşi, atît 
psihologul cît şi artistul îşi dau seama că experienţa perceptuală încercată atunci cînd privim o figură nu se 
poate defini ca sumă a componentelor percepute. Caracterul unei sfere, de pildă, constă în simetria ei 
concentrică şi în curbura constantă a suprafeţei, chiar dacă o sferă poate fi construită, identificată şi 
„comandată" prin telefon doar pe baza lungimii ei de rază. Şi, dealtfel, figurile geometrice simple sînt 
evident foarte departe de imaginile complexe pe care le întîlnim adesea în artă şi în natură. Dar construcţiile 
teoretice nici nu aspiră la mai mult decît o aproximare a complexităţilor din realitate. 

Ne-am ocupat pînă acum de simplitatea absolută. în sens absolut un cîntec popular este mai simplu 
decît o simfonie, iar un desen de copil este mai simplu decît un tablou de Tiepolo. Există însă şi o simplitate 
relativă, care se aplică oricărui nivel de complexitate. Atunci cînd vrem să formulăm un enunţ sau să 
executăm o sarcină, trebuie să ne punem două întrebări: care este cea mai simplă structură ce va servi 
scopului nostru (parcimonia), şi care este cel mai simplu mod de a organiza această structură (ordinea)? 




Giovanni Battista Tiepolo - Alegoria planetelor si continentelor (1752) 

Compoziţiile adulţilor sînt rareori la fel de simple ca desenele concepute de copii, iar cînd sînt, ele 
aruncă îndoială asupra maturităţii autorului. Aceasta se intîmplă deoarece creierul uman este cel mai 



































complex mecanism din natură, şi cînd cineva formulează un enunţ demn de persoana respectivă, acest enunţ 
trebuie să fie suficient de bogat pentru a reflecta bogăţia minţii sale. Obiectele simple ne pot plăcea şi ne pot 
satisface prin aceea că ele servesc convenabil anumite funcţii limitate. Dar toate operele artistice adevărate 
sînt foarte complexe, chiar şi atunci cînd ne par „simple". Dacă examinăm suprafeţele unei statui egiptene 
reuşite, formele ce alcătuiesc un templu elen sau relaţiile formale dintr-un frumos exemplar de sculptură 
africană, constatăm că ele nu sînt de loc elementare. Acelaşi lucru se poate spune despre bizonii din peşterile 
preistorice, despre sfinţii bizantini sau despre picturile lui Henri Rousseau şi Mondrian. Motivul pentru care 
am putea şovăi să calificăm desenele unui copil obişnuit, sau o piramidă egipteană, sau un zgîrie-nori drept 
„opere de artă" este tocmai acela că un minimum de complexitate sau de somptuozitate ne pare 
indispensabil. Cu cîtva timp în urmă arhitectul Peter Blake scria: „Peste aproximativ un an nu va mai fi decît 
un singur tip de produse industriale în S.U.A. — o pastilă strălucitoare şi frumos finisată. Pastilele mici vor fi 
capsule de vitamine; pastilele mai mari vor fi televizoare sau maşini de scris; iar cele foarte mari vor fi 
automobile, avioane sau trenuri." Este clar că, după părerea lui Blake, nu ne îndreptăm spre o culme a 
culturii artistice. 

Aşa cum am arătat, simplitatea relativă implică parcimonie şi ordine la orice nivel de complexitate. 
Charlie Chaplin i-a spus odată lui Jean Cocteau că după terminarea unui film trebuie „scuturat pomul", 
urmînd a se păstra doar ceea ce rămîne pe ramuri. Principiul parcimoniei, adoptat de savanţi, cere ca atunci 
cînd mai multe ipoteze corespund faptelor, să fie acceptată cea mai simplă. După Cohen şi Nagel, „o ipoteză 
este mai simplă decît alta dacă numărul tipurilor independente de elemente din prima este mai mic decît în 
cealaltă". Ipoteza aleasă trebuie să permită cercetătorului să explice toate aspectele fenomenului cercetat cu 
un număr minim de presupuneri şi, dacă se poate, să explice nu numai un anumit set de obiecte sau 
evenimente, ci întreaga serie de fenomene din aceeaşi categorie. 

Principiul parcimoniei este valabil sub raport estetic în sensul că artistul nu trebuie să treacă dincolo de 
ceea ce îi este necesar pentru scopul său. El urmează exemplul naturii, care, aşa cum spunea Newton, „nu 
lucrează în zadar, şi mai mult este zadarnic cînd mai puţin este de-ajuns. Căci natura este simplă şi nu face 
lux cu cauze superflue ale lucrurilor."* A spune prea multe e la fel de greşit ca şi a spune prea puţin, iar a da 
o explicaţie prea complicată este la fel de rău ca şi a da una prea simplă. Scrierile lui Martin Heidegger şi 
poeziile lui Wallace Stevens nu sînt mai complexe decît este necesar. 

Marile opere de artă sînt complexe, dar noi le lăudăm şi pentru faptul că „au simplitate", înţelegînd prin 
aceasta că ele cuprind o bogăţie de sensuri şi forme într-o structură generală care defineşte clar locul şi 
funcţia fiecărui detaliu al întregului. Acest mod de a organiza o structură necesară în chipul cel mai simplu 
posibil poate fi numit ordine. Pare probabil paradoxal ca Rubens să fie numit de Kurt Badt drept unul dintre 
cei mai simpli artişti. Badt ne explică: „Este adevărat că pentru a-i sesiza simplitatea trebuie să putem 
înţelege o ordine ce stăpîneşte peste o lume enormă de forţe active". El defineşte simplitatea artistică drept 
„cea mai înţeleaptă ordonare a mijloacelor bazată pe înţelegerea esenţei, toate celelalte trebuind să fie 
subordonate acesteia". Ca exemple de simplitate artistica Badt menţionează metoda lui Tiţian de creare a 


* I. NEWTON, Principiile matematice ale filosofiei naturale, trad. V. Marian, V. Vâlcovici, Ed. Acad.,1956 



unei picturi dintr-o ţesătură de tuşe scurte: „Se abandonează dublul sistem de suprafeţe şi contururi şi se 
obţine un nou grad de simplitate. întreaga pictură este realizată printr-un singur procedeu. Pînă atunci linia 
era determinată de obiecte. Ea era folosită doar pentru limite şi umbre sau, poate, pentru efecte de lumină. 
Acum linia reprezintă în plus strălucirea, spaţiul şi aerul, satisfăcînd astfel o nevoie de simplitate sporită, 
care impune ca stabilitatea trainică a formei să se identifice cu procesul mereu schimbător al vieţii." Tot 
astfel, într-o anumită fază a dezvoltării sale Rembrandt a renunţat, de dragul simplităţii, la utilizarea culorii 
albastre, pentru că ea nu se încadra în gama sa de brun-auriu, roşu, ocru şi verde oliv. Badt citează de 
asemenea tehnica grafică a lui Durer şi a contemporanilor săi, care reprezentau umbrele şi volumele prin 
aceleaşi linii curbe cu care îşi conturau figurile, dobîndind astfel simplitate prin unificarea mijloacelor. 

într-o operă de artă matură toate lucrurile par să semene între ele. Cerul, marea, pămîntul, copacii şi 
oamenii încep să arate de parcă ar fi făcuţi din aceeaşi substanţă, ceea ce nu falsifică natura nici unuia dintre 
ele, dar recreează totul prin forţa unificatoare a unui mare artist. Fiecare mare artist dă naştere unui univers 
nou, în care obiectele familiare apar aşa cum nimeni altul nu le-a mai văzut vreodată. Acest aspect nou nu 
constituie o trădare sau o denaturare, ci o reinterpretare a realităţii străvechi într-un mod fascinant de 
proaspăt şi de edificator. Unitatea de concepţie a artistului conduce la o simplitate care, nefiind nicidecum 
incompatibilă cu complexitatea, îşi arată virtutea doar în însuşirea bogatei experienţe umane, şi nu într-o 
fugă spre sărăcia cumpătării. 

O complexitate subtilă se poate obţine combinînd figuri geometrice simple; la rîndul lor, combinaţiile 
pot fi ţinute laolaltă de o ordine simplificatoare. Fig. 36 prezintă schema compoziţională a unui relief de Ben 
Nicholson. Elementele acestei opere de artă sînt dintre cele mai simple. Compoziţia constă dintr-un cerc 
complet şi regulat plus un număr de figuri dreptunghiulare aşezate paralel între ele şi în raport cu cadrul. Dar 
chiar şi fără diferenţele de adîncime care în relieful original fac să apară contraste între diferitele planuri, 
efectul total nu este de loc simplu. 



Figura 36 





Majoritatea unităţilor formale nu se stînjenesc reciproc, dar dreptunghiul B se suprapune peste D şi E. 
(fig. 37). Cele trei dreptunghiuri exterioare care încadrează compoziţia sînt aproximativ — dar nu exact — 
de aceleaşi proporţii, iar centrele lor, deşi apropiate, nu coincid. Marea asemănare de proporţii şi de 
amplasare generează o tensiune considerabilă, oblingîndu-1 pe privitor să facă unele distincţii subtile. 
Acelaşi lucru este valabil pentru întreaga compoziţie. Două dintre, unităţile interioare, A şi C, sînt clar 
dreptunghiulare; D, dacă e completat, se percepe ca pătrat (el este puţin mai lat decît înalt, ceea ce 
compensează supraestimarea obişnuită a verticalei); B şi E completat sînt de fapt dreptunghiuri, dar 
proporţiile lor se apropie foarte mult de cele ale unui pătrat. Centrul întregului ansamblu nu coincide cu nici 
un punct al compoziţiei. Iar orizontala centrală nu atinge nici un colţ. Axa verticală centrală se apropie 
suficient de centrul dreptunghiului B pentru a crea un element de simplitate în relaţia dintre acest dreptunghi 
şi suprafaţa totală a lucrării. La fel se întîmplă şi cu cercul, şi totuşi atît B cît şi cercul deviază suficient de la 
verticala centrală pentru a părea net asimetrice între ele. Cercul nu se află nici în centrul lui B şi nici în 
centrul compoziţiei, iar colţurile lui B nu sînt într-o relaţie simplă cu structurile dreptunghiurilor D şi E, 
peste care se suprapun prin intruziune. 



Figura 37 

De ce ne apare atunci ansamblul ca fiind bine închegat? Cîţiva dintre factorii de simplificare au fost 
deja menţionaţi. în plus, prelungirea laturii de jos a lui C atinge cercul, iar dacă A ar fi transformat în pătrat, 
colţul acestui pătrat ar atinge şi el cercul. Iată elementele de coincidenţă care contribuie la susţinerea 
cercului. Şi apoi, desigur, mai este şi echilibrul general al proporţiilor, distanţelor şi direcţiilor, mai puţin 
uşor de analizat, dar la fel de important pentru unitatea întregului. 

Orice pictură sau sculptură are un înţeles. Fie ea reprezentaţională sau „abstractă", opera „ne spune 
ceva"; ea constituie o comunicare despre natura existenţei noastre. La fel, un obiect util, bunăoară o clădire 
sau un ceainic, îşi explică funcţia privirilor noastre. Simplitatea acestor obiecte implică aşadar nu numai 





aspectul lor vizual în sine şi prin sine, dar şi relaţia dintre imaginea văzută şi mesajul pe care ea trebuie să-l 
transmită. în limbă, o frază a cărei structură verbală complexă corespunde exact structurii complexe a 
gîndirii ce trebuie exprimată are un binevenit caracter de simplitate, pe cînd orice discrepanţă dintre formă şi 
înţeles afectează această simplitate. Cuvinte scurte în fraze scurte nu constituie neapărat enunţuri simple, în 
ciuda credinţei larg răspîndite că aşa se întîmplă. 

în artă o masă de argilă modelată sau o anumită combinaţie de linii pot reprezenta un trup omenesc. O 

pictură abstractă se poate numi Boogie-Woogie pentru victorie. înţelesul sau conţinutul pot fi relativ simple 
(Nud culcat), sau foarte complexe (Rebeliunea potolită de o guvernare înţeleaptă). Caracterul înţelesului şi 
raportul lui cu forma vizibilă menită să-l exprime ne ajută să determinăm gradul de simplitate al întregii 
lucrări. Dacă un percept foarte simplu în sine este utilizat pentru a exprima ceva complex, rezultatul nu va fi 
simplu. Dacă un surdo-mut care vrea să ne relateze ceva scoate sunete nearticulate, structura acestor sunete 
este destul de simplă, dar rezultatul total implică tot atîta tensiune între forma audibilă şi conţinutul urmărit 
ca şi comprimarea unui corp omenesc într-un corset cilindric. 

Discrepanţa dintre un înţeles complex şi o formă simplă poate genera o situaţie foarte complicată. Să 
presupunem că un pictor îi reprezintă pe Cain şi Abel prin două siluete absolut identice, aşezate simetric faţă 
în faţă în aceeaşi atitudine. înţelesul implică deosebirile dintre bine şi rău, dintre ucigaş şi victimă, sau dintre 
acceptare şi respingere, pe cînd pictura nu ne transmite decît asemănarea dintre cei doi oameni. Efectul 
comunicării picturale n-ar fi deloc simplu. 

Aceste cîteva exemple arată că simplitatea reclamă o corespondenţă structurală între înţeles şi imaginea 
tangibilă. Psihologii gestaltişti numesc o asemenea corespondenţă „izomorfism". Ea este şi o cerinţă a 
designului din artele aplicate. Să revenim la exemplul dat puţin mai sus: dacă televizorul şi maşina descris ar 
arăta exact la fel, am fi lipsiţi de o corespondenţă atrăgător de simplă între formă şi funcţie. Simplificarea 
formei ar restrînge comunicarea, ca să nu mai vorbim de sărăcirea lumii noastre vizuale. 

Demonstrarea simplificării 

Potrivit legii fundamentale a percepţiei vizuale, orice configuraţie de stimuli tinde să fie văzută astfel 
încît structura rezultantă să fie cît mai simplă cu putinţă în condiţiile date. Această tendinţă se vădeşte mai 
puţin atunci cînd stimulul este atît de puternic încît să exercite o influenţă covîrşitoare. în asemenea condiţii 
mecanismul receptor nu poate decît să dispună elementele date în cel mai simplu mod posibil. Dacă stimulul 
este slab, forţa de organizare a percepţiei se poate afirma mai intens. După Lucreţiu, „privind din depărtare 
nişte turnuri în patru muchi, îţi par că sînt rotunde"*, iar Leonardo da Vinci observă că atunci cînd vedem un 
om de la distanţă, „el ne pare un corp foarte mic, rotund şi de culoare închisă. Ne pare rotund, pentru că 
distanţa reduce diversele părţi atît de mult încît nu lasă vizibilă decît porţiunea cea mai mare". De ce face 
această reducere ca privitorul să vadă o figură rotundă? Răspunsul e că distanţa slăbeşte stimulul în aşa 
măsură încît mecanismul perceptului poate să-i impună cea mai simplă figură posibilă — cercul. Slăbirea 
stimulului se poate produce şi în alte condiţii. Bunăoară, atunci cînd imaginea percepută este slab luminată 


* LUCREŢIU, Poemul naturii, trad. T. Naum, Ed. Ştiinţifică 



sau cînd este expusă doar un timp foarte scurt. Depărtarea în timp are aproape acelaşi efect ca depărtarea în 
spaţiu; cînd stimulul propriu zis dispare, urma lui în memorie slăbeşte. 

Cercetătorii au studiat efectele unor stimuli atenuaţi asupra percepţiei. Rezultatele acestor experimente 
pot părea neclare sau chiar contradictorii. în primul rînd, perceptele şi urmele lăsate în memorie nu sînt 
direct accesibile experimentatorului, ele trebuind să-i fie comunicate de observator pe cale indirectă. 
Observatorul face o descriere verbală, execută un desen, sau alege dintre mai multe imagini pe cea care 
seamănă cel mai mult cu imaginea văzută. Niciuna dintre aceste metode nu este prea satisfăcătoare, căci nu 
putem sesiza în ce măsură rezultatul se datoreşte experienţei iniţiale în sine şi în ce măsură mediului de 
comunicare. Pentru scopul nostru, totuşi, această distincţie nu e esenţială. 

Examinînd desenele făcute de observatori, trebuie să ţinem seamă de capacitatea lor tehnică şi de 
precizia lor individuală. Unii pot considera că o mizgălilură neregulată reprezintă suficient de exact imaginea 
memorată, în care caz detaliile desenelor respective nu pot fi acceptate literal. Dacă nu se lasă o marjă între 
desenul propriu-zis şi imaginea urmărită, interpretarea rezultatelor poale duce la confuzii. Şi apoi, perceperea 
şi memorarea unei imagini nu constituie un proces izolat. Intervine aici şi influenţa nenumăratelor urme 
potenţial active ce se pot găsi în mintea observatorului. în asemenea condiţii nu trebuie să ne aşteptăm ca 
tendinţele esenţiale să se manifeste clar în toate cazurile. Ar fi mai bine, deci, să ne bazăm interpretarea pe 
exemple care ilustrează efecte bine definite. 

în mod tradiţional se presupunea că, odată cu trecerea timpului urmele din memorie se estompează lent, 
dizolvîndu-se, devenind mai puţin nete, pierzîndu-şi caracteristicile individuale şi astfel semănînd tot mai 
mult cu orice şi cu nimic. S-ar ajunge deci la o dispariţie treptată a structurii semnificative. Mai tîrziu 
cercetătorii s-au întrebat dacă acest proces nu implică schimbări mai tangibile de la o formă structurală la 
alta, schimbări care să poată fi descrise în termeni concreţi. Asemenea schimbări au fost într-adevăr găsite, 
în cadrul unei demonstraţii simple, figura 38 este arătată timp de o fracţiune de secundă unor subiecţi cărora 


li s-a spus dinainte să aibă la îndemînă creion şi hîrtie şi să deseneze fără a se gîndi prea mult, dar cît mai 


exact cu putinţă, imaginea văzută. 



Figura 38 

Exemplele din fig. 39 ilustrează schematic tipurile de rezultate obţinute. 

Ilustraţiile ne dau o idee despre impresionanta varietate a reacţiilor, datorată în parte deosebirilor 
individuale şi în parte unor factori ca diferenţele de durată a expunerii şi de distanţă pînă la observator. Toate 
desenele constituie simplificări ale configuraţiei iniţiale de stimuli. Nu putem decît să admirăm 
ingeniozitatea soluţiilor, puterea de imaginaţie vizuală, care se dezvăluie chiar şi atunci cînd desenele sînt 
făcute rapid, spontan, cu unicul scop de a înregistra fidel imaginea văzută. Unele pot fi interpretări grafice 



ale perceptului şi nu proprietăţi ale acestuia în sine. Totuşi experimentul ne oferă suficiente dovezi că văzul 
şi memorarea implică crearea unor ansambluri organizate. 




■Accentuarea simetriei 


Izolarea detaliilor neconcordante 





Simplificarea formei generale 


închiderea limitelor 




Repetarea formelor asemănătoare 


Accentuarea subdivizării 



Trecerea de la oblic la vertical 


Figura 39 

Nivelare şi diferenţiere 

Deşi observatorii dezvăluie în desenele lor (figura 39) o tendinţă de a reduce număml trăsăturilor 
structurale şi, implicit, de a simplifica imaginea, în cazul de faţă acţionează şi alte tendinţe. De pildă, al 
patrulea desen din rîndul intitulat „accentuarea subdivizării" este mai complex decît modelul prin aceea că el 
frînge orizontala centrală şi astfel intensifică în loc să reducă dinamica modelului. Această tendinţă contrară 
s-a manifestat şi mai pregnant în experimentele întreprinse prima oară de către Friedrich Wulf. El folosea 
imagini ce conţineau uşoare ambiguităţi, de felul celor din figura 40 a şi d. Cele două aripi ale figurii din a 
sînt aproape — dar nu absolut — simetrice, iar dreptunghiul mic din d este uşor excentric. 

Dacă asemenea imagini sînt prezentate în condiţii care să menţină impactul stimulilor destul de slab 
pentru ca observatorii să-şi păstreze o marjă de libertate, au loc două tipuri principale de reacţii. Desenînd 
cele văzute, unii subiecţi ameliorează simetria modernului ( b , e,) sporindu-i astfel simplitatea şi reducînd 
numărul de trăsături structurale, pe cînd alţii exagerează asimetria (c, f), simplificînd şi ei modelul, dar în 
sens contrar: în loc să reducă numărul de trăsături structurale, ei le diferenţiază şi mai mult pe cele deja 
existente şi, eliminînd ambiguităţile, fac neîndoios mai simplă sarcina privitorului. 

Ambele tendinţe, una spre „nivelare" şi cealaltă spre „diferenţiere", sînt aplicări ale unei tendinţe 
supraordonate, tendinţa de a face structura perceptuală cît mai clară posibil. Psihologii gestaltişti au numit 
această tendinţă „legea pregnanţei", dar din păcate n-au diferenţiat-o suficient de tendinţa spre cea mai 
simplă structură. 

Nivelarea se caracterizează prin procedee ca unificarea, accentuarea simetriei, reducerea trăsăturilor 
structurale, repetiţia, eliminarea detaliilor necorespunzătoare, eliminarea oblicităţii. Diferenţierea intensifică 
deosebirile şi accentuează oblicitatea. Ambele procese au loc adesea în cadrul aceluiaşi desen, la fel cum în 
memoria cuiva obiectele mari pot părea mai mari şi cele mici mai mici decît au fost realmente, dar în acelaşi 
timp situaţia de ansamblu se poate menţine într-o formă mai simplă şi mai ordonată. 

Este de asemenea clar că nivelarea şi diferenţierea se deosebesc nu numai prin formele prin care le 
generează, dar şi prin efectul lor dinamic. Nivelarea implică o reducere a tensiunii proprii existente în 
imaginea vizuală, pe cînd diferenţierea măreşte tensiunea. Aceasta reiese cu evidenţă din exemplele date în 
figura 40. Istoricii de artă îşi vor aminti probabil aici de deosebirea dintre stilurile clasiciste şi cele 
expresioniste. Clasicismul tinde către simplitate, simetrie, normalitate, către reducerea tensiunii. 
Expresionismul accentuează caracterul neregulat, asimetric, neobişnuit, complex, şi tinde spre mărirea 
tensiunii. Cele două tipuri de stil rezumă două tendinţe a căror interacţiune, în proporţii variabile, generează 
structura oricărei opere de artă vizuală, în fapt a oricărei imagini vizuale. Vom reveni asupra acestui lucru 
mai tîrziu. 

Figura 40 



Menţinerea întregului 

Se pare că lucrurile pe care le vedem se comportă ca nişte întreguri. Pe de o parte, cele văzute într-o 
zonă anumită a cîmpului vizual depind foarte mult de amplasarea şi funcţia lor în ansamblul contextului. Pe 
de alta, structura întregului poate fi modificată prin schimbări locale. Această interacţiune între întreg şi parte 
nu este automată sau universală. Partea poate sau nu să fie influenţată sensibil de o schimbare a structurii 
totale, iar o schimbare de figură sau culoare poate avea doar un efect neînsemnat asupra întregului atunci 
cînd schimbarea se produce, ca să spun aşa, în afara cadrului structural. Toate acestea sînt aspecte ale 
faptului că orice punct vizual se comportă ca un Gestalt (structură). 

Cele de mai sus nu sînt neapărat valabile pentru obiectele fizice care stimulează simţul vederii. O masă 
de apă constituie un Gestalt, căci ceea ce se întîmplă într-un loc afectează întregul. O stîncă însă nu este un 
Gestalt, iar într-un peisaj rural arborii, norii şi apa se condiţionează reciproc numai într-o măsură foarte 
limitată. Şi apoi, nu toate interacţiunile fizice care au loc în lumea văzută de noi comportă în mod necesar un 
corespondent vizual. Un radiator electric are un efect puternic, dar nevăzut asupra unei viori aflate în 
apropiere, pe cînd un chip omenesc palid care apare verzui în contrast cu un veşmînt roşu suferă un efect 
perceptual lipsit de corespondent fizic. 

Pentru torsul de marmură al Madonei lui Michelangelo n-a contat că un nebun i-a spart unul din braţe 
cu ciocanul, şi nici nu se poate spune că pasta de pe o pînză ar suferi vreo schimbare fizică atunci cînd 
jumătate din pictură este îndepărtată. Interacţiunile pe care le observăm vizual provin probabil din anumite 
procese ale sistemului nostru nervos. Arhitectul Eduardo Torroja remarcă: „Vederea de ansamblu a unei 
drepte, a unei curbe sau a unui volum este influenţată de celelalte linii şi planuri din jur. Astfel, de exemplu, 
linia dreaptă a tirantului unui arc aplatizat ne poate părea o curbă a cărei,convexitate este contrară celei a 
arcului. Un dreptunghi plasat într-o ogivă va avea un aspect deformat". 

Am sugerat mai sus că interacţiunile din cîmpul vizual sînt guvernate de legea simplităţii, conform 
căreia forţele perceptuale ce alcătuiesc un asemenea cîmp se organizează în configuraţia cea mai simplă, mai 
regulată şi mai simetrică posibilă în împrejurările respective. Măsura în care se poate impune această lege 
depinde în fiecare caz de limitările existente în cadrul sistemului. Cît timp pe retină se proiectează o 
configuraţie semnificativă de stimuli, organizarea perceptuală trebuie să accepte această figură dată şi să se 
limiteze la gruparea sau subîmpărţirea figurii existente astfel încît să rezulte cea mai simplă structură cu 
putinţă. Aşa cum arată fig. 38 şi 39, un plus de simplificare devine posibil atunci cînd efectul stimulului este 
slăbit prin durata scurtă de expunere, prin iluminarea slabă sau prin vreo altă circumstanţă similară. 

în experienţa vizuală noi observăm doar rezultatele acestui proces organizator. Cauzele lui trebuie 
căutate în sistemul nostru nervos. Nu se ştie aproape nimic despre natura exactă a acestei organizări 
fiziologice. Judecind după cele ce se produc în procesul vizual, putem afirma că această organizare implică, 
probabil, procese de cîmp. Wolfgang Kohler a relevat că procesele de cîmp se observă frecvent în fizică şi că 
ele pot aşadar să aibă loc şi în creier, întrucît sistemul nervos ţine de lumea fizică. El scrie: „Să luăm un 
exemplu familiar, distribuţia staţionară a apei într-o reţea de conducte. Prin influenţă reciprocă la scara 
întregului sistem, procesul lărgit se menţine ca întreg". 



Sînt de ajuns trei exemple pentru a ilustra forţa şi omniprezenţa tendinţei unui întreg vizual de a-şi 
menţine sau restabili starea sa cea mai simplă. Psihologul Ivo Kohler a făcut experimente cu ochelari 
deformanţi. Curiozitatea lui a fost stîrnită de faptul că, ţinînd seama de deficienţele aparatului vizual uman, 
„imaginea este mai bună decît ar trebui să fie". De pildă, lentilele din ochi nu sînt corectate pentru aberaţia 
de sfericitate, şi totuşi liniile drepte nu ne apar curbe. Kohler a folosit lentile prismatice, care creează o 
„lume de cauciuc' dacă întoarcem capul spre dreapta sau spre stînga, obiectele se lăţesc sau se îngustează, iar 
dacă privim în sus sau în jos obiectele par să se încline cînd într-o parte cînd în cealaltă. După ce însă 
ochelarii au fost purtaţi timp de cîteva săptămîni, deformările dispar şi se restabileşte obişnuita simplitate 
stabilă a figurilor vizuale. 

Alte observaţii arată că atunci cînd unele leziuni cerebrale generează zone oarbe în cîmpul vizual, 
figurile geometrice incomplete sînt văzute ca fiind complete, cu condiţia ca forma lor să fie de ajuns de 
simplă şi ca în porţiunea vizată să apară o proporţie suficientă din ea. O leziune de mari proporţii a unuia 
dintre lobii corticali din zona posterioară a creierului poate suprima complet fie jumătatea dreaptă, fie 
jumătatea stingă a cîmpului vizual (hemianopie). Dacă bolnavului i se cere să fixeze centrul unui cerc timp 
de o zecime de secundă, chiar dacă numai jumătate din acesta stimulează realmente centrii vizuali din 
creierul său, el va afirma că a văzut un cerc complet. Dacă i se arată o porţiune mai mică din cerc, bolnavul 
spune că a văzut „un fel de arc", acelaşi lucru întîmplîndu-se şi în cazul unei jumătăţi de elipsă. Bolnavul nu 
ghiceşte folosindu-se de experienţa trecută, ci efectiv vede figura geometrică completă, sau incompletă. De 
fapt, chiar şi imaginile remanente ale figurilor completate se percep ca fiind complete. Pe cît se pare, dacă 
cortexul vizual receptează o proporţie suficientă a figurii proiectate, procesul electrochimie cauzat de pro¬ 
iecţie se poate completa în creier, producînd astfel, în conştiinţă, perceptul unui întreg complet. 

In sfîrşit, psihologul Fabio Metelli a adus o contribuţie deosebit de elegantă la elucidarea unui fenomen 
elementar, care de regulă se consideră ca de la sine înţeles. Dacă rotim un disc negru în jurul centrului său, 
nu se percepe nici o mişcare, deşi toate punctele de pe întreaga suprafaţă se mişcă în realitate. Dacă însă 
rotim un pătrat negru în jurul centrului său, întreaga suprafaţă este văzută ca rotindu-se, inclusiv orice 
suprafaţă circulară (fig. 41), care luată în sine n-ar prezenta nici un fel de mişcare. Perceperea unui punct 
mobil ca fiind în mişcare sau nu depinde de cea mai simplă situaţie vizuală care se obţine pentru întreaga 
imagine: pentru pătrat avem rotaţie, iar pentru disc repaus. 

Subdivizarea 


Chiar dacă imaginile bine organizate tind să-şi menţină integritatea şi să se recompleteze atunci cînd au 
fost trunchiate sau deformate, nu trebuie presupus că ele sînt totdeauna percepute ca mase compacte, 
nedivizate. Desigur, un disc negru este văzut ca un întreg complet şi nu, să zicem, ca două jumătăţi. Aceasta 
se întîmplă deoarece unitatea nedivizată este modul cel mai simplu de a percepe discul. Dar ce ne spune 
figura 42? Deşi pe hîrtie ea este o masă continuă, privitorul foarte greu o poate vedea astfel. La prima vedere, 
ea pare stîngace, forţată, neajunsă în forma finală. De îndată însă ce ea ne apare ca o combinaţie între un 
dreptunghi şi un triunghi, tensiunea se curmă, imaginea se stabilizează şi ia un aspect confortabil şi definitiv. 
Ea a ajuns la cea mai simplă structură cu putinţă în raport cu stimulul dat. 




Figura 41 Figura 42 


Regula se obţine uşor din figura 43. Dacă pătratul a este divizat în două jumătăţi, imaginea întreagă 
precumpăneşte asupra părţilor, deoarece simetria de 1:1 a pătratului este mai simplă decît cele două 
dreptunghiuri, ale căror proporţii sînt 1:2. Dar chiar şi astfel, putem separa cele două jumătăţi fără mare 
efort. Dacă acum divizăm în acelaşi mod unul din dreptunghiuri, jumătăţile se detaşează uşor, deoarece 
simplitatea celor două pătrate predomină asupra figurii mai puţin compacte a întregului. 

Figura 43 

Dacă, pe de altă parte, dorim să obţinem un dreptunghi foarte coerent, putem aplica subdivizarea 
noastră la dreptunghiul secţiunii de aur (c), în care latura mai lungă, cea orizontală este în acelaşi raport cu 
cea mai scurtă, verticală, ca şi suma ambelor laturi faţă de cea lungă. Tradiţional şi psihologic, acest raport 
de 1:0,618 este considerat ca deosebit de 1 satisfăcător datorită modului în care el îmbină unitatea cu 
varietatea dinamică. întregul şi părţile sînt perfect proporţionate, astfel că întregul predomină fără să fie 
ameninţat de o scindare, iar părţile îşi păstrează în acelaşi timp o anumită autonomie. 

Dacă subdivizarea depinde de simplitatea întregului în comparaţie cu cea a părţilor, putem studia relaţia 
dintre cei doi factori lăsînd neschimbată figura părţilor, dar variind configuraţia. Figura 44 evoluează de la 
coerenţa maximă a crucii spre dispariţia virtuală a oricărei configuraţii integrate. Observăm de asemenea în 
cele două exemple din centru o netă tensiune vizuală: s-ar obţine o mai mare simplitate şi o scădere 
corespunzătoare a tensiunii dacă cele două dreptunghiuri ar fi despărţite, fie în adîncime — şi de fapt ele par 
să se afle în planuri uşor diferite — fie pe laterală. Această tensiune lipseşte din cele două figuri marginale, 
în care componentele sau se combină într-un întreg foarte simetric, sau sînt astfel dispuse încît să nu se 
stînjenească reciproc. 





Figura 44 

Ceea ce este valabil pentru subdivizarea figurilor izolate trebuie să se aplice şi în cazul întregului cîmp 
vizual. într-un întuneric deplin sau atunci cînd privim cerul fără nori, avem de-a face cu o unitate 
neîntreruptă. Cel mai adesea însă lumea vizuală se compune din unităţi mai mult sau mai puţin distincte. 



Figura 45 

O zonă anumită a cîmpului se remarcă din ambianţă în măsura în care figura ei apare clară şi simplă în 
sine şi este independentă de structura spaţiului înconjurător. Pe de altă parte, este greu să izolăm o porţiune 
din cîmp atunci cînd figura ei este foarte neregulată sau cînd, parţial sau total, ea se încadrează într-un 
context mai larg. (Fig. 23 a dispare în contextul 6, dar îşi păstrează în bună parte identitatea în fig. 45.) 

Figura nu este singurul factor ce determină subdivizarea. Asemănările şi deosebirile de culoare şi de 
strălucire pot fi chiar şi mai importante, ca şi diferenţele dintre mişcare şi repaus. Experimentele lui Metelli 
ne furnizează un exemplu referitor la percepţia mişcării. 

Figura 46 este percepută spontan ca o combinaţie între un dreptunghi alb şi un disc (sau cerc) complet 
sau incomplet. Dacă apoi imaginea este rotită lent în jurul centrului cercului, ea se subdivide şi mai radical. 
Discul negru va rămîne imobil, iar dreptunghiul alb îi va da ocol, descoperind pe rînd diferite porţiuni din el. 





Figura 46 

De ce ochii ne spun adesea adevărul 

Subdivizarea figurii are o foarte mare importanţă biologică, deoarece ea este o condiţie principală 
pentru discernerea obiectelor. Goethe a observat că: „Erscheinung und Entzweien sind synonim" — adică, 
aspectul şi separarea sînt unul şi acelaşi lucru. Dar nu este de ajuns să vedem figura. Pentru ca figurile 
vizuale să fie şi utile, ele trebuie să corespundă obiectelor din lumea fizică. Ce ne permite oare să vedem 
automobilul ca o entitate şi persoana din el ca alta, în loc să combinăm o parte a automobilului şi o parte a 
persoanei într-un monstru înşelător? Uneori ochii noştri ne induc în eroare. Wertheimer citează exemplul 
unui pod ce formează un întreg izbitor cu propria sa imagine oglindită în apă (figura 47). 



Figura 47 

Constelaţiile văzute pe cer nu corespund poziţiei reale a stelelor în spaţiul fizic. în camuflajul militar 
unitatea obiectelor este separată în părţi care se contopesc cu ambianţa, tehnica aceasta fiind folosită şi de 
natură pentru protejarea animalelor. Ochii broaştelor, peştilor, păsărilor şi mamiferelor tind să trădeze 
prezenţa unei vieţuitoare altfel bine ascunse, datorită simplităţii şi autonomiei frapante a figurii lor rotunde, 
şi de aceea sînt frecvent mascaţi de dungi închise la culoare ce se formează pe cap. Artiştii moderni au făcut 
experimente privind reorganizarea obiectelor în moduri care contrazic experienţa noastră cotidiană. Gertrude 
Stein ne relatează că atunci cînd, în timpul primului război mondial, Picasso a văzut tunuri vopsite pentru 
camuflaj, el a exclamat cu surprindere: „Noi am realizat aşa ceva — asta e cubism !" 

De ce atunci ne slujesc ochii noştri bine cel mai adesea? La mijloc e ceva mai mult decît o simplă 
coincidenţă fericită. Pe de o parte, porţiunea artificială a lumii este astfel făcută încît să corespundă 
necesităţilor omeneşti. Numai uşile secrete ale vechilor castele şi ale automobilelor modeme nu se pot 
distinge de pereţi. Cutiile poştale de la Londra sînt vopsite în roşu aprins pentru a fi uşor distinse în mediul 




ambiant. Dar nu numai mintea omenească, ci şi natura fizică trebuie să se supună legii simplităţii. Figura 
exterioară a obiectelor naturale este cit mai simplă cu putinţă, iar această simplitate a formei favorizează 
separarea vizuală. Culoarea roşie şi rotunjimea merelor, care le disting pe acestea de culoarea şi figura 
diferită a frunzelor şi a ramurilor, nu constituie doar un avantaj pentru culegători, ci sînt manifestări externe 
ale faptului că merele cresc diferit şi separat de frunze şi de ramuri. Procese interne separate şi materiale 
diferite generează, ca produs secundar, un aspect distinct. 

Al treilea factor de favorizare a subdivizării perceptuale nu este independent de primele două, dar el 
merită o menţiune aparte. Simplitatea figurii, şi mai ales simetria, contribuie la echilibrul fizic. Ea împiedică 
zidurile, copacii sau sticlele de a cădea, şi este de aceea preferată în munca de construcţie atît de natură cît şi 
de om. în ultimă analiză, aşadar, corespondenţa utilă dintre modul în care vedem lucrurile si modul în care 
ele există într-adevar se realizează deoarece vederea, ca reflectare a proceselor fizice din creier, se supune 
aceloraşi legi fundamentale de organizare ca şi obiectele din natură. 

Subdivizarea în artă 

Subdivizarea figurii vizuale este deosebit de necesară şi evidentă în activitatea pictorilor, sculptorilor şi 
arhitecţilor. Şi aici, mai ales în cazul arhitecturii, ea poate facilita orientarea practică. în principal, însă, 

subdivizarea transmite mesaje vizuale ca atare. In sculptura sa Sărutul (fig. 48), Constantin Brâncuşi a 
îmbinat atît de strîns cele două trupuri într-un bloc pătrat de formă regulată, încît unitatea întregului 
precumpăneşte asupra subdivizării în două fiinţe omeneşti. Simbolismul clar al acestei concepţii contrastează 
izbitor cu, de pildă, binecunoscuta redare a aceluiaşi subiect de către Auguste Rodin, în care inutilitatea 
strădaniei spre unire este transmisă prin independenţa de nedepăşit a celor două corpuri. Aici, părţile sînt 
folosite pentru a ameninţa unitatea întregului. 



Figura 48 




Brâncuşi - Sărutul 


Rodin - Sărutul (1886) 


Folosită de artist, subdivizarea tinde să fie mult mai complexă decît în figurile schematice la care am 

/V 

recurs pentru a demonstra principiile de bază. In artă subdivizarea rareori se limitează la un singur nivel, aşa 
cum se întîmplă, bunăoară, cu o tablă de şah; ea se desfăşoară pe niveluri ierarhice,subordonate unul altuia. 

O separaţie primară stabileşte principalele trăsături ale operei. Părţile mai mari sînt din nou subdivizate 
în părţi mai mici, şi artistului îi revine sarcina de a adapta gradul şi tipul separărilor şi conexărilor la înţelesul 

urmărit de el. In Chitaristul lui Manet (fig. 49), subdivizarea primară separă întreaga scenă din planul prim 

/V 

de fundalul neutru. In cadrul scenei frontale muzicantul, banca şi cele cîteva elemente de natură statică 
constituie o divizare secundară. Separarea omului şi a băncii este compensată parţial de o contragrupare, care 
uneşte banca cu pantalonii coloraţi asemănător, stabilind un contrast între aceştia şi porţiunea superioară, mai 
închisă la culoare, a veşmintelor. Această înjumătăţire a omului prin intermediul luminozităţii şi culorii dă un 
spor şi greutate chitarei, care este plasată între cele două jumătăţi ale corpului. în acelaşi timp, unitatea 
periclitată a imaginii este întărită prin mai multe artificii, mai ales prin repartizarea generală a porţiunilor 
albe, care leagă laolaltă cipicii, mînecile, legătura de cap şi cămaşa; o bucată mică dar importantă din cămaşă 
apare de sub cotul stîng. 

Fiecare din principalele părţi ale picturii este subdivizată la rîndul său şi la fiecare nivel una sau mai 
multe concentraţii locale de formă mai dens organizată apar într-o ambianţă relativ vidă. Astfel, corpul 
puternic articulat se proiectează pe fundalul gol şi, în mod asemănător, faţa şi cămaşa, gîtul chitarei şi 
mîinile, cipicii şi natura statică constituie insule de activitate sporită la un nivel ierarhic secundar. Diferitele 
focare tind să fie percepute împreună cu un fel de constelaţie; ele reprezintă punctele de interes semnificativ 
şi transmit o mare parte a înţelesului. 





Figura 49 

EDOUARD MANET, Chitaristul, 1861, Metropolitan Museum of Ar t, New York. 
















Ce este o parte? 

Ciuan Tzu ne povesteşte despre un bucătar-şef al cărui satîr a rămas ascuţit timp de nouăsprezece ani 
pentru că atunci cînd tranşa un bou, bucătarul nu tăia la întîmplare, ci respecta subdiviziunea naturală a 
oaselor, muşchilor şi organelor animalului; la cea mai uşoară atingere în locurile potrivite părţile păreau să se 
desprindă aproape de la sine. Prinţul chinez, ascultînd explicaţiile bucătarului său, a spus că acesta îl învăţase 
cum să acţioneze cu succes în viată. 

A şti să distingi între diferitele părţi şi elemente constitutive este într-adevăr o cheie a reuşitei în 
majoritatea îndeletnicirilor omeneşti. într-un sens pur cantitativ, orice secţiune dintr-un întreg poate fi numită 
parte. Secţionarea poate fi impusă unui obiect din exterior, de capriciul bucătarului sau de forţa mecanică a 
unei maşini de tăiat. A diviza doar după cantitate şi număr înseamnă a ignora structura. Nici un alt procedeu 
nu ne stă la îndemînă, fireşte, atunci cînd nu există structură. Orice împărţire a cerului albastru este la fel de 
bună. Dar subdivizarea unei sculpturi nu poate fi arbitrară, chiar dacă, abordată ca obiect fizic, sculptura ar 
putea fi desfăcută în orice fel de bucăţi pentru a fi transportată. 

Părţile majorităţii figurilor simple sînt uşor de determinat. Un pătrat, constă din patru linii drepte ce se 
intersectează în colţuri. Cînd însă figurile sînt mai puţin nete şi mai complexe, componentele structurale nu 
mai apar atît de evidente. Este uşor să greşim în înţelegerea unei structuri artistice dacă judecăm după relaţii 
ce se stabilesc în limite înguste şi nu ţinem seama de întreaga structură. Aceeaşi greşeală poate duce la 
frazarea incorectă în execuţia unui pasaj muzical sau la interpretarea necorespunzătoare a unei scene de către 
un actor. Situaţia locală sugerează o anumită concepţie, pe cînd contextul total prescrie o alta. Max 
Wertheimer folosea imaginea din figura 50 pentru a demonstra că sub raport local, restrîns, baza orizontală 
glisează ca un întreg nedivizat spre aripa dreaptă a curbei, deşi structura totală separă aceeaşi linie în două 
secţiuni aparţinînd unor sub- întregi diferiţi. 



Figura 50 

Este oare figura 51 a o parte din figura 51 bl Evident că nu, căci conexiunile şi separările locale care 
formează svastica sînt dominate de altele în contextul pătratului. Este nevoie aşadar să distingem între 
„părţile autentice" — adică secţiuni reprezentînd un subîntreg separat în contextul total— şi simplele 
porţiuni sau bucăţi — adică secţiuni aflate în raport de separare doar într-un context local, limitat, sau 
nedepinzînd de nici o linie de separaţie în imagine. 


Filosof chinez din secolul al IV-lea î.e.n. (n. trad.) 

Figura 51 

Atunci cînd mă refer la părţi în prezenta lucrare am totdeauna în vedere părţi autentice. Enunţul 
„întregul este mai mult decît suma părţilor sale" se referă la aceste părţi. Afirmaţia este totuşi înşelătoare, 
deoarece ne sugerează că într-un anumit context părţile rămîn ceea ce sînt, la ele adăugîndu-se o misterioasă 
calitate suplimentară, care constituie deosebirea. De fapt aspectul oricărei părţi depinde în măsură mai mare 
sau mai_mică de structura întregului, iar întregul la rîndul său este influenţat de natura părţilor. Nicio 
porţiune a unei opere de artă nu este vreodată complet autonomă. Capetele desprinse de pe statui par adesea 
dezamăgitor de inexpresive. Dacă ar avea în prea mare măsură o expresie a lor proprie, ele ar dăuna unităţii 
întregului. Iată de ce balerinii şi balerinele îşi menţin adesea faţa deliberat inexpresivă, căci ei ne vorbesc cu 
corpul, şi iată de ce Picasso, după ce crease schiţe cu mîini şi corpuri relativ complexe pentru pictura sa 
murală Guernica, le-a făcut mult mai simple în lucrarea finală. 



Picasso - Guernica studiu Picasso - Guernica studiu 

Mama cu copilul mort Taur cu cap de om 




















Picasso - Guernica studiu 


Mina unui războinic 

Picasso - Guernica (1937) 

Acelaşi lucru este valabil şi pentru integralitate. Un subîntreg cu adevărat autonom este foarte greu de 
satisfăcut, aşa cum am mai spus cu referire la ferestrele circulare (figura 15). Fragmentele bune nu sînt nici 
surprinzător de complete şi nici jenant de incomplete; ele au farmecul de a dezvălui calităţi neaşteptate ale 
părţilor, sugerînd totodată o identitate pierdută, aflată dincolo de ele. 


























O coerenţă asemănătoare a structurii totale există şi în figura organică. Geneticianul Waddington 
afirmă că deşi scheletele întregi au un „caracter integral" care rezistă atît adaosului cît şi omisiunii, oasele 
separate au numai „un anumit grad de integralitate". Forma lor are implicaţii pentru celelalte părţi de care se 
ataşează, şi izolate ele sînt „ca o melodie care se întrerupe în mijloc". 

Asemănare şi deosebire 

Stabilind că relaţiile dintre părţi depind de structura întregului, putem, fără ezitări şi în mod folositor, să 
izolăm şi să descriem pe rînd cîteva dintre aceste relaţii. în studiul său de pionierat din 1923, Wertheimer 
prezintă mai multe proprietăţi care leagă elementele vizuale laolaltă. Cîţiva ani mai tîrziu Cesare L. Musatti a 
arătat că regulile lui Wertheimer pot fi reduse la una — regula omogenităţii sau asemănării. 

Asemănarea şi subdivizarea sînt poli opuşi. în timp ce subdivizarea este una din premisele vederii, 
asemănarea poate face obiectele invizibile ca o perlă pe o frunte albă.— „perla in bianca fronte" —, ca să 
folosim imaginea dantescă. Omogenitatea este cazul limită, în care, aşa cum au demonstrat unii pictori mo¬ 
derni, vederea se apropie de absenţa structurii sau chiar o atinge. Asemănarea acţionează ca principiu 
structural numai în combinaţie cu separarea, şi anume ca o forţă de atracţie între lucruri separate. 

Gruparea după asemănare se produce atît în timp cît şi în spaţiu. Aristotel considera asemănarea drept 
una din acele calităţi care generează asociaţii mintale, ca o condiţie a memoriei, ce leagă trecutul de prezent. 
Pentru a demonstra asemănarea independent de alţi factori, trebuie să alegem configuraţii în care influenţa 
structurii totale este slabă, sau cel puţin nu afectează direct acea regulă de grupare ce urmează a fi 
demonstrată. 

Oricare din aspectele perceptelor - figura, strălucirea, culoarea, amplasarea spaţială, mişcarea etc. — 
poate determina grupări după asemănare. Trebuie să reţinem principiul general că deşi toate lucrurile diferă 
în anumite privinţe şi se aseamănă în altele, comparaţiile au rost numai atunci cînd pornesc de la o bază 
comună. în cele mai multe împrejurări n-are nici un sens să comparăm David al lui Michelangelo cu Marea 
liniştii de pe Lună, deşi logica ne permite să spunem că statuia este mai mică, dar arată mai mare decît 
marea. Apuseanul adult poate fi adus în situaţia de a face comparaţii fără sens, ceea ce nu se poate spune 
despre copiii mici. în cadrul unui experiment cu copii de vîrstă preşcolară, Giuseppe Mosconi a arătat 
subiecţilor şase imagini, dintre care cinci reprezentau mamifere mari, iar a şasea o navă de război, şi le-a 
cerut să spună care dintre aceste poze „se deosebea cel mai mult" de o a şaptea, reprezentînd oi. Deşi adulţii 
şi copiii mai mari au indicat fără şovăială nava, numai patru din cincizeci şi unu de preşcolari au procedat la 
fel. întrebaţi de ce nu aleseseră nava, ei au răspuns: „Pentru că nu e animal!" 

Aceeaşi atitudine judicioasă se vădeşte şi în percepţie. Nu se fac comparaţii, legături şi separări între 
lucruri neînrudite, ci numai atunci cînd structura în ansamblu constituie o bază suficientă. Asemănarea este o 
precondiţie pentru observarea diferenţelor. 

In fig. 52, figura, orientarea spaţială şi nivelul de luminozitate sînt menţinute constante. Aceste 
asemănări leagă toate pătratele laolaltă şi, totodată, subliniază net deosebirea de mărime. Această deosebire, 
la rîndul ei, duce la o subdivizare, cele două pătrate mari, în contrast cu cele patru mici, fiind conexate la un 
nivel secundar. Avem aici un exemplu de grupare după asemănare de mărime. 



Figura 52 

în fig. 53—56, gruparea şi separarea se datorează altor trăsături perceptuale. Fig. 53 ne arată o grupare 

după diferenţe de figură. In fig. 54 diferenţa de luminozitate opune discurile negre celor albe. Observăm că 
asemănările de dimensiuni, figură sau culoare unesc între ele elemente care sînt depărtate în spaţiu. Dar şi 
amplasarea spaţială este un factor de grupare; fig. 55 ilustrează „proximitatea" sau „apropierea" conform 
terminologiei lui Wertheimer; noi preferăm să vorbim, ca şi Musatti, de grupare după asemănarea şi 
deosebirea de poziţie spaţială, care produce aglomerări vizuale. în sfîrşit, fig. 56 prezintă efectul orientării 


spaţiale. 



Figura 53 

Mişcarea introduce factorii suplimentari de direcţie şi viteză. Dacă într-un grup de cinci dansatori trei 
se deplasează într-un sens şi doi în altul, ei se vor despărţi într-un mod mult mai izbitor decît ne poate arăta 
fig. 57. Acelaşi lucru este valabil pentru deosebirile de viteză (fig. 58). Dacă într-un film un om agitat îşi 
croieşte drum prin mulţime, el ne atrage atenţia, pe cînd într-un instantaneu s-ar putea să nici nu-1 observăm. 

Figura 54 



Figura 55 



Figura 56 


Figura 57 


Figura 58 


Diferenţele subiective de viteză intensifică perceperea adîncimii atunci cînd observăm un peisaj din 
tren sau din maşină, sau cînd îl filmăm cu un aparat mobil. Aceasta se întîmplă deoarece viteza aparentă a 
lucrurilor în raport cu vehiculul în mişcare depinde de depărtarea pînă la privitor. Stîlpii de telegraf de lîngă 
terasament se deplasează mai repede decît casele şi copacii văzuţi la cîteva sute de metri depărtare. Astfel 
asemănarea şi deosebirea de viteză ne permit să definim distanţa. 

Desigur, efectele grupării şi separării nu sînt prea pronunţate în exemplele noastre. Deoarece, pentru a 
arăta rezultatul obţinut numai prin asemănare şi deosebire, am evitat cît mai mult cu putinţă formarea unor 
configuraţii. De fapt, factorii de asemănare acţionează în modul cel mai eficace atunci cînd ei susţin 
configuraţii. Abordarea „de jos", ne dăm seama, este foarte limitată şi trebuie s-o completăm cu o „abordare 
de sus". Wertheimer foloseşte aceşti termeni pentru a arăta ce diferenţă există între a începe analiza unei 
imagini de la componente, trecînd apoi spre combinaţiile acestora — metoda pe care am întrebuinţat-o mai 
sus în privinţa regulilor de grupare — şi a porni cu structura generală a întregului, coborînd ulterior la părţi 
de un nivel tot mai subordonat. 

Gruparea „de jos" şi subdivizarea „de sus" sînt concepte reciproce. O diferenţă importantă între cele 
două procedee este aceea că pornind de jos putem aplica principiul simplităţii numai asemănării dintre unităţi 
individuale, pe cînd dacă pornim de sus acelaşi principiu se aplică şi organizării generale. Muzeul de istorie a 
artei din Yiena posedă un grup de picturi de Giuseppe Arcimboldo (secolul al XVI-lea), în care Vara, Iarna, 
Focul şi Apa sînt reprezentate simbolic prin portrete în profil. Fiecare imagine se compune din obiecte, de 
exemplu Vara — din fructe, Focul — din buşteni aprinşi, luminări, o lampă etc. Dacă privitorul porneşte de 
la componentele unei asemenea picturi, el recunoaşte obiectele şi apreciază felul iscusit în care sînt 
combinate. însă astfel el nu va ajunge niciodată la imaginea constituită din întreaga structură. 



Giuseppe Arcimboldo — Iarna (1573) 


Giuseppe Arcimboldo — Toamna (1573) 



Giuseppe Arcimboldo - Vara (1573) Giuseppe Arcimboldo - Primăvara (1573) 


Depăşind simpla asemănare a unităţilor separate ajungem la principiul grupării după figură coerentă. 
Acest principiu se întemeiază pe asemănarea intrinsecă a elementelor ce alcătuiesc o linie, o suprafaţă sau un 
volum. Fig. 59 este un desen copiat după o pictură a lui Picasso. De ce vedem piciorul drept al femeii ca o 












formă continuă, deşi este intersectat de cel sting? Chiar dacă ştim cum trebuie să arate o femeie, cele două 
forme reprezentînd piciorul nu s-ar uni într-una singură dacă liniile de contur n-ar fi legate între ele printr-o 
asemănare de direcţie şi amplasare. 



Figura 59 

Ce ne determină să combinăm cele şapte stele ale Ursei Mari în acea configuraţie continuă pe care o 
cunoaştem? Le-am putea vedea ca puncte luminoase separate, sau le-am putea lega în vreun alt mod. Figura 
60 arată rezultatul unui experiment în cadrul căruia biologul Paul Weiss a pus şapte picături dintr-o sare de 
argint pe o placă de gelatină înmuiată într-o soluţie de cromat. Picăturile difuzează lent şi cercuri concentrice 
de cromat de argint insolubil ajung să lege între ele cele şapte puncte în ordinea în care noi le vedem spontan 
pe cer. 



Figura 59 

Weiss se întreabă dacă această corespondenţă neechivocă nu sugerează oare că „un sistem dinamic de 
interacţiuni similare produs în mintea omului l-a călăuzit în interpretarea dată de el" constelaţiei. în acest 
ultim exemplu, figura coerentă n-a rezultat din linii, ci dintr-o simplă succesiune de puncte. Există şi alte 


moduri de a crea o coerenţă convingătoare. într-un desen al artistului italian Pio Semproni (fig. 61), 
contururile elementelor albe, foarte evidente, sînt redate indirect prin capetele liniilor de fond verticale, 
fiecare dintre acestea fumizînd un punct din alcătuirea limitei virtuale. 



Figura 61 

PIO SEMPRONI, Analisi dello Spazio,1971 









































































































































































































































































Cu cît este mai coerentă figura unităţii, cu atît mai net se va detaşa ea din mediul ambiant. Fig. 62 ne 
arată că o linie dreaptă este mai uşor identificată decît liniile neregulate (efectul este şi mai puternic dacă 
liniile constituie traiectorii ale unor mişcări reale). Atunci cînd putem alege între mai multe prelungiri posi¬ 
bile ale unor linii (fig. 63), preferinţa noastră spontană se îndreaptă spre cea care continuă cel mai coerent 
structura intrinsecă. Figura 63 a este mai uşor văzută ca o combinaţie a celor două părţi din b decît a celor 
două din c, deoarece b oferă o structură mai simplă. 



Figura 62 

Figura 63 

Principiul figurii coerente îşi găseşte aplicaţii interesante în ceea ce numim progresia armonică din 
muzică. Aici problema este să se menţină unitatea „orizontală" a liniilor melodice în raport cu coerenţa 
armonică „verticală" a acordurilor. Aceasta se obţine prin menţinerea liniilor melodice la un nivel cît mai 
simplu şi mai coerent cu putinţă în cadrul obiectivului muzical urmărit. Pentru progresia de la un acord la 
altul, este vorba, de exemplu, de folosirea grupării după „asemănarea de poziţie". Walter Piston scrie: „Dacă 
două acorduri triple au una sau mai multe note în comun, acestea sînt repetate pe aceeaşi voce, cealaltă voce 
sau celelalte voci deplasîndu-se spre cea mai apropiată poziţie disponibilă" (fig. 64). 



Figura 64 

Trecînd dincolo de relaţiile dintre părţi, ajungem la asemănări ce nu pot fi definite decît în raport cu 
întregul sistem. Asemănarea de amplasare poate fi extinsă, aplicîndu-se nu numai unor unităţi aşezate 
laolaltă, ci şi poziţiilor similare din cadrul întregului. Un asemenea caz de asemănare este simetria (fig. 65). 



Figura 65 

Tot astfel, asemănarea de sens poate depăşi simplul paralelism — bunăoară, atunci cînd balerinele se 
mişcă pe traiectorii simetrice (fig. 66). 



Figura 66 




















Cazul limită al asemănării de amplasare este contiguitatea. Atunci cînd nu mai există intervale între 
unităţi avem de-a face cu un obiect vizual compact. Ar putea părea artificial să ne imaginăm o linie sau o 
suprafaţă ca un conglomerat de unităţi şi s-ar putea să nu sesizăm imediat de ce o vişină roşie este văzută ca 
un obiect coerent. Problema este mai uşor înţeleasă dacă ne gîndim la tehnica de autotipie, prin care 
tipograful reuşeşte să reprezinte nuanţe continue de diverse culori şi luminozităţi, ca şi contururi perceptibile, 
chiar dacă punctele ce alcătuiesc imaginea sînt foarte grosiere. Nu trebuie uitat că imaginile formate de len¬ 
tilele oculare sînt „culese" punct cu punct de milioane de minusculi receptori retinieni ale căror mesaje, deşi 
grupate oarecum înainte de atingerea centrilor cerebrali, trebuie asamblate în obiecte pentru a se realiza 
percepţia. Formarea obiectelor se obţine pe baza principiului simplităţii. Regulile asemănării constituie o 
aplicaţie specifică a acestuia. Un obiect vizual este cu atît mai unitar cu cit sînt mai asemănătoare elementele 
lui sub raportul unor factori ca luminozitatea, culoarea, viteza mişcării şi sensul acesteia. 

Exemple din artă 

Toate operele de artă trebuie să fie privite „de sus", asigurîndu-se astfel sesizare elementară a 
organizării globale. în acelaşi timp, însă relaţiile dintre părţi joacă adesea un important rol compoziţional. 
Asemănarea şi neasemănarea conturează tema principală, de pildă în celebrul tablou al lui Peter Breughel 
Parabola orbilor, ilustrînd adagiul biblic că „atunci cînd un orb călăuzeşte un alt orb, vor cădea amîndoi în 
groapă". 





Peter Breughel - Parabola orbilor(1564) 






Figura 67 


Un grup de şase figuri coordonate este reunit în baza principiului figurii coerente (fig. 67). Capetele 
alcătuiesc o curbă descendentă, legînd cele şase figuri într-un şir de trupuri care se înclină uşor şi apoi cad cu 
rapiditate. Tabloul reprezintă stadiile succesive ale unui singur proces: mers nepăsător, şovăială, teamă, 
poticnire, cădere. Asemănarea personajelor nu implică o repetiţie strictă, ci schimburi treptate, iar ochiul 
privitorului este determinat să urmeze cursul acţiunii. Se aplică aici principiul filmului cinematografic unei 
succesiuni de faze simultane în spaţiu. Vom arăta mai jos că iluzia mişcării generate de film rezultă din 
aplicarea regulilor asemănării la dimensiunea temporală. 

în alte opere un grup de obiecte dispersate este reunit prin asemănare. în Răstignirea lui Grunewald* 
din altarul de la Isenheim, corpurile lui Ioan Botezătorul şi Ioan Evanghelistul, aşezate pe laturi opuse ale 
panoului, sînt amîndouă înveşmîntate în roşu aprins; albul este rezervat pentru veşmîntul Fecioarei, pentru 
miel, pentru Biblie, pentru pînza ce acoperă şalele lui Iisus şi pentru inscripţia din capătul crucii. Astfel, 
diferitele elemente ce simbolizează valori spirituale — feciorie, sacrificiu, revelaţie, castitate şi maiestate — 
răspîndite pe întregul panou, sînt nu numai unite compoziţional, dar şi interpretate vizual ca avînd un singur 
înţeles. Prin contrast, simbolul cărnii este sugerat de rochia roz a Măriei Magdalena, păcătoasa, care este 
asociată astfel cu braţele dezgolite ale bărbaţilor. Gombrich a relevat de asemenea existenţa în acest tablou a 
unei scări de mărimi nerealistă, dar cu semnificaţie simbolică, descrescînd de la trupul gigantic al lui Iisus 
spre proporţiile micşorate ale Măriei Magdalena. 

Forţa unificatoare a figurii coerente este utilizată simbolic de Cezanne în Unchiul Dominic (fig. 68). 
Braţele încrucişate par înlănţuite în poziţia lor, de parcă nu s-ar mai putea desface niciodată. Efectul se 
realizează în parte prin plasarea capătului mînecii lîngă verticala centrală stabilită prin simetria feţei şi a 
crucii. Astfel legătura puternică dintre mintea omului şi simbolul credinţei căreia el îşi dedică cugetul 
restrînge activitatea fizică a corpului şi generează nemişcarea unei energii stăpînite. 









Figura 68 



Cezanne - Unchiu Dominic(1865) 













Legînd două sau mai inulte puncte prin asemănare, artistul poate crea o mişcare vizuală semnificativă. 
El Greco a pictat Izgonirea din templu (fig. 69) în tente gălbui şi cafenii lipsite de strălucire. Un roşu aprins 
este rezervat pentru veşmintele lui Iisus şi ale unuia din zarafi, care se înclină în colţul din stînga jos al 
tabloului. Cînd atenţia privitorului este captată de personajul central al lui Iisus, asemănarea de culoare face 
ca privirea să-i alunece spre stînga jos, către celălalt punct roşu. Această mişcare dublează traiectoria biciului 
lui Iisus, care este subliniată şi mai mult de braţele ridicate ale celor două personaje interpuse. Astfel ochiul 
realizează efectiv acţiunea ce reprezintă subiectul principal al picturii. 



El Greco - Izgonirea din templu(1571-1576) 



Figura 69 

















Comparaţia perceptuală cere ca bază, aşa cum am văzut mai sus, o anumită asemănare. Aşa cum 
deosebirile de mărime din fig. 52 ies în evidenţă atunci cînd figura şi orientarea spaţială sînt menţinute 
constante, tot astfel diferenţa de mărime dintre cele două scaune ce apar în Dormitorul lui Van Gogh (fig. 
70) este întărită prin aceleaşi mijloace. Deosebirea de mărime, care contribuie la crearea adîncimii, este 
subliniată prin asemănarea izbitoare de figură, culoare şi orientare în spaţiu. 



Van Gogh - Dormitorul 




Figura 70 

Asemănarea şi deosebirea părţilor sînt factori cu o acţiune vădită în compoziţia în guaşă Femeie şezînd 
a lui Picasso, Asemănarea elementelor geometrice pe întreaga suprafaţă a picturii subliniază unitatea 
întregului şi atenuează, în maniera cubistă, distincţia dintre femeie şi fundalul asemănător unui paravan. 

/V 

Distincţia, totuşi, se obţine clar prin alte mijloace. In esenţă artistul foloseşte o înclinare spre stînga pentru 






































corp şi o înclinare spre dreapta pentru fundal; factorul orientare, aşadar, serveşte la subdivizarea picturii în 
cele două subiecte principale. Cît priveşte figura, unităţile circulare sînt limitate la trupul femeii, fiind astfel 
distribuite încît să accentueze structura piramidală a acestora. Singura formă curbă din afara corpului femeii 
este rezemătoarea de braţe a scaunului verde, — un intermediar între decorul unghiular şi corpul organic. 

Culoarea susţine subdivizarea produsă prin figură şi orientare, adăugind totodată varietate compoziţiei 
prin aceea că într-o anumită măsură ea contracarează aceste tendinţe structurale. Cu excepţia tentelor de 
cafeniu închis folosite atît în afara figurii cît şi în interiorul ei, fiecare culoare ţine sau de corp sau de fundal, 
înlănţuirea verticală de galbenuri dă unitate şi distincţie femeii. Progresia în trepte din stînga — cap-umăr- 
corp — este unificată de brunurile deschise pe cînd portocaliul îmbină partea dreaptă şi o leagă de pata ovală 
de la bază. Continuitatea fundalului, întreruptă de corp, se restabileşte prin asemănarea de culoare. Verdele 
„repară" scaunul disociat, iar în partea dreaptă un brun relativ închis leagă două porţiuni ale fundalului 
separate de braţul femeii. Interacţiunea asemănărilor şi neasemănărilor corespunzătoare din această pictură 
generează o reţea foarte strînsă de relaţii. 

Exemplul de mai sus ilustrează bine două lucruri cu caracter general. Mai întîi, faptul că asemănarea şi 
deosebirea sînt aprecieri relative. Asemănarea dintre obiecte depinde de deosebirea lor faţă de mediu. Astfel 
figurile rotunde seamănă izbitor între ele, în ciuda oricăror deosebiri, deoarece sînt înconjurate de figuri 
liniare sau unghiulare. în al doilea rînd, în complexitatea compoziţiei artistice factorii de grupare sînt adesea 
contrapuşi unul altuia. Figurile răzleţite sînt „reparate" şi reunite în spaţiu prin asemănarea de culoare. 
Diferenţa de culoare este contracarată prin asemănarea de figură. Acest contrapunct al conexiunii şi separării 
sporeşte bogăţia concepţiei artistice. 

Scheletul structural 

Deşi figura vizuală a unui obiect este în mare măsură determinată de limitele exterioare ale acestuia, nu 
se poate spune că limitele în sine constituie figura. Dacă unui om de pe stradă i se spune să urmeze ruta 
indicată în figura 71a („mergi pînă la a doua intersecţie, ia-o la stînga, mergi iarăşi pînă la a doua intersecţie, 
ia-o la dreapta, mergi apoi pînă la prima intersecţie ...), el se va întoarce de unde a plecat. Aceasta îl va 
surprinde probabil. Deşi s-a deplasat de-a lungul întregului contur, este improbabil ca experienţa lui să 
conţină elementele esenţiale ale imaginii pe care şi-o formează imediat în minte atunci cînd vede forma de 
cruce a rutei străbătute (fig. 71 b). 



Figura 71 



Perechea de axe, deşi nu coincide cu limitele fizice reale, determină caracterul şi identitatea figurii. în 
mod similar, am putut prezenta în figura 67 tema compoziţională de bază a picturii lui Breughel cu ajutorul 
unor linii drepte care nu seamănă nicidecum cu contururile reale ale personajelor. Conchidem deci că atunci 
cînd vorbim „despre figură" ne referim la două proprietăţi foarte diferite ale obiectelor vizuale: 1) limitele 
reale create de artist — linii, mase, volume — şi 2) scheletul structural generat în percepţie de aceste forme 
materiale, dar rareori coincizînd cu ele. 

Delacroix spunea că în desenarea unui obiect primul lucru de care trebuie ţinut seama este contrastul 
dintre liniile principale: „trebuie să fii deplin conştient de aceasta înainte de a pune creionul pe hîrtie". în 
întregul proces de execuţie a operei artistul trebuie să nu uite scheletul structural pe care îl creează, acordînd 
totodată atenţie contururilor, suprafeţelor şi volumelor foarte diferite pe care le pictează propriu-zis. 
Meşteşugul omenesc nu se poate desfăşura decît succesiv: cele văzute ca întreg în opera finală se creează 
bucată cu bucată. Imaginea călăuzitoare din mintea artistului nu este o reprezentare fidelă a picturii sau 
sculpturii în aspectul ei final, ci mai ales un schelet structural, o configuraţie de forţe vizuale care determină 
caracterul obiectului vizual. Iar cînd se întîmplă ca această imagine să fie neglijată, mîna face greşeli. 

O discrepanţă similară între acţiunea fizică şi figura fizică de o parte, şi imaginea obţinută de cealaltă 
există şi în modul cum acţionează privitorii atunci cînd se uită la un obiect. în anii din urmă înregistrări 
exacte ale mişcărilor oculare au arătat la ce părţi ale unei picturi priveşte observatorul, cît de des şi de 
îndelung este fixat fiecare loc, şi în ce succesiune temporală. în mod explicabil, punctele de fixare se 
grupează în zonele de cel mai mare interes pentru privitor. Altfel, nu există totuşi o legătură prea strînsă între 
sensul mişcărilor oculare şi structura perceptuală a imaginii ce rezultă în final din acest „baleiaj". Scheletul 
structural nu se naşte din mişcările ochilor privitorului, şi nici din cele ale mîinilor artistului. 

Triunghiuri diferite au caractere vizuale net diferite, care nu pot fi deduse din figura lor reală, ci doar 
din scheletul structural creat de această figură prin inducţie. Cele cinci triunghiuri din fig. 72 s-au obţinut 
prin deplasarea pe verticală a unuia din vîrfuri, celelalte două rămînînd nemişcate. Wertheimer observa că 
atunci cînd vîrful mobil coboară într-o mişcare continuă, în triunghi se produc schimbări ce nu sînt continue; 
mai curînd avem de-a face cu o serie de transformări culminînd în cele cinci figuri prezentate. Deşi îşi au 
surse în schimbările de contur, deosebirile structurale dintre triunghiuri nu pot fi descrise prin elementele 
acestui contur. 



Figura 72 


Triunghiul a (fig. 73) este caracterizat de o axă verticală principală şi de una orizontală secundară, cele 
două axe întîlnindu-se într-un unghi drept. în b axa principală este înclinată spre dreapta şi divide întregul în 
două jumătăţi simetrice. Latura stîngă, deşi obiectiv este verticală, cu greu mai e văzută ca atare. 



Figura 73 

Ea a devenit o deviere oblică de la axa principală a imaginii. în c oblicitatea întregului a dispărut, dar 
acum a devenit dominantă axa mai scurtă, cea orizontală, ea fiind centrul unei noi diviziuni simetrice. 
Triunghiul d revine la oblicitate, şi aşa mai departe. 

Scheletul structural al fiecărui triunghi îşi obţine contururile pe baza legii simplităţii: scheletul rezultat 
este cea mai simplă structură ce se poate realiza cu figura respectivă. E nevoie de un anumit efort pentru a ne 
reprezenta structuri mai puţin simple - de exemplu c ca triunghi oblic neregulat sau d ca deviere de la forma 
dreptunghică e (figura 74). Simetria este folosită oriunde acest lucru ecu putinţă (b, c, d); în a şi e 
dreptunghicitatea oferă cea mai simplă imagine disponibilă. 



Figura 74 

Scheletul structural se compune în primul rînd din cadrul axelor, acestea generînd corespondenţe 
caracteristice. De exemplu, în cele trei triunghiuri isoscele din figura 72, cele două laturi egale corespund 
una alteia; ele constituie „catetele", latura a treia fiind văzută ca bază. în celelalte două triunghiuri, unghiul 
drept asigură corespondenţa dintre cele două laturi opuse ipotenuzei. 

Din cele de mai sus rezultă, în primul rînd, că acelaşi schelet structural se poate întruchipa într-o mare 
varietate de figuri. Dacă privim figura 95, vedem trei dintre nenumăratele versiuni ale corpului omenesc 
produse de artişti din diferite culturi. Putem, surprinzător de uşor, să recunoaştem acest corp în cea mai 
primitivă imagine liniară ca şi în cea mai complexă interpretare, cu condiţia să se respecte axele şi 
corespondenţele fundamentale. 



Rezultă, apoi, că dacă o anumită imagine vizuală poate produce două schelete structurale diferite, ea 
poate fi percepută ca două obiecte total diferite. Comentariul lui Ludwig Wittgenstein despre celebrul răţoi- 
iepure — un desen ce poate fi perceput ca un cap de răţoi privind spre stînga sau ca un cap de iepure privind 
spre dreapta — ne arată ce dificultăţi putem întîmpina dacă presupunem că contururile de pe hîrtie conţin tot 
ce există în percept. Acest desen implică două schelete structurale contradictorii, dar la fel de valabile, 
îndreptate în sensuri opuse. Wittgenstein, observator perspicace, a înţeles că nu este vorba de două 
interpretări diferite ale aceluiaşi percept, ci de două percepte diferite. Iar faptul că dintr-un singur stimul pot 
rezulta două percepte i-a părut a fi foarte surprinzător. 



Desenul răţoi-iepure 










3. FORMA 


„Forma este figura vizibilă a conţinutului", scrie pictorul Ben Shahn. Iată o formulă bună ce defineşte 
distincţia dintre figură şi formă pe care o fac în aceste capitole. Sub titlul „Figura" am discutat cîteva dintre 
principiile după care materialul vizual, receptat de ochi, se organizează astfel încît să poată fi înţeles de 
mintea omenească. Totuşi figura poate fi separată de ceea ce reprezintă doar în scopul unei analize 
extrinsece. Ori de cîte ori percepem o figură, noi o interpretăm conştient sau inconştient ca reprezentînd ceva 
şi, deci, ca fiind forma unui conţinut. 

în mod practic figura serveşte, în primul rînd, la a ne informa despre natura lucrurilor prin intermediul 
înfăţişării lor exterioare. Ceea ce vedem la un iepure sub raportul figurii, culorii şi comportamentului extern, 
ne spune multe despre natura iepurelui, iar diferenţa de aspect dintre o ceaşcă şi un cuţit arată care din ele 
este menit să conţină un lichid şi care să taie o prăjitură. Mai mult, atunci cînd iepurele, ceaşca şi cuţitul ne 
informează despre sine ca entităţi individuale, fiecare din ele ne lămureşte totodată şi asupra unor întregi 
categorii de lucruri — iepurii în general, ceştile şi cuţitele — şi, prin extindere, despre animale, recipiente şi 
instrumente de tăiat. Astfel o figură nu este niciodată percepută ca fiind a unui obiect individual, ci 
întotdeauna ca a unui fel de obiecte, Figura este un concept în două moduri diferite: întîi, deoarece vedem 
fiecare figură ca un fel de figură (vedeţi cele spuse despre conceptele perceptuale la pagina 57); în al doilea 
rînd, deoarece fiecare fel de figură este văzut ca fiind forma unor întregi feluri de obiecte. Pentru a folosi un 
exemplu dat de Wittgenstein, desenul liniar al unui triunghi poate fi văzut ca o gaură triunghiulară, ca un 
corp solid sau ca o figură geometrică; ca aşezat pe bază sau ca atîmat de vîrf; ca reprezentînd un munte, o 
pană de despicat, o săgeată, un semn indicator etc. 

Nu toate obiectele reuşesc să ne informeze prin figură despre natura lor fizică. Un peisaj pictat are 
puţin de-a face cu o pînză plană acoperită cu pete de vopsea. Un corp sculptat în piatră ne vorbeşte despre 
făpturi vii, făpturi care diferă atît de mult de bucăţile inerte de marmură. Asemenea obiecte sînt făcute doar 
pentru vedere, dar şi ele servesc drept formă pentru întregi categorii de lucruri: imaginea pictată a Marelui 
Canion ne informează despre peisaje, iar bustul lui Lincoln vorbeşte despre oameni meditativi. 

Mai mult, forma trece totdeauna dincolo de funcţia practică a lucrurilor, găsind în figura lor calităţile 
vizuale ale rotunjimii sau unghiularităţii, ale tăriei sau slăbiciunii, ale armoniei sau nepotrivirii. Prin aceasta 
ea le interpretează simbolic ca imagini ale condiţiei umane. De fapt, aceste calităţi pur vizuale ale înfăţişării 
sînt cele mai puternice dintre toate. Ele sînt acelea care ne parvin cel mai direct şi mai profund. Aceasta se va 
vădi de repetate ori în prezenta lucrare. Dar mai trebuie să precizăm ceva înainte de a trece la detalii. Orice 
figură, am lăsat să se subînţeleagă, are un caracter semantic, adică, prin simplul fapt că este văzută ea 



transmite mesaje despre subiect. Totuşi, ea nu ne înfăţişează copii exacte ale subiecţilor. Nu toate figurile 
recunoscute drept iepuri sînt identice, iar imaginea unui iepure redată de Dlirer nu este strict identică cu 
vreunul din iepurii văzuţi vreodată de cineva. 

Această condiţie fundamentală a oricărei imagini n-ar fi trebuit explicată unui ţăran trăind în perioada 
clasică a culturii maia, cel puţin nu în cazul reprezentărilor picturale şi sculpturale, căci imaginile textile şi 
ceramice din epoca lui se deosebeau foarte evident de subiectele reprezentate. Acest fapt este mai puţin 
limpede în propria noastră cultură, bazată pe veacuri întregi de artă mai mult sau mai puţin realistă. Iepurele 
lui Durer arată atît de izbitor ca un animal real încît e nevoie de o cercetare avizată pentru a descoperi 
diferenţa fundamentală. „Era un artist foarte iscusit", spune Goethe despre un prieten al său pictor, „şi se 
număra printre puţinii care ştiu cum să transforme pe de-a-ntregul artificiul în natură şi natura în artă. Aceşti 


oameni sînt tocmai cei ale căror merite greşit înţelese continuă să dea naştere doctrinei falsei naturaleţi. 


M 


Doctrina la care se referea Goethe cu mulţi ani în urmă a susţinut şi încă susţine că arta ţinteşte la o 
iluzie amăgitoare şi că orice abatere de la acest ideal mecanic trebuie să fie explicată, scuzată, justificată. 
Avem de-a face aici cu un demers născut din unele principii ce au stat la baza artei renascentiste începînd cu 
secolul al XY-lea. Dacă un stil pictural nu reuşeşte să satisfacă această normă - şi toate stilurile de artă, 
moderne sau străvechi, dau greş în practică, mai mult sau mai puţin evident, sub acest raport, — discrepanţa 
este explicată într-unul din următoarele moduri: artistul n-are iscusinţa de a realiza ceea ce vrea să facă; el 
redă ceea ce ştie şi nu ceea ce vede; el adoptă orbeşte convenţiile picturale ale confraţilor săi; el percepe 
greşit din cauza unor defecte ale ochilor sau ale sistemului său nervos; el aplică un principiu corect dintr-un 
punct de vedere anormal; el încalcă intenţionat regulile reprezentării corecte. 

Această doctrină iluzionistă, cum aş numi-o eu, continuă să producă o mulţime de interpertări eronate. 
Ca atare trebuie spus foarte categoric şi foarte frecvent că realizarea de imagini, artistice ori de altă natură, 
nu derivă pur şi simplu din proiecţia optică a obiectului reprezentat, ci este un echivalent, redat cu anumite 
mijloace specifice, al celor observate la acest obiect. 

Doctrina iluzionistă se naşte dintr-o dublă aplicare a ceea ce filozofia depanează prin termenul de 
„realism naiv". Potrivit acestuia nu există nici o deosebire între obiectul fizic şi imaginea lui percepută de 
minte; mintea vede obiectul însuşi. Tot astfel, opera unui pictor sau a unui sculptor este considerată drept o 
simplă copie a perceptului. Aşa cum masa văzută de ochi este, se presupune, identică cu masa-obiect fizic, 
tot astfel imaginea mesei de pe pînză reproduce pur şi simplu masa pe care a văzut-o artistul. în cel mai bun 
caz, artistul poate „perfecţiona" realitatea sau o poate îmbogăţi cu roade ale fanteziei sale, omiţînd sau 
adăugind detalii, alegînd exemple potrivite şi rearanjînd ordinea dată a lucrurilor. Putem cita în acest sens 
celebra istorioară a lui Pliniu, foarte frecvent menţionată în tratatele din vremea Renaşterii. Pictorul grec 
Zeuxis, neputînd găsi nici o femeie îndeajuns de frumoasă pentru a-i sluji ca model al Elenei din Troia, „a 
cercetat fecioarele din oraş, goale, şi a ales cinci, ai căror nuri personali intenţiona să-i redea în tabloul său". 

Operaţiile atribuite artistului de această teorie ar putea fi numite „cosmetice", deoarece în principiu ele 
pot fi executate la fel de bine şi pe obiectul-model. Acest procedeu reduce arta la un soi de chirurgie plastică. 



Partizanii teoriei iluzioniste uită deosebirea fundamentală dintre lumea realităţii fizice şi imaginea ei pe pînză 
ori în piatră. 

Orientarea în spaţiu 

Ceea ce am spus mai sus cu privire la forma imaginilor se referă în mod specific la reprezentările 
realizate în anumite tehnici, bi- sau tridimensionale. Totuşi există caracteristici ale formei care apar chiar şi 
în percepţia obişnuită, atunci cînd recunoaştem sau nu putem recunoaşte un obiect ca fiind el însuşi sau unul 
de felul său. înfăţişarea unui obiect individual nu rămîne totdeauna aceeaşi, iar un anumit individ nu arată 
exact ca ceilalţi membri ai speciei respective. Trebuie aşadar să ne întrebăm: ce condiţii urmează a fi 
satisfăcute de forma vizuală pentru ca imaginea să poată fi recunoscută? 

Să începem cu un factor relativ simplu: Ce importanţă are orientarea în spaţiu? Ce se întîmplă atunci 
cînd vedem un obiect nu în poziţia normală, ci în una neobişnuită? 

Identitatea unui obiect vizual depinde, aşa cum s-a arătat mai sus, în mai mică măsură de figura lui 
decît de scheletul structural pe care îl creează forma. Se poate ca o înclinare laterală să nu afecteze acest 
schelet, dar se poate să-l şi afecteze. Cînd un triunghi sau un dreptunghi este înclinat (fig. 75 a), el nu devine 
un alt obiect. Noi îl vedem doar ca deviat de la o poziţie mai normală. Acest lucru a fost demonstrat 
convingător cu mulţi ani în urmă prin experimentele lui Louis Gellermann, în cadrul cărora unor copii mici şi 
unor cimpanzei li s-au prezentat variaţii ale unui triunghi familiar. Cînd triunghiul a fost înclinat la 60°, atît 
copiii, cît şi animalele şi-au aplecat capetele cu acelaşi unghi pentru a restabili orientarea „normală" a 
imaginii. 





Figura 75 

Dacă totuşi, înclinăm un pătrat la un unghi similar, el se transformă într-o figură geometrică total 
diferită, atît de diferită încît capătă o denumire proprie — carou sau romb (fig. 75 b). Aceasta se întîmplă 
deoarece cadrul structural nu s-a deplasat odată cu imaginea. O nouă simetrie permite axelor verticală şi 
orizontală să treacă prin colţuri, plasînd astfel accentele figurii în cele patru vîrfuri şi transformînd laturile 
într-un fel de pante de acoperiş. Vizual avem o nouă imagine, cu vîrfuri, mai dinamică şi mai puţin stabilă. 

Se poate astfel ajunge la confuzii atunci cînd experimentatorul îşi întemeiază fără discemămînt 
aprecierile pe o definiţie prea completă a identităţii. El poate să taie un pătrat de carton şi, arătîndu-1 unor 
copii în diferite poziţii, să întrebe: Este acelaşi pătrat? Pînă pe la vîrsta de şapte ani copii nu admit că figura 
geometrică înclinată este acelaşi pătrat. Experimentatorul pripit ar putea conchide că copilul, înşelat de 
înfăţişare, n-a reuşit să recunoască situaţia reală. Dar se referea oare copilul la bucata de carton, sau la 







obiectul vizual? Şi cine a dispus oare ca identitatea să se întemeieze pe criterii materiale şi nu vizuale? 
Desigur că orice artist va protesta. 

Orientarea spaţială implică un cadru de referinţă. într-un spaţiu gol, lipsit de forţe de atracţie, nu există 
„sus" şi „jos", verticalitate sau înclinare. Cîmpul nostru vizual ne oferă un cadru—„orientarea retiniană", aşa 
cum am numit-o mai înainte. Atunci cînd copiii şi cimpanzeii şi-au aplecat capetele într-o parte, ei au 
eliminat înclinarea imaginii în raport cu cîmpul lor vizual. Există însă şi „orientarea în mediu". Cînd o 
pictură atîmă strîmb pe perete, noi îi vedem înclinarea chiar dacă ne aplecăm capetele în mod corespunzător, 
căci raportăm pictura la cadrul format de pereţi. în lumea mai restrînsă a picturii însăşi, pe de altă parte, ver¬ 
ticalele şi orizontalele cadrului determină două axe fundamentale. în figura 76, luată dintr-un studiu al 
Herthei Kopfermann privind percepţia spaţiului, patrulaterul interior, sub influenţa cadrului înclinat, tinde să 
arate ca un pătrat înclinat, deşi luat în sine sau într-un cadru vertical ori orizontal el se prezintă ca un romb 
vertical. 



Figura 76 



Figura 77 


A 

In figura 77, extrasă din ornamentaţia unei feţe de masă reprezentată într-o natură statică a lui Picasso, 
romburile au o tendinţă de a părea paralele între ele, deşi obiectiv se deosebesc ca orientare. Copiii 
desenează adesea hornul perpendicular pe acoperişul înclinat, chiar dacă această aderenţă la un cadru mai 
specific aduce hornul respectiv în poziţie oblică. De regulă, aşadar, orientarea spaţială a elementelor dintr-o 
pictură este determinată de mai multe influenţe diferite. Dacă un cap este înclinat lateral, nasul va fi perceput 
ca drept în raport cu capul, dar ca oblic în raport cu întregul tablou. Artistul trebuie să se asigure nu numai că 
va obţine efectul dorit, dar şi că forţa diferitelor cadre de referinţă locale este net proporţională; acestea 
trebuie fie să se compenseze reciproc, fie să se subordoneze unul altuia în mod ierarhic. Altfel privitorul va fi 
pus în încurcătură de un „foc încrucişat". Observaţi orientarea stînjenitor de imprecisă a liniei centrale în 
figura 78. 


Figura 78 

Pe lingă coordonatele, cîmpului retinian şi ale mediului vizual, un al treilea cadru de orientare spaţială 
este asigurat pe cale kinestezică, prin senzaţiile musculare din corp şi prin organul de echilibru din urechea 
internă. în orice poziţie s-ar afla corpul sau capul nostru, noi sesizăm direcţia forţei gravitaţionale. în viaţa 
cotidiană aceste senzaţii kinestezice sînt de regulă armonizate cu cele provenite din cadrul vizual al 
ambianţei. Atunci însă cînd privim în sus la o clădire înaltă, chiar şi conştiinţa înclinării capului se poate 
dovedi insuficientă pentru a compensa aparenta aplecare a faţadei spre înapoi, iar dacă aceeaşi imagine apare 
pe un ecran de cinematograf, postura verticală a observatorului, împreună cu cadrul vertical al imaginii, face 
ca imaginea din film să fie înclinată. 

Experimentele lui Herman Witkin au arătat că oamenii diferă mult în privinţa gradului în care 
orientarea lor spaţială se bazează pe simţul vizual sau pe cel kinestezic. S-a constatat că persoanele mai 
sensibile sub raport vizual, influenţate de lumea exterioară, sînt în general mai puternic orientate spre exte¬ 
rior, mai dependente de normele ambianţei, pe cînd cele mai sensibile sub raport kinestezic, răspunzînd unor 
semnale din înseşi corpurile lor, par a fi mai orientate spre interior, preferind propria lor judecată canoanelor 
lumii din jur. 

Am dat pînă acum exemple de înclinare moderată, care adesea nu afectează esenţa scheletului 
structural. O răsturnare de 90° va influenţa mai drastic caracterul figurilor vizuale, obligînd verticala şi 
orizontala să facă schimb de poziţii. Cînd o vioară sau un trup sculptat sînt aşezate pe o parte, axa de simetrie 
îşi pierde mult din impactul său, iar figura se orientează lateral, în felul unei bărci sau al unei săgeţi. 



Figura 79 



Schimbarea este şi mai radicală atunci cînd obiectul ne apare răsturnat. Cele două triunghiuri din figura 
79 diferă sub raportul formei. Cel din a se înalţă pe o bază stabilă către un vîrf ascuţit, pe cînd cel din b stă 
într-un echilibru greoi şi precar pe un punct de susţinere. 

Acestea sînt schimbări dinamice, datorate direcţiei forţei gravitaţionale. Efectul este maxim la acele 
obiecte a căror expresie dinamică determină cel mai intens, identitatea lor vizuală, cu deosebire la chipul 
omenesc. în filmele suprarealiste feţele personajelor sînt uneori prezentate în poziţii răsturnate. Efectul este 
înfricoşător: chiar dacă înţelegem despre ce e vorba, imaginea vizuală vrea să ne convingă că vedem un nou 
fel de faţă, o variantă monstruoasă dominată de gaura oarbă a gurii, proiectînd înainte proeminenţa nasului şi 
prezentînd la bază doi ochi bulbucaţi, acoperiţi de pleoape umflate care se închid în sus. 

Este, fireşte, avantajos să putem recunoaşte obiectele indiferent de poziţia lor spaţială. Copiii mici 
răsfoiesc cărţile cu poze fără să ţină prea mult seama că ilustraţiile se prezintă corect sau în poziţie 
răsturnată, şi se presupunea că, în mod general, orientarea în spaţiu a obiectelor nu prezintă importanţă nici 
pentru copiii şi nici pentru populaţiile primitive. Experimente recente au arătat totuşi că în anumite condiţii 
imaginile proiectate pe perete sînt mai uşor recunoscute de copilul mic dacă apar în poziţia corectă şi că 
această deosebire tinde să nu mai aibă importanţă atunci cînd copilul atinge vîrsta şcolară. Nu putem fi siguri 
deocamdată în ce măsură recunoaşterea obiectelor vizuale este înrîurită de modificările aspectului perceptual 
ce însoţesc schimbarea orientării în spaţiu. 

în orice caz, a observa orientarea spaţială a obiectelor din lumea fizică este un lucru, iar a reprezenta 

pictural aceste obiecte e cu totul altul. Această concluzie este deosebit de valabilă pentru copiii mici. In 
lumea fizică ei observă clădiri, arbori şi automobile fixate de sol şi ar fi surprinşi să vadă oameni sau animale 
stînd pe cap. Spaţiul gol al hîrtiei de desen nu impune însă asemenea constrîngeri, şi la început toate 
orientările spaţiale par la fel de bune, de pildă pentru redarea trupurilor omeneşti. Orientarea în spaţiu nu este 
încă diferenţiată. Poziţia verticală „corectă" se impune doar în mod treptat, din motive încă nelămurite. Unul 
dintre acestea este fără îndoială faptul că în condiţii normale proiecţia retiniană obţinută de la imaginea 
verticală corespunde celei primite de copil de la modelul fizic. Mai mult, se poate demonstra, chiar şi în 
cazul desenelor simple făcute de copii, că unidirecţionalitatea forţei de gravitaţie introduce distincţia dintre 
„sus" şi „jos", care îmbogăţeşte lumea noastră vizuală atît fizic, cît şi simbolic. Atunci cînd pictorii sau 
sculptorii moderni creează opere ce pot fi privite în orice poziţie spaţială, ei plătesc această libertate 
acceptînd o omogenitate relativ nediferenţiată. 

Proiecţiile 

y 

în exemplele de orientare spaţială discutate pînă acum ne-am fi putut aştepta să nu avem schimbări de 
identitate vizuală, căci forma geometrică a rămas nemodificată. Am observat însă că, în anumite condiţii, o 
nouă orientare scoate în evidentă un schelet structural nou, care dă obiectului un caracter diferit. Examinînd 

acum acele devieri care implică schimbarea formei geometrice, vom găsi că modificările „nerigide" pot sau 
nu să afecteze identitatea imaginii, în funcţie de modul în care ele acţionează asupra scheletului structural. 

Tăiaţi un dreptunghi mai mare de carton şi observaţi-i umbra la lumina unei luminări sau a unui bec 
foarte mic. Se pot naşte nenumărate proiecţii ale dreptunghiului, unele dintre ele arătind ca cele din figura 



80. Figura 80 a, obţinută atunci cînd dreptunghiul intersectează perpendicular direcţia sursei luminoase, 
seamănă foarte mult cu obiectul fizic. 



Figura 80 

Toate celelalte unghiuri de proiecţie generează abateri mai mult sau mai puţin marcate de la înfăţişarea 
acestuia. Figura 80 b, deşi lipsită de simetrie şi de unghiuri drepte, este uşor văzută ca un dreptunghi 
nedeformat, înclinat în spaţiu. Aici acţionează principiul simplităţii. Dacă o versiune tridimensională a unei 
figuri geometrice este în măsură suficientă mai stabilă şi mai simetrică decît proiecţia plană, privitorul va 
tinde să vadă forma mai simplă, extinsă în adîncime. Figura 80 c e mult mai greu văzută ca proiecţie a 
dreptunghiului — ceea ce şi este. Ca figură plană verticală, ea are o simetrie verticală proprie. Ea este un 
trapez regulat relativ simplu, iar tensiunea creată de inegalitatea unghiurilor se compensează în plan. Sche¬ 
letul structural nu indică un dreptunghi. 

în fine, figura 80 d nu mai este deloc proiecţia unui dreptunghi, ci mai degrabă a grosimii bucăţii de 
carton. Putem înţelege, raţional, că şi această imagine derivă din obiectul nostru, dar devierea nu mai poate fi 
văzută. Vom reveni în curînd la această problemă, specifică perceperii obiectelor tridimensionale. 

Privind proiecţiile constatăm existenţa fenomenului de constanţă a figurii si mărimii. Cel mai adesea, 
constanţa perceptuală este explicată în tratatele de psihologie în mod înşelător de simplist. Se arată, corect, 
că dacă noi am vedea obiectele fizice aşa cum ele se proiectează pe retină, aceste obiecte ar suferi nişte 
"oribile transformări neregulate de formă şi mărime atunci cînd îşi schimbă poziţia în raport cu noi sau cînd 
noi ne schimbăm poziţia în raport cu ele. Din fericire aşa ceva nu se întîmplă. Perceptul elaborat de creier pe 
baza proiecţiei retiniene ne permite să vedem obiectul aşa cum acesta este în realitate. Întrebînd pe cineva ce 
vede atunci cînd i se arată umbra dreptunghiului nostru de carton în poziţie înclinată, ni se va răspunde că 
persoana respectivă vede un dreptunghi cu figură constantă şi stabilă. Cerîndu-i-se apoi să-l deseneze, 
subiectul va desena probabil un dreptunghi. 

Toate acestea sînt destul de adevărate, dar deseori se lasă impresia că această „corecţie" specifică a 
configuraţiei de stimuli are loc în mod automat şi universal, deşi nu chiar complet, şi că ea se datoreşte fie 
unui mecanism înnăscut care nu mai necesită altă explicaţie, fie experienţei acumulate, care corectează 
impresia retiniană greşită cu ajutorul cunoştinţelor noastre mai exacte. Experimente de felul celor întreprinse 
de T. G. R. Bower au arătat că sugarii în vîrstă de 2—20 de săptămîni deosebesc obiectele (bunăoară, cuburi) 
după dimensiunile lor obiective, şi că ei văd dreptunghiurile înclinate ca dreptunghiuri si nu potrivit figurii 




rezultate din proiecţia retiniană. Se demonstrează astfel că măcar elementele constanţei de formă şi mărime 
sînt deja prezente la o vîrstă fragedă. Totuşi nu acesta este punctul principal de interes. 

Privind din nou fig. 80 ne vom aminti că nu toate proiecţiile sînt percepute potrivit figurii obiective, 
acelaşi lucru fiind valabil şi pentru mărime. Totul depinde de natura specifică a proiecţiei şi de celelalte 
condiţii existente în situaţia dată. în funcţie de aceste condiţii putem avea de-a face cu o constanţă izbitoare, 
sau cu nici un fel de constanţă, sau cu un efect intermediar. Indiferent dacă asigurarea constanţei este 
inerentă sistemului nervos sau dobîndită prin experienţă, există probabil, în oricare din cazuri, un mecanism 
complex pentru tratarea adecvată a datelor primite. Trebuie să cunoaştem două lucruri: 1) la ce tipuri de 
percept duc diferitele tipuri de proiecţie şi 2) pe baza căror principii funcţionează mecanismele ce asigură 
constanta? 

Pe artist îl interesează mai ales să ştie ce efecte vor produce diferitele figuri. El poate afla acest lucru 
studiind principiile pe care se bazează percepţia figurii. Desigur, condiţiile vizuale din viaţa cotidiană nu sînt 
nicidecum identice cu cele dintr-un desen sau dintr-o pictură. în locul proiecţiilor izolate din figura 80, de 
exemplu, în ambianţa fizică receptăm mai adesea secvenţe întregi de proiecţii în continuă schimbare, efectul 
de constanţă fiind astfel considerabil sporit. Cînd dreptunghiul de carton trece treptat dintr-o poziţie în alta, 
proiecţiile momentane se susţin şi se interpretează reciproc. în această privinţă mediile imobile ca desenul, 
pictura şi fotografia sînt total diferite de cele mobile. O proiecţie care, împietrită în aspectul ei de moment, 
ne apare frapantă, misterioasă, absurdă sau greu de recunoscut, trece neobservată ca o simplă fază dintr-o 
succesiune de schimbări atunci cînd un actor se mişcă în scenă sau în film, sau cînd aparatul de filmat sau un 
observator uman se mişcă în jurul unei sculpturi. Un factor foarte influent în experimentele privind percepţia 
formei şi adîncimii la sugari s-a dovedit a fi paralaxa mişcării, adică acele schimbări de aspect spaţial care 
sînt provocate de mişcările capului privitorului. 

Figura 80 a ne-a arătat că atunci cînd avem de-a face cu un obiect plat, în cazul nostru un dreptunghi de 
carton, există o singură proiecţie atît de asemănătoare conceptului vizual al respectivului obiect încît cele 
două pot fi considerate identice, şi anume proiecţia ortogonală, obţinută atunci cînd planul obiectului 
intersectează raza vizuală în unghi drept. în situaţia respectivă obiectul şi proiecţia sa retiniană au 
aproximativ aceeaşi figură. 

Situaţia este mult mai complicată în cazul obiectelor cu adevărat tridimensionale, deoarece figurile 
acestora nu pot fi reproduse prin nici o proiecţie bidimensională. Să ne amintim că pe retină proiecţia apare 
datorită razelor luminoase care ajung de la obiect la ochi în linie dreaptă şi că, în consecinţă, proiecţia redă 
doar acele zone ale obiectului a căror legătură directă cu ochii nu este împiedicată. Figura 81 arată cum se 
schimbă selectarea şi poziţia relativă a acestor zone în cazul unui cub ( b, c, d), în funcţie de unghiul sub care 
îl vede privitorul (a). Proiecţiile respective sînt date, cu aproximaţie, în b’, c’, şi d\ 




Figura 81 

Şi aici, proiecţia schimbîndu-se, privitorul ar trebui să vadă modificîndu-se corespunzător şi figura 
obiectului. Senzaţia dezagreabilă provocată de o oglindă deformată ar trebui să fie, cel mai adesea, reacţia 
vizuală normală la majoritatea obiectelor. Aceasta însă ar stînjeni desfăşurarea normală a vieţii, căci obiectul 
fizic imuabil ar fi reprezentat printr-o imagine mereu schimbătoare. încă o dată sîntem salvaţi de „constanţa 
figurii". Se naşte totuşi întrebarea: ce rămîne oare constant, din moment ce un corp tridimensional nu poate fi 
realmente reprezentat de nici o proiecţie plană? 

Care este aspectul optim ? 

Conceptul vizual al obiectului, obţinut pe baza experienţei perceptuale are trei proprietăţi importante. 
El redă obiectul ca fiind tridimensional, cu figura constantă şi nelimitat la vreun aspect proiectiv anumit. 
Găsim exemple în cercetările lui Francis Galton asupra imaginilor vizuale. El afirma că „unele persoane pot, 
prin ceea ce se defineşte frecvent ca un fel de vedere tactilă, să-şi reprezinte în aceeaşi clipă imaginea 
globală a unui corp solid. Mulţi îşi pot reprezenta, aproape integral, imaginea sferică a globului terestru. Un 
eminent mineralog mă asigură că îşi poate imagina simultan toate feţele unui cristal pe care îl cunoaşte bine". 
Exemplele furnizate de Galton ne arată ce se înţelege printr-un concept tridimensional, care nu este legat de 
un anumit unghi de vedere. Dacă cineva are un concept integral al unui glob sau cristal, nu predomină nici 
un punct specific de observare. Aceasta se întîmplă deoarece conceptul vizual al unui obiect este în general 
bazat pe totalitatea observaţiilor făcute dintr-un număr variabil de unghiuri. Şi totuşi el este un concept 
vizual, nu o definiţie verbală obţinută prin abstractizare intelectuală. Cunoştinţele intelectuale ajută la 
formarea conceptului vizual, dar numai în măsura în care ele pot fi transpuse în atribute vizuale. 

Conceptele vizuale trebuie diferenţiate şi de aşa-numitele imagini de memorie eidetică, care permit 
unor subiecţi să proiecteze pe o suprafaţă goală o copie exactă a unei scene percepute anterior, bunăoară să 
citească detalii pe o hartă geografică ca şi cum harta ar fi încă înaintea lor. Imaginile eidetice pot fi con¬ 
siderate vestigii fiziologice ale unor stimuli direcţi. în acest sens le putem compara cu imaginile remanente, 
deşi ele pot fi „baleiate" de ochi, ceea ce nu se întîmplă în cazul acestora din urmă. Imaginile eidetice sînt 






substituenţi de per- cepte şi, ca atare, materie primă pentru vederea activă; ele nu sînt alcătuiri ale minţii 
formative, de felul conceptelor vizuale. 

în sens strict, conceptul vizual al oricărui obiect cu volum poate fi reprezentat numai într-o tehnică 
tridimensională, cum ar fi sculptura sau arhitectura. Dacă vrem să realizăm picturi pe o suprafaţă plană, tot 
ce putem spera să obţinem este o transpunere, adică o prezentare a unor elemente structurale esenţiale ale 
conceptului vizual prin mijloace bidimensionale. Imaginile obţinute astfel pot părea plate, ca desenul unui 
copil, sau pot avea adîncime, asemănător celor obţinute prin stereoscopie sau holografie, dar în ambele 
situaţii problema va rămîne: globalitatea concepţiei vizuale nu poate fi reprodusă direct într-un singur plan. 

Dacă privim un cap omenesc dintr-un anumit unghi ne dăm seama că orice poziţie, oricît de bine 
aleasă, este arbitrară în două privinţe: ea creează contururi acolo unde obiectul nu le are şi, reprezentînd 
unele părţi ale suprafeţei, ea le exclude pe altele. Studentul care desenează după model se loveşte de 
problema redării continuităţii rotunjimii. El este tentat să urmeze literal conturul arbitrar şi să producă o 
imagine plană în loc de una volumetrică. William Hogarth descrie elocvent această dilemă în lucrarea sa 
Analiza frumosului (Analysis of Beauty): „Dar în modul obişnuit de a privi un obiect opac, acea parte a 
suprafeţei acestuia care se află în faţa ochiului tinde să ocupe numai ea mintea, pe cînd cea opusă, ba chiar 
toate celelalte părţi, sînt omise în clipa respectivă; iar cea mai mică încercare de a investiga orice altă parte a 
obiectului alterează prima noastră imagine, din cauza lipsei unei legături între cele două imagini, legătură pe 
care cunoaşterea completă a întregului ne-ar fi furnizat-o în chip firesc dacă l-am fi examinat de la început în 
modul acesta". 

Cît de arbitrar determină un unghi de vedere porţiunile vizibile din imaginea proiectivă rezultă limpede 
atunci cînd aflăm necazurile pe care „problema suprafeţei ascunse" le creează specialiştilor în calcule grafice 
pe ordinator. Imaginea unui model „scheletic" a unui corp solid poate fi rotită şi deformată de ordinator cu 
relativă uşurinţă. Dacă corpul transparent este prezentat într-o anumită poziţie, ordinatorul o poate arăta de la 
spate sau de sus, economisind astfel multă muncă arhitecţilor moderni. Dar atunci cînd trebuie simulat aspec¬ 
tul real al unui corp opac sub un anumit unghi de vedere, nu mai este suficient să se opereze numai cu 
proprietăţile corpului respectiv. Efectele arbitrare sînt totdeauna greu de calculat. Ordinatorul trebuie să 
determine interacţiunea dintre sistemul spaţial al obiectului şi sistemul proiectiv ce i s-a impus — o operaţie 
costisitoare, care necesită mult timp. 

Acceptînd ideea de a reduce un volum la unul din aspectele sale, trebuie să decidem ce unghi de vedere 

A 

trebuie ales pentru scopul nostru. In cazul anumitor obiecte, toate aspectele sînt la fel, sau aproape la fel de 
bune — de pildă, la o sferă sau la o piatră de formă neregulată. De obicei însă există anumite distincţii. La un 
cub predomină proiecţia ortogonală a oricăreia dintre feţe. De fapt, proiecţiile oblice ale feţei sînt văzute ca 
simple devieri de la cea pătrată. Această distincţie se bazează pe legea simplităţii. Proiecţiile dominante sînt 
cele care produc configuraţii cu cea mai simplă figură. 

Sînt oare imaginile cele mai simple şi perceptual preferate optime pentru a transmite conceptul vizual 
al unui obiect tridimensional? Desigur, unele sînt. Conceptele vizuale ale multor obiecte se caracterizează 
prin simetrii structurale care ne sînt evidenţiate cel mai direct de anumite aspecte ale obiectului. Astfel o 



vedere perpendiculară din faţă a unui trup omenesc prezintă această trăsătură izbitoare. Dar o faţă laterală 
nedeformată a unui cub poate fi arătată doar cu preţul ascunderii tuturor celorlalte. Sau să luăm fig. 82. 
Avem aici, desigur, cea mai simplă reprezentare posibilă a unui mexican cu sombrero pe cap. Şi totuşi o 
asemenea vedere nu poate fi decît un fel de glumă, rezultînd tocmai din contradicţia dintre caracterul absolut 
corect al reprezentării şi inacceptabilitatea ei vădită. Imaginea este neîndoielnic fidelă — o imagine similară 
poate fi obţinută fotografic de la etajul III al unui hotel — dar în majoritatea cazurilor ea este 
nesatisfăcătoare, neajutîndu-ne să distingem un mexican de o piatră de moară sau de o şaibă. Scheletul 
structural al figurii 82 este prea slab legat de structura conceptului vizual ce urmează a fi transmis; mai mult, 
el creează o serie de asociaţii eronate. 



Figura 82 

Acest exemplu ne aminteşte că, pentru un anumit scop, desenatorul poate alege intenţionat un aspect 
care în loc să informeze, ascunde şi amăgeşte. în stadiile de început ale reprezentării picturale asemenea 
disimulări erau evitate. Se urmărea obţinerea imaginii celei mai clare şi mai directe, la fel ca în cazul 
ilustraţiilor menite să transmită cunoştinţe. La un nivel superior de rafinament, se admit vederi din spate, 
capete înclinate etc., pentru modul în care acestea îmbogăţesc concepţia spaţială. 

Sarcina elementară de a reda pe o suprafaţă proprietăţile principale ale figurii unui obiect nu este de loc 
uşoară. Portretul unei persoane trebuie făcut din faţă sau din profil? J. K. Chersterton vorbeşte despre „una 
dintre acele femei pe care totdeauna ni le imaginăm din profil, ca un tăiş ascuţit de armă". în cazierele 
poliţieneşti se includ ambele poziţii, la fel procedîndu-se şi în studiile antropometrice, căci adesea una din ele 
poate conţine caracteristici importante care nu apar în cealaltă. Alberto Giacometti a spus cîndva în glumă 
unui om căruia îi picta portretul: „Din faţă, mergi la puşcărie, iar din profil, la balamuc". O complicaţie 
suplimentară apare atunci cînd unele părţi ale obiectului se prezintă cel mai bine dintr-un unghi de vedere, iar 
altele din altul. Figura tipică a unui taur ne este redată de aspectul lateral, care, totuşi, ascunde configuraţia 
caracteristică, de liră, a coamelor. Aripile întinse ale vulturului în zbor nu se văd din profil. Unghiul ce 
trebuie ales pentru a identifica corpul şi piciorul unui pahar de vin distruge circularitatea acestor elemente. 
Problemele se înmulţesc în cazul combinaţiilor de obiecte: cum putem oare introduce în acelaşi tablou un 
eleşteu, al cărui contur se vede nedeformat numai de la înălţimea zborului păsărilor, şi nişte arbori, a căror 
figură tipică apare în profil? 

Să luăm un obiect aparent simplu, un scaun (figura 83). Vederea de sus (a) respectă forma tăbliei. 
Vederea frontală ( b ) arată figura spetezei şi relaţia ei simetrică cu picioarele din faţă. Vederea laterală (c) 
ascunde aproape tot, dar redă importanta dispunere dreptunghiulară a spetezei, tăbliei şi picioarelor mai clar 




decît orice altă vedere. In fine, vederea de jos (d) este singura care ne dezvăluie dispunerea simetrică a celor 
patru picioare prinse de colţurile tăbliei pătrate. Toate aceste informaţii ne sînt indispensabile, şi ele 
contribuie la conceptul vizual normal al obiectului. Cum pot fi ele redate într-o singură imagine? Dificultatea 
este foarte grăitor demonstrată de desenele din figura 84, care se bazează pe constatările lui Georg 
Kerschensteiner. Aceste desene prezintă schematic tipuri de soluţii găsite de copii de vîrstă şcolară cărora li 
s-a propus să reproducă din memorie „o imagine tridimensională a unui scaun desenat în perspectivă 
corectă". 



Figura 84 




Metoda egipteană 

O soluţie a problemei este cel mai bine ilustrată de picturile şi reliefurile murale ale egiptenilor, ca şi de 
desenele copiilor. Ea constă în a alege pentru fiecare parte a unui obiect sau a unei combinaţii de obiecte acel 
aspect care se pretează optim scopului pictural. Imaginile obţinute astfel erau înainte vreme condamnate, sau 
cel mult tolerate, ca producţii inferioare ale unor oameni incapabili să realizeze ceva mai bun şi care desenau 
ceea ce ştiau, nu ceea ce vedeau. 

In 1867, Emst Mach, într-o conferinţă de popularizare pe tema „De ce are omul doi ochi?", observa că 
principiul folosit de egipteni ar putea fi descris cel mai bine afirmînd că figurile lor sînt presate în planul 
desenului la fel ca plantele dintr-un ierbar. Doar atunci cînd artişti din secolul nostru au adoptat metode 
similare, teoreticienii au început să înţeleagă, cu ezitări, că devierile de la proiecţia corectă nu se datoresc 
strîmbării sau turtirii unui obiect fidel perceput, ci sînt echivalenţi liber inventaţi într-un mediu 
bidimensional ai figurii observate. 

Despre egipteni, ca şi despre babiloneni, vechii greci şi etrusci, care foloseau un stil de reprezentare 
asemănător, se credea de regulă că au evitat racursiul din cauza dificultăţii lui. Argumentul a fost respins de 
Heinrich Schăfer, care a arătat că mai multe vederi laterale ale umărului omenesc apar încă din epoca 
dinastiei a Vl-a, deşi ele au rămas o excepţie în întreaga istorie a artei egiptene. Schăfer citează două 
exemple de reliefuri reprezentînd muncitori care dăltuiesc sau transportă o statuie de piatră; umerii oamenilor 
vii sînt redaţi în mod convenţional, din faţă, dar statuia este în vedere laterală, „corectă" perspectival (fig. 
85). Astfel, pentru a exprima rigiditatea lipsită de viaţă, egiptenii recurgeau la un procedeu care, după 
părerea majorităţii profesorilor de artă din secolul al XlX-lea, crea un efect mult mai asemănător realităţii vii. 
Schăfer relevă mai departe că, atunci cînd se sculpta un sfinx, elevaţiile erau marcate pe laturile blocului 
dreptunghiular de piatră încă din anul 1500 î.e.n. Desigur, pentru aceste elevaţii era nevoie de desen 
proiectiv. 



Figura 85 

Este limpede aşadar că egiptenii foloseau metoda proiecţiei ortogonale nu pentru că n-ar fi avut altă 
alegere, ci pentru că o preferau. Această metodă le permitea să păstreze simetria caracteristică a pieptului şi 
umerilor, ca şi vedeta frontală a ochiului în feţele redate din profil. 


Reprezentarea picturală se bazează pe conceptul vizual al întregului obiect tridimensional. Metoda 
copierii unui obiect sau a unei combinaţii de obiecte dintr-un punct de observare fix — în fond, tehnica 
aparatului fotografic — nu este mai adecvată conceptului decît metoda egipteană. Desenul sau pictura direct 
după model constituie un fenomen foarte rar în istoria artelor. Chiar şi în acea epocă a artei occidentale care 
a început cu Renaşterea italiană, lucrul după model se limitează adesea la schiţe preliminare şi nu duce 
neapărat la o proiecţie mecanic fidelă. Dacă personajele din arta egipteană par „nefireşti" privitorului 
modern, aceasta nu se întîmplă pentru că egiptenii n-ar fi ştiut să prezinte corpul omenesc aşa cum el „este 
realmente", ci pentru că privitorul judeca arta lor după normele unei tehnici diferite. Odată eliberat de 
această prejudecată deformată, el va constata că e foarte greu să perceapă produsele „metodei egiptene" ca 
fiind greşite. 

Privitorului i se cere mult mai mult decît toleranţă luminată pentru o metodă care a fost „depăşită prin 
descoperirea perspectivei corecte". El trebuie să-şi dea seama că există diferite soluţii ale problemei de a 
reprezenta obiecte tridimensionale într-un plan bidimensional. Fiecare metodă îşi are calităţile şi lipsurile ei, 
iar alegerea depinde de cerinţele vizuale şi filozofice ale epocii şi locului. Totul este o chestiune de stil. 
Comparaţi, vă rog, figurile 86 şi 87. 



Figura 86 




Figura 87 



Oskar Schlemmer — Tieschgesellschaft 1948 


Figura 87 este calchiată după un tablou de Oskar Schlemmer. Realizată în aproximativă concordanţă cu 
regulile perspectivei centrale, ea corespunde în această privinţă cu ceea ce ar înregistra aparatul fotografic 
dacă scena ar fi luată dintr-un punct de perspectivă anumit. în acest sens, pictura este foarte realistă. 

Un adept al metodei realiste tradiţionale ar respinge figura 86, care arată schematic cum s-ar putea reda 
o scenă similară în desenele copiilor şi în formele timpurii de artă. El ar sublinia că masa este verticală şi nu 
orizontală, că personajele din diferite planuri sînt de mărime egală şi că un personaj este calculat lateral, iar 
altul stă cu capul în jos. Pe de altă parte, un susţinător al acestei metode de început ar respinge fig. 87, 
obiectînd contra reprezentării unei mese dreptunghiulare în forma unui trapez neregulat. El ar arăta că cele 
trei personaje, obiectiv de mărime egală, variază foarte mult ca dimensiuni în pictură. Deşi toate trei se află 
în acelaşi raport cu masa, unul este prezentat frontal, al doilea în profil, iar al treilea din spate. Două din 
personaje sînt intersectate de masă, iar al treilea acoperă o mare parte a tăbliei cu corpul său şi este contiguă 


cu vecinul, care, totuşi, şade la o anumită distanţă. Nimic n-ar putea fi mai puţin realist decît o asemenea 
imagine caraghios deformată. 

„Naivul" nostru nu va aprecia faptul că prin deformarea dimensiunilor şi a figurii se obţine un puternic 
efect de adîncime, sau că proiecţia permite interpretarea scenei dintr-un anumit punct de observare în spaţiu. 
Şi nici nu va admite că modificarea unghiurilor, formelor şi mărimilor creează o variantă interesantă şi 
atrăgătoare a situaţiei de fapt. Dimpotrivă, el va spune celui care recurge la deformarea perspectivală că, din 
păcate, şi-a pierdut toată sensibilitatea naturală la acele cerinţe ale tehnicii bidimensionale pe care o avea în 
copilărie. 

Cerinţa aparent modestă ca o pictură să repete scheletul structural al unui concept vizual are, s-ar părea, 
consecinţe nebănuite. „Naivul" satisface literal această cerinţă, reproducînd cu fidelitate formele, simetria, 
amplasarea. 

Este adevărat că desenul deformat perspectival al unui pătrat apare ca pătrat nu numai occidentalului 
adult, dar şi copilului său, ca şi unui „primitiv", cu condiţia ca desenul perspectival să fie privit drept obiectul 
real, nu o decoraţie superficială. Schăfer citează cazul unui artist care schiţa o casă ţărănească sub privirile 
proprietarului. în timp ce pictorul trasa liniile oblice cerute de perspectivă, ţăranul protesta: „De ce faci 
acoperişul aşa de strîmb? Casa mea este foarte dreaptă!" Văzînd însă tabloul terminat, ţăranul a admis cu 
surprindere: „Pictura este o îndeletnicire ciudată ! Acum e într-adevăr casa mea, chiar aşa arată !" 

Caracterul surprinzător al reprezentării perspectivale constă în aceea că ea face lucrurile să pară 
corecte, deformîndu-le. Există o diferenţă importantă între cele două procedee discutate aici. Primitivul sau 
copilul echivalează imaginea pătrată pe care o vede în realitate cu pătratul real din pictură — o metodă care 
sporeşte mult impactul direct al figurii. Aceasta este astfel redată încît într-adevăr constituie ceea ce 
sugerează. Deformarea perspectivală, desigur, se compensează în procesul percepţiei prin „constanţa" 
mărimii şi figurii, dar această metodă are un caracter indirect care îi reduce forţa. Configuraţia de stimuli 
deformată, dînd naştere experienţei, influenţează perceptul, chiar dacă privitorul nu îşi dă seama de aceasta şi 
nu poate s-o înţeleagă sau s-o copieze. Constatarea este deosebit de valabilă pentru imaginile plane — chiar 
şi pentru cele mai „veridice" dintre ele — deoarece efectul de adîncime este diminuat şi, ca atare, constanţa 
figurii este incompletă. 

Forţa oricărei reprezentări vizuale rezultă mai ales din proprietăţile specifice ale mediului de 
reprezentare şi doar secundar din ceea ce sugerează aceste proprietăţi în mod indirect. Astfel soluţia cea mai 
fidelă şi cea mai eficace este să se reprezinte calitatea de pătrat printr-un pătrat. Fără îndoială, renunţînd la 
acest caracter direct, arta apuseană a suferit o pierdere însemnată. Ea a făcut aceasta în favoarea noilor virtuţi 
ale realismului şi expresiei, mai importante pentru cei care au creat arta perspectivală decît calităţile la care 
trebuise ca ei să renunţe. 

5 

Racursiul 

A 

In cadrul ambelor metode, egipteană şi occidentală, corpuri complete sînt reprezentate de aspecte 
bidimensionale. Fie ea dreptunghiulară sau deformată perspectival, tăblia mesei reprezintă întreaga masă. 
Pentru a îndeplini această funcţie, un aspect trebuie să satisfacă două condiţii. El trebuie să arate că în sine 



nu constituie obiectul complet, ci doar o parte a lui, iar structura întregului pe care îl sugerează trebuie să fie 
cea corectă. Cînd privim un cub sub aspect frontal, nu găsim nimic în pătratul perceput care să ne indice că 
intră în alcătuirea unui corp cubic. Din acest motiv el poate fi nesatisfăcător ca proiecţie, deşi acceptabil ca 
echivalent pictural. 

Conform unei reguli a percepţiei — din nou o aplicaţie a principiului simplităţii — figura aspectului 
perceput, adică proiecţia, este acceptată spontan ca întruchipînd structura întregului obiect. Dacă ni se arată 
un pătrat plan, noi îl vedem ca unul din aspectele unei tăblii plane. La fel se poate spune despre un disc, pe 
care îl vedem ca parte a unei tăblii circulare. Dacă obiectul circular este curbat însă, bunăoară prin umbrire, 
atunci îl vedem ca făcînd parte dintr-o sferă, ceea ce se poate dovedi înşelător, căci obiectul curbat poate 
reprezenta partea de jos a unui bec. Chiar şi aşa, percepţia completează întregul în mod automat potrivit 
formei celei mai simple compatibilă cu proiecţia percepută. 

Această tendinţă perceptuală dă adesea rezultate satisfăcătoare. O sferă este în realitate ceea ce ne-o 
prezintă a fi oricare dintre aspectele ei. într-o anumită măsură afirmaţia este valabilă şi pentru corpul 
omenesc. Volumul întreg confirmă în linii mari ceea ne ce sugerează vederea frontală. Nu apar surprize 
majore cînd corpul se întoarce şi nimic esenţial nu este ascuns. între anumite limite clare, figura proeicţiei 
încorporează legea întregului. 

Cele de mai sus îşi pierd valabilitatea în cazul desenului cu mexicanul (fig. 82), unde legea completării 
ne sugera un obiect în formă de disc. Acelaşi lucru se întîmplă şi în cazul vederii frontale directe a unui cal 
(figura 88), luată de pe un vas grecesc. Cunoştinţele noastre ne pot spune că acesta este un cal, dar dovezile 
perceptuale contrare anulează - şi totdeauna trebuie să anuleze - asemenea cunoştinţe, spunîndu-ne că avem 
de a face cu o făptură în formă de pinguin, cu o combinaţie monstruoasă de cal şi om. Vederi frontale atipice 
de acest fel sînt riscante sub raport artistic, deşi uneori ele, sînt preferate tocmai din acest motiv. 



Figura 88 








Termenul de „racursi" poate fi folosit în trei moduri diferite: 1) El poate însemna că proiecţia obiectului 
nu este ortogonală, în sensul că partea vizibilă nu apare în întreaga ei mărime, ci contractată proiectiv. în 
acest sens, o vedere frontală directă a corpului omenesc nu e considerată a fi în racursi. 2) Chiar dacă partea 
vizibilă a obiectului este redată în întreaga mărime, putem califica o imagine ca abreviată perspectival atunci 
cînd ea nu oferă o vedere caracteristică a întregului. în acest sens mexicanul şi calul grecesc sînt racursiuri, 
dar nu în înţelesul cu adevărat perceptual şi pictural. Numai cunoştinţele noastre despre felul cum arată 
obiectele ne fac să considerăm aceste vederi ortogonale ca devieri de la un model de figură diferită. Ochiul 
nu sesizează aceasta. 3) Sub raport geometric, orice proiecţie implică un racursi, căci toate acele părţi ale 
corpului care nu sînt paralele cu planul proiecţiei îşi modifică proporţiile ori dispar în parte sau total. 
Delacroix notează în jurnalul său că racursiul este prezent peste tot, chiar şi în cazul unui corp omenesc 
vertical, cu braţele atîr- nîndu-i în jos. „Arta racursiurilor sau a perspectivei şi desenul înseamnă unul şi 
acelaşi lucru. Unele şcoli le-au evitat, crezînd cu adevărat că nu recurg la ele, pentru că nu erau atît de 
evidente. Dar la un cap din profil, ochiul, fruntea etc. sînt în racursiu; la fel stau lucrurile şi cu restul."* 

Contracţia proiectivă implică totdeauna o poziţie oblică în spaţiu. Acea parte a obiectului pe care Max 
Wertheimer o numea „Dingfront", faţadă, este văzută întoarsă, iar proiecţia respectivă ne apare ca deviere de 
la această „faţadă". Oblicitatea oferă dovezi vizuale că părţi diferite ale obiectului sînt la distanţe diferite de 
privitor. Totodată ea conservă percepţia directă a configuraţiei structurale de la care deviază proiecţia. 
Racursiul unei feţe, creat prin întoarcere într-o poziţie oblică, nu e perceput ca o configuraţie în sine, ci ca o 
simplă deviere de la simetria frontală. într-un profil direct nu rămîne nimic din această simetrie, motiv pentru 
care profilul nu este de regulă considerat ca racursi. Profilul îşi are structura sa proprie. 

Pare aşadar cel mai potrivit să numim o configuraţie racursi atunci cînd o percepem ca deviere de la o 
alta, mai simplă structural, din care se naşte printr-o schimbare a orientării pe dimensiunea adîncime. Nu 
toate contracţiile proiective reuşesc să indice clar configuraţia structurală de la care deviază. Apar aici mai 
multe probleme de ordin perceptual, dintre care voi menţiona numai cîteva. Dacă, de exemplu, configuraţia 
proiectivă are o formă simplă, această simplitate tinde să-i stînjenească funcţia, deoarece cu cît este mai 
simplă forma unei imagini bidimensionale cu atît mai mult se va împotrivi perceperii tridimensionale, tinzînd 
să apară plană. Este greu să vedem într-un cerc racursiul unei elipse, sau într-un pătrat pe cel al unui 
dreptunghi. în fig. 89, vederea de sus a unui om şezînd este abreviată perspectival într-o proiecţie de formă 
pătrată. Datorită acestui caracter pătrat, imaginea are o mare stabilitate în plan şi rezistă descompunerii într- 
un obiect tridimensional. Condiţiile subdivizării figurilor plane se aplică şi celei de-a treia dimensiuni. 



Figura 89 


* 


E. DELACROIX, Jurnal, trad. I. Mavrodin, Ed. Meridiane, 1977 



Contracţiile pe axele de simetrie trebuie mînuite cu prudenţă. O faţă văzută de jos (fig. 90) prezintă 
deformări mult mai frapante decît în cazul unei vederi oblice, laterale. Aceasta se datoreşte faptului că 
vederea simetrică pare „îngheţată" şi mult mai stabilă în sine. Vederea laterală asimetrică sugerează clar 
aspectul frontal „normal" de la care deviază, pe cînd vederea frontală în racursi are tendinţa primejdioasă de 
a arăta ca un fel de creatură turtită. Acelaşi lucru se poate spune şi despre vederile simetrice „din zborul 
păsării" şi „din perspectiva broaştei" ale unor corpuri întregi. Astfel de vederi „anormale" sînt rare în artă, şi 
în cea mai vestită dintre ele — tabloul lui Mantegna reprezentîndu-1 pe Hristos mort — efectul osificant al 
simetriei este atenuat de înclinarea laterală a capului şi picioarelor. 



Figura 90 



Andrea Mantegna — Isus mort 







O altă problemă se iveşte frecvent la abrevierea perspectivală a formelor încovoiate spre interior, unde 
continuitatea corpului este înlocuită în proiecţie printr-o serie de unităţi discontinue suprapuse. Eliminarea 
părţilor ascunse plus trecerea de la continuitate la discontinuitate influenţează puternic conceptul vizual 
respectiv. în fig. 91 b, reprodusă după un desen al lui Picasso (ca şi cea alăturată) avem un contur neîntrerupt 
de la fesa stîngă pînă la laba piciorului. Acelaşi contur este întrerupt în figura 91a. 



Figura 91a Figura 91b 

Mai asemănător unei fugi decît unei melodii liniare, desenul prezintă o succesiune de suprapuneri, 
ţinute laolaltă prin dibăcia artistului, astfel încît în ciuda „salturilor" locale, ochiul sudează părţile într-un 
întreg coerent. în desenele de proastă calitate, unitatea imaginii se rupe tocmai la aceste linii de sudură. 
Exemple extreme de asemenea discontinuitate riscantă putem găsi la pumnii ce se întind din pictură spre 
privitor şi care adesea par total desprinşi de braţele respective, ca şi în vederile din spate ale unor cai, care 
prezintă crupa interceptînd grumazul. Aici, comprehensibilitatea vizuală se apropie de limită. Unui sculptor, 
obişnuit cu continuitatea suprafeţelor sale tridimensionale, aceste dezmembrări proiective îi pot displăcea. 
Emst Barlach scrie: „Nu redau ceea ce văd eu însumi, sau aşa cum ,văd din punctul acesta ori acela, ci ceea 
ce există, realul şi veridicul, pe care trebuie să îl extrag din ceea ce văd în faţa mea. Prefer acest fel de 
reprezentare desenului, deoarece el elimină orice artificialitate. Sculptura, cred eu, este o artă sănătoasă, o 
artă liberă, neafectată de asemenea rele necesare ca perspectiva, racursiuri şi alte artificialităţi." 

Suprapunerea 

în ciuda acrobaţiilor vizuale pe care le implică, suprapunerea nu poate fi evitată din moment ce 
pretutindeni obiectele şi părţi ale obiectelor îşi obstruează reciproc accesul la raza vizuală. într-adevăr, atunci 
cînd raporturile dintre forme în compoziţiile picturale depăşesc simpla înşiruire de unităţi coordonate, se 
naşte o mare satisfacţie vizuală din interferenţele şi juxtapunerile paradoxale produse de eşalonarea 
obiectelor în spaţiu. 

Una din cerinţele unei perceperi mulţumitoare a suprapunerii este ca unităţile care din cauza proiecţiei 
sînt contigue în acelaşi plan să fie văzute ca: ajseparate între ele şi b) ţinînd de planuri diferite. Cele două 
desene din fig. 92, reproduse tot din Picasso, arată că suprapunerea se percepe atunci cînd forma frontală - în 



cazul de faţă, sînul — o face pe cealaltă, braţul, vădit incompletă (a). In (b) dimpotrivă, ambele elemente — 
braţul şi sînul — sînt complete, nu se stînjenesc reciproc şi, ca atare, se percep ca plasate ambiguu unul lîngă 
altul şi nu unul în spatele celuilalt. Voi discuta problemele mai specifice ale „figurii şi fondului" în cap. V. 




Dacă unităţile ce se suprapun alcătuiesc o figură deosebit de simplă, ele tind să fie văzute ca unul şi 
acelaşi obiect. Astfel, în fig. 93 umărul şi braţul femeii pot fi considerate ca aparţinînd bărbatului — 
interpretarea eronată fiind întărită de faptul că simetria simplă rezultată se acordă şi ea cu conceptul vizual 
elementar al unui trup omenesc. 



Figura 93 

Rockwell Kent - îndrăgostiţii (1928) 

Cum în fiecare caz de suprapunere o unitate este parţial acoperită de alta, unitatea „ciuntită" trebuie nu 
numai să apară incompletă, ci să sugereze tipul corect de completare. Dacă membrele sînt intersectate la 
încheieturi (umeri, coate, genunchi) de ramă sau de alte obstacole, rezultatul va fi o amputaţie vizuală şi nu o 
suprapunere, deoarece „ciotul" arată complet în sine. La fel, dacă direcţia secţiunii este într-un raport simplu 
cu structura unităţii vizibile, fragmentul va prezenta, mai probabil, o completitudine anorganică. Vedeţi, de 
pildă, în Judecata de apoi a lui Michelangelo, celebra imagine a damnatului (fig. 94), al cărui chip este 
divizat de-a lungul axei sagitale de către mînă, care împiedică ochiul să vadă ororile din faţa lui, pe cînd 
celălalt ochi domină jumătatea vizibilă a feţei ca un lucru monstruos cu figură proprie. Intersectările oblice 
tind să evite asemenea efecte. Dacă marginea unei imagini intersectează un personaj pictorul sau fotograful 
evită în general efectul de ciot sau de tors amputat, plasînd secţiunea astfel încît figura să fie văzută ca 
prelungindu-se dincolo de margine. 



Figura 94 






Detaliu din Judecata de apoi a lui Michelangelo 

Aceste reguli nu sînt de loc limitate la imaginile obiectelor cunoscute din natură, cum ar fi corpurile 
animalelor sau oamenilor. Un segment de disc va apărea sau nu ca o parte dintr-o formă circulară în funcţie 
de faptul dacă curbura la punctele de întrerupere sugerează o prelungire spre exterior sau o întoarcere 
interioară spre închidere. Nu cunoştinţele noastre anatomice, ci natura figurilor în care apare corpul 
determină dacă vom percepe un obiect organic ca transformat, mutilat sau complet. 

Ce avantaj prezintă suprapunerea? 

Cel mai simplu tip de reprezentare vizuală găsit, de pildă, în desenele copiilor mici şi ale artiştilor din 
mezolitic, ca şi în ideograma chineză pentru „om" (figura 95), seamănă mult ca structură cu imaginile-normă 
pe care ni le creăm în minte. 



Figura 95 

Aceste imagini-normă servesc drept „note fundamentale" pentru suprapuneri, care deviază de la bază în 
două moduri. Întîi, aranjamentul-normă, care prezintă o organizare accesibilă a tuturor membrelor în 
corelaţiile lor tipice, face loc unor intersectări complicate imediat ce artistul încearcă să redea acţiuni ca 
munca, gesticulaţia, şederea, urcarea, căderea. Această transformare este inevitabilă ori de cîte ori artistul 





vrea să prezinte mai mult decît simpla existenţă nemodificată. In al doilea rînd, corpul suferă anumite 
schimbări rezultînd din proiecţie. Tocmai acest fel de transformare cere justificări mai amănunţite. 

Dacă comparăm fig. 96 a cu desenul din b, reprezentînd două raţe ce merg una în spatele celeilalte fără 
a se suprapune, ne dăm seama că paralelismul celor două păsări, care transmite ochiului asocierea dintre ele, 
este mai marcat cînd se produce în cadrul unei singure unităţi vizuale. 



a, & 


Figura 96 

în mod similar, în fig. 97 contrastul dintre corpul vertical şi braţul oblic se impune mai categoric atunci 
cînd cele două direcţii se intersectează într-o singură unitate (a), în loc să se desfăşoare într-o succesiune 
laterală mai slab legată (b). în muzică, efectul armoniei sau al lipsei de armonie este de asemenea mai intens 
atunci cînd combinăm cîteva note într-un acord în loc să le executăm succesiv. Suprapunerea intensifică 
raportul formal, concentrîndu-1 într-o configuraţie mai strîns integrată. Legătura este mai puternică şi, de 
asemenea, mai dinamică. Ea reprezintă asocierea ca interferenţă prin modificarea reciprocă a figurii. 



Figura 97 

A 

In sens strict, interferenţa produsă de suprapunere nu este reciprocă. O unitate se va afla totdeauna 

A 

deasupra, nealterată, încâlcind caracterul integral al celeilalte. In fig. 98 efectul este relativ unilateral. Sethos 
se află în faţă, complet, pe cînd Isis, care oferă maiestăţii sale reazemul divin, suferă toate neajunsurile 
rolului de scaun. Astfel, suprapunerea ierarhizează, creînd o distincţie între unităţile dominante şi cele 
subordonate. Scara importanţei duce pe lungimea a două sau mai multe trepte, de la planul prim spre fundal. 




Figura 98 Relief egiptean de la Abidos (Regele Sethos I si zeiţa Isis) 

A 

Relaţia este totuşi unilaterală numai în exemplul dat. Intr-un ansamblu complex, raportul dominanţă- 
subordonare dintr-un anumit punct poate fi contracarat prin răsturnarea lui în altul, astfel încît fiecare 
partener să ne apară atît în postură activă, cît şi în postură pasivă. Comparînd figura 98 cu schema 
compoziţională a unei picturi de Rubens (fig. 99) vom avea o ilustrare a diferenţei dintre relaţiile simple, 
unilaterale din compoziţia egipteană şi contrapunctul baroc al elementelor ce acoperă sau sînt acoperite în 
tabloul lui Rubens, al cărui efect de ansamblu este o împletire complexă a celor doi îndrăgostiţi. 



Figura 99 































Rubens - Păstor îmbrăţişînd o tînără femeie (1636-1638) 



Suprapunerea prezintă starea de a ascunde sau de a fi ascuns într-un mod foarte expresiv. Veşmintele se 
văd ca acoperind sau expunînd trupul. Atunci cînd aparatul de filmat ne arată un deţinut după gratii, este 
foarte important pentru înţelesul scenei ca imaginea să fie luată dinăuntrul sau din afara celulei, chiar dacă 
situaţia spaţială obiectivă rămîne neschimbată. Dacă scena este filmată dinăuntrul celulei, noi vedem marja 
de libertate pe care o mai are omul în raport cu fundalul închisorii; dinafară, vedem gratiile ce îl închid 
vizual, traversîndu-i corpul. Alschuler şi Hattwick au constatat că acei copii mici care în picturile lor de 
şevalet „abstracte" suprapun o pată de culoare peste alta sînt de obicei „refulaţi" şi (dacă ei acoperă culori 
calde cu culori reci) „naturi pasive", spre deosebire de alţii, care preferă să le pună una lîngă alta. Admiţînd 
că există această corespondenţă între atitudinea personală şi expresia picturală, ar fi interesant de ştiut în ce 
măsură copiii îşi găseau motivarea în actul fizic de ascundere prin suprapunere şi nu în efectul vizual al 
rezultatului. 

Suprapunerea oferă o soluţie convenabilă a problemei reprezentării simetriei în raport cu un personaj 
din cadrul picturii. Să presupunem că un pictor vrea să înfăţişeze judecata lui Paris. Cele trei zeiţe vor fi 
prezentate ca avînd şanse egale de a fi alese; sub raport vizual, aceasta înseamnă că ele vor fi amplasate 
simetric faţă de arbitru. Este destul de simplu să realizăm o dispunere simetrică a celor trei femei pentru 
ochiul privitorului (fig. 100 a), deoarece privirea lui cade perpendicular pe plan. Acest lucru nu mai este însă 
posibil cu aceleaşi mijloace atunci cînd privitorul (Paris) este introdus în planul picturii ( b ). Cele trei zeiţe nu 
stau simetric în faţa lui: una este aproape de el, a doua — ceva mai departe, iar a treia are şansa cea mai 
slabă. Acest aranjament contravine temei. Pictorul poate prezenta situaţia în proiecţie orizontală (c), 
restabilind simetria, dar aşezînd stîngaci zeiţele una peste alta, ca un fel de stîlp totemic. Pentru a prezenta 
configuraţia în proiecţie orizontală, spaţiul pictural trebuie extins pe a treia dimensiune prin dispunere oblică, 
ceea ce adesea (dar nu neapărat) cere suprapunere, ( d ). înclinaţia poate fi de asemenea aplicată pe verticală 

(e). 

Carul de luptă şi caii de pe vasele şi monedele greceşti constituie o altă ilustrare a aceleiaşi probleme. 
Conceptul vizual al Horaţilor şi Curiaţilor implică două grupuri de trei, care se înfruntă simetric. Sarcina este 
şi mai grea dacă grupul ce urmează ar fi corelat cu un alt element din pictură nu este liniar ci, bunăoară, 
circular. Figura lor prezintă schema compoziţională al unei ilustraţii de calendar din secolul al XH-lea. Sfînta 
Ursula, înconjurată de fecioare, este atacată de un arcaş(fig.lOl). Numai prin suprapunere se poate depăşi 
incongruenţa spaţială. 

Aceeaşi dilemă se naşte din corelarea spaţială a unor obiecte separate. Pictorii medievali erau chinuiţi 
de problema modului în care să-l reprezinte pe evanghelist scriindu-şi cartea. Conceptul spaţial cere ca 
aceasta să se afle în faţa scriitorului, pe cînd imaginea impune ca atît evanghelistul, cît şi cartea să fie 
prezentaţi edificator într-un plan paralel cu cel al picturii. 




Figura 101 


Interacţiunea plan-adîncime 


Cea de-a treia dimensiune îmbogăţeşte posibilităţile picturale cam în felul în care, prin adăugarea altor 
voci la monodia unei linii melodice simple, se creează noi posibilităţi în muzică. Există unele paralele 
izbitoare în evoluţia acestor două arte. în muzică, vocile sînt la început relativ independente una de alta. Cu 
trecerea timpului ele s-au corelat în compoziţii integrate. în sfîrşit, vocile separate se contopesc în omofonia 
modernă (comparaţi figurile 186 şi 187). într-un mod relativ similar, adîncimea picturală este reprezentată la 
început printre benzi orizontale separate puse una peste alta. Mai tîrziu se recurge la suprapunere pentru 
obţinerea unei eşalonări tridimensionale a planului prim, planului intermediar şi fundalului, într-o corelaţie 
mai mult sau mai puţin pronunţată. 

Şi mai tîrziu, întreaga dimensiune a adîncimii se sudează într-un continuu indivizibil, conducînd din 
faţă spre spate şi din spate spre faţă. 

Atunci cînd compoziţiile picturale sînt menite să ocupe un spaţiu tridimensional, ele se află într-un 
punct de mijloc între două concepţii spaţiale extreme şi se leagă de amîndouă. Cele două concepţii implică 
— una, constanţă nulă, iar cealaltă, constanţă totală. La constanţa nulă, pictura este o proiecţie totală turtită 
într-un plan frontal; la constanţă totală, ea ocupă o scenă deplin tridimensională. în practică însă, nici o 
pictură nu se plasează în vreuna din aceste poziţii extreme. Orice tablou are spaţialităţi intermediare, tinzînd 
spre o extremă sau alta potrivit stilului său, ea dobîndindu-şi înţelesul tocmai din interacţiunea ambelor 


aspecte. 

Organizarea tridimensională a Bătătoarelor de mătase (figura 102) cuprinde patru femei amplasate în 
jurul mesei într-un grup dreptunghiular, care este o variaţie oblică a înseşi formei mesei (figura 103). Trei 
dintre personaje sînt dispuse simetric una în faţa alteia (II, III, IV); a patra, pregătindu-se de muncă, stă mai 
într-o parte. 




Figura 102 

HUI TSUNG, Femei bătînd mătase, c. 1100, Boston Museum of Fine Art 


Astfel grupul celor patru este subdivizat într-un triunghi şi un element exterior, femeia IV fiind factorul 
de legătură dintre cele două care muncesc deja şi cea care se pregăteşte. Conexiunile dintre cele două 
veşminte închise şi cele două deschise corespund diagonalelor grupului dreptunghiular. Cele două personaje 
de culoare închisă constituie limitele laterale ale grupului. Cele două de culoare deschisă joacă acelaşi rol 
pentru adîncime, femeia II domi- nînd planul prim, iar III fiind plasată în planul cel mai depărtat. 









































Figura 103 


Organizarea apare mult diferită în schema proiectivă a planului pictural. Femeile nu sînt amplasate în 
jurul mesei. Două dintre ele o flanchează, iar dintre celelalte două una se suprapune mesei, iar cealaltă suferă 
un efect de suprapunere din partea mesei. Acum grupul se subdivide mai clar în două perechi, fiecare unită 
prin suprapunere şi separată de cealaltă printr-un spaţiu gol. Simetria triunghiulară a femeilor II, III şi IV a 
dispărut, iar cea de a patra nu mai este separată. Avem în schimb un fel de secvenţă a celor patru faze lunare, 
descrescînd de la personajul care ne priveşte din faţă, prin oblicitatea femeii III, profilul personajului II şi 
ajungînd în final la faţa aproape ascunsă a personajului IV. Se stabileşte astfel o legătură liniară în zigzag, 
care nu există în compoziţia tridimensională. Acum avem două personaje exterioare (de culoare închisă) şi 
două figuri interioare (de culoare deschisă), caracterizate printr-o oarecare simetrie laterală în jurul axei 
centrale formate de cele două beţe. Capetele sînt colţurile unui paralelogram plat, în care femeile I şi III le 
domină pe celelalte două prin poziţia mai înaltă a capetelor lor, II şi IV suprapunîndu-se însă peste ele, dacă 
ţinem cont de corpuri în întregime. 

O bogăţie de forme şi înţelesuri se naşte din interacţiunea celor două structuri compoziţionale, care 
parţial se susţin şi parţial se contracarează reciproc în contrapunct. Ar fi interesant să se studieze mai precis 
funcţiile relative ale celor două configuraţii. Evident, gruparea tridimensională redă totdeauna mai exact 
situaţia de fapt sau „topografică" (bunăoară, Iisus înconjurat de discipoli), dar funcţia ei expresivă sau 
simbolică s-ar prea putea să fie mai slabă decît cea a unei configuraţii proiective mai direct vizuale. Cum 
însă forţa relativă a celor două depinde de forţa efectului de adîncime în fiecare tablou, o cercetare a acestor 
funcţii poate duce la rezultate diferite pentru stiluri diferite. 



Rivalitatea aspectelor 

A 

Noi nu putem vedea decît un aspect al unui obiect tridimensional într-un anumit loc şi moment. In 
cursul vieţii şi, de fapt, aproape în orice episod al experienţei noastre zilnice, depăşim limita impusă de 
proiecţia vizuală, privind la lucruri din toate părţile şi formîndu-ne astfel o imagine cuprinzătoare din 
totalitatea impresiilor parţiale. Am menţionat deja dificultatea ce apare atunci cînd vrem să reprezentăm 
asemenea concepte vizuale globale pe o suprafaţă picturală. 

Inevitabil, unele aspecte vor fi preferate, în detrimentul altora. Tradiţia stabilită de arta Renaşterii 
admitea o singură soluţie a acestei dileme. Pictorul trebuie să aleagă aspectul cel mai potrivit scopului său şi 
să accepte faptul că alte elemente erau ascunse, abreviate perspectival sau deformate din respectivul punct de 
observare. Am remarcat că formele timpurii de artă nu sînt afectate de această regulă şi că ele combină 
nestînjenit aspectele cele mai edificatoare ale fiecărei părţi a unui obiect sau a unei situaţii spaţiale, neţinînd 
seama de discrepanţa implicită a punctelor de privire. Aceste stiluri de reprezentare sînt legate de obiect sau 
de situaţii ca atare, nu de vreunul din aspectele lor individuale. 

Există totuşi o regulă pe care aceste stiluri timpurii tind s-o respecte, în general ele nu utilizează mai 
mult de un aspect al unui obiect sau al unei părţi de obiect în aceeaşi reprezentare, neincluzînd, de pildă, 
laolaltă o vedere din faţă şi o vedere din spate ale aceluiaşi obiect. încălcări ocazionale ale regulii apar însă 
chiar şi la niveluri destul de primitive. în desenele copiilor combinaţii între un nas frontal şi un nas din profil 
la aceeaşi faţă se pot ivi în stadiile de tranziţie de la o formă de reprezentare la alta. 

Exemple autentice de asemenea reprezentare cu dublu aspect apar pe alocuri ca invenţii locale cu 
răspîndire limitată, adesea în scopuri decorative sau de amuzament. Indienii americani rezolvau problema 
prezentării simultane a vederii laterale caracteristice şi a simetriei frontale a unui animal, despicîndu-i corpul 
în două vederi laterale. Acestea erau apoi combinate într-un întreg simetric şi păstrau un contact precar între 
ele, fie de-a lungul liniei mediane a spinării sau capului, fie prin reunire la vîrful botului sau al cozii (fig. 
104). Morin-Jean a arătat că forme similare, pe care el însă le interpretează greşit drept „monştri cu corp 
dublu şi cu un singur cap", apar şi în arta decorativă orientală, pe vasele şi monedele greceşti şi pe 
capitelurile romanice. Toate aceste exemple nu sînt însă decît excepţii fanteziste de la regula generală. 

Unele curente modeme, mai ales cubismul, au recurs de asemenea la combinarea într-un singur tot a 
imaginilor obţinute din diferite unghiuri, dar au făcut aceasta într-un mod substanţial diferit. Artistul modern 
moştenise o tradiţie în cadrul căreia obiectul se identifică cu proiecţia sa picturală. Corectitudinea proiecţiei 
părea să garanteze validitatea imaginii. Mai tîrziu, în secolul al XlX-lea, s-a ajuns să se considere că 
asemenea reprezentări sînt unilaterale, subiective, întîmplătoare, ceea ce întîi a stîmit aplauze, iar mai apoi 
nelinişti. Deşi imaginile fugare reflectau adecvat experienţele efemere şi superficiale care ajunseseră să 
reprezinte tipic existenţa omului occidental, lumea reprezentată de aceste imagini a început să pară alarmant 
de ireală. Artiştii dezvăluiau faptul că în raporturile sale cu realitatea omul modem era sortit să nu mai prindă 
decît frînturi fugitive. Generaţiile următoare, reacţionînd la această tendinţă, s-au străduit sa redobîndească 
lumea stabilă a ochiului mai ignorant şi au recurs la procedeul „primitiv" de combinare a aspectelor, dar într- 
un mod caracteristic, modern. 



Figura 104 


în stadiile timpurii ale reprezentării, aspectele sînt totdeauna alăturate astfel încît, cu toate contradicţiile 
spaţiale inerente, rezultă un întreg organic şi edificator. Cum intenţia este de a reproduce lucrurile cît mai 
corect, clar şi complet cu putinţă, aspectele sînt îmbinate armonios, organic şi adesea simetric. Se aleg 
aspectele cele mai caracteristice, în special vederi frontale şi laterale; capul şi gîtul sînt aşezate simetric între 





umeri, iar un ochi frontal poate fi amplasat într-un cap redat din profil, deoarece reprezintă o realitate relativ 
independentă. în reprezentarea de către un copil a unui pahar cu apă (fig. 105 a), îmbinarea vederii laterale şi 
a vederii de sus într-o imagine simetrică exprimă completitudinea masivă a unei realităţi temeinice, pe cînd 
în redarea de către Picasso a unei tigăi (fig. 105 b), vederea frontală şi vederea laterală, rotunjimea şi 
unghiularitatea, înclinarea spre stînga şi înclinarea spre dreapta coincid toate într-o imagine foarte 
contradictorie. 



Figura 105 


Procedeul cubist a fost uneori interpretat în sensul că artistul dorea pur şi simplu să dea o imagine mai 
completă a obiectului, combinînd diferite aspecte. Pentru a evalua rezultatul, privitorul ar trebui probabil să 
zboare cu aripile minţii dintr-un punct de privire în altul sau să se afle concomitent în locuri diferite. Prin 
asemenea acrobaţii mintale privitorul ar urma să execute el însuşi dinamica intrinsecă operei. Fireşte, el nu se 
uită la un obiect tridimensional, ci la o imagine plană a acestuia, în care aspectele se ciocnesc într-o contra¬ 
dicţie voită. Tensiunea generată de incompatibilitatea vizuală creşte atunci cînd apar împreună imagini 
diferite ce se exclud reciproc, de pildă o imagine din profil îmbinată cu una frontală. Cu cît se contopesc mai 
intim cele două imagini, cu atît sporeşte tensiunea, ca, de exemplu, în figura 106, un cap de taur pictat de 
Picasso. Chiar şi în sculptură, unde nu este nevoie să se grupeze aspecte incompatibile de dragul 
completitudinii realiste, artistul cubist practică aceeaşi întrepătrundere violentă a unităţilor. El ne prezintă 
imaginea unei lumi în care interacţiunea este posibilă doar ca invadare reciprocă a unor unităţi autonome, 
fiecare urmărindu-şi menirea proprie. întregul este ţinut în echilibru de principiul simplu al unei 
multiplicităţi de energii tensionale ce se compensează între ele prin varietatea sensurilor lor. Contradicţiile 
despre care vorbesc marxiştii se manifestă aici vizual. 



Figura 106 


Realism şi realitate 

Ocupîndu-ne de reprezentarea bidimensională a spaţiului tridimensional ne-am întîlnit cu un paradox 
specific. Exemplul celor trei persoane aşezate la masă (fig. 86, 87) arată că atunci cînd asemenea scene sînt 
înfăţişate ca proiecţii mecanic corecte se ajunge la deformări supărătoare în planul frontal. Pe de altă parte, 
dacă scena este transpusă în echivalentul ei bidimensional, ea poate fi interpretată ca proiecţie a unei scene 
absurde sub raport fizic, în care tăblia mesei stă vertical şi cele trei persoane sînt prinse de ea ca nişte 
prelungitori. Rezultă că există moduri adecvate şi moduri inadecvate de a interpreta reprezentări picturale ale 
spaţiului şi că modul potrivit este determinat în fiecare caz de stilul unei perioade anumite sau al unui stadiu 
de evoluţie. 

Această situaţie paradoxală ne ajută să înţelegem de ce atunci cînd influenţa opticii ştiinţifice a împins 
reprezentarea picturală spre proiecţia mecanică, corectitudinea obiectivă a acestui procedeu a permis o 
libertate nemaiîntîlnită fată de norma structurală. Ea a autorizat denaturări radicale ale scheletelor vizuale 

simple pe baza cărora oamenii înţelegeau şi continuă să înţeleagă alcătuirea corpului omenesc, a unui animal 
sau a unui copac. Apăraţi de „corectitudinea" racursiurilor lor, artiştii deformau axele obiectelor, distrugeau 
corespondenţa simetrică a părţilor, modificau proporţiile şi schimbau amplasarea relativă a lucrurilor. într-o 
pictură realistă un corp omenesc putea să se înalţe spre cer deasupra arborilor, picioarele puteau fi alăturate 
feţei, iar conturul trupului putea lua aproape orice formă. Heinrich Wolfflin scrie despre sclavii pictaţi de 
Michelangelo pe plafonul Capelei Sixtine: „Abaterea de la normă în structura corpurilor este nesemnificativă 
în comparaţie cu felul în care Michelangelo a dispus membrele. El descoperă efecte cu totul noi în raporturile 
dintre acestea. Aici aduce foarte aproape un braţ de două picioare, într-un set de trei paralele; acolo 
intersectează coapsa cu un braţ întins în jos, formînd aproape un unghi drept; dincolo, cuprinde întregul corp, 
din cap pînă la călcîie, într-o singură linie unitară. Iar .acestea nu sînt variaţii matematice pe care şi le 






impune în chip de exerciţiu. Chiar şi cea mai stranie postură pare convingătoare." Găsim un exemplu similar 
în reprezentarea Corpului lui Abias (fig. 107). 



Figura 107 



Michelangelo - Detaliu capela sixtină - Corpul lui Abias 
Evident, artiştii Renaşterii practicau noua deprindere a proiecţiei fidele nu numai ca prinos pentru 
idealul realismului ştiinţific confirmat, ci şi datorită gamei inepuizabile de aspecte ce se pot obţine astfel de 
la obiectele din natură, ca şi abundenţei corespunzătoare de interpretări individuale. Nu trebuie să fim 
surprinşi de faptul că această exploatare extremă a deformării proiective a dus în cele din urmă la o 
contratendinţă radicală, la o revenire spre figurile şi schemele elementare ale normelor structurale 


















permanente. Reacţia a devenit vizibilă în simplificările geometrice ale lui Seurat şi Cezanne, ca şi în 
primitivismul ce caracterizează în bună parte arta primelor decenii ale secolului nostru. 

în aeeeaşi perioadă însă, cînd arta căuta să se apere de complexităţile deformărilor pe care ochiul uman 
nu le mai putea organiza, o tendinţă expresionistă a profitat de noua libertate faţă de norma fundamentală şi 
şi-a însuşit toate licenţele artei proiective, fără a se mai strădui să le justifice ca fiind proiecţii mecanic 
corecte ale obiectelor fizice. Realiştii iniţiaseră distrugerea integrităţii organice. Ei făcuseră obiectele 
incomplete sau separaseră părţi din acestea introducînd corpuri străine între ele. Artiştii moderni au procedat 
la fel fără a folosi ca pretext cerinţele suprapunerii. Oblicitatea fusese introdusă pentru a reprezenta 
adîncimea. Artiştii moderni au deformat orientarea axelor fără această justificare. Nimicirea culorii locale 
fusese împinsă pînă la extrem de către impresionişti, care întrebuinţaseră imagini reflectate pentru a aplica 
verdele unei pajişti pe corpul unei vaci, sau albastrul cerului pe blocurile de piatră ale unei catedrale, în 
consecinţă, artiştii moderni au ajuns liberi nu numai să facă albastru un obiect roşu, dar şi să înlocuiască 
unitatea unei singure culori locale cu orice combinaţie de culori diferite. în trecut, artiştii învăţaseră, cu 
rezultate paradoxale, cum să reorganizeze subdiviziunile organice. Ei contopeau mai multe trupuri omeneşti 
într-un triunghi, sau desprindeau un braţ de restul corpului unindu-1 cu braţul altui personaj şi realizînd astfel 
un întreg nou, continuu. Aceasta a permis artistului modern, de exemplu, să scindeze o faţă şi să contopească 
o parte din ea cu fundalul. Iluminînd obiectele dintr-o anumită direcţie, artiştii ajunseseră să arunce umbre 
de-a curmezişul lor, subîmpărţindu-le în secţiuni fără prea multă justificare organică. Ducînd şi mai departe 
procedeul, Braque a realizat un corp de femeie din două — o femeie neagră din profil şi o femeie de culoare 
deschisă în vedere frontală (fig. 233 b). 

Ce ne apare veridic? 

Ne-am îndepărtat mult de părerea preconcepută că numai copiile mecanic fidele sînt conforme naturii, 
înţelegem acum că întreaga gamă, infinit de variată, a stilurilor reprezentaţionale este acceptabilă, nu numai 
pentru cei care împărtăşesc acea atitudine ce a generat-o, ci şi pentru aceia dintre noi care se pot adapta la ea. 
Totuşi simpla toleranţă faţă de diferitele căi ce duc spre aceeaşi ţintă nu este de ajuns. Trebuie să mergem 
mai departe, înţelegînd că aşa cum oamenii propriei noastre culturi şi epoci percep o anumită manieră 
reprezentaţională ca fiind veridică, chiar dacă ea poate să nu pară de loc veridică adepţilor unui alt demers, 
tot astfel adepţii celorlalte demersuri găsesc că modul lor preferat de reprezentare este nu numai acceptabil, 
dar şi absolut veridic. 

Cele de mai sus ar fi greu de crezut dacă n-am avea documente care să le confirme. Ne-au parvenit 
povestiri despre statui sau picturi atît de veridice încît amăgeau oameni şi animale, create în perioade ale 
artei greceşti şi chinezeşti al căror stil nu ne-ar mai putea în nici un caz face să credem că ne aflăm în faţa 
realităţii şi nu a unor imagini artificiale. Nu ştim exact cum arătau picturile lui Zeuxis, dar avem motive să ne 
îndoim că strugurii pictaţi de el făceau într-adevăr vrăbiile să-i ia drept reali şi să-i ciugulească. Este mai 
probabil că aceste relatări exprimă experienţa vizuală a privitorilor contemporani, pentru care picturile erau 
foarte veridice. 



Boccaccio ne spune în Decameronul că pictorul Giotto „fu înzestrat de la natură c-o minte aşa de 
iscusită, încît din cîte lucruri a zămislit natura ... nici unul n-a rămas nezugrăvit de dînsul cu peana, cu 
condeiul ori cu penelul, aşa de aidoma cu modelul în sine, încît nu-ţi vine a zice că seamănă cu el, ci mai 
degrabă ai fi îndemnat să zici că e modelul însuşi; ba chiar într-aşa măsură seamănă, încît de multe ori în cele 
zugrăvite de el vederea noastră s-a înşelat şi-a luat drept lucru aievea ceva ce nu era decît pictat pe pînză ...".* 
Imaginile foarte stilizate ale lui Giotto nu prea i-ar fi putut înşela pe contemporani dacă ei le-ar fi judecat 
veridicitatea în comparaţie directă cu lumea din jur. Alături de operele precursorilor săi imediaţi însă, modul 
în care Giotto reda gesturile expresive, adîncimea, volumul şi ambianţa putea într-adevăr fi considerat ca 
foarte veridic, şi tocmai această deviere de la normele curente ale reprezentării picturale dădea naştere acelui 
efect uimitor asupra contemporanilor lui Giotto. 

Principiul nivelului de adaptare, introdus în psihologie de Harry Helson, ne spune că un stimul dat nu 
este judecat după calităţile sale absolute, ci în raport cu nivelul-normă stabilit în mintea noastră. în cazul 
reprezentării picturale acest nivel-normă pare să se nască nu direct din perceperea lumii fizice în sine, ci din 
stilul picturilor cunoscute de privitor. 

Reacţiile la fotografie şi la filmul cinematografic au arătat că progresul pe calea veridicităţii picturale 
generează iluzia vieţii înseşi. Primele filme, proiectate în jurul anului 1890, erau atît de primitive sub raport 
tehnic încît astăzi ele ne dau doar o slabă iluzie a realităţii, dar simpla adăugire a mişcării la imaginea în alb 
şi negru era de ajuns ca să-i facă pe primii spectatori să strige de teamă atunci cînd trenul se năpustea direct 
spre ei. Destul de curios, introducerea culorii n-a produs decît un foarte mic efect suplimentar, dar rezonanţa 
spaţială a sunetului a sporit considerabil, o perioadă de timp, adîncimea vizuală şi volumul imaginii. Iar 
primele holograme, care adăugau imaginii fixe efectul puternic al paralaxei mişcării, erau atît de izbitor reale 
încît absenţa mişcării vii făcea ca persoana reprezentată să arate ca un cadavru. 

Iluziile propriu-zise sînt, desigur, rare, dar ele constituie manifestarea extremă şi cea mai tangibilă a 
faptului că, de regulă, într-un context cultural dat stilul obişnuit al reprezentării picturale nu e de loc perceput 
ca atare — imaginea apare pur şi simplu ca o reproducere fidelă a obiectului însuşi. în cultura noastră, 
afirmaţia este valabilă pentru lucrările „realiste"; ele arată „chiar ca natura" pentru multe persoane care nu 
sesizează stilul lor specific şi foarte complicat. Totuşi acest „nivel al realităţii artistice" se poate deplasa 
foarte rapid. Astăzi cu greu ne putem închipui că doar cu un secol în urmă picturile lui Cezanne şi Renoir 
erau respinse nu numai din cauza stilului lor neobişnuit, dar şi pentru că ele într-adevăr păreau supărător de 
nereale. Nu era vorba de deosebiri de gust sau apreciere, ci de o percepere diferită. Străbunii noştrii vedeau 
pe pînzele acelea pete incoerente de culoare pe care noi nu le mai putem percepe, şi îşi întemeiau judecata pe 
cele văzute. 

Aceia dintre noi care s-au obişnuit cu arta secolului nostru constată că este tot mai greu să înţeleagă de 
ce „omul de pe stradă" respinge abaterile de la reprezentarea realistă existente în opera lui Picasso, Braque 

sau Klee. In portretul făcut de Picasso unei şcolăriţe vedem vioiciunea inerentă tinereţii, sfioşenia 
feciorelnică a chipului, părul pieptănat cu îngrijire, tirania apăsătoare a cărţii masive. Formele geometrice 

BOCCACCI, Decameronul, trad. E. Boeriu, E.P.L., 1966 



intens colorate şi extravagant suprapuse nu dăunează în nici un fel subiectului, ci îi susţin expresia atît de 
măiestrit încît nu le mai percepem ca simple forme: ele se mistuie realizînd reprezentarea. De fapt se poate 
afirma că toate operele de artă reuşite, oricît ar fi de stilizate şi oricît s-ar îndepărta de corectitudinea 
mecanică, redau în întregime calităţile naturale ale obiectelor pe care le înfăţişează. Pictura lui Picasso nu 
numai că reprezintă o şcolăriţă, ea este o şcolăriţă. „întotdeauna ţintesc la asemănare", spunea Picasso în 
1966, explicînd că artistul trebuie să observe natura, dar să n-o confunde cu pictura. „Ea nu poate fi 
transpusă în pictură decît prin intermediul semnelor". 



Picasso - Şcolăriţa (1919) 


Dacă vedem formele în locul subiectului, atunci probabil ceva nu este în ordine cu pictura respectivă. 
Sau se poate ca privitorul să o perceapă de la un nivel de adaptare nepotrivit. (De fapt, „omul de pe stradă" 
este adesea fixat la un nivel stilistic stabilit de artiştii secolului al XVII-lea.) E la fel de adevărat că în 
ilustraţiile exemplificatoare din tratatele de antropologie ori biologie, un stil diferit, eventual clasicismul 
liniar al şcolii lui Ingres, se află la locul lui; o pictură de Matisse, percepută ca şi cum menirea ei ar fi să 
ilustreze un asemenea tratat, îşi va dezvălui cu siguranţă figurile şi nu subiectul. 

Cît despre artiştii înşişi, nu prea par a exista îndoieli că ei văd în operele lor întruchiparea obiectelor 
înfăţişate. Sculptorul Jacques Lipchitz ne povesteşte cum admira un tablou al lui Juan Gris aflat încă pe 
şevalet. Era acel fel de lucrare cubistă în care mulţi profani descoperă chiar şi azi doar o simpla îngrămădire 
de forme abstracte. Lipchitz a exclamat: „E foarte frumos! Nu mai adăuga nimic! Este complet." La care 
Gris, înfuriindu-se, a ripostat: „Complet? Nu vezi că n-am terminat mustaţa?" Pentru el pictura conţinea 
chipul unui om atît de vădit încît se aştepta ca oricine să-i vadă imediat toate amănuntele. 






Afirmaţiile artiştilor ne arată clar că ei concep „stilul" doar ca un mijloc de a da imaginii un caracter 
real. „Originalitatea" este fructul necăutat şi neobservat al încercării reuşite a unui artist talentat de a fi sincer 
şi onest, de a pătrunde pînă la originile, pînă la rădăcinile celor pe care le vede. Căutarea premeditată a unui 
stil personal dăunează inevitabil validităţii lucrării, căci ea introduce un element arbitrar într-un proces ce 
poate fi condus doar de necesitate. Picasso a spus cîndva: „Totdeauna să tinzi spre perfecţiune. De exemplu, 
încearcă sa desenezi un cerc perfect; întrucît nu poţi desena un cerc perfect, viciul involuntar îţi va dezvălui 
personalitatea. Dar dacă vrei să-ţi dezvălui personalitatea desenînd un cerc imperfect — cercul tău — vei 
strica totul." 

O anumită neînţelegere trebuie evitată. Cînd afirm că într-o operă reuşită percepem subiectul şi nu 
figurile, par a sugera că forma nu contează. Nimic n-ar putea fi mai străin de gîndul meu. De fapt, acelaşi 
lucru se poate spune despre arta „abstractă" sau nonmimetică. Este foarte important dacă într-o pictură 
„abstractă" vedem o simplă combinaţie de figuri, adică de obiecte vizuale ce pot fi deplin definite prin 
suprafaţa lor, prin contur, culoare, poziţie etc. sau, dimpotrivă, acţiunea organizată a unei forţe vizuale 
expresive. în al doilea caz figurile dispar în acest joc dinamic, şi tocmai acest joc dinamic redă înţelesul 
lucrării. Coloanele bulbucate şi contorsionate, ornamentele extravagante ale unei faţade în stil baroc lasă în 
urmă geometria figurilor respective şi substanţa materială a pietrei, compoziţia arhitecturală în ansamblu 
transfigurîndu-se într-o simfonie de mişcare. Tot astfel, într-o operă figurativă de pictură sau sculptură 
figurile realizate de artist, ca şi pasta, metalul sau lemnul lucrării, se transformă în acţiune vizuală care dă 
viată subiectului. Forma bună nu se vede. 

Forma ca invenţie 

Multe dintre exemplele noastre ne-au permis, cred, să ilustrăm ceea ce sugeram mai sus în prezentul 
capitol, şi anume că plăsmuirea de imagini, artistice sau de alt fel, nu începe de la proiecţia optică a 
obiectului reprezentat, ci este un echivalent, redat printr-un anumit mediu, a celor observate la obiect. Forma 
vizuală poate fi evocată de cele văzute, dar nu poate fi preluată direct de acolo. Se ştie că măştile mortuare şi 
mulajele de ghips după oameni reali, care sînt mecanic veridice, au adesea o natură pur materială şi sînt de 
regulă inutile atunci cînd dorim să interpretăm pe baza lor caracterul, prin intermediul aspectului vizual. Ele 
sînt în esenţă fără figură şi, ca atare nu vor servi drept conformaţie. Orice începător, desenînd după model, 
descoperă că figurile pe care se aşteaptă să le găsească privind atent la o faţă, un umăr sau un picior, nu sînt 
realmente acolo. Aceeaşi problemă parte să fi generat dramaticul conflict pe care Alberto Giacometti n-a 
putut niciodată să-l depăşească. El a început în 1921, cînd artisul, voind să reprezinte un corp omenesc, a 
constatat că tout m 'echappait, la tete du modele devant moi devenait comme un nuage, vague et illimite — 
„totul îmi scăpa, capul modelului din faţa mea devenea ca un nor, vag şi nelimitat". Artistul a încercat să 
reprezinte această inaccesibilitate a modelului în suprafeţele vagi ale corpurilor sculptate şi pictate de el, 
insistînd totodată în căutarea figurilor care, credea el, trebuia să existe obiectiv în acele capete şi trupuri 
omeneşti. 




Alberto- Giacometti - Tete-noire (1960) 













încercarea de a găsi o formă figurativă în model, era sortită eşecului deoarece orice formă trebuie să 
derive din tehnica specifică din care se execută imaginea. Actul elementar de a trasa conturul unui obiect în 
aer, pe nisip, pe o piatră sau pe o foaie de hîrtie înseamnă reducerea obiectului la conturul său, care nu există 
ca linie în natură. Această transpunere este o izbîndă foarte elementară a minţii — există indicaţii că copiii 
mici şi maimuţele recunosc imaginile de contur ale obiectelor familiare în mod aproape spontan. Dar a sesiza 
asemănarea structurală dintre un obiect şi o reprezentare a lui este totuşi un remarcabil act de abstractizare. 

Fiecare tehnică artistică prescrie felul în care se redau cel mai bine trăsăturile unui obiect. Bunăoară, un 
obiect rotund poate fi reprezentat cu creionul ca o linie circulară. Un penel, care lasă dîre mai mari, poate 
produce un echivalent al aceluiaşi obiect sub forma unei pete circulare de vopsea. Dacă folosim argila sau 
piatra, echivalentul optim al rotunjimii este o sferă. Un dansator va realiza aceasta alergînd în cerc, 
învîrtindu-se în jurul axei proprii sau formînd, împreună cu alţi dansatori, o configuraţie circulară. Dacă 
tehnica respectivă nu permite obţinerea unei forme curbe, rotunjimea poate fi exprimată şi prin 
rectiliniaritate. Figura 108 prezintă un şarpe urmărind o broască, aşa cum sînt înfăţişate aceste vieţuitoare pe 
o împletitură de nuiele lucrată de indienii din Guyana. O figură poate exprima optim rotunjimea într-o 
anumită tehnică, dar nu şi în alta. Cercul sau discul pot fi soluţia perfectă într-o imagine plană. în sculptură 
însă, care este tridimensională, cercul şi discul îmbină rotunjimea cu planitatea, şi astfel sînt soluţii 
imperfecte. Un măr lucrat în alb şi negru devine „incolor” dacă e transferat dintr-o litografie monocromă 
într-o pictură în ulei. într-un tablou de Degas o dansatoare imobilă reprezintă adecvat o dansatoare în 
mişcare. Dar într-un film, sau pe scenă, o dansatoare imobilă n-ar mai reprezenta mişcarea, ci înţepeneala. 



Figura 108 


Forma este determinată nu numai de proprietăţile fizice ale materialului ci şi de stilul de reprezentare al 
unei culturi sau al unui artist. O pată de culoare poate înfăţişa un cap de om în lumea esenţialmente 
bidimensională a lui Matisse dar aceeaşi pată ne-ar părea plată şi nu rotundă într-una din picturile marcat 
tridimensionale ale lui Caravaggio. într-o statuie cubistă de Lipchitz un cub poate fi capul, dar acelaşi cub ar 
fi doar un bloc de materie anorganică într-o lucrare de Rodin. în figura 109 avem desenul lui Picasso Sjfrşitul 


unui monstru. 






Figura 109 

PABLO PICASSO, Sfîrşitul unui monstru (1937), colecţia Roland Penrose, Londra. 

Felul în care e desenat capul monstrului serveşte, în alte opere ale aceluiaşi artist, pentru a reprezenta 
forme nealterate, nemonstruoase (vezi taurul din fig. 106). Nu este nici un paradox aici. O imagine care 
produce un monstru într-o pictură relativ realistă poate reprezenta o anatomie „corectă" într-o lucrare unde 
acelaşi fel de deformare este aplicat peste tot. 





























Asemenea transpuneri ale înfăţişării obiectelor fizice în forme adecvate unor anumite tehnici nu sînt 
convenţii ezoterice născocite de artişti. Ele sînt curent folosite pretutindeni în jurul nostru. Modelele la scară, 
desenele liniare de pe tabla neagră, hărţile rutiere — toate deviază pronunţat de la obiectele reprezentate. Noi 
descoperim uşor şi acceptăm faptul că pe hîrtie un obiect vizual poate reprezenta un lucru foarte diferit din 
natură, cu condiţia ca el să ne fie înfăţişat în echivalentul structural adecvat tehnicii respective. în capitolul 
următor voi demonstra logica infailibilă şi consecvenţa copiilor în această privinţă. 

Explicaţia psihologică a acestui fenomen frapant este, mai întîi, aceea că în percepţia şi gîndirea umană 
asemănarea se bazează nu pe identitatea părţilor, ci pe corespondenţa trăsăturilor structurale esenţiale şi, în al 
doilea rînd, că orice om fără prejudecăţi înţelege spontan un obiect dat, în funcţie de legile contextului 
respectiv. 

Ne trebuie foarte mult „rafinament" pentru a ajunge să considerăm că reprezentarea nu este doar o 
imitaţie a obiectului, ci şi a ambianţei lui, astfel încît ne aşteptăm ca un tablou să arate nu ca un tablou, ci ca 
un spaţiu, iar o statuie — nu ca o bucată de piatră, ci ca un corp viu, din came şi oase. Acest concept de 
reprezentare mai puţin inteligent, departe de a fi inerent omului, constituie un produs tîrziu al culturii în care 
s-a întîmplat să vieţuim un timp. 

Atunci cînd intrăm într-un muzeu şi privim formele date capului omenesc de către sculptori din diferite 
epoci şi culturi, înţelegem că acelaşi prototip simplu poate fi reflectat într-o infinitate de reprezentări la fel de 
valide. Capul se poate compune din cîteva figuri generale, sau din numeroase altele mai mici; ele pot fi plate 
sau curbe, unghiulare sau voluminoase, net separate sau contopite. Ele se pot naşte din cuburi sau sfere, din 
elipsoizi sau paraboloizi; ele pot conţine cavităţi adînci sau mici scobituri. Fiecare îşi are rostul său şi fiecare 
îşi spune mesajul. 

Această capacitate de a inventa o configuraţie izbitoare, mai ales atunci cînd se aplică unor forme 
familiare ca mîna ori capul, este calificată drept imaginaţie artistică. Imaginaţia nu înseamnă nicidecum în 
primul rînd invenţia de noi subiecte, şi nici măcar producerea unor figuri noi. Imaginaţia artistică poate fi 
mai exact definită drept găsirea de forme noi pentru conţinutul vechi sau, dacă renunţăm la dihotomia 
convenabilă dintre formă şi conţinut, drept o concepţie proaspătă despre un subiect vechi. Invenţia de lucruri 
sau situaţii noi este valoroasă doar în măsura în care acestea servesc la interpretarea unei teme vechi — adică 
universale — din experienţa umană. Există mai multă imaginaţie în felul cum zugrăveşte Tiţian o mînă decît 
în sute de coşmaruri suprarealiste pictate într-o manieră plată, convenţională. 

Imaginaţia vizuală este un dar universal al minţii omeneşti, un dar care la omul obişnuit se manifestă de 
la o vîrstă fragedă. Atunci cînd copiii încep să experimenteze cu forme şi culori, ei se găsesc în faţa sarcinii 
de a inventa un mod de reprezentare, într-o tehnică anumită, a obiectelor cunoscute de ei. Uneori sînt ajutaţi 
de cele văzute la alţii, dar de regulă acţionează singuri. Numeroasele soluţii originale pe care le găsesc sînt 
cu atît mai remarcabile cu cît subiectul este foarte elementar. Figura 110 arată reprezentări ale corpului 
omenesc reproduse după desene făcute de copii în diferite stadii de dezvoltare. Desigur, aceşti copii nu 
încercau să fie originali. Şi totuşi strădania de a pune pe hîrtie ceea ce vedeau îi făcea să descopere o nouă 
formulă vizuală pentru un subiect vechi. Fiecare dintre aceste desene, care ar putea fi uşor însutite, respectă 



conceptul vizual de bază al corpului omenesc — dovadă fiind faptul că privitorul îl înţelege — şi ne oferă 
totodată o interpretare ce-1 diferenţiază de celelalte. 



Figura 110 




Este evident că obiectul însuşi impune doar un minimum de trăsături structurale, solicitînd astfel 
„imaginaţia" în sensul literal al cuvîntului, adică acea activitate prin care lucrurile devin imagini. Dacă 
examinăm desenele mai îndeaproape, găsim ample variaţii în privinţa multor factori formali. Diferenţele pro¬ 
nunţate de mărime absolută nu apar în figura 110. Mărimea relativă a părţilor, cea a capului în comparaţie cu 
restul corpului, variază considerabil. Apar multe soluţii diferite pentru subîmpărţirea corpului. Variază nu 
numai numărul părţilor, ci şi amplasarea contururilor. Unele desene prezintă numeroase detalii şi diferenţieri, 
altele au doar puţine. Pentru reprezentarea aceluiaşi obiect se recurge la forme rotunde şi forme unghiulare, 
dungi subţiri şi mase solide, juxtapuneri şi suprapuneri. Mai mult, simpla enumerare a deosebirilor 
geometrice nu relevă suficient individualitatea vădită în aspectul general al acestor desene. Unele figuri par 
stabile şi raţionale, altele sînt angajate în acţiuni nesăbuite. Există aici imagini rafinate şi imagini grosiere, 
imagini simple şi altele de o subtilă complexitate, imagini durdulii şi firave. Fiecare dintre ele exprimă un 
mod de viaţă, un mod de a fi o fiinţă umană. Diferenţele se datoresc parţial stadiului de dezvoltare, parţial 
caracterului fiecărui copil şi parţial scopului urmărit prin desen. împreună, aceste desene demonstrează 
abundenţa resurselor de imaginaţie picturală existente în fiecare copil obişnuit, pînă cînd lipsa de încurajare, 
instruirea nepotrivită şi un mediu nefavorabil le anihilează la toţi, cu excepţia cîtorva norocoşi. 

O soluţie artistică reuşită este atît de frapantă încît ne apare ca singura realizare posibilă a subiectului. 
Pentru a putea aprecia cum se cuvine rolul imaginaţiei, trebuie să comparăm mai multe redări diferite ale 
aceleiaşi teme. Foarte rar se întîlnesc descrieri sistematice ale diferitelor moduri în care se poate reprezenta 
un subiect anumit. Găsim un exemplu bun în analiza făcută-de Lucien Rudrauf Bunavestirilor ca „variaţii pe 
o temă plastică". El arată cît de diferit a fost interpretată această celebră întîlnire, în funcţie de acel moment 
al episodului pe care l-a ales artistul, cum repartizează imaginaţia acestuia funcţiile activă şi pasivă, 
dominaţia şi supunerea etc. Studiile istorice, care urmăresc o temă de-a lungul cîtorva epoci, sînt mai 
frecvente. Printre altele ele ne arată cum uneori artistul găseşte o imagine ce întruchipează un subiect esenţial 
cu o forţă irezistibilă. Aceeaşi naraţiune, aceeaşi compoziţie sau aceeaşi postură trăieşte apoi timp de secole 
ca o contribuţie nepieritoare la modul omului de a-şi reprezenta lumea din jur. 

Niveluri de abstractizare 

O dimensiune în care artistul îşi poate exercita libertatea este gradul de abstractizare la care recurge în 
redarea subiectului. El poate copia înfăţişarea lumii materiale cu fidelitatea meticuloasă a tehnicii „trompe 
l'oeil" sau, ca Mondrian şi Kandinsky, poate utiliza figuri total nonmimetice, care reflectă experienţa umană 
prin expresii vizuale şi relaţii spaţiale pure. Pe tărîmul reprezentărilor, multe stiluri picturale se limizeată la 
redarea obiectelor din natură cu un minimum de trăsături structurale. Această manieră foarte abstractă 


predomină în stadiile de început ale dezvoltării artei, adică în lucrările copiilor şi „primitivilor", dar şi în 
anumite aspecte ale stilului bizantin de artă creştină, în arta modernă occidentală şi în producţiile artistice ale 
schizofrenicilor. Asocierea poate părea ciudată, dar dacă admitem că asemănarea de formă trădează o 
anumită asemănare a stării mintale, va trebui să facem generalizări îndrăzneţe. 

Imaginile ce rezultă din limitarea reprezentării doar la cîteva trăsături ale obiectului sînt adesea simple, 
regulate şi simetrice. La prima vedere nu pare să existe vreun motiv puternic pentru aceasta. Omisiunile pot 



face figura mai complicată. Teoreticienii secolului trecut, înclinaţi să găsească sursa tuturor proprietăţilor 
imaginii în aspectele observate în natură, au încercat să explice această tendinţă arătînd că realitatea conţine 
figuri regulate pe care omul, chipurile, le-ar fi imitat — discul solar, alcătuirea simetrică al plantelor, a 
animalelor şi a oamenilor înşişi. Ca un exemplu extrem, Wilhelm Worringer citează cazul unui antropolog 
care şi-a propus să dovedească cu ajutorul instantaneelor fotografice că figura crucii s-a născut din 
configuraţia unui stol de berze în zbor. Evident, demersul nu este prea satisfăcător, el neputîndu-ne explica 
de ce omul ar fi ales perceptele de formă regulată dintr-un număr cu mult mai mare de forme neregulate. 
Uneori forma simplă a unei imagini se poate datora în parte tehnicii de execuţie — de exemplu, în cazul 
împletiturilor din nuiele — dar această observaţie nu ne poate conduce la nici un principiu cu valabilitate 
generală. Mai plauzibil, putem observa că atunci cînd în anumite împrejurări intelectul scapă de loialitatea sa 
obişnuită faţă de complexităţile naturii, el organizează figurile potrivit acelor tendinţe ce se manifestă în 
propria sa funcţionare. Avem multe dovezi că tendinţa principală ce acţionează este aici cea către maximum 
de simplitate structurală, adică spre figura cea mai regulată, mai simetrică şi mai conformă regulilor geome¬ 
triei ce se poate realiza în situaţia respectivă. 

Trebuie notat că deşi în cazurile de mai sus trăsăturile reprezentaţionale născute din lumea fizică sînt 
puţine, artistul poate totuşi să dezvolte aceste trăsături într-un joc complicat de figuri, care ar putea fi definite 
drept geometrice, ornamentale, formaliste, stilizate, schematice sau simbolice. 

Ca un prim pas spre înţelegerea unor asemenea stiluri foarte abstracte, remarcăm că în anumite condiţii 
culturale o artă mai realistă n-ar sluji mai bine scopului urmărit de artist ci, dimpotrivă, i-ar dăuna. Imaginile 
primitive, de exemplu, nu apar nici dintr-o curiozitate degajată pentru înfăţişarea lumii, nici din reacţia 
„creatoare" ca atare. Ele nu sînt menite să genereze iluzii plăcute. Arta primitivă este un instrument practic 
pentru treburile importante ale vieţii de fiecare zi; ea întruchipează anumite forţe supraomeneşti, care pot 
astfel deveni parteneri în cadrul unor acţiuni concrete. Ea înlocuieşte obiecte reale, animale sau oameni, 
preluînd astfel funcţia lor de a aduce tot felul de servicii. Ea înregistrează şi transmite informaţii. Ea permite 
exercitarea unor „influenţe magice" asupra făpturilor şi obiectelor absente. 

/V 

In toate aceste operaţii contează nu existenţa materială a lucrurilor, ci efectele pe care le produc sau le 
suportă acestea. Ştiinţele modeme despre natură ne-au obişnuit să credem că multe dintre aceste efecte sînt 
fenomene fizice care oglindesc compoziţia şi comportamentul materiei. Această opinie este de origine relativ 
recentă şi se deosebeşte mult de o idee mai simplă ce şi-a găsit expresia cea mai pură în ştiinţa primitivă. Noi 
credem că hrana este necesară deoarece ea conţine anumite substanţe fizice pe care corpul nostru le absoarbe 
şi le foloseşte. Pentru primitivi, hrana este purtătoarea unor forţe imateriale a căror virtute vitalizatoare se 
transmite celui care o mănîncă. Bolile nu sînt provocate de acţiunea fizică a microbilor sau toxinelor, ci de 
către un „fluid" distructiv emanat de anumite puteri ostile. Rezultă aşadar că pentru primitiv înfăţişarea şi 
comportamentul specific al lucrurilor din natură, de la care noi obţinem informaţii despre efectele fizice 
probabile, sînt tot atît de puţin legate de funcţia respectivelor lucruri ca forma şi culoarea unei cărţi de 
cuprinsul ei. Astfel, de exemplu, atunci cînd reprezintă animale primitivul se limitează la enumerarea unor 
trăsături ca membrele şi organele, folosind forme şi imagini nete, geometrice, pentru a le identifica cît mai 




exact cu putinţă specia, funcţia, importanţa şi relaţiile reciproce. El poate folosi, de asemenea, mijloace 
picturale pentru a exprima calităţi „fizionomice" cum sînt ferocitatea sau atitudinea prietenoasă a animalului. 
Detaliile realiste ar ascunde în loc să lămurească aceste caracteristici importante. (Găsim principii similare 
de reprezentare în propria noastră cultură, la ilustraţiile tratatelor medicale scrise înainte de apariţia ştiinţelor 
naturale moderne.) 

Stadiile iniţiale de dezvoltare generează figuri foarte abstractizate, deoarece contactul strîns cu 
complexităţile lumii fizice nu este, sau nu este încă, relevant pentru activitatea picturală. E imposibil însă, să 
răstumăm această afirmaţie şi să presupunem că figurile foarte abstracte sînt totdeauna fructul unui stadiu 
inferior de evoluţie mintală. Oamenii creează adesea imagini elementare nu pentru că mai au mult de 
progresat, ci pentru că au regresat mult. Putem găsi un exemplu în arta bizantină, care constituie un regres de 
la cel mai realist stil de reprezentare pe care îl cunoscuse lumea. Arta a ajuns în slujba unei stări de spirit 
care, în manifestările ei extereme, condamna însăşi folosirea imaginilor. Viaţa pămîntească era privită doar 
ca o pregătire pentru cea din ceruri. Trupul material era o sursă de păcate şi suferinţe. Astfel arta vizuală, în 
loc să proclame frumuseţea şi importanţa existenţei fizice, folosea corpul ca un simbol vizual al spiritului. 
Eliminînd volumul şi adîncimea, simplificînd culoarea, postura, gesturile şi expresia, ea a reuşit să 
dematerializeze omul şi lumea. Simetria compoziţiei reprezenta stabilitatea ordinii ierarhice creată de 
biserică. Eliminînd tot ce era întîmplător şi efemer, gesturile şi posturile elementare subliniau o valabilitate 
veşnică, iar formele simple, directe, exprimau disciplina strictă a unei credinţe ascetice. 

Arta propriului nostru veac ne oferă un alt exemplu frapant de abstractizare extremă obţinută prin 
regres. La fel ca arta bizantină, ea a renunţat la iluzionismul iscusit al predecesorilor. Aici putem găsi o 
anumită motivare psihologică a poziţiei schimbate a artistului. Meşteşugarul ce împlinise o anumită nevoie 
în domeniul conducerii şi religiei a fost treptat împins în afara acestor cercuri şi transformat într-un 
producător de obiecte de lux excedentare, care sînt păstrate în muzee sau folosite pentru a demonstra bogăţia 
şi gustul rafinat al celor înstăriţi şi privilegiaţi. Această excludere din mecanismul economic al cererii şi 
ofertei tinde să-l transforme pe artist intr-un observator egocentric. 

O asemenea desprindere de agitaţia cetăţii îşi are avantajele şi neajunsurile ei. Este pozitiv faptul că 
spectatorul poate sta deoparte şi poate astfel vedea mai bine şi mai independent. La o anumită distanţă, 
angajarea personală îşi pierde însemnătatea, detaliul întîmplător dispare şi esenţa îşi dezvăluie larg forma. 
Artistul detaşat, ca şi savantul, renunţă la aspectul individual, apropiindu-se mai direct de calităţile 
fundamentale. Sesizarea nemijlocită a esenţelor pure, pentru care Schopenhauer lăuda muzica, văzînd în ea 
cea mai înaltă dintre arte, este urmărită prin caracterul abstract al celor mai bune realizări din pictura şi 
sculptura modernă. Forma pură ţinteşte mai direct la mecanismul ascuns al naturii, pe care stilurile mai 
realiste îl reprezintă indirect prin manifestările lui în obiectele şi fenomenele materiale. Mesajul concentrat al 
acestor abstractizări rămîne valabil atîta timp cît el îşi păstrează acea atracţie senzorială ce deosebeşte între 
ele opera de artă şi graficul ştiinţific. 

Pe de altă parte, un grad înalt de abstractizare riscă să ducă la o desprindere de bogăţia existenţei reale. 
Marile lucrări de artă şi ştiinţă au evitat totdeauna acest neajuns; ele au cuprins întregul tărîm al experienţei 



umane, aplicînd formele şi principiile cele mai generale unei foarte largi game de fenomene. Să ne gîndim 
doar la enorma varietate a creaturilor pe care un Giotto, un Rembrandt sau un Picasso le subordonează 
principiilor generale care determină concepţia sa despre viaţă şi, implicit stilul său. Cînd se pierde contactul 
cu gama completă a experienţei omeneşti, ceea ce rezultă nu mai este artă, ci doar un joc formalist cu 
imagini sau concepte goale. 

Cazuri extreme ale acestei primejdii pot fi studiate în anumite tipuri de artă schizofrenică, în care 
scheme ornamentale geometrice sînt elaborate cît mai precis şi îngrijit o permite starea de dezorganizare a 
minţii autorului. Exemple frapante găsim în desenele făcute de dansatorul Nijinsky în anii cînd s-a aflat intr- 
un ospiciu. Dacă examinăm starea mintală respectivă, găsim o îngheţare a sentimentelor şi pasiunilor, ca şi o 
retragere din realitate. Schizofrenicul pare a fi închis într-o carcasă de sticlă. Viaţa din jurul lui pare un 
spectacol străin, adesea ameninţător, ce se joacă pe o scenă — spectacol care poate fi urmărit, dar care nu 
permite relaţii reciproce. Intelectul în izolare ţese cosmologii fantastice, sisteme de idei, viziuni, proiecte 
grandioase. Cum sursele senzoriale ale formelor, şi înţelesurilor din natură sînt blocate, iar pasiunile vitale s- 
au atrofiat, organizarea formală rămîne, ca să zicem aşa, nemodulată. Tendinţa către forme simple acţionează 
nestînjenită în vid. Produsul este ordinea ca atare, cu foarte puţină viaţă asupra căreia să se exercite. Resturi 
de gîndire şi experienţă sînt organizate nu potrivit cu interacţiunea lor semnificativă din realitate, ci după 
asemănări şi simetrii pur formale. Se construiesc scheme în jurul unor „calambururi" vizuale, prin contopirea 
unor conţinuturi eterogene pe temeiul asemănării exterioare. în cîteva dintre ultimele picturi ale lui Van 
Gogh, forma pură copleşeşte natura obiectelor înfăţişate. Mintea puternic tulburată a artistului transformă 
lumea într-o ţesătură de flăcări, astfel încît copacii nu mai sînt copaci, iar casele şi ţăranii devin trăsături 
caligrafice de penel. în loc să se cufunde în conţinut, forma se interpune între privitor şi subiectul lucrării. 



Vaslav Nijinsky - Bows und Segments Lines (1918-1919) 








Un exemplu de artă schizoidă este Dansul lebedelor-păpuşi (figura 111), unul din multele tablouri 
executate în pastel de către Friedrich Schroder, care se numea pe sine „Steaua solară". 



Figura 111 

PRDEDRICH SCHRODER-SONNENSTERN, Dansul de moarte al lebedel-păpuşi, pastel, colecţia 

Stegfrted. Poppe, Hamburg. 

După ce şi-a petrecut o mare parte a vieţii în închisori şi în azile de nebuni, acest, vagabond alcoolic, 
vraci şi şef al unei secte religioase, a început să picteze sistematic cînd avea 57 de ani. Găsim aici, izbitoare, 
toate trăsăturile artei practicate de nebuni. O schemă ornamentală cu simetrie rigidă este plasată pe un peisaj 
redus ca adîncime. Figurile din natură, golite de complexitatea şi imperfecţiunea lor organică, au 
regularitatea lină a unei unde purtătoare nemodulate. Smulse din contextul lor natural, membre şi trunchiuri 
de oameni şi de animale se combină fără restricţii după afinităţi pur formale: braţele au capete de păsări în 
loc de mîini, iar gîturi de lebedă cresc devenind fese omeneşti. 

Nu întîmplător, trăsături formaliste similare se găsesc în mîzgălelile maşinale ale persoanelor care 
gîndesc „în gol" sau care se concentrează asupra vreunei idei în timp ce simţul lor de organizare vizuală, 
nedirijat de o idee călăuzitoare sau de experienţă, le conduce ochiul şi mîna. Figuri geometrice se nasc una 
din alta, îmbinîndu-se uneori în ansambluri bine structurate, dar alcătuind cel mai adesea aglomerări 
întîmplătoare de elemente (figura 112). 







în sfîrşit, există o relaţie semnificativă între formalism şi ornamentaţie. Vorbind despre ornamentaţie ne 
gîndim în primul rînd la forme vizuale subordonate unui întreg mai amplu, pe care îl completează, îl 
caracterizează sau îl reîmbogăţesc. Astfel sceptrul, coroana ori roba servesc ca ornamente regale sau 
judecătoreşti, iar încrustaţiile în lemn sau labele de leu îmbogăţesc aspectul mobilelor tradiţionale. în al 
doilea rînd, numim un motiv ornamental atunci cînd el este organizat pe baza unui principiu formal simplu, 
în operele de artă asemenea trăsături ornamentale sînt folosite cu prudenţă. Simetria strictă, de exemplu, este 
tot atît de rară în pictură şi sculptură pe cît e de frecventă în artele decorative şi aplicate, ca arhitectura ori 
ceramica. Figura 113 redă în linii mari conturul unui peisaj de Ferdinand Hodler, reprezentînd munţi ce se 
reflectă într-un lac. Compoziţia de bază este absolut simetrică de-a lungul unei axe orizontale şi aproape 
simetrică faţă de verticala centrală. Transformînd natura în ornament, artistul a obţinut o preponderenţă rece, 
deprimantă a ordinii. William Hogarth sesizase acest pericol cînd a scris: „Se poate crede că cele mai multe 
dintre efectele frumoase se nasc din simetria părţilor obiectului, care este frumoasă: sînt însă profund convins 
că această idee predominantă se va dovedi curînd total sau aproape total nefondată." El afirma că o regulă 
permanentă a compoziţiei picturale este evitarea regularităţii. De fapt, chiar şi în opere în care o simetrie 
generală se potriveşte temei, severitatea ei este totdeauna atenuată de abateri înviorătoare. 

Simetria strictă şi repetiţia sînt deseori folosite pentru efecte comice. Acţiuni organizate simetric putem 
întîlni pe scenă, în comedii. Ca exemplu din literatură, vom cita scena plină de umor cu care începe romanul 
lui Flaubert Bouvard şi Pecuchel. Doi bărbaţi avînd aceeaşi profesie se îndreaptă în aceeaşi clipă spre aceeaşi 
bancă dintr-un parc, venind din direcţii opuse, şi, aşezîndu-se, descoperă că amîndoi au obiceiul de a-şi scrie 
numele în interiorul pălăriei. Folosirea genurilor, repetarea situaţiilor, manierismele persistente din com¬ 
portamentul unui personaj, toate sînt procedee „ornamentale" curente în comedii deoarece ele dezvăluie 
ordinea mecanică — cu alte cuvinte, lipsa de viaţă — din existenţă", adică exact ceea ce Henri Bergson a 
definit ca fiind funcţia umorului. 



Figura 113 



Ferdinand Hodler - Silvarplarasee (1907) 

Dacă privim un motiv ornamental ca şi cum ar fi o operă de artă, unilateralitatea conţinutului şi formei 
îl va face să ne pară gol şi stupid. Dacă, pe de altă parte, o operă de artă este folosită în scopuri decorative, ea 
îşi va depăşi menirea şi va tulbura unitatea întregului pe care urma să-l slujească. Abstracţiunile tîrzii ale lui 
Mondrian, deşi compuse din cîteva trăsături formale elementare, nu sînt în nici un caz ornamente. 
Ornamentul aşa cum îl putem defini acum, ne prezintă o ordine facilă, nestînjenită de vicisitudinile vieţii. O 
asemenea definiţie este deplin justificată cînd imaginea nu reprezintă un întreg independent, ci doar o 
componentă a unui context mai larg, în care o armonie simplă este la locul ei. Modelele de pe tapete sau de 
pe materialele de rochie satisfac o asemenea cerinţă limitată. Creaţia arhitecturală s-a bazat atît de insistent 
pe simetrie în toate culturile deoarece clădirile sînt un element de ordine şi stabilitate în mijlocul existenţei 
umane, care se caracterizează prin luptă, întîmplare, discordie, schimbare şi iraţionalitate. Acelaşi lucru se 
poate spune despre bijuterii, ceramică şi mobilă, dar nu despre operele de artă în sensul mai restrîns al 
cuvîntului. 






Mondrian - Broadway Boogie Woogie(1943) 

Picturile şi sculpturile sînt mesaje autonome despre natura existenţei umane şi, ca atare, ele se referă la 
această existenţă în toate aspectele ei esenţiale. Ornamentul prezentat ca operă de artă devine o utopie, în 
care nu se cunoaşte discordia şi tragedia şi unde domneşte o tihnă netulburată. O operă de artă dezvăluie 
interacţiuna dintre ordinea esenţială şi varietatea iraţională de conflicte. Nostra res agilur.* 

„Izvorul" 

în opera de artă o schemă abstractă organizează substanţa vizuală astfel încît expresia dorită să fie 
transmisă direct ochiului. Faptul este probabil cel mai izbitor demonstrat cînd analizăm mai amănunţit o 
pictură care la prima vedere nu pare a oferi mai mult decît o platitudine agreabilă prezentată într-un mod 
naturalist curent. 

„Izvorul (La Source), pictat de Ingres în 1856, cînd avea 75 de ani, reprezintă o fată stînd în picioare în 
poziţie frontală şi ţinînd pe umăr un ulcior cu apă (figura 114). La prima vedere găsim în acest tablou calităţi 
ca veridicitate, valoare estetică, simplitate. Richard Muther observă că nudurile lui Ingres îl fac pe privitor să 
uite aproape că priveşte opere de artă. „Un artist care era un adevărat zeu pare să fi creat făpturi omeneşti 
goale." Putem împărtăşi această trăire, întrebîndu-ne totodată: cît de naturală este, bunăoară, postura fetei? 
Dacă vedem în personaj o făptură reală, constatăm că ea ţine ulciorul în mod foarte artificial. Această 
constatare ne poate surprinde, căci pentru ochi atitudinea fetei este relativ firească şi simplă. în lumea 
bidimensională a planului pictural ea oferă o soluţie clară şi logică. Fata, ulciorul şi revărsarea apei sînt 
înfăţişate complet. Ele se aliniază în plan cu un simţ absolut „egiptean" al clarităţii şi al neglijării unei posturi 
realiste. 


* 


Aceasta ne priveşte pe noi (în limba latină în original) 








Figura 114 

JEAN AUGUSTE DOMINIQUE INGRES, Izvorul, 1856, Luvru, Paris 

Astfel, organizarea esenţială a personajului se dovedeşte a nu fi nicidecum o soluţie facilă. E nevoie de 
imaginaţie şi de măiestrie pentru a reda cu succes felul în care braţul drept al fetei înconjoară capul. Mai 
mult, amplasarea, forma şi funcţia ulciorului generează asociaţii semnificative, Corpul ulciorului poate fi 
văzut ca un echivalent răsturnat al elementului de alături — capul fetei. Cele două unităţi sînt similare ca 
formă şi au, ambele, cîte o latură liberă, de care se prinde urechea, respectiv toarta, şi cîte o latură puţin 
acoperită. Amîndouă sînt aplecate spre stînga, şi există o anumită corespondenţă între apa care curge şi părul 
revărsat al fetei. Această analogie formală subliniază geometria ireproşabilă a corpului omenesc, dar, 
îndemnînd la comparaţie, ea de asemenea subliniază diferenţele. în contrast cu „faţa" goală a ulciorului, 
trăsăturile fetei stabilesc un contact mai marcat cu privitorul. în acelaşi timp, ulciorul permite curgerea liberă 
a apei, pe cînd gura fetei este aproape închisă. Contrastul nu se limitează la faţă. Conotaţiile uterine ale 
ulciorului rimează cu corpul, şi din nou asemănarea e folosită pentru a sublinia că, în timp ce vasul lasă să se 
reverse apa, zona pelviană a trupului este zăvorită. Pe scurt, tabloul exploatează tema feminităţii promise, dar 
neacordate. 

Ambele aspecte ale acestei teme sînt dezvoltate prin invenţii formale suplimentare. Refuzul fecibrelnic 
ce reiese din genunchii strîns lipiţi, din aderenţa braţului la cap şi din strînsoarea mîinilor este contracarat 
prin deplina dezgolire a trupului. O antiteză similară poate fi găsită în postura corpului. Forma lui generală 
indică o axă de simetrie verticală dreaptă, dar simetria nu este nicăieri complet realizată cu excepţia feţei, 
care constituie un mic model de perfecţiune desăvîrşită. Braţele, sînii, coapsele, genunchii şi picioarele sînt 
doar devieri alternante de la o simetrie potenţială (fig. 115). De asemenea, nici verticala nu se realizează 
nicăieri, ea rezultînd numai din oblicităţile axelor mai mici, care se compensează reciproc. Direcţia se 
schimbă de cel puţin cinci ori, la axele capului, pieptului, bazinului, gambelor şi picioarelor. Aspectul 
rectiliniar al ansamblului se naşte din oscilaţia părţilor. El ne oferă seninătatea vieţii, nu a morţii. Există în 
această mişcare unduită a trupului ceva realmente asemănător apei, care lasă în umbră curgerea directă din 
ulcior. Nemişcarea fetei este mai vie decît apa ce se varsă. Potenţialul este mai puternic decît realul. 

Dacă privim acum axele centrale oblice pe care se înalţă corpul, observăm că aceste axe sînt scurte la 
extremităţi, lungindu-se spre centru. Un crescendo al dimensiunilor conduce de la cap, trecînd prin piept, 
spre spaţiul alungit al pîntecelui şi coapselor; la fel stau lucrurile şi dacă pornim de la picioare, prin gambe, 
către centru. Această simetrie între partea de sus şi cea de jos este intensificată de un decrescendo al 
„acţiunii" picturale de la extremităţi spre centru. Atît în porţiunea de sus cît şi în cea de jos găsim o 
abundenţă de mici unităţi şi frîngeri unghiulare, o îngrămădire de detalii şi o mişcare spre înainte şi spre 
înapoi pe dimensiunea adîncimii. Această acţiune se stinge treptat pe măsură ce unităţile se măresc, pînă ce, 
dincolo de „porţile" sînilor şi genunchilor, toate mişcările mărunte încetează, iar în centrul planului tăcut 
rămîne sanctuarul închis al organului genital. 




Figura 115 

Pe marginea stingă a corpului, de la umăr în jos, găsim mici curbe ce duc spre arcul amplu al coapsei, 
urmate apoi de curbe din ce în ce mai reduse, la gambă, gleznă şi laba piciorului. Acest contur stîng 
contrastează puternic cu cel drept, care este aproape o dreaptă perpendiculară. Verticala este prelungită şi 
susţinută prin ridicarea braţului drept. Acest contur combinat al triunghiului şi braţului constituie un bun 
exemplu de reinterpretare formală a unui subiect, deoarece el este o descoperire, o linie nouă, neprevăzută în 
cadrul conceptului vizual de bază al trupului omenesc. Conturul din dreapta exprimă verticala ce este doar 
implicată în zigzagurile axei centrale. El reprezintă repausul şi este aproape geometric, îndeplinind astfel o 
funcţie similară celei îndeplinită de faţă. Corpul, deci, se află între două enunţuri pure ale principiilor pe care 
le combină în sine: calmul perfect al conturului drept şi acţiunea unduită a celui stîng. 

Simetria dintre partea de sus şi cea de jos, inventată de artist pentru această imagine, nu se naşte din 
structura organică. Ea este de asemenea contracarată de conturul general al corpului. Personajul se înscrie 
într-un triunghi subţire, înclinat, avînd în vîrfuri cotul drept, mîna stîngă şi picioarele. Triunghiul creează o 
axă centrală secundară, oblică, care se sprijină labil pe o bază îngustă. înclinarea lui constituie un adaos 
subtil la caracterul viu al corpului, fără să-i tulbure verticalitatea esenţială. El atenuează parţial rigiditatea 
verticală a conturului drept, acesta fiind interpretat ca o abatere prin înclinare de la axa secundară a 
triunghiului (comparaţi cu figura 72 b). în fine, simetria oblică a celor două coate trebuie şi ea notată, căci 
aici avem un element unghiular foarte important, el dînd „sare" unei compoziţii ce ar putea suferi de 
monotonia curbelor graţioase. 




Cîteva dintre trăsăturile descrise mai sus rezultă pur şi simplu din figura obiectivă şi alcătuirea corpului 
omenesc, dar o comparaţie între această pictură şi o Veneră de Tiţian, sau David al lui Micelangelo, ne arată 
cit de puţine lucruri au în comun corpurile create de artişti. Remarcabilă în cazul unui tablou ca Izvorul este 
împrejurarea că, privindu-1, sesizăm efectul artificiilor formale ce îl fac să reprezinte atît de bogat viaţa, chiar 
dacă nu ne dăm seama de aceste artificii în sine. Atît de lin se integrează acestea într-un ansamblu de mare 
simplitate generală, atît de organic se naşte schema compoziţională din subiect şi din mijloacele picturii, încît 
noi vedem, se pare, natura însăşi, minunîndu-ne totodată de inteligenţa interpretativă pe care o conţine. 

Informaţia vizuală 

S-ar fi putut părea că cele spuse contra copierii mecanice a obiectelor materiale şi despre interpretarea 
vizuală a înţelesului prin forma abstractă organizată se aplică doar în domeniul artei, căci atunci cînd avem 
de-a face cu imagini menite să transmită informaţii faptice pentru texte ştiinţifice, dicţionare, manuale 
tehnice etc., precizia mecanică a reprezentării ar fi o cerinţă evidentă. Şi totuşi nu este aşa. 

înregistrarea fotografică, metoda cea mai fidelă de realizare a unei imagini, n-a înlocuit meşteşugul 
omenesc, şi din motive întemeiate. Fotografia este, desigur, mai autentică în redarea unei scene de stradă, a 
unui mediu natural, a unei texturi, a unei expresii fugare. Ceea ce contează în asemenea situaţii este 
inventarul şi dispunerea întîmplătoare, calitatea de ansamblu şi detaliul complet, iar nu precizia formală. 
Cînd avem nevoie de imagini destinate unor scopuri tehnice sau ştiinţifice — bunăoară, ilustraţii redînd 
maşini, organisme microscopice, operaţii chirurgicale — preferinţa se îndreaptă spre desene sau, cel puţin, 
spre fotografii retuşate cu mîna. Motivul este că fotografiile ne redau obiectul „însuşi", comunicîndu-ne 
unele dintre proprietăţile lui: conturul caracteristic al unei păsări, culoarea unei substanţe chimice, numărul 
stratelor geologice. Ilustraţia medicală trebuie să distingă între texturi netezi şi texturi rugoase, să arate 
mărimea şi poziţia relativă a organelor, reţeaua vaselor sanguine, mecanismul unei articulaţii. O ilustraţie 
tehnică trebuie să redea exact proporţiile şi unghiurile, să stabilească concavitatea sau convexitatea unei 
piese şi să diferenţieze între ele unităţile. Proprietăţi de acest fel sînt tot ce trebuie să ştim. Reiese de aici nu 
numai că e mai bună acea imagine care omite amănuntele inutile, alegînd caracteristicile grăitoare, dar şi că 
faptele semnificative trebuie transmise ochiului fără nicio ambiguitate. Aceasta se realizează cu ajutorul 
factorilor perceptuali, dintre care cîţiva sînt examinaţi în prezenta carte: simplitatea figurii, gruparea 
ordonată, suprapunerea clară, redarea distinctă a obiectului şi a fondului, folosirea eclerajului şi a 
perspectivei, interpretarea valorilor spaţiale. Precizia formei este necesară pentru a reda trăsăturile vizuale 
ale unui obiect. 

Desenatorul însărcinat să realizeze o imagine fidelă a unui mecanism de ceas electric sau a unei inimi 
de broască trebuie să inventeze o schemă adaptată obiectului, aşa cum face şi artistul. Şi întrucît realizarea 
imaginii înseamnă de fapt relevarea trăsăturilor importante, nu e surprinzător că desenatorul trebuie să 
sesizeze care sînt aceste trăsături. Pentru crearea unei ilustraţii utile pot fi necesare cunoştinţe de ordin 
biologic, medical şi tehnic. Aceste cunoştinţe sugerează artistului o schemă perceptuală adecvată existentă în 
obiect, pe care el o aplică imaginii. Orice reproducere este interpretare vizuală. Interpretările unui desenator 
neavizat, bazîndu-se numai pe ceea ce el vede în momentul respectiv, vor fi înşelătoare sau prea vagi. 



Desenele ştiinţifice ale lui Leonardo da Vinci sînt cu totul remarcabile tocmai pentru că el a înţeles deplin 


structura şi funcţionarea celor desenate, reuşind totodată să organizeze, cu maximum de claritate, scheme 


perceptuale complexe (fig. 116). 

Figura 116 Fragment din caietele de însemnări ale lui LEONARDO DA VINCI 



Raportul dintre cunoştinţele intelectuale şi reprezentarea vizuală este adesea greşit înţeles. Unii 
teoreticieni consideră că un concept abstract poate fi redat direct într-o imagine, pe cînd alţii afirmă că 
noţiunile teoretice nu fac altceva decît să tulbure realizarea picturală. Adevărul pare a fi că orice abstracţiune 
poate fi transpusă într-o formă vizuală, devenind astfel parte autentică a unui concept vizual. Afirmaţia lui 
Leonardo că „Gîtul are patru mişcări, prima fiind ridicarea şi a doua coborîrea feţei, a treia — întoarcerea 
spre dreapta sau spre stînga, iar a patra — aplecarea capului în dreapta ori la stînga" nu implică în sine o 
anumită imagine. Ea se bazează însă pe un concept vizual, şi oricine poate utiliza această noţiune teoretică 
cercetînd mecanismele celor patru mişcări în corpul omenesc şi formîndu-şi o idee vizuală proprie. 

Deşi temporar ieşit din modă, studiul anatomic îi este util artistului, deoarece îi permite să dobîndească 
concepte vizuale despre lucruri care nu pot fi văzute direct, dar care îl ajută să dea formă celor ce pot fi 
văzute. Corpul omenesc este un fel de sac plin cu obiecte ale căror figuri, deşi dau naştere unor protuberanţe 
evidente, nu pot fi percepute clar din cauză că sacul atenuează contururile şi ascunde tot ce nu apare la 
exterior. Astfel, figura sacului este mai degrabă haotică şi incertă. Ei trebuie să i se aplice o schemă formală, 
şi, aşa cum am subliniat mai sus, există nenumărate moduri de a face aceasta. Unele dintre ele se pot baza pe 
cunoaşterea formei şi îmbinării muşchilor, tendoanelor şi oaselor de sub piele. Avînd în memorie imaginea 
acestor structuri interne, artistul poate inventa scheme care interpretează exteriorul în concordanţă cu inte¬ 
riorul. Ceva foarte asemănător se poate spune despre creatorii de ilustraţii anatomice, fiziologice sau 
biologice. 

Cum a reprezenta un obiect înseamnă a arăta unele dintre proprietăţile lui specifice, putem adesea 
realiza cel mai bine acest scop abătîndu-ne pronunţat de la aspectul „fotografic". Acest lucru este foarte clar 
în cazul diagramelor. Planul liniilor de metrou publicat de Societatea de transport din Londra oferă in¬ 
formaţiile dorite cu cea mai mare claritate, încîntînd totodată ochiul cu armonia desenului său (fig. 117). 
Efectul se realizează prin eliminarea tuturor amănuntelor locale, cu excepţia trăsăturilor topografice 
semnificative, adică reţeaua de staţii şi de legături. Toate rutele sînt reduse la linii drepte, iar toate unghiurile 
la două, foarte simple, cel de 90° şi cel de 45°. Planul implică foarte multe omisiuni şi deformări, dar tocmai 
de aceea el constituie cea mai bună imagine posibilă a realităţii menite s-o reprezinte. Un alt exemplu poate 
fi găsit tot la Leonardo, care ne spune: „După ce aţi înfăţişat oasele mîinii, dacă vreţi să înfăţişaţi peste 
acestea muşchii ce se prind de ele, faceţi linii punctate în locul muşchilor. Spun linii punctate şi nu linii 
pline, pentru a arăta care muşchi trece pe sub sau peste celălalt, ceea ce nu se poate indica folosind linii 
pline." Nu se ţine seamă decît de punctele de atac şi de intersectările în spaţiu. Redarea mărimii şi formei 
muşchilor ar distrage sau obstrua vederea. 

Expresia transmisă de o formă vizuală este clară doar în măsura în care sînt clare trăsăturile perceptuale 
ce îi servesc drept suport. O linie curbată clar îşi exprimă caracterul mai mult sau mai puţin pronunţat al 
curburii cu o claritate corespunzătoare. Dar o linie a cărei structură generală este confuză pentru ochi nu 
poate comunica nici un înţeles. Un artist poate picta o imagine în care recunoaştem uşor un tigru feroce, dar 
dacă nu este ferocitate în culoare şi în linie, tigrul ne va părea împăiat, iar ferocitatea poate exista în culori şi 
în linii doar dacă se subliniază cu precizie trăsăturile perceptuale respective. 

Figura 118 este luată dintr-o xilogravură de Dlirer, care reprezintă capul lui Iisus încununat cu spini. 
Direcţia, curbura, strălucirea şi poziţia spaţială sînt astfel definite încît fiecare element perceptual contribuie 
la redarea unei expresii precise de suferinţă, întemeiată pe trăsături ca pleoapa grea ce se lasă peste privirea 
fixă. Nu se întîmplă deseori ca forma vizuală să ne ofere o asemenea îmbinare simplă de elemente simple, 
dar oricît de complexă ar fi configuraţia culorilor, maselor sau contururilor, ea îşi va transmite mesajul doar 
dacă, în felul său propriu, va avea precizia liniilor lui Durer. 



Figura 118 



4. CREŞTEREA 


Multe din cele spuse în această carte despre percepţia şi reprezentarea vizuală se aplică şi 
comportamentului uman în general. Tendinţa spre cea mai simplă formă, de exemplu, guvernează activităţile 
organismului la un nivel fiziologic şi psihologic atît de elementar, încît contează prea puţin ţara sau perioada 
istorică din care ne extragem exemplele. Totuşi, chiar şi examenul unei tendinţe atît de generale nu poate 
ignora anumite deosebiri caracteristice în folosirea schemelor vizuale, deosebiri ce reflectă stadii succesive 
de dezvoltare mintală. 

Aceste stadii de dezvoltare apar în forma lor cea mai pură şi mai completă în producţiile artistice ale 
copiilor. Găsim însă analogii frapante cu arta copiilor în fazele de început al aşa-numitei arte primitive din 
întreaga lume, ba chiar şi atunci cînd un începător, indiferent de vîrstă sau loc geografic, îşi încearcă prima 
oară mîna într-o anumită artă. Evident, există diferenţe însemnate între atitudinile şi producţiile copiilor 
occidentali şi cele ale copiilor de eschimoşi, între cele ale copiilor inteligenţi şi cele ale copiilor mărginiţi, 
între cele ale copiilor bine îngrijiţi şi cele ale copiilor neglijaţi, între cele ale orăşenilor educaţi şi cele ale 
vînătorilor din sălbăticie; dar şi aici se va dovedi util, pentru scopul nostru, să subliniem asemănările şi nu 
diferentele. 

5 

Formele timpurii de reprezentare vizuală ne solicită atenţia nu numai pentru că ele sînt de un vădit 
interes educaţional, dar şi pentru că toate trăsăturile fundamentale care acţionează în moduri rafinate, 
complicate şi modificate în arta matură se vădesc cu o limpezime elementară în imaginile create de copii sau 
de primitivi. Aceasta se referă la relaţiile dintre forma observată şi cea inventată, la perceperea spaţiului în 
raport cu tehnicile bi- şi tridimensionale, la interacţiunea dintre comportamentul motor şi controlul vizual, la 
legătura strînsă dintre percepţie şi cunoaştere şi aşa mai departe. Nu există aşadar o introducere mai 
edificatoare în arta adultă decît un studiu al manifestărilor timpurii ale acelor principii şi tendinţe ce 
guvernează permanent creaţia vizuală. 

De ce desenează copiii aşa ? 

De la început am subliniat că nu putem spera să înţelegem natura reprezentării vizuale dacă încercăm s- 
o extragem direct din proiecţiile optice ale obiectelor materiale ce constituie lumea noastră. Picturile şi 
sculpturile de orice stil au proprietăţi ce nu pot fi explicate ca simple modificări ale materiei prime 
perceptuale receptate prin simţuri. 

Cele de mai sus sînt valabile şi pentru succesiunea de stadii în care se dezvoltă de regulă forma 
reprezentaţională. Dacă presupunem că punctul de plecare al experienţei vizuale îl constituie proiecţiile 



optice furnizate de lentilele din ochi, ne-am aştepta ca primele încercări de creare a unei imagini să se apro¬ 
pie cel mai mult de aceste proiecţii. Desigur, ele n-ar putea semăna cu modelele mai fidel decît o permit 
puterea limitată de observaţie şi dexteritatea tehnică limitată, dar imaginea respectivă, ce transpare din aceste 
strădanii stîngace, ar fi neîndoios cea a proiecţiei optice. Ne-am mai aştepta ca orice deviere de la acest 
model să fie un stadiu ulterior, rezervat libertăţii rafinamentului matur. Şi totuşi, tocmai contrariul este 
adevărat. 

Desenele timpurii ale copiilor nu arată nici băunuita conformitate faţă de aspectul realist şi nici 

A 

proiecţiile spaţiale la care ne-am aştepta. Care este explicaţia? Intrucît am presupus că pentru oamenii 
normali perceptele vizuale pot fi numai proiecţii fidele, trebuia găsită o cauză pentru această abatere. S-a 
sugerat, de pildă, că din punct de vedere tehnic copiii sînt incapabili să reproducă ceea ce percep. Aşa cum ei 
nu pot lovi centrul ţintei cu un glonte, căci le lipseşte concentrarea privirii şi siguranţa mîinii ce 
caracterizează pe ţintaşul adult, tot astfel ochii şi mîinile lor n-au deprinderea de a realiza liniile 
corespunzătoare cu creionul sau cu penelul. Este foarte adevărat că desenele copiilor mici vădesc o stăpinire 
incompletă a activităţii motorii. Liniile lor urmează uneori cursuri neregulate în zigzag şi nu se întîlnesc 
exact acolo unde ar trebui. Cel mai adesea, totuşi, liniile sînt destul de precise pentru a indica ce reprezintă 
desenul, mai ales pentru privitorul care poate compara numeroase desene de acelaşi fel. Şi apoi, la o virstă 
destul de fragedă această imprecizie a trăsăturii face loc unei exactităţi mai mult decît suficientă pentru a 
arăta ce încearcă să deseneze copilul. Comparaţi aceste forme de început cu desenele unui amator stîngaci 
care încearcă să copieze fotografii ori picturi realiste şi veţi observa diferenţa fundamentală. Privitorul este 
invitat să prindă un creion în gură sau între degetele de la picioare şi să copieze o imagine realistă a urechii 
omeneşti. Liniile pot apărea atît de chinuite încît să fie total de nerecunoscut, dar dacă desenul este cît de cît 
reuşit, el va diferi totuşi fundamental de modul obişnuit în care un copil desenează urechea, sub forma a două 
cercuri concentrice, unul pentru conturul exterior, celălalt pentru orificiul interior. Nu în lipsa de îndemînare 
motorie îşi găseşte explicaţia această diferenţă esenţială. Alţi teoreticieni au susţinut că copiii tind să traseze 
linii drepte, cercuri şi ovale, deoarece aceste forme simple sînt relativ uşor de desenat. Afirmaţia este perfect 
adevărată, dar nu ne spune ce proces mintal îi face pe copii să identifice obiecte complexe cu figuri 
geometrice pe care nu le putem interpreta ca imagini proiective simplificate. 

Nu se poate invoca nici lipsa de interes sau neglijenţa observaţiei. Copiii observă cu o perspicacitate ce 
dă de ruşine pe numeroşi adulţi, şi nimeni dintre cei care au văzut expresia de uimire totală din ochii lor, sau 
concentraţia intensă cu care copiii pictează ori desenează, nu va accepta o explicaţie bazată pe neglijenţă sau 
indiferenţă. Este adevărat că pînă la o anumită vîfstă, dacă i se cere copilului să-şi deseneze tatăl, el se va 
servi prea puţin de acea persoană anumită ce îi serveşte drept model. Acest comportament nu dovedeşte însă 
că copilul nu vrea sau nu poate să-şi observe mediul ambiant; el ignoră modelul doar pentru că n-are nevoie 
de informaţii suplimentare pentru ceea ce consideră a fi o bună reprezentare în desen a unui om. 

Există şi alte explicaţii, multe din ele pur verbale, ca, de pildă, cea care susţine că imaginile create de 
copii arată astfel deoarece nu sînt copii, ci „simboluri" ale lucrurilor reale. Termenul de „simbol" este folosit 
atît de confuz astăzi încît îl putem aplica ori de cîte ori un lucru reprezintă alt lucru. Din acest motiv el nu 



mai are valoare explicativă şi ar trebui evitat. Nu putem aprecia dacă o asemenea afirmaţie este corectă, 
greşită sau total gratuită. 

Teoria intelecîualisîă 

Cea mai veche — şi, chiar şi acum, cea mai răspîndită — explicaţie a desenelor făcute de copii este 
aceea că, întrucît copiii nu reprezintă ceea ce se presupune că văd, trebuie să intervină aici o altă activitate 
mintală decît percepţia. Este evident că, de fapt, copiii se limitează la reprezentarea calităţilor generale ale 
obiectelor, cum ar fi rectiliniaritatea picioarelor, rotunjimea capului, simetria trupului omenesc.,Acestea sînt 
elemente de cunoaştere generalizată; de aici, celebra teorie care susţine că „copilul desenează ceea ce ştie şi 
nu ceea ce vede". 

Cunoaşterea nu are însă numai un singur înţeles. în multe cazuri crearea de imagini vizuale nu se 
bazează de fapt pe ceea ce ochii se întîmplă să vadă în clipa realizării imaginii. Desenatorul foloseşte în fond 
o sinteză a numeroaselor sale observaţii anterioare asupra unui anumit fel de obiect — cai, copaci sau corpuri 
omeneşti. Acest proces poate într-adevăr fi descris ca desen pe baza cunoştinţelor anterioare, dar e vorba de 
cunoştinţe ce nu pot fi considerate ca o alternativă a vederii. 

Teoria intelectualistă afirmă că desenele copiilor, ca şi alte forme de artă în stadiile iniţiale, derivă 
dintr-o sursă nonvizuală, şi anume din concepte „abstracte". Termenul de „abstract" descrie aici cunoaşterea 
nonperceptuală. Dar, ne vom întreba, în ce alt domeniu de activitate mintală se poate găsi un concept dacă îl 
excludem din cel al imaginilor? Se bazează oare copilul pe concepte pur verbale? Astfel de concepte există 
— de pildă, numeralul „cinci" din afirmaţia „O mînă are cinci degete". Copilul posedă de fapt aceste 
cunoştinţe în mod verbal, dar atunci cînd desenează o mînă, el numără degetele ca să se asigure că le pune pe 
toate. 

Aceasta se întîmplă, adică, atunci cînd unui copil i-a fost sesizat numărul corect de degete. Procedeul 
lui obişnuit este însă tocmai cel contrar. în mod normal, în activitatea sa copilul se bazează într-adevăr pe 
concepte, dar pe concepte vizuale. Conceptul vizual al unei mîini constă dintr-o bază rotundă, adică palma, 
din care răsar degetele, ca un fel de ţepi drepţi, în formă de raze solare, numărul lor fiind determinat, aşa cum 
vom vedea, de considerente pur vizuale. 

Viaţa mintală a copiilor este strîns împletită cu experienţa lor senzorială. Pentru mintea tînără, lucrurile 
sînt aşa cum ele arată, sună, se mişcă sau miros. Dacă mintea copilului conţine vreun fel de concepte 
nonperceptuale, acestea trebuie să fie foarte puţine, iar influenţa lor asupra reprezentării picturale nu poate fi 
decît neglijabilă. Dar chiar dacă copilul are conceptele nonperceptuale ale rotunjimii, simetriei sau 
rectiliniarităţii — şi cine ne-ar putea spune din ce material sînt alcătuite aceste concepte? — cum ar putea ele 
oare să fie transpuse în forme vizuale? 

Trebuie de asemenea să ne întrebăm: de unde provin aceste concepte la început? Dacă ele se nasc din 
experienţa vizuală, putem oare crede că materia primă vizuală iniţială este prelucrată şi transformată într-o 
„abstracţie" nonvizuală doar pentru a fi retranspusă apoi în formă vizuală în cadrul creării de imagini? Sau, 
dacă aceste concepte sînt transmise copiilor de către persoane mai în vîrstă, iar primitivilor prin convenţiile 
culturale, cum se poate realiza aceasta în mod nonvizual? 



Speculaţia psihologică a bătut multă monedă pe tema simţului tactil. Presupunîndu-se că percepţia 
vizuală se întemeiază pe proiecţii optice, s-a considerat că simţul vederii nu este capabil să trasmită o 
imagine veridică a felului cum se prezintă în realitate obiectele tridimensionale. Aceste cunoştinţe trebuiau 
aşadar să provină din simţul tactil. Se raţiona: pipăitul nu depinde de proiecţiile transmise cu ajutorul luminii 
prin spaţiul gol; pipăitul se bazează pe contact direct cu obiectele. El se exercită din toate părţile. Putem deci 
considera că pipăitul ne dă informaţii obiective. 

Ipoteza sună bine şi, de fapt, nu putem să ne îndoim de interacţiunea efectivă a vederii şi pipăitului în 
toate stadiile dezvoltării omeneşti. Prioritatea pipăitului sau a „comportamentului motor" este însă o altă 
problemă. Ea pare a fi o simplă presupunere nesprijinită de dovezi. Arnold Gesell, specializat în psihologia 
copilului, afirma cu ani în urmă că „prehensiunea oculară o precede pe cea manuala". El scria: „Natura a dat 
prioritate simţului vederii. Cu şase luni înainte de naştere, ochii fătului fac mişcări uşoare şi independente 
sub pleoapele lipite. Cu timpul ei ajung să se mişte la unison, astfel încît copilul se naşte cu doi ochi 
combinaţi parţial într-un singur organ. ... Sugaciul ,apucă' lumea cu ochii mult înainte de a o apuca cu 
mîinile, faptul fiind foarte semnificativ. In primele opt săptămîni de viaţă, mîinile copilului stau mai mult 
strînse pumn, pe cînd ochii şi creierul sînt active, privind, căutînd şi, într-un mod rudimentar, apucînd şi 
înţelegînd". Recent, T.G.R. Bower a conchis, pe baza unor experimente ingenioase, că sugarii ajung să-şi dea 
seama de soliditatea şi tangibilitatea obiectelor fizice pe calea experienţei vizuale, şi nu prin contribuţia 
principală a simţului tactil. 

Acest lucru nu ne surprinde dacă ne dăm seama că a sesiza forma unui obiect prin pipăit nu este deloc 
mai simplu sau mai direct decît a o sesiza prin văz. Desigur, există o distanţă materială între ochi şi cutia pe 
care aceştia o văd, în timp ce mîinile se află în contact nemijlocit cu cutia. Dar mintea nu participă la 
caracterul nemijlocit al contactului realizat acolo. Ea depinde exclusiv de senzaţiile generate în organele de 
simţ. Atunci cînd mîinile explorează cutia, în piele sînt stimulate, independent unele de altele, aşa-numitele 
„puncte tactile". Imaginea tactilă a unei suprafeţe, a unei forme sau a unui unghi trebuie să fie compusă de 
creier, la fel cum acesta obţine imaginea vizuală dintr-o multitudine de stimulări retiniene. Pipăitul nu 
realizează direct nici distanţa, nici mărimea fizică. Tot ceea ce se transmite la creier sînt mesaje despre 
extensiile şi contracţiile musculare ce se produc atunci cînd mîna se întinde sau se întoarce după un colţ. 
Cînd cineva se mişcă prin spaţiu, creierul persoanei respective înregistrează o succesiune de mişcări ale 
picioarelor. Aceste senzaţii nu conţin în sine spaţiul. Pentru a recepta spaţiul pe cale kinestezică, creierul 
trebuie să obţină această experienţă din mesaje senzoriale care n-au caracter spaţial, cu alte cuvinte, 
kinestezia implică acelaşi tip de sarcină ca şi văzul, doar că modul de realizare pare cu mult mai greu de 
înţeles în cazul kinesteziei (atît de greu încît, după cîte ştiu, nici un psiholog n-a încercat pînă acum să 
descrie acest proces). Nu ne putem îndoi că senzaţiile ce provin din organele tactile, de la muşchi, tendoane 
şi articulaţii, contribuie enorm la modul în care devenim conştienţi de spaţiu şi de forme. Dar încercînd să 
eludăm problemele percepţiei vizuale prin referiri la kinestezie nu reuşim decît să cădem din lac în puţ. 

Teoria intelectualistă a fost aplicată nu numai la desenele copiilor, ci şi la toate felurile de artă 
„geometrică", puternic formalizată, mai ales la arta popoarelor primitive. Şi cum nu se prea poate susţine că 



orice artă se naşte din concepte nonvizuale, această teorie a dus la afirmaţia că există două procedee artistice, 
diferite principial între ele. Copiii, pictorii din neolitic, indienii americani şi băştinaşii din Africa se bazează 
pe abstractizări intelectuale, realizînd o „artă conceptuală". Artiştii din peşterile paleoliticului, muraliştii de 
la Pompei şi pictorii europeni ai perioadei Renaşterii şi post-Renaşterii reprezentau ceea ce vedeau cu ochii, 
practicînd o „artă perceptuală". Această dihotomie absurdă este unul din principalele neajunsuri ale teoriei, 
ea ascunzînd faptul esenţial că acelaşi tip de formă bine definită pe care o găsim la loc de frunte în operele 
multor primitivi este indispensabil oricărei reprezentări „realiste" care merită numele de artă. Corpul 
omenesc desenat de un copil nu este cu nimic mai „schematic" decît un corp pictat de Rubens, ci e doar mai 
puţin diferenţiat. Şi, aşa cum subliniam mai sus, studiile foarte naturaliste făcute de Dlirer asupra mîinilor, 
feţelor, aripilor de păsări sînt opere de artă numai pentru că nenumăratele trăsături şi forme alcătuiesc 
imagini bine organizate, deşi complexe, care interpretează subiectul. 

Pe de altă parte, teoria intelectualistă neglijează importanta contribuţie adusă de observaţia perceptuală 
chiar şi lucrărilor foarte stilizate. Atunci cînd un băştinaş din Mările Sudului pictează marea agitată de vînt 
sub forma unui dreptunghi străbătut de paralele oblice, el redă trăsăturile esenţiale ale structurii vizuale a 
modelului într-un mod simplificat, dar absolut „nesimbolic". 

Ei desenează ceea ce văd 


O teorie atît de vădit în contradicţie cu faptele n-ar fi fost larg acceptată dacă ar fi existat o alternativă. 
Dar n-a existat atîta vreme cît se credea că perceptele se pot referi doar la cazuri individuale, particulare: o 
anumită persoană, un anumit cîine, un anumit copac. Orice noţiune generală despre persoane, cîini sau 
copaci ca feluri de obiecte trebuia să provină neapărat dintr-o sursă nonperceptuală. 

Această distincţie forţată între percepţie şi concepţie a fost înlăturată de dovezile că percepţia nu 
porneşte de la elemente particulare transformate apoi în abstracţii de către intelect, ci de la generalităţi. 

„Triunghiularitatea" este un percept primar, nu un concept secundar. Distincţia între diferitele 
triunghiuri individuale apare mai tîrziu, nu mai devreme. „Caninitatea" este percepută înainte de caracterul 
particular al cîinilor individuali. Dacă acst lucru e adevărat, ne putem aştepta ca primele reprezentări artistice 
bazate pe observaţie naivă să conţină generalităţi, adică trăsături structurale simple şi generale. Exact aşa 
constatăm că stau lucrurile. 


Copiii şi primitivii desenează generalităţi şi forme nonproiective tocmai pentru că ei desenează ceea ce 
văd. Dar aceasta nu explică totul. Neîndoielnic, copiii văd mai mult decît ceea ce desenează. La o vîrstă cînd 
ei disting uşor diferite persoane şi observă cele mai mici schimbări ale unor obiecte familiare, desenele lor 
sînt încă foarte nediferenţiate. Motivele trebuie să se afle în natura şi funcţia reprezentării picturale. 

Şi aici trebuie să înlăturăm din cale o prejudecată depăşită, dar tenace. Aşa cum se presupunea că orice 
percepţie vizuală realizează în întregime aspectul individual, tot astfel se considera că desenele şi alte 
imagini ţintesc la copierea fidelă a tot ceea ce vede desenatorul la modelul său. Acest lucru nu este 
nicidecum adevărat. Felul cum se prezintă o imagine acceptabilă a unui obiect depinde de criteriile 
desenatorului şi de scopul desenului. Chiar şi în practica adulţilor, un simplu cerc sau un punct este suficient 
pentru a indica un oraş, un corp omenesc, o planetă, putînd de fapt să slujească unui anumit scop mult mai 




bine decît o imagine mai detaliată. Aşadar, cînd copilul se desenează pe sine ca o simplă configuraţie de 
cercuri, ovale şi linii drepte, el poate face aceasta nu pentru că e tot ceea ce vede cînd se priveşte în oglindă 
şi nu pentru că e incapabil să producă o imagine mai fidelă, ci pentru că desenul lui simplu îndeplineşte toate 
condiţiile cerute de el unei imagini. 

O altă diferenţă fundamentală între percepţie şi imagine trebuie de asemenea discutată aici. Dacă 
percepţia constă nu în înregistrarea fidelă, „fotografică", ci în sesizarea trăsăturilor structurale globale, pare 
evident că asemenea concepte vizuale nu au o formă explicită. De pildă, vederea formei unui cap de om 
poate implica vederea rotunjimii acestuia. Dar, evident, această rotunjime nu este o trăsătură perceptuală 
tangibilă. Ea nu se materializează în vreun cap sau în vreun număr de capete. Există forme ce reprezintă 
perfect rotunjimea — cercul, sfera. Totuşi chiar şi aceste forme reprezintă, şi nu constituie, rotunjimea, iar un 
cap nu e nici cerc, nici sferă. Cu alte cuvinte, dacă vreau să reprezint rotunjimea unui obiect, bunăoară a 
capului, nu pot să mă bazez pe vreo formă realmente dată a acestuia, ci trebuie să găsesc sau să inventez o 
formă care va întruchipa satisfăcător generalitatea vizuală „rotunjime" în lumea obiectelor tangibile. Atunci 
cînd copilul foloseşte un cerc pentru a reprezenta capul, acest cerc nu îi este dat în cadrul obiectului. El este o 
pură invenţie, o realizare remarcabilă, la care copilul ajunge doar după experimentări laborioase. 

Ceva similar este valabil şi în cazul culorii. Culoarea majorităţii obiectelor nu este deloc uniformă în 
spaţiu sau în timp; ea nu este identică la diferite exemplare din acelaşi tip de obiecte. Culoarea pe care 
copilul o dă arborilor din desenele sale cu greu ar putea fi socotită o nuanţă specifică de verde, aleasă dintre 
sutele de nuanţe văzute la copaci. Ea este o culoare ce corespunde impresiei generale pe care o dau aceştia. 
Şi aici avem de-a face nu cu o imitaţie, ci cu o invenţie, cu descoperirea unui echivalent ce reprezintă 
trăsăturile semnificative ale modelului cu mijloacele unei anumite tehnici. 

Conceptele reprezentaţionale 

Putem exprima mai net acelaşi lucru spunînd că realizarea imaginilor de orice fel necesită folosirea 
conceptelor reprezentaţionale. Aceste concepte oferă echivalentul într-o anumită tehnică a conceptelor 
vizuale pe care artistul vrea să le redea şi ele îşi găsesc manifestarea exterioară în ceea ce se realizează cu 
creionul, cu penelul ori cu dalta. 

Tocmai formarea unor concepte figurative, mai presus de orice altceva, îl distinge pe artist de nonartist. 
Receptează oare artistul lumea şi viaţa în alt fel decît omul obişnuit? N-avem nici un motiv temeinic să 
credem aşa ceva. Desigur, artistul trebuie să fie adînc preocupat şi impresionat de trăirile sale. El trebuie de 
asemenea să aibă înţelepciunea de a găsi semnificaţii în întîmplările particulare, înţelegîndu-le ca simboluri 
ale unor adevăruri universale. Aceste calităţi sînt indispensabile. Dar nu numai artiştii le posedă. Privilegiul 
artistului este capacitatea de a sesiza natura şi înţelesul unei trăiri în raport cu o anumită tehnică artistică 
putînd astfel să le facă tangibile. Nonartistul este lăsat „fără grai" de rodul înţelepciunii sale senzoriale. El 
nu-i poate da o formă materială adecvată. El se poate exprima pe sine mai mult sau mai puţin inteligibil, dar 
nu-şi poate exprima trăirea. în momentele în care o fiinţă umană este artist, ea găseşte o configuraţie pentru 
structura informă a celor receptate. 



De ce oare anumite peisaje, amănunte sau gesturi „au efect"? Deoarece ele sugerează, într-o anumită 
tehnică artistică, o formă semnificativă pentru un adevăr pertinent. Căutînd asemenea trăiri semnificative, 
artistul priveşte în jur cu ochii pictorului, sculptorului, dansatorului sau poetului, reacţionînd la ceea ce se 
potriveşte formei sale. Plimbîndu-se pe cîmp, un fotograf poate privi lumea cu ochii aparatului fotografic, 
reacţionînd doar la ceea ce „iese" în fotografie. Dar artistul nu este totdeauna artist. Matisse a fost întrebat 
odată dacă vede tomatele la fel cînd le mănîncă şi cînd le pictează. „Nu", a răspuns el, „cînd le mănînc le văd 
ca toată lumea." Capacitatea de a prinde „sensul" tomatei în formă picturală distinge reacţia pictorului de 
gestul amorf, nesatisfăcător, cu care reacţionează nonartistul la ceea ce poate constitui o trăire foarte ase¬ 
mănătoare. 

Experimentele cu copii ne-au ajutat să înţelegem importanţa conceptelor reprezentaţionale prin aceea 
că au dezvăluit diferenţa dintre recunoaştere şi imitare. David Olson a dus muncă de pionierat; încercînd să 
explice de ce într-un anumit stadiu de dezvoltare copiii pot recunoaşte o diagonală, diferenţiind-o de o 
verticală sau de o orizontală, dar nu pot imita o diagonală model nici prin desen şi nici prin aranjarea unor 
puluri pe o tablă de şah. într-unul din experimentele sale, copiilor li s-a arătat un aranjament în diagonală pe 
tabla de şah, în care pulul din dreapta jos era deplasat cu o pătrăţică spre stînga. Toţi copiii au spus imediat 
că linia nu era o diagonală perfectă, dar nici unul dintre ei n-a putut să precizeze de ce, sau să corecteze 
abaterea aducînd pulul la locul potrivit. 

Singurul mod eficace de a rezolva problema a fost să se atragă atenţia copiilor asupra componentelor 
formale ce contribuie la realizarea unei diagonale: începeţi dintr-unul din colţurile de jos, mergeţi de-a 
curmezişul spre colţul opus de sus, nu vă abateţi pe verticală sau pe orizontală etc. Cu alte cuvinte, copiii 
trebuiau să înveţe nu numai conceptul vizual al diagonalei, ci şi trăsăturile formale ce-1 alcătuiau. 
„Diferenţa", am arătat eu în această privinţă, „nu este în primul rînd între percepţie şi reprezentare, ci între 
percepţia efectului şi percepţia formei, aceasta din urmă fiind necesară pentru reprezentare." 

Fie că sînt învăţaţi să facă aceasta, fie că nu, copiii îşi însuşesc pînă la urmă arta desenării diagonalelor. 
Aşa cum vom vedea, în timpul dezvoltării desenului spontan copiii asimilează mai întîi relaţia dintre 
orizontal şi vertical, trecînd apoi de aici la direcţiile oblice. Cu alte cuvinte, ei dobîndesc conceptele 
reprezentaţionale de care au nevoie pentru a mînui forme şi relaţii formale din în ce mai complexe. 

Tipurile de forme pe care le poate folosi un novice sînt uneori definite Prin termenul de „scheme". 
Acest termen n-ar fi prea nepotrivit dacă, aşa cum spuneam mai sus, el nu s-ar aplica întregii arte şi n-ar avea 
conotaţii negative. Din păcate, el implică adesea faptul că copilul este limitat de convenţii rigide care îi leagă 
ochii şi mîinile în tipare primitive şi care trebuie sfărîmate ca o găoace de ou pentru ca tînărul să-şi poată 
dobîndi libertatea în expresie. O asemenea părere nu poate decît stînjeni înţelegerea, ducînd la practici 
educaţionale dăunătoare. Atunci cînd urcăm o scară trebuie mai întîi să „cucerim" prima treaptă pentru a 
ajunge la a doua; totuşi această primă treaptă nu este un obstacol în calea spre a doua, ci mai degrabă o 
premisă obligatorie în atingerea ei. La fel, primele concepte reprezentaţionale nu sînt „cămăşi de forţă", ci 
forme indispensabile ale primelor concepţii. Simplitatea lor se potriveşte cu nivelul de organizare al minţii 
tînărului desenator. Pe măsură ce mintea se rafinează, imaginile create de ea devin mai complexe, cele două 



procese de creştere susţinîndu-se în permanenţă reciproc. La niveluri de mare complexitate, conceptele 
reprezentaţionale nu mai sînt atît de uşor detectabile ca în operele timpurii, dar, departe de a fi depăşite sau 
abandonate de către artistul matur, ele rămîn — într-un mod adecvat bogăţiei gîndirii sale — acele forme 
indispensabile care numai ele îi pot permite să exprime ce are de exprimat. 

Gustaf Britsch este primul care a demonstrat sistematic că forma picturală se dezvoltă în mod organic 
după reguli bine definite, de la imaginile cele mai simple spre imagini tot mai complexe, în cadrul unui 
proces de diferenţiere treptată. Britsch a arătat caracterul nesatisfăcător al demersului „realist", care nu găsea 
în desenele copiilor decît o imperfecţiune agreabilă şi care aborda fazele dezvoltării lor doar sub aspectul 
unei „corectitudini" crescînde. Ca profesor de artă, Britsch n-a recurs la psihologia percepţiei, dar 
constatările lui susţin tendinţele mai recente din acest domeniu, fiind la rîndul lor susţinute de ele. Ca mulţi 

alţi pionieri, atacînd demersul realist, Britsch pare să-şi fi împins ideile revoluţionare spre extrema cealaltă. 
După cît se poate stabili din scrierile publicate sub numele lui, analiza lui Britsch acordă un rol neaînsemnat 
influenţei obiectului perceput asupra formei picturale. Pentru el dezvoltarea formei este un proces mintal 
autonom, o dezvoltare ce se aseamănă cu creşterea unei plante. Dar tocmai această unilateralitate face 
prezentarea sa şi mai remarcabilă; iar eu trebuie să admit că atunci cînd încerc să descriu unele faze ale 
dezvoltării formale ca interacţiuni între concepte perceptuale şi concepte reprezentaţionale, pornesc de la 
temelia aşezată de Britsch. 

Desenul ca mişcare 

Ochiul şi mîna sînt părinţii activităţii artistice. Desenul, pictura şi modelajul sînt tipuri de 
comportament motric al omului şi se poate presupune că ele s-au dezvoltat din două feluri mai vechi şi mai 
generale de asemenea comportament: mişcarea expresivă şi mişcarea descriptivă. 

Primele mîzgăleli ale unui copil nu sînt menite a fi reprezentări. Ele constituie o formă plăcută de 
activitate motrică, prin care copilul îşi exersează membrele. La ea adăugîndu-se plăcerea de a vedea urme 
produse prin mişcarea viguroasă a braţelor încoace şi încolo. Este o trăire stimulatoare să creezi ceva vizibil 
care n-a existat mai înainte. Acest interes pentru creaţia proprie poate fi observat şi la cimpanzeii care îşi 
„văruiesc" cuşca cu bucăţi de argilă albă sau care se joacă cu o pensulă înmuiată în vopsea. Este vorba de o 
plăcere senzorială simplă ,a cărei intensitate nu scade nici chiar la artistul adult. 

Copiii au mare nevoie de mişcare, şi astfel desenul începe ca un fel de zbenguială pe hîrtie. Forma, 
întinderea şi orientarea trăsăturilor sînt determinate de construcţia mecanică a braţului şi a mîinii, ca şi de 
temperamentul şi dispoziţia copilului. Găsim aici începuturile mişcării expresive, adică manifestările stării de 
spirit momentane a desenatorului, ca şi ale trăsăturilor lui de personalitate mai constante. Aceste calităţi 
mintale se reflectă totdeauna în viteza, ritmul, regularitatea sau iregularitatea şi în forma mişcărilor 
corporale, punîndu-şi astfel pecetea asupra modului de mînuire a creionului sau penelului. Caracteristicile 
expresive ale comportamentului motor au fost studiate sistematic în felul de a scrie de către grafologi, dar ele 
contribuie de asemenea mult la stilul pictorilor şi sculptorilor, aşa cum vom vedea mai tîrziu. 

Pe lîngă însuşirea sa expresivă, mişcarea este şi descriptivă. Spontaneitatea acţiunii este controlată de 
intenţia de a imita proprietăţi ale unor acţiuni sau obiecte. Gesturile descriptive implică folosirea mîinilor şi 



braţelor, adesea susţinute de întregul corp, pentru a arăta cît de mare sau de mic, cît de rapid sau de lent, cît 
de rotund sau de unghiular, cît de departe sau cît de aproape este ceva, sau a fost, sau ar putea fi. Asemenea 
gesturi se pot referi la obiecte sau acţiuni concrete — bunăoară şoareci, munţi, întîlnirea dintre două 
persoane — dar şi, figurat, la mărimea unei sarcini, la improbabilitatea unei acţiuni ori la un conflict de 
păreri. Reprezentarea picturală deliberată îşi are probabil sursa motorie în mişcarea descriptivă. Mîna care 
trasează forma unui animal în aer în timpul unei conversaţii nu e departe de a fixa această formă pe nisip sau 
pe un perete. 

Obişnuiam să considerăm de la sine înţeles faptul că comportamentul motor al artistului este doar un 
mijloc către scopul producerii de picturi sau sculpturi şi că el nu contează în sine mai mult decît acţiunea 
fierăstrăului şi rindelei în munca unui ebenist. în epoca noastră însă, aşa-numiţii „pictori gestuali" (action 
painters) au subliniat calitatea artistică a mişcării executate în timpul producerii unei opere de artă, şi n-a 
existat probabil niciodată un artist pentru care măcar unele dintre proprietăţile expresive ale trăsăturii şi ale 
mişcării corporale să nu constituie o parte din „mesaj". 

Acest aspect reprezentaţional al comportamentului motor este foarte vizibil la copiii mici. Jacqueline 
Goodnow arată că atunci cînd li se cere unor copii de grădiniţă să îmbine o serie de sunete cu o serie de 
puncte, ei desenează punctele în linie de la stînga la dreapta, fără să lase însă spaţii libere pe hîrtie pentru a 
marca pauzele dintre grupurile de sunete. în schimb ei fac adesea pauze motorii: marchează două puncte, 
apoi pauză, din nou două puncte şi aşa mai departe. Pentru ei această schemă se conformează modelului 
sonor, chiar dacă pauzele nu apar pe hîrtie. Figura 119 reprezintă felul în care o fetiţă de patru ani a desenat 
un om care tundea o peluză. Maşina de tuns iarbă, în dreapta, este redată printr-un vîrtej nu numai pentru că 
rotogoalele redau vizual mişcarea caracteristică a maşinii, dar şi pentru că braţul fetiţei a reprodus mişcarea 
ca gest în timpul desenării ei. 



Figura 119 



în acelaşi chip, succesiunea în care sînt desenate diferitele părţi ale unei persoane este semnificativă 
pentru copil, chiar dacă această succesiune nu transpare în imaginea finală. La început este adesea desenat 
întîi conturul persoanei, fiind apoi îmbrăcată convenabil cu haină şi pantaloni. Mai ales copiii cu vederea 
slabă şi cu debilitate mintală se mulţumesc uneori cu simpla legătură temporală, în actul desenării, a unor 
elemente ce se asociază. Aceşti copii nu-şi dau osteneala să redea vizual legătura pe hîrtie, ci împrăştie ochii, 
urechile, gura şi nasul aproape la întîmplare. Ordinea în care copiii produc diferitele părţi ale desenelor lor 
este foarte importantă pentru sensul psihologic al activităţii şi nu trebuie neglijată în nicio cercetare. 

Aceasta ne aminteşte de una din cele mai însemnate trăsături ale artei vizuale, şi anume aceea că orice 
activitate picturală manuală — spre deosebire de fotografie — se desfăşoară secvenţial, pe cînd produsul 
final este văzut dintr-o dată. La nivelul cel mai elementar acest lucru se dezvăluie în deosebirea dintre ceea 
ce simţim cînd trasăm o linie şi o vedem alungindu-se pe hîrtie, ca o linie care creşte într-un film de 
animaţie, şi produsul final static, din care această dinamică în bună parte a dispărut. Ruta circulară a unei 
linii este foarte diferită ca natură de simetria centrică a cercului bidimensional care constituie produsul final. 

Sarcina artistului este îngreunată nu numai de faptul că el nu se poate baza pe mişcarea vie simţită în 
timpul lucrului, dar şi de dificultatea de a trebui să aibă în minte un întreg, parţial prezent şi parţial completat 
pe măsură ce lucrarea avansează, în timp ce el produce doar o mică parte. Cum să desenăm conturul stîng al 
unui picior fără a-1 putea corela cu conturul drept, care încă nu există? Sub aspectul strategiei generale, 
succesiunea în care artistul creează o operă este importantă şi caracteristică. De pildă, pentru ca întreaga 
compoziţie să depindă de scheletul structural fundamental, este de preferat ca acest schelet sa fie mai întîi 
schiţat în trăsăturile lui generale şi apoi, treptat, să fie perfecţionat ca întreg. Charles Baudelaire scria: „O 
pictură bună, fidelă şi la înălţimea visului ce i-a dat naştere, trebuie creată ca o lume. La fel cum creaţia ce o 
vedem este rodul mai multor creaţii, dintre care primele au fost totdeauna desăvîrşite de cele care urmau, tot 
astfel o pictură, dacă e tratată armonios, constă dintr-o serie de picturi suprapuse, fiecare strat nou dînd mai 
multă realitate visului şi făcîndu-1 să se ridice cu încă o treaptă spre perfecţiune. Pe de altă parte, totuşi, îmi 
amintesc că am văzut în atelierele lui Paul Delaroche şi Horace Vemet picturi enorme nu numai schiţate, ci 
parţial executate, adică deplin terminate pe anumite porţiuni, în timp ce altele apăreau doar sub forma unui 
contur alb sau negru. Am putea compara acest fel de lucrare cu o muncă pur manuală care trebuie să acopere 
o anumită întindere de spaţiu într-un anumit timp, sau cu un drum lung împărţit în numeroase etape. Cînd o 
porţiune e gata — e gata, iar cînd întregul drum a fost parcurs, artistul şi-a creat pictura." 

Cercul primordial 

A vedea forma organizată născîndu-se din mîzgălelile copiilor înseamnă a asista la una din minunile 
naturii. într-adevăr, privitorul nu poate să nu-şi amintească celălalt proces de creaţie — formarea vîrtejurilor 
şi sferelor cosmice din materia amorfă a universului. Din norii de trăsături în zigzag apar treptat forme 
circulare. La început ele sînt rotogoale, urme ale unor mişcări corespunzătoare ale braţului. Ele prezintă acea 
netezire sau simplificare a curbelor ce vine totdeauna odată cu practica motorie. Orice operaţie manuală 
ajunge după un timp la mişcări cursive de formă simplă. Caii ajung să ocolească într-o curbă perfectă colţul 
familiar al porţii grajdului. Rutele rotunjite ale şoarecilor ce aleargă printr-un labirint unghiular şi frumoasele 



spirale descrise în aer de un stol de porumbei sînt alte exemple de asemenea îndemînare motorie. Istoria 
scrisului arată că unghiurile sînt înlocuite prin curbe şi discontinuitatea prin continuitate pe măsură ce 
săparea lentă de inscripţii cedează locul unei scrieri cursive. Construcţia în formă de pîrghie a membrelor 
umane favorizează mişcarea curbilinie. Braţul pivotează în articulaţia umărului, iar cotul, încheietura carpală 
şi degetele asigură un grad mai subtil de rotaţie. Astfel primele rotogoale indică organizarea 
comportamentului motor după principiul simplităţii. 

Acelaşi principiu favorizează şi prioritatea vizuală a formei circulare. Cercul, care cu simetria sa 
centrică nu evidenţiează nicio direcţie anumită, este cea mai simplă schemă vizuală. Ştim cu toţii că obiectele 
aflate prea departe, care nu pot fi văzute în forma lor specifică, sînt percepute de regulă ca fiind rotunde. 
Perfecţiunea formei circulare ne atrage atenţia. Am arătat că rotunjimea pupilei face din ochii animalelor 
unul dintre cele mai ispitoare fenomene vizuale din natură. Un ochi fals pe aripa unui fluture simulează 
prezenţa unui adversar puternic, iar la reptile, peşti şi păsări, procedee complexe de camuflaj servesc la 
ascunderea discului trădător al pupilei. Experimentele Charlottei Rice au arătat că adesea copiii mici aleg 
cercul dintr-o înşiruire de forme diferite, chiar dacă li s-a spus să caute caroul, iar Goodnow ne spune că 
atunci cînd copiii desenează figuri umane ei încep cu cercul ce reprezintă capul. De fapt, aşa cum vom 
vedea, corpul omenesc se dezvoltă genetic din „cercul primordial", care la origine reprezintă întreaga figură. 

Cercul este prima formă organizată ce apare din mîzgălelile mai mult sau mai puţin întîmplătoare. 
Fireşte, nu trebuie să căutăm perfecţiunea geometrică în aceste desene. Nu numai că puterea de control motor 
şi ocular al copilului este insuficientă pentru producerea formei exacte, dar, mai important, din punctul de 
vedere al copilului nici nu e nevoie de aşa ceva. După cum arată Piaget şi Inhelder, primele forme sînt 
topologice şi nu geometrice, în sensul că ele vizează proprietăţi generale, nemăsurabile, cp rotunjimea sau 
rectiliniaritatea, iar nu întruchipări specifice, ideale. Adesea aceste forme seamănă suficient cu nişte cercuri 
sau mingi ca noi să putem înţelege despre ce e vorba, iar cînd studiem un mare număr de desene făcute de 
copii, învăţăm să distingem ceea ce vrea să fie cerc de mîzgăleli fără sens sau de alte forme — ovale ori 
dreptunghiulare. Observăm mai ales o diferenţă netă între simplul produs motor al rotaţiei şi forma deliberat 
rotundă şi închisă, controlată de ochiul desenatorului. Putem de asemenea presupune că foarte curînd în 
experienţa copilului linia curbă trasă cu creionul sau penelul se transformă într-un obiect vizual 
bidimensional — un disc perceput ca o „figură" aşezată pe un fond. Ne vom ocupa mai pe larg în capitolul 
„Spaţiu" de natura perceptuală a figurii şi fondului. Aici vom nota doar că acest fenomen duce la 
transformarea liniei unidimensionale trasă cu creionul în conturul perceput al unui obiect solid. 

Această transformaţie perceptuală susţine un alt fenomen fundamental din geneza artei picturale: 
recunoaşterea faptului că forme desenate pe hîrtie sau modelate din lut pot reprezenta obiecte din lumea 
reală, aflîndu-se faţă de ele în raportul semnificant — semnificat. Această descoperire a minţii copilului este 
atît de specific umană încît filozoful Hans Jonas a definit activitatea picturală drept cel mai hotărîtor şi mai 
caracteristic atribut al omului. Nu putem spune cu precizie în ce fază din dezvoltarea sa copilul ajunge să 
considere formele create de el ca reprezentaţionale. Saltul se produce probabil înainte ca el să confirme 
aceasta observatorului adult, arătînd spre mîzgălitura sa şi zicînd „cuţu!" Chiar după ce faza aceasta a fost 



vizibil atinsă, nu avem nici un motiv să credem că toate formele create de acum încolo sînt percepute de 
copil ca reprezentaţionale. 

S-a susţinut că copilul se inspiră, în privinţa primelor sale forme, din diferite obiecte rotunde, observate 
în mediul ambiant. Psihologul freudian vede în acestea sînul matern, cel jungian — mandala*, iar alţii indică 
soarele şi luna. Aceste speculaţii se bazează pe convingerea că orice calitate formală a unei imagini trebuie 
cumva obţinută din observarea lumii fizice. De fapt tendinţa fundamentală către cea mai simplă formă din 
cadrul comportamentului motor şi vizual este absolut suficientă ca să explice prioritatea formelor circulare. 
Cercul e forma cea mai simplă disponibilă în tehnica picturală, căci el este simetric organizat pe toate 
direcţiile în jurul unui centru. 

Totuşi, odată apărută forma circulară în arta picturală, ea stabileşte contactul cu forma similară a 
obiectelor percepute în ambianţă. Această asemănare stă la început pe o bază foarte largă, nespecifică. Ca să 
înţelegem utilizarea timpurie a formelor rotunde trebuie să ne amintim că şi adulţii folosesc cercuri sau 
globuri pentru a reprezenta orice formă, sau toate formele, sau nici una în mod anumit. Fiind forma cea mai 
nespecifică şi mai universală, sfera, discul şi inelul figurează la loc de frunte printre primele modele ale 
Pămîntului şi ale universului, nu atît ca fiind bazate pe observaţie, ci pentru că formele necunoscute sau 
relaţiile spaţiale necunoscute sînt reprezentate în chipul cel mai simplu posibil. După ce un zeu despărţise 
între ele cerul, apa şi uscatul, ne spune Ovidiu în Metamorfozele** sale „a rotunjit mai întîi pămîntul în forma 
unui glob mare, ca să fie deopotrivă în toate părţile sale." în modelele moleculare ale chimiştilor, particulele 
sînt reprezentate ca nişte bile, şi tot ca nişte bile erau atomii din care, după spusele atomiştilor greci, se 
compune lumea. Aşa cum adultul foloseşte această formă foarte generală atunci cînd alte detalii lipsesc ori 
nu sînt necesare, tot astfel copilul recurge la forme circulare în desenele sale pentru a reprezenta aproape 
orice obiect. Un trup omenesc, o casă, o maşină, o carte, ori chiar dinţii unui fierăstrău, aşa cum se vede în 
figura 120, desenată de un copil de cinci ani. Ar fi greşit că credem că copilul neglijează sau denaturează 
forma acestor obiecte. Ele apar rotunde doar ochilor celor adulţi. De fapt nu există o rotunjime deliberată 
înainte ca şi alte calităţi, cum ar fi unghiularitatea ori rectiliniaritatea, să stea la îndemîna copilului. în faza în 
care el începe să deseneze cercul, forma nu e încă diferenţiată. Cercul nu reprezintă rotunjimea, ci calitatea 
mai generală a „caracterului de lucru", adică starea compactă a unui obiect solid în raport cu fondul 
nedefinit. 

In filosofia jungiană, simbolul circular al intergralităţii eului (n. trad.) 


OVIDIU, Metamorfoze , trad. D. Popescu, Ed. Ştiinţifică, 1972 




Figura 120 


In cursul îmbogăţirii formelor iniţiale, mai curînd ori mai tîrziu copilul dezvoltă cercul primordial în 
două direcţii. Una este combinarea mai multor cercuri într-o imagine mai complexă. Figura 121 ilustrează 
felul cum copilul face experimente, plasînd mai multe cercuri concentric sau punînd un număr de cercuri 
mici înăuntrul unuia mai mare. „Conţinerea" este probabil cea mai simplă relaţie spaţială între unităţi 
picturale pe care copilul o asimilează. La nivelul cel mai elementar, două cercuri concentrice pot reprezenta 
o ureche cu cavitatea ei sau un cap cu faţa respectivă. Detalieri ulterioare ale temei „containerului" servesc la 
reprezentarea oamenilor dintr-o casă sau dintr-un tren, a mîncării dintr-o farfurie, a unor corpuri în 
veşmintele ce le acoperă. 




Figura 121 

Cealaltă dezvoltare a cercului duce la redarea razelor şi la crearea unor imagini de tip „solar", în care 
linii sau benzi drepte radiază dintr-un cerc central sau dintr-o combinaţie de cercuri concentrice. Dacă simpla 
rotunjime nu indică nicio direcţie în spaţiu, razele în schimb fac aceasta, întrucît însă familia de raze acoperă 
toate direcţiile mai mult sau mai puţin uniform, figura solară ca întreg operează încă într-un stadiu anterior 
celui de diferenţiere direcţională. Imaginea solară poate fi folosită ca motiv independent (figura 122 a); la 
diferite niveluri de diferenţiere ea poate apărea ca o floare (b), un copac cu frunze (c), penele de pe capul 
unui indian (d), un lac înconjurat de plante (e), un arbore cu crengi (f), un cap înconjurat de păr (g), o mînă 
cu degetele ei (h), soarele cu un miez de foc sau o lampă cu un bec în centru (i), ori, în sfîrşit, un om alergînd 
(k). 

Iată o bună ilustrare a felului cum o schemă formală, odată inclusă în repertoriul copilului, este folosită, 
în mod mai mult sau mai puţin identic, pentru a descrie diferite obiecte cu structură corespunzătoare. De 
pildă, figura 122 i, în care cercul interior era roşu, iar cel exterior galben, a fost utilizată de un copil pentru a 
reprezenta atît soarele, cît şi o lampă. Figurile 122 g, h şi k arată că, pentru a se menţine simetria de 
ansamblu structural simplă, modelul poate fi deformat considerabil. Părul, degetele şi picioarele apar de jur 
împrejurul bazei centrale, pentru a se păstra simetria centrică a întregului. Asemenea aplicaţii ale unei 
scheme dobîndite la o mare gamă de subiecte, adesea în dauna verso-similităţii, se pot întîlni chiar şi la cele 
mai înalte niveluri de gîndire umană — bunăoară, în formele caracteristice pentru stilul unui artist sau în 
conceptele fundamentale ale unei teorii ştiinţifice. 

Legea diferenţierii 

Vorbind despre cercul primordial m-am referit deja la diferenţiere. în forma sa cea mai elementară, 
acest principiu arată că dezvoltarea organică merge totdeauna de la simplu spre complex. în secolul al XIX- 
lea, cînd s-a născut ideea evoluţiei biologice,principiul a ajuns să însemne scindarea unei organizări unitare 
în mai multe funcţii specifice. Herbert Spencer prezintă acest demers în lucrarea sa Principii iniţiale (First 
Principles) din 1862, afirmînd că îl găsise în tratatul lui Karl von Baer asupra evoluţiei animalelor, publicat 
în 1828. După părerea lui Spencer, diferenţierea implică şi o dezvoltare de la indefinit spre definit, de la lipsă 
de ordine spre ordine. în epoca noastră, Piaget foloseşte conceptul pentru a arăta, de pildă, cum eul şi lumea 
exterioară, iniţial nediferenţiate, se separă într-o anumită fază a dezvoltării mintale. înaintea acestei 
diferenţieri, ne spune Piaget, „impresiile trăite şi percepute nu se ataşează unei conştiinţe personale simţite ca 
«eu» şi nici unor-obiecte concepute ca exterioare eului. Ele există pur şi simplu într-un bloc nedisociat sau 
sînt desfăşurate pe acelaşi plan care nu este nici interior nici exterior, ci la mijloc între aceşti doi poli". 

Pentru scopul nostru este util să îmbinăm principiul diferenţierii cu principiul gestaltist al simplităţii. în 
concordanţă cu premisa noastră că perceperea şi conceperea merg de la general spre specific, afirmăm 
înainte de toate că orice formă rămîne atît de nediferenţială pe cît o permite concepţia desenatorului asupra 
scopului urmărit. Dacă, de exemplu, scopul unui desen se mărgineşte la descrierea triunghiularităţii unei 
piramide ca deosebită de rotunjimea unui nor, desenul poate să arate pur şi simplu triunghiularitatea în raport 
cu rotunjimea. 

în al doilea rînd, legea diferenţierii ne spune că pînă în clipa cînd o trăsătură vizuală se diferenţiază, 
gama totală a posibilităţilor ei va fi reprezentată de cea mai simplă, structural vorbind, dintre aceste 


posibilităţi. De pildă, am menţionat că cercul, fiind cea mai simplă dintre toate formele posibile, reprezintă 
totalitatea formelor pînă cînd acestea se diferenţiază. Rezultă că în stadiul ce precede diferenţierea, cercul 
încă nu reprezintă rotunjimea — dinţii de ferăstrău din figura 120 nu sînt meniţi a fi rotunzi — ci doar 
include rotunjimea în gama nediferenţiată a tuturor formelor posibile. Doar atunci cînd alte forme, bunăoară 
linii sau pătrate, se diferenţiază clar, încep formele rotunde să reprezinte rotunjimea. Putem de asemenea 
exprima acest principiu spunînd, cu E. H. Gombrich, că înţelesul unei anumite trăsături vizuale depinde de 
alternativele luate în considerare de către desenator. Un cerc este un cerc doar atunci cînd există alternativa 
triunghiului. 




în acest sens este util să ne referim la distincţia făcută de lingvişti între unităţi marcate şi unităţi 
nemarcate. Ca exemplu John Lyons foloseşte cuvintele „cîine" şi „căţea". „Cîine" este nemarcat semantic 
(neutru), aplicîndu-se atît masculilor, cît şi femelelor (Ce cîine drăguţ ai ! E „băiat" sau „fată"?) Dar „căţea" 
este marcat (pozitiv), fiind restrîns în aplicare la femele. El poate fi folosit în contrast cu termenul nemarcat 
pentru a da acestuia din urmă un sens negativ în loc de neutru (E cîine sau căţea?). Lyons conchide că 
„termenul nemarcat are un sens general, neutru în raport cu un anumit contrast; însuşi sensul lui negativ mai 
specific, este derivat şi secundar, fiind o consecinţă a opoziţiei lui contextuale cu termenul pozitiv 
(nonneutru)." 

Paralela privind diferenţierea formelor vizuale este foarte apropiată. Cercul este o formă nemarcată, 
neutră, care reprezintă orice formă pînă în momentul cînd se opune explicit altor forme, marcate, cum sînt 
pătratele sau triunghiurile. Ca răspuns la opoziţia acestora, cercul preia funcţia semantică specifică de 
desemnare a rotunjimii. Totuşi, el trebuie încă să fie numit „nemarcat", căci chiar printre celelalte forme 
diferenţiate, cercul păstrează o generalitate şi simplitate proprie. 

Dezvoltarea formei poate fi prezentată ca o succesiune standard de trepte clar separate doar pentru 
scopurile unei teorii sistematice. Este posibil şi util să izolăm diferitele faze şi să le ordonăm după gradul lor 
crescind de complexitate. Dar această succesiune ideală nu corespunde decit aproximativ situaţiei existente 
într-un anumit caz particular. Diferiţi copii vor opta pentru faze diferite pe diferite perioade de timp. Ei pot 
sări peste unele din ele şi pot combina altele în modul lor personal. Personalitatea copilului şi influenţele 
mediului justifică aceste variaţii. Dezvoltarea structurii perceptuale este numai un factor, ascuns şi modificat 
de alţi factori, în procesul total al dezvoltării mintale. Mai mult, stadiile iniţiale rămîn valide chiar şi atunci 
cînd au fost depăşite iar copilul, dînd peste o dificultate, poate reveni la o soluţie mai primitivă. Figura 121 
ne arată un mod de experimentare cu cercuri concentrice, dar totodată ea indică un nivel superior prin 
sublinierea direcţiei orizontale în conturul alungit ce conţine un şirag de cercuri. Imaginile „solare" simple 
din figura 122 apar în desene care conţin forme relativ avansate de oameni, copaci şi case. 

Trebuie de asemenea să menţionăm că există un raport fix între vîrsta copilului şi stadiul desenelor lui. 
Aşa cum copiii avînd aceeaşi vîrstă cronologică diferă ca vîrstă aşa-zis mintală tot astfel desenele lor reflectă 
variaţii individuale în ritmul dezvoltării artistice. Goodenough a încercat să coreleze inteligenţa şi capacitatea 
de a desena folosind criteriile relativ mecanice ale redării realiste şi bogăţiei detaliului. Ar fi interesant să 
urmărim această pistă, recurgînd la criterii structurale pentru evaluarea desenelor şi la mijloace mai adecvate 
decît coeficientul de inteligenţă pentru determinarea maturităţii cognitive generale. 

Vertical şi orizontal 

Varietatea formelor create de copiii mici în desenele lor este, desigur, infinită. O morfologie 
cuprinzătoare a fost elaborată de Rhoda Kellogg. Eu îmi voi limita descrierea la cele cîteva trăsături 
esenţiale, care apar nu numai în operele copiilor, ci oriunde se recurge la forme în stadii de început ale 
concepţiei vizuale. 

Vizual, cea mai simplă linie este linia dreaptă. Dacă considerăm cercul ca limită a unei suprafeţe şi nu 
ca o simplă linie, linia dreaptă este prima formă liniară concepută de mintea omului. Acest lucru este 



întrucîtva ascuns de împrejurarea că pentru braţul şi mîna noastră, care trebuie să traseze liniile în practică, 
linia dreaptă nu este deloc cea mai simplă. Dimpotrivă, pentru a produce o linie dreaptă punem în mişcare un 
sistem muscular complex, cauza fiind aceea că braţele, antebraţele, mîinile şi degetele noastre sînt tot atîtea 
pîrghii, care urmează în mod firesc traiectorii curbe. Figura 123 ne arată schematic schimbările complicate 
de viteză, unghi şi direcţie necesare pentru ca o pîrghie articulată (pivotînd în jurul punctului C) să traseze o 
linie dreaptă (L) cu viteză uniformă. Trasarea unei linii relativ drepte este un lucru greu, mai ales pentru 
copii. Dacă totuşi dreptele apar frecvent în arta timpurie, aceasta ne dovedeşte importanţa ce li se acordă. 



Figura 123 

Linia dreaptă este o invenţie a vederii umane, realizată sub imboldul principiului simplităţii. Ea 
caracterizează formele create de om, dar rareori apare în natură, natura fiind o configuraţie de forţe atît de 
complexă încît linia dreaptă, produs al unei singure forţe ce acţionează nestînjenit, nu prea are prilejul să ia 
naştere. Delacroix notează în jurnalul său că linia dreaptă, serpentina regulată şi paralelele, drepte sau curbe, 
„niciodată nu apar în natură; ele există doar în creierul omenesc. Acolo unde oamenii le folosesc, elementele 
acţionează asupra lor, distrugîndu-le". Fiind cea mai simplă, linia dreaptă reprezintă toate formele alungite 
înainte de diferenţierea acestei trăsături. Ea reprezintă braţe, picioare, trunchiuri de copaci. Aşa-numitele 
siluete liniare par însă a fi o invenţie a adulţilor. Kerschensteiner, care a cercetat un mare număr de desene 
făcute de copii, afirmă că n-a găsit nicăieri o siluetă liniară cu trunchiul constînd dintr-o singură linie. Se 
pare că, pentru a-1 satisface pe copil, desenul trebuie să păstreze caracterul solid al „calităţii de lucru" cel 
puţin într-o singură unitate bidimensională. Formele ovale sînt folosite de timpuriu pentru a îmbina 
soliditatea cu „direcţionarea" — bunăoară, în reprezentările corpurilor de oameni sau animale. 

Liniile drepte par rigide în comparaţie cu cele curbe. Din acest motiv adulţii, pentru care linia dreaptă 
este doar una din numeroasele forme liniare, uneori interpretează greşit picioarele, braţele sau degetele 









drepte din desenele timpurii ca „ţepene" şi le folosesc în scop de diagnostic, ca simptome ale unei 
personalităţi rigide sau ca mijloace de exprimare a unei senzaţii momentane de „îngheţare", de pildă sub 
imperiul fricii. Asemenea interpretări greşite ne arată cît de important este să ţinem cont de legea diferenţierii 
şi să nu vedem în rectiliniaritate o formă specifică înainte ca ea să-şi fi părăsit funcţia de reprezentare a 
tuturor formelor alungite. în istoria artei, Heinrich Wolfflin ne-a prevenit că nu trebuie să privim 
„rigiditatea" reprezentărilor arhaice ca şi cum acele „Formmoglichkeiten" (posibilităţi formale) de mai tîrziu 
ar fi fost deja cunoscute. „Toate efectele sînt relative. Aceeaşi formă nu înseamnă mereu acelaşi lucru. 

înţelesul verticalei din portretele renascentiste diferă de cel din portretele primitivilor. In acestea ea este 
singura formă de reprezentare; în celelalte ea se distinge de alte posibilităţi, dobîndindu-şi astfel expresia 
specifică." 

Linia dreaptă introduce extinderea liniară în spaţiu şi, implicit, ideea de direcţie. Conform legii 
diferenţierii, prima relaţie ce se stabileşte între direcţii este cea mai simplă, şi anume unghiul drept, 
întretăierea ortogonală reprezintă toate relaţiile unghiulare pînă cînd se ajunge la stăpînirea explicită a 
oblicităţii si la diferenţierea ei de ortogonalitate. Unghiul drept este cel mai simplu pentru că el creează o 
imagine simetrică şi stă la baza reprezentării pe verticale şi orizontale, care domină întreaga noastră 
concepţie despre spaţiu. 

De fapt, atunci cînd se practică prima oară relaţiile spaţiale, ele sînt limitate la cea dreptunghică dintre 
orizontală şi verticală. Am arătat mai sus că un pătrat înclinat la 45° îşi schimbă complet caracterul. Unghiul 
drept obiectiv din colţuri este perceput ca un fel de acoperiş ascuţit, ale cărui laturi deviază oblic de la o axă 
de simetrie centrală. Vizual, acest unghi nu se identifică cu unghiul drept, şi din cauza raportului său mai 
complex cu cadrul vertical-orizontal, el este asimilat de-abia mai tîrziu, odată cu oblicitatea direcţiei în 
general. Testul de inteligenţă Stanford-Binet arată că un copil mediu de cinci ani poate copia un pătrat, pe 
cînd rombul poate fi copiat cu succes doar de un copil mediu de şapte ani. 

Diferenţa fundamentală dintre orizontală şi verticală este introdusă de atracţia gravitaţiei. Aceasta nu 
înseamnă totuşi că numai senzaţiile kinestezice explică rolul dominant al acestor direcţii spaţiale în procesele 
vederii. Se ştie astăzi că în cortexul vizual al pisicii există grupuri speciale de celule ce reacţionează doar la 
stimuli verticali, grupuri ce reacţionează la stimuli orizontali şi grupuri ce reacţionează numai la stimuli 
oblici. De direcţiile orizontale şi verticale se ocupă mai multe celule decît de direcţiile oblice. Dacă lucrurile 
stau la fel şi în privinţa creierului uman, aceasta ar însemna că, sub influenţa gravitaţiei, evoluţia a generat 
dominanta celor două direcţii fundamentale în sistemul nervos al omului. 

Preferinţa perceptuală pentru verticală şi orizontală există chiar şi la un nivel foarte elementar. Fred 
Attneave ne spune că dacă patru surse de lumină sînt dispuse în pătrat şi cele situate pe diagonale se aprind 
intermitent, privitorul vede luminile deplasîndu-se încoace şi încolo fie pe orizontală, fie pe verticală; el nu 
vede alternarea diagonalelor. 



Figura 124 

Introducerea axelor fundamentale contribuie masiv la stabilirea unui cadru spaţial solid. Figura 124 
prezintă această ordine nou dobîndită, impusă asupra unei serii de cercuri, ovale şi linii drepte în desenul 
unui copil de patru ani. „Cîinele" simplu din figura 125 este construit în întregime în acest sistem spaţial. 



Figura 125 



Figura 126, Mama şi fiica, ilustrează consecvenţa cu care o temă complicată se supune unei anumite legi 
formale. Structura generală a celor două figuri respectă strict cele două direcţii principale; modelul rochiei, 
ciorapii şi pantofii, dinţii şi încreţiturile grave care disting fruntea mamei de cea a fiicei se supun acestei legi 
cu o logică vizuală la fel de strictă. Mulţi artişti ar putea cu drept cuvînt să invidieze disciplina incoruptibilă 
impusă de copil realităţii, ca şi limpezimea cu care el interpretează un subiect complex. Desenul ne poate de 
asemenea arăta cum supravieţuiesc stadiile timpurii, atunci cînd s-a ajuns deja la stadii ulterioare. Pentru a 
reprezenta părul, copilul a revenit la mişcările dezorganizate din etapa mîzgălelilor, utilizînd forme spirale şi 
în zigzag, semicontrolate. Cercuri şi „sori" apar în reprezentarea obrajilor, a ochilor; a mîinii drepte a mamei, 
iar braţul drept pare să indice trecerea de la ortogonalitate spre nivelul superior al formelor încovoiate, care 
n-a fost încă atins în alte părţi. în sfîrşit, figura 127, copiată după un desen mai complex în creion colorat, 
demonstrează cum un singur procedeu formal — schema verticală-orizontală în formă de T — este folosit în 
mod ingenios pentru a reda două lucruri foarte diferite: corpul şi fusta fetei, şi stîlpul semaforului. Ar fi 
necesar un mare număr de exemple pentru a studia abundenţa nelimitată de invenţii formale obţinute de copii 
din relaţia simplă vertical-orizontal, fiecare dintre ele surprinzător de nouă şi, totodată, fidelă conceptului 
fundamental al obiectului. 



Figura 126 




Figura 127 

Ca toate procedeele picturale, relaţia vertical-orizontal se stabileşte mai întîi în cadrul unor unităţi 
izolate, fiind aplicată ulterior întregului spaţiu pictural. în primele desene o figură bine organizată intern 
poate pluti în spaţiu, total nelegată de alte figuri sau de planul pictural; pe cînd în figura 127 întreaga 
imagine, incluzînd limitele dreptunghiulare ale foii de desen, este integrată spaţial. Formele verticale ale 
trupurilor, plantelor şi stîlpilor sînt văzute în raport cu solul orizontal. Desenul a devenit o entitate vizuală 
unificată, în ansamblul căreia fiece detaliu îşi ocupă locul său bine definit. 

Cadrul vertical-orizontal rămîne caracteristic compoziţiei vizuale la fel cum măsura caracterizează 
muzica. Chiar dacă nici una dintre forme nu încorporează explicit aceste direcţii, toate formele prezente într- 

un tablou sînt percepute ca devieri de la ele. In picturile sale tîrzii, Piet Mondrian a redus concepţia sa despre 
lume la raportul dinamic dintre verticală ca dimensiune aspiraţiei şi orizontală ca fundament stabil. 
Obliciîatea 

Folosirea deliberată a oblicitătii trebuie diferenţiată atent de distribuţia întîmplătoare a direcţiilor 

spaţiale în lucrările timpurii. Ne ocupăm acum de o îmbogăţire controlată a cadrului vertical-orizontal. Mai 
întîi trebuie asimilat acest cadru, şi el rămîne baza de referinţă care, numai ea, face posibilă oblicitatea. 
Aceasta este totdeauna percepută ca o deviere; de aici, caracterul ei foarte dinamic. Ea introduce în mediul 
vizual diferenţa vitală dintre formele statice şi cele dinamice, care încă nu s-a stabilit în faza anterioară. 
Privind acum în urmă la figura 126, am putea fi ispitiţi să percepem braţele întinse ale mamei ca un gest de 
deznădejde, ca recunoaştere a unui eşec. Ar fi o interpretare greşită, deoarece la nivelul mai timpuriu relaţia 
ortogonală, diferenţa direcţională maximă, serveşte să clarifice distincţia funcţională dintre corp şi braţe. 
Numai după ce înţelegem divergenţa membrelor şi a torsului în cazul celui mai marcat contrast putem să o 
mînuim pentru devieri mai subtile. 



Întrebîndu-ne de ce se dezvoltă activitatea artistică de la simplu spre complex, înţelegem că trebuie 
examinaţi aici atît factori interni, cît şi factori externi. Intern, organismul se maturizează şi, devenind capabil 
de o funcţionare mai diferenţiată, apare imboldul aplicării acestei capacităţi. Acest lucru, totuşi, e de ne¬ 
conceput fără lumea exterioară, care oferă întreaga gamă a relaţiilor direcţionale şi care este mai bine 
înţeleasă în special prin distincţia dintre obiectele în repaus şi cele în mişcare. Mişcarea e atît de vital 
importantă pentru copil încît acesta simte o mare plăcere făcînd lucrurile să se mişte vizibil în desenele sale. 

Relaţiile oblice sînt aplicate treptat tuturor obiectelor desenate de copil. Ele permit acestuia să-şi facă 
reprezentările mai bogate, mai vii, mai veridice şi mai specifice. Să comparăm între ele figurile 128 şi 129, 
copiate după două desene făcute de acelaşi copil la interval de aproximativ un an. Figura 128 prezintă două 
detalii separate ale primului desen; figura 129 — o porţiune din al doilea. în primul caz, copacul şi floarea 
sînt realizate cu mijloacele mărginite ale unghiularităţii vertical-orizontal, în mod limpede şi consecvent. Dar 
copacul celălalt este mai interesant pentru ochi; el arată mai mult a copac, iar folosirea consecventă a 
unghiurilor oblice ne dă impresia unui lucru viu, în creştere. La prima girafă, principalele relaţii dintre cap, 
gît şi corp sînt redate prin unghiuri drepte. Există un început de oblicitate la picioare, dar acest rafinament 
pare a se datora nu atît spiritului de observaţie al copilului, cît lipsei de spaţiu. (Cum se întîmplă adesea, 
planificarea spaţială a copilului a fost insuficientă, astfel că atunci cînd a ajuns la picioare, a constatat că 
trebuie să le înghesuie pe laterală, ca să nu depăşească linia de bază a solului. După un an animalul păşeşte 
degajat, într-o atitudine mai vioaie, mai specifică unei girafe. Diferenţierea slujeşte nu numai la realizarea 
unei distincţii între părţi separate; ea contribuie de asemenea la o redare mai subtilă a formei. Linia de bază 
dreaptă a fost înlocuită cu un sol ondulat. 



Figura 128 Figura 129 

Sub toate aceste aspecte desenul ulterior face ca primul să ne apară rigid şi schematic; dar acest stadiu 
n-ar fi fost deplin asimilat dacă n-ar fi venit după primul. De aceea nu e recomandabil să învăţăm copilul 
cum să deseneze forme mai complexe — lucru uşor de făcut şi care flatează ambiţiile sociale ale copilului, 
chiar dacă îi stînjeneşte dezvoltarea cognitivă. Atunci cînd stadiul anterior este suficient explorat, imboldul 



de a atinge o complexitate mai mare duce spre progres, la timpul potrivit şi fără ajutor din afară. 

Dacă nouă adulţilor ne vine greu să credem că un lucru atît de simplu ca relaţia unghiulară dintre 
forme poate genera mari dificultăţi, ne putem edifica examinînd ambiguităţile perceptuale create de o 
mobilă, o masă, care are unghiuri de 120° pe lingă cele obişnuite, pe care le numim unghiuri drepte (figura 
130). Mese de acest fel sînt menite a fi mai utile celor care stau la ele, înlesnind stabilirea relaţiilor dintre 
oameni şi munca lor sau dintre oameni între ei. Grupate, asemenea mese pot genera forme noi, 
surprinzătoare. Se cere o anumită abilitate vizuală pentru a descrie cum vor arăta într-o anumită poziţie, sau, 
pur şi simplu, pentru a memora forma lor. în problemele practice, cum ar fi proiectarea mobilei, tindem să 
ne ataşăm de formele şi relaţiile ortogonale elementare. 



v 


Figura 130 

Fuziunea părţilor 

Pe întreaga durată a stadiilor iniţiale diferenţierea formelor se realizează mai ales prin adăugarea unor 
elemente autonome. De exemplu, copilul porneşte de la primele reprezentări ale figurii umane ca un simplu 
cerc, adăugind apoi linii drepte, dreptunghiuri sau alte unităţi. Fiecare dintre aceste unităţi este o formă 
geometrică simplă, bine definită. Ele sînt legate prin raporturi direcţionale la fel de simple, mai întîi pe 
verticală şi orizontală, ulterior şi oblic. Construcţia unor imagini întregi relativ complexe devine posibilă 
prin combinarea mai multor unităţi simple. 

Aceasta nu înseamnă că, în stadiul iniţial, copilul nu are un concept integrat al întregului obiect. 
Simetria şi unitatea ansamblului, ca şi planificarea proporţiilor arată că, între anumite limite, copilul 
conturează părţile gîndindu-se la locul lor final în imaginea completă. Metoda analitică îi permite însă să tra- 




teze în diferite momente particulare cîte o formă sau direcţie simplă. Unii copii extind acest procedeu la 
combinaţii foarte complicate, clădind întregul pe o ierarhie de detalii, ceea ce dezvăluie o observaţie atentă. 
Rezultatul nu este nicidecum sărăcăcios. 

Cu timpul, totuşi, copilul începe să îmbine mai multe unităţi cu ajutorul unui contur comun, mai 
diferenţiat. La această evoluţie contribuie atît ochiul, cit şi mîna. Ochiul se familiarizează cu forma complexă 
ce rezultă din combinarea elementelor, pînă cînd devine capabil să conceapă întregul complex ca o unitate. 
Cînd se realizează aceasta, ochiul conduce cu siguranţă creionul de-a lungul conturului neîntrerupt al unei 
întregi figuri umane, inclusiv braţele şi picioarele. Cu cît este mai diferenţiat conceptul, cu atît se cere mai 
multă dibăcie pentru a lucra astfel. La cele mai înalte niveluri, maeştrii „stilului liniar", cum sînt Picasso sau 
Matisse, merg, cu o precizie lipsită de orice ezitări, de-a lungul unui contur ce prinde toate subtilităţile 
musculaturii şi oaselor. Ţinînd însă seama de baza de la care porneşte copilul, chiar şi primele aplicaţii ale 
metodei necesită curaj, virtuozitate şi un simţ diferenţiat al formei. 

Fuziunea contururilor se acordă de asemenea cu actul motor al desenării. în faza mîzgălelilor, mîna 
copilului pendulează adesea ritmic cîtva timp fără să ridice creionul de pe hîrtie. Pe măsură ce se dezvoltă 
forma controlată vizual, copilul începe să facă unităţi net separate. Vizual, subdivizarea întregului în părţi 
clar definite contribuie la simplitate, dar pentru mîna ce se mişcă orice întrerupere este un obstacol. în 
istoria scrisului s-a produs o schimbare de la majusculele separate ale inscripţiilor monumentale la curbele 
curgătoare ale scrisului legat, în care mîna precumpăneşte asupra ochiului, asigurînd viteza. Tot astfel 
copilul, cu o uşurinţă crescîndă, adoptă curgerea continuă a liniei. Figura 131, un cal desenat de un copil în 
vîrstă de cinci ani, are eleganţa semnăturii unui om de afaceri. Măsura în care fiecare desenator permite 
factorului motor să influenţeze forma depinde considerabil de raportul dintre exprimarea spontană a 
temperamentului şi controlul raţional în cadrul personalităţii lui. (Acest lucru se poate demonstra 
convingător prin analiza grafologică a scrisului de mînă.) 



Figura 131 

Cei doi peşti din figurile 132 şi 133 sînt extraşi din desene făcute de acelaşi copil în epoci diferite.în 
prima pictură nu se poate observa decît o uşoară tendinţă spre fuziune la aripioarele zimţate. Corpul este 
construit din elemente geometrice simple, într-un raport de verticală-orizontală. Mai tîrziu întregul contur e 
trasat dintr-o singură mişcare îndrăzneaţă, neîntreruptă. Se vede cum acest procedeu sporeşte efectul de 


mişcare unificată, favorizează direcţia oblică şi atenuează unghiurile — de pildă, la coada peştelui. De 
asemenea el tinde să producă forme mai complexe decît cele pe care ochiul le poate realmente controla şi 
înţelege în această etapă. Astfel primul peşte, deşi relativ mai puţin interesant şi mai vioi, are o organizare 
mai reuşită. 



Figura 132 



Figura 133 

Bătaia cu bulgări de zăpadă din figura 134, desenată mai tîrziu de acelaşi copil, arată cum, în timp, 
experimentele cu forme mai diferenţiate i-au permis să modifice forma esenţial statică a diferitelor unităţi 
corporale. Mişcarea nu se mai limitează la orientarea relativă în spaţiu a diferitelor părţi, însuşi trunchiul 
fiind acum încovoiat. în această etapă, copilul abordează mai convingător figurile aşezate pe scaun, călare 
sau căţărate în copaci. Dincolo de încovoiere se află acea alterare a formei ce se foloseşte în racursi. Această 
ultimă diferenţiere este totuşi atît de rafinată încît rareori apare spontan, cu excepţia cazurilor simple de 



cercuri, pătrate sau dreptunghiuri. 

Diferenţa dintre combinarea unor elemente de bază şi modelarea unor unităţi mai complex structurate 
îşi găseşte paralele şi în alte activităţi ale minţii, în limbă, bunăoară, ea marchează deosebirea dintre 
sistemul englezesc de declinare, în cadrul căruia se adaugă prepoziţii unor substantive cu formă fixă, şi 
sistemul latin, mai complex, de declinare a substantivului în însăşi forma sa, chiar dacă în cazul limbii al 
doilea sistem nu îl precede neapărat pe primul. Sau, ca să cităm un exemplu din psihologia formării 
conceptelor, gîndirea primitivă concepe sufletul, pasiunea sau boala ca entităţi separate ce se adaugă la, sau 
se scad din, unitatea neschimbătoare a trupului ori minţii, pe cînd raţionamentul superior diferenţiat le 
descrie ca făcînd parte din, sau fiind produse de, funcţionarea internă a trupului ori minţii însăşi. Chiar şi în 
ştiinţa şi filozofia noastră asistăm la o trecere de la „gîndirea atomistă" mai primitivă, care interpretează 
fenomenele naturale prin relaţiile reciproce dintre elemente constante, la concepţia gestaltistă a unor procese 
de cîmp integrate. Muzicianul îşi va aminti poate de evoluţia de la tonuri constante, care îşi schimbă doar 
înălţimea deplasîndu-se pe linia melodică, la acorduri integrate, care îşi modifică structura internă în timpul 
progresiei armonice. 

într-un sens mai larg, dezvoltarea descrisă aici trebuie probabil privită ca o fază dintr-un proces 
continuu în care subdivizarea şi fuziunea alternează dialectic. O formă globală timpurie se diferenţiază prin 
subdivizare, bunăoară atunci cînd o figură ovală se separă într-un cap şi un tors. Această nouă combinaţie de 
unităţi simple cere o integrare mai pronunţată la un nivel superior care, la rîndul ei, va necesita o altă 
subdivizare, pentru un plus de rafinament, într-un stadiu ulterior — şi aşa mai departe. 

Mărimea 

Demersul „iluzionist" în reprezentarea vizuală ne face să presupunem că orice imagine reprezintă 
mărimea obiectelor aşa cum arată ele, sau cum sînt, sau cum preferă să le redea desenatorul. Se susţine că 
abaterile de la mărimea „reală" se datoresc lipsei de îndemînare sau neglijenţei în observaţie. Reproşuri ca 
„dimensiuni incorecte" sau „dimensiuni exagerate" sînt tipice în asemenea aprecieri. 

Din punct de vedere evolutiv, recunoaştem că în general este probabil ca dimensiunile obiectelor 
picturale să fie egale înainte de a se diferenţia. Presupunem că mărimile nu se diferenţiază decît dacă există 
motive întemeiate pentru aceasta. Aşadar întrebarea noastră nu va fi „De ce nu corespund realităţii relaţiile 
dimensionale din anumite picturi sau sculpturi?" ci, mai degrabă, „Ce îi determină pe copii şi pe alţi creatori 
de imagini să dea mărimi diferite obiectelor din imaginile lor?" 

Ierarhia bazată pe importanţă joacă, fără îndoială, un rol. în reliefurile egiptene, regii şi zeii sînt adesea 
mai mari decît dublul inferiorilor lor. Educatorii şi specialiştii în psihologia copilului afirmă că copilul 
desenează în dimensiuni mari lucrurile pe care le consideră importante. Rezultă însă de aici interpretări 
îndoielnice; ca, de pildă, atunci cînd Yiktor Lowenfeld ne spune că într-un desen ce reprezintă un cal sîcîit 
de muşte, musca are aproximativ aceeaşi mărime ca şi capul calului, din cauza importanţei ce îi acordă 
copilul. Asemenea explicaţii sînt uşor de dat, dar adesea ele ascund factori cognitivi mai hotărîtori. 

Să privim figura 135, o ilustraţie dintr-o ediţie veneţiană a Fabulelor lui Esop publicată în 1491. 
Vulpea flămîndă încearcă să-l facă pe corb, linguşindu-1, să scape din cioc bucata cea gustoasă. Logica 



vizuală a povestirii impune două elemente principale coordonate, vulpea şi corbul, comparabile cu calul şi 
musca din exemplul citat de Lowenfeld. Dat fiind că cele două elemente sînt de importanţă egală în cadrul 
relatării, nu există nici un motiv să li se acorde mărimi diferite în imagine. De fapt o asemenea diferenţă ar 
îngreuia citirea istorioarei ca un dialog între egali. Trebuie să admirăm caracterul potrivit al formei alese de 
desenator, care nu s-a lăsat abătut de la sarcina sa de o imitaţie mecanică şi vizual nejustificată a 
dimensiunilor naturale. 



Figura 135 


Asemănarea de mărime leagă elementele între ele. Este aproape imposibil să stabilim o relaţie vizuală 
directă între, bunăoară, o figură umană şi o clădire înaltă, dacă ambele sînt desenate la scară. Atunci cînd 
asemenea diferenţe marcate de mărime sînt necesare, artiştii în general fac legătura între unităţile mari şi 
mici din compoziţiile lor cu ajutorul unor elemente de mărime intermediară. 





Marc Chagall -1 and the village (1911) 

în pictura medievală, care nu se caracterizează prin naturalism mecanic, omul poate avea mărimea 
unei clădiri, iar un ctitor poate ţine în mînă lăcaşul religios ctitorit. Nu avem aici „macheta" unei biserici, ci 
biserica însăşi, tot aşa cum turnuleţul pictat totdeauna lîngă sfînta Barbara nu este un simbol, ci un turn, 
chiar dacă are înţeles simbolic. Aceste exemple arată cum se nasc diferenţele de mărime din considerente de 










înţeles, de pildă atunci cînd trebuie exprimată relaţia dintre creator şi creaţie, sau dintre un sfînt şi emblema 
sa. Ca să formulăm acest lucru mai tehnic, pentru ca un om să stea în cadrul uşii sau să se uite pe fereastră, 
mărimea lui trebuie redusă corespunzător. Pentru ca în desenul unui copil faţa să cuprindă în mod clar ochii, 
gura cu dinţii şi nasul cu nările, ca trebuie desenată mare — tot aşa cum Marc Chagall măreşte un cap de 
vacă, făcînd loc în el pentru o altă vacă şi o mulgătoare. Dacă, pe de altă parte, dimensiunile încă nu s-au 
diferenţiat, diversele părţi ale corpului — capul, trunchiul şi membrele — au cam acelaşi ordin de mărime 
(figura 136). 



Figura 136 

Ceea ce este valabil pentru mărimea obiectelor este de asemenea valabil pentru intervalele 
dintre ele. Nevoia unei reprezentări clare îl face pe copil să lase suficiente spaţii goale între obiecte 
— un fel de distanţă standard care, privită realist, pare uneori prea mare, iar alteori prea mică, în 
funcţie de subiect. Astfel poate fi nevoie de un braţ „supralung" pentru a lega o figură umană de 
mărul din pom, figura rămînînd la o distanţă convenabilă de acesta. Apropierea realistă dintre 
elementele picturale rămîne un răstimp incomodă sub raport vizual. Mărimea realistă este doar 
marginal importantă pentru dimensiunile obiectelor picturale, căci identitatea perceptuală nu 
depinde prea mult de ea. Forma şi orientarea în spaţiu a unui obiect rămîn neafectate de 
schimbarea mărimii, tot astfel cum în muzică o creştere sau o reducere a dimensiunii temporale 
printr-o modificare a ritmului nu stînjeneşte recunoaşterea unei teme. Lipsa de importanţă a mărimii 
vizuale este dovedită foarte izbitor de insensibilitatea noastră la permanentele schimbări de mărime 
ale obiectelor din mediul înconjurător datorită modificării distanţelpr. Cît priveşte imaginile, nimeni 
nu obiectează contra unei fotografii foarte mici reprezentînd un om sau împotriva unei statui uriaşe. 
Ecranul televizorului ne pare mic în raport cu camera dar, dacă îl privim cu atenţie cîtva timp, el 
devine un cadru acceptabil pentru persoane şi clădiri „reale". 

Mormolocii greşit numiţi astfel 

Cazul cel mai frapant de interpretare incorectă din cauza tendinţei iluzioniste îl constituie poate 
figurile de „mormoloci" — hommes tetards în franceză, Kopffiissler în germană. Se crede în general că în 
aceste desene foarte răspîndite copilul omite cu totul trunchiurile, prinzînd în mod greşit braţele de cap ori 



de picioare. Figurile 137 şi 138 desenate de copii aflaţi la vîrsta de patru ani ne prezintă cîteva dintre aceste 
creaturi misterioase. S-au emis mai multe teorii. S-a considerat astfel că copilul neglijează corpul, sau uită 
de el, sau chiar îl „suprimă" din pudicitate. Dacă examinăm procesul de dezvoltare, constatăm că aceste 
explicaţii nu rezistă, căci în desenele respective trunchiul nu este de fapt omis. 



Figura 137 



Figura 138 

în stadiul iniţial cercul reprezintă întreaga figură umană, tot aşa cum reprezintă numeroase alte obiecte 
întregi. Mai tîrziu, forma lui se diferenţiază prin adăugarea unor anexe. De exemplu, în figura 139 — o 
biserică desenată de un copil de opt ani — cercul originar este încă uşor de detectat. La figura umană sensul 
iniţial al cercului este restrîns treptat prin adăugiri. Există în esenţă două tipuri. în figura 137 cercul 
funcţionează ca reprezentare nediferenţiată a capului şi trunchiului. Iată de ce copilul are perfectă dreptate 
să prindă braţele şi picioarele de cerc. Doar adultului i se pare că din imagine lipseşte ceva. Cercul devine 
adesea un fel de oval, care poate conţine trăsăturile unei feţe în partea superioară sau unele indicaţii 
vestimentare în cele inferioare. Figura 138 ilustrează acest din urmă caz. în centru este o casă cu doi peşti în 
ea, în dreapta un cowboy şi în stînga o vacă. Cowboy-ul are un stomac în corpul său, iar vaca are două. 



Aceste stomacuri convin scopului nostru, căci ele arată că aici cele două verticale paralele sînt o 
reprezentare nediferenţiată a trunchiului şi picioarelor, cercul fiind acum limitat la funcţia de cap. Braţele se 
prind acolo unde trebuie — de verticale. Dubla funcţie a liniei ca unitate autonomă şi contur nu este încă 
nediferenţiată; cele două verticale sînt concomitent contururi (ale trunchiurilor) şi linii obiectuale (picioare). 
Se poate adăuga că o lipsă similară de diferenţiere este adesea evidentă în modul de reprezentare a altor 
părţi ale corpului. Trăsăturile feţei pot fi redate sub forma unui cerc cuprins în cercul mai mare al capului, 
înainte ca ele să se separe în ochi, nas şi gură; iar în figura 136, membrele nu sînt încă articulate, astfel încît 
pentru observatorul adult degetele pot părea prinse direct de braţe şi de gambe. 



Legea diferenţierii ne face să presupunem că distincţia dintre aspectele bi- şi tridimensionale din 
imagini n-a existat de la început. Aspectul bidimensional mai simplu, este „nemarcat" şi serveşte în ambele 
situaţii. Nimic nu distinge la început adîncimea de lipsa de adîncime, sau un obiect plat de unul 
volumic.Calităţile spaţiale ale unei farfurii sînt tratate la fel ca cele ale unei mingi de fotbal, şi toate 
lucrurile sînt la distanţă egală de observator. 

O cale potrivită de a înţelege cum reprezintă copiii spaţiul o găsim citind romanul fantastic Ţara 
suprafeţelor plane (Flatland) de E. A. Abbott. Această ţară este un tărîm bidimensional în care, spre 
deosebire de lumea noastră, totul se reduce cu o dimensiune. Zidurile caselor sînt simple contururi ale unei 
figuri plane, dar ele îşi îndeplinesc menirea, căci într-o lume plană nu poţi pătrunde printr-un contur închis. 
Locuitorii sînt forme planimetrice. Corpurile lor, de asemenea, sînt satisfăcător mărginite de o linie. Un 
oaspete din spaţiul tridimensional îi irită spunîndu-le că locuinţele lor sînt deschise: el îi poate vedea 
simultan înăuntrul şi în afara lor. Oaspetele dovedeşte că poate atinge măruntaiele unui băştinaş, provocînd 
o durere acută în pîntecele lui. Pentru locuitori casele nu sînt nici închise, nici deschise în partea de sus, căci 
ele nu au această dimensiune, iar măruntaiele oamenilor rămîn invizibile şi de neatins mulţumită liniei de 
contur ce le înconjoară. 

Cei care afirmă că copiii desenează case deschise şi stomacuri „radiografiate" seamănă cu intrusul din 



spaţiu. Ei nu-şi dau seama de logica admirabilă în baza căreia copilul îşi adaptează imaginile condiţiilor 
impuse de o tehnică bidimensională. Nu este de ajuns să spunem că copiii desenează interiorul obiectelor 
deoarece acest lucru prezintă interes pentru ei. Acest interes nu i-ar împiedica să se îngrozească la vederea 
unui om cu pîntecele deschis. îmi revine în minte o pictură australiană pe coajă de copac, în care conturul 
corpului unui cangur era vizibil umplut cu oase, organe şi intestine. Imaginea nu reprezenta o „secţiune" 
prin corpul animalului, cum am putea întîlni într-o carte de zoologie. Ea includea şi figura vînătorului, care 
vîna cangurul folosindu-se de arc şi săgeată. Evident, nimeni nu vînează o secţiune, ci un animal întreg şi 
viu. Aceasta dovedeşte că autorul nu intenţionase să reprezinte corpul cangurului ca „deschis" sau „transpa¬ 
rent". Tot astfel, gorila sătulă desenată de un copil (figura 140) nu este o secţiune sau un clişeu radiografie. 



Figura 140 


Acelaşi lucru rezultă şi din reprezentarea schematică pe care o vedem în figura 141. Desenul casei nu 
este o secţiune şi nici o vedere frontală transparentă. Avem aici echivalentul bidimensional al unei case. 
Dreptunghiul reprezintă un spaţiu cubic, iar conturul lui redă cele şase feţe ale acestuia. Figura se află înă¬ 
untru, complet înconjurată de pereţi. Doar o spărtură în contur ar putea crea o deschidere. Invenţia copilului 
dăinuieşte de-a lungul veacurilor, astfel că pînă şi în arta foarte realistă a unui Durer sau Altdorfer Sfînta 
familie se adăposteşte într-o clădire fără peretele din faţă, care este camuflat neconvingător ca o ruină 
prăbuşită. Iar în teatrul nostru modem, scena este acceptată fără ezitări de aceiaşi oameni care îl acuză pe 
copil că „face radiografii". 




Figura 141 

Aşa cum se arată în figura 141, desenele de acest fel prezintă părul ca un şir circular de linii, pornind 
toate din conturul capului. Redarea este foarte corectă, în sensul că linia circulară a conturului reprezintă 
întreaga suprafaţă a capului, care este astfel înfăţişat ca fiind acoperit cu păr peste tot. Şi totuşi metoda 
comportă o ambiguitate, provenind din faptul că inevitabil copilul o foloseşte concomitent în două scopuri 
diferite şi incompatibile. Evident, faţa nu e menită să se afle înăuntrul capului, ci pe suprafaţa lui exterioară, 
iar cele două linii oblice reprezintă braţele şi nu un fel de capă atîrnînd pe umeri şi înfăşurînd întregul trup. 
Aceasta înseamnă că unităţile bidimensionale din desene echivalează cu corpuri solide, cu aspecte 
bidimensionale ale exteriorului corpurilor solide, sau cu ambele, în funcţie de scopul urmărit. Relaţia dintre 
planitate şi adîncime nu s-a diferenţiat, astfel încît prin mijloace pur vizuale nu putem preciza dacă un cerc 
reprezintă un inel, un disc sau o minge. Tocmai datorită acestei ambiguităţi procedeul se foloseşte mai ales 
la nivel primitiv şi este repede abandonat de copiii din Occident. 

Procesul a fost demonstrat convingător într-un experiment al lui Arthur B. Clark, în care unor copii de 
vîrste diferite li s-a cerut să deseneze un măr străpuns orizontal de un ac de pălărie şi întors sub un anumit 
unghi faţă de privitor. Figura 142 d ne arată poziţia în care modelul era văzut de copiii. Figura 142 a 
reprezintă prima soluţie a problemei. Ea este logică în sensul că acul străbate întregul interior al cercului, 
care reprezintă interiorul mărului, dar e şi ambiguă prin aceea că linia dreaptă redă inevitabil un obiect 
unidimensional (acul), nu o suprafaţă. în stadiul următor, b, copilul face o primă concesie reprezentării pro¬ 
iective, arătînd că porţiunea centrală acului este ascunsă în măr. (Pentru un copil mai mic imaginea ar putea 
însemna două ace care ating mărul la exterior.) Dar conturul cercului încă reprezintă întreaga suprafaţă a 
mărului, lucru dovedit prin aceea că acul se opreşte la contur. în c conturul a devenit linia orizontului, iar 
suprafaţa cercului reprezintă faţa anterioară a mărului. Cu o anumită rafinare a formei aceasta aduce la 
soluţia realistă din d. Imaginea finală este corectă sub raport spaţial, dar ea sacrifică claritatea vizuală 
frapantă cu care elementele esenţiale ale concepţiei tridimensionale erau redate bidimensional în faza a. 
Diferenţierea dintre forma bidimensională şi cea tridimensională s-a înfăptuit, dar numai prin artificiul 
suspect de a face ca planul pictural să apară drept o imagine în spaţiul tridimensional. 




Figura 142 

Atît timp cît imaginea bidimensională nu se diferenţiază de cea proiectivă, planul pictural serveşte la 
reprezentarea amîndurora. Acest lucru se poate face pe două căi. Copilul poate folosi dimensiunea verticală a 
planului pictural pentru a distinge între vîrf şi bază şi pe cea orizontală pentru a distinge între dreapta şi 
stînga, obţinînd astfel un „spaţiu vertical" (proiecţie verticală). Sau el poate folosi cele două dimensiuni 
pentru a indica punctele cardinale într-o proiecţie orizontală, care generează un „spaţiu orizontal" (figura 
143). Obiectele verticale - oameni, copaci, ziduri, picioare de masă — apar clar şi caracteristic în spaţiul 
vertical, pe cînd grădinile, străzile, tăbliile meselor, farfuriile sau covoarele reclamă spaţiul orizontal. Pentru 
a complica încă şi mai mult situaţia, în spaţiul orizontal nu se poate reprezenta direct decît unul din 
nenumăratele planuri verticale, astfel încît desenul poate reda faţada unei case, dar nu şi, concomitent, părţile 
laterale fără să se recurgă la un artificiu de reprezentare indirectă. în mod similar, spaţiul orizontal poate 
cuprinde vasele de pe o masă dar nu şi, în aceeaşi imagine, cîinele care stă întins sub masă. 



Vorbind despre „metoda egipteană", arătam cum la un nivel timpuriu de reprezentare spaţială artistul 
alege pentru fiecare obiect sau parte a unui obiect aspectul care îl prezintă cel mai caracteristic. Se poate 
menţiona aici că tehnica foarte complexă şi realistă a filmului a redobîndit în parte efectele frapante ale 
acestei reprezentări elementare. Descompunînd lumea vizuală într-o succesiune de vederi parţiale, filmul a 
putut, bunăoară, să revină la principiul că unităţile unei comunicări vizuale sînt prin esenţă de aceeaşi 
mărime. Dacă se arată un om care priveşte la un fluture, filmarea în groplan poate face ca insecta să apară la 






fel de mare ca omul. Tot astfel, o modificare a unghiului de luat vederi va transpune imaginea de pe ecran 
din planul vertical în cel orizontal, astfel încît spectatorul poate vedea dintr-o parte nişte oameni aşezaţi la 
masă, iar în clipa următoare, de sus, mîncarea de pe masă. Acest procedeu este „justificat" din punct de 
vedere realist prin succesiunea vederilor în timp, care permite schimbarea distanţei ori a unghiului. în 
experienţa reală a spectatorului totuşi, aceste schimbări privind punctul de observaţie nu sînt tot atît de clar 
percepute. în esenţă el acceptă că lucrurile îi sînt prezentate în dimensiuni şi sub un unghi convenabil, fără să 
se întrebe dacă această corectitudine vizuală este sau nu fidelă realităţii. Desigur, în multe lucrări de artă 
modernă s-a renunţat deschis la orice pretenţie realistă: obiectelor li se dă în mod clar acea mărime şi acel 
unghi care concordă cu scopul vizual. 

Consecinţe educaţionale 

y y 

Discutînd cîteva dintre primele trăsături ale formei vizuale, am încercat să arăt în claritatea lor 
imaculată unele dintre acele elemente pe care s-a întemeiat dintotdeauna crearea de imagini. înţelegerea 
acestei evoluţii iniţiale trebuie însă de asemenea să-l ajute pe educator în evaluarea şi sprijinirea activităţii 
elevilor săi. Ideea principală este, fireşte, că operele copiilor, „primitivilor" etc. nu trebuie privite negativ, ca 
ceva nesatisfăcător, ceva ce trebuie depăşit — cu cît mai curînd cu atît mai bine — pe calea spre arta 
„competentă". Cele spuse pînă acum în acest capitol au demonstrat, sper, că forma vizuală, atunci cînd i se 
permite să evolueze nestînjenit, trece din fază în fază în mod legic, şi că fiecare fază îşi are propria ei 
motivare, propriile ei capacităţi de expresie, propria ei frumuseţe. Cum aceste faze de început sînt 
interdependente şi constituie baza oricărei realizări mature, ele trebuie parcurse fără pripeală. Lucrul este 
adevărat nu numai pentru copii, dar şi pentru dezvoltarea oricărui artist. „Un artist nu sare peste trepte", 
spunea Jean Cocteau; „dacă o face, îşi iroseşte timpul, căci va trebui să le urce din nou mai tîrziu". 

Discuţia noastră a evidenţiat, cred, că abaterile de la reprezentarea veridică nu se datoresc unor 
deficienţe, ci unei sensibilităţi spontane şi remarcabile pentru cerinţele artei respective. Urmărind 
manifestarea acestei capacităţi înnăscute, siguranţa deciziilor intuitive şi înaintarea logică de la simplu spre 
complex, profesorul se va întreba dacă nu e mai bine să-şi lase elevii singuri, în grija propriului lor 
discernămînt. Nu este oare arta una dintre acele deprinderi pe care putem şi trebuie să le învăţăm singuri? 
Da, într-o oarecare măsură. Orice intervenţie nepotrivită din partea profesorului poate tulbura judecata 
vizuală a elevilor sau îi poate lipsi de o descoperire pe care ar fi făcut-o cu mai mult folos ei înşişi. în 
această privinţă, profesorul de modă veche care dezvăluie artificiile perspectivei centrale nu este mai 
vinovat decît colegul său modern care îl face pe copil să umple cu vopsea rotogoale mîzgălite la întîmplare, 
sau decît primitivistul de tip nou care îl mustră: „E o pictură frumoasă, dar în clasa a doua încă nu facem 
nasuri!" A forţa copilul să facă „artă abstractă" este la fel de dăunător ca şi a-1 forţa să deseneze veridic. 

Acest lucru e adevărat la toate nivelurile de predare. Studentul în artă care imită maniera unui maestru 
cu vază e în primejdie de a-şi pierde capacitatea sa intuitivă de sesizare a ceea ce este corect sau greşit, 
luptîndu-se cu o formă de reprezentare pe care o poate copia, dar nu şi asimila. Propria sa operă, în loc de a- 
i părea atractivă şi convingătoare, îl pune în încurcătură. El a pierdut acea onestitate infantilă pe care toţi 
artiştii buni o păstrează şi care dă fiecărui mesaj cea mai simplă formă posibilă, oricît de complicat poate fi, 



obiectiv, rezultatul. Arnold Schonberg, care a compus unele dintre cele mai complicate piese muzicale 
create vreodată, spunea studenţilor săi că compoziţiile lor trebuie să le fie tot atît de fireşti ca mîinile şi 
picioarele. Cu cît le vor părea mai simple, cu atît vor fi mai bune. „Dacă ceea ce ai compus îţi pare foarte 
complicat, este bine să te îndoieşti pe loc de autenticitatea lui!" 

Şi totuşi profesorul de artă poate face mult. Ca şi colegii săi din alte domenii, el trebuie să urmeze 
calea de mijloc între două linii de minimă rezistenţă: să predea totul şi să nu predea nimic. Sugestia cea mai 
utilă născută din studiul fazelor de dezvoltare este că întreaga instrucţie trebuie întemeiată pe conştiinţa 
faptului că concepţia vizuală a elevilor evoluează după principii proprii şi că intervenţiile profesorului 
trebuie să ţină seama de ceea ce reclamă procesul individual de creştere în diferite momente. 

Exemplul cel mai bun pe care îl pot da provine din istoria artei. Descoperirea formulei geometrice a 
perspectivei centrale s-a produs în secolul al XY-lea, după ce mulţi pictori încercaseră intuitiv să unifice 
spaţiul pictural prin convergenţa liniilor în adîncime. Este fascinant să observăm cum în tablourile şi xilo¬ 
gravurile epocii aceste linii de perspectivă tind spre un centru comun, îl ating cu oarecare aproximaţie sau 
creează focare separate pentru diferite părţi ale imaginii. Formula geometrică, care implică un punct de fugă 
comun, codifica pur şi simplu soluţia unei probleme ce fusese amplu investigată intuitiv. Venise timpul 
pentru ea. 

în orice perioadă istorică anterioară, predarea artificiului geometric s-ar fi putut dovedi inutilă sau 
dăunătoare. Ceva foarte asemănător e valabil şi pentru dezvoltarea individuală. Profesorul se simte tentat să 
comunice cunoştinţe pentru a-şi satisface propriile aspiraţii, odată cu cele ale elevului, care insistă să i se 
arate cum poate face ca obiectele să se „îndepărteze" în spaţiu. Acestea sînt totuşi doar nişte impulsuri 
sociale, care nu se nasc din cerinţele activităţii respective. Din pură ambiţie, elevul vrea să egaleze anumite 
realizări de prestigiu, căutînd să atingă acest scop generator de satisfacţii cu un minimum de efort. Trebuie 
să distingem asemenea motivări sociale de motivările cognitive rezultînd din etapa de dezvoltare vizuală a 
elevului. Primele nu trebuie satisfăcute în detrimentul celorlalte. 

De cîţiva ani profesorii de artă se străduiesc, pe bună dreptate, să treacă dincolo de desenul şi 
modelajul tradiţional, comunicînd elevilor date despre numeroase materiale şi tehnici. Aceasta corespunde 
cu practica artiştilor moderni şi, în plus, menţine trează atenţia elevilor, apelînd cu folos la înclinaţia lor 
pentru ingeniozitatea tehnică. Adolescenţii, în special, atribuie mai mult prestigiu tehnicii decît artei. Este 
foarte important însă ca materialele să fie astfel alese şi folosite încît să stimuleze elevul în îndeplinirea 
unor sarcini de organizare vizuală la propriul său nivel de concepţie, permiţîndu-i totodată să realizeze 
aceasta. Tehnicile care generează confuzie vizuală ori dificultăţi şi complexităţi excesive sînt dăunătoare, ca 
şi practica de a schimba temele atît de des încît elevul nu mai poate explora în întregime caracteristicile 
vizuale ale artei respective. Există destule activităţi neproductive în afara clasei. 

Este firesc ca artistul şi profesorul de artă să-şi imagineze că domeniul său este autonom, condus de 
reguli proprii şi destinat unui scop propriu. Totuşi nu putem spera să cultivăm simţul formei vizuale într-o 
anumită porţiune a planului de învăţămînt dacă acest simţ este neglijat sau chiar prost folosit în alta. Eu 
însumi spuneam, într-o lucrare a mea, următoarele: „La un nivel de dezvoltare la care activitatea artistică 



liberă a copilului încă foloseşte forme geometrice relativ simple, profesorul de artă poate respecta stadiul 
iniţial de concepţie vizuală al elevilor săi, dar la ora de geografie aceiaşi copii pot fi obligaţi, uneori de 
acelaşi profesor, să traseze coastele continentului american sau meandrele iraţionale ale rîurilor, forme ce nu 
pot fi percepute, înţelese sau memorate. Cînd unui student i se cere să reprezinte ceea ce vede la microscop, 
el nu poate ţinti mecanic la simpla precizie şi claritate a reprezentării. El trebuie să decidă ce anume 
contează şi care tipuri de forme importante se găsesc reprezentate în acel specimen întîmplător. Aşadar 
desenul lui nu poate fi o reproducere, ci este o imagine a celor văzute şi înţelese de el mai mult sau mai 
puţin activ şi inteligent. Educarea vederii inteligente nu se poate limita la atelierul artistic; ea poate reuşi 
doar dacă simţul vizual nu este tocit şi dezorientat în alte compartimente ale planului de învăţămînt. A 
încerca să creăm o insulă de educaţie vizuală într-un ocean de ignoranţă este, pînă la urmă, o autoînşelare. 
Gîndirea vizuală este indivizibilă." 

în sfîrşit, trebuie să menţionez o limitare a cărţii de faţă. Ea discută organizarea şi invenţia vizuală ca 
elemente derivate din funcţiile cognitive ale minţii: percepţia senzorială a lumii exterioare, elaborarea 
experienţei în cadrul gîndirii vizuale şi intelectuale, conservarea experienţei şi gîndirii în memorie. Din 
acest punct de vedere, munca pictorului este un instrument ce slujeşte la identificarea, înţelegerea şi 
definirea obiectelor, la investigarea relaţiilor, la crearea unei ordini din ce în ce mai complexe. Să nu uităm, 
totuşi, că aceste funcţii cognitive servesc întreaga personalitate. Ele reflectă atitudini şi îndeplinesc dorinţe, 
aşa cum subliniază psihologii, care recurg la experienţe vizuale în scopuri de diagnostic şi terapie. Unii 
profesori de artă au procedat la fel, interpretînd ca „afective" numeroase trăsături ce derivă din condiţiile 
percepţiei şi reprezentării vizuale. 

Exemplele abundă în literatura de specialitate; mă voi mărgini la unul singur. în cartea sa despre 
educaţia artistică, Herbert Read comentează un desen făcut de o fată ce nu împlinise nici cinci ani. El 
reprezintă un tigru, redat foarte simplu printr-o trăsătură orizontală (corpul) şi două verticale (picioarele). 
Aceste linii sînt intersectate de scurte dungi, menite să redea blana tigrului. Read vorbeşte despre baza „total 
introvertită", anorganică a desenului. Fetiţa, spune el, n-a ţinut seama în nici un fel de acea imagine a 
tigrului pe care o cunoştea; ea a creat „un simbol expresiv care [nu] corespunde ... conştiinţei sale 
perceptuale sau cunoştinţelor conceptuale despre tigru". De fapt, desenul este un exemplu tipic al stadiului 
orizontală-verticală, în care copilul mijlociu reprezintă animalele tocmai în acest mod. Foarte adesea nu e 
posibilă o diferenţiere între formele organice şi cele anorganice în acest stadiu; ambele sînt reprezentate prin 
linii drepte. Asemenea imagini sînt sărace în conţinut nu pentru că copilul nu poate sau nu vrea să observe şi 
să-şi utilizeze observaţiile, ci pentru că faza elementară de reprezentare nu-i permite să folosească prea 
multe din cele văzute. Vîrsta şi desenul nu pot constitui un criteriu pentru a determina dacă respectivul copil 
este sau nu retras în sine. Introversiunea poate întîrzia diferenţierea formală, dar forma nediferenţiată în sine 
nu sugerează introverşiunea. Acelaşi desen poate proveni de la un extravertit plin de vioiciune, intens preo¬ 
cupat de felul în care arată şi se comportă animalele. 

Aici, deci, un accent unilateral pe factorii de personalitate duce la o greşită interpretare a acelor 
trăsături ce se nasc din stadiul de dezvoltare cognitivă al copilului şi din proprietăţile tehnicii picturale. Pe 



de altă parte, însă, o concentrare la fel de unilaterală asupra aspectelor cognitive poate crea impresia că 
organismul tînăr este implicat doar într-un proces de creştere perceptuală şi intelectuală, şi că mintea este 
pur şi simplu un mecanism de prelucrare ce abordează formele lumii exterioare la niveluri din ce în ce mai 
complexe. Cartea de faţă, încercînd să umple cîteva din lacunele lăsate de alţii, e menită a contribui la o 
concepţie mai largă. Pedagogul de mîine trebuie să poată privi mintea ce gîndeşte şi percepe în interacţiune 
cu năzuinţele, pasiunile şi temerile întregii fiinţe umane. 

Sublinierea factorilor de personalitate i-a făcut pe unii profesori de artă să privească bănuitor acele 
tehnici care solicită o precizie a formei. Ei au înlocuit învechitul creion cu materiale ce încurajează trăsătura 
spontană, impulsul exploziv, efectul brut al culorii amorfe. Expresia spontană este, neîndoios un lucru de 
dorit, dar ea devine haotică atunci cînd stînjeneşte organizarea vizuală. Trăsăturile ample şi inconsistenţa 
vopselelor îl obligă pe copil să creeze o imagine unilaterală a stării sale sufleteşti, şi nu putem exclude 
posibilitatea că felul de imagini ce i se permite să realizeze vor influenţa, la rîndul lor, starea lui de spirit. 
Indiscutabil, metodele moderne oferă o „supapă" acelor aspecte ale minţii copilului pe care le încătuşa 
procedeul tradiţional de copiere a modelelor cu un creion ascuţit. Există însă pericole egale în tendinţa de a 
împiedica copilul să-şi utilizeze opera picturală pentru clarificarea observaţiilor sale despre realitate, pentru 
a învăţa cum să se concentreze şi cum să creeze ordine. Emoţia amorfă nu este rezultatul final pe care dorim 
să-l avem de la educaţie şi, implicit nu poate fi folosită ca mijloc al acesteia. Dotarea clasei de artă şi a 
minţii profesorului trebuie să fie destul de variată şi cuprinzătoare pentru a permite fiecărui copil să 
acţioneze permanent ca individ integrat. 

Geneza formei în sculptură 

Principiile dezvoltării vizuale descrise în prezentul capitol sînt atît de importante încît ele nu se aplică 
exclusiv formelor din desen şi sculptură, ci guvernează, probabil, şi utilizarea culorii. Formele iniţiale de artă 
folosesc cel mai bine cîteva culori simple, mai ales cele trei primare fundamentale, care servesc la separarea 
formelor între ele, dar nu creează legături reciproce. Culorile mixte introduc relaţii mai complexe. în mod 
similar, colorarea omogenă a obiectelor şi suprafeţelor ţine de un stadiu mai timpuriu decît cel al imaginilor 
compuse din părţi diferit colorate sau al modulaţiei cromatice deliberate în cadrul unei forme. Cunoştinţe 
mai precise în acest domeniu ne vor da cercetările ulterioare. 

Mai direct, principiile noastre se pot aplica artelor vizuale — în teatru, coregrafie, cinematografie şi 
arhitectură. Există oare, în istoria stilurilor ca şi în dezvoltarea personală a unui regizor sau coregraf, 
anumite forme compoziţionale timpurii ce se disting poate prin dispuneri simetrice şi printr-o preferinţă 
pentru orientări spaţiale frontale sau ortogonale, ori pentru grupări după figuri geometrice simple? Putem 

oare dovedi că diferenţierea apare treptat, de la acest stadiu spre concepţii tot mai complexe? In arhitectură 
s-ar putea demonstra trecerile de la planuri circulare şi dreptunghiulare simple la planuri mai complicate, 
descompunerea treptată a blocurilor şi pereţilor masivi, abaterea de la faţadele simetrice, introducerea 
orientărilor oblice şi a unor curbe de ordin din ce în ce mai înalt. 

Sculptura, fără îndoială, se pretează aceluiaşi fel de descriere, deşi aici tridimensionalitatea implică 
relaţii mai complexe. Din motive tehnice este greu să confirmăm experimental fazele iniţiale din activitatea 




sculpturală a copiilor. Problemele mecanice legate de manipularea argilei şi materialelor asemănătoare, ca şi 
de evitarea prăbuşirii construcţiilor, îngreunează pentru copil sarcina creării formelor pe care le are în minte. 
Suprafeţele rugoase, nefinisate ale creaţiei copiilor sînt „nefotogenice". Analizele de mai jos vor fi deci 
ilustrate cu opere sculpturale produse, în faza timpurie, de către adulţi. 

S-ar putea presupune că obiectele tridimensionale din natură sînt mai uşor de reprezentat sculptural 
decît pe pînză sau pe hîrtie, căci sculptorul lucrează cu volume şi, ca atare, nu trebuie să rezolve problema 
redării celor trei dimensiuni într-un mediu bidimensional. De fapt, acest lucru este valabil numai în parte, 
pentru că bucata de piatră sau de argilă oferă sculptorului trei dimensiuni numai sub raport material. El mai 
are încă de asimilat, pas cu pas, concepţia organizării tridimensionale, şi se poate afirma că sarcina stăpînirii 
spaţiului e mai grea în sculptură decît în artele picturale din acelaşi motiv pentru care, să zicem, un joc de 
ţintar în trei dimensiuni ne-ar cere un nivel mai mare de inteligenţă vizuală decît jocul bidimensional. 



Venus din Willendorf 


Atunci cînd copilul desenează primul său cerc, el încă nu stăpîneşte spaţiul bidimensional, ci doar a 
anexat o bucăţică de teritoriu pe hîrtie. Am văzut că trebuie parcurs procesul lent de diferenţiere a diferitelor 
relaţii unghiulare înainte de a putea spune că copilul dispune într-adevăr de posibilităţile formale ale tehnicii 





respective. Tot astfel, modelarea primului glob de argilă nu înseamnă cucerirea organizării tridimensionale, 
ci reflectă doar tipul cel mai elementar de concept formal, care nu diferenţiază nici forma, nici direcţia. Dacă 
am face o anologie cu ceea ce se întîmplă în desen, globul „primordial" reprezintă orice obiect compact — 
un om, un animal, o casă. Nu pot spune dacă această fază există în activitatea copiilor şi nici nu am găsit 
exemple în istoria artei. Exemplele cele mai apropiate par a fi acele mici figurine paleolitice din piatră ce 
reprezintă femei grase, cea mai cunoscută dintre acestea fiind „Venus din Willendorf". Aceste figurine, cu 
capete, pîntece, sîni şi coapse rotunde, par într-adevăr să fi fost concepute ca îmbinări de sfere menite să 
redea forma, omenească. Ne putem întreba dacă obezitatea lor se explică doar prin subiect — simboluri ale 
maternităţii şi fertilităţii, ori preferinţa omului preistoric pentru femei grase — sau constituie şi o 
manifestare a unei concepţii formale timpurii în faza sferică. 

Bare şi plăci 

Modul cel mai simplu de reprezentare a unei direcţii în sculptură, corespunzînd liniei drepte din desen, 
ni-1 furnizează bara. O bară este, desigur, totdeauna un obiect tridimensional din punct de vedere fizic; dar 
aşa cum lăţimea unei trăsături de penel nu „contează" în stadiile iniţiale ale desenului şi picturii, tot astfel 
bara în sculptură este produsul unei concepţii unidimensionale, reprezentînd mai ales direcţie şi lungime. 
Exemple potrivite putem găsi printre figurile de teracotă create în Cipru şi la Micene în mileniul al II-lea 
înaintea erei noastre (figura 144). Trupurile oamenilor şi animalelor — picioare, braţe, boturi, cozi şi coame 
— sînt făcute dintr-un fel de bare aproximativ egale în diametru. Elemente-bară apar de asemenea în micile 
bronzuri ale perioadei geometrice din Grecia, cam prin secolul al VUI-lea înaintea erei noastre. Copiii îşi 
alcătuiesc figurile de lut şi plastilină din bare semănînd cu nişte cîmăciori. Acest stadiu se manifestă 
probabil universal la începuturile modelajului. El a generat de asemenea construcţii foarte rafinate ale 
sculpturii modeme, în care tija de metal se combină în aranjamente spaţiale complexe. 



Figura 144 

Figurină miceniană din teracotă reprezentînd un bou 1400-1100 î.e.n.,Metropolitan Museum ofArt, N. York 










Pentru a continua descrierea diferenţierii într-un mediu tridimensional avem nevoie de doi termeni. 

Dimensiunile spaţiale ale unui obiect se referă la forma sa proprie (dimensiuni obiectuale) şi la configuraţia 
pe care el o creează în spaţiu (dimensiuni spaţiale) Astfel, un colac de sîrmă este asemănător barei, 
unidimensional, ca obiect, dar bidimensional ca configuraţie în spaţiu. 

Cea mai simplă combinaţie de bare generează configuraţii de două dimensiuni spaţiale, adică 
organizări într-un singur plan, limitate iniţial la relaţia ortogonală (figura 145 a) Ulterior se adaugă a treia 
dimensiune la configuraţiile ce ocupă mai mult de cît un singur plan (b). Şi aici, prima relaţie este unghiul 
drept. Un plus de diferenţiere în orientare duce la legături oblice între unităţi în două sau trei dimensiuni (d) 
sau la îndoiri şi răsuciri (c). Lungimea unităţilor este probabil nediferenţiată la început, aşa cum am constatat 
şi în cazul desenului (vezi figura 136). Distincţiile de lungime apar treptat. în exemplele de mai sus 
dimensiunea obiectuală a rămas constantă, modificîndu-se numai dimensiunile spaţiale. în figura 145 e 
forma obiectului însuşi s-a schimbat în modul cel mai simplu posibil prin introducerea unei diferenţe de 
circumferinţă: trunchiul este mai gros decît picioarele. Figura 145 / introduce plăcile, forme bidimensionale, 
iar în formele cubice din g a treia dimensiune obiectuală devine o componenţă activă a concepţiei vizuale, 
nerămînînd doar o simplă prezenţă fizică. în sfîrşit, în h apare diferenţierea de formă în cadrul unităţii bi- sau 
tridimensionale. Se înţelege că variaţiile de mărime şi orientare în spaţiu notate pentru obiectele 
nediferenţiate din a—e se pot aplica şi celorlalte obiecte mai complexe, ajungîndu-se astfel la compoziţii 
foarte complicate. 

Dimensiunile obiectuale pun unele probleme grele, specifice sculpturii. Un glob ne apare la fel privit 
din toate părţile, datorită formei sale simetrice în raport cu un punct central. O bară, un cilindru sau un con 
este simetric în raport cu o axă centrală şi nu-şi schimbă aspectul atunci cînd se roteşte în jurul axei. Dar 
aceste forme simple încetează curînd de a satisface nevoile sculptorului. Figura umană, mai ales, reclamă 
reprezentarea unor configuraţii ce sînt simetrice în două dimensiuni, fiind aşadar cel mai simplu de redat pe 
o suprafaţă plană. Să luăm, de exemplu, faţa. Dacă redăm capul printr-o sferă, trăsăturile feţii pot fi incizate 
pe suprafaţa acesteia. Soluţia poate părea totuşi nesatisfăcătoare. în primul rînd se singularizează un aspect 
pe suprafaţa sferiei, a cărei formă face această distincţie cu totul arbitrară; şi apoi simetria bidimensională a 
feţei este redată pe o suprafaţă curbă, şi nu pe una mai simplă, plană. Acelaşi lucru se poate spune şi despre 
corpul omenesc în ansamblu. Ce este de făcut? în privinţa feţei soluţia cea mai simplă este să renunţăm la ea. 
Exemple pot fi găsite printre figurinele paleolitice de tip „Venus". De pildă, femeia din Willendorf are capul 
înconjurat simetric cu coade de păr, dar n-are de loc faţă. Şi aici putem specula că s-a procedat astfel, în 
parte sau integral, din dorinţa de a nu încălca logica simplităţii vizuale. 




Figura 145 

Există şi alte soluţii. Putem tăia un segment din sferă, plasînd apoi faţa pe planul rezultat. Feţe plane, 
de acest fel, asemănătoare unor măşti, se întîlnesc frecvent în stilurile sculpturale timpurii, la figurinele 
africane şi la teracota haniwa din Japonia, ca şi la primele încercări de portrete sculptate ale studenţilor în 
artă din Occident. Picasso a redat uneori capul printr-o combinaţie de două piese: un volum sferic ataşat unei 
plăci verticale pe care se află faţa. 










Figura 146 

Figurină indiană, Boston Museum of Fine Arls. 


Problema poate fi rezolvată mai radical reducînd tot capul sau toată figura la o formă plată. Figura 146 
ne arată o figurină indiană în care simetria frontală a corpului apare în forma cea mai simplă, 
bidimensională. Tipul cel mai primitiv de mici idoli din piatră găsiţi la Troia şi în insulele Ciclade sînt făcuţi 
din plăci dreptunghiulare de marmură, cărora li s-a dat forma unei viori. Chiar şi acolo unde feţele frontală şi 
dorsală prezintă un oarecare relief, nu există încă o faţă laterală care să poată participa activ la formarea 
conceptului tridimensional. în cadrul aceleiaşi culturi găsim combinaţii de forme bi- şi unidimensionale; 
bunăoară, trunchiul unui corp este o placă frontală, pe cînd capul şi picioarele au rotunjimea nediferenţiată, 
de vază, caracteristică unui stadiu anterior. 








Figura 147 

Statuete din Cipru, Metropolitan Museum ofArt, New York. 


Unele părţi ale corpului nu se integrează în planul frontal: nasul, sînii, labele picioarelor. Putem găsi o 
soluţie radicală a acestor probleme privind capul băiatului ţinut în braţe de statueta cea mai mică din figura 

yv 

147. Capul are forma unei securi — numai nasul, ca să zicem aşa, ochii fiind scobiţi lateral. In stadiul 
legăturilor dreptunghiulare, nasurile şi sînii se situează perpendicular pe planul frontal. Figura 148 a 
reprezintă secţiunea unui cap turtit, al cărui nas iese în afară, într-un unghi drept. Atunci cînd, printr-o 
diferenţiere ulterioară, se ajunge la forme mai organice (b), avem, foarte logic, curioasele capete de pasăre 
ale statuetelor din figura 147. Soluţia apare de asemenea, în mod independent probabil, şi la primele opere 
sculpturale ale altor culturi. 




Figura 148 


















Simetria frontală strictă a sculpturii primitive este abandonată treptat. Chiar şi în arta egipteană şi în 
primele faze ale artei greceşti, simetria este încă evidentă într-o asemenea măsură încît Julius Lange o 
consideră legea fundamentală a compoziţiei sculpturale în aceste stiluri arhaice. 

Ca şi în cazul desenului, diferenţierea figurii nu se produce numai prin adăugarea de noi unităţi 
elementului de bază, ci şi prin subdiviziune internă. în figurile 146 şi 147 îmbrăcămintea este reprezentată 
prin linii incizate. Aceste sculpturi primitive ne arată totuşi cum subdivizarea evoluează de la simpla incizie la 
un procedeu mai sculptural, tridimensional. Liniile incizate, rămăşiţe ale tehnicii desenului, sînt înlocuite cu 
muluri. Pe suprafaţă se aplică fîşii circulare reprezentînd ochii. în statuile de tineri din perioada grecească 
arhaică (secolul al Vl-lea înaintea erei noastre) asemenea fîşii sînt folosite pentru a marca linia despărţitoare 
dintre abdomen şi coapsă. Pieptul bombat se distinge de stomac mai curînd prin diferenţieri unghiulare decît 
prin simple linii de demarcaţie. Aceste muluri devin treptat mai fine şi fuzionează cu suprafeţele pe care se 
aplică, iar liniile incizate devin cavităţi ce reprezintă gura sau scobitura ochiului. Din îmbinarea unor unităţi 
separate se creează treptat un relief continuu. Figura 149 ilustrează procesul prin două secţiuni schematice. 




Figura 149 


Cubul şi rotundul 

Figura plată, pentru care ne-au servit ca exemple idolii de marmură din Ciclade, reprezintă corpul 
omenesc în două dimensiuni obiectuale. Diferenţieri ulterioare adaugă o a treia dimensiune obiectuală. Cea 
mai simplă realizare a acestei forme o constituie cubul tridimensional, în care cele trei direcţii spaţiale se 
întîlnesc în unghi drept. Pe lîngă planurile dorsal şi frontal, avem acum şi două feţe laterale. Construcţia 
vizuală a figurii din patru aspecte principale dispuse în unghi drept unul faţă de celălalt a fost formulată 
prima oară de Emanuel Lowy ca lege a sculpturii arhaice greceşti. Ea se poate aplica totuşi, mai general, 
oricăror opere sculpturale în această fază specifică de dezvoltare timpurie. Rotunjimea neîntreruptă a 
corpului uman sau animal este divizată în imagini parţiale independente de pildă, imagine frontală, profiluri, 
imagine din spate, care constituie cele mai simple aspecte perceptuale. Devine astfel posibil ca sculptorul să 
se concentreze la un moment dat asupra unei compoziţii parţiale relativ închise, pe care o poate examina fără 
să-şi schimbe punctul de observaţie. El poate lucra mai întîi asupra aspectului frontal, apoi asupra celui 
lateral şi aşa mai departe. Combinarea aspectelor rămîne o fază secundară a procesului. 

Independenţa celor patru aspecte este izbitor ilustrată de taurii înaripaţi şi leii ce străjuiau la porţile 
palatelor asiriene (figura 150). Privit din faţă, un asemenea animal prezintă două picioare anterioare 
simetrice şi nemişcate. Aspectul lateral însă redă patru picioare în mers. Aceasta înseamnă că sub un unghi 


vizual oblic numărăm cinci picioare. Dar o asemenea adunare a unor elemente disparate dăunează 
conceptului urmărit. Pentru asirieni important era caracterul complet al fiecărui aspect. 



Figura 150 


Orice începător în arta sculpturii constată că simplitatea conceptului cubic se impune de la sine în 
munca sa. Atunci cînd el încearcă să renunţe la ea în favoarea tipului de rotunjime realizat în perioada 
Renaşterii, se vede nevoit să-l învingă pe „egipteanul" din sine. Mai mult, începătorul va fi mereu tentat să 
finiseze un aspect al lucrării, aşa cum îi apare dintr-un anumit punct de observaţie, descoperind apoi că 
atunci cînd întoarce figura, orizontul aspectului precedent nu mai este valabil ca limită. în consecinţă, va 
avea de-a face cu linii de ruptură neaşteptate, cu muchii şi cu planuri incomplete care se extind spre exterior, 
în loc să urmeze curbura figurii. Capacitatea de a imagina volumul total ca un întreg continuu marchează un 
stadiu evoluat în stăpînirea spaţiului tridimensional. Ar fi greşit să presupunem că acest stadiu a fost deja 
atins în modelarea globului primordial. Mai degrabă a fost necesară dezvoltarea treptată de la bara 
unidimensională şi diferenţierea gradată prin corpuri plate şi cubice ca să se ajungă la rotunjumea autentică a 
figurilor unui Michelangelo sau Bernini. 

în sculptura barocă se renunţa la subdivizarea în aspecte clar definite. Şi uneori este imposibil să găsim 
aspectul principal. Fiecare aspect e o parte inseparabilă a unei forme în continuă schimbare. Accentul pus pe 
racursiul oblic nu lasă privirea să se oprească. Din orice punct de observaţie avem planuri care duc dincolo 
de aspectul dat şi reclamă o permanentă schimbare a poziţiei. Configuraţia structurală de bază este aici 
şurubul, aplicarea lui cea mai simplă putînd fi întîlnită în reliefurile picturale în spirală de pe coloanele lui 
Traian sau Marc Aureliu. Un exemplu caracteristic ni-1 oferă Cristul lui Michelangelo din biserica Santa 
Maria Sopra Minerva de la Roma. Fiecare segment al figurii este oblic faţă de cel următor, astfel că sub orice 
aspect dat frontalitatea unuia dintre segmente este contracarată de oblicitatea altuia. De aici rezultă răsucirea 
în formă de şurub a întregului corp. După cum ne relatează Lomazzo, Michelangelo îşi sfătuia elevii să dea 
figurilor „formă de şarpe". 







Michelangelo - Cristo della Minerva (1521) Columna lui Traian (113) 

Inutil s-o mai spunem, stilul unor asemenea sculpturi nu este superior, sub raportul calităţii artistice, 
cuburilor mai simple din Egipt sau din Africa neagră. El este de fapt doar mai complex; şi deşi bogăţia 
acestei curgeri simfonice infinite poate încînta ochiul educat, artistul care tinde spre ea riscă să piardă 
controlul şi să ajungă la imagini multiforme, de neînţeles pentru privire, sau la imitaţii amorfe ale naturii. 
Pericolul scade atunci cînd artistul ajunge treptat la forme complexe printr-o succesiune organică de stadii, 
netrecînd niciodată dincolo de ceea ce ochiul său a învăţat să organizeze şi obişnuindu-se să nu accepte 
nimic din ceea ce nu poate stăpîni. Primejdia cea mai mare se naşte însă atunci cînd un stil foarte diferenţiat, 
fie el realist sau cubist, se impune prematur studentului nepregătit. Nu există „scurtături" pe calea spre 
manifestările rafinate ale unui stadiu cultural evoluat. 

Dintre alte stadii tîrzii de complexitate voi menţiona numai unul. în întreaga istorie a sculpturii există o 
distincţie clară între blocul solid şi spaţiul gol dimprejur. Figura este mărginită de planuri drepte sau 
convexe, iar golurile ce separă braţele de corp sau picioarele între ele nu afectează caracterul compact al 
volumului principal. în capitolul următor voi avea prilejul să arăt cum prin introducerea formelor concave 
spaţiul este atras în domeniul figurii, depăşindu-se astfel diferenţa elementară dintre figură şi spaţiul gol. 
Blocul începe să se dezintegreze pînă acolo încît, în secolul nostru, găsim sculpturi ce înconjoară spaţiul gol, 
fiind la rîndul lor înconjurate de el. 

Geometria ne spune că trei dimensiuni sînt de ajuns pentru a defini forma unui corp, ca şi amplasarea 
relativă a unor obiecte în orice moment dat. Dacă ţinem cont de asemenea de schimbările de formă şi de 
amplasare, celor trei dimensiuni din spaţiu li se adaugă dimensiunea timp. Psihologic putem spune că, deşi 
ne mişcăm liber în spaţiu şi timp de la începutul vîrstei conştiente, stăpînirea activă de către artist a acestor 
dimensiuni se dezvoltă treptat, conform legii diferenţierii. 

în stadiul primei dimensiuni, concepţia spaţială se limitează la o dîră liniară. Nu există o precizare a 
formei. Entităţi lipsite de substanţă materială şi definite doar prin amplasarea lor relativă pot fi concepute 
sub raportul distanţelor, vitezelor relative şi deosebirii dintre cele două sensuri de mişcare, apropierea şi 
îndepărtarea. O minte mărginită la această concepţie elementară a spaţiului ar fi, desigur, foarte primitivă. 
Ea n-ar sesiza nimic mai mult decît ceea ce percepem ca desfăşurîndu-se în spatele unei fante înguste. 

O concepţie bidimensională aduce două adaosuri importante. Mai întîi, ea oferă întindere în spaţiu şi, 
implicit, variaţii de mărime şi formă: lucruri mari şi lucruri mici, lucruri rotunde şi lucruri unghiulare, 
lucruri foarte neregulate. în al doilea rînd, ea adaugă simplei distanţe diferenţele de direcţie şi orientare. 
Formele se pot distinge după numeroasele direcţii posibile spre care se îndreaptă, iar aşezarea lor relativă 
poate fi infinit de variată. Putem concepe acum mişcarea pe întreagă această gamă de direcţii, în felul 
curbelor ce le execută un patinator cu fantezie. 

în sfîrşit, spaţiul tridimensional oferă libertate deplină: forme extinzîndu-se în orice direcţie, 
aranjamente fără număr ale obiectelor şi mobilitatea totală a unei rîndunici. Dincolo de aceste trei 
dimensiuni ale spaţiului imaginile vizuale nu pot trece; orice extindere se poate realiza doar prin construcţii 
mintale. 

Dacă pentru scopul nostru specific aplicăm aceste date reprezentării vizuale constatăm, în primul rînd, 
că o experienţă pur unidimensională nu pare de conceput pentru mintea omenească normală. Chiar şi un 
simplu punct luminos ce se mişcă încoace şi încolo prin întuneric, sau un punct animat deplasîndu-se pe un 
ecran gol, este perceput ca acţionînd în spaţiu şi în raport cu acest spaţiu. Tot astfel, o linie trasă pe hîrtie nu 
poate fi văzută doar ca atare. Mai întîi, ea este totdeauna în relaţie cu întinderea bidimensională dimprejur, 
în funcţie de aria ca şi de forma acestui mediu gol, aspectul liniei se schimbă, în plus, se pare că nu există 
posibilitatea de a vedea această linie într-un plan strict plat. De fapt, o vedem ca situată în faţa (sau 
înăuntrul) unui fond neîntrerupt. Figura 151 arată o grupare de puncte şi linii active în faţa unui spaţiu gol. 

Aşadar prima noastră descoperire, o descoperire surprinzătoare, este că nu există imagini 



bidimensionale strict plane. Ne amintim aici de strădania pictorului Piet Mondrian, care în ultimii săi ani de 
viaţă abandonase orice referire la subiecte fizice, chiar şi la formă, cu excepţia unor benzi drepte nediferen¬ 
ţiate. Era însă o rămăşiţă a lumii vizuale la care nu putea renunţa: distincţia dintre obiecte şi spaţiul gol 
dimprejur. Oricît ar fi încercat, această trăsătură fundamentală a realităţii fizice rămînea. 



Figura 151 

PAUL KLEE, Scriere, 1940. 


Linie şi contur 

Linia se prezintă în trei moduri fundamental diferite: linie-obiect, linie de haşură şi linie de contur. în 
pictura de Klee din figura 151 liniile se percep ca obiecte unidimensionale, ca şi cum ar fi lucrate în fier sau 
făcute din vreun alt material solid. Cînd se intersectează, ele fie rămîn obiecte independente, asemănătoare 
vreascurilor îngrămădite pentru foc, sau fuzionează în obiecte mai complexe, ale căror ramificaţii ne 
amintesc de membrele animalelor sau de crengile copacilor. 

Combinarea vizuală a liniilor este guvernată de legea simplităţii. Dacă prin combinare se naşte o figură 
mai simplă decît suma liniilor separate, ea este văzută ca întreg. Un caz extrem de asemenea simplitate se 
obţine prin ceea ce numim haşură: un grup de linii paralele foarte apropiate creează o imagine generală atît 
de simplă încît prin combinare alcătuiesc o suprafaţă coerentă. Liniile nu mai sînt obiecte individuale, ci 
devin linii de haşură. Acest mod de a genera suprafeţe într-un mediu liniar se utilizează în desen şi în gra¬ 
vură. Detaliul dintr-o gravură de Durer prezentat în figura 118 ne arată cum se poate folosi curbura liniilor 
de haşură paralele pentru a reda arcuirea unei suprafeţe în adîncime. Mai multe familii de paralele se pot 
intersecta, redînd astfel arcuiri pe mai multe direcţii, de pildă în formă de şa. 

Liniile de haşură pot fi de asemenea întrebuinţate în sculptură. Naum Gabo şi Antoine Pevsner au 
creat scoici transparente folosind suprafeţe compuse din fire paralele; Picasso şi Henry Moore au făcut şi ei 
uneori acest lucru, în secolul al XVIII-lea William Hogarth recomanda, în Analiza frumuseţii (Analysis of 
Beauty), interpretarea volumelor prin sisteme de linii: „Formele scobite compuse din asemenea linii sînt 
deosebit de frumoase şi plăcute ochiului, adesea mai mult decît cele ale unor corpuri solide". Moholy-Nagy 
a menţionat în acest sens scheletele anumitor construcţii tehnice, cum sînt dirijabilele şi turnurile de radio. 

A 

Structura naturală a lemnului ajută ochiul să interpreteze formele sculpturale. In ambianţa fizică, şirurile de 
copaci sau de stîlpi telegrafici, gardurile, jaluzelele şi umbrele lor, ca şi diversele grilaje arhitecturale, 
îmbină unităţi liniare în imagini asemănătoare. 

Trecem acum la al treilea fel de linie, linia de contur. Dacă desenăm o buclă închisă, bunăoară un cerc, 
rezultatul poate fi perceput în diverse moduri, dar mai ales în unul din următoarele două. Forma ne poate 
părea o bucată de sîrmă plasată pe un fond — vedem aşadar o linie-obiect. Aşa cum ne arată exemplul din 
Klee, asemenea bucle goale sînt percepute destul de uşor atunci cînd apar în tovărăşia altor linii-obiect. Dar 







chiar şi în aceste condiţii favorabile, imaginea tinde să fie supărătoare şi greu de menţinut, deoarece bucla 
goală ne obligă să vedem suprafaţa hîrtiei ca un fundal continuu sau, exprimîndu-ne altfel, să vedem spaţiile 
din ambele părţi ale liniei raportîndu-se simetric la ea. Acest lucru este uşor cît timp avem de-a face cu o 
linie dreaptă, dar simetria nu e tolerată de forma buclei, care creează o diferenţă netă între spaţiul mic şi în¬ 
chis din interior (figura 152 a) şi spaţiul mare, nelimitat, împrejmuitor, din afară. Percepţia vizuală totală 
cîştigă în simplitate dacă această deosebire de formă este susţinută logic printr-o deosebire de calitate 
spaţială. Acest lucru se întîmplă atunci cînd forma „împrejmuită" e percepută ca obiect material, iar 
ambianţa ca un fond gol. în cadrul acestui proces se schimbă funcţia liniei: dintr-un obiect unidimensional 
independent ea se transformă în contur al unui obiect bidimensional, devenind parte a unui întreg. 

Suprafaţa împrejmuită de buclă dă impresia unei densităţi mai mari decît cea din exterior, ne apare 
mai consistentă, pe cînd fondul este mai nedeterminat, mai puţin fixat într-un anumit plan stabil. Această 
impresie ar putea părea un simplu vestigiu al experienţei noastre în domeniul obiectelor fizice care sînt 
văzute pe fundalul gol al mediului înconjurător. Studii experimentale sugerează totuşi că ea se naşte 
probabil din factori fiziologici ce stau la baza procesului conceptual însuşi, cu totul independent de 
cunoştinţele noastre anterioare. Unele dintre aceste studii au arătat că în comparaţie cu fondul exterior 
suprafaţa dinăuntul conturului opune o rezistenţă mai mare imaginii unui obiect vizual proiectat asupra ei 
cu o intensitate crescîndă, fiind nevoie de mai multă lumină pentru ca obiectul să devină vizibil în interiorul 
conturului. Alte experimente au demonstrat că obiectele vizuale îşi reduc mărimea atunci cînd imaginea lor 
cade pe o zonă din retină pe care mai înainte se proiectase un contur. Aşadar densitatea percepută sau 
coeziunea suprafeţei închise nu par a se datora pur şi simplu experienţei noastre trecute. 

Dacă bucla are funcţia de contur, ea este văzută ca limită a unui obiect circular sau sferic. Iar dacă 

dorim să creăm o legătură între desene şi situaţii din lumea fizică, putem spune că linia de contur (pentru a 
folosi formularea lui John M. Kennedy) reprezintă discontinuităţi spaţiale, de adîncime sau de direcţie a 
înclinării, de textură, strălucire sau culoare. Chiar şi numai luat în sine, desenul de contur generează, aşa 
cum am văzut, asemenea discontinuităţi — un salt în spaţiu de la planul prim la fundal, o diferenţă în 
densitatea suprafeţelor - la care pictorul poate adăuga deosebirile de culoare, strălucire ori textură, întărind 
astfel acţiunea liniei. 

5 

O linie ce cuprinde o suprafaţă creează un obiect vizual — de exemplu, o linie circulară creează un 
disc plat. Tindem să acceptăm acest fenomen perceptual ca fiind de la sine înţeles, pînă în clipa cînd ne 
întrebăm de ce conturul dă naştere unei suprafeţe plane (vezi secţiunea respectivă în figura 153 a) în loc de 
a genera o alta dintre nenumăratele suprafeţe cărora desenul le-ar putea servi drept proiecţie, să zicem b sau 
c. Rectiliniaritatea unei piei de tobă este doar una din numeroasele forme pe care le-am putea obţine dacă, 
în locul pielii întinse, am aşeza pe tobă o faţă de masă. Şi aici acţionează legea simplităţii. Cum suprafaţa 
apare doar în mod indirect, organizarea perceptuală profită de libertatea faţă de stimul şi produce cea mai 
simplă suprafaţă disponibilă, planul drept fiind cea mai simplă suprafaţă ce poate umple cercul. Suprafaţa 
internă se schimbă în raport cu schimbările survenite în contur, luînd totdeauna cea mai simplă formă 
posibilă. Ne aminitm aici de experimentele din fizică menite să rezolve problema lui Plateau: Cum se poate 



găsi suprafaţa cea mai mică limitată în spaţiu de un contur închis dat? Dacă introducem contururi de sîrmă 
într-o soluţie de săpun, pelicula ce rezultă va reprezenta suprafaţa minimă posibilă — ceea ce, totuşi, nu 
înseamnă totdeauna şi suprafaţa cea mai simplă din punct de vedere perceptual. 

Influenţa conturului asupra acestei suprafeţe interioare generate variază cu distanţa. Cu cît e mai mare 
suprafaţa închisă, cu atît slăbeşte influenţa liniei de contur, efectul descrescînd spre centru în raport cu 
distanţa tot mai mare de la margine. Contează de asemenea mărimea suprafeţei în comparaţie cu alte forme 
din jur. Dacă privim desenele liniare ale lui Rembrandt şi le comparăm cu cele ale lui Matisse ori Picasso, 
observăm că Rembrandt obţine consistenţa prin conturarea unor unităţi relativ mici. Mai mult, el 
consolidează suprafeţele închise prin detalii interioare, cum sînt cutele veşmintelor. în desenele modeme, pe 
de altă parte, unităţile sînt adesea atît de mari încît conturul îşi pierde aproape complet capacitatea sa de a 
modela spaţiul. Caracterul de linie marginală al contururilor lui Matisse este slab; ele au în bună măsură 
calitatea unor linii-obiect autonome. Corpurile par necompacte şi tind să dezvăluie că nu sînt decît porţiuni 
de suprafaţă goală. Desenul constituie o reţea transparentă de linii trasate pe un fond. Efectul tridimensional 
se reduce la minimum. Desigur, toate acestea sînt făcute intenţionat. Pe cînd artiştii mai vechi doreau să 
sublinieze soliditatea volumică şi adîncimea clar perceptibilă, modernii vor să dematerializeze obiectele şi să 
reducă importanţa spaţiului. Desenele modeme sînt creaţii de „categorie uşoară", plăsmuiri evidente ale 
fanteziei umane şi nu iluzii ale realităţii fizice. Ele sînt menite să sublinieze suprafaţa din care se nasc. 

A 

Intr-o oarecare măsură acest lucru este valabil nu numai pentru desenele de contur, ci şi pentru 
suprafeţele pictate. Şi acestea sînt în bună parte determinate de forma marginilor lor. O pată de culoare 
amplă şi nemodulată tinde să ne apară goală şi inconsistentă. în picturile mai vechi acest efect este folosit în 
reprezentarea spaţiului gol, ca în cazul fondului de aur al mozaicurilor bizantine, al fondului albastru din 
portretele lui Holbein sau al cerului din peisaje; în pictura modernă el se aplică adesea şi obiectelor solide. 



Hans the younger Holbein - Robert Cheseman (1533) Mozaic Bizantin 


Rivalitatea contururilor 

N-am discutat încă o anumită problemă structurală creată de unilateralitatea contururilor. Dacă 
conturul este monopolizat de una din suprafeţele ce-1 mărginesc, în exemplul nostru de discul circular, ce se 






întîmplă cu cealaltă? Fondul înconjurător rămîne într-o situaţie precară: el atinge marginea, care îl împiedică 
să treacă mai departe, dar n-are o demarcaţie proprie, căci limita aparţine formei interne. Situaţia este vizual 
paradoxală. O soluţie nu e sugerată de ceea ce observăm chiar şi în cazul unei singure linii-obiect: fondul nu 
ne apare divizat de această linie, ci continuă fără întrerupere dedesubtul ei. Constatăm aceasta în figura 154 
a, unde punctul reprezintă o secţiune a liniei.,Tot astfel, fondul continuă şi sub suprafaţa conturată (figura 
154 b). în acest mod problema structurală capătă o soluţie stabilă. 



Figura 154 



Figura 155 Figura 156 


Se naşte însă o altă întrebare. Ce se întîmplă cînd două suprafeţe concurente de tip similar revendică 
ambele conturul? Figura 155 ne prezintă ceea ce denumim rivalitatea contururilor. Perceptuă în asnamblu, 
figura pare destul de stabilă. Dar dacă ne concentrăm asupra verticalei centrale comune, observăm o luptă 
pentru supremaţie. Limitele comune sînt incomode, iar cele două hexagoane manifestă tendinţa de a se 
despărţi, fiecare din ele avînd propria sa formă simplă şi independentă. 

în anumite condiţii, despărţirea poate fi într-adevăr văzută. Cînd controlul stimulului asupra forţelor 
organizatoare din creier slăbeşte — bunăoară, atunci cînd figuri slab luminate sînt expuse doar o fracţiune de 
secundă — se constată uneori că imagini ca cea din figura 156 a sînt redate de observator sub aspectul 
prezentat în b, dovedind tendinţa de a da fiecărei unităţi conturul său propriu. Cînd Piaget a cerut unor copii 
de vîrstă mică să copieze desene geometrice în care cercuri sau triunghiuri se găseau în contact, aceştia au 

A 

eliminat adeasea contactul în reproducerile lor. In cadrul unui test de capacitate elaborat de Rupp, 
subiecţiilor li s-a cerut să deseneze un fagure (figura 157 a). 







Figura 157 


Mulţi dintre ei însă au desenat hexagoane separate, cu spaţii între ele ( b ), subliniind chiar uneori 
interstiţiile prin haşurarea figurilor ( d ). Alţii au recurs la suprapunere, modificînd astfel forma unei figuri 
pentru a o detaşa de cea de alături (c). 

Ambiguitatea conturului comun este agravată de faptul că, deşi fizic nemodificabilă, forma lui pare 
adesea diferită, în funcţie de acea dintre suprafeţele adiacente căreia i se atribuie. Faptul a fost demonstrat 
izbitor de Edgar Rubin, autorul primei şi celei mai importante lucrări despre fenomenul figură-fond. El oferă 
exemple în care situaţia figură-fond este ambiguă, şi implicit, reversibilă. Toţi cunoaştem cazul pocalului ale 
cărui contururi pot fi văzute şi ca două feţe în profil îndreptate una către cealaltă. Atunci cînd vedem 



pocalul, contururile par atît de diferite de cele ale feţelor încît identitatea poate fi doar înţeleasă mintal, nu şi 
recunoscută vizual. Iar cele două versiuni nu pot fi percepute simultan. 

Conturul comun este ambiguu din punct de vedere perceptual deoarece dinamica, care determină 
identitatea vizuală a formelor, este răsturnată. Recunoaşterea se bazează întotdeauna pe dinamică, nu pe 
forme moarte în sine, care sînt perceptual inexistente. De pildă, linia circulară din figura 152 este convexă în 
raport cu suprafaţa închisă şi concavă faţă de exterior. Convexitatea şi concavitatea nu sînt numai 
incompatibile, dar şi opuse dinamic, prima extinzîndu-se activ, cealaltă retrăgîndu-se pasiv. Să privim figura 
158 a. Caracterizată prin mai multe proeminenţe, ea ne aminteşte poate vag de figurile preistorice de tip 
„Venus". în figura 158 b, reprezentînd un detaliu din pictura lui Picasso, Viaţa (La Vie), aceeaşi configuraţie 
— acum parte dintr-un întreg mai amplu — şi-a pierdut în mare măsură identitatea. Unitatea conturului este 
sfîşiată, partea stingă aparţinînd acum femeii, iar cea dreaptă bărbatului. Mai mult, partea stingă a devenit un 
element suprapus: ea nu mai mărgineşte o suprafaţă, aceasta continuînd dedesubt. Cel mai important lucru 
însă este acela că dinamica formelor a fost răsturnată. De pildă, intervalul concav dintre cele două 
protuberanţe foarte active din a devine în b umărul viguros împins înainte al femeii. 



Figura 158 




Picasso - La vie (1903) 



























Poate că exemplul din figura 159, extras dintr-o pictură de Braque, este şi mai edificator. Forma liniei de 
profil se schimbă complet, în funcţie de faţa căreia o atribuim. Ceea ce era gol devine plin, şi ceea ce era activ 
devine pasiv. 



Figura 159 



Georges Braque - Figure (1939) 















au folosit fenomenul 


Unii pictori suprarealişti — Dali, Tchelitcheff şi în special Maurice Escher, 
pentru a se juca de-a v-aţi ascunselea cu privitorii, creînd imagini ambigue ce pot fi văzute în moduri 
diferite, incompatibile între ele. Această tehnică, introdusă istoric de cîţiva artişti din şcoala manieristă, este 
menită să-l şocheze pe spectator, făcîndu-1 să renunţe la încrederea sa confortabilă în realitate. Pictate în 
maniera 

îrompe-l’oeil obiectele dau iluzia de a fi material prezente, schimbîndu-se apoi pe neobservate în ceva total 
diferit, dar la fel de convingător. 

Putem folosi desenul Madame Rejane de Aubry Beardsley (figura 160) ca exerciţiu în studierea 
factorilor figură-fond. Beardsley mînuieşte aceşti factori astfel încît ei tind să facă relaţii spaţiale ambigue pe 
aproape întreaga suprafaţă a desenului. 



Figura 160 


Aubry Beardsley - Madame Rejane 

Figura şi fondul 

Aşa cum am mai spus nu există imagini bidimensionale realmente plane. Există totuşi multe exemple 
în care bidimensionalitatea predomină, în sensul că imaginea constă din două sau mai multe planuri sau 
spaţii fără adîncime, paralele cu planul frontal şi situate la distanţe diferite de observator. 

Bidimensionalitatea ca sistem de planuri frontale este reprezentată în forma ei cea mai elementară prin 
relaţia dintre figură şi fond. Nu se iau în considerare decît două planuri. Unul dintre ele trebuie să ocupe mai 
mult spaţiu decît celălalt, de fapt trebuie să fie nelimitat, iar partea direct vizibilă a celuilalt trebuie să fie 
mai mică şi mărginită de un contur. Unul dintre planuri se află în faţa celuilalt. Primul este figura, al doilea e 
fondul. 

Numeroasele cercetări întreprinse asupra fenomenului figură-fond s-au ocupat mai ales de condiţiile ce 
ne permit să stabilim care din cele două forme se află în faţă. Situaţia este adesea mai ambiguă decît am putea 




bănui. In vechile cosmologii, stelele erau uneori văzute ca mici găuri în perdeaua cerului nocturn, prin care 
veneau licăriri dintr-o lume cerească mai strălucitoare. Astfel, ne spune Kant, învăţatul francez Maupertuis 
interpreta nebuloasele ca deschideri în firmament, prin care se vede empireul. Am menţionat deja pocalul ce 
poate fi perceput ca un spaţiu gol între două profile; o ambiguitate similară a apărut recent, cînd s-a constatat 
că frunza roşie de arţar de pe noul drapel canadian poate fi percepută ca fondul gol dintre două profile albe 
mînioase, liberal şi conservator, care se răstesc unul la celălalt. Asemenea imagini ambigue tind spre o stare 
de „multistabilitate" — ca să folosim termenul lui Fred Attneave — în care diferiţi factori figură-plan, se 
echilibrează în sensuri contrare. 



Drapelul Canadei 


Examinînd unii dintre aceşti factori, trebuie să reţinem că, pînă şi în cel mai simplu exemplu, vom găsi 
cel puţin cîţiva şi că perceptul se naşte din contribuţiile combinate ale tuturor. Edgar Rubin a identificat o 
serie de asemenea factori. El a stabilit, de pildă, că suprafaţa închisă tinde să fie văzută ca figură, iar cea 
înconjurătoare şi nelimitată, ca fond. Dacă percepem stelele ca licăriri în faţa cerului întunecat, ele se 
conformează regulii lui Rubin. Dacă le vedem ca mici găuri, atunci bolta cerească devine figura, iar empireul 
strălucitor presupus a exista dincolo de ea devine fondul. Notăm că dacă formele închise sînt percepute ca 
fond, ambele planuri ce participă la situaţia figură-fond devin nelimitate. 

Prima regulă a lui Rubin o implică pe a doua, potrivit căreia suprafeţele relativ mai mici tind să fie 
văzute ca figură. în figura 161 planul figurii este reprezentat prin benzile sau sectoarele mai înguste. Avem 
de-a face aici cu „regula asemănării de amplasare" (pag. 91), care ne spune că liniile situate la intervale mai 
mici se grupează împreună. Observăm aici că, la drept vorbind, aceste exemple depăşesc cadrul fenomenului 
figură-fond: fondul nu este nelimitat, ci închis, la fel ca figura, aflîndu-se la rîndul lui pe un al treilea plan: 
suprafaţa paginii de carte. 



Figura 162 


Figura 162 























Dacă încercăm să răsturnăm situaţia spaţială din figura 161, făcînd ca benzile sau sectoarele mai mari 
să treacă în faţă, întîmpinăm o rezistenţă puternică şi nu reuşim să obţinem aceasta decît pe o durată foarte 
scurtă. Cele două imagini ne amintesc că într-o asemenea situaţie toate formele aparţinînd planului de fond 
tind să fie văzute ca părţi dintr-un fundal continuu. în exemplele de aici, acest fundal ia forma unui mare 
triunghi sau disc situat în faţa planului de fond. în figura 162 situaţia este răsturnată. Elementele mai.mari se 
află în faţă, deoarece micile pătrate şi sectoare sînt percepute ca porţiuni vizibile dintr-o bară orizontală sau 
dintr-un disc mai mic foarte coerent. 

Nu trebuie să uităm că pînă şi în cazul unui desen liniar simplu figura închisă are o densitate mai mare 
decît fondul înconjurător. Am putea spune că cele două suprafeţe au texturi diferite. Mergînd pe această- 
cale, constatăm că, dacă densitatea texturii este sporită prin mijloace grafice, situaţia figură-fond generată de 
contur, poate fi sau consolidată (figura 163 a) sau răsturnată (b). Textura susţine figura. în xilogravura de 
Matisse din figura 164, factorii „formă închisă" şi „textură" se opun unul altuia. Corpul relativ gol al femeii 
apare aproape ca o spărtură în ţesătura ambiantă. Artistul dematerializează intenţionat corpul — un efect 
specific al artei moderne, la care m-am referit mai sus. 




Figura 163 


în capitolul său despre „Reguli privind probabilitatea ca o suprafaţă să fie percepută ca figură", Rubin 
arată că dacă imaginea constă din două suprafeţe despărţite orizontal (vezi, de exemplu, figura 165), cea de 
jos tinde să fie văzută ca figură. El leagă aceasta de situaţia tipică din lumea materială, unde „copacii, 
turnurile, persoanele, vazele sau lămpile sînt adesea percepute în împrejurări în care fondul — sau cerul — 
ocupă mai mult sau mai puţin partea superioară a cîmpului de vedere". Se confirmă astfel observaţia noastră 
de mai sus că partea inferioară a unei imagini are o pondere sporită. 




Figura 164 

HENRI MATISSE , Nud rezemat, xilogravură, 1906 



Figura 165 






















Notăm de asemenea că regula lui Rubin se aplică imaginii din figura 165 chiar şi cînd aceasta este 
răsturnată, cu partea neagră la bază — deşi, în general, suprafeţele mai luminoase par să tindă a deveni 
figură atunci cînd ceilalţi factori rămîn egali. Cît priveşte culorile, nu ne surprinde să constatăm că un roşu 
saturat susţine mai puternic figura decît un albastru saturat; aceasta concordă cu tendinţa generală a roşului 
de a avansa şi a albastrului de a se retrage. 

Simplitatea formei şi mai ales simetria ajută suprafeţele să funcţioneze ca figură. Figura mai simplă va 
precumpăni. La balustradele magice din figura 166, contradicţia dintre partea stîngă şi cea dreaptă a 
fiecăruia din desene face imposibilă obţinerea unei imagini stabile. în această fluctuaţie însă, noi înregistrăm 
destul de intens efectul unor factori perceptuali. în a, ambele versiuni constituie imagini simetrice. Cei mai 
mulţi dintre noi vor vedea ca figură coloanele convexe, deoarece, aşa cum ne spune una din regulile lui 
Rubin, convexitatea tinde să învingă concavitatea. Dar în b, unităţile concave predomină net, ele dînd 
imaginii mai multă simetrie. 



Figura 166 


Simplitatea afectează nu numai forma unei imagini, ci şi orientarea ei spaţială. Cele două cruci de 
Malta din figura 167 sînt identice, cu excepţia orientării lor faţă de cadrul cîmpului vizual. în aceste condiţii, 
crucea ale cărei axe principale coincid cu coordonatele verticală şi orizontală ale cîmpului vizual tinde să 
devină figură, pe cînd cealaltă adesea se pierde în fundal. 



Figura 167 



De un interes aparte pentru artist este faptul că convexitatea susţine figura, iar concavitatea — fondul. 
Figura 168 a tinde să arate ca o gaură în planul hîrtiei, deşi atît a cît şi b sînt suprafeţe închise, şi, aşadar, tind 
să apară ca figură. Fenomenul variază întrucîtva, în funcţie de acea parte din imagine care reţine atenţia 
privitorului. Dacă acesta se uită la proeminenţe, a va fi mai vădit o gaură, iar b o configuraţie compactă pe 
un fond. Efectul contrar apare de obicei atunci cînd privitorul fixează unghiurile ascuţite dintre proeminenţe, 
îngustimea lor contribuind la caracterul de figură. 



Figura 168 


Exemplele din figura 168 ne arată de asemenea izbitor că fenomenul figură-fond nu este doar o chestiune de 
amplasare statică în spaţiu, el implicînd şi o diferenţă dinamică. Protuberantele şi vîrfurile ascuţite seamănă 
cu nişte pene de despicat care împing înainte. Astfel „figura" are un caracter de înaintare activă. în a, figura 
înconjurătoare se strînge activ în jurul găurii centrale, din toate părţile. în b rozeta centrală se dilată viguros 
pe fundal. Întrucît fondul nu are formă, el e lipsit de o dinamică proprie. 

în sfîrşit, mişcarea relativă poate intensifica efectul figură-fond. Conform cu ceea ce am spus mai 
înainte despre mişcare ca factor al grupării (pagina 91), o figură aproape insesizabilă poate deveni evidentă 
atunci cînd traversează fondul. Mai mult, James J. Gibson a subliniat că mişcarea relativă ne ajută de ase¬ 
menea să precizăm care suprafaţă este figura şi care este fondul. Deoarece mişcarea se produce în cîmp, 
figura îşi păstrează integritatea, pe cînd fondul se şterge într-o latură şi se extinde în cealaltă, apărînd astfel 
ca acea suprafaţă ce se supune intervenţiei exterioare. Şi stereoscopia poate face vizibil efectul figură-fond, 
chiar dacă el nu apare separat în cele două imagini şi chiar dacă, aşa cum a arătat Bela Julesz, cele două 
suprafeţe nu se diferenţiază prin contur, ci doar printr-o uşoară deplasare a texturii. 

Niveluri de adîncime 

Termenii „figură" şi „fond" sînt justificaţi numai atît timp cît avem de-a face cu o imagine închisă şi 
omogenă, situată într-un mediu la fel de omogen şi nelimitat. Condiţiile reale sînt însă rareori atît de simple. 
Chiar şi în majoritatea exemplelor noastre elementare găsim mai mult de două niveluri. De pildă, în figura 
167 crucea apare pe un fond care nu e nelimitat, ci circular, şi care se prezintă la rîndul său, ca un disc aşezat 
pe planul gol înconjurător. Discul este fond pentru cruce, dar figură pentru suprafaţa din jur. Avem aşadar o 



terminologie incomodă. Mai mult, unii dintre factorii de organizare mai interesanţi nu intră în acţiune atunci 
cînd ne ocupăm de numai două planuri, din care unul trebuie să fie nelimitat şi, ca atare, fără formă. Pare 
mai potrivit să vorbim de imagini repartizate pe mai multe niveluri de adîncime, configuraţia fundamentală 
figură-fond fiind un caz special — o organizare pe numai două niveluri. 

în baza principiilor descrise pînă acum, figura 169 ar trebui văzută ca un disc aşezat pe o bază pătrată, 
aceasta la rîndul ei fiind situată pe un fond. Totuşi figura este percepută mai stabil ca un pătrat cu un orificiu 
circular în mijloc. Efectul pare a se datora unei tendinţe de simplificare prin economie, ceea ce înseamnă că 
numărul nivelurilor de adîncime dintr-o imagine dată este cel mai mic posibil în condiţiile respective. Dacă 
cerul constituie un disc aşezat pe pătrat, rezultă o repartizare pe trei niveluri, în timp ce pătratul perforat 
implică doar două niveluri. Avem aşadar un număr mai mic de planuri, deci o configuraţie spaţială mai 
simplă. Conchidem că atunci cînd perforaţia (întreruperea) pătratului intră în competiţie cu aranjamentul pe 
trei niveluri, prima soluţie este soluţia cea mai simplă. Raţiunile fiziologice ale acestei preferinţe nu sînt 
cunoscute. 

Un exemplu ceva mai complex va ilustra şi mai bine fenomenul. Figura 170 este o xilogravură de 
Hans Arp. Artistul a echilibrat între ei factorii perceptuali, astfel încît sînt posibile mai multe configuraţii 
spaţiale. 



Figura 170 

HANS ARP, din Unsprezece configuraţii, xilogravură. 

Putem astfel vedea o organizare pe patru planuri (figrua 171 a): o piramidă, compusă dintr-o mica pată 
neagră la vîrf şi una mai mare albă dedesubt, aşezată pe o pată neagră, totul aflîndu-se pe un fond alb 
nelimitat. Figura 171 b ilustrează o soluţie pe trei planuri, în care un inel alb se află pe o pată neagră. în c şi 
d se dau două soluţii pe două planuri: un mare inel negru cu o pată neagră în centru, aşezat pe un fond alb, 






sau un fundal negru văzut prin părţile decupate dintre elementele albe care se află în faţă. Principiul 
economiei favoriza, desigur, o soluţie pe un singur plan, ca fiind cea mai simplă ( e ); aceasta însă ar crea o 
serie de întreruperi, care sînt evitate prin configuraţia tridimensională. Singura soluţie care prezintă avantajul 
evitării tuturor întreruperilor este piramida (a), ea fiind deasemenea susţinută de regula „încadrării". 
Piramida, totuşi, reclamă cel mai mare număr de planuri. Dacă luminozitatea intensifică rolul de figură, 
soluţia favorizată va fi d\ această variantă este de asemenea sprijinită de cele două punţi înguste din inelul 
alb. în sfîrşit, asemănarea de luminozitate tinde să grupeze toate elementele albe, în opoziţie cu toate 
elementele negre, pe două planuri distincte (c şi d). 









□ 





Figura 171 

Aplicaţii în pictură 

Există deci reguli bine definite potrivit cărora factorii perceptuali determină amplasarea în adîncime a 
planurilor orientate frontal din spaţiul pictural. Artiştii aplică aceste reguli intuitiv sau conştient, pentru a 
evidenţia relaţiile de adîncime. Atunci cînd priveşte fotografii sau picturi figurative, observatorul este ajutat 
într-o anumită măsură de cele ştiute despre spaţiul fizic din propria sa experienţă. El ştie că o figură umană 
este mai aproape decît o casă mică. Artistul însă nu poate conta prea mult numai pe experienţă. Dacă vrea ca 
o figură să se detaşeze de fundal, el trebuie să folosească efectul vizual direct generat de factori perceptuali 
de felul celor discutaţi mai sus. El poate de asemenea inversa modul în care aceşti factori sînt întrebuinţaţi 
de regulă, obţinînd astfel efecte paradoxale, ilustrate în lucrările lui Matisse şi Lipchitz reproduse aici 
(figurile 164 şi 172). Desenul lui conţine zone albe mărginite mai ales de concavităţi. Contradicţia dintre 
soliditatea corpurilor organice sugerată de subiect şi vidul perceptual al spaţiilor albe, ca şi absenţa texturii, 
intensifică conflictul exprimat de desen. 










Figura 172 





















De fapt există o diferenţă fundamentală sub acest raport între viziunea artistului şi comportamentul 
cotidian. în orientarea noastră practică ne concentrăm asupra identificării obiectelor. Tendinţa noastră de a 
neglija fundalul e cunoscută oricărui fotograf amator care, spre dezamăgirea sa, descoperă privindu-şi 
pozele că vreo cracă sau vreun semn de circulaţie neobservat distrag atenţia de la figura doamnei din primul 
plan. A. R. Luria a demonstrat printr-un experiment, în cadru căruia copii în vîrstă de trei pînă la cinci ani 
trebuiau să distingă imagini colorate diferit, că aceştia reacţionează la culorile figurinelor din planul prim, 
neglijînd însă schimbările de culoare din fundal. Tot astfel, atunci cînd unor subiecţi adulţi li s-a cerut să 
copieze imaginea din figura 173 cît mai exact cu putinţă, mulţi dintre ei au reprodus destul de bine forma şi 
mărimea crucilor şi pătratelor, neglijînd însă total faptul că marginile interioare ale pătratelor se află în linie 
cu marginile exterioare ale crucilor. Această relaţie n-a fost văzută ca făcînd parte din imagine. Chiar şi în 
cazul petelor de cerneală folosite în textul Rorschach, în care inversările figură-fond sînt înlesnite de 
ambiguitatea stucturală, utilizarea pozitivă a interstiţiilor ar sugera, se afirmă, un diagnostic de negativism, 
încăpăţînare, suspiciune sau un stadiu paranoic incipient. Asemenea criterii clinice se pot, totuşi, aplica 
artiştilor, care recurg frecvent la asemenea inversări perceptuale. 



Figura 173 


Un pictor nu poate trata cu indiferenţă interstiţiile dintre figuri, căci relaţiile dintre aceste figuri pot fi 
înţelese numai dacă spaţiile ce le separă sînt tot atît de bine definite ca şi figurile în sine. Dacă, bunăoară, 
distanţa dintre cele două femei de pe cupa grecească cu figuri roşii de Duris (figura 174) n-ar fi perfect 
stăpînită, relaţiile subtile dintre aceste figuri bogat modulate şi-ar pierde calitatea de acord muzical. Rezultă 
de aici că şi spaţiile negative, aşa cum le numesc mulţi pictori — trebuie să li se dea caracter de figură, 
astfel încît să poată fi percepute ca entităţi în sine. Pentru a se evita ambiguitatea, ele vor rămîne 
subdominante; dar spaţiile negre înguste, închise şi parţial convexe de pe cupa grecească sînt destul de 
marcate pentru a se încadra într-o suprafaţă continuă de forme roşii şi negre ce alternează jucăuş, definindu- 
se permanent unele pe altele. Un efect similar se obţine şi în desenul lui Jacques Lipchitz (figura 172). Aici 
suprafeţele reprezentînd corpul omului şi vulturul sînt estompate de concavităţile active din contururi, care 
fac ca fundalul negru să pătrundă pronunţat în figuri. 








Figura 174 

DOURIS, Cupă cu figuri în roşu, c. 470 l.e.n., Metropolitan Museum of Art, New York. 


Spaţiul pictural este aşadar cel mai bine definit ca un relief continuu în care suprafeţe situate la diferite 
distanţe se mărginesc reciproc. Intr-un caz relativ simplu, cum e cel al decoraţiei greceşti, conţinutul 
imaginii este organizat în esenţă pe două planuri frontale. în lucrările mai diferenţiate, relieful pictural poate 
să nu sublinieze prea mult frontalitatea. El poate avea forma unei pîlnii concave, obiectele din centru 
aflîndu-se la distanţa cea mai mare; sau, dimpotrivă, o protuberanţă convexă poate ieşi spre afară în 
porţiunea centrală. Relieful poate fi adînc sau puţin adînc, el poate opera cu multe valori de distanţă sau cu 
foarte puţine, cu intervale abrupte — de pildă, între planul prim şi fundal — ori cu scăderi „cromatice" 
avînd diviziuni foarte mici. O asemenea analiză a reliefului adîncimii se poate face de asemenea în sculptură 
şi arhitectură, servind ca mijloc de definire a diferenţelor dintre stiluri. 

Cît despre problema mai specifică a spaţiilor negative, se poate adăuga că sarcina delicată a 
determinării distanţelor corecte dintre obiectele picturale cere probabil o atenţie sensibilă la atracţiile şi 
respingerile determinate fiziologic ce se produc în cîmpul vizual. Biologul Paul Weiss notează o echilibrare 
la fel de subtilă a obiectelor şi interstiţiilor în condiţii de cîmp fizic sau fiziologic, de pildă în reţelele 
ramificate ale descărcărilor electrostatice, în capilarele sanguine ale ţesuturilor organice şi în sistemele de 


















nervuri ale frunzelor. Interacţiunea dintre elementele separate creează o ordine sistemică care menţine 
aproape constante distanţele dintre ramuri, chiar dacă detaliile individuale ale ramificării sînt total 
neprevăzute. 

Rame şi ferestre 

Funcţia ramelor de tablou este şi ea legată de psihologia figurii şi fondului. Rama, aşa cum o 
cunoaştem astăzi, s-a dezvoltat în perioada Renaşterii din construcţiile de pilaştri şi buiandrugi, 
asemănătoare unor faţade, care încadrau picturile de altar. Atunci cînd spaţiul pictural s-a desprins de perete 
şi a creat imagini în adîncime, o dinstincţie vizuală netă a devenit necesară între spaţiul fizic al încăperii şi 
lumea din tablou. Această lume a ajuns să fie concepută ca nelimitată — nu numai în adîncime, dar şi lateral 
— astfel încît marginile picturii reprezentau limitele compoziţiei, dar nu şi limitele spaţiului reprezentat. 
Rama era considerată un fel de fereastră, prin care observatorul privea într-o lume exterioară mărginită de 
deschiderea acestei ferestre de observaţie, dar nelimitată în sine. în discuţia noastră de aici aceasta înseamnă 
că rama era folosită ca figură, pe cînd spaţiul pictural furniza fondul subiacent nemărginit. Punctul 
culminant al acestei tendinţe a fost atins în secolul al XlX-lea, cînd (de exemplu în lucrările lui Degas) rama 
a ajuns să interesecteze obiectele şi trupurile omeneşti mult mai ostentativ decît înainte. Se sublinia astfel 
caracterul întîmplător al limitei. Şi, implicit, caracterul de figură al ramei. 

Totodată însă, pictorii au început să reducă adîncimea spaţiului pictural şi să sublinieze planitatea. în 
loc să reprezinte o lume picturală complet desprinsă de spaţiul fizic al pînzei şi al spectatorului, ei au 
început să conceapă tabloul ca o prelucrare a suprafeţei pînzei. Spaţiul pictural nu mai era nemărginit, ci 
tindea să se termine la limitele compoziţiei. Aceasta înseamnă că linia de demarcaţie dintre ramă şi pînză nu 
mai era conturul inferior al ramei, ci conturul exterior al picturii. Pictura nu mai era un fond situat în spatele 
ramei, ci devenea figură. în aceste condiţii, caracterul de figură al ramei masive tradiţionale şi intervalul 
spaţial dintre fereastra din faţă şi lumea picturală din spate nu mai erau convenabile. Rama s-a adaptat noii 
sale funcţii, fie îngustîndu-se şi devenind o bandă subţire, un simplu contur, sau luînd forma de pantă spre 
înapoi („secţiune inversă") şi marcînd astfel pictura ca suprafaţă mărginită — o „figură" situată cu mult în 
faţa peretelui. 

O problemă oarecum similară există şi în arhitectură: aspectul perceptual al ferestrelor. La origine, 
fereastra era un gol în perete, o deschizătură relativ mică, cu contur simplu, practicată în suprafaţa mare a 
peretelui. Aici apare un anumit paradox vizual, prin aceea că o zonă mică şi închisă de pe un fundal este 
menită a fi „figură". Totodată ea este fizic o gaură în perete şi trebuie să arate ca atare. 

Avem poate aici explicaţia impresiei oarecum dezagreabile lăsate de acele ferestre moderne ce par 
simple spaţii decupate. Marginile goale de perete din jurul ferestrei par neconvingătoare. Faptul nu va 
surprinde dacă ne amintim că, deoarece perceptual conturul ţine de figură, fondul este nelimitat şi tinde să 
continue neîntrerupt dedesubtul figurii. Această soluţie nu este însă posibilă atunci cînd figura este o 
deschizătură adîncă, care, împiedică continuarea fondului. Astfel peretele trebuie să se întrerupă, dar n-are 
limită. Există mai multe mijloace de tratare a acestei dileme. Unul ni-1 oferă tradiţionala cornişă. Cornişa nu 
este doar ornamentală, ci şi un mod de încadrare a ferestrei. Ea confirmă caracterul de figură al orificiului şi 




furnizează o ieşire sub care se poate termina suprafaţa-fond a peretelui. O altă soluţie constă în mărirea 
deschizăturii ferestrelor, astfel încît peretele să se reducă la benzi înguste dispuse vertical şi orizontal. în 
arhitectura gotică, unde ceea ce rămîne din perete este adesea ascuns sub diverse decoraţii în relief, efectul 
tipic este o alternanţă de unităţi goale şi compacte, nici una din aceste categorii neconstituind clar figura sau 
fondul. O transformare chiar şi mai radicală găsim în arhitectura modernă, unde prin răsturnarea situaţiei 
perceptuale pereţii devin grilaje de bare orizontale şi verticale, prin care interiorul clădirii poate fi văzut ca 
un cub gol. Reţeaua de bare, un echivalent vizibil al scheletului de oţel, a devenit figura dominantă, 
apropiindu-şi contururile, pe cînd ferestrele fac parte din fondul gol ce continuă pe dedesubt. Figura 175 
ilustrează schematic cele trei principii. 


Figura 175 

Concavitatea în sculptură 

Regulile ce guvernează relaţia dintre figură şi fond se pot aplica de asemenea obiectelor 
tridimensionale, în special sculpturilor. Vom încerca să demonstrăm acest lucru doar pentru convexitate şi 
concavitate. 

Chiar şi în pictură sau desen, convexitatea şi concavitatea apar nu numai în contururile liniare ale 
suprafeţelor, dar şi în suprafeţele ce mărginesc volume. Corpul uman este reprezentat mai ales prin forme ce 
ies în afară, pe cînd o peşteră e redată pe bună dreptate ca fiind concavă. Ceea ce am numit relieful în 


















adîncime al unei picturi poate fi concav, ca în spaţiul de cutie goală al unui interior olandez, sau convex, ca 
în unele tablouri cubiste care se dezvoltă dinspre margini către o proeminenţă din centru. 

Evident, relaţiile figură-fond dintre volume pot fi percepute vizual numai dacă volumul exterior este 
transparent sau gol. Noi nu putem vedea interiorul cavităţii ce adăposteşte ochiul într-un cap omenesc, deşi, 
aşa cum s-a menţionat mai sus, au fost cazuri cînd sculptori orbi, nelegaţi de perceperea vizuală a supra¬ 
feţelor, au modelat mai întîi cavitatea oculară, introducînd apoi în ea o bilă de lut cei reprezenta ochiul. 
Vizual, o statuie şi spaţiul înconjurător pot fi considerate ca două volume adiacente — dacă într-adevăr 
dorim să concepem mediul ambiant ca volum şi nu ca simplu spaţiu gol, statuia părînd a monopoliza toate 
calităţile de figură. Statuia este volumul mai mic, încadrat; ea are textură, densitate, soliditate. La aceste 
calităţi perceptuale, practic întreaga artă sculpturală a adăugat convexitatea. Statuia este concepută ca un 
conglomerat de forme sferice sau cilindrice care ies în afară. Intruziunile în acest bloc masiv, sau chiar 
perforaţiile, sînt tratate ca interstiţii, deci ca spaţii goale între corpurile solide ce monopolizează suprafaţa 
exterioară. Este adevărat că, la fel ca pictorii, sculptorul arată interes pentru aceste spaţii negative, dar 
tradiţional ele joacă un rol mai mic în sculptură decît în pictură, chiar şi acolo unde fondul face parte dintr-o 
suprafaţă consistentă şi mărginită. 



Lorenzo Bernini - Ludovic al XIV lea (1669-170) 







Concavităţile apar pe alocuri, mai ales în sculptura elenistică, medievală, barocă şi africană. La statuia 
ecvestră al lui Ludovic al XlV-lea, sculptată de Bemini, buclele şi cutele ample adună aer în cavităţile lor. 
în aceste exemple, totuşi, cavităţile sînt atît de deplin subordonate convexităţii unităţilor majore încît ele cel 
mult constituie detalii mărunte. De-abia după 1910 sculptori ca Archipenko şi Lipchitz, iar mai tîrziu Henry 
Moore, au introdus limite şi volume concave, contrastînd cu convexităţile tradiţionale. Efectul poate fi 
prezis pe baza celor constatate în cazul imaginii din figura 168 a. Cavităţile şi orificiile iau caracterul unor 
protuberanţe, cilindri sau conuri pozitive, deşi goale. De fapt, nici nu pare corect să le numim goale. 
Interiorul lor arată deosebit de consistent, de parcă spaţiul ar fi dobîndit un fel de soliditate. Cavităţile par 
umplute cu bule de aer — o observaţie ce concordă cu regula potrivit căreia caracterul de figură implică o 
densitate sporită. Ca urmare, sculptura trece dincolo de limitele corpului său material. Spaţiul din jur, în loc 
să consimtă pasiv la eliminarea sa de către statuie, dobîndeşte un rol activ. El invadează corpul şi îşi 
anexează suprafeţele de contur al unităţilor concave. Rezultă aşadar că, aşa cum am observat în cazul 
relaţiilor bidimensionale dintre figură şi fond, spaţiu şi scluptura se află aici într-o interacţiune pronunţat 
dinamică. Agresivitatea formelor convexe şi comprimarea pasivă din concavităţi sînt reprezentate prin 
săgeţile din figura 176. în c vedem o imagine ce ar putea fi secţiunea unei sculpturi moderne, proeminenţele 
tinzînd spre afară, pe cînd spaţiul înconjurător invadează concavităţile. 



Figura 176 


Este tentat să ne imaginăm că această extindere îndrăzneaţă a universului sculptural a devenit posibilă odată 
cu apariţia avionului de pasageri. Trăim într-o epocă în care experienţe kinestezice intense ne-au învăţat că 
aerul este o substanţă materială asemănătoare pămîntului, pietrei sau lemnului, un mediu care nu numai că 
susţine corpuri grele, dar le şi apasă puternic, un mediu de care ne putem izbi ca de o stîncă. 

Tradiţional, statuia era imaginea unei entităţi autonome, izolată într-o ambianţă inexistentă şi singură 
posesoare a întregii activităţi. Comparînd modurile în care Maillol şi Moore tratează un subiect similar 
(figura 177) observăm că convexitatea generală a formelor din sculptura lui Maillol păstrează un element 
activ, în ciuda subiectului în esenţă pasiv. Figura pare să se întindă şi să se înalţe, în lucrarea lui Moore, o 
calitate pasivă şi receptivă se obţine nu numai prin atitudinea femeii, dar, şi mai izbitor, prin concavitatea 
formei. Astfel figura ajunge să întruchipeze efectul unei forţe exterioare care invadează şi apasă substanţa 
materială. Masculinităţii tradiţionale a formei în sculptură i s-a adăugat un element feminin — un aspect 
specific al temei mai generale a activităţii şi pasivităţii. 





Figura 177 

MAILLOL, Nud odihnindu-se, 1912. HENRY MOORE, Figură înclinată, 1945 

































S-a menţionat că convexitatea dă statuilor un caracter de autonomie, de independenţă. Se naşte de aici 
o problemă în cazul combinaţiilor de sculpturi cu alte sculpturi sau cu elemente arhitectonice. Grupurile 
sculpturale de figuri umane, cu excepţia celor contopite într-un singur bloc, n-au depăşit niciodată prea mult 
stadiul de simple şiruri compuse din unităţi izolate sau de grupare liberă, în felul celei folosite de actori şi de 
dansatori. Pentru a se obţine îmbinarea cît de cît intimă a operelor sculpturale cu clădirile, aceastea din urmă 
trebuie să ofere concavităţile nişelor. 

Folosirea concavităţii în sculptura modernă pare a permite o mai bună adecvare reciprocă a unităţilor. 
Un grup familial sculptat de Henry Moore prezintă un bărbat şi o femeie aşezaţi alături şi ţinînd un copil. 
Pîntecele scobite fac din cele două figuri şezînde un fel de buzunar amplu. în această cavitate umbrită 
spaţiul pare tangibil, stagnant, încălzit de căldura corpului. în mijlocul lui se află în siguranţă copilul, ca 
într-un pîntece moale, bine căptuşit. Convexitatea corpului se acordă cu concavitatea spaţiului ce-1 conţine. 




Henry Moore - Coiful nr.2 (1952) 


Volumul gol ca element admis în sculptură a adus la lucrări în care blocul de material se reduce la o 
cochilie ce înconjoară un corp central de aer. Coiful lui Moore, un cap vid, ar permite unui vizitator liliputan 
să pătrundă în interiorul unei sculpturi. Mai recent, sculptorii au încercat să ofere asemenea trăiri privitorilor 
de statură normală. Arhitectura, desigur, a avut totdeauna de-a face cu interioare goale. Concavitatea 
bolţilor şi arcelor face ca spaţiul intern să preia funcţia pozitivă de figură, în felul unei puternice prelungiri a 
vizitatorului uman, care se simte astfel capabil să umple încăperea cu prezenţa sa ce creşte şi se dilată. 
Portalele bisericilor medievale par să-i tragă înăuntru pe credincioşi prin forma lor convergentă. Vedem în 
figura 178 cum arhitectul baroc Borromini a folosit contrapunctul convexitate-concavitate pentru a însufleţi 
forma arhitecturală. Deasupra rotundului scobit al zidului împrejmuitor se înalţă cupola, ale cărei 
proeminenţe sînt la rîndul lor compensate, la o scară mai mică, de nişele din lanternă. Spaţiul exterior pare a 
reacţiona la expansiunea viguroasă a clădirii muşcînd jucăuş, ici şi colo, din masivitatea solidului. 






Figura 178 

FRANCESCO BORROMINI; Capela Sf. Ivo, Roma, c. 1650. 


De ce vedem adîncimea ? 

Trecînd de la relaţia limitată figură-fond între două planuri la cazul mai general al eşalonării mai 
multor obiecte vizuale frontale, ne dăm seama că avem de-a face cu o situaţie specială de subdivizare. în 
organizarea figurilor plane se constată că subdivizarea are loc atunci cînd o combinaţie de părţi autonome 
oferă o imagine structural mai simplă decît întregul nedivizat. Această regulă se meţine nu numai pentru a 
doua dimensiune, ci şi pentru a treia. Zone amplasate fizic în acelaşi plan structural se despart în adîncime şi 
iau o configuraţie de figură-fond pentru că simplitatea sporeşte atunci cînd unilateralitatea conturului este 
categoric şi cînd fondul poate fi văzut continuînd sub figură fără întreruperi. 











Figura 179 

în figura 179, a apare ca un cerc încadrat într-un pătrat, deşi imaginea respectivă ar putea fi o proiecţie 
a două figuri, una situată la o oarecare distanţă de cealaltă. Imaginea se menţine în plan deoarece este 
puternic unificată : centrele cercului şi pătratului coincid, iar diametrul cercului este egal cu latura pătratu¬ 
lui. Situaţia este mult diferită în b şi d, unde cele două componente sînt mult mai autonome. De fapt, ele tind 
să se desprindă una de cealaltă în adîncime, această separare eliberîndu-le de combinaţia nesatisfăcătoare 
existentă în proiecţia plană. Tendinţa este mai slabă în c, unde structura proiectivă are o anumită simplitate: 
centrul cercului coincide cu unul din colţurile pătratului, apărînd astfel o simetrie pe diagonala pătratului. în 
e separarea este completă: ambele forme îşi etalează simplitatea, fără să se stînjenească reciproc. Scăzînd 
tensiunea, tendinţa de separare în adîncime nu mai poate fi observată. în orice caz, amplasarea relativă în 
adîncime a cercului şi pătratului este acum nedefinită. 

Atît timp cît ochiul priveşte aceste figuri, aşezarea lor în planul frontal nu se schimbă; ea este 
controlată de configuraţia de stimuli de pe retină. Această configuraţie nu determină totuşi amplasarea în 
adîncime. Ca proiecţie ea poate reprezenta figuri sau părţi de figuri situate la orice diatanţă de ochi. Cea de- 
a treia dimensiune este aşadar o „cale a libertăţii", care permite modificări în sensul unei structuri mai 
simple. Dacă desprinderea sporeşte simplitatea, separarea în adîncime se poate realiza fără nici o modificare 
a imaginii proiective. 

Avem acum un răspuns la întrebarea „De ce vedem adîncimea?" Acest răspuns poate părea ciudat. 
Cîtă vreme privim lumea fizică, tridimensionalitatea vederii nu pare să creeze probleme — pînă în clipa 
cînd ne reamintim că sursa optică a tuturor experienţelor noastre vizuale este proiecţia bidimensională de pe 
retină. Aceasta nu înseamnă că experienţa vizuală este mai ales bidimensională. Ea nu este aşa, dar faptul, 
ca atare, trebuie explicat. 

Utilitatea percepţiei tridimensionale este evidentă în cazul oamenilor şi animalelor, care trebuie să se 
orienteze în lumea fizică din jur. Totuşi cauza finală este un lucru, iar cauza directă un alt lucru. Ne 
întrebăm: Cum se realizează percepţia adîncimii? Răspunsul este foarte important pentru artistul preocupat 
să creeze reprezentări vizuale pe o suprafaţă plană, căci în cazul său toate indiciile de ordin fizic, despre a 
căror eficacitate vom avea ocazia să vorbim, proclamă că ochii au de-a face cu o suprafaţă. Aşadar impresia 
de adîncime trebuie furnizată de pictura însăşi. 

Artistul înţelege că nu poate conta pur şi simplu pe ceea ce ştie spectatorul despre lumea fizică. 
Cunoştinţe de acest fel trebuie totdeauna reformulate cu mijloace vizuale pentru a avea eficacitate artistică 
şi sînt uşor subminate de contraprobele perceptuale. Dacă privim o hartă a Statelor Unite vedem că un colţ 




din Wyoming acoperă un colţ din Utah şi că partea de sus a Nebraskăi se află sub un colţ al statului 
Colorado. Deşi ştim că lucrurile nu stau aşa, nu ne putem împiedica să le percepem astfel. Care sînt factorii 
vizuali ce redau adîncimea? 


Principiul de bază al percepţiei adîncimii derivă din legea simplităţii şi ne spune că o imagine apare 
ca fiind tridimensională atunci cînd poate fi văzută ca proiecţie a unei situaţii tridimensionale structural 
mai simplă decît cea bidimensională. Figura 179 ne-a prezentat acest principiu în acţiune. 

Adîncime prin suprapunere 

Atît timp cît contururile se ating ori se întretaie, dar nu se întrerup reciproc, efectul spaţial este slab 
sau absent. Totuşi, atunci cînd una din componente elimină în fapt o parte din cealaltă, ca în figura 180 a, 
impulsul perceptual de a vedea o suprapunere devine irezistibil, căci el serveşte la întregirea formei in¬ 
complete. 




Figura 180 

Această afirmaţie implică o premisă importantă, şi anume că în figura 180 a forma de sus este văzută 
ca un dreptunghi incomplet. Dar de ce se întîmplă aşa? In sine, ea este o formă de L, şi ar putea fi proiecţia 
unei situaţii fizice în care o formă de L e alăturată unui dreptunghi sau se află în faţa ori în spatele acestuia. 




Şi totuşi cu greu putem vedea altceva decît un dreptunghi întrerupt. Pentru a explica fenomenul trebuie să 
stabilim în ce condiţii formele ne apar incomplete. 

Dacă unul din două obiecte vizuale contigue are forma cea mai simplă posibilă în împrejurările date, 
iar celălalt poate fi simplificat prin completare, primul îşi va apropia linia de despărţire vizuală. în figura 
180 a, dreptunghiul nu poate deveni mai simplu, dar forma de L poate. Atunci cînd dreptunghiul anexează 
linia despărţitoare, cealaltă formă rămîne fără margine, fiind obligată să continue pe sub figura vecină. De 
aceea ea e văzută ca parţial ascunsă, deci incompletă. Această ascundere oferă figurii incomplete o anumită 
libertate, un paravan în spatele căruia să se poată întregi. 

Este tentant să căutăm criteriul suprapunerii în condiţiile locale în care se întîlnesc obiectele vizuale. 
Cele două contururi din figura 180 a se întîlnesc în două puncte, din care o linie merge mai departe, iar 
cealaltă se opreşte. Nu este oare această unică deosebire un temei suficient pentru a denumi a doua linie ca 
ascunsă şi prima ca suprapusă? Helmholtz considera că da. în 1866 el scria: „Simplul fapt că linia de contur 
a obiectului acoperitor nu-şi schimbă direcţia acolo unde ea atinge conturul obiectului din spate ne permite 
în general să diferenţiem obiectele între ele." Mai recent, Philburn Ratoosh a formulat această condiţie în 
termeni matematici, afirmînd că ea este hotărîtoare în toate cazurile. „Interpunerea poate oferi un indiciu 
numai în punctele de întîlnire a contururilor celor două obiecte." Obiectul cu contur continuu este văzut ca 
afîndu-se în faţă. Ratoosh ne mai spune: „Ce se întîmplă într-un punct de intersecţie nu depinde de ce se 
întîmplă în celălalt." 

Avem aici ceea ce constituie de fapt o trăsătură structurală importantă. Regula prezice corect că acea 
unitate al cărui contur este întrerupt se va situa în spate în figura 180 a, pe cînd în b condiţiile locale duc la 
o situaţie ambiguă, conflictuală, fiecare unitate acoperind-o pe cealaltă într-un loc şi fiind acoperită de ea în 
altul. Un exemplu edificator (c) ne-a fost furnizat de James J. Gibson. Aici ambele versiuni spaţiale ar putea 
genera un dreptunghi complet în spate şi unul ciuntit în faţă; totuşi, unitatea al cărui contur nu se întrerupe 
în punctul de intersecţie ne apare ca fiind în faţă. 

Este foarte adevărat că factorul „formă coerentă" este decisiv în majoritatea cazurilor, dar pare 
improbabil ca numai ce se întîmplă în două puncte separate să determine situaţia spaţială a întregii imagini, 
în figurile oarecum înrudite 180 d-g observăm că ceea ce se întîmplă în punctele de intersecţie depinde de 
context, în d şi e linia întreruptă nu vădeşte o tendinţă spontană de a continua pe sub obstacol. în / există o 
uşoară tendinţă spre tridimensionalitate, legată direct de faptul că cele două linii întrerupte nu sînt 
independente una de alta, ci pot fi văzute ca părţi ale unui întreg unghiular. în g, unde regula formei 
coerente susţine legătura dintre cele două linii, acestea fuzionează clar în una singură, care continuă sub 
dreptunghi. Desigur, figurile 180 d-g nu satisfac condiţia lui Ratoosh, dar h şi i o satisfac. Conform regulii, 
situaţia contradictorie din punctele de intersecţie ar trebui să genereze o ambiguitate spaţială, ca în b. Nu 
există, totuşi, nici o urmă de tridimensionalitate. Dacă s-ar afirma că aceste exemple nu se referă la 
problema noastră deoarece ele nu prezintă suprapuneri, s-ar inversa termenii problemei, căci e vorba tocmai 
de definirea condiţiilor în care percepem suprapunerea. Figura 180 h se poate naşte foarte uşor din 
îmbucarea a două elemente decupate din forma k. 



Figurile l, m şi n arată că e posibil să se construiască imagini în care unitatea cu contur întrerupt tinde 
să se afle deasupra. Să notăm că efectul apare cel mai puţin convingător atunci cînd ne concentrăm asupra 
conturului comun şi cel mai pronunţat atunci cînd privim imaginea în ansamblu, permiţînd astfel structurii 
totale să-şi exercite influenţa. Efectul Helmholtz-Ratoosh este puternic contracarat de forma simplă, 
completă a unităţii conturului său. Se demonstrează astfel că structura întregului poate răsturna efectul unei 
configuraţii locale. 

A 

In general, totuşi, regula contururilor ce se intersectează este foarte utilă în prevederea efectului 
perceptual, mai ales dacă, aşa ca în desenul după îngerul păzitor al lui Paul Klee (figura 181), ea e susţinută 
de alţi factori figură-fond acţionînd în acelaşi sens. Obersăvăm, totuşi, că convexitatea lui a se opune 
acoperirii prin d. Alte ambiguităţi pot fi studiate în cazul elementelor d şi c. 

Suprapunerea este utilizată cu mult succes pentru a crea o succesiune de obiecte vizuale pe 
dimensiunea adîncimii atunci cînd construcţia spaţială a imaginii nu dispune de alte mijloace perspectivale. 
Fenomenul a fost observat încă din antichitate. 



Figura 181 

Sofistul grec Filostrat notează în descrierea unei picturi: „Abilul artificiu al pictorului este încîntător. 
Înconjurînd zidurile cu oameni înarmaţi, el îi pictează astfel încît unii se văd în întregime, alţii au picioarele 
ascunse, alţii apar numai de la brîu în sus, apoi numai busturi, numai capete, numai coifuri şi, în sfîrşit, 
numai vîrfurile lăncilor. Aceasta, fiul meu, se poate înfăptui prin analogie , căci problema este de a înşela 
privirile ce se îndepărtează o dată cu planurile din ce în ce mai adinei ale picturii." (Prin analogie Filostrat 
înţelegea, se pare, arta de a completa părţile ascunse ale unui obiect pe baza similarităţii cu cele vizibile.) 
Ghidarea privirilor pe un traiect ce duce din faţă spre înapoi este evidentă în figura 182, în care suprapuneri 
judicioase asigură fiecărui obiect locul său pe scara amplasărilor spaţiale, de la bărbatul cu vîsla în mînă 




spre copil, mamă, pupa bărcii, apă şi ţărmul din spate. E bine cunoscut rolul generator de spaţiu al 
suprapunerii în peisajele chinezeşti. Aşezarea relativă a norilor sau a piscurilor muntoase se stabileşte vizual 
prin suprapuneri, iar volumul unui munte este adesea conceput în formă de trepte sau eşaloane. Curbura 
complexă a solidului se obţine astfel printr-un fel de „integrală" bazată pe însumarea planurilor frontale. 



Figura 182 



Marry Cassatt - Plimbare cu barca (1893-1894) 




































Efectul perceptual al suprapunerii este destul de puternic pentru a elimina deosebirile fizice reale de 
distanţă. Hertha Kopfermann a desenat componentele unei imagini pe mai multe plăci de sticlă şi le-a aranjat 
una în faţa alteia, astfel încît privitorul să vadă imaginea completă printr-un orificiu de observaţie. Dacă 
placa a (figura 183), înaltă de circa 12 cm, este privită de la o depărtare de circa 2 metri, iar b se află la 2,5 
cm în faţa lui a, combinaţia văzută nu corespunde realităţii fizice: triunghiul mai mare ne apare ca suprapus 
celui mai mic (c). Aceasta se întîmplă chiar dacă privitorul sesizează prompt situaţia fizică corectă atunci 
cînd cele două componente îi sînt arătate separat pe cele două plăci. 



Figura 183 

în fine, trebuie să amintim că ascunderea prin acoperire creează totdeauna tensiune vizuală. Noi 
sesizăm strădania figurii ascunse de a ieşi dintr-o situaţie ce îi afectează integritatea. Avem aici un procedeu 
folosit de artişti pentru a da operelor lor dinamica dorită. Dacă nu se cere tensiune, artistul evită suprapuneri¬ 
le; iar cum orice suprapunere duce la complicaţii structurale, în fazele de început ale concepţiei vizuale 
obiectele sînt de regulă aliniate în plan, fără să se stînjenească reciproc. Tot astfel, dacă în cadrul 
experimentelor subiecţii trebuie să reproducă din memorie o imagine pe care au văzut-o, ei tind să elimine 
suprapunerile şi, deci, să simplifice imaginea. 

Transparenţa 

Un caz special de suprapunere îl constituie transparenţa. Aici acoperirea este numai parţială, în sensul 
că obiectele vizuale apar ca acoperindu-se reciproc însă obiectul acoperit rămîne vizibil în spatele celui 
acoperitor. Este necesar în primul rînd, să distingem între transparenţa fizică şi transparenţa perceptuală. 
Transparenţa fizică se obţine atunci cînd o suprafaţă acoperitoare permite în suficientă măsură trecerea 
luminii, lăsînd vizibilă imaginea de sub ea. Vălurile, filtrele, aburii — toate acestea sînt transparente din 
punct de vedere fizic. Totuşi transparenţa fizică nu înseamnă neapărat şi transparenţă perceptuală. Dacă ne 
punem ochelari coloraţi, care acoperă întregul cîmp vizual, nu vedem o suprafaţă transparentă în faţa unei 
lumi colorate normal, ci o lume verzuie sau fumurie. Tot astfel, nu vedem un strat transparent ce acoperă o 
pictură, atunci cînd s-a aplicat un vemiu. Ciorapii de nailon transparenţi nu sînt văzuţi ca atare; culoarea şi 
textura lor se contopesc cu cele ale picioarelor. 

Conchidem deci că, dacă forma unei suprafeţe transparente fizic coincide cu forma fondului, nu se 
observă o transparenţă. Nu se observă o transparenţă nici atunci cînd o bucată de material transparent 
acoperă un fond omogen. Pentru a avea transparenţă sînt necesare trei planuri. Pe de altă parte, efecte de 
transparenţă perceptuală ca acelea din figura 184 se pot obţine fără materiale transparente fizic. Studenţii în 
arte învaţă să obţină transparenţe frapante cu ajutorul unor vopsele sau hîrtii colorate opace. Josef Albers 






prezintă cîteva exemple frapante în lucrarea sa Interacţiunea culorii (Interaction of Color). întrebarea este 
deci: în ce condiţii ia naştere transparenţa perceptuală? 



Figura 184 


Folosind trei bucăţi de hîrtie colorată — roşie, albastră şi purpurie — construim imaginile din figura 
185 pe o foaie de hîrtie albă. Observăm o transparenţă puternică în c, o oarecare transparenţă în b, nici un 
fel de transparenţă în a. Este evident că aici condiţiile formale sînt identice cu cele ce guvernează 
suprapunerea; c produce o separare marcată a celor două obiecte în adîncime, b o oarecare separare, a nici o 
separare. Aşadar, suprapunerea formelor este o precondiţie a transparenţei, o condiţie perceptuală necesară, 
dar nu şi suficientă. 

în figura 185 c, regula simplităţii ne spune că vom vedea două pătrate ce se intersectează, şi nu două 
hexagoane foarte neregulate încadrînd un patrulater la fel de neregulat. Aici subdivizarea produce două, nu 
trei componente, căci pătratele sînt cele mai simple şi cele mai regulate figuri disponibile. Pînă acum ne-am 
aflat într-un domeniu cunoscut. Totuşi prezenţa a trei culori diferite rezistă acestei soluţii, făcînd-o de fapt 
imposibilă, afară de cazul cînd relaţia dintre culori va satisface o altă condiţie. Culoarea porţiunii de 










suprapunere trebuie văzută ca o combinaţie a celorlalte două, sau măcar ca foarte apropiată de o asemenea 
combinaţie. în fond, purpuriul este o combinaţie de roşu şi albastru. Dacă se îndeplineşte această condiţie, 
suprafaţa respectivă se desface în cele două componente corespunzînd celorlalte două culori şi face astfel 
posibilă o subîmpărţire după cea mai simplă formă. 



Figura 185 

Dacă privim aria de suprapunere printr-un orificiu care exclude restul imaginii, nu vedem nici o 
transparenţă. Transparenţa este deci generată în întregime de context, ea fiind un artificiu prin care culoarea 
satisface cerinţele ce rezultă dintr-un conflict între forme. Mecanismul structural care acţionează aici va 

apărea mai clar dacă ne referim la o aplicaţie similară din muzică. Toate sunetele ce ajung în ureche la un 
moment dat sînt transformate de timpan într-o singură vibraţie complexă, trebuind redisociate de 
mecanismul analizator din urechea internă atunci cînd e nevoie. în muzica polifonică, cum ar fi exemplul 
din Adrian Willaert dat mai jos (figura 186), vocile trebuie auzite ca linii melodice separate; de aceea, în 
fiecare moment sunetul unitar ce ne parvine este disociat în componentele sale pentru a satisface cerinţele 

/V 

structurale impuse de contextul orizontal. In muzica armonică, pe de altă parte, cum este pasajul din Wagner 
reprodus aici (figura 187), grupuri de sunete se aud ca o secvenţă de acorduri complexe, deoarece contextul 
nu cere disocierea în tonuri separate. Astfel în muzică structura formei în dimensiunea temporală determină 
dacă sunetul emis într-un punct dat se va subdivide sau nu în elementele sale. Contextul spaţial face acelaşi 
lucru în domeniul vederii. 

Am observat că culoarea zonei de suprapunere trebuie să se apropie de o combinaţie vizuală a 
celorlalte două. Totuşi există o anumită toleranţă în privinţa acestei reguli. Artiştii moderni au făcut 
experimente, contrapunînd forma şi culoarea pentru a vedea ce grad de abatere de la condiţia cromatică 
optimă poate fi contracarat prin tendinţa formei spre subdivizare şi viceversa. Acest lucru se poate stabili 
atît pentru nuanţă cît şi, mai ales, pentru strălucirea ei. în funcţie de luminozitatea zonei de transparenţă 
obţinem fie un efect cumulativ, fie un efect substractiv al amestecului de lumini. Dacă zona este relativ 

luminoasă, vedem ceva semănînd cu două pete de lumină colorată, proiectate pe un ecran şi suprapunîndu- 
se parţial. Aria de suprapunere reflectă cam tot atîta lumină cît celelalte două împreună. Pe de altă parte, în 
situaţia creată de desenator în figura 184, cifrele negre reduc mai pronunţat albeaţa luminii proiectate decît 
fundalul cenuşiu. 

Luminozitatea zonei de transparenţă este de asemenea unul dintre factorii ce ne ajută să stabilim care 
dintre formele concurente se vede ca situată în faţă. Experimentele lui Oyama şi Morinaga sugerează că 
atunci cînd subiecţii privesc o dungă albă intersectată de una neagră, dunga albă tinde să apară în faţă dacă 
zona de transparenţă este gri deschis, şi în spate dacă zona centrală este gri închis. Aceasta înseamnă că un 
grad mai mic de luminozitate susţine o formă frontală neîntreruptă. Se poate menţiona aici că transparenţa 
nu este neapărat limitată la două forme. în figura 184 relaţia de transparenţă dintre literele negre şi raza de 
lumină creează prin inducţie o transparenţă adiţională a razei în raport cu fondul cenuşiu. în fine, un efect 
slab de transparenţă se poate obţine fără ajutorul culorii sau luminozităţii, prin simpla forţă a formelor în 
sine. în desenul liniar al unui „cub de sîrmă" (figura 188), de pildă, percepem o netă reprezentare dublă a 
suprafeţelor, o parte anterioară sticloasă apărînd în ambele cazuri transparent în faţa celei posterioare. 
Efectul poate fi studiat şi în cîteva din desenele lui Josef Albers. 



Figura 188 

Transparenţa bazată numai pe relaţii de formă se percepe de asemenea în pictură şi sculptură atunci 
cînd volumele corpului uman se străvăd prin cutele veşmintelor. Două sisteme de forme, relieful membrelor 
şi relieful faldurilor, se intersectează în acest caz, luînd naştere o subdivizare a reliefului unitar prezentat 
realmente de către pictor sau sculptor. Cele două sisteme sînt suficient de organizate în sine şi suficient de 
discordante între ele pentru a crea o diferenţă de adîncime ca soluţie a conflictului formelor. Privind relieful 
de marmură al unor sculpturi greceşti clasice, cu greu putem crede că vedem o singură suprafaţă şi nu un 
corp învelit într-o ţesătură suplă de piatră. 

Pentru a evita orice confuzie, termenul de „transparenţă" trebuie aplicat doar atunci cînd artistul într- 
adevăr urmăreşte un efect de „străvedere". Ideea că două corpuri pot apărea în acelaşi loc este rafinată şi se 
întîlneşte doar în stadiile de vîrf ale dezvoltării artistice, de pildă, în perioada Renaşterii. Artiştii moderni, 
printre care cubiştii, în special Paul Klee şi Lyonel Feininger, au folosit procedeul pentru a dematerializa 
substanţa fizică şi a întrerupe continuitatea spaţiului. O asemenea mentalitate este foarte departe de cea a 
troglodiţilor din paleolitic sau a băştinaşilor australieni, ale căror picturi au fost comparate de Siegfried 
Giedion cu operele artiştilor moderni. Giedion interpretează greşit două caracteristici, — suprapunerea 



corpurilor sau liniilor şi redarea simultană a interiorului şi exteriorului — dintre care nici una nu are de-a 
face cu transparenţa. 

Deformările generează spaţiu 

Pînă acum cea de-a treia dimensiune a fost discutată mai ales ca variabilă a distanţei în amplasarea 
obiectelor vizuale. Obiectele se aflau unul în spatele altuia sau unul în faţa altuia, dar în sine nu participau 
realmente la a treia dimensiune. Deşi unele dintre ele erau reliefuri şi nu suprafeţe plane, ele se conformau 
unor planuri orientate frontal, perpendiculare pe linia de vedere a observatorului. 

Obiectele pot beneficia de a treia dimensiune pe două căi: înclinîndu-se faţă de planul frontal sau 
căpătînd volum ori rotunjime. Această diferenţiere suplimentară a conceptului spaţial se poate observa în 
toate artele vizuale, în sculptură, arhitectură, scenografie şi coregrafie, dar ea constituie un pas foarte 
important în pictură. în plan, tridimensionalitatea se poate reprezenta numai indirect, iar orice reprezentare 
slăbeşte caracterul nemijlocit al mesajului vizual. Atunci cînd am comparat două moduri de a reprezenta 
persoane şezînd în jurul unei mese (figurile 86 şi 87), observam că unul din aceste procedee transpunea 
spaţiul fizic într-o organizare bidimensională. Deşi această metodă înseamnă neglijarea completă a celei 
de-a treia dimensiuni, ea asigură din plin caracterul direct şi imediat. Celălalt procedeu trebuie să 
denatureze mărimile, formele, distanţele spaţiale şi unghiurile pentru a reda adîncimea, prejudiciind astfel 

A 

considerabil nu numai caracterul bidimensional al acestei arte, dar şi obiectele reprezentate. înţelegem de 
ce criticul de film Andre Bazin a numit perspectiva „păcatul originar al picturii occidentale". Manipulînd 
obiectele pentru a crea iluzia profunzimii, pictura îşi pierde nevinovăţia. 

Figura 189 tinde spre înapoi, îndepărtîndu-se de observator. 



Figura 189 

Această înclinaţie este slabă într-un desen făcut pe hîrtie, dar puternică atunci cînd figura de contur este 
înlocuită cu o suprafaţă colorată; ea este de asemenea mai puternică dacă figura e proiectată pe un ecran 
sau dacă o formă luminoasă este privită într-o cameră întunecată. Eliberată de textura suprafeţei de hîrtie, 
figura se poate înclina spre înainte la fel de bine ca spre înapoi. 

Ce face oare ca imaginea să devieze de la planul în care este situată fizic? Cu puţin efort, dealtfel, o 
putem menţine în planul frontal. Făcînd aceasta observăm că paralelogramul nu este perceput ca o figură de 
sine stătătoare, ci ca deviere de la o altă figură, mai simplă şi mai regulată: el este văzut ca un pătrat sau 
dreptunghi aplecat. în locul unui paralelogram vedem o figură dreptunghiulară deformată. 

Deformarea este factorul esenţial în perceperea adîncimii, deoarece ea reduce simplitatea şi sporeşte 



tensiunea în cîmpul vizual, generînd astfel o tendinţă spre simplificare şi destindere. Această tendinţă poate 
fi satisfăcută în anumite condiţii, transpunînd formele în cea de-a treia dimensiune. 

Dar ce este de fapt o deformare? Nu orice modificare a formei. Dacă tai un colţ dintr-un pătrat şi îl 
adaug în altă parte a conturului acestuia, rezultă o schimbare a formei, dar nu o deformare. Nici dacă măresc 
întregul pătrat nu voi avea o deformare. Dar dacă privesc pătratul sau propriul meu corp într-o oglindă 
curbată, deformarea apare. O deformare lasă totdeauna impresia că obiectului i s-a aplicat un anumit efort 
mecanic, că a fost întins sau comprimat, răsucit sau încovoiat. Cu alte cuvinte, forma obiectului (ori a unei 
părţi din obiect) în ansamblu a suferit o schimbare în cadrul ei spaţial. 

Deformarea implică totdeauna o comparaţie între ceea ce este şi ceea ce ar trebui să fie. Obiectul 
deformat este văzut ca o abatere de la altceva. Cum se transmite ideea acestui „altceva"? Uneori doar pe 
baza cunoştinţelor dobîndite mai înainte. Gîtul lung al Alicei este perceput ca deformaţie, dar lujerul florii 
nu. Cînd copilul aflat în prima sa vizită la grădina zoologică spune, văzînd girafa: „Nu există un asemenea 
animal!", el o compară cu o vagă normă a formei animalelor. 

Alberto Giacometti relatează că, după ce petrecuse mult timp în tovărăşia unui prieten japonez, pe care 
îl folosise şi ca model, a fost uluit să constate într-o bună zi că prietenii săi europeni păreau ciudat de 
îmbujoraţi şi durdulii. Aici deformarea nu era inerentă formei respective, ci se datora interacţiunii dintre 
cele văzute la un moment dat şi imaginea standard păstrată în memoria artistului. Asemenea deformări se 
folosesc, de pildă, în caricatură. Pe de altă parte efectul din figura 189 nu depinde de cunoştinţele noastre 
din trecut. Pentru oricine obişnuit să vadă adîncimea într-o suprafaţă picturală, pătratul ori dreptunghiul este 
imediat vizibil ca proiecţie a unui paralelogram aplecat, iar sub presiunea tendinţei spre cea mai simplă 
structură soluţia este adoptată spontan. 

Nu toate deformările cu formă mai simplă servesc scopului nostru. Multe dintre aşa-numitele imagini 
anamorfice ilustrează acest lucru. Exemplul cel mai cunoscut este craniul din tabloul lui Holbein 
Ambasadorii. El pare a fi fost pictat pe o foaie de cauciuc şi apoi întins pînă la a-1 face de nerecunoscut. A 
vedea această lungă fîşie de suprafaţă pictată ca proiecţie a unui craniu normal depăşeşte forţele percepţiei 
omeneşti; mai mult, ambianţa spaţială din tablou nu încurajează, o asemenea percepţie. John Locke spunea 
despre o asemenea pictură că „în starea în care se află, nu se poate desluşi dacă i se potriveşte mai mult 
numele de „om" sau de „Cezar" decît numele de „maimuţă" sau de „Pompei".* Un dreptunghi poate fi 
definit în termeni tehnici ca un pătrat deformat, dar nu îl putem vedea astfel deoarece este el însuşi o figură 
stabilă şi simetrică. 

Atît timp cît paralelogramul aplecat se înregistrează pe retinele noastre, el nu poate fi readus la forma 
de pătrat sau dreptunghi în planul frontal. Dar, aşa cum observam mai sus, dimensiunea adîncimii este o 
„cale a libertăţii", aceeaşi proiecţie menţinîndu-se pe întreaga scară a distanţelor. Ne putem imagina centrul 
cerebral de prelucrare a datelor ca un fel de abac tridimensional (figura 190), în care diferitele componente 
ale stimulului se pot deplasa liber înainte şi înapoi ca nişte bile, dar sînt menţinute pe vergelele lor de 
configuraţia proiecţiei retiniene. 

* 


J. LOCKE, Eseu asupra intelectului omenesc , trad. A. Roşu şi T. Voiculescu, Ed. Ştiinţifică, 1961 




Hans Holbein the Younger - Ambasadorii (1533) 


Astfel paralelogramul aplecat se poate schimba într-o figură dreptunghiulară, fiind văzut ca înclinat înapoi. 
El se conformează aşadar principiului nostru în sensul că „o imagine apare ca fiind tridimensională atunci 
cînd poate fi văzută ca proiecţie a unei situaţii tridimensionale structural mai simplă decît cea 
bidimensională". 


Cortex retină 



Figura 190 



























Să ne amintim că orice imagine vizuală poate fi proiecţia unei infinităţi de forme. Abacul nostru ne 
demonstrează aceasta. Dacă paralelogramul este proiecţia unui dreptunghi aplecat, un dreptunghi sau un 
pătrat este, în mod similar, proiecţia unei infinităţi de paralelograme aplecate. (Las deoparte pentru moment 
modificarea suplimentară datorată dependenţei mărimii de distanţă.) Totuşi nimeni nu vede un pătrat 
frontal ca paralelogram aplecat sau un cerc frontal ca elipsă aplecată. Figura frontală este văzută ca 
proiecţie numai atunci cînd forma tridimensională rezultată este structural mai simplă. 

Observăm în plus că, văzînd paralelogramul ca pătrat ori dreptunghi aplecat, înregistrăm nu numai un 
cîştig de simplitate, dar şi o anumită pierdere. Căci deşi pătratul este neîndoios o formă mai simplă, 
frontalitatea este structural o orientare spaţială mai simplă decît o aplecare oblică spre înapoi, care implică a 
treia dimensiune. Avem aici de fapt o confruntare între factorii de simplitate ai celor două versiuni. Atunci 
cînd spunem că versiunea tridimensională este cea mai simplă, înţelegem prin aceasta că ea a cîştigat 
confruntarea. Afirmaţia este valabilă pentru toate cazurile de aplicare a principiului simplităţii. Mai sînt 
necesare multe experimente pentru a putea stabili ponderea comparativă a diferiţilor factori de simplitate, şi 
fără cunoştinţe mult mai mari despre fiziologia vederii nu vom putea înţelege de ce forţele lor se confruntă 
tocmai în acest mod. Deocamdată trebuie să ne mulţumim a constata că dacă percepţia vizuală poate alege 
între o formă mai simplă şi o orientare spaţială mai simplă, ea o preferă pe prima. 

Cutii in trei dimensiuni 


Cele spuse despre figurile plane aplecate se pot aplica şi corpurilor geometrice. Figura 191 a, pe care o 
vedem ca un cub, este o combinaţie de trei paralelograme oblice, fiecare din ele tinzînd să se transforme într- 
o figură dreptunghiulară ce se retrage în adîncime. Corpul rezultat este văzut fie ca un cub fie, dacă cele trei 
muchii centrale se retrag în adîncime, ca un interior deschis, compus din tavan, peretele din fund şi un perete 
lateral. Versiunea cub, care permite obiectului să stea pe o bază solidă, este versiunea mai stabilă. 



Figura 191 

Nu putem totuşi trata aceste figuri mai complexe doar ca o aplicaţie întreită a celor discutate la figura 
189. în figura 191 b, efectul de adîncime este mult redus, fiindcă cele trei planuri se îmbină, formînd o 
figură simetrică, cu un grad considerabil de stabilitate în orientarea frontală. Chiar şi aşa, este greu să vedem 
figura b ca un hexagon plan, pe cînd c nici nu poate fi văzut, în fond, decît ca hexagon, deşi această figură 



este o proiecţie mai completă a cubului decît cealaltă. In c sînt redate toate muchiile, dar simetria figurii, 
făcînd simplitatea acesteia irezistibil de stabilă, distruge totodată raporturile dintre elementele necesare unui 
cub: colţurile centrale ale feţelor pătrate au devenit intersecţii, muchiile anterioare şi posterioare se 
contopesc în linii continue etc. Şi aici tridimensionalitatea apare doar atunci cînd figura frontală este văzută 
ca proiecţie a unei forme mai simple în a treia dimensiune. 

Este remarcabil că figurile 189 şi 191 par suficient de convingătoare. Dacă fotografiem o placă 
dreptunghiulară sau un cub de lemn aplecate în spaţiu, nu vom găsi două muchii care să apară strict paralele. 
Toate suprafeţele vor fi trapeze convergente în adîncime. Acelaşi lucru este valabil pentru proiecţiile recep¬ 
ţionate de retină. Aşadar desenele noastre liniare ar trebui să pară cu totul nefireşti. De fapt ele par astfel 
într-o anumită măsură. în figura 191 a muchiile posterioare ale cubului par ceva mai lungi decît cele 
anterioare, astfel încît faţa superioară şi cele laterale par a fi divergente spre înapoi. Efectul este destul de 
pronunţat, creînd convingerea că în picturile japoneze şi chinezeşti muchiile paralele diverg, deşi 
măsurătoarea arată că nu se întîmplă aşa. 

Putem interpreta fenomenul în sensul că ochii noştri se aşteaptă să vadă paralelismul reprezentat prin 
linii convergente. A fost totuşi necesară introducerea perspectivei centrale pentru a da tablourilor această 
convergenţă, deşi reprezentarea paralelelor prin paralele rămîne un procedeu mai frecvent şi mai natural. El 
este folosit spontan în fazele iniţiale ale artei, oriunde reprezentarea spaţiului depăşeşte planitatea tehnicii 
„egiptene" — în desenele copiilor, în operele pictorilor naivi şi ale altor „primitivi" — dar este de asemenea 
răspîndit în arta foarte rafinată a Extremului Orient. Mai mult, el este universal folosit de matematicieni, 
arhitecţi şi ingineri atunci cînd se cer reprezentări neambigue ale unor corpuri geometrice. Care sînt deci 
virtuţile acestui procedeu „nefiresc"? 

Este adevărat că liniile convergente dintr-o fotografie sau dintr-un desen bazat pe perspectiva centrală 
dau un efect de adîncime mult mai pronunţat. Este însă la fel de adevărat că un cub format din linii paralele 
arată mai mult a cub. Aceasta se întîmplă deoarece paralelismul păstrează o proprietate obiectivă esenţială a 
cubului. Avantajul este şi mai simţitor în cazul aplicaţiilor tehnice. Dacă unui tîmplar sau constructor i se 
cere o copie exactă a obiectelor din figura 192, el n-ar şti dacă unghiurile neregulate şi formele oblice sînt 
proprietăţi ale obiectelor în sine sau numai convergenţe perspectivale. Ambii factori, indiferent în ce raport 
s-ar afla, pot contribui la acest efect. 



Figura 192 




Metoda de reprezentare în spaţiu pe care o examinăm acum este cunoscută sub mai multe denumiri; eu 
prefer s-o numesc perspectivă izometrică. Pentru a o evalua corect trebuie să ne amintim că forma picturală 
nu se dezvoltă din imitarea fidelă a naturii. Obiectele lumii fizice nu sînt turtite într-un tablou ca muştele pe 
parbriz. Forma picturală se naşte din condiţiile impuse de mediul bidimensional. Regula care guvernează 
redarea profunzimii în plan prescrie ca nici un aspect al structurii vizuale să nu fie deformat decît dacă 
percepţia spaţiului o cere — indiferent de ce ar reclama o proiecţie corectă din, punct de vedere mecanic. 

O scurtă privire asupra fazelor de dezvoltare va lămuri lucrurile. La un nivel timpuriu, copilul 
reprezintă obiectele cubice, bunăoară corpul unei case, ca simple pătrate sau dreptunghiuri (figura 193 a). 
Acestea nu sînt faţa frontală, ci echivalentul bidimensional „nemarcat" al cubului ca întreg. Pasul următor 
spre diferenţiere se datorează nevoii de a subdivide cubul în mai multe feţe. Acum pătratul sau dreptunghiul 
iniţial preia funcţia mai specifică de faţadă, la care feţele sînt adăugate simetric, la început în cadrul planului 
frontal (b). Apare apoi necesitatea diferenţierii între dimensiunea frontală şi profunzime. Aceasta se obţine 
prin descoperirea că, în anumite condiţii, oblicitatea e percepută ca retragere în adîncime — o constatare 
extrem de importantă. 



Figura 193 

Deformarea, spuneam mai înainte, este mijlocul principal de reprezentare a profunzimii în plan. 
Oblicitatea, la rîndul ei, este cea mai elementară deformare ce duce la percepţia adîncimii. Desigur, nu toate 
formele oblice generează adîncime, ci numai acelea ce pot fi interpretate ca deviere de la cadrul normal al 
verticalei şi orizontalei. Dacă această condiţie este satisfăcută, oblicitatea dispare,producîndu-se o revenire 
la cadrul mai simplu. Iată ce a descoperit copilul atunci cînd desenează figura 193 c. în toate aplicaţiile 
perspectivei izometrice, oblicitatea în sine este considerată suficientă pentru reprezentarea adîncimii. 

Dacă figura 193 c nu este înţeleasă ca derivînd logic din condiţiile mediului bidimensional, ea poate fi 
uşor interpretată greşit ca „perspectivă răsturnată", apărînd în acest caz ca opusul imaginii născute din 
imitarea naturii. în loc de a converge în adîncime, formele diverg. Acest mod de interpretare nu poate decît 
să complice lucrurile. Formele divergente nu apar ca abatere de la perspectiva convergentă folosită anterior, 
ci ca un artificiu elementar de reprezentare spaţială, cu mult înainte de introducerea tehnicii rafinate a 
perspectivei centrale. 






Figura 194 

Din ediţia Cesare Cesariano a lucrării lui VITRUVIUS, Zece cărţi de arhitectură, Como, 1521. 

Figura 194 este o ilustraţie din tratatul de arhitectură al lui Vitruvius (ediţia Cesariano, publicată la Como 
în 1521). Pentru ochiul modern, gravura poate reprezenta o clădire prismatică ai cărei pereţi laterali se retrag 
oblic spre înapoi. Dar atît proiecţia orizontală a clădirii, cît şi textul ilustrat de imagine ne asigură că e vorba 
de o formă cubică („Grecii îşi construiau forurile ca pătrate împrejmuite de colonade duble foarte spaţiate ..."). 
De fapt, ilustraţia îşi atinge scopul. Oblicitatea pereţilor laterali defineşte suficient poziţia lor în spaţiu. Aceşti 
pereţi laterali ar rămîne invizibili dacă aspectul frontal al clădirii ar fi realizat în perspectivă convergentă. 

Cele de mai sus ne ajută să înţelegem că perspectiva divergentă este unul dintre procedeele folosite de 
desenator în tratarea unei trăsături caracteristice a mediului pictural: Exceptînd cazul special al transparenţei, 
un singur obiect poate fi direct vizibil la un moment dat într-un punct anumit de pe suprafaţă. Dacă spaţiul 
fizic este proiectat pe o suprafaţă, fiecare punct din proiecţie reprezintă, inevitabil mai mult decît un obiect 
sau o porţiune dintr-un obiect. Planul anterior ascunde planul posterior; faţa anterioară ascunde faţa 
posterioară. Perspectiva convergentă ascunde feţele laterale, perspectiva divergentă ni le dezvăluie. 



Figura 195 




























































Să examinăm figura 195, a , un detaliu al unui altar spaniol din secolul al XIY-lea; b redă acelaşi 
subiect desenat în perspectivă convergentă. Notăm că a dezvăluie clar aripile laterale ale obiectului 
cubic, dîndu-le prin aceasta mai mult volum. în plus, unghiurile obtuze ale colţurilor anterioare din a fac 
ca suprafaţa superioară să se lăţească spre înapoi, plasîndu-1 pe pruncul Iisus într-un fel de spaţiu 
semicircular, pe cînd baza convergentă intersectează pruncul în b. Avantajele vizuale ale procedeului sînt 
atît de vădite încît nu rămînem surprinşi constatînd că el a fost din nou întrebuinţat de artiştii moderni 
imediat ce arta occidentală s-a degajat de constrîngerea perspectivei „realiste". Exemple pot fi găsite în 
opera lui Picasso (figura 196). 



Figura 196 

In unele stiluri arhitecturale, preferinţa pentru formele hexagonale si semihexagonale (de tip bovindou) 
este de asemenea strîns legată de faptul că feţele laterale divergente redau volumul construcţiei mult mai 
direct decît cele ale cuburilor dreptunghiulare. 



Figura 197 

întrucit reprezentarea picturală a corpurilor cubice derivă din pătratul primordial (figura 193 a), există 
motive întemeiate pentru folosirea universală a unor forme de felul celor redate în figura 197. Pătratul iniţial 
este încă vizibil, dar în cursul diferenţierii el a preluat funcţia de faţă frontală. Ca atare el nu trebuie 
deformat, căci nu constituie o abatere de la planul frontal. La el se adaugă faţa superioară şi cea laterală, care 
exprimă adîncimea prin oblicitate. Toate acestea sînt destul de logice, şi în fapt cei mai mulţi oameni pot 
privi un asemenea desen toată viaţa fără să vadă în el altceva decît imaginea corectă şi convingătoare a unui 
cub. Ne-am obişnuit din copilărie să percepem reprezentările spaţiale prin intermediul unei tehnici 
bidimensionale. în cadrul acestei tehnici desenul este corect. 




Şi totuşi el este foarte greşit sub raportul proiecţiei optice. Atunci cînd vedem frontal faţa anterioară a 
unui cub, nu putem vedea concomitent şi feţele laterale. Desenul redă proiecţia unui hexaedru înclinat 
asimetric, care conţine unghiuri oblice. Chiar şi aşa, economia vizuală şi logica acestei îmbinări de aspect 
frontal şi oblicitate izometrică ne fac să vedem un cub coerent, redat cu fidelitate. 

Pătratul frontal nedeformat are avantajul de a oferi ochiului o bază stabilă, o „tonică" în sensul muzical 
al termenului, de la care orice altceva poate fi perceput ca deviere netă. Din acest motiv, feţele ce se retrag 
produc un efect de adîncime mai pronunţat decît dacă ele n-ar fi legate de o bază standard de la care să 
devieze. Forma ortogonală frontală contribuie de asemenea la acordarea spaţiului pictural cu cadrul 
observatorului, fiind orientată perpendicular pe linia lui de vedere. în sfîrşit, folosită ca decor arhitectural 
într-un tablou, faţada oferă un fundal stabilizator pentru imaginile din planul frontal, cum ar fi alaiuri 
sărbătoreşti sau alte scene cu figuri. 



Figura 198 

HORST SCHEFFLER, Modulaţie de unghiuri alternante, 1971 
Figura 198 este o reproducere în alb şi negru a unei picturi de Horst Scheffler. Ea foloseşte perspectiva 
izometrică în combinaţie cu frontalitatea pentru a studia interacţiunea ambiguă dintre planitate şi adîncime. 
Muchia oblică scurtă din centru este văzută ca parte dintr-o înclinare izometrică în adîncime atunci cînd o 
abordăm din stînga, dar ca o muchie aplecată în planul frontal atunci cînd o abordăm de jos. Paralelismul 
menţinut în perspectiva izometrică permite să fie împins înapoi în planul frontal, cel puţin pe intervale 
scurte, iar echilibrul instabil dintre a doua şi a treia dimensiune generează o dinamică foarte modernă şi 
interesantă. 

Pe de altă parte, ancorarea în planul frontal poate fi simţită ca împiedicînd mişcarea liberă în spaţiu. 
Fenomenul este ilustrat în figura 199. în b se utilizează perspectiva izometrică pe două direcţii. Renunţînd la 






orice element de frontalitate, obiectul pictural se mişcă mult mai liber şi, deşi este ancorat în cadrul spaţial 
al imaginii, el pare să plutească în raport cu privitorul de ale cărui coordonate ortogonale nu mai este legat. 
Aceasta este schema compoziţională a picturilor japoneze tradiţionale, cum sînt străvechile ilustraţii la 
Povestea lui Genjh ca şi a gravurilor Ukiyo-e din secolul al XVIII-lea. 



Figura 199 



Ilustraţie la Povestea lui Genjh 


Privitorul, în loc să fie legat direct de lumea picturală, se uită la ea oblic, văzînd o lume ce ar părea total 
independentă de el dacă dimensiunea verticală nu şi-ar păstra deplina frontalitate. Această inconsecvenţă 
apare foarte clar în cazul figurilor umane, care nu sînt redate în racursi şi nici văzute de sus, cum ar cere-o 
construcţia spaţială, ci întîlnesc privirea observatorului perpendicular pe întreaga lor lungime. 

în fine, voi menţiona o practică folosită în desenele izometrice, bunăoară de Theo van Doesburg. 
Întrucît unghiul dintre cele două direcţii pentru reprezentările de tipul figurii 199 b este ales după plac, el 
poate fi de 90°. Un asemenea unghi drept oferă un nou element de legătură cu planul frontal la care, 
dealtfel, s-a renunţat — un procedeu paradoxal subtil, acesta fiind unul din acele cazuri greu de realizat în 
care ambianţa spaţială ne obligă să vedem unghiurile drepte ca proiecţii ale unor unghiuri ascuţite. 

























Contribuţia spaţiului fizic 

A devenit clar acum că toate efectele de profunzime în experienţa vizuală trebuie create de sistemul 
nervos şi de intelect. Acest lucru este vădit în cazul imaginilor bidimensionale, dar la fel de adevărat şi 
atunci cînd privim obiecte şi imagini în spaţiul fizic, bunăoară opere sculptate sau arhitecturale. Desigur, 
efectul de adîncime produs de obiectele din spaţiul fizic sau din holograme este mult mai frapant decît cel 
creat de tablouri, căci lumina primită de la asemenea surse permite folosirea unor puternice criterii de 
profunzime suplimentare şi elimină aproape total pe cele ce contracarează adîncimea. 

Aceşti indicatori suplimentari sînt numiţi în general, în manualele de psihologie, „repere fiziologice" 
— un termen nepotrivit, care ascunde faptul că toate elementele de percepţie a adîncimii au o bază 
fiziologică. Se creează în plus impresia eronată că aceşti factori diferă cumva în principiu de cei inerenţi 
formelor, culorilor şi gradelor de strălucire înregistrate de retină. De fapt, indicatorii ce pot fi numiţi 
„determinaţi de adîncime" nu sînt nicidecum pur fiziologici ; ei se bazează pe percepţia vizuală tot atît de 
mult ca şi cei lipsiţi de o asemenea determinare. 

Cel mai eficace dintre aceşti indicatori determinaţi de adîncime este vederea binoculară, care dă 
naştere stereoscopici. Aşa cum arăta Wittgenstein, nu rezultă în nici un caz de la sine că cooperarea dintre 
cei doi ochi trebuie să ducă la perceperea adîncimii; ea ar putea la fel de bine produce o imagine neclară. 
Figura 200 demonstrează schematic că atunci cînd cei doi ochi privesc aceleaşi obiecte, de pildă două 
puncte situate la distanţe diferite, ei recepţionează imagini diferite. 



Figura 200 

în cazul de faţă cele două puncte sînt mai depărtate între ele pentru ochiul stîng a decît pentru ochiul 
drept b, imaginile respective fiind redate în e şi /. Confruntat cu două imagini diferite, simţul vederii se 
află în dilemă. Configuraţia de stimuli înregistrată pe retină este invariabilă, dar şi aici, ca şi în cazul 
suprapunerii sau al figurii şi fondului, a treia dimensiune ne oferă „calea libertăţii", permiţînd contopirea 
celor două imagini plane în una tridimensională. Astfel tridimensionalitatea este o dată mai mult generată 
de tendinţa de simplificare şi de reducere a tensiunii. 

în stereoscopie, conflictul dintre imagini derivă din paralaxa spaţială, adică din acea deosebire între 



imagini ce se datorează amplasării diferite a celor doi ochi. Un mecanism similar acţionează în paralaxa 
temporală, atunci cînd imagini diferite rezultă din faptul că privitorul îşi schimbă amplasarea. Dacă ne 
mişcăm capul lateral obţinem imagini diferite, care pot fi din nou contopite într-o imagine 
tridimensională unitară. Experimente de felul celor întreprinse de Eleanor J. Gibson sugerează că acest 
indicator de prespectivă este deja activ la copiii mici şi la animalele tinere. în artă el acţionează atunci 
cînd ochii privitorului sau aparatul de filmat trec dintr-un punct de perspectivă în altul, intensificînd 
astfel considerabil efectul de adîncime al corpurilor percepute. Un efect corespunzător se naşte dacă 
rotim o sculptură pe un disc turnant. 

Nici paralaxa spaţială şi nici cea temporală nu pot fi folosite pentru mărirea adîncimii în imaginile 
plane. Dimpotrivă, ele contribuie la dezvăluirea planităţii suprafeţei. Efectul de adîncime al unei picturi 
creşte dacă eliminăm paralaxa privind cu un ochi dintr-o poziţie strict imobilă. în holografie, totuşi, paralaxa 
acţionează exact ca în spaţiul real, căci această tehnică nu produce imagini plane; ea reconstituie inputul 
luminos al situaţiei originare. 

în sfîrşit, putem menţiona doi indicatori de adîncime care procură informaţii din percepţia kinestezică. 
Pentru a înregistra imagini ale aceluiaşi obiect, cei doi ochi trebuie să realizeze o convergenţă. Unghiul 
format de axele ochilor este mare dacă obiectul se află aproape, devenind mai mic pe măsură ce creşte 
distanţa. Modificarea tensiunii în muşchii oculari se corelează cu distanţa prin intermediul sistemului nervos. 
Convergenţa rezultă, fireşte, din tendinţa de a obţine o coincidenţă a celor două imagini şi, implicit, o 
simplificare a situaţiei perceptuale. 

Tot astfel senzaţiile kinestezice provenind de la muşchiul ciliar ce controlează curbura cristalinului din 
ochi sînt folosite de sistemul nervos ca indicator indirect al distanţei. Acest dispozitiv de reglare este 
guvernat de gradientul imagine neclară — imagine clară al cîmpului vizual. 

Simplu, nu veridic 

Dacă renunţăm la paralelismul perspectivei izometrice şi adăugăm variaţia mărimii ca indicator 
suplimentar al celei de-a treia dimensiuni, obţinem un efect de adîncime corespunzător mai mare (figura 
192). în acest caz muchiile mai depărtate ale figurii sînt mai scurte decît cele apropiate. Dar chiar şi astfel s- 
ar putea să percepem un dreptunghi sau un cub mai mult sau mai puţin convingător. A- ceastă capacitate a 
vederii de a „îndrepta" proiecţia deformată şi de a o percepe ca un obiect ortogonal orientat oblic este de 
regulă atribuită „constanţei de mărime şi formă". 

Termenul are unele conotaţii ce ne pot induce în eroare. El este adesea interpretat ca însemnînd că, în 
ciuda deformărilor proiective, obiectele vizuale se văd potrivit cu forma lor fizică obiectivă. Se spune că 
obiectele rămîn „constante". Există un anumit adevăr în această observaţie, dar nu atît de universal pe cît s-ar 
putea crede, şi el înlocuieşte principiul esenţial al explicaţiei cu unul secundar. Este foarte important pentru 
artist să înţeleagă că constanţa mărimii şi formei depinde de tendinţa spre cea mai simplă formă, care poate 
sau nu să producă un percept „veridic". 

Să ne imaginăm un trapez luminos aşezat pe podeaua unei camere întunecate, la o anumită distanţă de 
privitor, astfel încît să dea naştere unei proiecţii în formă de pătrat pe retinele privitorului (figura 201). 




Figura 201 

Dacă privitorul se uită la figură printr-un orificiu de observaţie (neindicat în imagine), el va vedea probabil 
un pătrat frontal. Aceasta se întîmplă nu pentru că proiecţia are formă de pătrat, ci pentru că pătratul frontal 
este cel mai simplu percept oferit de proiecţie. Cît despre obiectul fizic de pe podea, privitorul îl vede greşit, 
ceea ce înseamnă că în acest caz principiul constanţei nu creează o imagine veridică. Conchidem că 
perceptul corespunde formei unui obiect fizic în racursi dacă, şi numai dacă, această formă este cea mai 


simplă figură a cărei deformaţie o poate constitui imaginea proiectivă. Din fericire acest lucru se întîmplă 

relativ frecvent. In ambianţa creată de om paralelele, dreptunghiurile, pătratele, cuburile şi cercurile se 


întîlnesc des, iar o tendinţă spre forme simple există şi în natură. 

Figura 202 

Tipul de înşelare a simţurilor ilustrat în figura 202 este binevenit în lumea iluziilor vizuale, de pildă pe 
scenă sau în anumite stiluri de arhitectură. Adesea este nevoie să se dea impresia unei adîncimi mai mari 
decît cea disponibilă fizic. Dacă un scenograf construieşte o cameră normală, cu podea plană şi pereţi 
ortogonali (figura 202 a, proiecţia orizontală), spectatorul receptează imaginea proiectivă b şi în consecinţă 
vede camera aproximativ aşa cum este (c). Dacă însă podeaua se înclină în sus, plafonul în jos, iar pereţii, 
trapezoidali, converg spre înapoi (d), înclinarea fizică se îmbină cu cea perspectivală, dînd naştere proiecţiei 
e. Datorită diferenţei mai pronunţate dintre deschiderea frontală şi peretele din fund, spectatorul vede o 






cameră cubică mult mai adîncă (/). 

Cele de mai sus contrazic principiul constanţei, dar corespund exact cu cerinţele principiului 
simplităţii. Un exemplu frapant ni-1 oferă Palazzo Spada din Roma. Cînd Francesco Borromini a reconstruit 
clădirea în jurul anului 1635, intenţia lui era să realizeze o perspectivă arhitecturală adîncă, îngustîndu-se 
spre fund într-o colonadă boltită. Dacă privitorul se află în curte şi priveşte spre colonadă, el vede un tunel 
lung, flancat de coloane şi ducînd spre un spaţiu deschis, în care observă statuia relativ mare a unui luptător. 
Dar îndată ce pătrunde în colonadă, privitorul are o marcată senzaţie de ameţeală, căci îşi pierde orientarea 
în spaţiu. Borromini avea la dispoziţie doar un spaţiu limitat, iar colonada este de fapt scurtă. Ea măsoară 
circa 8,5 m de la primul arc pînă la ultimul. Arcul din faţă este înalt de aproape 6 m şi lat de 3 m. Arcul din 
fund e înalt de numai 2,4 m şi lat de aproape 1 metru. Pereţii laterali converg, pavimentul se înalţă, plafonul 
se înclină în jos, iar intervalele printre coloane scad. Ajungînd la statuia luptătorului, privitorul constată cu 
uimire că ea este destul de mică. 



Palazzo Spada din Roma - Perspectiva lui Borromini Piaţa San Marco - vedere de sus 


Există şi alte exemple. Piaţa San Marco din Veneţia este lată de 82 m pe latura răsăriteană şi de numai 
56 m pe cea apuseană. Clădirile laterale (procuraţia) diverg spre biserică. Astfel, stînd în faţa bisericii pe 
latura estică şi privind spre piaţa lungă de 175 m, observatorul are o privelişte mult mai adîncă decît în 
partea vestică. Arhitecţii medievali sporeau efectul de profunzime în multe biserici făcînd ca laturile să fie 
uşor convergente spre spaţiul rezervat corului şi micşorînd treptat intervalele dintre coloane. 

Procedeul contrar menţine forma regulată, rezistind influenţei exercitată de perspectivă, şi scurtează 
distanţa aparentă. Constatăm aceasta în cazul patrulaterului format de colonadele lui Bemini în piaţa San 
Pietro din Roma sau în cel al pieţei lui Michelangelo din faţa Capitoliului. Ambele converg spre privitorul ce 






















se apropie. După Yitruvius, grecii măreau grosimea coloanelor la partea superioară faţă de bază într-un 
raport ce creştea cu înălţimea coloanei. „Căci ochiul este totdeauna în căutarea frumuseţii, şi dacă nu 
împlinim dorinţa lui de plăcere printr-o mărire proporţională a acestor măsuri, compensînd astfel amăgirea 
privirii, spectatorul va vedea o privelişte stîngace şi greoaie. 



Piaţa San Pietro (Bemini) Piazza del Campidoglio (Michelangelo) 


Platon menţionează o practică similară a sculptorilor şi pictorilor. „Căci dacă artiştii ar da proporţiile 
adevărate frumoaselor lor lucrări, partea de sus care e mai departe, ar părea disproporţionată în comparaţie 
cu cea de jos, care e mai aproape; şi astfel ei părăsesc adevărul în imaginile lor şi redau numai acele proporţii 
ce ne apar frumoase, neţinînd seama de cele adevărate." în perioada Renaşterii, Yasari spunea: „Cînd statuile 
urmează a fi puse la loc înalt şi nu este de ajuns spaţiul dedesubt ca să te poţi îndepărta destul spre a le privi 
de la distanţă, ci eşti nevoit să stai aproape sub ele, atunci acestea trebuie făcute cu un cap sau două mai 
înalte". Dacă se face aceasta, „ceea ce se adaugă în înălţime se pierde în racursi şi, cînd le priveşti, ele par 
într-adevăr bine proporţionate, corecte şi nu pitice, ba chiar pline de graţie". 

Adalbert Ames ne dă cîteva exemple izbitoare de discrepanţă între spaţiul fizic şi cel psihologic. în cea 
mai cunoscută dintre aceste demonstraţii (figura 203), subiectul priveşte printr-un orificiu de observaţie (o) 
într-o cameră ce pare să aibă o formă normală de dreptunghi (e—f—c — d). Planul real al încăperii este a — 
b — c — d. Camera este construită astfel încît să dea observatorului o imagine retiniană identică cu cea a unei 
camere cubice obişnuite. în acest scop pereţii, podeaua şi tavanul sînt înclinaţi şi deformaţi corespunzător, 
ca şi mobila dealtfel. într-o asemenea încăpere se petrec lucruri misterioase. O persoană situată în p este 
percepută ca aflîndu-se în q, părînd astfel pitică pe lîngă o altă persoană ce stă în r; un bărbat de aproape doi 















metri în p pare mai mic decît băieţelul din r, în peretele din fund există două ferestre. Faţa unei persoane 
care se uită prin fereastra din stînga pare mult mai mică decît o faţă văzută în fereastra din dreapta. 



Figura 203 



Adalbert Ames - Experimentul “camera 


Fenomenul este uimitor doar dacă uităm că, pentru un observator care priveşte cu un ochi printr-un 
orificiu, vederea depinde mai ales de imaginea proiectivă de pe retina sa. Nu contează deloc dacă această 
imagine vine dintr-o cameră deformată, din una dreptunghiulară sau din fotografii ale acestor camere. Dacă 

încăperea deformată este văzută ca dreptunghiulară, singura explicaţie necesară este faptul că o cameră 
dreptunghiulară fizic este văzută ca atare; căci proiecţia unei asemenea camere corespunde unei infinităţi de 
forme cubice mai mult sau mai puţin deformate, dintre care este aleasă cea mai simplă, mai simetrică şi mai 
regulată. Ames însuşi a folosit această demonstraţie pentru a afirma că vedem ceea ce ne aşteptăm să vedem: 









nimeni nu se aşteaptă să vadă o cameră strîmbă. Acest lucru poate fi adevărat, dar cine se aşteaptă ca tatăl să 
fie mai mic decît copilul, sau ca cineva să scadă în înălţime deplasîndu-se de la dreapta spre stînga. 
Demonstraţia ne arată de fapt că atunci cînd vederea noastră trebuie să aleagă între o cameră cubică 
deformată în care se află oameni de mărime normală şi o cameră dreptunghiulară normală cu oameni de 
dimensiuni stranii, nefireşti, ea va prefera a doua soluţie. „Experienţa din trecut" pare să nu conteze prea 
mult în nici unul din cazuri. 

Gradienţii creează adîncime 

Am arătat că oblicitatea generează adîncime dacă e percepută ca deviaţie de la cadrul vertical- 
orizontal, deoarece tensiunea poate scădea şi simplitatea poate spori atunci cînd oblicitatea frontală trece în a 
treia dimensiune. Acum vom trata oblicitatea ca pe un caz special al unei trăsături perceptuale mai largi, 
susţinînd că oblicitatea creează adîncime pentru că ea este un gradient. Cînd raportăm un obiect vizual oblic 
la coordonatele standard (figura 204 a), observăm că distanţa de la verticală sau orizontală creşte sau 
descreşte gradat. Dacă se recurge la principiul convergenţei, bunăoară în perspectiva centrală, un gradient de 
mărime suplimentar, o îngustare a formei, apare în figura însăşi (figura 204 b). 



Figura 204 


Un gradient reprezintă creşterea sau descreşterea treptată a unei anumite calităţi perceptuale în spaţiu 
şi timp. James J. Gibson a atras primul atenţia asupra forţei generatoare de adîncime a gradienţilor. El 
sublinia rolul gradienţilor texturali, cum ar fi schimbarea treptată a granulaţiei sau a densităţii haşurilor, 
textura mai grosieră fiind corelată cu apropierea, iar cea mai fină cu îndepărtarea. Deşi sesiza că gradienţii 
generează adîncime şi în figurile liniare, pe acestea el le considera „abstracţiuni fantomatice" ale celor 
observate în experienţa cotidiană. Cum Gibson presupunea că gradienţii creează adîncime în picturi 
deoarece ei fac aceasta în percepţia lumii fizice, el credea că gradienţii texturali cei mai realişti, de pildă cei 
din fotografia unui ţărm pietros, sînt cei mai eficace în crearea profunzimii. De fapt, s-ar putea spune că mai 
corect este tocmai contrariul. Desenele liniare pur geometrice, cum sînt pardoselile în carouri convergente 
sau construcţiile foarte abstracte ale pictorului Vasarely, conţin cei mai puternici gradienţi de adîncime. 




Victor Vasarely - Xexa-Domb (1971-1973) 


Lucrurile stau astfel deoarece eficacitatea unui gradient perceptual depinde de articularea vizuală a imaginii. 
Cu cît gradientul este prezentat mai explicit în formă, culoare sau mişcare, este cu atît mai puternic efectul 
de adîncime. Fidelitatea fată de lumea fizică nu constituie o variabilă esenţială. Atunci cînd într-un film de 

animaţie vedem cum se dilată un mic disc, percepţia trebuie să aleagă între a menţine distanţa constantă şi a 
înregistra o schimbare a mărimii, sau a menţine mărimea constantă şi a schimba distanţa. Comparînd între ei 
aceşti factori de simplitate, percepţia optează pentru a doua alternativă. Ea transformă gradientul proiectiv al 
mărimii într-un gradient al distanţei. Orice trăsătură perceptuală poate permite formarea de gradienţi. Figura 
205 prezintă schematic cîţiva dintre aceştia: distanţa de la cadrul orizontal-vertical, mărimea obiectelor, 
mărimea intervalelor. Cum în acest exemplu toţi acţionează în acelaşi sens, ei se susţin reciproc. Asemenea 
gradienţi sînt cauza principală a faptului că vedem micşorîndu-se în adîncime şirurile de copaci sau de stîlpi 
de telegraf. 

Figura 205 

Cu cît este mai regulat gradientul, cu atît va fi mai mare efectul lui. Un şir de pătrate egale din carton 
produce un gradient convingător, de felul celui din figura 205. Dacă însă pătratele variază neregulat în 
dimensiuni, va apărea o confuzie între mărimea datorată proiecţiei şi mărimea datorată dimensiunilor fizice 
ale obiectelor, iar gradientul va avea de suferit, fiind chiar anulat sau răsturnat. (Putem experimenta aceasta 
cu un şir de pătrate a căror mărime fizică creşte mai repede decît scade mărimea lor proiectivă.) Un cîmp 
presărat cu pietre de diferite mărimi poate produce acest fel de gradient parţial, pe cînd cele două scaune ale 
lui Van Gogh din figura 206 prezintă un marcat efect de adîncime, deoarece ele nu variază decît ca 
dimensiuni şi poziţie. 



Figura 206 


Gradientul de mărime este unul din primele procedee de reprezentare a adîncimii în pictură. 
Copiii învaţă repede că, dacă figurile sînt desenate mai mari, ele par mai apropiate. Acest procedeu, 
împreună cu un gradient de înălţime ce corelează adîncimea cu distanţa verticală de la linia de bază a 





picturii, satisface în bună măsură necesităţile spaţiale. în cea mai cunoscută lucrare a sa, O după- 
omiază pe insula La Grande Jatte, Georges Seurat organizează dimensiunea distanţă repartizînd 
figuri de mărime descrescîndă pe întregul cîmp. Aceste figuri nu sînt ordonate în şiruri, ci împrăştiate 
neregulat pe suprafaţă. Diferitele lor mărimi sînt însă reprezentate destul de cuprinzător, astfel încît o 
scară continuă duce din faţă spre înapoi. 



Georges Seurat - O după amiaza pe insula La Grande Jatte (1880) 

Gradienţii creează adîncime deoarece ei dau obiectelor inegale posibilitatea să pară egale. Dacă 
gradienţii din figura 205 sînt într-adevăr reuşiţi, noi vedem pătrate de mărime egală ce se înşiruie la intervale 
egale. Mai mult, creînd adîncime, gradienţii transformă oblicitatea şirului într-un aranjament mai stabil în 
planul orizontal. Se obţine astfel un mare cîştig de simplitate vizuală. 

Panta gradientului determină mărimea adîncimii percepute. Dacă construim două şiruri de pătrate la fel 
de lungi, cel în care diferenţa de mărime dintre primul şi ultimul pătrat este mai pronunţată va genera o 
imagine mai adîncă. Aşa cum vom vedea, artiştii barocului (de pildă, Piranesi) preferau gradienţii abrupţi. 
Optic, aceştia se pot obţine în film şi în fotografie folosindu-se lentile cu distanţă focală mică. 

















Giovanni Battista Piranesi - Temple at Paestum (1770 -1778) 

Ori de cîte ori mărimea variază în mod constant, observatorul vede o creştere corespunzătoare în adîncime. 
Astfel figura 207 a poate fi văzută ca un gard în linie dreaptă. Totuşi, cînd mărimea gradientului se schimbă, 
variaţia distanţei se schimbă şi ea corespunzător. în figura 207 b, gradientul se reduce, generînd perceptual 
un gard curb (chiar dacă în aceste figuri neglijarea tuturor celorlalţi gradienţi, cum ar fi grosimea barelor, 
intervalele între ele şi orientarea în spaţiu, acţionează împotriva efectului de adîncime). 

a 

Figura 207 

Tot astfel, aşa cum a demonstrat James J. Gibson, o schimbare bruscă a mărimii gradientului va crea o 
muchie între două suprafeţe cu înclinaţie diferită, iar un gol în continuitatea gradientului va crea un hiat în 
dimensiune adîncime. Unii pictori şi fotografi preferă un continuum spaţial relativ dens, ducînd fără 
întreruperi din faţă spre înapoi. Ei obţin astfel o retragere uniformă într-o compoziţie orientată oblic. Alţii, 
mai intens preocupaţi de frontalitate, folosesc discontinuităţi mari — de pildă, între planul prim şi fundal — 
păstrînd astfel dualitatea simplă a figurii şi fondului. în portretele tradiţionale, de felul Giocondei lui 
Leonardo, ochiul e obligat să sară de la figura din faţă direct la peisajul din depărtare. 




















Leonardo da Vinci - Gioconda (1503-1506) 


Am observat că gradienţii sprijină constanţa mărimii. Dacă există discontinuităţi în gradient, constanţa 
tinde să se prăbuşească, ea neapărînd de la sine, ci fiind creată de factori vizuali. Figurile dintr-un peisaj 
îndepărtat nu par de aceeaşi mărime ca persoana din primul plan; iar atunci cînd privim în jos dintr-un turn 
sau dintr-un avion, obiectele n-au defel mărimea lor naturală. „Iată că se ridică un mic nor din mare, ca o 
palmă de om", spune Biblia. 

Cele arătate în legătură cu gradienţii de mărime sînt valabile şi pentru alţi factori perceptuali, de pildă 
pentru gradienţii de mişcare. Aşa cum intervalele spaţiale dintre pătrate sau dintre stîlpi de telegraf se 
micşorează, tot astfel viteza unui obiect într-un film de animaţie trebuie să scadă pentru ca noi să putem 
vedea obiectul îndepărtîndu-se cu viteză constantă. Un gradient de mişcare intensifică efectul de adîncime 
într-un peisaj, atunci cînd îl privim din automobil. Clădirile şi copacii din primul plan gonesc pe lîngă noi 
mult mai repede decît cele mai îndepărtate, iar diferenţa de viteză aparentă se corelează cu distanţa dintre 
noi şi obiectele văzute. 





Perspectiva aeriană se întemeiază pe gradienţi de strălucire, saturaţie, claritate, textură şi, întrucîtva, de 

/V 

nuanţă. In natură, fenomenul se datoreşte masei tot mai mari de aer prin care vedem obiectele. Perspectiva 
aeriană este eficace în pictură, dar nu în primul rînd pentru că noi am şti că ea indică spaţii naturale mari. 
Dimpotrivă, aceste privelişti naturale sînt atît de adînci din cauza gradienţilor perceptuali pe care îi produc. 
Fotografii ştiu că scara de focalizare de la neclar la clar profilează volumul unui obiect în mod convingător 
chiar dacă transfocatorul din ochiul nostru nu ne-a pregătit pentru asemenea experienţă. în portrete, de pildă, 
relieful capului poate fi intensificat dacă ochii modelului sînt clari, dar urechile şi vîrful nasului sînt uşor 
estompate. 



Rene Magritte - Plimbări euclidiene (1955) 













































Nu toţi gradienţii creează adîncime. In tablourile lui Rembrandt putem vedea că o scară a luminii, 
ducînd de la strălucire lîngă sursă pînă la întuneric total, nu-şi produce obişnuitul ei efect puternic de 
adîncime dacă se extinde ca un halo în toate direcţiile pornind dinspre un centru. în asemenea cazuri imagi¬ 
nea frontală nu este văzută ca proiecţie a unei imagini mai simple din adîncime. Acest lucru este valabil, de 
pildă, şi pentru gradientul de oblicitate. în una din picturile „înşelătoare" ale lui Rene Magritte, Plimbări 
euclidiene, contururile oblice ale unei alei sînt aşezate lîngă o turlă conică de aceeaşi formă, dar pe cînd 
aleea se retrage în adîncime, turla nu dă această impresie. 

Gradienţii de mărime de felul celui din figura 205 duc pînă la urmă spre un punct de convergenţă, pe 
care imaginea noastră l-ar atinge dacă pătratele şi intervalele dintre ele ar deveni tot mai mici. Acest punct 
de convergenţă reprezintă infinitul în spaţiul pictural. El este punctul de fugă al perspectivei centrale şi se 
află cel mai adesea pe orizont. De fapt, scara noastră de pătrate este doar un sector îngust dintr-o lume 
picturală construită după principiul perspectivei centrale. 

Spre o convergenţă a spaţiului 

Perspectiva izometrică pe care am discutat-o mai sus, este unul din principalele sisteme de unificare a 
spaţiului pictural tridimensional. Ea încadrează întregul conţinut al picturii în sisteme de linii paralele, care 
intră printr-o latură, străbat diagonal pictura şi ies prin cealaltă latură. Avem astfel impresia unei lumi care 
nu ne apare într-o poziţie stabilă, ci trece pe lîngă noi ca un tren. Aproape totdeauna tabloul este orientat 
asimetric spre o latură şi pare menit să se întindă la nesfîrşit în ambele sensuri. El n-are centru, ci reprezintă 
un segment dintr-o secvenţă în formă de bandă. Ca atare, procedeul este foarte potrivit pentru picturile 
japoneze, care de fapt se desfăşoară fără sfîrşit într-o panoramă orizontală şi n-ar putea reda imaginea unei 
lumi organizate în jurul unui centru. 

Există ceva straniu, paradoxal în lumea reprezentată cu ajutorul perspectivei izometrice, care se 
deplasează în adîncime cauza oblicităţii sale, rămînînd totodată la aceeaşi distanţă, deoarece dimensiunile nu 
se schimbă deloc. Deşi înclinată, această lume nu pare niciodată să părăsească într-adevăr planul frontal al 
picturii — proprietate ce o recomandă pentru stilurile legate în esenţa lor de suprafaţa picturală. Dar ea este 
prea limitată pentru a exprima un imbold spre infinitatea spaţiului. 

Şi apoi, într-o pictură realizată izometric, totul se vede dintr-o singură latură. Acesta e un avantaj atunci 
cînd lumea reprezentată se conformează în sine unui asemenea paralelism, ca, de pildă, aranjamentul ordonat 
al interioarelor japoneze în care pictorii şcolii Genji ne lasă să privim de deasupra. Dar este şi un obstacol 
pentru artistul în a cărui lume obiectele ocupă un spaţiu tridimensional pe diferite direcţii şi reclamă implicit 
puncte de privire diferite. 

Figura 208, care reproduce contururile principale ale unui relief în argint executat în Germania prin 
anul 1000, arată o lume în care unitatea paralelismului izometric a fost abandonată. Figura în profil a 
evanghelistului Matei apare în planul frontal, dar este înconjurată de elemente de mobilier şi arhitectură care 
îşi au propriile lor sisteme de prezentare perspectivală. Vedem turnuri frontale, acoperişuri cu înclinaţii 
diferite, un rezemător de picior, un scaun şi un pupitru ce se înfruntă sub diferite unghiuri. Fiecare element 
este unificat spaţial în sine — cele mai multe sînt organizate izometric —, dar unitatea întregului spaţiu nu 



mai e respectată. Dacă totuşi efectul nu este haotic, aceasta se datorează faptului că elementele contrastante 
sînt echilibrate subtil. Ne amintim aici de compoziţiile cubiste; totuşi cultivarea deliberată a conflictului, a 
contradicţiei, a stînjenirii reciproce, pe care o observăm în arta secolului al XX-lea, nu exista în perioada 
dinaintea Renaşterii. Ceea ce vedem în exemple de felul figurii 208 este lupta ce se dezlănţuie atunci cînd un 
principiu mai simplu de unitate spaţială a fost depăşit, iar căutarea unuia nou la un nivel mai mare de 
complexitate nu s-a încheiat încă. 



Figura 208 

Este fascinant să observăm bîjbîiala după convergenţă în spaţiu a pictorilor europeni din secolele al 
XlV-lea şi al XV-lea. Marcînd o trecere de la perspectiva izometrică, convergenţa tavanului sau a podelei este 
reprezentată mai întîi prin aranjamente simetrice de muchii paralele ce se întîlnesc stîngaci de-a lungul unei 
verticale centrale (figura 209). Una din primele referiri la acest principiu o găsim în Optica lui Euclid; 
procedeul era cunoscut artiştilor Renaşterii din picturile murale de la Pompei şi este descris, de pildă, în 
tratatul lui Cennino Cennini despre tehnica picturii: „Şi introduceţi clădirile după acest sistem uniform: 
mulurile pe care le faceţi la partea de sus a clădirii trebuie să se încline în jos de la marginea de lîngă 
acoperiş; mulura din mijlocul clădirii, cea de la jumătatea faţadei, trebuie să fie orizontală şi uniformă; mulura 
de la baza clădirii, cea de jos, trebuie să se încline în sus, în sens contrar mulurii superioare, care se înclină în 
jos". Mai tîrziu acest sistem se diferenţiază într-un sistem de muchii în evantai, care converg mai mult sau mai 
puţin precis spre un punct de fugă, după felul cum au fost construite — cu rigla sau intuitiv, cu mîna liberă. 
Schimbarea treptată de direcţie a muchiilor unifică spaţial planul podelei sau al plafonului. Totuşi se recurge 
adesea la un punct de fugă separat pentru fiecare suprafaţă ortogonală, mai ales ca să se evite racursiul 
excesiv cerut de un focar comun. 

Această căutare intuitivă a unităţii spaţiale, sprijinită de sisteme constructive cu aplicare locală, şi-a 
găsit codificarea geometrică finală în principiul Perspectivei centrale, formulat pentru prima dată în istoria 
omenirii în Italia, de către artişti şi arhitecţi ca Alberti, Brunelleschi şi Piero della Francesca. 

Figura 209 


Cele două surse ale perspectivei centrale 

Este semnificativ pentru caracteristicile vizuale ale perspectivei centrale că ea a fost descoperită într- 
un singur moment şi într-un singur loc în întreaga istorie omenească. Procedee mai elementare de redare a 
spaţiului pictural, ca metoda bidimensională „egipteană" sau perspectiva izometrică, au fost şi sînt 
descoperite independent în întreaga lume la niveluri primitive de concepţie vizuală. Perspectiva centrală este 
însă o deformaţie atît de brutală şi de complicată a formei normale a obiectelor încît ea a apărut doar ca 
rezultat final al unor explorări îndelungi,răspunzînd unor cerinţe culturale foarte specifice. Paradoxal, 
perspectiva centrală este totodată de departe modul cel mai realist de redare a spaţiului optic, şi în 
consecinţă n-ar trebui să fie un rafinament ezoteric rezervat celor puţini şi aleşi, ci metoda sugerată firesc 
tuturor de către experienţa vizuală. 

Această natură paradoxală a perspectivei centrale se manifestă prin cele două surse radical diferite din 
care s-a născut sub raport istoric. Pe de o parte ea este, aşa cum am arătat, soluţia finală a unei îndelungate 
lupte pentru o noua integrare a spaţiului pictural. în această privinţă, căutarea unui principiu de convergenţă 
este o problemă strict intrapicturală, impunîndu-se artistului prin simplitatea ei elegantă. Este vorba de o 
construcţie geometrică, cu reguli complicate privind modul de reprezentare a corpurilor stereometrice avînd 
diferite forme şi amplasări spaţiale. 

în principiu, acest joc matematic de unificare cu rigla a conţinutului unui întreg tablou într-un tot 
organizat simplu şi logic nu necesita studiul realităţii sau confirmarea din partea proprietăţilor vizuale ale 
lumii fizice din jur. De fapt, fireşte, o asemenea independenţă n-a existat. Perspectiva centrală a apărut ca un 
aspect al căutării unor descrieri obiectiv corecte ale naturii fizice — căutare născută în timpul Renaşterii, 
dintr-un interes reînnoit pentru minunăţiile lumii senzoriale, care a dus la marile călătorii de explorare, ca şi 












la dezvoltarea cercetării experimentale şi a normelor ştiinţifice de exactitate şi adevăr. Această tendinţă a 
minţii europene a generat dorinţa găsirii unei baze obiective pentru redarea obiectelor vizuale, a unei metode 
independente de subiectivitatea ochiului şi mîinii omeneşti. 

Strădania pentru o reproducere mecanic corectă şi-a primit temeiul teoretic de la ideea piramidei 
vizuale adoptată de Alberti în tratatul său despre pictură din anul 1435. Relaţia optică dintre ochiul 
observatorului şi obiectul privit poate fi reprezentată printr-un sistem de linii drepte pornind din fiecare punct 
de pe suprafaţa frontală a obiectului şi întîlnindu-se în ochi. Rezultă un fel de piramidă sau con, al cărui vîrf 
se află în pupila ochiului. Dacă această piramidă din raze luminoase e intersectată de o placă de sticlă 
dispusă perpendicular pe linia de vedere, imaginea de pe sticlă va fi o proiecţie a obiectului, astfel încît, 
trasînd pe placă contururile obiectului aşa cum se văd din punctul de observaţie, privitorul poate realiza o 
copie exactă a imaginii respective. 



Leon Battista Alberti - Tratat despre pictura - schiţă piramida vizuală (1435) 
























































































































































































































































































































































Dacă procedeul se aplică unei ambianţe geometrice simple, de pildă interiorul unei biserici, imaginea 
rezultată se va conforma în linii mari regulilor perspectivei centrale. Ea se obţine totuşi fără ajutorul vreunei 
construcţii geometrice, la fel cum aparatul fotografic, aplicînd o metodă similară aceluiaşi subiect, va da o 
imagine în care toate ortogonalele cornişelor, arcelor, pavimentului şi plafonului converg cu precizie într-un 
punct de fugă situat probabil în altar. Această metodă de proiecţie mecanică nu este defel limitată la corpurile 
geometrice. Ea redă contururile oricărui obiect şi poate aşadar fi utilizată, bunăoară, pentru a se obţine o 
proiecţie corectă în cazul racursiurilor complicate ale figurii omeneşti. 

Figura 210 prezintă mecanismul folosit de Albrecht Diirer în tratatul său despre măsurători. 
Desenatorul, care priveşte printr-un orificiu de observaţie menit să asigure un punct de observaţie fix, 
trasează conturul modelului pe placa verticală. în această formă primitivă metoda n-a prea fost întrebuinţată, 
dar ea s-a răspîndit ca aplicaţie a camerei obscure. Camera stenoscopică a fost inventată, se pare, de 
Leonardo da Vinci, fiind ulterior dotată cu o lentilă şi cu un sistem de oglinzi prin care pictorul îşi putea 
vedea subiectul pe un fond de sticlă orizontal. Există dovezi temeinice că instrumentul a fost folosit de 
pictori ca Vermeer şi, mai recent, de alţii. încununarea acestei evoluţii tehnice a fost, fireşte, fotografia, care 
înregistrează imaginile fără nici un ajutor manual. 



Figura 210 





























































































































































































































































































































































































în forma sa mai primitivă, metoda de trasare a unor imagini fidele pe o suprafaţă transparentă ar fi 
fost, desigur, la îndemîna oricărei civilizaţii suficient de avansate. Dacă totuşi n-avem nici o altă probă în 
acest sens decît, să spunem, contururile de mîini trasate în picturile aborigenilor australieni şi ale altor 
artişti primitivi, motivul este neîndoios acela că nu există cerinţa unei asemenea precizii mecanice. 

Descoperirea perspectivei centrale trăda o evoluţie primejdioasă în gîndirea occidentală. Ea a marcat 
o preferinţă orientată ştiinţific pentru reproducerea mecanică şi pentru construcţii geometrice, în locul 
imaginaţiei, creatoare "William Ivins subliniază că nu printr-o simplă coincidenţă perspectiva centrală a 
fost descoperită la numai cîţiva ani după imprimarea primei xilogravuri în Europa. Xilogravura fundamenta 
pentru mintea europeană principiul aproape în întregime nou al reproducerii mecanice. Face cinste artiştilor 
apuseni şi publicului respectiv faptul că, în ciuda atracţiei exercitate de reproducerea mecanică, imaginaţia 
a supravieţuit ca rod al spiritului uman. Chiar şi în epoca fotografiei, imaginaţia este cea care îşi 
subordonează maşina şi nu invers. Totuşi atracţia fidelităţii mecanice a ispitit încă din Renaştere arta 
europeană, mai ales în producţiile de serie, mediocre, pentru consum larg. Vechiul concept al „iluziei" ca 
ideal artistic a devenit o ameninţare la adresa gustului popular o dată cu începutul revoluţiei industriale. 

Nu o proiecţie fidelă 

Deşi regulile perspectivei centrale generează imagini foarte asemănătoare proiecţiilor mecanice 
furnizate de lentilele din ochi şi din aparatele fotografice, există şi deosebiri semnificative. Chiar şi în cadrul 
acestui mod mai realist de reprezentare spaţială precumpăneşte regula ca nici o trăsătură a imaginii vizuale 
să nu fie denaturată decît dacă acest lucru este cerut de reprezentarea adîncimii. în primele — şi cele mai 
simple — aplicaţii ale perspectivei cu un singur punct de fugă, obiectele sînt plasate frontal ori de cîte ori e 
posibil. Doar ortogonalele se supun convergenţei, întîlnindu-se într-un punct de fugă unic (figura 211). 
Celelalte două dimensiuni spaţiale sînt menţinute în planul frontal şi rămîn nedeformate. 



Figura 211 




La un nivel superior de diferenţiere, perspectiva cu două puncte de fugă, defineşte obiectul cubic prin 
intersecţia a două familii de muchii convergente (figura 212). Dar chiar şi în acest sistem mai rafinat, toate 
verticalele rămîn paralele nediferenţiate în raport cu cadrul imaginii. în fotografiile clădirilor înalte vedem 
cum muchiile verticale deviază de la paralelism în moduri ce se pot codifica aproximativ prin introducerea 
unui al treilea punct de fugă către care converg toate. 



Figura 212 

Dar pînă şi trei puncte de fugă sînt numai o simplificare geometrică a faptului că toate formele se 
micşorează în toate direcţiile pe măsură ce creşte distanţa pînă la ochi. Să luăm un mare dreptunghi 
frontal, de pildă faţada unei clădiri. Asemenea forme frontale sînt reprezentate în picturi fără denaturări; 
ni se arată un dreptunghi regulat. Totuşi, întrucît toate zonele de pe această suprafaţă, pe măsură ce se 
îndepărtează de ochiul observatorului, ar trebui să devină mai mici, consecinţa ar trebui să fie, de pildă, 
exprimată în contururi convexe. Această convexitate se observă de fapt în fotografiile făcute cu un unghi 
suficient de larg. Ea nu este însă utilizată de desenator, pentru că o asemenea deformare nu se poate 
interpreta ca retragere în adîncime, fiind astfel văzută de ochi ca o denaturare a obiectului frontal. 

Construcţia geometrică realizată cu ajutorul perspectivei centrale se apropie de proiecţia ce ar 
parveni ochiului situat într-un anumit punct de perspectivă. Aşadar, pentru a vedea pictura „corect", 
privitorul ar trebui să ia o poziţie corespunzătoare, stînd în faţa punctului de fugă, cu ochii la nivelul 
orizontului. El ar trebui de asemenea să se afle la distanţa relativă corespunzătoare, care în exemplul din 
figura 211 este egală cu distanţa dintre PF şi punctul PD. De fapt, dacă privitorul ia această poziţie (lucru 
posibil cînd desenul este mărit suficient), el va găsi efectul de adîncime foarte convingător, iar forma 
obiectelor cel mai puţin denaturată. în practică, însă, ne plimbăm prin faţa unui, să zicem, peisaj urban din 
Veneţia pictat de Guardi sau de Canaletto, schimbînd după plac distanţa de privire. Constanţa formei ne 
ajută întrucîtva să compensăm deformarea laterală, iar construcţia în perspectivă este unul dintre 
invarianţii care rezistă modificării proporţiilor. 








Francesco Guardi - Veneţia: podul Rialto 



Canaletto - La Regata vista da Ca Foscari 


























































Insistenţa asupra unei poziţii de privire „corecte" poate uneori stînjeni perceperea unui tablou. Dacă 
pictorul a plasat punctul de fugă în afara picturii nici chiar un rigorist nu se va situa, probabil, într-o latură 
a tabloului, de unde să fixeze peretele. Dacă însă focarul perspectivei este înăuntrul cadrului, deşi 
amplasat lateral (figura 217), rigoristul nostru ar putea fi ispitit să se aşeze ortogonal faţă de focar. Dar 
făcînd aceasta el va rata totalmente imaginea, compusă pentru privitorul aflat în faţa punctului ei central. 
Echilibrul va fi distrus; focarul perspectivei, menit să constituie un accent dinamic lateral, va prelua 
funcţia centrului, iar efectul de adîncime va deveni foarte puternic, săpînd un crater în relieful spaţial. 

Spaţiul piramidal 

Noţiunea de constanţă perceptuală i-a determinat pe mulţi teoreticieni să presupună că, atunci cînd 
privim lumea fizică din jur, noi vedem obiectele în mărimile lor reale şi la distanţele reale. Lucrurile nu stau 
neapărat astfel. Deşi pe o scară de distanţe considerabilă observatorul poate, în condiţii favorabile, să vadă 
corect mărimea şi forma obiectelor, aceasta nu înseamnă că atunci cînd el compară efectiv obiectele 
apropiate cu cele îndepărtate, va percepe lucrurile egale fizic ca fiind egale. Această situaţie confuză are o 
anumită importanţă în ceea ce ne priveşte. 

Efectul de adîncime depinde, ne amintim, de relaţia dintre structura proiecţiei bidimensionale şi 
structura disponibilă în a treia dimensiune. Dacă imaginea frontală este foarte simplă, ea influenţează 
perceptul în sensul planităţii. Să presupunem că figurile 213 a şi b reprezintă o scenă văzută din două puncte 
diferite ale teatrului. 

Figura 213 

Scena va părea mai plată privitorului care vede imaginea a dintr-un punct central, deoarece proiecţia ei este 
simetrică şi tinde aşadar să predomine, pe cînd imaginea văzută din stînga ( b) este asimetrică în proiecţie, 
dar poate fi readusă la simetrie într-o versiune tridimensională. Tot astfel, dacă privim interiorul unei 
biserici tradiţionale de la intrare, vedem o configuraţie simetrică, care tinde să reducă efectul de adîncime. 

S-a demonstrat experimental că atitudinea mintală a privitorului poate influenţa puternic mărimea 
efectului de adîncime perceput. Privitorului i se poate cere să se concentreze asupra situaţiei „aşa cum e în 
realitate", spre deosebire de felul cum arată, sau să „tragă" scena în planul frontal, ca şi cum ar fi 

o imagine plată. Atitudinea lui va sublinia anumite trăsături spaţiale, diminuîndu-le pe altele. Unui 
student în arte, obişnuit cu desenul perspectival, îi va fi mai uşor să vadă proiectiv nişte şiruri de clădiri 
decît unui profan; psihologul Robert Thouless a sesizat că studenţi din India, mai puţin familiarizaţi cu 
reprezentarea în perspectivă, vedeau obiectele înclinate mai aproape de forma şi mărimea lor „reală" decît 
studenţii britanici. 




Pe de altă parte, distanţa şi mărimea sînt strict corelate. Privind fix o pată neagră putem crea o imagine 
remanentă albă, care poate fi apoi proiectată pe diferite locuri din cameră. Observăm că dacă pata albă se 
vede pe o mobilă din apropiere ea ne pare mică, dar pe tavan, situat mai departe, ea ne pare mare (legea lui 
Emmert). Aceasta se întîmplă şi dacă proiectăm imaginea remanentă pe zonele apropiate sau îndepărtate 
dintr-o pictură cu un efect de adîncime convingător. Conchidem de aici că mărimea şi distanţa se definesc 
reciproc. Cînd două forme sînt de mărime obiectiv egală, una din ele va apărea mai mare dacă este văzută ca 
fiind amplasată mai departe; iar două forme de mărime obiectiv inegală vor părea amplasate la distanţe 
corespunzător diferite dacă se văd ca fiind egale. 

Liniile convergente nu se „îndreaptă" niciodată complet, astfel încît să ajungă paralele. Dacă privim 
prin „canionul" reprezentat de o stradă, vedem şiruri paralele de clădiri întinzîndu-se în adîncime, dar vedem 
şi convergenţa lor. Clădirile apropiate ne apar mai mari decît cele situate mai departe pe gradientul distanţei, 
dar totodată ne par de aceeaşi mărime. Sau să luăm o pictură din epoca Renaşterii: figurile din planul prim 
sînt mai mari decît cele din fundal, dar noi le vedem pe toate la fel. Această contradicţie nu se datoreşte 
diferenţei dintre ceea ce vedem şi ceea ce ştim. Nu, este vorba de un adevărat paradox vizual: obiectele 
respective par deosebite şi similare în acelaşi timp. 

Situaţia e de neînţeles şi paradoxală numai dacă folosim criteriile spaţiului euclidian. Sîntem obişnuiţi 
să ne închipuim lumea ca un cub infinit de mare al cărui spaţiu este omogen, în sensul că obiectele şi 
relaţiile dintre ele nu se modifică o dată cu schimbarea amplasării. Să ne imaginăm însă că o faţă a cubului 
scade pînă la mărimea unui punct. Rezultatul va fi o piramidă infinit de mare. (Trebuie înţeles că nu mă 
refer la interiorul unei forme piramidale conţinută în lumea „cubică" obişnuită a intelectului nostru, ci la o 
lume care e în sine piramidală). O asemenea lume ar fi noneuclidiană. Toate conceptele geometrice curente 
s-ar menţine, aplicîndu-se însă unor fenomene uimitor de diferite. Paralelele venind dinspre acea faţă care s- 
a redus la un punct ar diverge în toate direcţiile, rămînînd însă totodată paralele. Obiecte de mărimi foarte 
diferite ar fi totuşi egale dacă distanţele pînă la vîrf ar fi proporţionale cu mărimea lor. Un obiect 
deplasîndu-se spre vîrf ar scădea fără să devină mai mic şi şi-ar încetini mişcarea păstrînd totuşi o viteză 
constantă. Dacă obiectul şi-ar schimba orientarea spaţială el şi-ar schimba şi forma, rămînînd totuşi de 
aceeaşi formă. 

Toate aceste contradicţii fantastice se rezolvă atunci cînd înţelegem că mărimea, forma şi viteza se 
percep în raport cu cadrul spaţial în care apar. în spaţiul euclidian liniile de mărime egală sînt văzute ca fiind 
egale (figura 214 a); în spaţiul piramidal componentele unui gradient de mărime sînt văzute ca fiind egale 
(b). Regulile ce guvernează acest spaţiu anizotrop sînt mai puţin simple decît cele ale spaţiului euclidian, 
fiind totuşi suficient de simple şi coerente pentru ca, de pildă, un ordinator să poată produce imaginea în 
perspectivă centrală a oricărui set de corpuri geometrice, văzut din orice punct de observaţie, impunînd 
datelor să se supună unui principiu relativ simplu de convergenţă. 

Vederea umană întîlneşte asemenea spaţii piramidale datorită faptului că în percepţie proiecţiile 
convergente se „rectifică" numai parţial. Vedem adîncimea, dar vedem concomitent şi convergenţa. Iar 
fenomenele perceptuale din această lume convergentă sînt prelucrate de sistemul nervos, în raport cu cadrul 



spaţial, cum eficienţa unui ordinator. James J. Gibson remarca pe bună dreptate: „Scara şi nu mărimea este 
ceea ce într-adevăr rămîne constant în percepţie". Iar natura scării e determinată de cadrul spaţial. 



Figura 214 

Există în spaţiul perceptual ceea ce s-ar putea numi „oaze newtoniene". Intr-un plan frontal spaţiul este 
aproximativ euclidian, iar pînă la cîţiva paşi de observator formele şi mărimile se văd realmente ca 
neschimbate. Din aceste zone îşi capătă confirmarea raţionamentul nostru vizual atunci cînd, la un nivel ele¬ 
mentar de diferenţiere spaţială, concepe mărimea, forma şi viteza ca fiind independente de amplasare. Dar şi 
în lumea piramidală relaţiile faţă de cadru sînt percepute atît de direct, încît îi e aproape imposibil 
observatorului naiv să „vadă în perspectivă"; căci a vedea în perspectivă înseamnă a percepe lumea 
neomogenă ca o lume omogenă deformată, în care efectul de adîncime apare ca fiind acelaşi soi de 
„strîmbătate" pe care îl observăm cînd un obiect torsionat se vede în planul frontal. 

Poate că influenţa perceptuală a cadrului spaţial asupra obiectelor vizuale este mai uşor înţeleasă dacă 
considerăm spaţiul convergent al perspectivei centrale drept una din iluziile optice care, aşa cum a arătat 
Edwin Rausch, sînt deformări cauzate de sisteme spaţiale neomogene. 



Figura 215 

Chiar şi în plan este aproape imposibil să vedem cele două linii verticale din figura 215 ca avînd aceeaşi 
lungime. în această variantă a aşa-numitei iluzii Ponzo, cele două linii par inegale deoarece noi rămînem în 
afara deformării create de sistemul spaţial din desen, pe cînd în cazul unei folosiri reuşite a perspectivei 
centrale noi pătrundem suficient în sistemul spaţial pentru a vedea asemenea forme ca egale şi inegale în 
acelaşi timp. 

Pînă acum am descris dinamica perspectivei centrale unilateral, ca efect al cadrului spaţial asupra 
obiectului vizual. Dar, desigur, cadrul nu este decît o constelaţie de asemenea obiecte, fiind de fapt vorba 
aici de interacţiunea obiectelor vizuale. Influenţa determinantă poate fi exercitată de un singur obiect. 
Constatăm acest lucru în mod foarte convingător atunci cînd o formă izolată îşi creează propria sa ambianţă 
spaţială. Dacă trapezul din figura 216 apare pe o suprafaţă goală, el poate fi perceput ca vedere aeriană a 





unui dreptunghi plan de pe sol. In acest caz forma dreptunghiului determină spaţiul ambiant prin inducţie 
spontană ca fiind limitat de un orizont; principiul simplităţii este confirmat de faptul că din infinitatea de 
ambianţe spaţiale disponibile, o percepem automat pe aceea aflată în cea mai simplă relaţie cu figura. 

In principiu, am putea de asemenea vedea un trapezoid neregulat într-un sistem spaţial definit prin puncte de 
fugă aflate în poziţii diferite, sau un dreptunghi înclinat în sus, cu puncte de fugă situate deasupra 
orizontului etc. Aceste variante ar fi însă mai puţin simple. 

Atunci cînd cadrele spaţiale ale ambianţei şi obiectului se contrazic între ele, putem observa un 
conflict interesant. Există trei soluţii posibile: 1) ambianţa se impune, iar obiectul se supune, deformîndu-se; 
2) obiectul se impune, iar contextul spaţial se deformează; 3) nici unul din parteneri nu cedează, iar imagi¬ 
nea se separă în sisteme spaţiale independente. în camera lui Ames (figura 203) ambianţa tinde să 
precumpănească asupra mărimii figurilor. Vom examina cîteva cazuri mai complexe la sfîrşitul acestui 
capitol. 

Printre efectele dinamice ale spaţiului piramidal se numără şi cel al comprimării. Întrucît denaturările 
formelor ce se retrag în adîncime sînt doar parţial compensate, toate obiectele par comprimate în cea de-a 
treia dimensiune. Această impresie este deosebit de puternică, deoarece comprimarea este percepută nu 
numai ca fapt împlinit, ci şi ca proces ce se desfăşoară treptat. 

La periferie, aşa cum ne arată figura 217, distanţele sînt mari, iar micşorarea se produce lent. Pe 
măsură ce ochiul se deplasează spre centru, liniile învecinate se apropie între ele tot mai rapid, pînă la 
atingerea unui grad de comprimare aproape intolerabil. Efectul este exploatat în acele perioade şi de către 
acei artişti care preferă o mare încărcătură emoţională. în stilul baroc chiar şi perspectivele arhitectonice sînt 
supuse acestui procedeu dramatic. în gravurile lui Piranesi faţadele lungi ale străzilor din Roma sînt „supte" 
spre focarul spaţial într-un crescendo ameţitor. Dintre artiştii moderni, Van Gogh prefera o convergenţă 
marcată; iar un exemplu din Henry Moore (figura 218) arată cum tema obiectiv statică a două şiruri de 
oameni care dorm într-un tunel de metro capătă prin contracţie perspectivală impactul dramatic cerut de 
reprezentarea unui adăpost antiaerian. 




Figura 218 


HENRY MOORE, Perspectivă dintr-un tunel de metro folosit ca adăpost, acuarelă, 1941, 

Tate Gallery, Londra 

Alţi artişti evită efectul liniilor ce se retrag în adîncime. Cezanne le-a folosit rareori, şi cînd acestea apar în 
opera sa, efectul lor este adesea redus prin modificări pe orizontală sau pe verticală. Dintre regizorii de film, 
Orson Welles este binecunoscut pentru utilizarea dramatică a lentilelor cu distanţă focală mică în primele 
sale filme. Lentilele nu modifică perspectiva, dar o lentilă cu curbură pronunţată acoperă un sector mai mare 
de spaţiu de la distanţă mică. Se produc astfel gradienţi abrupţi între planul prim şi fundal, născîndu-se o 
tensiune barocă atunci cînd personajele scad şi cresc rapid, îndepărtîndu-se sau apropiindu-se de aparat. 























Simbolismul unei lumi focalizate 

Metoda bidimensională primitivă de reprezentare spaţială întîlnită în arta copiilor şi în pictura 
egipteană face ca imaginea să stea în faţa privitorului ca un fel de perete plat, etalîndu-şi generos tot 
conţinutul pentru ca acesta să-l exploreze, dar totodată excluzîndu-1 pe privitor. Avem aici o lume închisă, 
autonomă. Perspectiva izometrică extinde spaţiul pictural pe a treia dimensiune, dar şi acest spaţiu este 
autonom. Mişcarea lui laterală marcată se desfăşoară pe un tărîm situat dincolo de planul frontal. în cazul 
perspectivei centrale relaţia faţă de privitor se schimbă. Principalele linii structurale constituie un sistem de 
raze pornind dintr-un focar aflat în spaţiul picturii şi negînd existenţa planului frontal atunci cînd ţîşnesc 
înainte şi îl străpung. Deşi este nevoie de instrumente optice cu efecte puternice pentru a da privitorului 
iluzia că se află în această pîlnie spaţială în expansiune, chiar şi un tablou obişnuit pictat în perspectivă 
centrală stabileşte o legătură relativ directă între evenimentele din spaţiul picturii şi spectator. în loc de a 
apărea perpendicular sau oblic în faţa privitorului, pîlnia perspectivei centrale se deschide ca o corolă spre 
observator, apropiindu-se de el direct şi, dacă se doreşte aceasta, simetric, atunci cînd axa centrală a 
picturii coincide cu linia de vedere. 

Această acceptare explicită a spectatorului este în acelaşi timp o bruscare violentă a lumii reprezentate 
în tablou. Deformările perşpectivale nu sînt cauzate de forţe proprii acestei lumi reprezentate. Ele constituie 
expresia vizuală a faptului că lumea respectivă este percepută. Iar construcţia bazată pe optica geometrică 
determină şi prescrie punctul de perspectivă al spectatorului. 

Pînă aici putem fi de acord cu interpretarea dată curent perspectivei centrale ca manifestare a 
individualismului renascentist. Imaginea prezintă o lume văzută din punctul de observaţie al unui privitor 
individual, ridicînd implicit concepţia structurală a spaţiului pe o nouă treaptă de diferenţiere. Am observat 
totuşi că în practică privitorul este relativ independent de punctul de perspectivă prescris. în limite 
considerabile el se poate mişca liber, lateral, spre înainte sau spre înapoi. Iar ceea ce vede reprezintă — într-o 
anumită contradicţie cu cele afirmate mai sus — o lume care conţine în sine şi prin sine, adică total 
independent de privitor, o convergenţă spre un centru. Punctul de fugă nu este numai reflectarea poziţiei din 
care observatorul ideal priveşte pictura; el este, mai ales, vîrful lumii piramidale reprezentată în pictură. 
„Perspectiva foloseşte în privinţa distanţelor două piramide opuse", scria Leonardo da Vinci, „din care una 
îşi are vîrful în ochi şi baza tocmai pe orizont, iar cealaltă îşi are baza spre ochi şi vîrful pe orizont". 

Simbolic, o asemenea lume dispusă în jurul unui centru convine concepţiilor ierarhice despre existenţă 
umană, dar nu s-ar prea potrivi cu filozofiile Zen şi taoistă din Extremul Orient, exprimate în continuum-ul 
lipsit de centru al peisajelor chinezeşti şi japoneze redate în perspectivă izometrică. 

în Occident, lăsînd deoparte perspectiva, altarele medievale creează o ierarhie religioasă prin 
organizarea subiectului. Figura principală este mare, situată central şi înconjurată de figuri secundare mai 
mici. în acelaşi scop se poate folosi perspectiva convergentă. în Cina cea de taină a lui Leonardo (figura 
219), Iisus este amplasat în centrul compoziţiei, care totodată e şi punctul de fugă. 




Figura 219 


Masa şi peretele din fund, orientate frontal, susţin stabilitatea maiestuoasă a figurii principale, în timp 
ce pereţii laterali şi plafonul vin spre exterior, ca într-un gest de revelaţie. Toate formele şi muchiile 
încăperii emană, ca un fascicol de raze, din centru; şi invers, întregul decor indică, la unison, spre centru. 
Efectul de profunzime este redus, iar solemnitatea scenei este sporită de simetria ansamblului 
compoziţional. 

Erwin Panofski citează spusele arhitectului Palladio, în sensul că punctul de fugă trebuie plasat în 
centru pentru a da picturii maestă e grandezza. Dacă se schimbă concepţia stilistică, se schimbă şi utilizarea 
perspectivei. Figura 217 ne prezintă schematic efectul unui focar excentric. Tensiunea este creată de 
depărtarea punctului de fugă faţă de cîmpul imaginii. Asimetria configuraţiei generează un efect de 
profunzime mult mai puternic. în locul lumii reprezentată de Leonardo, în care legea întregului determină 
armonic totul pînă la cel mai mic amănunt, vedem acum un sistem spaţial înclinat apărînd în cadrul frontal 
al imaginii. Sarcina picturală şi filozofică este de a arăta o lume în care un centru vital, cu propriile lui 
cerinţe, necesităţi şi valori, contestă legea întregului şi este, la rîndul său, contestat de ea. 

Cum pot aceste moduri de existenţă contrastante să fie echilibrate într-un întreg organizat? Figura 
217 ne arată cum sistemul perspectival însuşi asigură în parte un asemenea echilibru, prin aceea că 
puternicul efect de compresiune din stînga se acordă cu o arie mai mică, pe cînd spaţiul amplu din dreapta 
corespunde unei tensiuni mai reduse. Se sugerează astfel un fel de formulă în care produsul tensiune X 
arie rămîne constant pe întreaga imagine. 

Se poate spune că tema unei compoziţii bazate pe o asemenea configuraţie excentrică o constituie 
căutarea unei legi mai complexe care să ne permită să armonizăm moduri de existenţă contradictorii. Preţul 
unităţii şi armoniei a crescut. în imaginea realităţii a pătruns conflictul dramatic. O asemenea concepţie n-ar 

















































concorda nici cu filozofia taoistă şi nici cu doctrinele bisericii medievale. Ea a convenit unei anumite 
perioade din istoria gîndirii apusene, în care omul a luat atitudine împotriva lui Dumnezeu şi împotriva 
naturii, iar individul a început să-şi afirme drepturile faţă de orice autoritate. Pasionantul dezacord pe care 
de regulă îl considerăm o temă principală a artei moderne e anunţat aici la o dată i timpurie. 

Celor două centre ale imaginii formale — centrul pînzei şi punctul focal al perspectivei — 
conţinutul picturii le poate adăuga un al treilea. în una din Cinele de taină create de Tintoretto (figura 
220), pictată la vreo şase decenii după cea a lui Leonardo, focarul încăperii, determinat de liniile mesei, 
podelei şi plafonului, se află în colţul din dreapta sus. însă centrul schemei este figura lui Hristos (încer¬ 
cuită). Excentricitatea spaţială ne spune că legea lumii obişnuite şi-a pierdut valabilitatea absolută. Ea este 
prezentată ca un mod de existenţă dintre multe altele la fel de posibile. Oblicitatea ei specifică este 
dezvăluită ochiului, iar acţiunea ce are loc în acest cadru îşi reclamă propriul ei centru şi propriile ei 
criterii, sfidînd regulile întregului. Acţiunea individuală şi autoritatea conducătoare au devenit parteneri 
antagonici cu drepturi egale. De fapt, aici figura lui Hristos ocupă centrul cadrului, dacă judecăm după 
planul orizontal, astfel încît, deviind de la cerinţele lumii ambiante, individul tinde spre un statut propriu 
absolut — răsturnare ce reflectă spiritul unei epoci noi. Variaţii ale interacţiunii dintre cele trei centre pot 
fi studiate şi în alte compoziţii ale lui Tintoretto sau ale contemporanilor săi. 



Figura 220 




Tintoretto - Cina cea de taina 


Centralitate şi infinitate 

Perspectiva centrală implică un paradox semnificativ. Pe de o parte ea ne prezintă o lume centralizată. 
Focarul acestei lumi este un punct real de pe pînză, pe care privitorul îl poate atinge cu degetul. într-o 
proiecţie completă a spaţiului bidimensional acest centru se află în planul frontal. Pe măsură ce creşte 
adîncimea, centrul se retrage în depărtare, iar într-un spaţiu complet „îndreptat", cu 100% constanţă, el s-ar 
afla la infinit. 

Aşadar într-o compoziţie picturală statutul perceptual al focarului este ambiguu. Centru tangibil al 
cadrului spaţial spre care desenatorul ţinteşte cu rigla este totodată punctul de fugă, care prin definiţie se 
află la infinit, acolo unde se întîlnesc liniile paralele. Nici perspectiva bidimensională şi nici cea izometrică 
nu şi-au pus explicit problema limitelor spaţiului. Ele dau a înţelege că spaţiul continuă la infinit în 
concreteţea lui tangibilă. O dată cu introducerea perspectivei centrale, artistul adaugă, pentru prima oară, un 
mesaj despre natura infinităţii. Cu greu putem socoti o coincidenţă faptul că aceasta s-a întîmplat în acelaşi 
secol în care Nicolas Cusanus şi Giordano Bruno au pus această problemă filozofiei moderne. 

Centralitatea şi infinitatea sînt noţiuni contradictorii încă din antichitate. Lumea centralizată 
concepută de Aristotel implica un sistem finit de cochilii concentrice. Lumea infinită a atomiştilor 
Democrit şi Epicur, pe de altă parte excludea posibilitatea unui centru; urmaşul lor, Lucreţiu, a scris: „Întîi 
şi-ntîi, eu cred că-n toate părţile, / La dreapta şi la stînga, şi deasupra / Şi dedesubt, nu este nicăirea / Nici 
un hotar, precum am dovedit-o. / Precum o spune răspicat şi lucrul / Şi ne-o arată lămurit şi limpede / 
Natura însăşi a nemărginirii.". Ideea că nu numai Dumnezeu este infinit, aşa cum susţinuseră filosofii 
medievali, dar că şi lumea este infinită, constituie un concept renascentist. Cusanus a încercat să împace 



centralitatea şi infinitatea, definind divinitatea şi lumea ca sfere infinite, ale căror margini şi centre sînt 
pretutindeni şi nicăieri. în perspectiva centrală relaţia precară dintre cele două concepţii spaţiale este 
deplin vizibilă. Artiştii tind să disimuleze conflictul, încercînd să evite precizarea punctului de fugă. 
Poziţia acestuia rezultă din direcţiile convergente ale liniilor şi formelor ortogonale, dar punctul lor real de 
întîlnire este de regulă neprecizat. Doar în picturile de plafon şi în peisajele barocului găsim imaginea unei 
lumi sincer dezvăluite, care continuă la nesfîrşit. 

în fine, trebuie observat că perspectiva centrală redă spaţiul ca un flux orientat spre un anumit capăt. 
Astfel ea transformă simultaneitatea atemporală a spaţiului nedeformat tradiţional într-un episod ce se 
întîmplă în timp, adică într-o succesiune de evenimente direcţionată. Lumea existenţei este redefinită ca un 
proces al întîmplării. Şi în acest mod perspectiva centrală prefigurează şi iniţiază o evoluţie fundamentală în 
concepţia apuseană despre natură şi om. 

Jocul cu regulile 

Perspectiva centrală continuă să-l intereseze pe artist în trei privinţe: Ea oferă o imagine izbitor de 
realistă a spaţiului fizic, permite o schemă compoziţională bogată şi rafinată şi, în sfîrşit, prin conceptul unei 
lumi convergente, îşi aduce propria ei expresie caracteristică. 

Cît priveşte schema compoziţională, e de ajuns să notăm că spaţiul bidimensional al artei primitive 
înfăţişa în esenţă un cadru de verticale şi orizontale situate paralel cu planul frontal şi generînd un minimum 
de tensiune (figura 221 a). Perspectiva izometrică suprapune acestor coordonate fundamentale unul sau două 
seturi de paralele orientate oblic faţă de coordonate. Apar astfel o mulţime de relaţii şi unghiuri noi, iar 
oblicitatea generează adîncime (figura 221 b). Perspectiva centrală, în sfîrşit, acoperă verticalele şi 
orizontalele frontale cu un sistem de raze convergente ce creează un centru focal, ca şi o gamă completă de 
unghiuri (figura 221 c). 



Figura 221 

Efectul realist al perspectivei centrale era primordial pentru artiştii care au elaborat-o în veacul al XV- 
lea. Să observăm totuşi că încă de la început unii artişti erau dispuşi să se abată de la reguli, căci acestea 
duceau la denaturări neplăcute şi la forţarea nedorită a subiectului şi a formei expresive dacă erau aplicate 
mecanic. Diversele părţi ale unui decor arhitectural dintr-o pictură nu se conformează totdeauna aceluiaşi 
punct de fugă. în termeni mai tehnici, psihologul Zajac sugerează că convergenţa deasupra nivelului ochilor 
acţionează mai puternic decît convergenţa de sub nivelul ochilor, şi că, prin urmare, prima trebuie atenuată, 
iar a doua intensificată. 




Modificări de acest fel sînt aplicate intuitiv cu scopul de a aduce imaginea în armonie cu expresia 
urmărită sau de a o face să pară mai firească, în secolul nostru, suprarealiştii au folosit cadrul spaţial pentru 
a spori impresia de nefiresc. Giorgio de Chirico, în special, a făcut aceasta strecurînd contradicţii de 
perspectivă în peisajele sale picturale. Figura 222 este luată dintr-o pictură a lui de Chirico ,Lîncezeala 
infinitului. 




Figura 222 



Giorgio de Chirico (Itzs5iarc r 1868 - 1976) - i.a So/drW.râe, 191 Os or 192Os - OeI on canvas F 
12 1/2 x 21 1/6 in. (31.S x 53.7 cm), AlEen MerncuiaJ flrt Muscum, Gberim Coi!ege p Ghio 
Given in Memory of President 6c Mrs. WHIiarn E. Stevenson, by PHsciila S. IIunt 

& Rîchard ti: Hunf p 1966 

Calitatea misterioasă, de vis, a ceea ce pare la prima vedere o compoziţie deplin realistă se obţine în esenţă 
prin abatere de la regulile perspectivei. Decorul ca întreg este trasat în perspectivă focalizată, pe cînd statuia 
se află pe un cub izometric. Datorită acestui conflict între două sisteme spaţiale incompatibile, statuia se 
înfăţişează ca o apariţie, proiectată pe sol mai curînd decît bazîndu-se material pe acesta. Totodată soclul 
statuii, cu structura sa mai simplă şi mai frapantă, tinde să ne facă să vedem convergenţele ca deformări, iar 
nu ca proiecţii ale unor paralele ce se retrag în adîncime. Decorul cu greu rezistă unui asemenea atac, căci 
























































este plin de contradicţii interne. Marginile pieţei se întîlnesc cu mult deasupra orizontului, în A. Astfel ori 
lumea se sfîrşeşte brusc şi universul vid începe dincolo de trenuleţul şi turnul ce se văd pe fundal, ori, dacă 
acceptăm orizontul drept cadru de referinţă, piaţa, ale cărei margini ar trebui să se întîlnească acolo, apare 
enorm de lăţită — un spaţiu magic, creat acolo unde nu poate exista şi, implicit, cu atît mai vid. în conse¬ 
cinţă, cele două colonade par să fie despărţite de un abis plan. Sau, dacă ochiul acceptă forma pieţei, 
colonadele, care converg în puncte situate pe sau imediat sub limita superioară a picturii (B, C), se 
micşorează paradoxal. Privite separat de restul decorului, aceste colonade par deplin normale, cu excepţia 
arcului frontal din extrema stîngă, care în chip ciudat îşi adaptează înălţimea la deschiderea faţadei ce se 

retrage. In fine, umbra colonadei din dreapta produce alte două puncte de fugă (A, D), incompatibile cu 
celelalte. Astfel mai multe inconsecvenţe intrinseci generează o lume ce pare tangibilă, dar ireală şi 
modifică formele în funcţie de punctul spre care privim şi de elementul pe care îl luăm ca bază pentru 
aprecierea restului. 

Aceeaşi irealitate de vis caracterizează şi o altă pictură a lui de Chirico, Melancolia şi misterul unei 
străzi (figura 223). La prima vedere scena pare destul de solidă, şi totuşi simţim că fetiţa nepăsătoare care 
mînă cercul este primejduită de o lume gata să se despice după linii de sudură invizibile sau să se desfacă în 
bucăţi incoerente. Şi aici un corp aproximativ izometric, furgonul, face din convergenţele clădirilor 
adevărate deformări. Mai mult, perspectivele celor două colonade se neagă reciproc. Dacă cea din stînga, 
care plasează orizontul undeva sus, este luată ca bază a organizării spaţiale, cea din dreapta se înfundă în 
sol. în situaţia contrară, orizontul rămîne invizibil undeva sub centrul picturii, iar strada ascendentă, cu 
colonada însorită, este doar un miraj amăgitor ce o atrage pe fetiţă spre prăbuşirea în neant. 

Pentru a-şi face iluziile convingătoare, suprarealiştii de felul lui Chirico îşi plasau sistemele spaţiale 
disparate într-un ansamblu „fără suduri", cu aparenţă veridică. Cubiştii utilizează un procedeu diferit pentru 
atingerea unui scop diferit. Ei au încercat să descrie lumea modernă ca o interacţiune precară între unităţi 
independente, fiecare coerentă şi legică în sine, dar nelegată de coordonatele spaţiale ale celor din jur. I-am 
menţionat pe cubişti mai sus, în legătură cu fazele de tranziţie între perspectiva centrală şi cea izometrică 
(figura 208); conflictele şi contradicţiile vizuale, ca şi interferenţele reciproce născute astfel, sînt deliberat 
căutate de artişti ca Braque şi Picasso. Ceea ce ei doreau să prezinte nu era o acumulare haotică de obiecte, 
comparabilă cu un versant de munte presărat cu bolovani, căci aceasta ar fi fost un exemplu de dezordine 
într-un cadru spaţial perfect coerent. Ei urmăreau o dezordine mult mai fundamentală, şi anume 
incompatibilitatea inerentă spaţiului total însuşi. Fiecare dintre micile unităţi care alcătuiesc împreună o 
natură statică sau o figură cubistă se supune propriului ei cadru spaţial. Adesea aceste unităţi sînt simple 
dreptunghiuri izometrice. Totuşi corelaţia lor spaţială este deliberat iraţională. Ele nu sînt văzute ca părţi ale 
unui întreg continuu, ci ca mici individualităţi autonome ce se intersectează orbeşte. 

Pentru a arăta că aceste suprapuneri nu se produc în spaţiul coerent, cubiştii foloseau procedeul de a 
face ca unităţile să-şi impună reciproc transparenţa sau să se piardă în fondul neutru al tabloului. Efectul 
psihologic devine evident dacă ne amintim că acelaşi mijloc este utilizat în cinematografie pentru a reda 
discontinuitatea spaţiului. Dacă imaginea se mută dintr-o cameră în holul hotelului, camera dispare treptat în 



aspaţialitate — adică, timp de o clipă spaţiul pictural e înlocuit de suprafaţa fizică a ecranului, după care 
procesul contrar introduce spaţiul nou al holului. Sau, într-o înlănţuire, ambele scene par un moment să se 
suprapună, indicînd astfel ochiului independenţa lor spaţială. Dar pe cînd în filmele obişnuite ştergerea şi 
înlănţuirea reprezintă doar salturi în cadrul unui spaţiu omogen şi ordonat, filmele experimentale şi picturile 
cubiste le folosesc în scopul de a obţine integrarea unor ordini discordante. 

Fiind obligate la simultaneitate spaţială, unităţile individuale nu se pot înlocui între ele ca scenele dintr- 
un film, ci trebuie să-şi dezmintă reciproc consistenţa. Din punctul de vedere al fiecăruia dintre ele, celelalte 
sînt ireale. Numai o echilibrare delicată a nenumăratelor forţe ce se întîlnesc sub unghiuri nenumărate poate 
da o aparenţă de unitate. Acesta este probabil singurul tip de ordine disponibil omului modern în relaţiile sale 
sociale şi în utilizarea puterilor contradictorii ale intelectului său. 



6. LUMINA 


Dacă am fi dorit să începem cu cauzele iniţiale ale percepţiei vizuale, o discuţie despre lumină ar fi 
trebuit să preceadă orice altceva, căci fără lumină ochii nu pot observa nici forma, nici culorile, nici spaţiul şi 
nici mişcarea. Dar lumina este mai mult decît simpla cauză fizică a ceea ce vedem. Chiar psihologic ea 
rămîne una dintre cele mai fundamentale şi mai puternice experienţe umane, o apariţie pe bună dreptate 
adorată, celebrată şi intens solicitată în cadrul unor ceremonii religioase. Pentru om, ca şi pentru toate 
animalele diurne, ea este condiţia celor mai multe activităţi. Ea reprezintă corespondentul vizual al celeilalte 
forţe însufleţitoare — căldura. Ea interpretează pentru ochi ciclul de viaţă al orelor şi al anotimpurilor. 

Şi totuşi, cum atenţia omului se îndreaptă mai ales spre obiecte şi acţiunile lor, datoria lui faţă de 
lumină nu este larg recunoscută. Avem de-a face vizual cu fiinţe omeneşti, cu clădiri sau cu copaci, şi nu cu 
mijlocul prin care ne parvin imaginile lor. Ca atare, chiar şi artiştii au arătat un interes mult mai mare pentru 
creaţiile luminii decît pentru lumina însăşi. în anumite condiţii culturale, lumina pătrunde pe scena artelor ca 
agent activ, şi numai propria noastră epocă a generat, se poate spune, experimente artistice care implică doar 
jocuri de lumină dematerializată. 

Receptarea luminii 

Fizicienii ne spun că noi existăm împrumutînd lumină. Lumina ce face să strălucească cerul este 
trimisă printr-un univers întunecat pînă la un Pămînt întunecat, de Soare, la o distanţă de 150.000.000 
kilometri. Descrierea făcută de fizicieni concordă foarte puţin cu percepţia noastră. Pentru ochi, cerul este 
luminos prin propria sa putere, iar soarele nu e altceva decît cel mai strălucitor atribut al acestui cer, ataşat 
lui şi, poate, generat de el. Potrivit Cărţii Facerii, lumina a fost creată în prima zi, pe cînd soarele, luna şi 

stelele s-au adăugat doar într-a treia. In cadrul unor discuţii purtate de Piaget cu copii, un băiat de şapte ani 
a spus că cerul este cel ce ne dă lumină. „Soarele nu este ca lumina. Lumina luminează totul, dar soarele 
luminează numai acolo unde e." Iar un alt copil a explicat: „Uneori, cînd soarele se trezeşte dimineaţa, el 
vede că vremea e proastă, şi atunci se duce în locurile unde este bună". 

Întrucît soarele ne apare doar ca un obiect strălucitor, lumina trebuie să ajungă pe cer din vreo altă 



sursă. S. R. Driver, comentînd asupra Facerii, afirmă: „Se pare astfel că, după concepţia ebraică, lumina, 
deşi strînsă şi concentrată în corpurile cereşti, nu se limitează la acestea; ziua se naşte nu numai datorită 
soarelui, ci şi pentru că substanţa luminoasă iese din lăcaşul ei şi se răspîndeşte peste pămînt, iar noaptea se 
retrage, şi întunericul iese la rîndul lui din lăcaş, totul petrecîndu-se într-un mod ascuns, misterios". Acest 
lucru este exprimat mai clar în întrebarea pe care Domnul i-o pune lui Iov: „Unde este drumul care duce la 
lăcaşul luminii? Şi întunericul unde îşi are locuinţa? Poţi să le urmăreşti pînă la hotarul lor şi să cunoşti 
cărările locuinţei lor?" 

5 

A 

In loc de a fi un efect provocat de cîteva surse asupra tuturor celorlalte obiecte, „ziua" este aici ceva 
luminos care soseşte de „dincolo" şi se deplasează pe bolta cerească. în acelaşi fel, strălucirea obiectelor de 
pe pămînt este văzută în esenţă ca proprietate a acestora şi nu ca rezultat al reflectării. Lăsînd deoparte 
condiţiile speciale pe care le vom discuta mai jos, luminozitatea unei case, a unui copac sau a unei cărţi de 
pe masă nu apare ochiului ca un dar venit dintr-o sursă îndepărtată. Cel mult, lumina zilei sau a unei lămpi 
va părea să provoace strălucirea lucrurilor, aşa cum un chibrit aprinde grămada de lemne. Lucrurile sînt mai 
puţin strălucitoare decît soarele şi cerul, dar nu diferite în principiu. Ele sînt surse de lumină mai slabe. 

Rezultă că întunericul e văzut fie ca stingere a strălucirii intrinseci a obiectului, fie ca efect al unor 
obiecte întunecate, care le ascund pe cele strălucitoare. Nopatea nu este consecinţa negativă a retragerii 
luminii, ci venirea pozitivă a unei mantii întunecate ce înlocuieşte sau acoperă ziua. Noaptea, după spusele 
copiilor, constă din nori negri care se deplasează foarte aproape unul de altul, astfel încît nimic alb nu poate 
străbate prin ei. Unii artişti, ca Rembrandt sau Goya, prezintă, cel puţin în anumite cazuri, lumea ca un loc 
întunecat intrinsec şi iradiat pe alocuri de lumină. Întîmplător, aceasta concordă cu constatările fizicienilor. 
Dar părerea precumpănitoare pare a fi fost şi a fi aceea că lumina, deşi la origine apărută din întunericul 
primordial, este o calitate inerentă a cerului, a pămîntului şi a obiectelor ce le populează, strălucirea acestora 
fiind periodic ascunsă sau stinsă de către întuneric. 

A afirma că cele de mai sus sînt concepţii greşite ale copiilor şi primitivilor, eliminate de ştiinţa 
modernă, ar însemna să închidem ochii în faţa experienţei vizuale universale care se reflectă în operele de 
artă. Cunoaşterea ne face să nu ne mai exprimăm în felul copiilor, al vechilor cronicari sau al băştinaşilor 
polinezieni. Imaginea noastră despre lume, totuşi, nu s-a schimbat deloc, ea fiind dictată de condiţii 
perceptuale irezistibile, existente totdeauna şi pretutindeni. Chiar şi aşa, ne-am obişnuit să recurgem la 
cunoştinţe şi nu la simţul nostru vizual în asemenea măsură încît este nevoie de intervenţia naivilor şi a 
artiştilor pentru a putea înţelege ceea ce vedem. 

Strălucirea relativă 

O altă discrepanţă între datele fizice şi cele perceptuale ni se dezvăluie atunci cînd încercăm să dăm 
răspuns întrebării: Cît de strălucitoare sînt lucrurile? S-a observat adesea că o batistă ne apare albă la miezul 
nopţii, la fel ca la amiază, deşi ea trimite, poate, mai puţină lumină spre ochi decît o bucată de cărbune sub 
soarele puternic al zilei. Şi aici, la fel ca în cazul perceperii mărimii sau formei, nu putem explica faptele 
recurgînd la „constanţa" strălucirii, mai ales nu în sensul simplu de a afirma că obiectele se văd „atît de 
strălucitoare pe cît sînt într-adevăr". Strălucirea pe care o vedem depinde, într-un mod complex, de 



distribuţia luminii în ansamblul situaţiei, de procesele optice şi fiziologice din ochii şi sistemul nervos al 
observatorului şi de capacitatea fizică a obiectului de a absorbi şi reflecta lumina pe care o primeşte. 

Această capacitate fizică se numeşte intensitate luminoasă sau factor de reflexie. Ea este o proprietate 
constantă a oricărei suprafeţe. în funcţie de intensitatea iluminării, obiectele reflectă mai multă sau mai 
puţină lumină, dar intensitatea lor luminoasă, adică proporţia din lumină pe care ele o reflectă, rămîne 
aceeaşi. O bucată de catifea neagră, care absoarbe mare parte din lumina primită, poate reflecta sub o 
iluminare intensă tot atîta lumină cît un petec slab luminat de mătase albă, care reflectă cea mai mare parte a 
energiei luminoase. 

Perceptual, nu există o cale directă de a distinge între puterea de reflectare şi puterea de iluminare, căci 
ochiul primeşte doar intensitatea luminoasă rezultantă, fără nici un fel de informaţie despre proporţia în care 
cele două componente contribuie la aceasta. Dacă un disc întunecat, suspendat într-o cameră slab luminată, 
este atins de un fascicul luminos astfel încît discul să fie luminat, dar nu şi mediul ambiant, discul va părea 
luminos sau viu colorat. Strălucirea sau luminozitatea vor părea proprietăţi ale obiectului însuşi. 
Observatorul nu poate distinge între strălucirea obiectului şi cea a iluminării. De fapt, în asemenea condiţii, 
el nu vede deloc o iluminare, deşi ştie, eventual, că sursa de lumină funcţionează, putînd chiar să o vadă. 
Dacă, totuşi, camera este luminată mai intens, discul va părea corespunzător mai întunecat. Cu alte cuvinte, 
strălucirea observată a obiectelor depinde de distribuţia valorilor de strălucire în cîmpul vizual total. 

Faptul că o batistă apare sau nu albă nu depinde de cantitatea absolută de lumină pe care batista o 
trimite spre ochi, ci de locul ei pe scara valorilor de strălucire oferită de totalitatea cadrului. Leon Battista 
Alberti spunea: „Fildeşul şi argintul sînt albe, dar puse lîngă puful lebedei, ele pălesc. Din această pricină 
lucrurile par foarte strălucitoare în pictură atunci cînd avem o bună proporţie de alb şi negru, ca de la luminat 
la umbrit în obiectele înseşi; astfel toate lucrurile se cunosc prin comparaţie". 

Fenomenul lucirii ilustrează relativitatea valorilor de strălucire. Fucirea se află undeva între sursele de 
lumină strălucitoare (soarele, focul, lămpile) şi luminozitatea redusă a obiectelor din jur. Un obiect lucitor 
este văzut ca o sursă ce emite propria sa energie luminoasă. Această impresie, totuşi, s-ar putea să nu 
corespundă realităţii fizice. Percepţia lucirii se poate datora şi luminii reflectate. în acest caz obiectul 
trebuie să aibă o strălucire mult superioară celei ce corespunde locului său obişnuit pe scara determinată 
pentru restul cîmpului vizual. Strălucirea lui absolută poate fi foarte mică, aşa cum ne arată vestitele tonuri 
de aur lucitoare ale lui Rembrandt, care lucesc prin praful adunat de trei veacuri. Pe o stradă neluminată o 
bucată de ziar luceşte ca o lumină. Dacă lucirea n-ar fi un efect relativ, pictura realistă n-ar fi putut 
niciodată să reprezinte convingător cerul, luminările aprinse, focul, ba chiar fulgerul, soarele şi luna. 

Putem stabili diferenţa dintre un loc întunecos şi unul puternic luminat, chiar dacă nu recurgem la 
comparaţie directă. Dar, între anumite limite, noi transpunem nivelul de strălucire al unui întreg cadru astfel 
încît diferenţa nu este percepută. Ne putem obişnui atît de mult cu lumina slabă dintr-o cameră încît după 
un timp n-o mai remarcăm, exact cum se întîmplă în cazul unui miros persistent. Ne putem deasemenea 
„cufunda" într-o veche pictură sau într-un program de televiziune, astfel încît să rămînem surprinşi 

constatînd ce întunecată este în realitate pînza sau imaginea de pe tubul fluorescent. Intr-o anumită măsură 



asemenea transpuneri se datoresc mecanismelor adaptive din sistemul nervos. Pupila ochiului se dilată 
automat cînd strălucirea scade, permiţînd astfel pătrunderea unei cantităţi mai mari de lumină. Organele 
perceptuale din retină îşi adaptează şi ele sensibilitatea la intensitatea stimulului. 

Strălucirea relativă a obiectelor este percepută cel mai bine atunci cînd întregul cadru primeşte o 
iluminare uniformă. în asemenea condiţii, sistemul nervos poate trata nivelul iluminării ca o constantă, 
atribuind fiecărui obiect doar strălucirea pe care o prezintă pe scara totală de variaţii între cel mai întunecat 
şi cel mai luminos obiect din imagine. Vom remarca totuşi că mecanismul funcţionează destul de bine chiar 
şi atunci cînd lumina nu e omogenă, ci variază, bunăoară, de la strălucire intensă lîngă sursa luminoasă pînă 
la umbră întunecată. Comparînd un plic ce se află pe pervazul ferestrei cu unul amplasat în fundul camerei, 
nu trebuie să mă bazez pe cunoştinţele mele anterioare sau pe calcule intelectuale pentru a-mi da seama că 
amîndouă sînt la fel de albe. Sesisez aceasta imediat şi spontan, deoarece văd fiecare plic în raport cu 
gradientul de strălucire al întregii ambianţe. 

Această realizare perceptuală corespunde direct celor observate în legătură cu perceperea mărimii în 
spaţiul tridimensional. Strălucirea în condiţii de ecleraj uniform poate fi comparată cu o situaţie spaţială 
în care toate obiectele se află la distanţe egale de observator. Un gradient de strălucire, pe de altă parte, 
corespunde spaţiului piramidal, în care mărimea oricărui obiect trebuie determinată în raport cu poziţia lui 
în acel spaţiu. Totuşi, în cazul strălucirii, ca şi al mărimii, sistemul nervos îşi poate realiza calculele 
remarcabile numai dacă neuniforalitatea percepută a ambianţei totale este destul de simplă în sine şi uşor 
de distins de natura obiectelor. Gradienţii normali sînt suficient de simpli pentru a fi generaţi de un 
ordinator. Ordinatorul poate adăuga desenului unui cilindru acel crescendo şi descrescendo al strălucirii 
care imită distribuţia luminii şl umbrei, creînd astfel rotunjimea tridimensională a cilindrului. 

Dacă obiectele au o intensitate luminoasă identică din punct de vedere fizic, ca în exemplul cu 
plicurile albe, strălucirea lor este foarte uşor distinsă de cea a gradientului. Dar dacă am picta deliberat un 
gradient negru-spre-alb pe o fîşie lungă de hîrtie şi l-am privi într-o ambianţă străbătută de un gradient de 
lumină similar, gradientul pictat ar intensifica sau ar neutraliza gradientul eclerajului, în funcţie de felul 
cum este aşezat. Acest artificiu este folosit de scenografi pentru a reda iluzia iluminării sau pentru a 
contracara efectul luminii. Acelaşi procedeu acţionează şi în cadrul camuflajului artificial sau natural. „La 
nenumărate animale, aparţinînd celor mai variate specii, omizi şi pisici, scrumbii şi şoareci, şopîrle şi 
ciocîrlii, estomparea prin contrast formează baza coloraţiei lor. Asemenea animale sînt colorate închis la 
partea superioară, deschis la partea inferioară, cu tonuri intermediare pe laturi. ... Privite la lumina difuză a 
zilei, aceste animale par lipsite de consistenţă". Dacă într-o cameră pereţii cu ferestre sînt zugrăviţi într-o 
nuanţă mai deschisă decît cei pe care bate lumina, efectul unilateral al iluminării se compensează parţial, iar 
strălucirea camerei pare mai uniformă — ceea ce poate fi calmant sau supărător pentru observator, în 
funcţie de faptul dacă el preferă să ignore sau să accepte lumea din afara ferestrelor. 

O altă paralelă cu perceperea adîncimii se referă la gradul de constanţă. Chiar şi atunci cînd schema de 
iluminare este văzută clar, constanta nu elimină efectul iluminării. Putem afirma cu certitudine că cele două 
plicuri sînt albe, observînd totuşi că ele par diferite. în pictura de Rembrandt reprodusă în figura 224, 



Putifar ne apare mai întunecat decît soţia sa. Acest lucru este esenţial pentru funcţia luminii în compoziţie, 
în acest scop însă este la fel de necesar să vedem efectul ca derivînd din ecleraj şi nu dintr-o diferenţă de ten 
între soţ şi soţie. 



Figura 224 

REMBRANDT, Iosif si Putifar, 1655, Staatliche Museen, Berlin 



Iluminarea 


Termenul de „iluminare" nu se înţelege de la sine. La început am putea crede că iluminarea se produce 
oriunde vedem ceva, căci dacă lumina nu cade pe un obiect, acesta rămîne invizibil. Aşa raţionează însă 
fizicianul. Psihologul şi artistul pot vorbi de iluminare doar dacă şi doar atunci cînd termenul serveşte la 
denumirea unui fenomen sesizat direct de către ochi. Există oare aşa ceva, şi în ce condiţii se poate observa? 
Un cîmp luminat uniform nu pare în nici un fel să-şi primească strălucirea din altă parte. Luminozitatea lui, 
aşa cum spuneam mai sus, ne apare ca o calitate proprie a obiectelor în sine. La fel se întîmplă şi în cazul 
unei încăperi luminate uniform. Pare chiar justificat să afirmăm că o scenă privită dintr-o sală întunecoasă 
nu ne dă neapărat impresia că ar fi luminată. Dacă lumina se distribuie uniform, scena poate părea o lume 
foarte strălucitoare, o mare sursă luminoasă. Dar iluminarea este altceva. 


Privesc butoiaşul de lemn de pe etajeră. Suprafaţa lui cilindrică etalează o scară bogată de valori 
cromatice şi de strălucire. Lîngă conturul stîng văd un brun închis, aproape negru. Pe măsură ce privirea 
mea alunecă pe suprafaţă, culoarea se deschide şi văd un brun mai clar, pînă cînd acesta păleşte tot mai 
mult, apro- piindu-se de punctul culminant, în care albeaţa a înlocuit aproape complet brunul. Dincolo de 
acest punct, culoarea revine la brun. 

Această descriere este însă corectă doar dacă examinăm suprafaţa centimetru cu centimetru sau, mai 
bine, dacă o explorez printr-un mic orificiu practicat într-o foaie de hîrtie. Dacă privesc butoiaşul în mod 
mai liber, mai firesc, rezultatul este cu totul altul. Acum întregul obiect îmi apare uniform brun. într-o 
latură el este acoperit cu un strat de întunecime, care se subţiază şi dispare, în timp ce un strat tot mai 
pronunţat de strălucire începe să-1 înlocuiască. Pe cea mai mare parte a suprafeţei, butoiaşul prezintă două 
valori de strălucire şi de culoare, una ţinînd de obiectul însuşi, iar cealaltă, ca să spun aşa, suprapusă peste 
el — un efect de transparenţă. Aceasta se întîmplă chiar dacă ochii primesc un singur stimul unitar de la 
fiecare punct al obiectului. Perceptual, unitatea se scindează în cele două straturi. Fenomenul acesta 
reclamă un nume. Stratul inferior îl vom numi strălucirea de obiect şi culoarea de obiect a butoiaşului. 
Stratul de deasupra este iluminarea. 

Tot astfel cum în perspectiva centrală un sistem de convergenţă este impus unei ambianţe de forme, 
iluminarea reprezintă suprapunerea perceptibilă a unui gradient de lumină peste strălucirea şi coloritul 
obiectelor din această ambianţă. Suprapunerea observată pe suprafaţa lucrurilor luminate este, aşa cum am 
spus, un efect de transparenţă. Această transparenţă se poate obţine în pictură prin folosirea vemiurilor şi 
suprapunerilor reale. Pe la 1500, artiştii întrebuinţau frecvent foi de hîrtie colorată în desenele lor, ca un 
fond de strălucire medie peste care adăugau părţi luminate, aplicînd cerneală albă şi umbre prin haşuri 
negre. Pictorii porneau adesea de la un grund monocromatic, care reda umbrele şi care era apoi acoperit cu 
vemiuri transparente de culoare locală. Această separare a iluminării de culoarea obiectelor reflecta 
distincţia perceptuală observată de pictor atunci cînd privea lucrurile din lumea fizică; ea exprima de 
asemenea o atitudine practică, orientată spre obiecte şi spre diferenţierea între calităţile obiectelor şi efec¬ 
tele trecătoare impuse acestora. 

O atitudine complet diferită găsim la pictorii din secolul al XlX-lea, care reprezentau suma strălucirii 



locale, culorii locale, ca şi a strălucirii şi culorii eclerajului, printr-o singură nuanţă a pastei. Această 
tehnică nu numai că confirma senzaţia pur vizuală ca realitate finală; ea afirma filozofic de asemenea că 
fiinţa lucrurilor nu este imuabilă. Detaliile întîmplătoare participă la esenţa lucrurilor tot atît de mult ca 
proprietăţile lor permanente. Acest procedeu pictural definea individul ca fiind în parte creaţia propriului 
său mediu, supus unor influenţe ce nu pot fi lepădate ca nişte văluri. 

Ca şi în alte cazuri de transparenţă, efectul de iluminare se datoreşte tendinţei spre cea mai simplă 
structură. Dacă iluminarea e percepută ca suprapunere, obiectul iluminat îşi poate menţine o strălucire şi 
culoare constantă, pe cînd umbrele şi luminile sînt atribuite unui gradient de lumină care are propria sa 
structură simplă. Trebuie observat aici că nu există un răspuns clar la întrebarea „Cum se determină valoarea 
de strălucire-culoare a unui obiect?" Revenind la exemplul cu butoiaşul de lemn, înţelegem că în realitate 
ochii receptează o gamă de nuanţe. Este vreuna din ele culoarea „adevărată" a obiectului, eventual pentru că 
ar fi cea mai saturată şi cea mai puţin contaminată cu gri? Delacroix postula existenţa unui asemenea ton 
adevărat (le ion vrai de l'objet), observînd că el se află imediat lîngă „punctul luminos" (punctul de maximă 
luminozitate). Dar poate că în percept nu există un asemenea ton, iar strălucirea şi culoarea obiectului sînt de 
fapt valori medii, servind ca numitori comuni ai diferitelor nuanţe. 

Lumina creează spaţiu 

Toţi gradienţii au puterea de a crea adîncime, iar gradienţii de strălucire se numără printre cei mai 
eficace. Acest lucru este adevărat pentru decoruri spaţiale, cum sînt interioarele şi peisajele, dar şi pentru 
obiectele individuale. într-un experiment efectuat de Gehrcke şi Lau, un con de lemn văruit, a cărui bază 
avea,aproximativ 13 centimetri în diametru, a fost expus privirii la o distanţă de 12 metri. Conul era plasat 
cu vîrful spre observator, a cărui linie de vedere coincide cu axa principală a conului. Cînd conul era luminat 
uniform din toate părţile, observatorul nu vedea un con, ci doar un disc alb plat. Conul devenea vizibil cînd 
lumina cădea dintr-o singură parte. Evident, o imagine tridimensională nu putea oferi nici un fel de 
simplificare structurală cît timp lumina era uniformă. Cînd însă s-a utilizat iluminarea laterală, aceasta a 
introdus un gradient de umbrire, rezultînd de aici un puternic efect tridimensional ce dezvăluia forma 
conului. 

Se cunoaşte bine intensificarea reliefului cu ajutorul iluminării laterale. Goethe spune despre soare că 
el primeşte o imagine imaculată a lumii „deoarece nu vede niciodată umbra", iar fotograful amator obţine 
doar imagini plate atunci cînd îşi montează blitz-ul pe aparat. Cînd luna este plină, munţii şi depresiunile ei 
apar ca simple pete, ieşind însă marcat în relief dacă lumina cade lateral, cînd este lună nouă. 

Foarte convingătoare este mărturia adusă de microscopul electronic cu dispozitiv de explorare prin 
baleiaj, care a introdus în experienţa noastră vizuală lumea infinitului mic, prin puternice efecte de 
iluminare. Secţiunile plane furnizate de microscopul cu fascicol luminos sau de microscopul electronic prin 
transmisiune îşi au propria lor frumuseţe şi valoare informativă, dar cu greu le putem accepta ca aparţinînd 
aceleiaşi lumi ca animalele şi plantele văzute cu ochiul liber. Sub microscopul cu dispozitiv de baleiaj, 
minusculele conuri şi bastonaşe din retină arată ca trunchiurile zbîrcite ale unei păduri pietrificate, iar 
globulele roşii din sîngele uman seamănă cu un cîmp dens acoperit cu ciuperci, sau cu o îngrămădeală de 



cauciucuri uzate. Dînd acestor obiecte mici volumul tangibil al lucrurilor cunoscute de noi, microscopul cu 
dispozitiv de baleiaj a extins tărîmul experienţei vizuale pînă la limita dintre lumea organică şi cea 
anorganică. 

Suprafeţele curbe se obţin prin accelerarea gradienţilor de strălucire, ceea ce corespunde faptului că 
curbura unui obiect este aproape plată acolo unde linia de vedere o întîlneşte sub un unghi drept, dar creşte 
din ce în ce mai rapid de la centru către margine (figura 225). Prin variaţia gradientului putem modifica 
forma curburii percepute. Un gradient cu variaţie constantă produce efectul unui plan înclinat, reflectînd 
faptul fizic că unghiul de înclinaţie este constant pe întreaga suprafaţă. 



A B 

Figura 225 

în figura 225, gradientul din a tinde să creeze un volum perceptual mai izbitor decît cel din b, deoarece 
în b umbrirea este Ia fel de simetrică ca şi forma sferică însăşi. Nu se realizează un mare cîştig structural 
perceptind o asemenea configuraţie simetrică ca tridimensională. Iar obiectul, în acest caz, nu creează o 
impresie puternică de iluminare dintr-o sursă exterioară. în 225 a, pe de altă parte, gradientul introduce o 
asimetrie, care se poate detaşa de obiect dacă imaginea este văzută ca o sferă pe care lumina cade oblic. 

Cînd privim un obiect izolat, nu este totdeauna clar dacă eventualele diferenţe de strălucire se datoresc 
iluminării sau deosebirilor fizice reale dintre nuanţele de alb, negru şi gri. Acest lucru a fost elegant 
demonstrat de Emst Mach cu mult timp în urmă. Uitîndu-ne la figura 226, vedem probabil o aripă deschisă şi 
una întunecată, indiferent, de faptul că percepem imaginea ca plană sau îndoită, ori muchia centrală ca fiind 
în faţă sau în spate. Dacă luăm o bucată de carton alb îndoit şi o aşezăm pe masă cu muchia centrală spre 
observator şi cu lumina căzînd din dreapta, perceptul va corespunde realităţii fizice: vedem un carton alb, 
umbrit pe o latură datorită faptului că sursa luminoasă este în partea cealaltă. Acţionează aici constanţa 
strălucirii. Dacă totuşi închidem un ochi şi obligăm obiectul să ne apară ca un fel de carte deschisă, cu 
muchia centrală formînd un fel de şanţ, situaţia se schimbă radical. Acum aripa stîngă apare întunecată, cu 
atît mai întunecată cu cît lumina ar trebui să cadă pe ea direct, iar aripa dreaptă este albă, cu atît mai 
strălucitoare cu cît ar trebui să se afle în umbră. Aşadar efectele de iluminare sînt puternic influenţate de 
distribuţia luminii percepută în ansamblul ambianţei spaţiale. 




Figura 226 

Atît în ambianţele complete, cît şi în obiectele individuale, gradienţii constanţi de strălucire, ca şi 
gradienţii constanţi de mărime, favorizează o creştere sau descreştere constantă în adîncime. Salturile de 
strălucire determină salturi de distanţă. Aşa-numitele repoussoir-e, obiecte mari plasate în fundal cu scopul 
de a face ca fundalul să pară mai îndepărtat, sînt intensificate în pictură, fotografie şi film, dar şi pe scenă, 
dacă există o pronunţată diferenţă de strălucire între primul plan şi fundal. 

A 

Intrucît strălucirea iluminării înseamnă că o suprafaţă dată este întoarsă spre sursa luminoasă, pe cînd 
întunecimea înseamnă că ea este întoarsă în partea opusă, distribuţia valorilor de strălucire ajută la definirea 
orientării spaţiale a obiectelor. Totodată ea ne arată relaţiile ce se stabilesc între diversele părţi ale unui 
obiect complex. Zonele de orientare spaţială similare sînt corelate vizual printr-o strălucire similară. Cu cît se 
apropie mai mult de poziţia în care lumina cade perpendicular, cu atît mai strălucitoare le vedem. Ştim că 
unităţile cu valori de strălucire similare se grupează laolaltă în percepţie. Astfel o grupare după asemănarea 
de strălucire produce indirect o grupare după asemănarea de orientare în spaţiu. Suprafeţele paralele sînt 
asociate de ochiul nostru, oriunde ar apărea ele în relieful obiectului, iar această reţea de relaţii constituie un 
mijloc eficace de creare a ordinii şi unităţii spaţiale. Pe cînd o muscă ce se plimbă pe obiect n-ar înregistra 
decît o succesiune neregulată, derutantă de creste şi văi, ochiul nostru organizează întregul, corelînd toate 
zonele cu orientare spaţială similară. 

O distribuţie judicioasă a luminii oferă unitate şi ordine nu numai formei obiectelor individuale, dar şi 
celei a unui întreg ansamblu. Totalitatea obiectelor ce apar într-o pictură sau pe scenă pot fi tratate ca 
reprezentînd un obiect mare, eventual mai multe, toate elementele mai mici fiind subsumate acestora. 
Puternicul ecleraj lateral folosit de pictori (bunăoară, de Caravaggio) simplifică şi coordonează organizarea 
spaţială a tabloului. Roger de Piles, un scriitor francez din secolul al XVII-lea, spunea că dacă obiectele sînt 
astfel dispuse încît toate luminile să se afle laolaltă, într-o parte, iar umbrele în cealaltă, această grupare de 
lumini şi umbre nu va lăsa privirea să rătăcească. „Tiţian numea aceasta ciorchinele de struguri, căci 
strugurii dacă sînt separaţi, îşi au fiecare lumina şi umbra lui, şi astfel, împărţind privirea în multe raze, ar 


pricinui încurcătură; dar cînd sînt strînşi într-un ciorchine şi devin astfel o singură masă de lumină şi alta de 


umbră, ochiul îi cuprinde ca pe un singur obiect". 


Analogia strînsă dintre strălucire şi orientarea în spaţiu este tulburată de umbrele purtate, care pot 


întuneca o zonă ce altfel ar fi luminoasă, ca şi de reflexele ce luminează părţile întunecate. Şi diferenţele de 
strălucire locală influenţează schema eclerajului. în sculptură, petele de praf pe marmură sau neregularităţile 



de strălucire din granulaţia lemnului adesea denaturează forma, putînd fi interpretate greşit ca efecte de 
umbrire. 

Întîlnim iarăşi problema apărută din incapacitatea ochiului de a distinge direct între puterea de reflexie 
şi intensitatea iluminării. Roger de Piles scria într-un comentariu despre clarobscur: „Claro înseamnă nu 
numai tot ce este expus unei lumini directe, dar şi toate acele culori ce sînt luminoase prin natura lor; iar 
obscuro, nu numai toate umbrele cauzate direct de incidenţa sau lipsa luminii, dar şi toate culorile care sînt 
natural brune, astfel că, chiar şi atunci cînd le expunem luminii, menţin o anumită obscuritate şi pot să se 
asocieze cu umbrele altor obiecte." Pentru a evita confuzia dintre strălucirea datorată iluminării şi strălucirea 
datorată culorii obiectului însuşi, distribuţia spaţială a luminii în cadrul ansamblului trebuie să poată fi 
înţeleasă de ochiul privitorului. Acest lucru se realizează foarte uşor dacă nu avem decît o singură sursă 
luminoasă. Adesea însă, în fotografie sau pe scenă folosim combinaţii de mai multe surse luminoase, pentru 
a evita umbrele prea întunecate. 

Aceste umbre întunecate, în treacăt fie spus, denaturează forma nu numai prin aceea că ascund 
porţiuni relevante din obiect, ci şi întrerupînd continuitatea curburii cu linii de delimitare pronunţate între 
zonele luminoase şi cele umbrite. în anii din urmă muzeele şi galeriile de artă au început să „asasineze" 
sculpturile, iluminîndu-le cu ajutorul unor proiectoare cu lumină concentrată, pentru a crea efecte dramatice. 
S-a demonstrat experimental că umbrele proprii îşi menţin caracterul de peliculă transparentă numai dacă 
limitele lor sînt gradienţi estompaţi. Hering notează: „O umbră mică aruncată pe suprafaţa foii de scris pare 
o pată întîmplătoare de gri neclar suprapusă hîrtiei albe. în condiţii normale hîrtia albă se vede prin umbră. 
Nimic nu sugerează că aceasta face în vreun fel parte din culoarea reală a hîrtiei. Dacă însă desenăm o linie 
neagră groasă în jurul umbrei, coincizînd exact cu conturul acesteia, putem observa că se petrece o 
schimbare frapantă. Umbra încetează de a mai apărea ca umbră şi devine o pată gri închis pe suprafaţa 
hîrtiei, nemaifiind acum o pată întîmplătoare suprapusă hîrtiei ci o parte reală din culoarea acesteia". 
Proiectorul cu lumină concentrată creează aceleaşi contururi nete ca şi liniile negre ale lui Hering, „tăind" 
astfel fără milă continuitatea suprafeţei sculpturale şi producînd o combinaţie fără sens de forme albe şi 
negre. Lumina zilei, pe de altă parte, face sculpturile atît de plăcut vizibile deoarece caracterul ei difuz se 
adaugă incidenţei directe a razelor solare, generînd gradienţi atenuaţi. 

Pentru evitarea asprimilor în eclerajul galeriilor de artă, al studiourilor de film sau al scenei, mai multe 
surse de lumină trebuie combinate într-un tot organizat. Mai multe surse pot asigura o iluminare uniformă, 
sau fiecare din ele poate crea un gradient de strălucire net autonom. Rezultatul general poate fi unul de 
ordine vizuală. Dar sursele luminoase se pot de asemenea stînjeni reciproc, intensificîndu-şi sau 
contracarîndu-şi parţial efectul. Aceasta face ca forma obiectelor, cît şi relaţiile dintre ele în spaţiu, să-şi 
piardă înţelesul. Pentru a obţine „cooperarea" mai multor surse de lumină, fotograful se străduieşte să le 
organizeze ierarhic, dîndu-i uneia rolul de frunte, iar celorlalte roluri mai slabe, de susţinere. 

Umbrele 

Umbrele pot fi proprii sau purtate. Umbrele proprii se află pe obiectele ale căror formă, orientare 
spaţială şi distanţă de la sursa luminoasă le generează. Umbrele purtate sînt proiectate de un obiect asupra 



altuia sau de o parte dintr-un obiect asupra alteia. Sub raport fizic, ambele feluri de umbră au aceeaşi natură; 
ele apar în zonele unde lumina e slabă. Perceptual însă, ele se diferenţiază. Umbra proprie este parte 
integrantă din obiect, în asemenea măsură încît practic ea nici nu e observată în general, servind doar la 
definirea volumelor. Umbra purtată, pe de altă parte, este un element impus de un obiect asupra altuia, o 
intervenţie asupra integrităţii obiectului care o primeşte. 

Prin umbra purtată o casă traversează strada, atingînd clădirea de vizavi, iar un munte poate întuneca 
satele din vale cu imaginea propriei sale forme. Astfel umbrele purtate dau obiectelor puterea stranie de a 
emite întunecime. Acest simbolism devine însă activ în artă doar atunci cînd situaţia perceptuală poate fi 
înţeleasă de ochi. Ochiul trebuie să sesizeze două lucruri. Mai întîi, umbra nu aparţine obiectelor pe care este 
văzută; în al doilea rînd, ea aparţine altui obiect, pe care nu-1 acoperă. Deseori situaţia este înţeleasă mintal, 
dar nu şi vizual. Figura 227 prezintă contururile celor două figuri principale din Rondul de noapte al lui 
Rembrandt. Pe uniforma locotenentului vedem umbra unei mîini. Putem înţelege că această umbră este 
proiectată de mîna căpitanului, dar pentru ochi relaţia nu e evidentă. Umbra mîinii n-are o legătură 
semnificativă cu obiectul pe care o vedem. Ea poate părea o apariţie inexplicabilă, căci nu dobîndeşte înţeles 
decît în relaţie cu mîna căpitanului. Această mînă se află la o anumită distanţă; ea nu este în legătură directă 
cu umbra şi, din cauza racursiului, forma ei este diferită. Numai dacă: 1) privitorul sesizează clar, pe baza 
tabloului ca ansamblu, direcţia din care cade lumina şi 2) proiecţia mîinii evocă forma ei tridimensională 
obiectivă, mîna şi umbra ei pot fi corelate de către ochi. Desigur, figura 227 îl nedreptăţeşte pe Rembrandt, 
izolînd cele două figuri şi prezentînd o singură umbră în afara ansamblului impresionant de lumini şi umbre 
din care face parte. Totuşi asemenea efecte de umbrire solicită la maximum capacitatea noastră de înţelegere 
vizuală. 



Figura 227 





Rembrandt - Rondul de noapte 


Umbrele purtate trebuie folosite cu prudenţă. In cazurile cele mai simple ele sînt legate direct de 
obiectul ce le generează. Umbra unui om întîlneşte picioarele acestuia pe sol, iar cînd terenul e neted şi 
razele soarelui cad sub un unghi de circa 45°, umbra ne redă o imagine nedeformată a „stăpînului" ei. 
Această copiere a unui lucru animat sau inanimat de către ceva legat de el, care îi imită mişcările şi care e 
totodată curios de transparent şi imaterial a suscitat dintotdeauna interes. Chiar şi în condiţii de percepţie 
optime, umbrele nu sînt înţelese spontan ca efecte ale iluminării. Se afirmă că membrii anumitor triburi 
din Africa Occidentală evită să traverseze la amiază o pajişte sau o piaţă, deoarece se tem „să nu-şi piardă 
umbra", adică să nu se vadă fără ea. Faptul că ei ştiu că la amiază umbrele sînt scurte nu implică 
înţelegerea situaţiei fizice. întrebaţi de ce nu se tem şi atunci cînd înserarea face umbrele invizibile, ei pot 
răspunde că pe întuneric nu există această primejdie, întrucît „noaptea toate umbrele se odihnesc în umbra 
marelui zeu şi cîştigă puteri noi". După „reîmprospătarea" nocturnă, ele apar mari şi puternice dimineaţa 
— aşadar lumina zilei mănîncă umbra, nu o generează. 

Gîndirea umană, atît cea perceptuală cît şi cea intelectuală, caută cauzele fenomenelor cît mai aproape 

cu putinţă de locul efectelor acestora. In întreaga lume umbra este considerată ca o prelungire a obiectului ce 




o proiectează. Şi aici constatăm că întunericul nu apare ca absenţă a luminii, ci ca o entitate pozitivă în sine. 
Al doilea eu, neclar, al persoanei este identic sau corelat cu sufletul sau cu energia vitală. A călca pe umbra 
unei persoane este o jignire gravă, iar un om poate fi „ucis" prin străpungerea umbrei sale cu un cuţit. La 
înmormîntări se are grijă ca umbra unei persoane vii să nu fie cumva prinsă sub capacul sicriului şi astfel 
înmormîntată cu mortul. 

Asemenea credinţe nu trebuie respinse ca susperstiţii, ci acceptate ca indicînd ceva perceput spontan de 
ochiul omenesc. Apariţia sinistră a eului mai întunecat, fantomatic, în filme, pe scenă sau în pictura 
suprarealistă continuă să-şi exercite influenţa vizuală chiar şi asupra celor care au studiat optica la şcoală, iar 
Cari Gustav Jung foloseşte termenul de „umbră" pentru „partea inferioară şi mai puţin merituoasă a cuiva". 



Figura 228 

Cît despre proprietăţile obiective ale umbrelor purtate notăm că, la fel ca şi cele proprii, aceste umbre 
definesc spaţii. O umbră proiectată pe o suprafaţă o defineşte ca plană şi orizontală sau, poate, ca înclinată şi 
deformată; aşadar indirect ea creează spaţiu în jurul obiectului ce o proiectează. Ea acţionează ca un obiect 
suplimentar, creînd un fond prin aceea că apare pe el. în figura 228 dreptunghiul a se află în planul frontal şi 
nu creează un spaţiu articulat în jurul său. în b observăm o detaşare mai clară de fond, în parte datorită con¬ 
trastului creat de bara neagră şî în parte din cauză că oblicitatea laturii mici a acesteia sugerează adîncime. 
Dar în ansamblu b are mult mai putină tridimensionalitate decît c sau d, deoarece imaginea ortogonală 
formată de bară şi de umbra ei este simplă şi stabilă, neputînd fi prea mult simplificată prin introducerea 
adîncimii. în c versiunea tridimensională elimină un unghi oblic şi permite ca bara neagră să fie văzută ca un 
dreptunghi complet. în d umbra e convergentă — o deformare suplimentară, care face impresia de adîncime 
şi mai convingătoare. Cu alte cuvinte, corpul şi umbra sa acţionează ca un singur obiect, căruia i se aplică 
regulile aspectului spaţial al obiectelor. Figura 229 ne arată cît de eficace creează umbrele spaţiu, definind 
diferenţa dintre verticală şi orizontală şi contribuind la gradienţii de mărime ai perspectivei convergente. 





Cîteva cuvinte despre convergenţa umbrelor. Soarele fiind atît de departe încît pe spaţii mici razele 
lui sînt practic paralele, lumina solară ne dă o proiecţie izometrică a umbrei — adică, liniile care sînt 
paralele în obiect sînt de asemenea paralele în umbră. Dar ca oricare lucru perceput, şi umbra se supune 
deformării perspectivale, fiind aşadar convergentă de la baza de contact cu obiectul, dacă se află în spatele 
acestuia, şi divergentă dacă se află în faţa lui. Pe de altă parte, o sursă luminoasă apropiată, bunăoară o 
lampă sau un foc, generează o familie piramidală de raze, şi, în consecinţă, umbre de formă fizică 
divergentă. Această divergenţă obiectivă este sau sporită sau compensată de perspectivă, în funcţie de 
poziţia umbrei faţă de observator. 

Figura 230 ne arată că iluminarea adaugă efectele altui sistem piramidal celor rezultînd din 
convergenţa formei. Aşa cum forma cubului este denaturată, deoarece muchiile fizic paralele se întîlnesc 
într-un punct de fugă, tot astfel forma umbrei proiectate de cub este denaturată prin convergenţă spre un 
alt punct focal, creat prin amplasarea sursei luminoase. Iluminarea denaturează şi strălucirea locală 
omogenă a cubului, întunecînd părţi din suprafaţa lui cu umbre proprii. Atît în cazul perspectivei, cît şi în 
cel al iluminării, structura sistemului de denaturări este destul de simplă în sine pentru ca ochiul s-o poată 
distinge de proprietăţile permanente ale obiectului. Rezultatul este o dublă subdivizare vizuală. Ochiul 
distinge forma şi strălucirea locală a obiectului de modificările ce rezultă din iluminare şi din orientarea în 
spaţiu. 

Pe lîngă faptul că valorile de strălucire ale umbrelor se amestecă cu valorile de strălucire ale 
obiectului, ele afectează şi claritatea culorilor locale ale acestuia, ca şi relaţiile dintre ele. Cînd pictorii au 
început să creeze volum şi spaţiu prin efecte de ecleraj, s-a constatat curînd că această tehnică de 
clarobscur stînjeneşte compoziţia cromatică. Cît timp umbrele erau concepute ca elemente de întunecime 
monocromatică, ele întunecau şi ascundeau inevitabil culorile, afectînd astfel în mod neplăcut saturaţia lor 
şi alterîndu-le identitatea. O haină albastră umbrită cu negru nu mai arată într-adevăr albastră şi îşi pierde 
omogenitatea simplă a culorii locale; un braţ sau un picior pictat pe un substrat de pigment închis nu mai 
are culoarea pielii şi nici nu mai prezintă o nuanţă frumoasă, clară de roz. 

Este foarte posibil ca Leonardo da Vinci, pe care Heinrich Wolfflin l-a numit părintele clarobscurului, 
să nu-şi fi putut termina o parte din picturile sale deoarece dorinţa de a crea un pronunţat relief spaţial prin 
umbrire coincidea în timp cu o nouă sensibilitate pentru organizarea culorii. Unificarea celor două sisteme 
concurente de formă picturală s-a produs treptat. Umbra a fost redefinită ca modificare a nuanţei — o 
evoluţie ce duce de la Tiţian, prin Rubens şi Delacroix, pînă la Cezanne. „Pentru pictor lumina nu există", îi 
scria Cezanne lui Emile Bemard. în secolul nostru stilul coloristic al foviştilor adesea elimină problema, 
omiţînd orice umbrire şi folosind nuanţe saturate. 



Pictură fără iluminare 

Deşi pictorul care foloseşte efecte de iluminare îşi dă foarte bine seama de puterea lor, influenţa 
luminii şi a umbrei este simţită în viaţa zilnică mai ales într-un mod practic. Căutarea sau evitarea luminii 
este un fenomen curent la toate nivelurile lumii animale; omul însuşi caută şi el lumina cînd vrea să vadă sau 
să fie văzut, şi o evită în alte cazuri. Pentru asemenea scopuri practice, însă, lumina este doar un mijloc de 
tratare a obiectelor. Observăm lumina şi umbra, dar rareori conştient, văzîndu-le ca atare. Ele definesc forma 
şi poziţia spaţială a lucrurilor şi se consumă în această operaţie. Observatorul naiv nu le va menţiona 
probabil dacă i se solicită o descriere atentă, detaliată a celor văzute; el presupune că e întrebat despre 
obiecte şi despre caracteristicile lor intrinsece. 

Ernst Mach ne spune: „în copilărie, umbrele şi luminile din tablouri îmi păreau nişte pete lipsite de 
înţeles. Cînd am început să desenez, consideram umbrirea o simplă obişnuinţă a artiştilor. Am făcut odată 
portretul pastorului nostru, un prieten al familiei, şi am umbrit cu negru, nu din necesitate, ci doar pentru că 
văzusem ceva similar în alte portrete, o întreagă jumătate a feţei. Aceasta mi-a atras o critică severă din 
partea mamei mele, iar mîndria mea artistică profund ofensată explică probabil faptul că întîmplarea mi-a 
rămas atît de viu întipărită în memorie". Arta primitivă de pretutindeni reprezintă obiectele prin contururi, 
strălucire locală şi culoare locală, iar unele culturi au păstrat această practică pînă la niveluri înalte de 
rafinament. în încercările artistice ale copiilor mici, valorile de strălucire servesc mai ales la marcarea 
diferenţelor. Părul întunecat poate astfel contrasta cu o faţă luminată. Sursele de lumină, cum ar fi soarele 
sau o lampă, sînt adesea redate ca emiţînd raze, dar n-avem nici o indicaţie în sensul că aceste raze fac 
obiectele vizibile. Acelaşi lucru se poate spune despre pictura egipteană timpurie. Pe vasele greceşti figurile 
se detaşează de fond prin contraste puternice, dar aceste diferenţe apar ca rezultat al strălucirii sau obscu¬ 
rităţii obiectului, nu al iluminării. Sursele literare ne spun că în decursul secolelor pictorii greci au învăţat 
cum să folosească umbrele, roadele acestei descoperiri putînd fi văzute în picturile murale elenistice sau în 
portretele mumiilor egiptene din primul sau al doilea secol înaintea erei noastre. Clarobscurul era mînuit cu 
o iscusinţă ce nu va fi redobîndită decît spre sfîrşitul Renaşterii. 

Pe măsură ce apare nevoia redării rotunjimii corpurilor solide, se introduce umbrirea, care este ulterior 
accentuată. în spaţiul fizic aceste efecte sînt produse de iluminare. Dar folosirea umbririi nu derivă neapărat 
din observarea naturii şi, pe de altă parte, nu concordă totdeauna cu regulile eclerajului. Mai degrabă putem 
presupune că, după ce a lucrat un timp cu mijloacele perceptual mai simple ale conturului liniar şi 
suprafeţelor colorate omogen, pictorul descoperă virtuţile spaţiale ale strălucirii distribuite neuniform. Ochii 
sesizează efectul perceptual al gradienţilor. Umbrirea pronunţată face ca suprafaţa să se retragă în adîncime 
spre contur. Zonele luminoase o fac să iasă în relief. Aceste variaţii sînt folosite pentru a crea rotunjimi sau 
cavităţi; ele nu implică în mod necesar o relaţie cu o sursă de lumină. Deseori distribuţia „umbrelor" 
urmează principii diferite. Umbrirea poate porni de la contur, de jur împrejurul imaginii, făcînd treptat loc 
unor valori mai luminoase spre centru. în compoziţiile simetrice ale artiştilor medievali, figurile din stînga 
îşi au adesea luminile pe latura stîngă, iar cele din dreapta pe latura dreaptă; la feţele în racursi lateral. 



jumătatea mai mare deseori apare luminată, iar cea mai îngustă, întunecată. Astfel, adaptîndu-se la cerinţele 
compoziţiei şi ale formei, strălucirea este frecvent distribuită într-un mod ce ar trebui socotit incorect dacă 
am judeca după legile iluminării. 

La fel se întîmplă şi atunci cînd diferenţele de strălucire sînt folosite pentru distingerea obiectelor ce se 
suprapun. Umbrirea este adesea introdusă pentru a indica un interval de adîncime între obiecte avînd aproape 
aceeaşi strălucire. Aşa cum ne arată figura 231, contrastul de strălucire obţinut astfel intensifică 
suprapunerea, şi nu este nevoie să se justifice rezultatul ca efect de iluminare. De fapt, Henry Schaefer- 
Simmern subliniază că o concepţie cu adevărat picturală a iluminării poate apărea numai după ce au fost 
asimilate proprietăţile formale ale umbririi. Dezvoltînd o idee a lui Britsch, el dă exemple din pictura 
orientală şi din tapiseria europeană, în care principiul ilustrat în figura 231 se aplică unor şiruri suprapuse de 
stînci, clădiri şi arbori. A vorbi în acest caz doar de „umbre", înseamnă a neglija principala funcţie picturală 
a procedeului. 



Figura 232 

TIŢIAN, Noii me tangere, detaliu, 1511, National Gallery, Londra. 

















TIŢIAN, Noii me tangere, 1511, National Gallery, Londra. 

O asemenea interpretare a umbririi şi contrastului devine foarte convingătoare atunci cînd constatăm 
că pînă şi după asimilarea tehnicii de redare artistică a eclerajului, unii pictori folosesc valorile de strălucire 
într-un mod ce nu derivă din reguli, ba uneori chiar contravine acestora. James N. Carpenter a arătat că 
Cezanne separă planurile în spaţiu „printr-o iluminare sau întunecare treptată a planului posterior, acolo 
unde cele două se suprapun". Utilizînd un exemplu asemănător celui din figura 232, el demonstrează că 
Tiţian recurgea la aceeaşi tehnică. Foarte izbitoare este întunecarea clădirilor situate imediat lîngă fundalul 





cerului, ca şi luminarea construcţiei asemănătoare unui castel din planul posterior, aceasta detaşîndu-se 
astfel de acoperişuri. Carpenter arată de asemenea că uneori Cezanne întuneca fondul în spatele unei figuri 
luminate şi rotunjea obrazul unui portret aplicînd un gradient de obscuritate, ceea ce constituie o utilizare 
„abstractă" a tehnicii perceptuale, şi nu redarea unui efect de ecleraj; el prezintă exemple din Rembrandt şi 
Filippino Lippi pentru a dovedi că şi în acest sens Cezanne urma o tradiţie. Mai tîrziu cubiştii, aşa cum am 
menţionat deja, au recurs la gradienţi de strălucire pentru a indica independenţa reciprocă în spaţiu a 
formelor suprapuse. 

Goethe atrăgea cîndva atenţia prietenului său Eckermann asupra unei inconsecvenţe de ecleraj într-o 
gravură după Rubens. Majoritatea obiectelor din peisaj se vedeau ca iluminate din faţă şi, implicit, ca 
prezentînd observatorului partea lor cea mai strălucitoare. în mod specific, lumina puternică ce cădea pe un 
grup de ţărani situat în primul plan contrasta frapant cu un fond închis. Contrastul se realiza însă cu ajutorul 
unei umbre mari ce cădea dinspre un pîlc de copaci către spectator, contrazicînd celelalte efecte de lumină. 
„Dubla lumină", comentează Goethe, „este într-adevăr forţată şi, s-ar putea spune, contra naturii. Dar dacă 
este contra naturii, eu voi afirma totodată că ea depăşeşte natura." 



Rubens - întoarcerea ţăranilor de la munca cîmpului 


Simbolismul luminii 

La începutul Renaşterii lumina era încă folosită mai ales ca mijloc de modelare a volumelor. Lumea 
este luminoasă, obiectele sînt inerent luminoase, iar umbrele se aplică pentru redarea rotunjimii. în Cina cea 
de taină a lui Leonardo putem detecta o concepţie diferită. Aici lumina cade ca o forţă activă, dintr-o 
anumită direcţie, într-o cameră întunecoasă, dînd trăsături de strălucire fiecărei figuri, pereţilor, ca şi tăbliei 
mesei. Efectul este împins la maximum în picturile lui Caravaggio şi Latour, care pregătesc ochiul pentru 
proiectoarele electrice din epoca noastră. Această lumină tăios focalizată animă spaţiul cu mişcări 




















direcţionate. Uneori ea frânge unitatea corpurilor, trasînd pe suprafeţe linii ce mărginesc întunericul. Ea aţîţă 
simţul vizual prin contraste violente şi prin desfigurarea jucăuşă a formelor familiare. O comparaţie cu 
filmele de la Hollywood n-ar fi total deplasată, căci în ambele cazuri impactul razelor orbitoare, dansul 
umbrelor şi taina întunericului dau fiori tonici nervilor noştri. 

Simbolismul luminii, care îşi găseşte o atît de emoţionantă expresie picturală în opera lui Rembrandt, 
este probabil tot atît de vechi ca istoria omenirii. Am arătat mai sus că în percepţie întunericul nu apare ca 
simplă absenţă a luminii, ci ca un principiu contrar activ. Dualismul celor două forţe antagoniste poate fi 
găsit în mitologia şi filozofia multor culturi — de pildă, în China şi în Persia. Ziua şi noaptea devin 
imaginea vizuală a conflictului dintre bine şi rău. Biblia îl identifică pe Dumnezeu, pe Hristos, adevărul, 
virtutea şi mîntuirea cu lumina, iar păgînismul, păcatul şi pe diavol cu întunericul. Influenţa filozofiei 
neoplatonice, bazată în întregime pe metafora luminii si-a găsit expresia vizuală în folosirea iluminării prin 
lumina zilei şi prin luminări în bisericile medievale. 

Simbolismul religios al luminii era, desigur, cunoscut pictorilor medievali. Totuşi fondurile de aur, aureolele 
şi configuraţiile geometrice de stele - reprezentări simbolice ale luminii cereşti - apăreau ochiului nu ca 
efecte de ecleraj, ci ca atribute strălucitoare; pe de altă parte, efectele de lumină corect observate din 
secolele XV şi XVI erau în esenţă roadele curiozităţii, cercetării şi rafinamentului senzorial. Rembrandt 
personifică îmbinarea finală a celor două surse. Lumina divină nu mai este un ornament, ci receptarea 
realistă a energiei radiante, iar spectacolul senzorial de lumini şi umbre se transformă într-o revelaţie. 



Rembrandt - Familia Sfântă noaptea (1645) 




Tablourile lui Rembrandt ne înfăţişează de regulă o scenă îngustă, întunecoasă, în care raza de lumină 
poartă mesajul însufleţitor al unui „tărîm de dincolo", necunoscut şi invizibil în sine, dar perceptibil prin 
puternica sa reflectare. Lumina căzînd de sus, viaţa pămîntească nu se mai află în centrul lumii, ci pe fundul 
întunecat al acesteia. Ochii trebuie să înţeleagă că lăcaşul omului nu este altceva decît o vale a umbrelor, 
depinzînd umil de adevărata viaţă de pe înălţimi. 

Dacă sursa luminoasă e situată înăuntrul picturii, înţelesul se schimbă. Acum energia dătătoare de 
viaţă fixează centrul şi întinderea unei lumi limitate. Nu există nimic dincolo de colţurile atinse de raze. 
Rembrandt a pictat o Sfintă Familie în care lumina pare să se nască din cartea strălucitor luminată pe care o 
citeşte Maria, luminarea însă fiindu-ne ascunsă. Lumina Bibliei dezvăluie pruncul adormit în leagăn, iar 
Iosif, ascultînd, este un pitic pe lîngă propria sa umbră impunătoare, proiectată pe zidul din spatele şi de 
deasupra luminii. 



Rembrandt - Coborârea de pe cruce (1634) 





în alt tablou al lui Rembrandt lumina, şi aici ascunsă, dă strălucire corpului lui Iisus, care este coborît 
de pe cruce. Ceremonia se desfăşoară într-o lume întunecoasă. Dar lumina, căzînd de jos, subliniază corpul 
lipsit de vlagă şi insuflă măreţia vieţii unei privelişti de moarte. Astfel sursa luminoasă dinăuntrul picturii ne 
spune povestea Noului Testament, adică povestea luminii divine ajunsă pe pămînt şi înnobilîndu-1 cu 
prezenţa ei. 

în tablourile lui Rembrandt obiectele primesc lumina pasiv, ca influenţă a unei forţe exterioare, dar 
devin totodată ele însele o sursă de lumină, iradiind activ energie. Luminîndu-se, ele transmit mesajul mai 
departe. Ascunderea luminării este un mijloc de a elimina aspectul pasiv al celor ce se întîmplă — obiectul 
luminat devine sursă primară. în acest fel Rembrandt face cărţile sau chipurile să emită lumină, fără a viola 
cerinţele unui stil pictural realist. Prin acest procedeu abordează el taina centrală a naraţiunii biblice — 
lumina ce a devenit materie. 

Cum obţine Rembrandt luminozitatea sa intensă? Am menţionat deja cîteva din condiţiile perceptuale. 
Obiectele apar luminoase nu doar în virtutea strălucirii lor absolute, ci depăşind strălucirea medie 
determinată pentru poziţia respectivă de către cîmpul total. Astfel lucirea stranie a unor obiecte relativ 

întunecate apare cînd acestea sînt plasate într-o ambianţă şi mai întunecată. In plus, avem luminozitate 
atunci cînd nu percepem strălucirea ca efect de iluminare. în acest scop umbrele trebuie excluse sau 
menţinute la minimum, iar lumina cea mai puternică trebuie să apară între limitele obiectului. Rembrandt 
deseori plasează un obiect strălucitor pe un fond întunecat, îl menţine aproape lipsit de umbră şi luminează 
parţial obiectele din jur. Astfel, în Cununia lui Samson, Dalila tronează ca o piramidă de lumină în faţa unei 
perdele întunecate, iar reflecţia splendorii ei se vede pe masă şi pe figurile din jur. La fel, într-un tablou cu 
Găteala Betsabeei, trupul femeii este reliefat de o lumină puternică, pe cînd ambianţa, inclusiv cele două 
fecioare ce o slujesc, rămîn în obscuritate. 

Lucirea se asociază de asemenea cu lipsa texturii superficiale. Obiectele par opace şi solide datorită 
texturii, care stabileşte suprafaţa frontală. La un obiect lucitor privirea nu se opreşte într-un asemenea 
înveliş. Limitele lui nu sînt clar definite pentru ochi. Ca să folosim cuvintele lui David Katz, un asemenea 
obiect are „culoare peliculară" şi nu „culoare superficială". Lumina pare să-şi aibă izvorul în obiect la o 
distanţă indefinită de privitor. Rembrandt intensifică luminozitatea acordînd puţine detalii zonelor de 
strălucire maximă. Caracterul nedefinit al suprafeţei exterioare dă obiectelor lucitoare o calitate 
transfigurată, imaterială. 

în sens mai didactic, eclerajul tinde să îndrume atenţia selectiv, conform înţelesului urmărit. Un 
obiect, chiar dacă nu e mare, poate fi singularizat, prin aceea că este viu colorat sau plasat în centru. Tot 
astfel trăsăturile secundare ale subiectului pot fi atenuate după plac. Totul se petrece fără „intervenţii 
chirurgicale" care ar afecta inventarul subiectului însuşi. Un anumit aranjament de dansatori pe o scenă 
poate fi interpretat de public în moduri diferite, potrivit cu schema iluminării. Rembrandt recurge permanent 
la acest mijloc de interpretare, fără a-i păsa prea mult de o justificare realistă a efectului. 




Rembrandt - Cununia lui Samson (1638) 



Rembrandt - Găteala Betsabeei (1643) 









In Coborîrea de pe cruce menţionată mai sus, o lumină strălucitoare cade pe Maria, pe cînd figurile de lingă 


ea rămîn relativ întunecate. Sau vedem mîinile lui Samson puternic luminate — cu ajutorul lor el explică 
nuntaşilor o ghicitoare —, dar faţa lui rămîne în obscuritate, căci contribuţia ei este secundară. Înfăţişîndu- 
ne episodul cu Putifar, Rembrandt traduce învinuirile femeii în limbaj vizual, proiectînd lumina cea mai 
puternică asupra patului (figura 224). 

în stilurile picturale care nu cunosc iluminarea, caracterul expresiv şi simbolic al strălucirii şi 
obscurităţii este redat prin calităţi proprii obiectelor. Moartea poate apărea ca o figură îmbrăcată în negru, 
iar albeaţa crinului poate reprezenta nevinovăţia. Dacă se foloseşte iluminarea, lumina şi umbra tind să preia 
sarcina redării acestor elemente de atmosferă. Găsim un exemplu interesant în Melancolia, o gravură de 
Durer. Tradiţional, melancolicul era înfăţişat cu faţa neagră, deoarece se presupunea că o închidere la 
culoare a sîngelui —cuvîntul „melancolie" înseamnă literal „fiere neagră" — provoca deprimare 
sufletească. Durer îşi plasează femeia sa melancolică cu spatele spre lumină, astfel că faţa rămîne în umbră, 
în acest mod obscuritatea feţei este măcar parţial justificată prin absenţa luminii. 



Albrecht Durer - Melancolia 


















































Pentru pictorul realist metoda are avantajul de a da unui obiect acel grad de strălucire ce convine 
scopului artistic, fără a afecta aspectul lui „obiectiv". Pictorul poate întuneca un obiect alb fără ca prin 
aceasta să ne sugereze că obiectul e întunecat în sine. Procedeul este folosit frecvent în gravurile lui Goya. Şi 
în arta filmului iluminarea din spate serveşte la a da unei figuri calitatea sinistră a obscurităţii. Senzaţia 
stranie obţinută astfel rezultă în parte din faptul că figura întunecată nu este pozitiv vizibilă ca un corp solid, 
material, cu o textură superficială observabilă, ci doar negativ, ca obstacol în calea luminii, nefiind rotund 
sau tangibil. E ca şi cum o umbră s-ar mişca în spaţiu ca un personaj. 

Cînd obscuritatea e atît de profundă încît creează un fond de neant negru, privitorul are impresia 
frapantă că obiectele ies dintr-o stare de inexistenţă şi se întorc, probabil, în ea. în loc să prezinte o lume 
statică cu un inventar constant, artistul înfăţişează viaţa ca un proces de apariţie şi dispariţie. întregul este 
doar parţial prezent, la fel ca şi majoritatea obiectelor. O parte dintr-un personaj poate fi vizibilă, pe cînd 
restul e ascuns în întuneric. în filmul Al treilea om, protagonistul misterios rămîne nevăzut în cadrul unei 
uşi. Doar vîrfurile pantofilor reflectă lumina unei lămpi de pe stradă, iar o pisică îl descoperă pe străinul 
invizibil şi adulmecă ceea ce publicul nu poate vedea. Existenţa înfricoşătoare a lucrurilor ce se află dincolo 
de raza simţurilor noastre, exercitîndu-şi totuşi influenţa lor asupră-ne, este reprezentată cu ajutorul obscu¬ 
rităţii. 

Obiectele picturale dispar nu numai în întuneric, dar şi în albeaţă. în peisajele extrem-orientale, şi mai 
ales în tehnica haboku („stropire cu cerneală") a pictorului japonez Sesshu, vedem munţi ale căror poale sînt 
învăluite în ceaţă. Ar fi foarte greşit să spunem că în asemenea cazuri „imaginaţia completează" ceea ce a 
omis artistul. Dimpotrivă, înţelesul imaginii depinde tocmai de spectacolul obiectelor ce apar din nefiinţă, 
dobîndind forme tot mai articulate pe măsură ce se înalţă spre culme. Masivitatea bazei muntelui este 
înlocuită paradoxal prin uşurimea diafană a mătăsii sau hîrtiei albe, care acţionează ca figură mai curînd 
decît ca fond, părînd totuşi imaterială. Astfel cele mai gigantice formaţiuni terestre se transformă în simple 
apariţii. 

în sfîrşit, trebuie să amintim aici două reinterpretări moderne ale eclerajului în pictură. Impresioniştii 
au atenuat diferenţa dintre lumină şi umbră şi au estompat conturul obiectelor. De asemenea ei au înlocuit 
varietatea de texturi realiste cu calitatea superficială uniformă realizată prin tuşe mărunte, care fac ca 
diferenţele materiale dintre ziduri, copaci, apă şi cer să se stingă în uniformitate. Toate aceste tehnici tind să 
înlocuiască iluminarea corpurilor solide cu o lume de luminozitate imaterială. Efectul este deosebit de 
puternic în poantilism — forma extremă a impresionismului. Aici unitatea picturală nu este obiectul 
reprezentat. Pictura constă din puncte autonome, fiecare din ele avînd o singură valoare de strălucire şi 
culoare. Se exclude astfel şi mai categoric conceptul unei surse de lumină externe, conducătoare. în schimb, 
fiecare punct este propria sa sursă luminoasă. Pictura seamănă cu un panou de becuri strălucitoare, fiecare la 
fel de puternic şi independent de celelalte. 




Sesshu Tree — Peisaj (sec. XV) 




















Figura 233a 

într-un mod foarte diferit, pictori ca Georges Braque au depăşit iluminarea nu creînd un univers de 
lumină, ci retransformînd obscuritatea umbrelor într-o proprietate a obiectului. Figura 233 a înfăţişează 
schematic o imagine antagonică, la care negrul şi albul participă ca parteneri egali. Nu ştim dacă vedem o 
sticlă neagră puternic luminată din dreapta sau o sticlă albă parţial umbrită. Vedem un obiect plat, 
dematerializat, independent de orice sursă exterioară şi menţinîndu-şi unitatea precară împotriva contrastului 
puternic al celor două valori de strălucire extreme. Străvechea interacţiune a forţelor luminii şi întunericului 
pune aici stăpînire pe obiect, în care conflictul dintre unicitate şi dualitate creează o mare tensiune dramatică 
— ciocnirea a două contrarii într-o uniune nerealizată. 



Figura 233 b 

Lumina şi umbra nu mai sînt aplicate obiectelor, ci chiar le constituie, în copia după Pictorul şi 
modelul de Braque (figura 233 b), porţiunea întunecată a femeii este subţire, mărginită de multe concavităţi, 
prezentînd activ profilul feţei şi întinzînd spre înainte braţul. Partea luminată este mare, rotunjită de 
convexităţi, într-o poziţie frontală mai statică şi ascunzîndu-şi braţul. La bărbat predomină porţiunea 




întunecată, cea luminată nefiind decît o extindere a conturului posterior subordonat. Ambele personaje sînt 
încordate, în sine ca şi în relaţia lor reciprocă, datorită antagonismului forţelor contrastante, care reflectă o 
interpretare modernă a comunităţii şi minţii omeneşti. 



Braque - Pictorul şi modelul(1939) 
















7. CULOAREA 


Dacă este adevărat că pisicile şi cîinii nu văd culorile, de ce anume sînt ei oare privaţi? De un lucru 
putem fi siguri, absenţa culorii îi privează de o foarte eficace posibilitate de discriminare. O minge 
rostogolindu-se pe iarbă poate fi văzută şi prinsă mult mai uşor dacă o identificăm nu numai prin mişcare, 
formă, textură şi, eventual, strălucire, dar şi prin roşul intens ce o distinge de pajiştea verde. Mai mult, se 
poate ca animalele cu vedere cromatică să fie influenţate de calitatea pronunţat însufleţitoare ce ne ajută să 
deosebim o lume plină de culori de una monocromă. 

Această din urmă diferenţă îl preocupa probabil pe pictorul Odilon Redon cînd, după trei decenii consacrate 
aproape integral „negrelilor" — cum le numea el — adică sute de desene şi litografii în cărbune, opera lui s- 
a îmbogăţit brusc cu picturi pline de culoare. Artistul scrisese: „Trebuie să respectăm negrul. Nimic nu-1 
pîngăreşte. Nu place ochiului şi nu trezeşte vreun alt simţ. Este agentul minţii într-un grad mai mare chiar 
decît culorile frumoase ale paletei sau prismei". Dar cînd, în ultimul deceniu al secolului trecut, a părăsit 
puritatea rece a luminii monocrom atice şi întunericului, Redon trebuie să fi apreciat deplin posibilitatea de 
a defini, bunăoară, figura unui ciclop uriaş nu numai printr-o formă fantastică, ci şi prin calitatea cromatică 
deosebită a unui brun pămîntiu la pîndă deasupra unui peisaj de stînci purpurii; sau cea de a crea o siluetă 
verde a morţii înaintînd printr-o lume de un portocaliu arzător — contrastînd atît de intens cu culorile 
cumpătate, sănătoase, de primăvară, pe care le-a folosit în portretul fiului său. 




Odilon Redon - Moartea verde (1905-1910) 


Odilon Redon - Portretul lui Ari Redon (1898) 










Odilon Redon - Ciclopi (1919) 


De la lumină la culoare 

Nu putem fi siguri niciodată că semenii noştri văd o anumită culoare absolut la fel cum o vedem noi. 
Putem doar compara relaţiile cromatice, dar chiar şi aceasta ridică probleme. Putem cere unor subiecţi să 
grupeze culori apropiate sau să asorteze un eşantion cu nuanţa respectivă. în asemenea cazuri se evită orice 
referire la numele culorilor, dar nu puteOm presupune că persoane diferite de formaţie similară, ca să nu mai 
vorbim de cele aparţinînd unor culturi diferite, au aceleaşi criterii pentru ceea ce consideră a fi 
„asemănător", „identic" sau „diferit", între aceste limite însă, se poate afirma că perceperea culorilor este 
aceeaşi pentru oameni de vîrstă, formaţie şi cultură diferită. Exceptînd fenomenele patologice individuale, 
de felul daltonismului, noi toţi avem acelaşi tip de retină, acelaşi sistem nervos. 

Este adevărat totuşi că dacă unor subiecţi li se cere să indice anumite culori în spectru, rezultatele 
variază întrucîtva. Aceasta se întîmplă deoarece spectrul este o „scară alunecătoare", un continuu de 



















gradaţii, şi deoarece oamenii desemnează senzaţii diferite prin nume de culori diferite. 

Numele culorilor sînt oarecum imprecise, căci însăşi conceptualizarea culorilor este problematică. 
Desigur, lumea culorii nu este o simplă îngrămădire de nenumărate nuanţe; ea este clar structurată pe baza 
celor trei culori primare fundamentale şi a combinaţiilor dintre acestea. E totuşi necesară o anumită 
atitudine mintală în organizarea lumii noastre cromatice conform cu aceste caracteristici pur perceptuale. De 
fapt, lumea unei persoane este o lume de obiecte, ale căror proprietăţi perceptuale contează şi ele în măsură 
variabilă. O anumită cultură poate distinge culorile plantelor de cele ale solului sau apei, fără a folosi însă 
alte subdiviziuni — o clasificare perceptuală ce se reflectă în vocabular. Un trib de crescători de vite poate 
avea multe cuvinte pentru descrierea diferenţelor subtile de culoare ale vitelor, dar nici un termen pentru 
distincţia dintre albastru şi verde, în propria noastră ambianţă, anumite profesii reclamă distincţii rafinate de 
culoare şi un vocabular corespunzător, pe cînd altele nu. 

Pentru scopul urmărit aici, diferenţa cea mai interesantă de conceptualizare a culorilor se leagă de 
dezvoltarea culturală. Studii recente relevă că principalele nume de culori, relativ puţine la număr, sînt 
comune tuturor limbilor, dar că ele cuprind game diferite de nuanţe şi că nu toate limbile posedă toate 
aceste denumiri. Cercetările antropologice întreprinse de Brent Berlin şi Paul Kay arată că numele de culori 
nu apar în seturi arbitrare. Cea mai elementară nomenclatură distinge doar între „întunecos" şi „luminos", 
toate culorile fiind clasificate conform acestei dihotomii simple. Dacă o limbă conţine şi un al treilea nume 
de culoare, acesta este totdeauna „roşu". Noua categorie cuprinde roşurile, portocaliurile, şi majoritatea 
galbenurilor, razurilor şi purpuriurilor, inclusiv violetul. Restul se împarte între închis şi deschis (negru şi 
alb). 

Dacă aceste date, colectate din douăzeci de limbi, sînt temeinice, ele ne spun că legea diferenţierii, pe 
care am aplicat-o în dezvoltarea conceptului de formă, se menţine şi pentru culoare. La nivelul iniţial se fac 
doar cele mai simple distincţii, iar cu fiecare spor de diferenţiere, categoriile mai largi se limitează la zone 
mai specifice. La fel cum relaţia ortogonală a formelor reprezintă la început toate unghiurile, fiind apoi 
limitată la un anumit unghi dintre multe altele, tot astfel întunericul ca şi lumina cuprind la început întregul 
domeniu cromatic, dar pînă la urmă desemnează numai nuanţele de negru, alb şi gri. 

Lorma se diferenţiază treptat, de la structura cea mai simplă la configuraţii tot mai complexe. Pentru 
culori, acest lucru pare a fi valabil doar într-un sens cantitativ. Este fără îndoială mai simplu să împărţim 
lumea culorilor în numai două categorii decît să recurgem la şase sau opt. în secvenţa cromatică descoperită 
de Berlin şi Kay nu apare însă nici o asemenea bază raţională. De ce trebuie oare ca roşul să afecteze 
totdeauna primul dihotomia întuneric-lumină? Este el culoarea cea mai frapantă sau cea mai importantă din 
punct de vedere practic? Şi de ce adaosul următor să fie totdeauna verdele sau galbenul? S-a constatat că 
limbile cu o gamă de şase culori au denumiri pentru închis, deschis, roşu, verde, galben şi albastru. 
Diferenţieri ulterioare completează seria culorilor de bază cu brun, purpuriu, roz, portocaliu şi gri. 

Constatările lui Berlin şi Kay confirmă observaţiile altor cercetători, care au descoperit, pe baza unor 
producţii literare ca poemele homerice şi pe baza comunicărilor antropologice, că unele culturi par să nu 
aibă anumite nume de culori. Roşul era bine reprezentat, dar se nota o lipsă de verde şi albastru. Cîţiva dintre 



aceşti cercetători mai vechi sugerau chiar că, în cadrul evoluţiei biologice, retina umană reacţiona iniţial doar 
la culorile de undă lungă, lărgindu-şi apoi gama în mod treptat — o teorie nefondată. înţelegem acum că deşi 
mecanismul fiziologic al vederii permite oricărui om normal să distingă mii de nuanţe, categoriile 
perceptuale cu ajutorul cărora sesizăm şi conceptualizăm lumea senzorială se dezvoltă de la simplu spre 
complex. 

Forma şi culoarea 

La drept vorbind, toate impresiile vizuale îşi datoresc existenţa strălucirii şi culorii. Limitele ce 
stabilesc forma obiectelor se nasc din capacitatea ochiului de a distinge între zone cu strălucire şi culoare 
diferite. Acest lucru este valabil chiar şi pentru liniile ce definesc forma în desene; ele sînt vizibile doar dacă 
tuşul diferă de hîrtie sub raportul culorii. Putem totuşi vorbi despre formă şi culoare ca fiind fenomene 
distincte. Un disc verde pe un fond galben este tot atît de rotund ca un disc roşu pe un fond albastru, iar un 
triunghi negru este la fel de negru ca un pătrat negru. 

A 

Intrucît forma şi culoarea pot fi deosebite una de alta, ele pot fi de asemenea comparate ca mijloace 
perceptuale. Dacă examinăm, mai întîi, puterea lor de discriminare, vom admite că forma ne dă posibilitatea 
să diferenţiem un număr aproape infinit de obiecte individuale. Afirmaţia este mai ales valabilă în cazul 
miilor de feţe omeneşti pe care le putem identifica, cu un grad remarcabil de siguranţă, pe baza unor foarte 
mici diferenţe de formă. Prin măsurători obiective putem identifica amprentele digitale ale unei anumite 
persoane dintr-un număr de milioane. Dar dacă am încerca să alcătuim un alfabet de 26 de culori în loc de 
forme, am găsi că sistemul e inutilizabil. Numărul culorilor pe care le putem recunoaşte temeinic şi cu 
uşurinţă rareori e mai mare de şase, în speţă cele trei primare plus secundarele ce le leagă, chiar dacă 
sistemele de culori curente conţin cîteva sute de nuanţe. Putem distinge cu multă uşurinţă nuanţe subtil 
diferenţiate, dar dacă trebuie să identificăm o anumită culoare din memorie sau la o anumită distantă în 

spaţiu de o alta, puterea noastră de discriminare este foarte limitată. 

Aceasta se întîmplă mai ales din cauză că mintea noastră reţine mult mai greu diferenţele de grad decît 
diferenţele de esenţă. Cele patru dimensiuni cromatice pe care le putem distinge cu siguranţă sînt „roşeala", 
„albăstreala", „gălbeneala" şi scara griurilor. Chiar şi culorile secundare pot genera confuzii din cauza 
înrudirilor cu primarele — de pildă, între un verde şi un galben sau albastru; iar dacă încercăm să distingem 
un purpuriu de un violet, numai juxtapunerea ne poate da siguranţă. Lucrul este evident în distribuirea 
culorilor pe hărţi, planuri şi alte instrumente de orientare. Pe de altă parte, dacă se adaugă unor diferenţe de 
formă, chiar şi numai cîteva dimensiuni cromatice grosolan aplicate, acestea ascut puterea noastră de 
discriminare vizuală. Vizionînd un film în alb-negru, ne este adesea greu să identificăm mîncărurile stranii 
din farfuriile actorilor. în cazul semnalelor, steagurilor, uniformelor, culoarea lărgeşte gama diferenţelor 
comunicabile. 

în sine, forma este un mijloc mai bun de indentificare decît culoarea, nu numai pentru că ea oferă mult 
mai multe tipuri de diferenţe calitative, dar şi pentru că trăsăturile distinctive ale formelor sînt mult mai 
rezistente la variaţiile mediului. Deşi aşa-numita constanţă a formei nu este deloc un criteriu atît de sigur pe 
cît se consideră a fi, am observat că oamenii pot, într-un mod cu totul remarcabil, să recunoască obiecte 



chiar dacă unghiul sub care le percep redă proiecţii diferite ale acestora. Identificăm o faţă omenească din 
aproape orice punct de vedere. Mai mult, forma este aproape total neafectată de schimbările de strălucire 
sau culoare din mediu, pe cînd culoarea locală a obiectelor este foarte sensibilă în această privinţă. 

O constanţă a culorii există într-o anumită măsură, nu numai pentru oameni, dar şi pentru animalele 
înzestrate cu vedere cromatică. în cadrul unui celebru experiment efectuat de Katz şi Revesz, nişte găini au 
fost obişnuite să ciugulească doar boabe albe de orez şi să le refuze dacă erau vopsite în diferite culori. 
Oferindu-li-se boabe albe sub o lumină albastră intensă, păsările le-au ciugulit fără ezitare. Constanţa de 
culoare este sprijinită de faptul fiziologic că retina se adaptează la iluminare. Tot aşa cum sensibilitatea la 
lumină scade automat cînd privim un cîmp foarte strălucitor, diferitele tipuri de receptori cromatici îşi adap¬ 
tează reacţiile selectiv atunci cînd cîmpul vizual este dominat de o anumită culoare. Expus unei lumini 
verzi, ochiul îşi reduce reacţia la verde. 

Această compensare este un fel de nivelare, care micşorează efectul luminii colorate asupra culorii 
locale a obiectelor. Totodată însă, noi percepem incorect şi culoarea luminii în sine. Un efect de adaptare, 
descris de Kurt Koffka şi Harry Nelson, ne permite să percepem culoarea dominantă ca „normală", adică 
aproape incoloră, toate culorile din cîmp fiind interpretate în raport cu acest criteriu. Adaptîndu-ne la 
lumina roşie, vedem o suprafaţă gri ca fiind gri, dar numai atît timp cît strălucirea ei este egală cu strălucirea 
existentă în cîmp. Dacă suprafaţa gri e mai strălucitoare, o vedem roşie; dacă e mai întunecată, o vedem 
verde. 

în această privinţă trebuie de asemenea menţionat efectul intensităţii luminii asupra culorii. Sub o 
lumină puternică roşurile par deosebit de vii, deoarece conurile retiniene lucrează cel mai intens şi 
reacţionează cel mai mult la lungimile de undă mai mari. Lumina slabă favorizează verdele şi albastrul, dar 
le face totodată mai palide, căci acum bastonaşele din retină care reacţionează mai mult la lungimile de undă 
mai scurte intervin într-un grad sporit, deşi ele nu contribuie la perceperea culorii. (Fenomenul poartă 
numele lui Johannes E. Purkinje, care l-a descris pentru prima oară.) 

Din toate aceste motive, culorile folosite de artist sînt în mare măsură la discreţia iluminării, pe cînd 
formele sînt prea puţin afectate de aceasta. Wolfgang Schone subliniază că schema coloristică a frescelor 
medievale este profund modificată dacă ferestrele originale sînt înlocuite cu geamuri moderne incolore. 
Ferestrele bisericilor din evul mediu timpuriu aveau o tentă verzuie sau gălbuie şi erau translucide, nu 
transparente. Evident, sticla colorată din secolele următoare a influenţat spectaculos eclerajul, şi nu numai 
frescele, ci şi ilustraţiile de carte s-au adaptat noilor condiţii de iluminare. 

Dacă un tablou de Monet sau Van Gogh, executat sub lumina puternică a zilei, este expus sub cea a 
becurilor cu filament de wolfram, nu putem pretinde să percepem nuanţele folosite de artist; iar odată cu 
schimbarea culorilor, se schimbă de asemenea expresia şi organizarea lor. Artiştii contemporani care susţin 
că picturile lor, lucrate la lumina electrică, pot fi privite în lumina zilei fără nici o deosebire, ne spun, prin 
implicaţie, că proprietăţile şi relaţiile cromatice nu contează în respectivele lucrări decît în sensul cel mai 
general, cel mai elementar. 



Conchidem deci că în scopuri practice formele sînt un mijloc mai sigur de orientare şi identificare 
decît culoarea, afară de cazul cînd discriminarea cromatică se limitează la primarele fundamentale. Dacă i se 
cere cuiva să aleagă între relaţii de formă şi relaţii de culoare, reacţia sa va fi influenţată de mai mulţi 
factori. în cadrul unor experimente efectuate de mai mulţi cercetători, unor copii li s-au arătat, de pildă, un 
pătrat albastru şi un cerc roşu. Copiii au fost apoi întrebaţi dacă un pătrat roşu seamănă mai mult cu pătratul 
sau cu cercul. S-a constatat că pînă la vîrsta de trei ani copiii discriminau mai frecvent pe baza formei, iar 
între trei şi şase ani pe baza culorii. Copiii mai mari de şase ani au sesizat ambiguitatea sarcinii, dar 
majoritatea au optat pentru criteriul formal. Examinînd aceste date, Heinz Wemer sugerează că reacţia celor 
mai mici copii este determinată de comportamentul motor şi, implicit, de calităţile „prehensibile" ale obiec¬ 
telor. După ce trăsăturile vizuale devin dominante, cei mai mulţi copii preşcolari sînt conduşi de puternicul 
apel perceptual al culorilor. Pe măsură însă ce copiii încep să dobîndească deprinderi practice, în care forma 
este mult mai importantă decît culoarea, ei optează tot mai mult pentru formă ca mijloc hotărîtor de iden¬ 
tificare. 

Studii mai recente ale lui Giovanni Yicario au demonstrat că rezultatele unor asemenea experimente 
depind parţial şi de formele folosite. Bunăoară, dacă copiii trebuie să aleagă între un triunghi şi un cerc, şi 
nu între un pătrat şi un cerc, opţiunile bazate pe formă în locul culorii se înmulţesc. Este mai uşor, se pare, 
să neglijăm diferenţa dintre pătrat şi cerc decît cea dintre triunghi şi cerc. 

Opţiunea între formă şi culoare poate fi studiată şi în cadrul testului Rorschach. Astfel se poate da 
observatorului posibilitatea să-şi bazeze descrierea celor văzute pe culoare în detrimentul formei sau 
viceversa. Unii identifică o configuraţie prin contur, chiar dacă culoarea contravine interpretării; alţii 
descriu două dreptunghiuri albastre aşezate simetric ca reprezentînd „cerul" sau „nişte albăstrele" — deci 
neglijează forma în favoarea culorii. Rorschach şi discipolii săi, ale căror teste au fost iniţial făcute cu 
persoane suferind de boli nervoase, afirmă că această diferenţă de reacţie reflectă o diferenţă de 
personalitate. Rorschach a constatat că o dispoziţie voioasă duce la reacţii bazate pe culoare, în timp ce 
deprimarea determină mai frecvent reacţii bazate pe formă. Predominanţa culorii ar indica o deschidere la 
stimuli externi. Persoanele caracterizate de această predominanţă sînt, se afirmă, sensibile, uşor de 
influenţat, instabile, dezorganizate, expuse unor izbucniri emoţionale. Preferinţa pentru reacţii bazate pe 
formă însoţeşte o dispoziţie introvertită, un control puternic asupra impulsurilor, o atitudine pedantă, 
neemotională. 

Rorschach nu ne dă nicio explicaţie teoretică asupra relaţiei postulate de el între compartamentul 
perceptual şi personalitate. Emest Schachtel însă a sugerat că experienţa cromatică seamănă cu cea afectivă, 
emoţională. în ambele cazuri tindem să fim primitori pasivi ai unor stimuli. Emoţia nu este un produs al 
raţiunii activ organizatoare. Ea presupune doar un fel de sensibilitate, care, de pildă, poate lipsi persoanelor 
deprimate. Emoţia ne afectează aşa cum ne afectează culoarea. Forma, dimpotrivă, pare să reclame o reacţie 
mai activă. Parcurgem cu privirea obiectul; îi determinăm scheletul structural, stabilim relaţiile dintre părţi 
şi întreg. în mod similar, raţiunea acţionează asupra impulsurilor, aplică principiile, coordonează o întreagă 
gamă de experienţe şi alege un anumit curs de acţiune. în linii mari se poate afirma că în cadrul vederii 



cromatice acţiunea porneşte de la obiect şi afectează persoana; pentru perceperea formei însă, mintea 
organizatoare se extinde către obiect. 

O aplicaţie literală a acestei teorii ne-ar putea duce la concluzia că culoarea generează o trăire în 
esenţă emoţională, pe cînd forma ar corespunde controlului raţional. O asemenea formulare pare prea 
îngustă, mai ales cu referire la artă. Este probabil adevărat că receptivitatea şi caracterul nemijlocit al expe¬ 
rienţei sînt mai tipice pentru reacţiile la culoare, pe cînd perceperea formei este caracterizată de un control 
activ, dar un tablou poate fi pictat sau înţeles numai prin organizarea activă a tuturor valorilor cromatice; pe 
de altă parte, ne supunem pasiv contemplînd forma expresivă. în loc de a vorbi despre reacţii la culoare şi 
reacţii la formă, am putea mai degrabă distinge între o atitudine receptivă la stimuli vizuali, care este 
încurajată de culoare dar se aplică şi formei, şi o atitudine mai activă, care predomină în perceperea formei, 
dar se aplică şi compoziţiei coloristice. în termeni mai generali, calităţile expresive (în primul rînd 
cromatice, dar şi formale) sînt probabil cele care afectează spontan receptarea pasivă, pe cînd structura 
arhitectonică a imaginii (caracteristică formei, dar găsită şi în colorit) angajează organizarea activă. 

Este ispititor să explorăm aceste corelaţii dintre comportamentul perceptual şi structura personalităţii 
în domeniul artelor. Prima atitudine ar putea fi numită romantică, iar a doua clasicistă. în pictură ne-am 
putea gîndi, de pildă, la demersul lui Delacroix, care nu numai că îşi bazează compoziţiile pe un colorit 
frapant, dar de asemenea subliniază calităţile expresive ale formei, în comparaţie cu Jacques Louis David, 
care îşi concepe lucrările mai ales prin forme, folosite pentru definirea relativ statică a obiectelor, atenuînd 
şi schematizînd culoarea. 

Matisse afirmă: „Dacă desenul ţine de spirit, iar culoarea de simţuri, atunci trebuie mai întîi să 
desenezi, să cultivi spiritul şi să poţi conduce culoarea pe căi spirituale". El exprimă o tradiţie potrivit 
căreia forma este mai importantă şi mai respectabilă decît culoarea. Poussin spunea: „Culorile în pictură 
sînt, de fapt, linguşiri menite să ademenească ochii, aşa cum frumuseţea versurilor în poezie este o 
ademenire pentru urechi". O variantă germanică a acestei opinii poate fi găsită în scrierile lui Kant; „în 
pictură, sculptură, chiar în toate artele plastice, arhitectură, arta grădinilor, întrucît se consideră arte 
frumoase, esenţialul este desenul, în care nu ceea ce desfată în senzaţie, ci numai ce place prin forma sa, 
constituie temeiul oricărei dispoziţii pentru gust. Culorile care luminează desenul aparţin excitaţiei; ele pot 
ce-i drept înviora obiectul în sine pentru senzaţie, dar nu-1 pot face demn de contemplare şi frumos; 
dimpotrivă, ele vor fi, în cea mai mare parte, foarte limitate prin ceea ce cere forma frumoasă, şi chiar acolo 
unde excitaţia e îngăduită, ele sînt înnobilate numai prin forma frumoasă".* 

Existînd asemenea opinii, să nu ne surprindă că găsim forma identificată cu virtuţile tradiţionale ale 
sexului masculin, iar culoarea cu ispitele feminine. După Charles Blanc, „unirea desenului cu culoarea este 
necesară pentru naşterea picturii, la fel ca unirea bărbatului cu femeia pentru naşterea omenirii, dar desenul 
trebuie să-şi păstreze preponderenţa asupra culorii, căci altfel pictura se îndreaptă repede spre pierzanie: ea 
se va prăbuşi prin culoare la fel cum omenirea s-a prăbuşit prin Eva". 


* 


I. KANT, Critica puterii de judecare, trad. T. Brăileanu, Academia Română, Imprimeria Naţională, 1940 



Cum iau naştere culorile 

Nu este nevoie să descriem aici în amănunt principiile de optică şi neuro-fiziologie prin care a fost 
explicată în trecut şi este explicată azi perceperea culorilor. Totuşi, cîteva trăsături generale, utile în 
clarificarea caracterului general al fenomenului culorii, sînt adesea neglijate atunci cînd studentul în artă 
încearcă să se orienteze printre detaliile tehnice despre particule atomice şi lungimi de undă, conuri şi 
bastonaşe, lumini şi pigmenţi. Mai mult, anumite concepte de bază au fost frecvent prezentate într-un mod 
greşit. 

Numele a trei dintre pionierii teoriei culorilor se pot lega de cele trei componente principale ale 
procesului ce trebuie explicat. Newton a descris culorile ca datorîndu-se proprietăţilor razelor care alcătuiesc 
sursele luminoase; Goethe a subliniat contribuţia mediilor şi suprafeţelor fizice întîlnite de lumină în drumul 
ei de la sursă la ochiul privitorului; iar Schopenhauer a prevăzut, într-o teorie fantezistă dar surprinzător de 
profetică, funcţia reacţiilor retiniene din ochi. 

„După cum razele de lumină diferă sub raportul refractabilităţii", scria Newton în comunicarea sa din 
1672 pentru Societatea Regală, „tot astfel ele diferă în privinţa capacităţii de a înfăţişa anumite culori. 
Culorile nu sînt atribute ale luminii, născute din refracţie, sau reflexii ale corpurilor naturale (aşa cum se 
crede în general), ci proprietăţi originare şi înnăscute, care se deosebesc la diferitele raze. Unele raze tind să 
înfăţişeze un roşu şi numai pe acesta; altele un galben şi numai pe acesta, altele un verde şi numai pe acesta 
şi aşa mai departe. Şi nu există numai raze corespunzînd celor mai importante culori, dar şi tuturor nuanţelor 
intermediare". 

Aceasta înseamnă că Newton sesizase că de primă importanţă pentru fizician nu este sursa luminoasă 
unitară şi în esenţă incoloră, receptată prin experienţa directă, ci numeroasele feluri intrinsec diferite de raze, 
pe care el le caracteriza şi le separa cu ajutorul gradului lor diferit de refractabilitate. Pentru el culoarea nu 
este ceea ce apare în procesul vederii atunci cînd lumina albă originară e denaturată sau afectată de 
circumstanţe întîmplătoare, ci o senzaţie corespunzînd unui atribut constitutiv al oricărui fel de lumină, care 
e ascunsă vederii noastre numai pentru că diversele feluri de lumină se amestecă şi prin aceasta se 
neutralizează reciproc. 

Afirmaţia că lumina de zi „albă" se compune din culorile curcubeului contravenea tuturor dovezilor 
vizuale, astfel că teoriile lui Newton au întîmpinat opoziţie. Un secol mai tîrziu, poetul Goethe, obişnuit să 
se încreadă în mărturia directă a simţurilor, s-a ridicat în apărarea purităţii luminii solare. Pentru el aceasta 
era vădit o problemă morală. De asemenea, el nu se putea elibera de prejudecata aristotelică în sensul că 
toate culorile sînt mai întunecate decît lumina şi, de aceea, nu pot fi conţinute în aceasta. Am menţionat mai 
sus că pentru observatorul neinformat întunericul nu este absenţa luminii, ci o entitate contrară, materială şi 
fizic reală. Goethe se referea aprobator la călugărul iezuit Athanasius Kircher, care în secolul al XVII-lea 
definise culoarea ca lumen opacatum, adică lumină umbrită; el adopta ideea lui Aristotel că culorile se nasc 
din interacţiunea lumină-întuneric. Culorile, spunea Goethe, sînt „acţiuni şi accidente ale luminii", acestea 
întîmplîndu-se atunci cînd puritatea virginală a luminii este supusă unor medii relativ opace sau înceţoşate şi 
absobţiei parţiale de către suprafeţe reflectante. 



Există un adevăr poetic atrăgător în fanteziile optice ale lui Goethe şi nimeni n-a vorbit mai elocvent ca 
el despre vicisitudinile suferite de lumină cînd îşi croieşte drumul prin lumea obstacolelor fizice, pătrunzînd 
sau ricoşînd şi schimbîndu-şi natura în acest proces. Tînărul filozof Schopenhauer a fost însă acela care, 
studiind teoria culorilor la îndemnul lui Goethe, şi-a depăşit maestrul, speculînd despre rolul decisiv al 
retinei în receptarea culorii. Pledînd pentru însemnătatea factorului subiectiv, singurul ce determină existenţa 
celui obiectiv, Schopenhauer susţinea că senzaţia de alb se produce atunci cînd retina reacţionează din plin, 
pe cînd negrul rezultă din absenţa reacţiei retiniene. Menţionînd culorile complementare ce apar în cazul 
imaginilor remanente, Schopenhauer sugera că perechile de culori complementare provin din divizări 
calitative ale funcţiei retiniene. Astfel roşul şi verdele, avînd intensitate egală, împart activitatea retinei în 
jumătăţi egale, pe cînd galbenul şi violetul se nasc dintr-un raport de 3 : 1, iar portocaliul şi albastrul dintr-un 
raport de 2 : 1. Se ajungea astfel la următoarea scară: 

Schopenhauer nu putea oferi nici măcar un sîmbure de teorie fiziologică. El admitea că „deocamdată 
aceste raporturi nu pot fi dovedite, ci trebuie acceptate ca ipotetice". Dar scara lui de diferenţe cantitative 
este interesantă chiar şi azi, iar concepţia lui fundamentală despre perechile complementare în funcţionarea 
retinei anticipează izbitor teoria cromatică a lui Ewald Hering. Hering susţinea că „sistemul vizual 
încorporează trei procese calitativ distincte, fiecare din aceste procese fiziologice admiţînd două moduri de 
reacţie contrare. Prin analogie cu metabolismul vegetal, el definea aceste moduri contrare drept catabolism 
şi, respectiv, anabolism" (Hurvich şi Jameson). 

în tratatul său despre teoria receptării luminii Hering afirmă: „Toate razele spectrului vizibil au un 
efect de dezasimilaţie asupra substanţei alb-neagră, dar diferitele raze prezintă acest efect în grade diferite. 
Numai anumite raze au însă un efect de dezasimilaţie asupra substanţei albastru-galbene sau verzi-roşii; 
altele au un efect de asimilaţie şi, în sfîrşit, anumite raze n-au nici un fel de efect". După părerea 
specialiştilor, teoria lui Hering e necesară ca un complement la teoria receptorilor tripli al lui Thomas Young 
pe care o voi aborda îndată — pentru a explica faptele observate în vederea cromatică. 

Primarele generatoare 

Pentru scopul nostru ne vom ocupa de două principii ce stau la baza opticii, fiziologiei şi psihologiei 
diferitelor teorii asupra culorilor, şi anume culorile primare şi complementaritatea. Multe confuzii sînt 
perpetuate de termenul „culori primare", care se aplică în cazul a două concepte total diferite. Trebuie să 
distingem net între primarele generatoare şi primarele fundamentale. Prin primare generatoare voi înţelege 
acele culori necesare pentru a genera, fizic sau fiziologic, o gamă largă de culori, pe cînd primarele 
fundamentale sînt culorile pure de bază cu ajutorul cărora simţul vederii clădeşte perceptual organizarea 
configuraţiilor colorate. Primarele generatoare se referă la procesele prin care iau naştere culorile: 
primarele fundamentale sînt elementele a ceea ce vedem după apariţia culorilor în cîmpul vizual. Acestea 



din urmă vor fi discutate atunci cînd vom vorbi despre combinarea culorilor în arta vizuală. Aici ne 
interesează doar cele dintîi. 

Toate sistemele de teorie a culorii şi toate procedeele practice de generare a culorilor se bazează pe 
principiul că un mic număr de culori este suficient pentru producerea, prin combinare, a unui foarte mare 
număr de nuanţe. Nici omul, nici natura nu-şi poate permite să folosească un mecanism ce ar asigura un tip 
special de receptor sau generator pentru fiecare nuanţă. Nu este nimic intangibil în privinţa numărului sau 
naturii primarelor generatoare. Aşa cum am arătat, teoria lui Hering implică sensibilitatea la şase culori de 
bază: alb şi negru, albastru şi galben, verde şi roşu. Helmholz, susţinînd teoria tricromatică al lui Thomas 
Young, avertiza împotriva părerii curente că culorile pure de bază, roşul, galbenul şi albastrul, sînt singurele 
justificabile natural. El sublinia, bunăoară, că verdele nu se poate obţine combinînd o lumină pur albastră cu 
una pur galbenă. De fapt, Young dedusese din experimentele sale cu lumini colorate pe care, le combina 
proiectîndu-le pe un ecran, că lumina albă putea fi compusă din „un amestec numai de roşu, verde şi violet, 
în proporţie de aproximativ două părţi roşu, patru părţi verde şi o parte violet". 

Aceleaşi trei culori, roşu, verde şi violet, au fost propuse de Young şi, mai tîrziu de Helmholz, ca fiind 
cele mai probabile primare generatoare în cadrul vederii cromatice, dar nici unul din ei n-a încercat să 
dovedească anatomic că aşa stau lucrurile. De-abia în anii 1960 s-a stabilit experimental că „vederea 
cromatică la vertebrate este mediată de trei pigmenţi fotosensibili separaţi în trei tipuri diferite de celule 
receptoare din retină, şi că unul din aceşti pigmenţi receptează în principal lumina albastră, unul lumina 
verde şi unul lumina roşie" (MacNichol). Să notăm totuşi că denumiri ca „albastru" sau „violet" nu 
înseamnă prea mult decît dacă ştim exact la ce nuanţă a culorii se referă. Descrieri obiective se pot obţine 
doar măsurînd lungimile de undă corespunzătoare din spectru. Experimentele arată că cele trei tipuri de 
receptori cromatici sînt cel mai sensibili la lumină de circa 447 milimicroni (albastru-violet), 540 
milimicroni (verde) şi 577 milimicroni (galben). Fiecare dintre aceste valori numerice reprezintă vîrful unei 
curbe de sensibilitate ce acoperă o porţiune relativ mare din spectru şi se suprapune parţial celorlalte două. 
Astfel curba culminînd în galben se întinde suficient în zona roşie a spectrului pentru ca tipul respectiv de 
celule receptoare să sesizeze şi roşul. Lungimile de undă determinate variază întrucîtva de la un cercetător la 
altul. 

Aceste trei primare generatoare şi-au dovedit utilitatea în evoluţia biologică. în principiu însă, orice 
grup de trei culori este util, după afirmaţia lui James Clark Maxwell, atîta timp cît nici una din ele nu se 
poate obţine dintr-un amestec al celorlalte două. Pentru rezultate mai grosiere sînt de ajuns şi două primare. 
Mai multe primare generează o imagine mai rafinat fidelă. Pînă la urmă totul este o problemă de echilibru 
între economie şi calitate. 

Adiţie şi substracţie 

Determinarea culorilor optime pentru a genera întreaga gamă depinde şi de faptul dacă culorile se 
combină prin adiţie ori prin substracţie. Şi aici datele eronate abundă. Deosebit de greşită este afirmaţia că 
luminile se amestecă aditiv, iar pigmenţii substractiv. Desigur, putem combina lumini aditiv, suprapunîndu- 
le pe un ecran de proiecţie, dar filtrele colorate folosite în acest scop acţionează substractiv asupra luminii ce 



trece prin ele. Tot astfel, două sau trei filtre de culori dispuse în succesiune au asupra luminii un efect 
substractiv. Pe de altă parte, particulele pigmenţilor amestecaţi de picţori sau petele de culoare folosite în 
procesul de tipărire în culori sînt parţial juxtapuse şi parţial suprapuse într-o combinaţie foarte complicată de 
adiţie şi substracţie, astfel încît rezultatul este greu de prezis. 

în combinarea aditivă ochiul primeşte suma energiilor luminoase ce se concentrează într-un loc, de 
pildă pe un ecran de proiecţie. Totalul este aşadar mai strălucitor decît fiecare din componente. în condiţii 
ideale, o combinaţie potrivită de componente va genera un alb sau un gri deschis. De pildă, putem obţine 
acest rezultat printr-o îmbinare aditivă de elemente albastre şi galbene. Dacă plasăm segmente de culoare şi 
strălucire diferită pe un disc ce se roteşte, acestea se vor combina în raport cu mărimea suprafeţei de disc pe 
care o acoperă. Culorile receptate prin simţul vizual sînt rodul unui proces aditiv, întrucît cele trei tipuri de 
receptori cromatici, amplasaţi alături în zona centrală a suprafeţei retiniene, combină stimulii pe care îi 
primesc. Astfel lumina ce excită toate cele trei tipuri de receptori într-un raport corespunzător va genera 
senzaţia de alb. 

Substracţia produce senzaţii cromatice prin ceea ce rămîne după absorbţie. Vitraliile sînt filtre de 
culori, care reduc lumina ce le străbate dinspre exterior. Culoarea locală a obiectelor rezultă din lumina pe 
care acestea o reflectă după ce suprafeţele respective şi-au „înghiţit" partea de radiaţie luminoasă; o 
suprafaţă roşie „înghite" totul afară de lungimile de undă corespunzînd culorii roşii. Cele trei primare 
generatoare indicate pentru filtrele substractive sînt un albastru verzui (azuriu), un galben şi un magenta; 
dintre acestea, oricare două se combină prin substracţie în albastru, roşu şi, respectiv, verde. Astfel culorile 
care pînă la urmă compun imaginea sînt, mai mult sau mai puţin, aceleaşi ca şi primarele generatoare din 
procesul aditiv. 

Combinarea aditivă a culorilor se realizează după cîteva reguli simple, care depind integral de felul 
stimulului generat în ochi de către culorile în cauză. Rezultatul substracţiei, pe de altă parte, depinde nu de 
felul cum se prezintă culorile, ci de compoziţia lor spectrală. Aşa cum subliniază Manfred Richter, dacă 
două culori ce par la fel sînt constituite din componente spectrale diferite, ele pot da rezultate diferite prin 
combinare substractivă cu aceeaşi a treia culoare. Iar pe cînd produsul adiţiei corespunde sumei spectrelor 
luminilor individuale, cel al substanţei derivă din produsul transmisivităţilor filtrelor folosite. Ţinînd seama 
de acest fapt, George Biernson sugerează că combinarea substractivă a culorilor ar putea fi mai corect 
numită „multiplicativă". 


Complementare generatoare 

Dacă cititorul continuă să mă urmărească, aş dori să arăt acum că, deoarece adiţia şi substracţia 
culorilor sînt procese atît de diferite, ele reclamă condiţii diferite pentru complementaritate. Dacă neglijăm 
această deosebire, putem face cu uşurinţă presupuneri greşite sau putem fi puşi în încurcătură de contradicţii 
aparente între afirmaţii ce se referă de fapt la lucruri diferite. într-un articol remarcabil despre tehnica 
impresioniştilor, J. Carson Webster critică părerea răspîndită, dar eronată, că aceştia obţineau un efect de 
verde viu alăturînd tuşe de albastru şi galben, care se contopeau în ochiul privitorului. Webster constată că 



impresioniştii nu făceau aşa ceva, pentru simplul motiv că prin juxtapunerea de albastru şi galben se obţine 
un efect aditiv de alb sau gri. Verdele apare doar prin amestecul de pigment albastru şi galben. 

Am stabilit distincţia dintre primarele generatoare şi cele fundamentale. Vom aplica acuma aceeaşi 
distincţie culorilor complementare. Complementarele generatoare sînt culori care în combinaţie generează 
un alb sau cenuşiu monocromatic. Complementarele fundamentale sînt culori care, aşa cum le vede ochiul, 
se reclamă şi se completează reciproc. A confunda aceste două noţiuni înseamnă a ne expune la complicaţii 
inutile. Astfel un cerc schematic al culorilor obţinut pe baza rezultatelor suprapunerii optice a luminilor 
indică galbenul şi albastrul ca pereche complementară, prezentîndu-le în poziţie diametral opusă. Faptul va 
stîmi protestul pictorilor, care afirmă că în sistemul lor cromatic împerecherea galbenului cu albastru duce 
la un efect parţial, incomplet; pentru pictor, galbenul este complementar unui violet sau purpuriu, iar 
albastrul, oranjului. Nu este nicio contradicţie aici. Cele două tabere se referă la lucruri diferite. 

Complementarele generatoare pot fi verificate prin diverse metode. La prima vedere nu ne vom aştepta 
neapărat ca acele culori ce dau alb sau gri prin combinarea luminilor să fie cele care dau acelaşi rezultat 
atunci cînd învîrtim suprafeţele colorate de pe un disc. Judecind însă după rezultatele publicate, toate 
metodele de adiţie folosite duc la rezultate identice. Woodworth şi Schlosberg indică următoarele perechi 
complementare: 

roşu şi verde albastru verde galben şi violet 

portocaliu şi albastru verde verde şi purpuriu 
galben şi albastru 

Rezultatele par să concorde şi cu perechile complementare obţinute prin mecanismele fiziologice din 
cadrul sistemului nervos. Afirmaţia este valabilă pentru contrastul simultan prin care, bunăoară, o bucăţică 
de hîrtie gri plasată pe un fond verde pare purpurie, ca şi pentru imaginile remanente, care după Helmholz ne 
dau următoarele perechi complementare: 

roşu şi verde albastru galben şi albastru verde şi roşu trandafiriu. 

Diferenţe minore pot fi ascunse de faptul că numele culorilor nu redau decît aproximativ nuanţele 
exacte observate în timpul experimentelor. 

Este remarcabil că rezultatele privind complementarele generatoare concordă atît de mult, căci măcar 
într-o privinţă evidentă ele nu corespund sistemului de complementare fundamentale pe care, din motive 
întemeiate, îl preferă artiştii. Aşa cum arătam mai sus, în acest sistem albastrul şi galbenul nu sînt deloc 
acceptate ca fiind complementare, deoarece roşul, a treia primară fundamentală, lipseşte din combinaţie. Se 
pare că avem de-a face aici cu un principiu de relaţii vizuale care nu reflectă pur şi simplu contrariile 
fiziologice de bază manifeste în fenomenele de contrast şi care nici măcar nu este afectat de ele. 

Pentru a simplifica lucrurile am vorbit mai mult despre perechile complementare, dar, desigur, orice 
număr de culori, convenabil alese, se pot combina, dînd un efect monocromatic. Grupurile de trei culori 


întîlnite în vederea cromatică, în tiparul în culori şi în televiziunea în culori, sînt complementare: oricare 


două din cele trei culori sînt complementare cu a treia. Iar principala descoperire a lui Newton înseamnă de 
fapt că orice culoare din spectru este complementară tuturor celorlalte împreună. în sfîrşit, trebuie să notăm 



că complementaritatea nu se aplică numai în cazul nuanţei, ci şi în cea a strălucirii. Un pătrat negru lasă ca 
imagine remanentă unul alb, iar o lumină verde contrastează cu un roşu închis. 

O unealtă capricioasă 

Foarte puţin s-a scris despre culoare ca mijloc de organizare picturală. Avem descrieri ale paletei 
folosite de anumiţi pictori; există aprecieri critice, lăudînd sau condamnînd felul cum un artist foloseşte 
culoarea. Dar în general nu putem să nu fim de acord cu istoricul de artă Allen Pattillo cînd afirmă că „multe 
din cele ce s-au scris despre pictură, trebuie s-o spunem, s-au scris aproape ca şi cum picturile ar fi lucrări în 
alb şi negru". La unele catedre de artă se preferă diapozitivele în alb-negru, fie pentru că culorile „distrag 
atenţia" de la forme, fie, mai justificat, pentru că reproducerile nu sînt fidele. 

Toţi cei care au utilizat diapozitive în culori ştiu că nu există două reprezentări identice ale aceluiaşi 
obiect şi că diferenţele sînt deseori grosolane. Chiar în condiţii optime, proiectarea diapozitivelor pe ecran 
transformă tonurile superficiale atenuate ale picturilor în rapsodii strălucitoare cromatice, iar schimbarea 
dimensiunilor afectează atît aspectul, cît şi compoziţia. Reproducerile în culori din cărţile şi revistele de artă 
variază de la excelente pînă la foarte proaste. Cel mai adesea privitorul nu-şi poate da seama în ce măsură i 
se redă coloritul real. 

Lăsînd la o parte imprecizia redării, chiar şi originalele ne pot înşela. Majoritatea capodoperelor 
picturale pot fi văzute numai prin straturi de verniu înnegrit, care a încorporat praful secolelor. Putem vedea 
mai bine peştii înotînd în apa verzuie mîloasă a unui acvariu decît adevăratul chip al Giocondei. De veacuri 
întregi nimeni n-a mai văzut un Tiţian sau un Rembrandt real, iar curăţirea şi restaurarea picturilor, se ştie, 
duce la rezultate incerte. Mai mult, chiar şi vopselele se schimbă din punct de vedere chimic. Văzînd 
albastruri agresive dînd iama prin compoziţiile lui Bellini sau Rafael, ori o acuarelă de Cezanne albită 
ireparabil de lumina soarelui, înţelegem că ceea ce ştim despre operele din patrimoniul nostru se întemeiază 
într-o măsură considerabilă pe vorbe şi pe imaginaţie. 

Am menţionat cît de puternic este influenţată culoarea de ecleraj. Schimbările provocate de acesta nu 
sînt simple transmutări: lumina de o anumită culoare afectează diferitele culori dintr-un tablou în mod 
diferit. Şi mai importantă este permanenta interacţiune a culorilor prin contrast sau asimilare. Puneţi un 
triunghi lîngă un pătrat şi veţi constata că ele rămîn ca atare, deşi formele se influenţează întrucîtva 
reciproc. Dar un albastru pus lîngă un roşu pronunţat tinde spre verde, iar două picturi expuse alături pe un 
perete îşi pot modifica profund coloritul prin influenţă reciprocă. 

O nuanţă de verde care părea moderată în carnetul de eşantioane al magazinului vă poate copleşi 
atunci cînd acoperă pereţii. Arborii şi conurile cromatice pe care le-au creat Munsell şi Ostwald pentru 
prezentarea sistematică a culorilor după nuanţă, strălucire şi saturaţie ne fac de minune să înţelegem 
interacţiunea complexă a celor trei elemente; dar o culoare văzută în contextul vecinelor sale se schimbă 
dacă o plasăm în altă ambianţă. 

N-are rost să vorbim despre o culoare „aşa cum este într-adevăr"; ea va fi totdeauna determinată de 
context. Un fond alb nu înseamnă nicidecum un fond nul, ci are puternice particularităţi proprii. Wolfgang 
Schone subliniază că în picturile europene din secolele XVI—XVIII, lumina primează asupra culorii şi că, 



de aceea, asemenea picturi nu trebuie aşezate pe pereţi albi sau foarte luminoşi. Expuneri nereuşite de acest 
fel se întîlnesc, afirmă Schone, la Luvru, Uffizi, Galeria Naţională din Londra şi Kunsthalle din Hamburg, 
sub influenţa picturii moderne, care pune culoarea mai presus de lumină — un efect intensificat prin 
acţiunea pereţilor coloraţi deschis. 

La toate aceste incertitudini trebuie să adăugăm problemele identificării perceptuale şi verbale. Atunci 
cînd observatorilor li se prezintă un continuu al culorilor curcubeului, de pildă un spectru solar, ei nu 
concordă în indicarea zonelor unde principalele culori apar sub aspectul lor cel mai pur. Faptul este valabil 
chiar şi pentru primarele fundamentale, mai ales pentru roşul pur, pe care observatorii îl pot situa oriunde 
între 660 şi 760 de milimicroni. Aşadar orice nume de culoare se referă la o gamă de nuanţe posibile, astfel 
încît comunicarea verbală fără percepţie directă este cu totul imprecisă. Newton, de exemplu, folosea 
denumirile „violet" şi „purpuriu" în mod indiscriminat — lucru deloc neglijabil, căci, conform uzului nostru 
modern, violetul se include în spectrul luminii, dar purpuriul nu. Chiar şi în epoca noastră, Hilaire Hiler a 
alcătuit un tabel al numelor de culori care ne spune, bunăoară, că acea culoare corespunzînd lungimii de 
undă de 600 milimicroni este numită de diferiţi autori portocaliu de crom, roşu auriu, portocaliu spectral, 
portocaliu stacojiu, roşu oriental, portocaliu roşu de cadmiu sau portocaliu roşu. 

Este deci clar de ce examinarea problemelor culorii prezintă nenumărate obstacole şi de ce, implicit, 
avem atît de puţine discuţii utile. Totuşi această situaţie nu trebuie interpretată ca însemnînd că ceea ce 
vedem cînd privim o pictură este imprecis, accidental sau arbitrar. Dimpotrivă, în orice compoziţie reuşită, 
nuanţa, locul şi dimensiunile fiecărei zone cromatice, ca şi strălucirea şi saturaţia ei sînt astfel folosite încît 
toate culorile, luate împreună, se stabilizează reciproc într-un ansamblu echilibrat. Ambiguităţile ce se nasc 
din raporturile dintre părţi se compensează în contextul general, iar opera completă, receptată corespunzător, 
constituie un mesaj obiectiv definit. 

Culorile individuale rezistă generalizării abstractizante. Ele se leagă de locul şi de timpul respectiv. 
Dar în cadrul oricărei ordini date ele se comportă legic şi se supun regulilor structurale, pe care le sesizăm 
intuitiv, dar despre care, deocamdată, ştim mult prea puţin. 

A 

In căutarea armoniei 

în ce raporturi se află culorile între ele? Majoritatea specialiştilor au abordat întrebarea ca şi cum ea ar 
însemna „care culori se asociază armonios?" şi au încercat să determine acele combinaţii cromatice în care 
toate ingredientele se îmbină uşor şi plăcut. Reţetele lor proveneau din încercările de a clasifica toate valorile 
cromatice într-un sistem obiectiv şi desăvîrşit. Primele sisteme de acest fel erau bidimensionale, redînd 
succesiunea şi unele relaţii reciproce ale nuanţelor cu ajutorul unui cerc sau poligon. Mai tîrziu, cînd s-a 
înţeles că culoarea este determinată de cel puţin trei atribute — nuanţă, strălucire şi saturaţie — au apărut 
modele tridimensionale. Piramida culorilor al lui J. H. Lambert datează din 1772. Pictorul Philipp Otto 
Runge publica în 1810 o prezentare ilustrată a unui model sferic despre care scria: „Este imposibil să ne 
imaginăm vreo nuanţă născută din amestecul celor cinci elemente (albastru, galben, roşu, alb şi negru) care 
să nu fie cuprinsă în acest cadru, iar întregul sistem nu poate fi reprezentat prin nicio altă schemă corectă şi 
completă. Şi întrucît fiecare nuanţă este pusă în raportul ei corect cu toate elementele pure şi cu toate 



amestecurile, această sferă trebuie considerată o soluţie universală, care permite oricui să se orienteze în 
contextul general al tuturor culorilor". Ulterior şi psihologul Wilhelm Wundt a propus o sferă a culorilor, iar 
după el Ostwald a elaborat un fel de dublu con. Arborele culorilor creat de pictorul Albert Munsell este de 
asemenea sferic în principiu. O prezentare foarte atractivă a unui sistem general a fost făcută de Paul Klee 
pentru studenţii săi de la Bauhaus. El a numit-o „canonul totalităţii culorilor". 

Deşi deosebindu-se ca formă, diversele modele de clasificare a culorilor se bazează toate pe acelaşi 
principiu. Axa centrală verticală reprezintă scara valorilor de strălucire acromatice, de la cel mai luminos alb 
în vîrf pînă la cel mai întunecat negru la bază. Ecuatorul, sau conturul poligonal ce îi corespunde, conţine 
scara nuanţelor la un nivel mediu de strălucire. Fiecare segment orizontal al corpului respectiv ne prezintă 
toate gradele de saturaţie existente pentru toate nuanţele la un nivel de strălucire dat. Cu cît se află mai 
aproape de limita exterioară a segmentului, cu atît mai saturată este culoarea; cu cît e mai aproape de axa 
centrală, cu atît mai mare va fi amestecul ei cu un gri de aceeaşi strălucire. 

Duble piramide, duble conuri şi sfere ale culorilor, toate concordă în a-şi avea circumferinţa maximă la 
înălţimea medie şi în a se îngusta spre poli.Aceste idealizări neglijează faptul că diferitele nuanţe ating cea 
mai mare intensitate a saturaţiei la niveluri de strălucire diferite; astfel galbenul este cel mai pur la un nivel 
relativ înalt de strălucire, iar albastrul purpuriu la un nivel mai scăzut. 

Conul şi piramida pe de o parte şi sfera pe de alta implică teorii diferite despre ritmul în care variază 
gama saturaţiei în raport cu variaţia strălucirii. Deosebirea dintre rotunjimea conului sau sferei şi 
unghiularitatea piramidei diferenţiează între ele teorii ce prezintă succesiunea nuanţelor ca o scară alunecă¬ 
toare continuă şi teorii care pun accentul pe trei sau patru culori elementare ca factori-cheie ai sistemului. în 
sfîrşit, există o diferenţă între modelele cromatice de formă regulată, care asigură spaţiu pentru toate culorile 
considerate posibile în principiu, şi cele de formă neregulată ca, de pildă, arborele culorilor al lui Munsell, 
care prezintă numai culorile ce pot fi obţinute cu pigmenţii de care dispunem astăzi. 

Aceste sisteme sînt menite să slujească unui dublu scop: să permite identificarea obiectivă a oricărei 
culori şi să arate care culori se armonizează între ele. Mă voi ocupa aici de această din urmă funcţie. 
Ostwald pornea de la presupunerea fundamentală că „două sau mai multe culori, pentru a se armoniza, 
trebuie să fie egale sub raportul elementelor esenţiale". Nefiind sigur dacă strălucirea poate fi considerată un 
element esenţial, el îşi întemeia regulile de armonie fie pe identitatea nuanţei, fie pe cea a saturaţiei. 
Implicaţia era că toate nuanţele sînt concordante atît timp cît au saturaţie egală. Dar chiar şi aşa, Ostwald 
considera că anumite nuanţe se asortează deosebit de bine, mai ales acelea aflate în poziţii opuse pe cercul 
culorilor şi care reprezentau o pereche de complementare. Se presupunea că orice divizare regulată în trei a 
cercului dă o combinaţie foarte armonioasă, deoarece şi triadele de acest fel sînt complementare, adică, prin 
amestec în părţi egale, dau culoarea gri. Observăm aici presupunerea implicită că acele culori care 
generează prin combinare o culoare acromatică sînt de asemenea percepute drept complementare 
fundamentale. 

Şi Munsell îşi baza teoria despre armonie pe principiul elementelor comune. Orice cerc orizontal în 
jurul axei modelului său cromatic reprezenta un set de culori armonioase, deoarece conţinea toate nuanţele 



de strălucire şi saturaţie egală. Orice linie verticală definea armonia ca întregul set de culori diferenţiate doar 
prin strălucire. Iar cum orice rază orizontală grupează toate gradele de saturaţie pentru o nuanţă de o 
anumită strălucire, aceşti gradienţi erau şi ei consideraţi armonioşi. Munsell a mers însă mai departe, 
sugerînd că „centrul sferei este punctul natural de echilibru pentru toate culorile", astfel încît orice dreaptă 
ce străbate centrul va lega culori armonizate. Aceasta însemna că două nuanţe complementare se puteau 
combina astfel încît strălucirea mai mare a uneia să se compenseze prin strălucirea mai mică a celeilalte. 
Munsell accepta de asemenea culori plasate pe o suprafaţă sferică „în linie dreaptă", înţelegînd probabil prin 
aceasta un cerc mare. 

Armonia este, desigur, necesară, în sensul larg că toate culorile dintr-o compoziţie trebuie să se îmbine 
într-un ansamblu unitar pentru ca să se poată stabili anumite raporturi între ele. Se poate de asemenea ca 
toate culorile folosite într-o pictură reuşită sau de către un pictor bun să se afle între anumite limite, care să 
excludă unele nuanţe, valori de strălucire sau niveluri de saturaţie. Întrucît avem acum criterii destul de 
temeinice pentru identificare obiectivă, ar fi util să măsurăm gama coloristică a anumitor opere şi a anumitor 
artişti. O asemenea încercare a fost făcută de Egbert Jacobson. Mult mai puţin probabil este să se constate 
însă că culorile folosite de artişti în numeroase cazuri se încadrează în regulile simple sugerate de sistemele 
armoniei cromatice. 

De fapt raporturile dintre culori sînt puternic afectate de alţi factori picturali. Atît Ostwald, cît şi 
Munsell recunoşteau influenţa mărimii şi propuneau ca suprafeţele mari să aibă culori atenuate, iar culorile 
foarte saturate să fie folosite doar pe porţiuni mici. Se pare însă că pînă şi acest factor suplimentar complică 
atît de mult regulile armoniei încît le face practic inutile, şi mai sînt mulţi alţi factori importanţi, care nu pot 
fi stabiliţi cantitativ atît de comod ca mărimea. Influentul profesor de artă Adolf Holzel sugera la începutul 
secolului că „o pictură atinge armonia doar atunci cînd toate culorile ei, introduse în varietatea şi organizarea 
artistică cuvenită, se combină dînd alb". Dacă o asemenea situaţie ar fi verificată experimental cu ajutorul 
unui disc al culorilor, e de aşteptat că rezultatele nu vor confirma teoria. 

Există totuşi obiecţii mai esenţiale la principiul pe care se bazează regulile armoniei culorilor. 
Conform acestui principiu, o compoziţie coloristică trebuie privită ca un întreg în care toate elementele se 
acordă între ele. Orice relaţii locale între „vecini" prezintă aceeaşi plăcută concordanţă. Evident, acesta este 
cel mai primitiv tip de armonie, potrivit doar pentru coloritul grădiniţelor şi al îmbrăcămintei pentru copii. 
Istoricul de artă Max. J. Friedlănder vorbea despre „cel mai ieftin soi de armonie" în pictură, obţinut prin 
căldura şi întunecarea exagerată a culorilor, aşa cum apar ele prin straturile de vemiu. O compoziţie 
coloristică bazată numai pe un asemenea numitor comun ar putea reda doar o lume pe pace absolută, lipsită 
de acţiune, cu o atmosferă statică. Ea ar reprezenta acea scară de seninătate fără viaţă în care, pentru a folosi 
limbajul fizicienilor, entropia se apropie de maximum absolut. 

O privire în domeniul muzicii ne va lămuri mai bine. Dacă armonia muzicală s-ar preocupa numai de 
regulile ce stabilesc care sunete se asociază satisfăcător, ea s-ar limita la un fel de protocol estetic pentru 
muzica oferită la banchete. în loc să-i spună muzicianului prin ce mijloace poate exprima ideea urmărită, ea 
l-ar învăţa doar cum să treacă neobservat. în fond, acest aspect al armoniei muzicale s-a dovedit lipsit de o 



permanenţă valabilă, deoarece el depinde de gustul epocii. Efecte respinse în trecut sînt binevenite azi. 
Uneori asemenea reguli sînt depăşite chiar în momentul formulării lor. Lucurul s-a întîmplat şi cu anumite 
criterii de armonie cromatică. De pildă, Wilhelm Ostwald, comentînd în 1919 o regulă potrivit căreia 
culorile saturate trebuie folosite doar pe porţiuni foarte mici, afirma că suprafeţele mari de vermilion pur, 
aşa cum se pot vedea la Pompei, sînt ţipătoare „şi că toate credinţele oarbe, superstiţioase în superioritatea 
«celor vechi » n-au putut menţine vii încercările de repetare a unor asemenea orori". Citind aşa ceva astăzi 
ne putem aminti de o pictură a lui Matisse, în care aproximativ 38 metri pătraţi de pînză sînt acoperiţi 
aproape complet şi foarte satisfăcător cu un roşu puternic; pictura a fost făcută în 1911. 



Matisse - Studioul (1911) 

Dar, ca să revenim la muzică, regulile formei recomandabile nu se prea ocupă cu asemenea chestiuni. 
Arnold Schonberg ne spune în Teoria armoniei: „Conţinutul doctrinei privind compoziţia muzicală se 
împarte de regulă în trei: armonia, contrapunctul şi teoria formei. Armonia este învăţătura despre acorduri şi 
despre conexiunile lor posibile sub raportul valorilor arhitectonice, melodice şi ritmice şi al ponderii 
relative. Contrapunctul este învăţătura despre mişcarea vocilor sub raportul combinării motivice ... Teoria 
formei tratează despre organizare în construcţia şi dezvoltarea gîndirii muzicale". Cu alte cuvinte, teoria 
muzicală nu se ocupă cu stabilirea sunetelor ce se combină graţios, ci cu problema de a da o formă potrivită 
conţinutului urmărit. Necesitatea ca totul să ducă la un ansamblu unitar este doar un aspect al acestei 







probleme, şi în muzică el nu poate fi satisfăcut extrăgînd compoziţia dintr-o serie de elemente ce se îmbină 
curgător în orice aranjament. 

A afirma că toate culorile dintr-o compoziţie picturală se includ într-o secvenţă simplă derivată dintr- 
un sistem cromatic ar însemna nu mai mult — şi probabil, mult mai puţin — decît a spune că toate notele 
unei piese muzicale se potrivesc între ele deoarece sînt în aceeaşi tonalitate. Chiar dacă afirmaţia e corectă, 
ea nu spune totuşi aproape nimic despre structura lucrării, iar noi n-am şti care sînt părţile componente şi 
cum se leagă aceste părţi în ansamblu. N-am şti nimic despre organizarea specifică a elementelor în spaţiu şi 
în timp; şi totuşi este adevărat că aceeaşi îmbinare de tonuri va da o melodie plăcută într-o anumită 
succesiune şi un haos de sunete într-un amestec întîmplător. La fel cum acelaşi grup de culori va produce un 
talmeş-balmeş lipsit de sens într-un aranjament şi un tot organizat în altul. Mai mult, se înţelege de la sine că 
divizările sînt tot atît de importante în compoziţie ca şi legăturile. Unde nu există părţi separate nu este 
nimic de legat, iar rezultatul constituie un amestec amorf. E util să ne amintim că scara muzicală poate servi 
ca „paletă" a compozitorului tocmai pentru că tonurile ei nu se îmbină toate laolaltă într-o concordanţă 
facilă, ci oferă de asemenea felurite grade de dezacord. Teoria tradiţională a armoniei cromatice tratează 
numai despre realizarea conexiunilor şi evitarea divizărilor, şi de aceea este, în cel mai bun caz, incompletă. 

Elementele scării 

Ce ştim despre sintaxa culorilor, adică despre acele proprietăţi perceptuale care fac posibile 
configuraţiile cromatice organizate? în primul rînd care sînt unităţile elementare ale compoziţiei culorilor şi 
cîte există? Materia primă se prezintă sub forma unor scări continuu alunecătoare. Scara nuanţelor o 
cunoaştem cel mai bine din spectrul solar. Strălucirea şi saturaţia au de asemenea scări, ducînd de la gradul 
minim pînă la gradul maxim al acestor proprietăţi. Numărul cel mai mare al nuanţelor de gri pe care le poate 
distinge observatorul mijlociu pe scară între alb şi negru este, după unele surse, de circa 200. Merită notat că 
numărul nuanţelor ce pot fi distinse într-un spectru de culori pure între cele două extreme, violet şi roşu 
purpuriu, este, se pare, puţin mai mic, de circa 160. 

în muzică numărul tonurilor folosite este considerabil mai mic decît numărul nivelurilor de înălţime pe 
care le poate distinge urechea omenească. De aici, afirmaţia curentă că exprimarea muzicală se realizează 
printr-un număr limitat de elemente standardizate, pe cînd pictorul se plimbă liber prin întregul continuu 
cromatic: aşa cum spune Nelson Goodman, muzica are o notaţie disjunctă, în timp ce pictura este sintactic 
densă. Dintr-un punct de vedere pur mecanic, este adevărat, fireşte, că pictorul poate opera cu gradaţii, 
continue de nuanţe cromatice. Dacă însă, în loc de a-i „baleia" suprafaţa cu un colorimetru, examinăm 
pictura aşa cum o percepem de fapt, vom constata că nu putem găsi o organizare vizuală decît dacă este 
bazată pe un număr limitat de valori perceptuale ce alcătuiesc scheletul structurii în care se inserează 
gradaţiile mai fine. Amestecurile mai subtile apar ca inflexiuni secundare sau variaţii ale acestei scări 
fundamentale, ori formează o gamă de acorduri în care elementele comune rămîn detectabile. Astfel 
culoarea unei feţe de masă se poate modula în zeci de nuanţe fără să-şi piardă albeaţa fundamentală, iar o 
triadă de verde, violet şi galben se poate combina în orice număr de proporţii, rămînînd totuşi vizibilă în 
orice punct al picturii ca tonalitate fundamentală. 



Acelaşi tip de gradaţie apare, desigur, şi în muzică dacă ascultăm execuţia propriu zisă, fără a 
confunda muzica auzită cu notaţia ei. Mai ales în practica cîntăreţilor vocali şi a interpreţilor la instrumente 
cu coarde, în improvizaţiile şi în armonizarea liberă a orchestrelor de jazz, în muzica primitivă şi populară, 
intonaţia deviantă şi glissando-urile sînt foarte frecvente şi la locul lor. 

Dacă studiem materia primă a gradaţiilor cromatice, bunăoară într-un spectru, notăm că, şi atunci cînd 
succesiunea trece lin de la o nuanţă la alta, anumite culori se disting prin puritatea lor. Desemnez prin acest 
termen, puritate, două calităţi care trebuie să rămînă distincte: 1) un portocaliu sau un verde arată pur cînd 
apare singur, adică fără vreun adaos care să ne facă să vedem un portocaliu roşcat sau un verde gălbui; 2) 
un albastru, un galben sau un roşu este pur deoarece el constituie un element ireductibil, adică nu apare ca 
un amestec în sensul în care verdele este o combinaţie de albastru şi galben, iar purpuriul una de roşu şi 
albastru. 

Această puritate perceptuală n-are nimic în comun cu puritatea fizică sau spectrală. în spectru o 
singură lungime de undă poate genera un albastru verzui care arată foarte asemănător unui amestec, iar un 
roşu „curat" se poate obţine suprapunînd un filtru galben şi unul magenta. Pe de altă parte, nici diferenţierea 
nuanţelor pure nu pare să se reflecte în lungimile de undă ce le corespund fizic sau în modul în care aceste 
nuanţe se combină prin cooperarea aditivă a receptorilor retinieni. 

Cele trei culori pure indivizibile, albastru, galben şi roşu, sînt primarele fundamentale. S-a discutat 
mult dacă ar trebui adăugat şi verdele ca o a patra culoare primară, în parte pentru că se neglija diferenţa 
dintre primarele fundamentale şi cele generatoare. De pildă, Hering a elaborat un cerc al culorilor împărţit în 
patru cadrane egale, în care albastrul şi galbenul ocupau poziţii diametral opuse, ca pereche complementară. 
Cu toate că ne previne să nu confundăm „culoarea — calitate senzorială cu materialele cărora culoarea pare 
să le aparţină", el era probabil influenţat de modul în care sînt generate culorile prin combinaţii aditive de 
lumini, cum ar fi activitatea contrastantă a receptorilor retinieni descrisă în cadrul propriei lui teorii 
fiziologice. Poate fi adevărat că o scară continuă de nuanţe are un punct de extrem net în zona verdelui pur, 
pe cînd roşul se poate transforma mai lin, printr-o schimbare continuă a raportului, trecînd prin portocaliu 
spre galben. Dacă, pe de altă parte, plasăm un verde între un albastru şi un galben, el se comportă foarte 
diferit de un roşu aşezat în aceeaşi poziţie. Verdele pare intermediar între celelalte două culori, dar roşul nu. 
Poate că verdele se prezintă ca fiind o culoare elementară în anumite condiţii şi ca un amestec de galben şi 
albastru în altele. 

Artiştii, de la pictorul englez Moses Harris din secolul al XVIII-lea pînă la Tumer şi Delacroix, 
Goethe, Van Gogh şi Albers, au fost de acord că sistemul cromatic al pictorului se întemeiază pe triada roşu, 
albastru şi galben. „E de-a dreptul supărător !" spunea Paul Klee despre cercul culorilor bazat pe patru 
fundamentale. 

Întrucît cele trei primare fundamentale sînt indivizibil pure, ele nu pot fi puse în relaţie reciprocă pe 
baza unui numitor comun. Fiecare din ele le exclude total pe celelalte două. Unicul mod în care putem spune 
că aceste primare fundamentale se atrag se datoreşte rolului lor ca elemente ale unei triade complementare. 
Vom discuta acest lucru în curînd. Dar altfel, ele pot fi corelate numai prin strălucire ori saturaţie, iar nu în 



calitate de nuanţe. 

O punte poate totuşi fi creată între oricare două dintre acest primare fundamentale cu ajutorul 
amestecului. Portocaliul asigură o asemenea punte între galben şi roşu. Toate amestecurile de galben şi roşu 
pot fi ordonate şi comparate după raporturile în care se află cele două componente: verdele face acelaşi lucru 
pentru albastru şi galben, iar purpuriul pentru roşu şi albastru. 

Nuanţele pure nu pot niciodată oferi asemenea tranziţii. Ele constituie poli şi rămîn izolate sau apar la 
începutul ori la sfîrşitul unei secvenţe de valori cromatice; de asemenea, ele pot marca punctul culminant în 
care secvenţa îşi schimbă sensul. Petele roşii din peisajele lui Corot sînt în contrast, dar şi în echilibru, cu 
culorile din jurul lor, nefiind însă legate de acestea în nici un fel. Cezanne marchează adesea punctul maxim 
al unei convexităţi — un măr sau un obraz — printr-o pată de roşu pur. Uneori el pune un albastru pur în 
fundul unei cavităţi — de pildă în colţul unui ochi. Nuanţele neamestecate furnizează, în plus, compoziţiei 

A 

„locuri de repaus", cu note fundamentale, servind drept cadru de referinţă stabil pentru amestecuri. In 
acuarelele tîrzii ale lui Cezanne, în care el evită nuanţele neamestecate, violetul, verdele şi galbenul roşcat 
par să se mişte liber într-un flux constant, fără nici un repaus afară de echilibrul suprem al picturii în 
ansamblu. 

Culorile secundare şi alte amestecuri ale culorilor primare îşi derivă caracterul din aceea că sînt 
percepute ca hibrizi. Ele au o dualitate vibrantă, tinzînd spre cel mai puternic dintre cei doi poli sau 
încercînd, printr-o permanentă interacţiune dinamică, să menţină echilibrul între cele două nuanţe „părinţi", 
într-o compoziţie picturală bazată pe triada secundară oranj-purpuriu-verde, găsim o interacţiune continuă 
între aceste trei elemente. Fiecare culoare are o primară în comun cu fiecare din celelalte două, astfel că 
fiecare dintre ele este atrasă în două direcţii diferite. De exemplu, oranjul este atras către galbenul din verde 
şi către roşul din purpuriu. Datorită acestui element comun, fiecare pereche se suprapune celeilalte, putîndu- 
se afirma că ele „alunecă" una într-alta. în acelaşi timp însă, ambii vecini ai oranjului conţin cea de-a treia 
fundamentală, albastrul, de la care oranjul este exclus, dar către care el tinde pentru împlinire 
complementară (fig. 234). De aici, jocul marcat dinamic al atracţiilor şi respingerilor dintr-o asemenea 
schemă. 

Figura 234 



Dacă primarele pure acţionează ca elemente subordonate într-o compoziţie bazată pe cele trei 
secundare, ele funcţionează ca triada fundamentală a scării muzicale, asigurînd cadrul pentru diversele 
combinaţii şi, de asemenea, sporind tensiunea prin explicitarea fundamentului de la care se abat 
amestecurile. Dacă, dimpotrivă, cele trei primare constituie tema dominantă, se obţine o stabilitate clasicistă, 
în felul celor preferate, bunăoară, de Poussin. în acest caz, secundarele din poziţia subordonată contribuie la 
înviorarea acordului static al temei. 

Sintaxa combinaţiilor 

* 

Mai în detaliu mă voi referi din nou la diferenţa dintre amestecurile care menţin cele două 

fundamentale în echilibru şi acelea în care una din fundamentale predomină. Dacă, pentru simplificare, 
excludem nuanţele suplimentare rezultînd din combinaţii cu alb sau negru — cum ar fi nuanţele de brun — 
obţinem un sistem de nouă amestecuri principale: 

ALBASTRU violet albastru + roşu purpuriu ROŞU 

ROŞU roşu galben oranj galben roşu GALBEN 

GALBEN galben verde verde albastru verde ALBASTRU 

Aceste amestecuri pot servi drept stadii de tranziţie între fundamentale. Comparate cu prima şi a treia 
coloană de amestecuri, amestecurile echilibrate din coloana centrală sînt relativ stabile şi autonome, în ciuda 
corelaţiilor menţionate mai sus. Celelalte şase amestecuri, în care o fundamentală predomină asupra 
celeilalte, au proprietăţile dinamice ale „sensibilei", adică ne apar ca devieri de la fundamentala dominantă şi 
prezintă o tendinţă spre puritatea acestei fundamentale. La fel cum în tonalitatea do, si-ul tinde să devină do, 
tot astfel pe scara roşu-galben un galben roşu tinde spre galben, iar un roşu galben tinde spre roşu. 

Am observat că amestecurile se asociază datorită elementelor lor comune, dar ele pot de asemenea să 
se respingă. Trebuie să avem aici în vedere rolul constituenţilor din fiecare amestec. Comparaţi 
juxtapunerea unui galben roşcat şi a unui albastru roşcat cu cea a unui galben roşcat şi a unui roşu albăstrui. 
Veţi constata că prima pereche se combină lin, pe cînd a doua pare frecvent să dea naştere unei respingeri 
reciproce. Care este deosebirea? Ambele conţin un element comun — roşul. Dar în prima pereche roşul 
ocupă aceeaşi poziţie structurală în amîndouă culorile, o poziţie subordonată. în a doua pereche poziţiile 
structurale diferă: roşul este subordonat în una din culori şi dominant în cealaltă. Se pare că această 
contradicţie structurală duce adesea la conflict, şi, implicit, la respingere reciprocă, pe cînd în prima pereche 
corespondenţa de asemănare structurală permite roşul să stabilească o punte între galben şi albastru. 

Cele două perechi de culori ilustrează două tipuri de amestec. Primul tip poate fi numit „asemănarea 
elementului subordonat", (fig. 235), iar al doilea „contradicţie structurală sub raportul unui element comun" 
(fig. 236). Se observă că în figura 235 fiecare pereche este echidistantă faţă de — adică în raport de simetrie 
cu — polii ce determină culoarea elementelor subordonate. Cele două elemente dominante din fiecare 
pereche sînt de asemenea echidistante faţă de polii respectivi. în figura 236 nu există o asemenea structură 
simplă. Fiecare pereche de amestecuri este amplasată asimetric în raport cu cei trei poli. Culoarea 
participantă la cele două amestecuri din fiecare pereche se află aproape de polul respectiv într-un amestec 
(dominantă) şi departe de el în celălalt (subordonată). 

Figura 235 Figura 236 


Să ducem această speculaţie puţin mai departe. Ce se întîmplă dacă împerechem amestecul după 
„asemănarea elementului dominant" (fig. 236)? De pildă, să plasăm un galben roşu în raportul cu un 
albastru roşu. Şi aici fiecare pereche este situată simetric faţă de un pol, dar acum cele două amestecuri se 
află aproape de acest pol, adică ambele conţin dominanta. Diferenţa faţă de tipul ilustrat în figura 235 constă 
în aceea că pe cînd asemănarea elementului subordonat produce două culori esenţial diferite, înrudite prin 
acelaşi adaos, asemănarea elementului dominant produce două culori esenţial identice distinse prin adaosuri 
diferite. O culoare se împarte între două scări diferite, de exemplu roşul între scara roşu-galben şi scara 
roşu-albastru. Efectul pare supărător, generînd o anumită respingere reciprocă. 



Figura 237 Figura 238 


„Inversarea structurală" (fig. 238) are loc atunci cînd cele două elemente îşi schimbă poziţiile, adică 
atunci cînd culoarea subordonată dintr-un amestec este dominanta din celălalt şi viceversa. De pildă, să 
combinăm un roşu albastru şi un albastru roşu. La prima vedere ne-am putea aştepta ca dubla contradicţie să 
ducă aici la o respingere dublu marcată. Trebuie notat însă că în privinţa contradicţiei structurale sub 
raportul unui element comun (fig. 236), cele două amestecuri se află totdeauna în două scări diferite, pe cînd 
aici ele sînt situate în aceeaşi scară. Mai mult, există un element de simetrie în schimbarea poziţiilor 
structurale. S-ar putea dovedi experimental că se ajunge astfel la o relaţie armonioasă. 

Figura 239 Figura 240 


Ce se întîmplă în cazul alăturării unei fundamentale pure de o „sensibilă" care o conţine? Există două 
posibilităţi. Fundamentala poate apărea ca dominantă în amestec, bunăoară atunci cînd combinăm un 
galben cu un galben albastru (fig. 239), sau fundamentala poate apărea ca subordonată, bunăoară cînd 
combinăm un galben cu un albastru galben (fig. 240). în ambele situaţii cele două culori propuse pentru 
combinare se află în aceeaşi gamă. Mai mult, în primul caz ele sînt esenţial asemănătoare. O nuanţă 
domină perechea. Dar cînd două culori de acest fel sînt coordonate, rezultă o anumită perturbare din faptul 
că una este o fundamentală pură, pe cînd cealaltă conţine un adaus dintr-o altă culoare. Ele sînt asimetrice, 
în a doua pereche există o cauză chiar şi mai puternică de conflict. Fundamentala pură reapare ca 
subordonată în amestec, de unde rezultă o contradicţie structurală adăugată asimetrici. Şi aici sînt necesare 
experimentări sistematice pentru a afla cum reacţionează privitorul. Ar trebui studiate, de asemenea, alte 
combinaţii, cum sînt cele cuprinzînd cele trei amestecuri echilibrate (portocaliu, verde şi purpuriu). 

Efectul de conflict sau de respingere reciprocă nu este „greşit", interzis. Dimpotrivă, el constituie un 
instrument preţios pentru artistul care doreşte să transmită prin culoare un mesaj coerent, putîndu-1 ajuta să 
desprindă planul prim de fundal şi frunzele unui copac de trunchi şi ramuri, sau să-şi împiedice ochiul de a 
parcurge o rută nedorită sub raport compoziţional. Totuşi discordanţa trebuie să convină structurii generale a 
lucrării, aşa cum apare aceasta din acţiunea celorlalţi factori perceptuali şi din conţinut. Dacă întîlnim 
discordanţe acolo unde sînt necesare legături sau dacă juxtapunerile par arbitrare, rezultatul este confuz. 

Complementarele fundamentale 

A 

In majoritatea lucrărilor despre acest subiect, culorile complementare sînt definite prin capacitatea lor 
de a genera un gri sau un alb acromatic. Combinate aditiv sau substractiv, anumite perechi sau grupuri de 
culori produc acest efect pe cale optică, chimică sau fiziologică. Este foarte probabil că mecanismele în 
cauză afectează întrucîtva afinităţile pur perceptuale pe care intenţionez să le discut. în fond, noi 
presupunem că tot ce se observă în cadrul experienţei noastre trebuie să-şi aibă echivalentul undeva în 
sistemul nervos. Mai ales pentru că nimic existent în conştiinţa noastră nu explică efectul curios de 
complinire reciprocă pe care îl încercăm atunci cînd anumite culori sînt aşezate alături, fenomenul are, 
desigur, o origine fiziologică. Aşa cum am mai arătat însă, există diferenţe izbitoare între perechile 
complementare obţinute, de pildă, prin imagini remanente, şi cele stabilite de pictori din experienţa lor 



uzuală. Nu există aşadar o relaţie simplă între complementele generatoare şi cele fundamentale, şi vorbind 
despre acestea din urmă ar fi bine să le ignorăm pe cele dintîi. 

Numai printr-un examen atent putem observa efectul de complinire reciprocă atunci cînd ni se 
prezintă anumite perechi, triade sau grupuri mai mari de nuanţe. Orice număr de asemenea combinaţii 
produce acelaşi efect, dar toate pot fi în cele din urmă reduse la una, şi anume la triada roşu-galben-albastru. 

Aceste trei primare fundamentale acţionează în felul celor trei picioare ale unui scăunel. Toate trei sînt 
necesare pentru a asigura sprijin şi echilibru deplin. Dacă sînt numai două, ele o reclamă pe a treia. 
Tensiunea creată prin incompletitudinea triadei dispare imediat ce se împlineşte lipsa. Acest lucru ne 
încurajează de pe acum să generalizăm şi să tragem concluzia că orice culoare ne dă o anumită impresie de 
incompletitudine. Se poate afirma că această incompletitudine tulbură echilibrul cîmpului vizual de îndată 
ce o culoare apare în el singură. Unicitatea culorii, caracterul ei rece sau cald, vag sau pronunţat, ne 
afectează într-un mod unilateral şi indică, prin simpla prezenţă, că există şi o complinire, un pendant, care 
poate restabili echilibrul în cîmpul nostru vizual. 

Dintre toate combinaţiile de culori care generează completitudinea, cele trei fundamentale formează 
un grup aparte. Ele constituie singurul set de complementare în care fiecare constituent este o nuanţă pură 
şi, ca atare, le exclude pe celelalte două. Nu există galben în albastrul pur, albastru în roşul pur şi aşa mai 
departe. Totodată, cele trei culori se reclamă reciproc. Această combinaţie structurală specifică de excludere 
şi atracţie reciprocă stă la baza întregii organizări a culorilor, amintindu-ne de modul în care structura 
specifică a scării diatonice stă la baza muzicii apusene tradiţionale. 



Figura 241 

Vedem cum această structură cromatică se dezvoltă pornind de la bază atunci cînd constatăm că la 
următorul nivel de organizare ea grupează fiecare pereche de primare în opoziţie cu a treia (fig. 241). Apare 
astfel un sistem simetric compus din trei perechi de complementare întrepătrunse. Fiecare pereche constă 
dintr-o nuanţă pură şi un amestec echilibrat al celorlalte două: albastru şi portocaliu, galben şi violet, roşu şi 
verde. Se ajunge astfel la o ierarhie cu două trepte, constînd din cele trei nuanţe pure primare şi cele trei 
amestecuri echilibrate secundare. Goethe descrie raporturile reciproce ale acestor şase nuanţe în Teoria culo¬ 
rilor: „Culorile individuale ne afectează, ca să spun aşa, psihologic, inspirîndu-ne anumite sentimente. 


Năzuind cu însufleţire sau tînjind molcom, ne simţim înălţaţi spre nobleţe sau coborîţi spre banalitate. 
Totuşi, nevoia de întregime inerentă organelor noastre de simţ ne poartă dincolo de această oprelişte. Ea se 
eliberează, dînd naştere contrariilor acelor elemente ce îi sînt impuse şi realizînd astfel o deplinătate 
mulţumitoare". 

Figura 242 

V 

EUGENE DELACROIX, dintr-un caiet de schite folosit în călătoria sa prin Maroc, 1832. 

Acesta este sistemul de trei perechi complementare esenţiale folosit de pictori şi, poate, înfăţişat în 
forma lui cea mai clară prin schema triunghiulară desenată de Delacroix (fig. 242). Oricare ar fi baza lui 
fiziologică nervoasă, sistemul este preferat de artişti pentru simplitatea logicii lui vizuale. Descartes observa 
că un orb din naştere nu poate ajunge, prin nici un fel de raţionament, la perceperea mintală a culorilor; 
„dacă însă cineva a văzut cîndva culorile fundamentale (primare — n. red.), fără a le cunoaşte în schimb pe 
cele intermediare şi pe cele mixte, se poate întîmpla să-şi reprezinte prin deducţie imaginile celor pe care nu 
le-a văzut, graţie asemănării cu celelalte."* 

Auzindu-i pe artişti cum descriu modul lor de folosire a complementarelor, remarcăm existenţa a două 
utilizări în aparenţă contradictorii. Pe de o parte, perechile complementare redau unitatea calmă a 
contrariilor. Astfel Van Gogh concepea exprimarea atmosferei celor patru anotimpuri prin intermediul a 
patru perechi, roşul şi verdele (florile de măr şi cerealele verzi al primăverii), albastrul şi oranjul (cerul de 
vară şi bronzul auriu al grînelor coapte), galbenul şi violetul (frunzele toamnei), negrul şi albul iernii. El 
scria, de asemenea, în 1888 că sentimentul unei perechi de îndrăgostiţi poate fi descris prin „unirea strînsă a 
două culori complementare, amestecul lor, împlinirea lor reciprocă şi tainica vibraţie a tonurilor lor 
înrudite". 


* R. DESCARTES, Reguli utile şi clare pentru îndrumarea minţii în cercetarea adevărului, trad. C. Vilt, Ed. Ştiinţifică, 1964 




Van Gogh - Parcul din Asnieres primavara (1887) 



Van Gogh - Seară de vară - cîmp de grâu şi soare apunând (1888) 


















































Van Gogh - Recolta (1888) 



Van Gogh - 











































Van Gogh — Cafeneaua de noapte 


Dar acelaşi Van Gogh ne spune că în Cafeneaua de noapte a încercat să exprime patima violentă a 
oamenilor cu ajutorul roşului şi verdelui. El era probabil influenţat de Delacroix, care folosea frecvent 
contrastul roşu-verde ca simbol al violenţei şi teroarei. Iată cum descrie Van Gogh tabloul lui Delacroix: 
„Hristos, cu nimbul său de galben pal, ca lămîia, luminos într-un cadru de violet dramatic, albastru mohorît 
şi roşu sîngeriu, format de grupul discipolilor înfricoşaţi, pe înspăimîntătoarea mare de smarald, care creşte, 
creşte mereu pînă la ramă". 

Contradicţia dintre două utilizări atît de diferite ale aceluiaşi procedeu ne va intriga mai puţin dacă ne 
amintim că împlinirea atinsă prin complementaritate implică nu numai un maximum de contrast, ci şi o 
neutralizare reciprocă. Contrastul se vădeşte cel mai mult atunci cînd mari pete de culoare se înfruntă între 
ele. Dacă aceleaşi culori se combină în numeroase doze mici, ca, de pildă, în tuşele poantiliştilor, sau dacă 
sînt privite de la distanţă, ele dau prin adiţie un gri argintiu. 

Diversitatea de forţe vitale, desfăşurate pe numeroase trepte domoale, produce bogăţie mai curînd decît 

/V 

contrast. In loc să se împartă în mari tabere opuse, culorile îşi etalează întreaga gamă în fiecare porţiune a 
picturii. Cenuşiul global ce rezultă este plin de viaţă, dar senin. Kurt Badt scrie: „în operele tîrzii ale marilor 
maeştri, fiecare detaliu de sentiment se stinge într-o unitate a tuturor contrariilor. Asemenea picturi n-au nici 
graţie, nici măreţie, nici splendoare. Ele posedă totul, depăşind orice neajunsuri. în aceste opere tîrzii 




















amănuntele se dizolvă, melodiile se împrăştie şi chiar realizările vîrstei mijlocii, anume claritatea, bogăţia, 
frumuseţea culorii, dispar. Rămîne doar o ultimă simplitate a efectului şi contraefectului, a spiritualului şi 
materialului, a suprafeţei şi spaţiului, a culorii şi liniei. Nimic nu mai este distinct, nimic nu mai predomină". 



Eugene Delacroix - Hristos pe lacul Ghenizaret (1853) 

Relaţia antagonică a perechilor complementare este reuşit exprimată în poezia O viziune (A Vision) de 
Denise Levertov, în care doi îngeri, unul cu aripi roşii, celălalt cu aripi verzi, „stau pe marginea 
conflictului", deoarece simt primejdia dezvăluirii reciproce a incompletitudinii lor. Conflictul se rezolvă 
atunci cînd, fiecare din ei, fixînd 
aripile angelice ale celuilalt, 

inteligenţa proprie marilor îngeri pătrunsă în aripile lor 
inteligenţa numită dragoste intelectuală , care 
sesizînd perfecţiunea stacojiului 
ţîşni, puternică, dintre nuanţele de albastru şi verde, 
şi prin puful chihlimbariu aprinse strălucirea de safir, 
astfel încît fiecare înger era irizat de ciudatele culori 



nou-văzute pe care le privea, iar pauza adusă de descoperirea lor 

şi glasul ce suna din acel tăcut schimb de perfecţiune 

nu se mai diviza în contrarii, 

şi ei rămîneau liberi în abisul celest, 

rămîneau îngeri, dar îngeri visători, 

fiecare pătruns de tainele celuilalt. 

Întrucît ochiul caută şi asociază spontan culorile complementare, acestea sînt frecvent folosite pentru a 
stabili conexiuni înăuntrul unei picturi între zone ce se află la o anumită distanţă una de alta. Totuşi, o 
pereche sau triadă complementară puternică tinde să fie atît de autonomă şi suficientă sie însăşi, încît nu 
numai că unifică pictura, dar pune şi o problemă de ordin compoziţional. Ca şi formele perfect circulare, 
care nu se încadrează uşor în context şi capătă adesea o poziţie centrală sau clar izolată, configuraţia 
complementară se subordonează doar cu greu unei scheme cromatice mai ample. Ea se comportă cel mai 
bine ca o subentitate relativ independentă, sau ca nucleu sau temă centrală în jurul căreia se dispun alte 
valori cromatice. 

în sfîrşit, deplinătatea ce poate fi obţinută cu ajutorul perechilor complementare a permis coloriştilor să 
facă mai evident volumul tridimensional al obiectelor — să zicem fructe sau corpuri omeneşti. După cum 
am mai arătat concurenţa stingheritoare dintre culorile locale ale obiectelor, pe de o parte, şi luminile şi 
umbrele introduse prin clarobscur, pe de alta, a fost rezolvată în pictura apuseană cu ajutorul umbrelor 
colorate. în opera lui Rubens sau Delacroix, această tehnică nu numai că asigură crearea unui mijloc unitar 
de reprezentare, care redă culoarea locală şi valorile de strălucire ale luminii prin acelaşi procedeu; ea de 
asemenea modelează rotunjimea obiectelor picturale într-un mod foarte atractiv. Umbrirea monocromatică 
este, neîndoios, eficace în exprimarea volumelor prin gradaţii de gri. Dar scara griurilor nu poate marca polii 
antagonici ai lumii şi întunericului prin două culori puternic contrastante, aşa cum face coloristul cînd pune 
un roz din porţiunea luminată a unei coapse sau a unui măr în contrast cu un verde din umbră, sau cînd 
lumina galbenă se armonizează cu întunericul violet. Mai mult, deplinătatea perechii complementare de 
culori confirmă limitele obiectului, pe cînd scara griurilor este, ca să spunem aşa, nelimitată: ar putea exista 
un alb mai lucios sau o umbră mai întunecată decît cele folosite pentru gradaţie în cadrul obiectului, şi de 
aceea modelul prin umbrire dă mai puţină fermitate volumului. 

Deşi este nevoie de culori complementare pentru producerea contrastului maxim, mai sînt şi alte 
confruntări, de pildă între albastru şi galben, care implică nuanţe ce se exclud reciproc. Nu există galben în 
albastrul pur şi nici albastrul în galbenul pur; în consecinţă, cele două culori îşi exprimă deosebirea net, 
chiar cu duritate. Totuşi, asemenea opoziţii nu conţin polarităţi reale, căci ele se produc într-un sector 
limitat al sistemului cromatic. Ambele culori au, parţial, aceeaşi expresie: o răceală metalică, poate, la 
albastru şi galben, o căldură dulceagă la roşu şi albastru. Am notat mai sus că există ceva unilateral în orice 
culoare individuală. O atmosferă similară de unilateralitate găsim în picturile bazate pe o paletă ce exlude 
una din primare. Lucrările tîrzii ale lui Rembrandt, lipsite de albastru, ne înfăţişează experienţa umană prin 
prisma unui temperament aparte. 



Interacţiunea culorilor 

y 

M-am referit mai sus la stînjenitoarea instabilitate a culorilor. Ele ne oferă cea mai categorică 
demonstraţie a faptului că aceeaşi parte în doi întregi diferiţi nu constituie acelaşi lucru. Aceeaşi culoare în 
două contexte diferite nu mai este aceeaşi culoare. John Ruskin îl prevenea pe artist: „Orice nuanţă, oriunde 
s-ar găsi în lucrare, este modificată de orice tuşă pe care o adaugi altundeva; astfel că ceea ce era cald acum 
o clipă devine rece dacă pui o culoare mai caldă într-un alt loc şi ceea ce era armonios atunci cînd l-ai lăsat 
devine discordant pe măsură ce îi alături alte culori". Din cauza acestei extreme instabilităţi şi dependenţe 
reciproce, nu ne surprinde faptul că experimentele psihologice în care subiecţilor li se prezintă serii 
întîmplătoare de culori sau perechi de culori izolate duc la rezultate haotice. Este semnificativ totuşi că 
Johannes von Allesch, ale cărui cercetări au relevat în modul cel mai clar această ambiguitate, notează că 
pregnanţa sau variabilitatea oricărei culori se reduce atunci cînd ea apare într-un context. Trebuie să 
subliniem aici încă o dată că ordinea unei compoziţii picturale stabilizează caracterul fiecărei culori, făcînd- 
o atît de neambiguă cît este necesar pentru ca mesajul artistic să rămînă valid. 

Aceasta înseamnă că identitatea unei culori nu rezidă în culoarea însăşi, ci se stabileşte relaţional. Ne 
dăm seama de această transfigurare reciprocă, prin care fiecare culoare ajunge să depindă de sprijinul tuturor 
celorlalte, la fel cum pietrele dintr-o boltă se susţin una pe alta. Dar pe cînd pietrele îşi contrabalansează 
fizic greutatea, ţesătura de culori în interacţiune este creată exclusiv de ochi, iar această subiectivitate — 
total diferită de obiectivitatea masivă a formelor — le dă culorilor o calitate fantomatică. Kandinsky scria în 
Amintirile sale: „Am văzut că nu este nimic magic în privinţa suprafeţelor mari ca atare şi că o asemenea 
suprafaţă îşi dezvăluie imediat provenienţa din paletă; dar printr-o altă suprafaţă, opusă ei, prima suprafaţă 
dobîndeşte într-adevăr un caracter magic, astfel încît obîrşia ei în paletă pare de necrezut la prima impresie". 

Cel mai remarcabil dintre fenomenele de interacţiune este, fireşte, contrastul culorilor. Principiul şi-a 
căpătat formularea clasică prin pana lui Michel Eugfene Chevreul, chimist francez şi director al atelierelor 
de tapiserie Gobelin. El descrie astfel contrastul simultan: „Dacă privim concomitent două suprafeţe de 
luminozitate diferită, dar de acelaşi ton, sau de aceeaşi luminozitate, dar de ton diferit în juxtapunere, adică 
mărginindu-se reciproc, ochiul va observa (dacă suprafeţele nu sînt prea mari) modificări ce interesează în 
primul caz intensitatea culorii, iar în al doilea compoziţia optică a celor două culori juxtapuse". 

Cum efectul contrastului cromatic acţionează în sensul complementarităţii fiziologice, el contribuie la 
intensificarea complementarităţii acolo unde ea există, bunăoară în raportul dintre albastru şi galben, sau la 
modificarea culorilor în sensul acestei complementarităţi dacă culorile sînt relativ aproape de ea. Von 
Allesch a făcut experimente cu un galben verzui şi cu un roşu verzui ale căror adaosuri erau atît de slabe 
încît, examinate separat, ambele culori păreau galbenuri pure. Alăturate însă, ele tindeau să-şi sublinieze 
deosebirea, prezentîndu-se clar cu o tentă verzuie şi, respectiv, roşcată şi generînd probabil tipul de conflict 
deja discutat ca efect al „asemănării elementului dominant". Dar dacă între cele două culori era plasat un al 
treilea galben, de nuanţă intermediară, contrastul scădea şi întregul aranjament prezenta un galben mai 
unitar. Asemenea efecte de asimilare se observă şi dacă, bunăoară, o pată de roşu intens dintr-un tablou 
evidenţiază subtil componentele roşii ale culorilor din jur. 



Contrastul cromatic s-a bucurat de multă atenţie. El este splendid demonstrat în cartea lui Josef Albers 
Interacţiunea culorilor (Interaction of Color). Efectul contrar, asimilarea, este însă relativ neglijat, deşi 
antagonismul celor două mecanisme perceptuale impune ca ele să fie examinate împreună. Întrucît 
configuraţiile perceptuale tind spre cea mai netă organizare disponibilă, o configuraţie de culori va tinde fie 
spre contrast, fie spre asimilare, în funcţie de care din aceste efecte este mai apropiat de stimulii respectivi. 
Putem de asemenea aplica aici noţiunile de nivelare şi diferenţiere, care ne-au ajutat în descrierea 
modificărilor formale. 

Asimilarea se înrudeşte strîns cu combinarea aditivă a culorilor. Dacă nuanţele învecinate sînt destul de 
asemănătoare sau dacă zonele acoperite cu aceste nuanţe sînt destul de mici, culorile se vor apropia între ele 
în cadrul unui efect opus accentuării contrastului. 

Jameson şi Hurvich au avansat o ipoteză fiziologică pentru a explica măcar unele aspecte ale 
fenomenului. Ei ne reamintesc că receptorii microscopici din retină nu acţionează independent, ci ca 
elemente constitutive ale unor cîmpuri receptoare, fieeare dintre acestea integrînd acţiunea unui mare număr 
de receptori şi comunicînd cu o singură celulă ganglionară. în fiecare cîmp, receptorii reacţionează 
antagonic: în zona centrală reacţia lor la intensitatea şi culoarea luminii este pozitivă, iar în receptorii din jur 
este negativă. Dacă aceste cîmpuri receptoare sînt relativ mici, ele diferenţiază net configuraţii de stimuli 
destul de mari, subliniind contrastul dintre ele. 

Cînd aceste configuraţii sînt mici, de pildă cînd constituie un raster cu granulaţie fină, aşa cum parvin 
ochiului dintr-o pictură pointillistă, rezoluţia nu se realizează, iar rezultatul este un amestec aditiv. Cînd 
unităţile sînt puţin mai mari însă, asimilarea (numită uneori „efectul de dispersie Bezold") se poate produce, 
deoarece cîmpurile receptoare variază ca mărime, unele ajungînd pînă la de şase ori dimensiunile altora. în 
consecinţă, cîmpurile mai înguste vor fi destul de selective pentru a distinge între zone de culori diferite, pe 
cînd cele mai late vor cuprinde mai multe zone, reducînd astfel diferenţele de culoare şi strălucire dintre ele 
prin interacţiune aditivă. 

Relaţiile dintre nuanţe nu pot fi descrise adecvat fără a ţine seama de saturaţie şi de strălucire. S-a 
dovedit experimental că claritatea culorii depinde mai mult de strălucirea ei decît de nuanţă. Susanne 
Liebmann a constatat că atunci cînd, de exemplu, plasăm o figură roşie pe un fond verde de strălucire 
absolut egală, limitele devin fluide, labile, coloidale. Distincţia figură-fond se pierde, obiectele par 
imateriale, iar deosebirile de distanţă sînt greu de sesizat; forma tinde să se dizolve, vîrfurile stelelor dispar, 
triunghiurile se rotunjesc, şirurile de puncte fuzionează. De aceea nu este surprinzător că pictorii obişnuiesc 
să accentueze diferitele nuanţe prin grade diferite de strălucire. Iar atunci cînd susţin distincţia dintre zone 
învecinate numai prin nuanţă, ei recurg mai ales la ceea ce am numit conflict sau respingere reciprocă. De 
pildă, putem întîlni un fundal verde-albastru lîngă un veşmînt albastru-roşcat de saturaţie şi strălucire 
aproximativ egală. Aceasta pare să confirme teza că distincţia cea mai netă între nuanţe se realizează prin 
conflict. 



Matisse şi El Greco 

O analiză sumară a coloritului în două picturi diferite ne poate ajuta să ilustrăm cîteva dintre principiile 
noastre sintactice. Un exemplu îl constituie pictura lui Matisse Luxul (fig. 243), care înfăţişează trei femei 
într-un peisaj. Două dintre personaje se află în primul plan, iar al treilea mai spre fundal. O uşoară 
suprapunere leagă figurile frontale, definind totodată relaţia lor în spaţiu. A treia figură este mai mică; 
pentru a atenua însă diferenţa de adîncime, pictorul a evitat suprapunerea în cazul ei. Coloritul identic tinde 
şi el să plaseze cele trei femei în acelaşi plan. Ambianţa se împarte în trei zone principale: prim-planul oranj 
cu draperia albă, apa verde din centru şi fundalul cu cerul său violaceu, norul alb şi doi munţi, unul roşu 
albăstrui, celălalt oranj. Există aşadar un fel de simetrie cromatică între partea de sus şi cea de jos a picturii. 
Yeşmîntul alb din primul plan corespunde norului alb din fundal; oranjul apare în ambele zone, la fel ca şi 
galbenul corpurilor nude. Centrul aproximativ al acestei simetrii este marcat prin buchetul de flori. Nu 
putem evita sentimentul că femeia cea mică îşi consumă în întregime surprinzătoarea ei energie şi 
ceoncentraţie ţinînd în mîini pivotul-picturii. Buchetul este mic, dar atrage atenţia, deoarece forma lui are 
simplitatea unui cerc, conturat cu un albastru închis pur, fără seamăn în întregul tablou. El corespunde 
ombilicului figurii înalte, arătînd astfel clar că centrul acestei figuri contribuie la stabilirea axei de simetrie a 
întregii compoziţii. 



Matisse Luxul II (1907 sau 1908) 











Figura 243 

Simetria serveşte la a contrabalansa adîncimea peisajului, creată prin suprapuneri de forme. Cele două 
zone albe de la extremităţile ariei picturale tind să se afle în acelaşi plan şi astfel să comprime spaţiul 
tridimensional. Acelaşi lucru îl fac şi suprafeţele portocalii. Cele trei figuri în galben se suprapun peste 
întregul peisaj, aflîndu-se în faţa lui. Ele sînt însă readuse în contextul spaţial prin repartizarea valorilor de 
strălucire. Cele două zone albe, consituind părţile de strălucire maximă ale tabloului se afirmă cel mai 
puternic, împingînd personajele, redate într-o culoare mai închisă, spre interiorul scării distanţelor, undeva 
între tonurile cele mai vii şi cele mai închise. 



Cu excepţia suprafeţelor albe şi a micilor pete de negru şi albastru, tabloul nu conţine culori primare 
pure. Galbenul, impus de cele trei figuri drept culoare dominantă a compoziţiei, este de asemenea inclus în 
oranj şi verde, lipsind însă, probabil, din culoarea cerului şi a muntelui. Astfel în colţul din stînga sus 
elementul cromatic comun se limitează la roşu, care însă este slab în culoarea cerului şi foarte vag în cea a 
figurii. în fond, culorile acestei zone sînt distincte pînă în punctul de a se exclude reciproc. 

Aşa cum galbenul este exclus din colţul de sus al peisajului din fundal, tot astfel albastrul, foarte clar 
exprimat în reducerea cerului şi conţinut în muntele roşu-albăstrui şi în apa verde, lipseşte din porţiunea 
inferioară a tabloului. Cele două culori se întîlnesc, într-un raport echilibrat, în verdele central. Singura 
ciocnire de nuanţe pare a se produce între roşul galben al muntelui şi roşul albastru de lîngă el („asemănarea 
elementului dominant"). Este oare acest conflict justificat prin rolul lui în ansamblul compoziţiei, sau a 
rămas o problemă nerezolvată? 

Unicul caz de diferenţă cvasi-exclusivă îl avem, aşa cum am arătat mai sus, între culoarea cerului şi 
galbenul feţei şi umerilor. Aici apare şi cel mai mare interval de adîncime. Figurile sînt foarte intim legate de 
peisaj la baza tabloului, unde galbenul şi, într-o mică măsură, roşul sînt comune. Părul femeii îngenuncheate 
chiar intensifică oranjul. în planul de mijloc diferenţele sînt mai pronunţate. Trupurile şi apa conţin galbenul 
ca o fundamentală comună, dar adaosul de roşu din piele şi albastrul inclus în verde accentuează excluderea 
reciprocă. Părul negru al figurii celei mici şi culorile buchetului sporesc impresia de detaşare. Crescendo-ul 
separării culminează în colţul din stînga sus. Saltul spaţial dintre cap şi umeri, pe de o parte, şi cer pe de alta 
este compensat însă printr-o anumită complementaritate între galbenul roşcat al pielii omeneşti şi violaceul 
cerului. Culorile produc o pronunţată scindare şi, totodată, creează o legătură prin modul armonios în care se 
completează reciproc. 

Al doilea exemplu îl avem în tabloul lui El Greco Fecioara cu Sfi Ines şi Sf. Tecla. Scheletul 
fundamental al compoziţiei este simetric. Fecioara, flancată de doi îngeri, ocupă centrul jumătăţii de sus a 
picturii; cele două sfinte stau în faţă în jumătatea de jos. Simetria elementară a formelor este înviorată însă 
de diferite abateri, dintre care următoarele prezintă interes aici. Atitudinea Fecioarei şi a pruncului creează o 
axă înclinată. înclinarea dinspre dreapta sus spre stînga jos leagă figura din nori mai direct de sfînta situată în 
stînga. Această legătură este subliniată şi de apropierea mai mare dintre veşmîntul Fecioarei şi capul femeii 
din stînga, care priveşte în sus şi face un gest lateral cu mîna. în contrast, femeia din dreapta este mai departe 
de figura centrală; ea se uită în jos, cufundată parcă într-o meditaţie, iar mîna o ţine spre piept. 

Schema cromatică a tabloului susţine motivul compoziţional. Forma ovală autonomă a Fecioarei este 
subîmpărţită în patru zone principale, care creează un fel de simetrie centrală în jurul pruncului Iisus. Cele 
două pulpane ale veşmîntului albastru se opun una alteia, ca şi cele ale rochiei roşii. Albastrul şi roşul sînt 
clar diferenţiate între ele, dar şi legate oarecum prin ceea ce am numit inversare structurală, căci roşul este 
întrucîtva albăstrui, iar albastrul întrucîtva roşcat. Coloritul Fecioarei se menţine în gamele roşului şi 
albastrului, reclamînd aşadar o complinire. Galbenul lipsă este furnizat de părul pruncului Iisus. Pruncul are 
rolul unei chei de boltă, nu numai din cauza poziţiei sale centrale, dar şi pentru că aduce culoarea necesară 
spre a forma triada primarelor. 






El Greco Fecioara cu Sf Ines şi Sf. Tecla(1597-1599) 












Părul galben al celor patru îngeraşi de la picioarele Fecioarei se corelează prin asemănare cu haina şi 
părul galben al sfintei din stînga, cu ramura de palmier şi cu blana leului. Albastrul din veşmîntul Fecioarei 
este susţinut de mîneca albastră. Albastrul şi roşul din coloritul figurii superioare dau prin combinare 
purpuriu;-albastrul şi galbenul figurii din stînga sînt componentele unui verde; iar purpuriul şi verdele sînt 
aproape complementare. De aici, conexiunea facilă dintre figura Fecioarei şi cea a sfintei din stînga. 
Comparaţi aceasta cu conflictul dintre haina portocalie a femeii din dreapta şi rezultanta purpurie percepută 
în coloritul Fecioarei. Roşul, dominant în ambele zone, se scindează în gamele antagoniste de roşu-albastru 
şi roşu-galben, iar bariera creată de acest conflict împiedică ochiul să depăşească uşor intervalul dintre cele 
două figuri. 

în tabloul original, umbrele veşmîntului galben din stînga conţin o tentă aurie, suficientă pentru a evita 
un conflict real dintre acesta şi roşul portocaliu al celui din dreapta. Ochiul poate asocia cele două culori prin 
inversare structurală, după cum contactul celor două mîini, paralelismul celorlalte, simetria grupului format 
din cele două femei şi tema „convieţuirii frăţeşti" reprezentată de leu şi de miel contribuie toate la întărirea 
conexiunii orizontale. 

Rezumînd, constatăm că în jumătatea inferioară a picturii lui El Greco, forma şi culoarea se îmbină, 
reprezentînd două aspecte unificate ale atitudinii pioase, iluminare şi contemplaţie, acceptare şi reflecţie, 
harul divin şi liberul arbitru. Simetria de ansamblu a lucrării permite contrastului dintre cele două atitudini 
umane să se încadreze în armonia superioară a divinităţii şi omului, a stăpînirii în ceruri şi supunerii pe 
pămînt. 

Reacţii la culoare 

Nimeni nu neagă că culorile au o mare forţă de expresie, dar nimeni nu ştie cum ia naştere această 
forţă de expresie. Desigur, mulţi consideră că expresia se bazează pe asociaţie. Se afirmă că roşul este 
aţîţător deoarece ne aminteşte de foc, sînge şi revoluţie. Verdele evocă amintiri odihnitoare despre natură, 
iar albastrul este răcoros ca apa. Teoria asociaţiei nu este însă mai edificatoare în acest domeniu decît în 
altele. Efectul culorilor este mult prea direct şi spontan pentru a constitui doar rodul unei interpretări legate 
de percept prin învăţare. 

Pe de altă parte, n-avem nici măcar o singură ipoteză la îndemînă privind tipul de proces fiziologic 
care ar putea explica efectul culorii. Strălucirea intensă, gradul mare de saturaţie şi nuanţele cu lungimi de 
undă mari sînt stimulante. Un roşu pur, viu, este mai activ decît un albastru tern, bătînd în cenuşiu. Dar nu 
ştim cum acţionează energia luminoasă intensă asupra sistemului nervos sau ce însemnătate are lungimea 
de undă. Unele experimente au demonstrat o reacţie corporală la culoare. Fere a constatat că forţa 
musculară şi circulaţia sîngelui sînt intensificate de lumina colorată în următoarea ordine de mărime a 
efectului: albastră (cel mai mic), verde, galben, portocaliu şi roşu. Aceasta concordă cu observaţiile 
psihologice asupra efectelor acestor culori, dar nu putem şti dacă avem de-a face aici cu o consecinţă 
secundară a experienţei perceptuale sau cu o influenţă nervoasă mai directă a energiei luminoase asupra 
comportamentului motor şi circulaţiei sanguine. 

Acelaşi lucru este valabil şi pentru observaţiile lui Kurt Goldstein, care a constatat, din practica sa de 



neurolog, că o pacientă cu tulburări funcţionale la cerebel, de exemplu, îşi pierdea echilibrul, ameţea şi era 
în pericol de a cădea atunci cînd purta o rochie roşie — simptome ce dispăreau dacă îmbracă o rochie 
verde. Goldstein a cercetat fenomenul printr-o serie de experimente ce ar merita să fie continuate. El cerea 
pacienţilor cu afecţiuni similare să privească o foaie de hîrtie colorată, ţinînd în acelaşi timp braţele întinse 
înainte. Braţele erau ascunse vederii de un panou orizontal. Cînd pacientul privea o hîrtie galbenă, braţele 
sale, dirijate de centrul afectat din creier, deviau cu circa 55 cm de la linia mediană. Devierea era de 50 cm 
pentru roşu, 45 cm pentru alb, 42 cm pentru albastru şi 40 cm pentru verde. Dacă pacientul închidea ochii, 
devierea creştea la 70 cm. Goldstein a tras concluzia că acele culori care corespund unor lungimi de undă 
mari se asociază cu un efect de dilatare, pe cînd lungimile de undă mici provoacă o contracţie. „întregul 
organism . . . este împins, prin acţiunea anumitor culori, spre lumea exterioară, sau retras dinspre ea şi 
concentrat către centrul său". 


Această reacţie fizică este coroborată de remarcile lui Kandinsky despre aspectul culorilor. El afirmă 
că un cerc galben ne dezvăluie „o mişcare de extindere spre exterior, dinspre centru, care aproape vizibil 
tinde către spectator", iar un cerc albastru „dă naştere mişcări concentrice (amintind de un melc ce se 
ascunde în cochilia lui) şi se depărtează de spectator". 

Cald şi rece 

S-au făcut foarte puţine încercări de a grupa culorile după calităţile lor expresive generale. Distincţia 
dintre culori calde şi culori reci este destul de răspîndită. Aceşti termeni sînt întrebuinţaţi de artişti, iar 
referiri la ei se pot întîlni în lucrările de teorie a culorii. Dar observaţii vagi bazate pe impresii subiective nu 
ne lămuresc prea mult. Constatările experimentale ale lui Von Allesch în această privinţă par să fi dus la 
rezultate neconcludente, judecind după referirile lui sumare la acest subiect. în asemenea condiţii să ni se 
permită a avansa o teorie proprie. Ea n-a fost verificată, dar, cel puţin, ne oferă o ipoteză de lucru. 

Primarele fundamentale pure nu prea pot fi considerate nici calde, nici reci. Este un roşu pur categoric 
mai cald deeît un albastru pur de saturaţie egală? Este un galben pur rece ori cald? Calitatea aceasta pare 
însă mai semnificativă dacă o aplicăm unui amestec de culori. Un galben sau roşu albăstrui tinde să ne apară 
rece, la fel ca un roşu sau albastru gălbui. Dimpotrivă, un galben sau albastru roşcat pare cald. Părerea mea 
este că nu culoarea de bază, ci cea spre care ea se abate determină efectul perceput. S-ar putea ajunge astfel 
la rezultatul neaşteptat că un albastru roşcat pare cald, pe cînd un roşu albăstrui este rece. Johannes Itten a 
indicat perechea complementară portocaliu roşu şi verde albastru ca reprezentînd polii de „temperatură". 
Aceasta vine în sprijinul observaţiei noastre că un adaos de roşu „încălzeşte" culoarea, pe cînd o tentă de 
albastru o „răceşte". Amestecurile de două culori bine echilibrate n-ar trebui să prezinte clar aceste efecte, 
deşi o îmbinare de galben şi albastru ar putea fi relativ aproape de „rece". Combinaţii echilibrate de roşu şi 
albastru sau roşu şi galben ar putea tinde să fie neutre ori ambigue. 

Fireşte, instabilitatea culorilor influenţează „temperatura" lor. Pe măsură ce o culoare îşi schimbă 
nuanţa sub efectul culorilor învecinate, se poate modifica şi „temperatura" ei. Strălucirea şi saturaţia pot de 

asemenea influenţa fenomenul. In cercul de culori al lui Albers domeniile „cald" şi „rece" coincid aproxi¬ 
mativ cu cele de închis şi deschis, iar Itten asociază recele cu umbrit şi caldul cu însorit. 



Dacă ipoteza mea este viabilă, ea se poate aplica, într-un mod mai general, calităţilor expresive ale 
culorilor. Eventual nu atît nuanţa dominantă, ci „defectele" ei sînt cele care dau caracterul unei culori. Am 
notat că primarelor fundamentale pure le lipsesc calităţile dinamice ale amestecurilor; ele pot fi, de 
asemenea, mai neutre ca expresie, pe cînd o culoare ce generează un efect de tensiune dinamică prin 
devierea spre o altă culoare se poate dovedi mai expresivă. Calitatea de roşu, de galben, de albastru, 
îndepărtînd o altă culoare de caracterul ei fundamental, poate genera acea tensiune fără de care nu există 
expresie. Şi acestea sînt ipoteze ce ar merita să fie verificate experimental. 

în fine, să ne gîndim puţin la obiceiul de a folosi senzaţii de temperatură în descrierea culorilor. Care 
este numitorul comun? Percepînd roşul închis al unui trandafir, cu greu am putea spune că el ne sugerează o 
baie fierbinte sau arşiţa verii. Mai curînd, culoarea determină o reacţie provocată şi de stimulul termic, iar 
cuvintele „cald" şi „rece" sînt folosite în descrierea culorilor doar pentru că proprietatea expresivă în 
chestiune este cea mai puternică şi cea mai vitală sub raport biologic în domeniul temperaturii. 

Descriem aici o calitate emanînd de la un obiect, ca şi reacţia noastră la această calitate. Experienţa nu 
trebuie neapărat să fie de ordin perceptual. Putem vorbi la fel de bine despre un temperament rece, o primire 
caldă, o discuţie aprinsă. O persoană „rece" exercită asupra noastră un efect de respingere. Avem dorinţa să 
ne protejăm contra unei forţe neprielnice — închidem uşile şi ne adăpostim după ele. Nu ne simţim la 
îndemînă, sîntem inhibaţi în manifestarea gîndurilor şi impulsurilor noastre. O persoană „caldă" ne face să 
ne „deschidem". Sîntem atraşi, dispuşi să prezentăm fără şovăială tot ce avem de oferit. Reacţiile noastre la 
răceala sau căldura fizică sînt vădit similare. în acelaşi mod, culorile calde par să ne invite, pe cînd cele reci 
ne ţin la distanţă. Primele sînt prietenoase, celelalte — distante. Pentru scopurile artistului însă, ambele 
categorii sînt binevenite. Ele exprimă proprietăţi diferite ale realităţii, generînd reacţii diferite. 

Dacă am dori să vorbim în continuare despre expresivitatea culorilor, ar trebui să examinăm caracterul 

atribuit anumitor culori de diferiţi artişti şi scriitori sau în diferite culturi. In prima ediţie a cărţii de faţă am 
dat asemenea exemple. Subiectul e fascinant, iar observaţiile lui Goethe ori Kandinsky despre caracterul 
roşului sau galbenului sînt de-a dreptul poetice. Dar asemenea relatări nu se încadrează suficient de util în 
scopul urmărit de noi. Pe de o parte, caracterizări de acest fel sînt atît de încărcate cu elemente personale sau 
culturale încît nu prea pot aspira la o valabilitate universală. Cînd Kandinsky afirma, în cadrul seminarului 
său de la Bauhaus, că galbenul se înrudeşte cu forma triunghiului, albastrul cu cea a cerului şi roşul cu cea a 
pătratului, exprima el oare ceva mai mult decît o impresie personală? Iar dacă ne gîndim că galbenul 
simboliza splendoarea imperială în vechea Chină, dar denota ruşine şi dispreţ în Europa medievală, putem fi 
siguri că, aşa cum presupunea Goethe, chinezii se refereau la un galben auriu, pe cînd culoarea prostituatelor 
şi a evreilor persecutaţi avea o nuanţă infamantă, verzuie ? 

Dacă sarcina noastră este să studiem obiectul perceput pentru a găsi factorii formali care determină 
ceea ce văd ochii noştri, putem considera că am cercetat, pe scurt, elementele structurii cromatice. Dar tot 
aşa cum în capitolul despre expresie mă voi abţine de la speculaţii ample despre stările sufleteşti ce se 
asociază cu anumite forme, nu-mi propun să discut aici factorii legaţi de preferinţele pentru anumite culori. 

A 

In cazul formei, putem analiza caracteristicile formale cu un grad considerabil de precizie. Analogiile dintre 



felul cum se prezintă formele şi ceea ce exprimă ele pot aşadar fi explorate cu un anumit temei. Ne-am simţi 
deci pe un teren relativ solid dacă ne-am întreba, aşa cum au făcut-o mai mulţi istorici de artă, de ce formele 
lui Rafael diferă de cele ale lui Dlirer. 

Dar cînd este vorba despre culoare, putem face altceva decît să formulăm vagi reflecţii despre faptul că 
Picasso prefera albastrul în primii ani ai secolului nostru, sau să-l lăsăm pe Van Gogh să ne spună ce voia el 
să exprime prin galben? 

Studiile cantitative asupra preferinţelor cromatice ale diferitelor grupuri de populaţie sînt multe la 
număr, în parte pentru că schimbarea modei prezintă interes pentru merceologi şi în parte pentru că reacţiile 
la stimuli neanalizaţi sînt mai uşor abordate de către cercetător decît studiile necesitînd analize structurale. 
Este de asemenea adevărat că noţiunea de „satisfacţie estetică, privită ca importantă în filozofia tradiţională 
a artei, a fost transmisă psihologilor de către filozofi. Se considera important să se afle cum reacţionează 
oamenii la culori sub acest raport. Rezultatele au fost foarte sărăcăcioase. Nu s-a putut trage nici o concluzie 
cu valabilitate generală. Şi apoi, preferinţele n-au prea mare însemnătate în artă. „Ce soartă cumplită pentru 
un pictor care adoră blondele", îi spunea Picasso lui Christian Zervos, „să fie nevoit să se abţină de la a le 
pune într-un tablou numai pentru că nu «merg» alături de coşul cu fructe !" 



8. MIŞCAREA 


Mişcarea este cel mai intens stimul vizual al atenţiei. Un cîine sau o pisică se poate odihni fără grijă, 
netulburaţi de toate luminile şi formele ce constituie cadrul imobil din jurul lor; dar îndată ce mişcă ceva, 
ochii animalului se vor întoarce într-acolo, urmărind cursul respectivei mişcări. Un pisoiaş pare a fi cu totul 
la discreţia oricărui obiect mobil, de parcă privirile i-ar fi lipite de el. Şi oamenii sînt atraşi în mod similar de 
o mişcare; este de ajuns să amintesc aici eficacitatea reclamelor mobile, fie ele firme luminoase cu acţiune 
intermitentă ori anunţuri la televiziune, sau atracţia mult mai mare la public a spectacolelor bazate pe 
mişcare, în comparaţie cu imobilitatea fotografiei, picturii, sculpturii ori arhitecturii. 

Acţiune şi timp 

Distingem între obiecte şi acţiuni, imobilitate şi mobilitate, timp şi atemporalitate, existenţă şi 
devenire. Aceste distincţii sînt esenţiale în orice artă vizuală, dar semnificaţia lor nu e nicidecum evidentă. 

5 5 7 5 

Considerăm aeroportul un obiect, dar aterizarea unui avion — o acţiune. Acţiunile sînt aproape totdeauna 
activităţi ale obiectelor. Acţiunile pure, detaşate de obiect, sînt rare, dar există. Wertheimer a constatat, în 
experimentele sale cu mişcarea stroboscopică, că anumite condiţii percepeau nu un obiect deplasîndu-se 
dintr-o poziţie în alta, ci mai curînd o „mişcare pură" ce avea loc între două obiecte, fără legătură cu nici 
unul din ele. Cînd comparăm zborul înalt al unei rîndunici cu cel al unui avion, obiectele se reduc la 
mărimea unui punct fără formă şi se poate spune că vedem mişcare pură — o experienţă asemănătoare cu 
cea încercată atunci cînd auzim un sunet muzical deplasîndu-se de-a lungul conturului unei melodii. 

Cel mai adesea ne găsim în prezenţa obiectelor, care ne apar ca entităţi stabile, şi a acţiunilor efectuate 
de ele. Gesturile unui vorbitor sînt acţiuni, dar pe vorbitorul însuşi îl percepem ca o entitate permanentă, 
orice ar afirma biologii sau fizicienii în sens contrar. Chiar şi un nor este receptat nu ca un fenomen, ci ca 
un obiect în transformare. Acelaşi lucru este valabil şi pentru cazurile în care schimbarea nu depinde de 
mişcare — un rac ce se înroşeşte, un cartof care se înmoaie. 

Sub raport fizic, toate obiectele şi fenomenele sînt amplasate în timp. în zilele noastre, cînd sclupturile 
sînt atacate de factorii poluanţi din atmosferă, observăm cu spaimă că pînă şi marmura ori bronzul au o viaţă 



a lor, starea ce le caracterizează azi deosebindu-se de cea de ieri. Psihologic, totuşi, o statuie este în afara 
timpului. N-o percepem ca existînd activ, aşa cum se mişcă activ pe lîngă ea pietonii şi automobilele. în 
orice moment dat, pietonul se află într-o anumită fază din deplasarea sa de-a curmezişul pieţei. Pentru statuie 
nu avem posibilitatea unei asemenea comparaţii între diferite faze, ea nu „rămîne aceeaşi" şi nu „stă pe loc". 
Tot astfel, figurile înfăţişate pe urna grecească a lui John Keats nu s-au „oprit din mers". Aceasta, pentru că 
în fiecare dintre exemplele de mai sus întreaga ambianţă — oraşul, camera, vasul — este percepută ca fiind 
în afara dimensiunii timp. în cadrul ambianţei pot avea loc unele schimbări sau acţiuni. Cum le descriem pe 
acestea? Le receptăm oare ca producîndu-se în timp? 

Distincţia dintre imobil şi mobil este destul de clară. Dar este ea identică cu cea dintre atemporalitate şi 
timp? Este oare într-adevăr trăirea trecerii timpului ceea ce distinge interpretarea unei balerine de prezenţa 
unui tablou? Cînd balerina traversează dintr-un salt scena, este oare un aspect al trăirii noastre, poate cel mai 
important aspect, acela că timpul trece în cursul saltului ei? Vine balerina din viitor sărind prin prezent spre 
trecut? Şi ce parte din salt aparţine precis prezentului? Ultima secundă, sau doar o fracţiune din această 
secundă? Şi dacă întregul salt ţine de prezent, în ce punct al interpretării dinaintea saltului încetează trecutul? 

Aceste întrebări sînt, în fond, absurde. Desigur, percepem jocul balerinei ca o succesiune de faze. 
Interpretarea conţine o ordine de schimbare, ceea ce nu găsim în pictură. Dar de fapt nu se poate spune că ea 
se produce în timp. Să comparăm următoarele două episoade ce au loc într-un film de aventuri. Din 
elicopter, detectivul observă maşina gangsterului gonind pe şosea. Va vira la dreapta, pe drumul lateral, sau 
va merge înainte? Acest episod, ca şi saltul balerinei, este receptat ca o întîmplare în spaţiu, nu în timp 
(lăsînd de o parte propriul nostru sentiment de „suspens", care nu se integrează în situaţia observată). Toate 
aspectele lui relevante sînt spaţiale. 

Iată acum salvatorul alergînd spre locuinţa victimei. Va ajunge oare „la timp" pentru a preîntîmpina 
crima? Aici elementul timp este esenţial. Două sisteme spaţiale independente, apropierea salvatorului şi 
întîmplările din casă, sînt legate doar prin amplasarea lor în timp, care poate sau nu să ducă la coincidenţa 
dorită. 

Cînd privim un speolog explorînd o peşteră receptăm înaintarea lui ca o acţiune în spaţiu. Noile 
aspecte ale peşterii ni se dezvăluie succesiv. Un asemenea eveniment, în care ambianţa fizică furnizează 
cadrul, nu diferă de fapt în principiu de altele, care nu au un asemenea cadru. într-o discuţie animată 
argumentaţia de asemenea urmează un traseu, ideile succedîndu-se logic. Percepem oare dezvoltarea treptată 
a argumentaţiei ca producîndu-se în timp, într-o măsură mai mare decît explorarea peşterii? Numai dacă 
„timpul e pe sfîrşite", iar rezultatul discuţiei este aşteptat cu nerăbdare. 

Această constatare surprinzătoare are consecinţe majore pentru înţelegerea spectacolelor artistice. 
Evident, pentru a crea sau a înţelege structura unui film sau a unei simfonii, trebuie să o receptăm ca un tot, 
exact cum am recepta compoziţia unei picturi. Ea trebuie percepută ca o succesiune, clar această succesiune 
nu poate fi temporală în sensul că o fază dispare pe cînd cea următoare se instalează în conştiinţa noastră. 
Trebuie să avem întreaga operă simultan în minte pentru a-i putea înţelege desfăşurarea, coerenţa, legăturile 
dintre părţi. Sîntem tentaţi să numim acest ansamblu sinoptic o structură spaţială. în orice caz, el reclamă 



simultaneitate şi de aceea cu greu ar putea fi considerat temporal. 

Intr-o scrisoare din 1789, atribuită lui Mozart, dar probabil neredactată de el în forma respectivă, se 
face o admirabilă descriere a fenomenului simultaneităţii. Cînd o temă s-a impus atenţiei compozitorului, 
„ea devine tot mai amplă, iar eu o dezvolt tot mai larg şi mai limpede, pînă ce ajunge să fie într-adevăr 
aproape terminată în capul meu, chiar dacă este lungă, astfel încît după aceea o parcurg în minte dintr-o 
singură privire, ca pe o pictură sau persoană frumoasă. Şi o aud în închipuirea mea nu în succesiune, cumva 
trebui să se desfăşoare mai tîrziu, ci, ca să spun aşa, toată laolaltă (wie gleich alles zusammen). 

Este nevoie de ceva foarte asemănător pentru adevărata înţelegere a unei simfonii, a unui film ori a 
unui balet. în diferite momente se poate să nu ştim ce va urma, dar nu trebuie să îndepărtăm din conştiinţa 
noastră ceea ce am auzit sau văzut înainte. Lucrarea creşte treptat, devenind un tot, şi, însoţind-o în desfă¬ 
şurarea ei, trebuie necontenit să ne întoarcem la ceea ce a dispărut din cîmpul percepţiei directe auditive sau 
vizuale, dar se păstrează în memorie. Trecutul ca atare nu este niciodată accesibil minţii noastre. Perceptele 
şi senzaţiile, nu numai de ieri, ci şi de acum o clipă, s-au stins. Ele pot dăinui doar în măsura în care lasă 
urme în memoria noastră. Oricare ar fi natura acestor urme în creier, ele persistă, neîndoielnic, în condiţii de 
simultaneitate spaţială, se înrîuresc reciproc şi sînt modificate prin noi adaosuri. Primele măsuri ale unui 
dans nu mai sînt aceleaşi odată ce am văzut şi restul compoziţiei. Ceea ce se întîmplă în timpul desfăşurării 
lui nu echivalează pur şi simplu cu adăugarea altor mărgele pe o aţă. Tot ce s-a petrecut înainte este 
continuu influenţat de ceea ce urmează. 

Astfel orice percept nou venit îşi găseşte locul în structura spaţială a memoriei. în creier fiecare urmă 
are adresă, dar nu şi dată. Structura unui spectacol rezultă din interacţiunea urmelor pe care le lasă în noi. 

înţelegem acum că distincţia dintre perceperea acţiunilor şi cea a obiectelor nu constă în faptul că 
prima implică trăirea scurgerii timpului, ci în acela că în cursul unei acţiuni noi urmărim o succesiune 
organizată, în care fazele vin una după alta într-o ordine unidimensională semnificativă. Dacă fenomenul 
este dezorganizat sau ininteligibil, succesiunea se degradează, devenind o simplă înşiruire. Ea îşi pierde 
principala caracteristică; şi chiar şi înşiruirea dăinuie doar atîta timp cît elementele ei sînt forţate să treacă 
prin strunga prezenţei mediate. Acţiunea devine caleidoscopică; se produc mereu schimbări, dar fără o 
desfăşurare, şi nu mai avem motive să ne amintim fazele trecute ale spectacolului, decît doar poate spre a le 
admira varietatea. Nici o legătură temporală nu uneşte aceste faze trecătoare, deoarece timpul în sine poate 
crea succesiune, nu şi ordine. Iar orice trăire temporală presupune o anumită ordine. 

Simultaneitate şi succesiune 

încercăm să descriem diferenţa dintre două domenii artistice. în unul din ele, succesiunea în care sînt 

receptate părţile unei compoziţii este prescrisă de lucrarea însăşi, pe cînd în celălalt succesiunea aceasta nu 

A 

contează. îmi amintesc discuţia purtată de doi studenţi, unul de la arte plastice, celălalt de la conservator. 
Pictorul spunea: „Nu înţeleg cum poţi ţine laolaltă părţile unei piese muzicale, căci nu ţi se dau niciodată 
simultan" Muzicianul l-a asigurat că nu e vorba de ceva prea greu, dar a observat: „Ceea ce eu nu înţeleg 
este felul cum poţi să te descurci într-o pictură, fără să ştii de unde începi şi unde sfîfşeşti, sau încotro s-o iei 
la un moment dat!" 



Deosebirea dintre cele două arte nu coincide cu cea dintre mobilitate şi imobilitate. Există picturi ce 
trebuie „citite" într-o anumită succesiune, bunăoară de la stînga spre dreapta, ca scrierea. Benzile desenate 
sînt un astfel de caz, ca şi anumite picturi narative, foarte răspîndite în veacul al XY-lea, în care vedeai, de la 
stînga spre dreapta, cum era creată Eva din coasta lui Adam, cum ea îi oferea acestuia mărul, cum amîndoi 
erau mustraţi de Dumnezeu şi, în cele din urmă, izgoniţi din rai de către un arhanghel. 

Pe de altă parte, există opere mobile lipsite de succesiune. O compoziţie coregrafică se va desfăşura, 
probabil, în mod logic de la un capăt la celălalt, ceea ce nu se poate spune despre valsurile dansate la un bal. 
Tot astfel, unele feluri de muzică, menite să creeze o anumită atmosferă, sînt statice, n-au început, sfîrşit sau 
desfăşurare. Mişcările unui „mobil" sculptural n-au nici ele o desfăşurare, ci ne dezvăluie doar varietatea 
relaţiilor spaţiale ce se creează într-un sistem de elemente articulate. Ordinea şi coordonarea deplasărilor la 
diferitele niveluri sînt lăsate în seama întîmplării, iar ceea ce ne surprinde plăcut este tocmai apariţia unor 
configuraţii neobişnuite. 

Dacă succesiunea este confundată cu mobilitatea, rezultă o serie de interpretări eronate. De pildă, s-a 
afirmat că pictura şi sculptura sînt în aceeaşi măsură „arte temporale" ca muzica şi teatrul, deoarece 
privitorul trebuie să-şi deplaseze privirea peste întreaga suprafaţă a lucrării şi, implicit, îi percepe diferitele 
părţi în mod succesiv. De fapt, ordinea dintr-o pictură există numai în spaţiu — o ordine simultană. Pictura 
conţine una sau mai multe teme dominante, cărora li se subordonează tot restul. Această ierarhie este însă 

validă şi inteligibilă doar dacă toate relaţiile în cauză sînt sesizate ca fiind coexistente. Observatorul 
parcurge succesiv cu privirea diferitele zone ale picturii, deoarece nici ochiul, nici mintea nu poate prelua 
totul simultan, dar ordinea „explorării" n-are nici o importanţă. Ruta privirii nu trebuie să urmeze direcţiile 
liniare generate de compoziţie. O „săgeată" compoziţională ducînd de la stînga spre dreapta poate fi 
percepută corect chiar dacă ochiul se mişcă în sens contrar, sau chiar dacă intersectează ruta „săgeţii" într-un 
zigzag arbitrar. Barierele create în pictură de contururi sau de conflictul culorilor nu împiedică ochiul. 
Dimpotrivă, le observăm şi le receptăm în timp ce le traversăm cu privirea. Am menţionat deja numeroasele 
studii consacrate mişcărilor oculare. Ele arată, de loc surprinzător, că privitorul fixează mai ales elementele 
de prim interes. Dar ordinea în care se realizează acest lucru este în mare măsură întîmplătoare şi 
nesemnificativă. 

într-o piesă sau într-o compoziţie muzicală, din contră, succesiunea este esenţială. A schimba ordinea 
episoadelor înseamnă a schimba — şi probabil a distruge — lucrarea. Această ordine este impusă 
spectatorului şi ascultătorului şi ea trebuie respectată. Intr-un balet există una sau mai multe teme 
determinate, la fel ca într-o pictură; dar ordinea apariţiei lor este legată de faze bine precizate din 
desfăşurarea totală, iar poziţii diferite din secvenţa perceptuală comportă semnificaţii diferite. O temă poate 
fi prezentată chiar la început şi apoi explorată şi demonstrată printr-o serie de schimbări sau variaţii. Ori 
poate fi supusă unor ciocniri cu alte teme, dezvăluindu-şi natura prin atracţiile şi respingerile rezultate, prin 
victorii sau înfrîngeri. Dar tema, eventual întruchipată în solist, poate de asemenea să apară mai tîrziu, după 
o lentă acumulare ce conduce printr-un crescendo spre punctul culminant. Această ordine temporală 
diferită generează o structură total diferită. 



Pînă şi mişcarea obiectivă a unei sculpturi diferă în principiu de schimbările de aspect pe care le 
sesizăm mergînd în jurul ei; altfel sculptorii nu s-ar mai preocupa, aşa cum fac unii dintre ei, să-şi instaleze 
operele pe platforme turnante, în asemenea cazuri, viteza şi sensul de rotaţie sînt proprietăţi intrinseci ale 
imaginii sculpturale însăşi. Mai mult, vom constata că este foarte important sub raport perceptual şi 
expresiv dacă vedem un obiect în mişcare sau trecem prin apropierea, prin jurul sau de-a curmezişul lui. 

Dacă o lucrare bazată pe succesiune liniară narează ceva, atunci ea va conţine două succesiuni, cea a 
evenimentelor redate şi firul naraţiunii. într-un basm simplu cele două succesiuni coincid. Povestirea merge 
paralel cu ordinea întîmplărilor. în cazul lucrărilor mai complexe, traseul pe care autorul îl prescrie 
spectatorului sau cititorului se poate deosebi considerabil de succesiunea obiectivă a subiectului. De pildă, în 
Hamlet succesiunea intrinsecă duce de la uciderea regelui, prin căsătoria reginei cu fratele lui, spre 
descoperirea crimei de către Hamlet, şi apoi spre sfîrşit. Firul naraţiunii porneşte de pe la mijlocul acestei 
succesiuni, mergînd mai întîi înapoi şi, după aceea, înainte. El se dezvoltă de la periferia problemei spre 
centru, prezentîndu-ne mai întîi străjile, apoi pe prietenul lui Hamlet şi apoi misterioasa fantomă. Astfel, în 
timp ce-şi desfăşoară conflictul dramatic, piesa abordează şi căile prin care omul descoperă realităţile vieţii 
— un subiect secundar, al cărui protagonist este spectatorul. Şi la fel cum ruta urmată de un călător spre un 
oraş necunoscut influenţează ideea pe care el şi-o va face despre acel oraş, tot astfel firul naraţiunii îndeamnă 
la o anumită reacţie faţă de subiectul lucrării, dînd prioritate unora dintre aspectele ei şi reţinîndu-le pe altele. 
Prin abordarea indirectă a istoriei lui Hamlet, Shakespeare subliniază efectele crimei înainte de a înfăţişa 
crima însăşi, creînd accentele iniţiale reprezentate de noapte, tulburarea liniştii, mister şi aşteptarea 
încordată. 

Să facem acum un pas mai departe şi să înţelegem că în ultimă analiză chiar şi o operă bazată pe 
succesiune prezintă nu numai un eveniment, ci, prin acest eveniment, o stare de existenţă. Ca să 
întrebuinţăm formula dată de Lessing în Laocoon: pe cînd pictura sau sculptura narativă prezintă acţiunea 
prin intermediul obiectelor, dramaturgul şi romancierul recurg la acţiune pentru a prezenta stări de lucruri. 
(„Obiectele care, integral sau parţial, coexistă în spaţiu se numesc corpuri. Prin urmare corpurile cu 
însuşirile lor vizibile sînt obiectele specifice ale picturii. Obiectele care, integral sau parţial, se succed în 
timp se numesc îndeobşte acţiuni. Prin urmare acţiunile sînt obiectele specifice ale poeziei.")* 

Drama lui Hamlet dezvăluie, la nivelul inferior, o ţesătură de forţe antagonice, iubire şi ură, lealitate şi 
trădare, ordine şi crimă. Ea ar putea fi redată printr-o diagramă ce n-ar cuprinde nici o referire la 
succesiunea subiectului. Această ţesătură iese treptat la iveală în desfăşurarea piesei, fiind explorată în 
diversele ei aspecte şi testată prin introducerea unor situaţii cruciale. Biografia unei persoane, care redă 
viaţa acesteia de la naştere pînă la mormînt, trebuie să se constituie în prezentarea unui caracter, a unei stări 
de existenţă şi comportament, în permanentă interacţiune cu polaritatea viaţă—moarte. Şi aşa cum sculptura 
Pietă a tînărului Michelangelo, pe care o vedem în biserica San Pietro, ne înfăţişează o mamă ţinîndu-şi în 
braţe fiul şi, totodată, un om lăsîndu-şi în urmă mama, tot astfel povestirea biblică, asemeni oricărei alte 
naraţiuni de prim rang, îşi conţine sfîrşitul în început şi începutul în sfîrşit. 

G. E. LESSING, Laocoon sau despre limitele picturii şi ale poeziei , trad. L. Blaga, Ed. Univers, 1971 

împreună, artele secvenţiale şi nonsecvenţele interpretează existenţa sub dublul ei aspect de 
permanenţă şi schimbare. Această complementaritate se exprimă într-un raport reciproc dintre spaţiu şi 
forţă. Forţele reprezentate într-o pictură se definesc mai ales prin spaţiu. Direcţia, mărimea şi amplasarea 
formelor ce poartă aceste forţe determină locul lor de aplicare, sensul lor, tăria lor. Suprafaţa de spaţiu şi 
trăsăturile ei structurale — bunăoară, centrul — servesc drept cadru de referinţă pentru caracterizarea 
forţelor. Dimpotrivă, spaţiul unui teatru sau al unei scene pentru balet se defineşte prin forţele motrice care 
îl populează, întinderea lui devine reală atunci cînd o traversează balerinii; distanţa este creată de actorii ce 
se retrag unul faţă de altul; iar calitatea specifică de amplasare centrală iese la lumină atunci cînd forţe 
fizice concură pentru ea, îşi găsesc repaus în ea, predomină din ea. Pe scurt, interacţiunea spaţiu-forţă 
admite moduri de accentuare diferite. 


















Cînd vedem mişcarea ? 

în ce condiţii percepem mişcarea? O omidă se tîrăşte de-a curmezişul străzii. De ce o vedem pe ea în 
mişcare, iar strada în rapaus, în loc să vedem întregul peisaj, inclusiv pe noi înşine, deplasîndu-ne în sens 
contrar, în timp ce omida ar rămîne, imobilă, în acelaşi loc? Fenomenul nu se explică numai prin ceea ce 
ştim ori am învăţat, căci deşi cunoaştem adevărul, vedem soarele traversînd bolta cerească şi luna străbătînd 
norii. Dante observă că dacă cineva se uită în sus, la unul din turnurile înclinate ale Bolognei, „de sub 
înclinarea lui", pe cînd un nor se mişcă în sensul opus acesteia, turnul pare să se prăbuşească peste privitor. 
Legănîndu-mă într-un balansoar, simt că eu mă mişc, pe cînd camera e nemişcată. Dar dacă în cadrul unui 
experiment întreaga cameră se roteşte, iar scaunul observatorului rămîne perfect nemişcat, senzaţia că 
scaunul se învîrte este atît de puternică încît subiectul cade dacă nu este fixat de scaun. Aceasta se întîmplă 
chiar dacă senzaţiile kinestezice ale subiectului redau adevărata stare de lucruri. 

Putem lămuri cel puţin cîteva elemente ale acestei situaţii complexe observînd că receptarea vizuală a 
mişcării se poate datora unui număr de trei factori: mişcarea fizică, mişcarea optică, mişcarea perceptuală. 
Acestora trebuie să le adăugăm factori kinestezici, care în anumite condiţii pot provoca singuri o senzaţie de 
mişcare, de exemplu prin vertigo. 

Văd omida mişcîndu-se deoarece ea efectiv se tîrăşte; avem aici o percepţie a mişcării bazată pe 
mişcare fizică. Dar, aşa cum arată exemplele noastre, mişcarea fizică nu corespunde neapărat cu ceea ce se 
întîmplă în ochi sau în cadrul percepţiei. Putem vorbi de mişcare optică atunci cînd proiecţiile obiectelor — 
sau proiecţia întregului cîmp vizual — se deplasează pe retină. O asemenea deplasare optică se produce 
atunci cînd ochii observatorului nu urmăresc mişcările obiectelor percepute. Dar mişcarea fizică poate fi 
înregistrată ca repaus optic, bunăoară, dacă ochii mei rămîn fixaţi asupra omizii ce traversează strada, sau 
atunci cînd văd cabina avionului în care mă aflu, perfect nemişcată, deşi atît eu cît şi avionul sîntem în 
mişcare. Pe de altă parte, proiecţia camerei de lucru imobile traversează optic retinele mele de îndată ce îmi 
mişc ochii sau capul, ori mă scol de pe scaun. Dacă cineva ar putea urmări ce se petrece în ochii mei în timp 
ce examinez diferitele părţi ale unui tablou de pe perete, ar constata că ori de cîte ori îmi schimb punctul de 
fixare, întreaga imagine se deplasează pe retină în sens invers. Şi totuşi, de cele mai multe ori aceste 
informaţii optice eronate nu se reflectă în experienţa perceptuală. Văd omida tîrîndu-se, deşi ochii mei sînt 
fixaţi pe ea, dar tabloul rămîne nemişcat cu toate că privirile mele îl „baleiază". 

Cel mai puternic factor compensator al unor asemenea date eronate este percepţia kinestezică. Orice 
mişcare a ochilor, capului ori corpului este comunicată centrului motor senzorial din creier, şi de fapt însuşi 
impulsul de a ne mişca este un proces cerebral. Feed-back -ul provenit din aceste procese motorii influen¬ 
ţează percepţia vizuală. Informaţia că îmi mişc capul determină simţul vizual să atribuie mişcarea şi vizual 
capului şi să perceapă ambianţa ca imobilă. într-un film, însă, decorul filmat cu o cameră mobilă este văzut 
traversînd ecranul, mai ales pentru că informaţia kinestezică îi spune spectatorului că este imobil. Numai în 
cazuri extreme, de pildă, cînd o bună parte din întreaga ambianţă este văzută mişcîndu-se, reuşeşte 
informaţia vizuală să predomine asupra celei kinestezice. 

în plus, există factori specific vizuali care acţionează în cîmpul perceptual, influenţînd modul în care 



vederea rezolvă ambiguităţile motorii. Karl Duncker ne spune că în cîmpul vizual obiectele se văd într-un 
raport ierarhic de dependenţă. Ţînţarul se prinde de elefant şi nu invers. Balerina face parte din cadrul 
scenic, nu cadrul scenic constituie limita exterioară a balerinei. Cu alte cuvinte, chiar lăsînd de o parte 
mişcarea, organizarea spontană a cîmpului vizual atribuie anumitor obiecte rolul de cadru, celelalte fiind 
văzute ca depinzînd de el. Cîmpul reprezintă o ierarhie complexă de asemenea dependenţe. Camera serveşte 
drept cadru pentru masă, masa pentru fructieră, fructiera pentru mere. Regula lui Duncker ne arată că în 
deplasarea motorie cadrul tinde să fie perceput ca imobil, iar obiectul dependent ca mobil. Dacă nu există 
raporturi de dependenţă, cele două sisteme pot fi văzute deplasîndu-se simetric, într-o mişcare de apropiere 
sau îndepărtare reciprocă. 

Duncker şi, ulterior, Erika Oppenheimer au determinat cîţiva dintre factorii ce duc la dependenţă. 
Cuprinderea este unul din aceşti factori. „Figura" tinde să se mişte, iar „fondul" să rămînă imobil. Variaţia 
este un altul. Dacă un obiect îşi schimbă forma şi mărimea, iar celălalt rămîne neschimbat — de exemplu, o 
linie ce „creşte" dintr-un pătrat — obiectul ce variază preia mişcarea. Observatorul vede linia alungindu-se 
din pătrat, şi nu pătratul retrăgîndu-se dinspre o linie imobilă. Diferenţa de mărime joacă un rol în cazul 
obiectelor contigue: dacă două obiecte sînt lipite unul de altul, fie lateral, fie prin suprapunere, obiectul mai 
mic va prelua mişcarea. Şi intensitatea constituie un factor. Cum obiectul mai întunecat este văzut ca 
depinzînd de cel luminos, primul se va mişca, într-o situaţie ce implică deplasare, al doilea rămînînd imobil. 

Observatorul însuşi reprezintă un punct de referinţă. Dacă stăm pe un pod şi privim apa care curge, 
percepţia noastră este „corectă"; dar dacă fixăm cu privirea podul, ni se poate părea că ne deplasăm 
împreună cu el în amonte. Duncker explică acest fenomen prin aceea că obiectul fixat preia funcţia de 
„figură" în timp ce restul cîmpului tinde să devină „fond", iar de regulă „figura" este cea care se mişcă. 

A 

In situaţiile de acest fel, interacţiunea diferiţilor factori determină efectul perceptual final. Mişcarea 
fizică a obiectului contribuie doar în măsura în care ea produce o mişcare optică pe retină. Experimentul lui 
Metelli citat mai sus (fig. 46) ne-a arătat că porţiunea din disc care se roteşte nu este văzută în mişcare 
deoarece optic avem de-a face cu o descoperire succesivă a segmentelor de disc, şi nu cu deplasarea discului 
ca întreg. în asemenea condiţii percepţia ne comunică o stare de imobilitate. 

Pe scenă actorii sînt de regulă văzuţi în mişcare, pe fondul unui decor imobil. Aceasta se întîmplă 
deoarece decorul este mai amplu şi îi cuprinde pe actori, iar în plus el se ataşează de cadrul şi mai larg al 

teatrului în care se află spectatorii. Decorul serveşte drept cadru de referinţă pentru actori. In consecinţă, 
scena ne prezintă o concepţie despre viaţă care atribuie cele mai multe activităţi fizice şi mintale omului, în 
contrast cu lumea lucrurilor, care constituie mai ales baza şi obiectul acestor activităţi şi, de fapt, aşa cum 
am arătat mai sus, este definită de forţele motorii ce o populează. Filmul însă ne transmite o concepţie 
diferită. Imaginea luată de un aparat ce se deplasează de-a lungul unei străzi nu ne provoacă aceeaşi 
experienţă ca atunci cînd mergem noi înşine pe stradă. în acest din urmă caz, strada ne înconjoară ca o 
ambianţă amplă, iar senzaţiile noastre musculare ne spun că ne mişcăm. Strada de pe ecran este o parte 
relativ mică, încadrată, dintr-un decor mai mare, în care spectatorul se află în repaus. Iată de ce strada ne 
apare ca mişcîndu-se. Ea pare să înainteze activ spre spectatori, ca şi spre personajele din filme, preluînd 



rolul unui actor printre ceilalţi actori. Viaţa se manifestă ca un schimb de forţe între om şi lumea lucrurilor, 
iar lucrurile joacă adesea rolul cel mai activ. 

Aceasta se întîmplă şi din cauză că filmul reprezintă cu uşurinţă mişcări naturale, cum ar fi circulaţia 
stradală ori fluxul şi refluxul oceanului, ceea ce e foarte greu de realizat pe scenă. într-un film ca Omul din 
Aran al lui Robert Flaherty, mişcarea naturală a valurilor este intensificată prin mişcarea filmică impusă 
scenei respective de către aparat. Volumul dă lumii lucrurilor un prilej să-şi manifeste forţele proprii şi să 
acţioneze alături de om sau împotriva lui. Mai mult, pe ecran lucrurile pot fi făcute să apară şi să dispară 
după plac, ceea ce se percepe şi ca un fel de mişcare, permiţînd oricărui obiect, mare sau mic, să intre în 
scenă şi să o părăsească la fel ca un actor. De pildă, un film cu subiect de balet poate fi astfel structurat încît 
balerinii să nu monopolizeze mişcarea, ci să coopereze cu decorul şi cu alte obiecte, mişcarea fiind creată 
prin deplasările aparatului şi prin montaj. S-a încercat aceasta în unele filme experimentale, de către Maya 
Deren printre alţii, ca în scenele coregrafice ale unor comedii muzicale. într-o asemenea compoziţie vizuală, 
rolul dansatorului nu este mai independent sau complet în sine decît cel al unui instrument din orchestră. 
Imaginea de pe ecran în totalitate ne prezintă o interacţiune complexă de spaţii, de conuri, obiecte şi 
personaje mobile, ale căror mişcări ne parvin doar ca elemente integrate ale ansamblului. .Unele spectacole 
televizate care pur şi simplu ne redau ce se petrece obiectiv pe o scenă, sînt nu numai anoste, dar şi 
denaturate uneori pînă la a nu putea fi înţelese,pentru că spectacolul respectiv a fost destinat scenei şi nu 
ecranului. 

Atîta vreme cît cadrul dominant rămîne fix, orice obiect imobil este perceput ca fiind „în afara 
timpului", la fel ca şi cadrul însuşi. Un cadru mobil, pe de altă parte, transmite acţiunea sa întregului decor şi 
obiectelor cuprinse în acesta, putînd transforma atemporalitatea într-o rezistenţă activă faţă de mişcare. Aşa 
cum o stîncă aflată în mijlocul unui torent exprimă o opoziţie dîrză la mişcare, tot astfel o persoană mobilă 
într-un „torent" de oameni care merg sau aleargă nu va fi percepută ca aflîndu-se în afara dimensiunii 
mişcare, ci va apărea, sub acest raport, ca petrificată, ca opunînd rezistenţă. Acelaşi fenomen se observă 
atunci cînd se inserează imagini fixe într-o secvenţă de film. Ele par îngheţate, oprite brusc din mişcare. Ori 
să luăm cazul unui dansator care se opreşte o clipă în timpul unei mişcări vii; el ne pare mai degrabă „frînat" 
decît în repaus. Muzicienii cunosc bine deosebirea dintre pauzele active şi cele inactive. Pauza dintre două 
părţi ale unei simfonii nu este caracterizată prin mişcare, deoarece ea nu face parte din context; dar cînd 
structura unei piese muzicale este întreruptă de un interval de tăcere, inima muzicii pare a fi încetat să mai 
bată, iar imobilitatea a ceea ce ar trebui să fie mişcare generează „suspens". 

Direcţia 

y 

Aspectele mai specifice ale mişcării, de pildă direcţia şi viteza, sînt de asemenea percepute potrivit cu 
situaţia existentă în cîmpul vizual. Am menţionat că în anumite condiţii sensul obiectiv al mişcării este 
inversat în percepţie. Deşi fizic norii se deplasează, bunăoară, spre est, noi putem vedea luna mişcîndu-se ea 
însăşi spre vest. O filmare făcută prin fereastra din spate a maşinii gangsterului poate arăta cum automobilul 
poliţiei se deplasează înapoi, deşi obiectiv el înaintează, dar cu o viteză mai mică decît cea a vehiculului 
urmărit. 



Erika Oppenheimer a proiectat două linii luminoase, în poziţia din figura 244, pe un ecran întunecat 
amplasat într-o încăpere obscură. Obiectiv, verticala se deplasa spre dreapta, iar orizontala în sus, astfel încît 
după un răstimp ele ocupau poziţiile indicate prin linii punctate. 



Figura 244 

Subiecţii însă au văzut verticala deplasîndu-se în jos, iar orizontala spre stînga (săgeţile punctate). Se 
pare că este structural mai simplu ca în aceste condiţii o linie să fie percepută mişcîndu-se în direcţia 
propriei sale prelungiri şi nu perpendicular pe aceasta. 

Raportul dintre direcţia percepută şi contextul în care se desfăşoară mişcarea a fost de asemenea 
demonstrat prin cercetări asupra învîrtirii roţilor. Butucul roţii se deplasează, fireşte, pe o traiectorie paralelă 
cu cea a întregii roţi. Orice alt punct al roţii este supus unei duble mişcări, cea de translaţie şi cea de rotaţie 
în jurul butucului. Combinarea celor două mişcări se exprimă fizic printr-o mişcare ondulatorie, aşa cum se 
vede în figura 245. 



Figura 245 

Iată de fapt ceea ce vedem atunci cînd roata se deplasează într-o încăpere obscură, avînd pe ea un 
singur punct luminos, vizibil, într-o poziţie excentrică. Dacă însă putem vedea butucul roţii, întreaga 
configuraţie a mişcării se subdivide în două, structural mai simple: roata se învîrte în jurul butucului, 
înaintînd totodată pe traiectoria sa. Aceasta ne arată că regula simplităţii guvernează nu numai subdivizarea 
formei, ci şi a mişcării. 

Dacă n-ar acţiona regula simplităţii, publicul ar recepta fenomene stranii în cazul multor mişcări de 
dans. Cînd dansatorul face tumbe, vedem cum corpul lui se deplasează de-a curmezişul scenei, rotindu-se 
totodată în jurul propriului centru. Toate mişcările, cu excepţia celor mai simple, sînt combinaţii de subsis¬ 
teme, care operează independent şi realizează un tot. Cînd braţele flutură în sus şi în jos în timp ce corpul 
aleargă înainte, cele două teme trebuie să poată fi, şi realmente sînt, distinse între ele. Mişcările parţiale nu 
sînt, totuşi, se pare, strict independente totdeauna. Figura 246 ne arată schematic ce se întîmplă din punct de 
vedere fizic cînd o înclinare se combină cu o alergare. S-ar părea că, parţial, curba rezultată se realizează în 




percepţie. Principiile structurale ce determină separarea şi fuziunea ar putea fi studiate cu folos comparîndu- 
se mişcări de dans filmate normal cu aceleaşi mişcări filmate în întuneric, un singur punct al corpului fiind 
marcat printr-o sursă de lumină. Precedeul a fost aplicat prima oară de fiziologul francez Jules-Etienne 
Marey. Ruta parsursă fizic de orice parte a corpului poate fi stabilită aproximativ cu ajutorul fotografiilor 
stroboscopice. 



Figura 246 


Dezvăluirile vitezei 

Mişcarea, ca orice alt tip de schimbare, este perceptibilă doar între anumite limite de viteză. Soarele şi 
luna se mişcă atît de lent încît ni se pare că sînt imobile, iar fulgerul este atît de rapid încît întregul lui 
parcurs ne apare simultan ca o linie. Privindu-ne ceasul, observăm că limita inferioară a vitezei perceptibile 
se situează undeva între cea a minutarului, a cărui mişcare rămîne nedetectabilă, şi cea a secundarului, care 
se deplasează vizibil. La ceasul lui Mark Twain, care, după ce fusese „reparat" de un ageamiu, parcurgea 
anotimpuri întregi într-o zi, mişcarea limbilor semăna probabil cu rotirea indistinctă a paletelor unui 
ventilator. Nu vedem cum creşte copilul sau cum îmbătrîneşte adultul; dar dacă întîlnim un prieten după un 
răstimp, îl putem vedea într-o fracţiune de secundă înălţîndu-se sau micşorîndu-se, într-un fel de mişcare 
stroboscopică între amintirea noastră despre el şi perceptul actual. 

Evident, viteza de schimbare la care reacţionează organele noastre de simţ s-a stabilit în timpul 
evoluţiei umane, în raport cu tipurile de fenomene a căror observare este vitală pentru noi. Ne e biologic 
indispensabil să putem vedea oamenii şi animalele deplasîndu-se dintr-un loc în altul; n-avem însă nevoie să 
vedem cum creşte iarba. 

Dar o broască ţestoasă, care duce o viaţă mai lentă, vede ea oare lucrurile mişcîndu-se mai repede 
decît le vedem noi? Circulaţia dintr-un mare oraş ne pare mai rapidă după ce am stat o vreme la ţară. Muzica 
şi dansul creează şi ele niveluri de adaptare pentru viteză: o mişcare se aude sau se produce într-un ritm ra¬ 
pid dacă contextul e lent şi viceversa. Unele experimente sugerează că viteza de desfăşurare a proceselor 
chimice din corp poate influenţa perceperea timpului. Astfel, Pieron a cerut unor subiecţi să apese un 
manipulator Morse de trei ori pe secundă, cu cea mai mare precizie de care puteau da dovadă în evaluarea 
acestui interval de timp. Cînd subiecţiilor li s-a ridicat puţin temperatura corpului prin diatermie, ei au 
început să apese manipulatorul mai frecvent, demonstrînd astfel că viteza timpului subiectiv sporise. 
Lecomte du Noiiy, citind aceste experimente şi altele similare, presupune că încetinirea „ceasului chimic" în 
timpul vieţii unui om ar putea explica faptul binecunoscut că pe măsură ce îmbătrînim anii par să treacă mai 
repede. Este îndoielnic însă că acest fenomen ar fi provocat de factori chimici şi nu psihologici. 

Filmul ne-a îmbogăţit nu numai cunoştinţele, dar şi experienţa de viaţă, permiţîndu-ne să vedem 



mişcări care altfel ar fi prea iuţi sau prea încete pentru puterea noastră de a le percepe. Dacă ritmul de 
filmare este mai lent decît cel de proiectare, bunăoară dacă se filmează numai cîte un cadru pe oră, acţiunea 
redată pe ecran se accelerează şi putem efectiv vedea ceea ce altfel am putea doar reconstitui mintal. Dacă 
însă filmarea se face cu viteză mare, publicul poate vedea cum o picătură de lapte se sparge de o suprafaţă 
tare, formînd o splendidă coroniţă albă, sau cum un glonţ străbate încet un panou de lemn. 

Accelerarea mişcării naturale, mai ales, a obişnuit ochii noştri cu o unitate a lumii organice despre care 
aveam, în cel mai bun caz, doar cunoştinţe teoretice. Posibilitatea de a vedea o plantă crescînd şi ofilindu-se 
în timp de un minut realizează mai mult decît simpla prezentare a procesului. Filmarea cadru cu cadru ne-a 
dezvăluit că orice comportament organic se distinge prin gesturi expresive, semnificative, pe care mai 
înainte le consideram un atribut al omului şi animalelor. Activitatea unei plante agăţătoare nu este o simplă 
deplasare în spaţiu. Vedem tulpinile căutînd în jur, şovăind, întinzîndu-se şi, în sfîrşit, agăţîndu-se de un 
obiect convenabil cu exact felul de mişcări care trădează neliniştea, dorinţa şi satisfacţia împlinirii. Lăstarii 
acoperiţi cu o placă de sticlă înlătură obstacolul prin acţiuni ce nu seamănă cu mişcarea mecanică a 
maşinilor Observăm o luptă înverşunată, un efort vizibil, o scăpare mîndră şi victorioasă de sub apăsare, spre 
libertate. Procesele organice prezintă astfel de trăsături „umane" chiar la un nivel microscopic. Sherrington 
citează descrierea de către un fiziolog a unui film prezentînd o masă celulară osteogenă. „Lucru în echipă al 
maselor de celule. Spiculi calcaroşi de os în formare străbat ecranul ca nişte muncitori ce înalţă o schelărie. 
Scena sugerează o comportare axată pe un anumit scop, atît din partea celulelor individuale, cît şi, mai ales, 
a coloniilor de celule organizate în ţesuturi şi organe." 

Chiar şi acolo unde nuanţa specifică a mişcării organice lipseşte, transformarea schimbărilor de lungă 
durată în mişcare vizibilă dă viaţă forţelor naturii şi le intensifică astfel impactul asupra minţii noastre. Ştim 
că soarele îşi schimbă locul pe cer, dar atunci cînd un film, condensînd o zi într-un minut, ne arată cum jocul 
umbrelor în mişcare rapidă interpretează relieful plastic al formelor arhitectonice, sîntem puşi în situaţia de a 
concepe lumina ca o acţiune ce îşi ia locul printre celelalte mişcări creatoare din viaţa cotidiană. 

în vremea cînd aparatul de filmat era încă acţionat manual, operatorul obişnuia să mărească puţin 
viteza dacă filma acţiuni rapide. Astfel mişcările apăreau mai lente pe ecran şi puteau fi urmărite mai uşor. 
Dimpotrivă, o scenă cu acţiune lentă filmată cu o viteză ceva mai mică condensa acţiunea pe ecran şi făcea 
mai frapantă structura de ansamblu a schimbărilor vizibile. Dar modificările de viteză nu numai că 
permiteau adaptarea mişcării vizuale la gama percepţiei umane, ele afectau şi calităţile expresive ale acţiunii. 
Cînd se filmau scene de stradă cu viteză subnormală pentru comediile burleşti, automobilele nu se mişcau 
pur şi simplu mai repede. Ele se năpusteau dintr-un loc în altul într-un fel de panică agresivă, pe care 
mişcarea lor normală cu greu ar fi putut-o sugera. Pe de altă parte, filmările foarte rapide nu numai că 
încetinesc mişcările unui sportiv sau dansator, dar le dau în plus o nuanţă de moliciune „pufoasă". 

Pe lîngă calităţile expresive ale obiectului mobil, sînt afectate şi cele ale mediului invizibil. Fotbalistul 
în cursă încetinită pare să alerge prin apă, adică printr-un mediu mai dens, care opune rezistenţă mişcării şi 
atenuează efectul gravitaţiei. Chiar şi pentru ochiul liber un banc de peşti înaintînd rapid fac ca apa să pară a 
avea consistenţa aerului, pe cînd un peştişor leneş, ce pluteşte în acvariu pare să se deplaseze prin ulei. 



Acest fenomen rezultă din caracterul ambiguu al dinamicii vizuale. Viteza mare a unui obiect poate fi 
percepută ca fiind cauzată de propria forţă motorie a obiectului, de slaba rezistenţă a mediului sau de 
amîndouă. încetineala este văzută ca provenind dintr-un efort redus al obiectului, din rezistenţa mare a 
mediului sau din ambele cauze. 

A 

Acest efect de movimento frenato a fost studiat de Gian Franco Minguzzi. In cadrul experimentelor lui 
Minguzzi, un disc negru traversa un cîmp, din care o jumătate era albă, iar cealaltă jumătate gri. Cînd discul 
ajungea în zona gri, viteza lui se micşora brusc pînă la circa 1/7 din cea anterioară. Majoritatea obser¬ 
vatorilor vedeau discul ca fiind frînat de frecarea mai mare existentă în porţiunea gri, care le apărea „mai 
vîscoasă, densă, gelatinoasă". Este interesant faptul că atunci cînd Minguzzi a inversat condiţiile, făcînd ca 
discul să pornească lent din zona gri şi să-şi mărească viteza brusc pătrunzînd în cea albă, efectul a fost total 
diferit. Numai unu din zece subiecţi a atribuit sporul de viteză frecării reduse din porţiunea albă. Patru 
subiecţi n-au văzut nici o relaţie între schimbarea vitezei şi cea a strălucirii fondului, iar cinci au afirmat 
categoric că discul „a luat-o la goană". Mărirea vitezei a fost aşadar mai prompt atribuită iniţiativei proprii a 
obiectului decît încetinirea. 

Viteza vizuală depinde şi de dimensiunile obiectului. Obiectele mari par să se mişte mai lent decît cele 
mici. Un cîmp ambiant mai mic favorizează accelerarea mişcării. J. F. Brown a folosit şiruri de figuri ce se 
deplasau într-un cadru dreptunghiular. Cînd s-a dublat mărimea cadrului şi a figurilor, viteza a scăzut, 
aparent, la jumătate. Pentru a nu se schimba, viteza trebuia să varieze proporţional cu dimensiunile 
obiectelor. Aceasta ne face să presupunem că pe o scenă îngustă balerinii se vor mişca aparent mai repede şi 
că, cu cît sînt mai mari personajele sau obiectele pe ecranul cinematografic, cu atît mai lente ne vor părea 
mişcările lor dacă imaginile se înregistrează pe retina observatorului cu o viteză obiectiv identică. 

Mişcarea stroboscopică 

Orice percepţie a mişcării este în esenţă stroboscopică. Cînd o pasăre trece în zbor prin cîmpul meu 
vizual, deplasarea ei fizică este continuă. Ceea ce văd eu însă din zborul ei rezultă dintr-o succesiune de 
înregistrări pe receptorii individuali sau cîmpurile receptoare", din retină. Dacă pasărea vine din stînga 
receptorii din partea dreaptă a retinei sînt excitaţi primii, iar cei din stingă, ultimii. Sistemul nervos creează 
senzaţia de mişcare continuă, integrînd succesiunea acestor excitaţii momentanee, dintre care nici una nu 
înregistrează decît o schimbare statică. H. L. Teuber ne spune că în cazul anumitor leziuni cerebrale, o mo¬ 
tocicletă în mers se vede sub forma unor roţi ce se suprapun, fiecare din ele apărînd însă imobilă. Indiferent 
dacă integrarea se realizează la nivel retinian sau cortical, rămîne faptul de bază că receptarea mobilităţii 
derivă dintr-o succesiune de impresii imobile. 

în consecinţă, atunci cînd fenomenul fizic în sine este discontinuu, avem doar o diferenţă de grad, nu 
şi de principiu. Exemplul cel mai clar ni-1 oferă filmul. Receptînd minimum douăzeci de cadre pe secundă, 
putem vedea o mişcare continuă. Acelaşi lucru este valabil şi pentru reclamele luminoase, unde aprinderea 
şi stingerea consecutivă a unor becuri generează imagini mobile de litere, forme geometrice sau figuri 
umane, chiar dacă obiectiv nu se mişcă nimic. 



Experimentele de pionierat în domeniul mişcării stroboscopice au fost făcute de Max Wertheimer. El a 
studiat efectele perceptuale produse de aprinderea succesivă a două obiecte luminoase, de pildă două linii, 
în întuneric — un fenomen cu care ne-au familiarizat farurile de semnalizare ale avioanelor sau luminile 
semafoarelor de circulaţie. Dacă cei doi stimuli sînt apropiaţi în spaţiu sau dacă se aprind la intervale de 
timp foarte mici, ei par a fi simultani. Dacă distanţa în timp sau spaţiu este mare, vedem două obiecte 
separate apărînd unul după altul. Dar cînd condiţiile sînt favorabile, vedem un singur obiect trecînd din 
prima poziţie într-a doua, Bunăoară, o linie verticală e văzută ca înclinîndu-se şi luînd o poziţie orizontală, 
în asemenea cazuri, aşadar, observatorul vede mişcare, deşi fizic nu există decît o simplă succesiune de 
stimuli imobili. Aceasta presupune că cei doi stimuli au dat naştere, undeva în creier, unui proces integrat de 
deplasare continuă. Wertheimer a conchis că în astfel de cazuri cei doi stimuli, producîndu-se la mică 
distanţă în spaţiu şi timp, duc la un fel de scurt-circuit fiziologic, prin care excitaţia se transmite din primul 
punct spre al doilea. Echivalentul psihologic al acestui proces cerebral ipotetic este tocmai mişcarea per¬ 
cepută. 

Experimentele lui Wertheimer au fost sugerate de o jucărie inventată şi descrisă prima oară de W. G. 
Homer în 1834. O serie de faze reprezentînd stadii succesive din mişcarea unui obiect, de pildă un cal care 
sare, erau introduse într-un tambur şi privite în succesiune prin nişte fante, în timp ce cilindrul se rotea. 
Acest aparat, numit „Dedaleum" de creatorul său, şi altele similare au dus în cele din urmă la cinematograf. 
Fuziunea imaginilor într-un asemenea dispozitiv este frecvent atribuită doar tendinţei excitaţiilor retiniene 
de a persista un scurt timp după ce s-au produs şi, astfel, de a se contopi cu cele următoare într-un flux 
coerent. Monteurii de film ştiu însă că, în anumite condiţii, o secvenţă de numai patru cadre (circa 1/6 
secundă) poate părea net separată de cea precedentă. Aşa cum arată experimentele lui Wertheimer, avem 
de-a face aici nu atît cu o contopire, cît cu crearea unei forme coerente în dimensiunea timp. Se aplică aici 
regulile organizării structurale. 

De ce se unesc stimulii creaţi de două forme luminoase, în întuneric, într-un flux unitar de excitaţie? 

Observăm, în primul rînd, că fenomenul are loc doar atunci cînd cele două forme se află relativ aproape 
una de alta şi ne amintim că asemănarea de amplasare generează o legătură vizuală între obiecte învecinate, 
în al doilea rînd, cei doi stimuli se află singuri într-un cîmp gol. Ei au funcţii similare în cadrul 
ansamblului. Iar cum s-a constatat că asemănarea leagă elementele în spaţiu, putem bănui că ea joacă 
acelaşi rol în timp. 

Să ne imaginăm o minge în cădere. Poziţiile ei succesive în cîmpul vizual sînt redate schematic în 
figura 247 aşa cum ar arăta în cadrele unui film. Dacă eliminăm astfel dimensiunea temporală, înţelegem 
clar că obiectul urmează o rută de formă simplă şi sîntem tentaţi să conchidem că principiul formei 
coerente, care grupează elementele configuraţiilor imobile, ar putea de asemenea contribui la păstrarea 
identităţii în timp a obiectului mobil. 




Figura 247 Figura 248 

Experimentele lui Albert Michotte asupra „efectului de tunel" au demonstrat că identitatea 
perceptuală poate fi păstrată şi atunci cînd traseul mişcării se întrerupe, bunăoară, cînd un obiect mobil 
dispare din vedere, trecînd printr-un tunel sau prin spatele unui zid. în condiţii favorabile de spaţiu şi timp, 
observatorul vede acelaşi obiect, urmînd o rută unitară, deşi temporar ascunsă — o experienţă foarte 
diferită de simpla cunoaştere sau presupunere a faptului că obiectul ce iese de după obstacol a rămas 
acelaşi. 

Celelalte principii cunoscute ale grupării îşi joacă şi ele rolul. Un obiect în mişcare va avea cu atît mai 
multe şanse să-şi păstreze identitatea cu cît se schimbă mai puţin ca mărime, formă, strălucire, culoare ori 
viteză. Identitatea este periclitată dacă un obiect mobil îşi schimbă direcţia — de pildă, dacă mingea din 
figura 247 se întoarce brusc înapoi. De regulă, în diferite cazuri specifice aceşti factori fie se sprijină, fie se 
contracarează reciproc, rezultatul depinzînd de tăria lor relativă. Dacă un iepure fugărit îşi inversează brusc 
sensul goanei, se poate ca schimbarea de sens să nu ne împiedice să-l vedem ca fiind acelaşi animal. Dacă în 
clipa întoarcerii însă iepurele se transformă într-un curcan, identitatea se poate pierde, privitorul nevăzînd o 
a doua vieţuitoare pornind din locul unde a dispărut prima. Dar dacă schimbarea de formă şi culoare se 
produce fără să se schimbe şi traseul, constanţa rutei şi vitezei se poate dovedi suficient de puternică, 
permiţîndu-ne să vedem cum unul şi acelaşi animal se transformă în timpul goanei. 

Interacţiunea formă-mişcare a fost studiată de W. Metzger, care dorea să afle ce se întîmplă cînd rutele 
a două sau mai multe obiecte mobile se intersectează (fig. 248 a). în punctul de întîlnire, fiecare obiect poate 
fi văzut fie schimbîndu-şi marcat direcţia şi întorcîndu-se, fie continuîndu-şi cursa cu consecvenţă şi trecînd 
de cealaltă parte. S-a constatat că a doua variantă predomină în general, ceea ce concordă cu principiul 








grupării după coerenţa formei. Printre altele, experimentele au arătat că atunci cînd obiectele se deplasează 
în mod strict simetric (fig. 248, b), rezultatul este mai puţin net. In acest caz mulţi observatori văd obiectele 
schimbîndu-şi cursul în punctul de întîlnire şi rămînînd în partea respectivă a cîmpului. Acest lucru 
sugerează că în domeniul mişcării, ca şi în cel al configuraţiilor imobile, simetria creează o subdiviziune de- 
a lungul axei sale, care tinde să împiedice intersectările chiar şi acolo unde continuitatea rutei le-ar favoriza. 

Experimentele lui Wertheimer au dovedit că în condiţii structurale propice, obiectele ce apar în 
momente succesive în puncte diferite sînt percepute ca două ipostaze ale aceluiaşi obiect. Experimentul său 
fundamental implică numai doi stimuli. Ce se întîmplă însă cînd numărul stimulilor creşte şi cînd o confi¬ 
guraţie mai complexă permite alegerea între mai multe conexiuni posibile? Figurile 249—251 prezintă trei 
exemple, extrase dintr-un studiu asupra acestei probleme întreprins de Josef Temus. Să presupunem că cele 
trei puncte luminoase constituind şirul de sus din figura 249 a sînt înlocuite cu cele din şirul de jos, care apar 
la acelaşi nivel în spaţiu. Întrucît poziţiile vor coincide pentru două din cele trei puncte, ne-am putea aştepta 
ca b şi c (fig. 249 b) să se identifice cu d şi e — adică, să rămînă imobile — iar a să fie înlocuit de / ori, 
eventual, să „sară" în poziţia /. De fapt, toate cele trei puncte se deplasează în modul indicat de săgeţile 
oblice: a devine d, b devine e, c devine/ Sau, mai bine spus, întreaga tripletă se mişcă spre dreapta. Cu alte 
cuvinte, imaginea se deplasează în poziţia structural analogă din cea de-a doua configuraţie, fiecare punct 
identificîndu-se cu corespondentul său structural. Aceasta este cea mai simplă schimbare posibilă în întreaga 
organizare a cîmpului. 

Din acelaşi motiv, întreaga cruce din faza iniţială a figurii 250 se mută în poziţia crucii din a doua fază, 
cu toate că şi aici două din puncte ar putea rămîne pe loc, dacă comportamentul lor n-ar fi afectat de 
cerinţele ansamblului. Figura 251 ne oferă o comparaţie instructivă. Cele şase puncte din a formează un arc 
foarte coerent. în consecinţă, întregul arc este văzut deplasîndu-se spre dreapta pe o rută curbă. în b unghiul 
format generează o subdivizare care lasă cele două triplete oarecum independente una de alta. în aceste 
condiţii tripleta orizontală este liberă să adopte soluţia confortabilă de a rămîne pe loc, în timp ce tripleta din 
stînga execută un salt, transformîndu-se în propriul său echivalent din partea dreaptă. 






Mişcarea stroboscopică, aşa cum o vedem, are o paralelă directă în succesiunea tonurilor în muzică, 
subliniază Victor Zuckerkandl. Linia melodică se alcătuieşte din tonuri, fiecare dintre acestea rămînînd 
imobil pe o anumită treaptă de înălţime; nu există un echivalent fizic al schimbărilor ascendente sau descen¬ 
dente pe care le percepem cînd tonurile se înlocuiesc succesiv. în fond, notaţia muzicală, care comunică 
ochiului fiecare notă ca o entitate distinctă, contravine faptului psihologic că ceea ce auzim este în realitate 
un singur ton care urcă şi coboară pe întregul parcurs al liniei melodice. 

Unele probleme ale montajului cinematografic 

Identitatea vizuală nu pune probleme atît timp cît un obiect rămîne în acelaşi loc şi nu-şi modifică 
aspectul — de pildă, atunci cînd aparatul de filmat, fără să-şi schimbe poziţia, filmează o clădire. Tot astfel, 
un actor ce traversează ecranul îşi va păstra identitatea dacă parcurge o rută simplă (fig. 247) şi nu-şi 
schimbă marcat forma sau mărimea. Problemele apar cînd condiţiile vizuale sugerează identitatea acolo 
unde ea nu există sau viceversa. 

Monteurul de film, ca şi creatorul de benzi desenate, are de rezolvat două probleme atunci cînd 
grupează scene referitoare la puncte diferite în timp şi spaţiu. El trebuie să menţină identitatea peste diverse 
tranziţii bruşte şi trebuie să se asigure că lucrurile diferite apar diferit. Spectatorul ştie doar ceea ce vede. O 
succesiune rapidă sugerează unitate, şi de aceea sînt necesare procedee drastice pentru a face vizibilă o 
întrerupere. Mişcarea stroboscopică ignoră originea fizică a materialului vizual. Dacă un poliţist la o secţie 
apare pe partea stîngă a ecranului şi imediat după aceea o femeie cu aspect şi atitudine asemănătoare apare 
în camera ei tot pe partea stîngă a ecranului, poliţistul ar putea fi văzut ca schimbîndu-se în acea femeie. 
Dacă poziţiile nu sînt absolut aceleaşi, dar celelalte condiţii sînt suficient de asemănătoare, poliţistul va 
executa un salt stroboscopic, transformîndu-se în femeie. Fenomenul poate fi utilizat pentru trucaje, aşa 
cum a făcut-o Georges Melies încă de la începutul secolului. Continuitatea factorilor perceptuali elimină 
decalajul în spaţiu şi timp. în unul din filmele experimentale ale Mayei Deren, saltul unui dansator începe 
într-un decor şi se termină în altul. Cele două faze ale saltului se integrează atît de bine încît vedem o 
singură mişcare unificată, în ciuda schimbării de decor. De regulă, însă, este preferabil să se evite asemenea 
efecte de montaj între secvenţe. 

Problema inversă este la fel de serioasă. Dacă o scenă se compune din imagini filmate sub unghiuri 
diferite, aceleaşi obiecte, personaje şi decoruri vor părea diferite, şi este necesar ca publicul să-şi poată da 
seama că persoana filmată frontal, în stîngă, în prima secvenţă este indentică cu cea prezentată din spate, în 
dreapta, în secvenţa următoare. Tot astfel, dacă prima secvenţă prezintă colţul unei camere, cu un pian şi o 
fereastră, trebuie să fie clar că şi dolţul din secvenţa următoare, cu uşa şi o masă, aparţine aceleiaşi camere. 
E necesar să se stabilească o legătură perceptuală, care totuşi să nu fie atît de strînsă încît să provoace 
salturi stroboscopice. 

în acest domeniu, ca şi în multe altele, regulile empirice elaborate de cineaşti în practică ar trebui 
verificate sistematic prin experimente de către psihologi. Rezultatele ar fi utile şi unora şi altora. între timp, 
cîteva exemple sînt binevenite. Este improbabil să se producă vreun „scurt-circuit" stroboscopic atît timp cît 
obiectele apar pe ecran la o distanţă suficientă între ele. Dacă amplasarea lor este identică ori asemănătoare, 



fuziunea va fi evitată doar printr-o considerabilă schimbare de aspect. O simplă modificare a formei, 
obţinută prin filmarea obiectului la distanţe diferite de aparat, nu este de ajuns: obiectul va fi văzut crescînd 
sau micşorîndu-se în chip „magic". O întoarcere a capului cu, să zicem, 30° va genera probabil mişcare; dar 
o trecere bruscă de la imagine frontală la profil implică o schimbare atît de marcată a ceea ce am numit 
„scheletul structural", încît tranziţia treptată este de preferat. 

Dacă un personaj traversează ecranul de la stînga spre dreapta, iar în secvenţa următoare de la dreapta 
spre stînga, mişcarea va fi vizual discontinuă. De aceea trebuie introduse şi alte mijloace de identificare 
pentru a se asigura interpretarea corectă. 

Identitatea poate fi afectată şi de schimbări pronunţate ale eclerajului. Un pescăruş este alb sub 
iluminare frontală, dar negru dacă îl filmăm contra luminii. Coerenţa zborului său ne poate permite să 
vedem că e aceeaşi pasăre, dar schimbarea bruscă de atmosferă va rămîne în film. 

Un ultim exemplu privind problema amplasării îl găsim într-un articol al lui Rudy Bretz. Dacă un meci 
de box este televizat de două camere situate pe laturi opuse ale ringului, o trecere de la o cameră la cealaltă 
va inversa, fireşte, imaginea. Boxerul din stînga va apărea brusc în dreapta, iar cel din dreapta, în stînga. 
Dificultatea poate fi depăşită efectuînd trecerea în timpul unei faze foarte active, care defineşte atît de net 
rolurile celor doi boxeri încît identificarea corectă să nu fie stînjenită, în ciuda schimbării neaşteptate a 
poziţiilor şi acţiunii. 

Forte motrice vizibile 


Din punct 


ce vizioue 

de vedere geometric, locomoţia poate fi definită ca o simplă schimbare de poziţie, dar 
pentru observatorul obişnuit, ca şi pentru fizician, deplasările sînt dinamice. Comportamentul forţelor este 
totdeauna factorul cel mai important. Sub raport artistic, acestea sînt forţele care dau unui fenomen expresie 
vizuală şi îi împrumută viaţă. Totuşi asemenea forţe nu sînt vizibile în şi prin sine; ele se concretizează în 
acţiunile obiectelor pe care le vedem. Condiţiile care produc aceste efecte se cer explorate. 

Adesea, cînd o privim de la o oarecare distanţă, mişcarea automobilelor sau a avioanelor ne pare, într- 
un fel, „moartă". Vehiculele nu dau nici un semn că ar fi stăpînite de forţe, Propulsate într-un chip magic şi 
de neînţeles, ele prezintă un fenomen de locomoţie pură, maşinală — excepţia care confirmă regula. Prin 
comparaţie, caii galopînd pe cîmp sau rîndunelele ce săgetează aerul sînt vizibil active şi, ca să fim drepţi, 
tot active sînt şi automobilele pe care le vedem la curse ori în comediile burleşti, sau avioanele de vînătoare 
angajate în luptă. 

în cazul comportamentului uman, calităţile expresive ale mişcării se întrepătrund cu ceea ce ştim 
despre semnificaţia ei. Poate că spectatorul e impresionat de gestul lui Orfeu, care îşi frînge mîinile, doar 
pentru că a văzut alţi oameni făcînd aşa ceva în culmea deznădejdii şi pentru că naraţiunea l-a informat că 
Orfeu a pierdut-o pe Euridice. Este aşadar de dorit să observăm mişcări expresive lipsite de un anumit 
înţeles ataşat. Putem găsi materialul potrivit în filmele de animaţie nonmimetice („abstracte"). Experimente 
sistematice în acest sens au fost iniţiate de Albert Michotte, ale cărui rezultate le vom descrie aici mai pe 
larg. în cele de mai jos am selecţionat materialul şi am reformulat întrucîtva partea teoretică potrivit cu 
scopul specific pe care îl urmărim. 



Trebuind să se limiteze la o tehnică rudimentară, Michotte a operat cu figuri foarte simple, în special 
cu pătrate ce se deplasau de-a lungul unor linii drepte. Cîteva din experimente ilustrează problema 
identităţii. Aşa cum am observat, puterea unificatoare a unei mişcări uniforme este atît de mare încît 
obiectul mobil este văzut ca rămînînd neschimbat chiar şi atunci cînd forma i se schimbă brusc, în unul din 
experimentele lui Michotte — care verifică exemplul cu iepurele şi curcanul dat de mine mai sus — un 
pătrat mic negru apare în partea stîngă a unui cîmp alb şi se deplasează orizontal spre centru. La un moment 
dat pătratul dispare şi este înlocuit cu un pătrat roşu de aceeaşi mărime, care apare lîngă el şi se deplasează 
imediat în aceeaşi direcţie şi cu aceeaşi viteză. în acest caz observatorii văd un singur obiect, care în 
decursul unei mişcări uniforme şi-a schimbat culoarea. 

Figura 252 

Un efect diferit rezultă din următoarea demonstraţie (fig. 252). Pătratul negru A, aflat în stînga, începe 
să se deplaseze orizontal şi se opreşte exact deasupra sau dedesubtul pătratului roşu B, care era prezent, dar 
imobil. în clipa sosirii lui A, B începe să se deplaseze în aceeaşi direcţie. Observatorii văd, în cadrul acestui 
experiment, două obiecte executând două mişcări, care sînt aproape independente una de alta. Acelaşi lucru 
este valabil şi pentru aranjamentul din figura 253, în care B se deplasează în unghi drept faţă de A. 



Figura 253 

între extremele reprezentate de mişcarea uniformă, neîntreruptă pe de o parte şi mişcări total sau 
parţial independente pe de alta, obiectele vizuale pot fi legate prin diverse interacţiuni, care sînt percepute 
drept relaţii cauzale. Experimentul fundamental al lui Michotte privind cauzalitatea perceptuală este acesta: 

Pătratul roşu (B) se află în centrul cîmpului; pătratul negru (A) se află la o oarecare distanţă spre 
stînga. La un moment dat, A începe să se deplaseze spre B. Cînd cele două pătrate ajung în contact, A se 










opreşte şi B începe să se mişte. Observatorii văd cum A „dă un brînci" lui B şi îl pune astfel în mişcare. Cu 
alte cuvinte, fenomenul implică aparent o relaţie cauză-efect. 

Desigur, nu există aici nici un fel de cauzalitate fizică. Cele două pătrate sînt desenate sau proiectate pe 
un ecran. Atunci de ce văd privitorii un proces cauzal? Conform binecunoscutei păreri a lui Hume, perceptul 
în sine nu conţine decît o succesiune neutră de evenimente. Obişnuiţi cu faptul că un anumit tip de acţiune 
este urmat de un altul, mintea noastră stabileşte o legătură de necesitate şi astfel ne aşteptăm ca succesiunea 
respectivă să se producă totdeauna. Calitatea de cauză şi efect este astfel adăugată subsidiar perceptului, 
printr-o asociaţie ce s-a format într-o lungă perioadă de timp. 

/V 

In contrast cu această părere, Michotte demonstrează că cauzalitatea este în aceeaşi măsură un aspect al 
perceptului însuşi ca şi forma, culoarea şi mişcarea obiectelor. Faptul că vedem sau nu o cauzalitate, şi în ce 
măsură o vedem, depinde numai de condiţiile perceptuale. O cauzalitate marcată poate apărea chiar în situ¬ 
aţii în care experienţa noastră practică o califică drept absurdă — de pildă, atunci cînd o bilă de lemn este 
văzută „dînd brînci" unui disc luminos proiectat pe un ecran. Putem observa cauzalitate şi atunci cînd o 
situaţie familiară se transformă în contrariul ei, ca în experimentul descris mai jos. Pătratul roşu B se 
deplasează relativ repede spre dreapta. A, deplasîndu-se şi mai repede, îl ajunge din urmă pe B. în momentul 
contactului, B îşi reduce brusc viteza şi continuă să se deplaseze cu viteză mult mai mică. în aceste condiţii 
paradoxale, cauzalitatea percepută este deosebit de frapantă. 

Tipul de relaţie cauzală observat în aceste demonstraţii implică o transmitere vizibilă de energie de la 

A 

un obiect la altul. In momentul contactului, vedem cum forţa ce animă primul obiect „sare" către al doilea, 
pe care îl pune în mişcare. Acest tip de cauzalitate apare atunci cînd obiectele se disting de ajuns între ele 
pentru a nu părea identice, şi cînd succesiunea activităţilor lor este suficient de integrată pentru a apărea ca 
un proces unitar. O scurtă pauză în clipa contactului întrerupe continuitatea mişcării şi elimină impresia de 
cauzalitate. 

Cînd unitatea mişcării este diminuată dar suficientă, rezultă alte forme de cauzalitate. Dacă, bunăoară, 
în clipa cînd intră în contact cu parametrul său imobil, B începe să se deplaseze cu o viteză mult mai mare 
decît cea observată anterior la A, energia motrice a lui B nu mai apare ca dobîndită de la A. B începe să se 
mişte prin propria sa forţă. Există şi aici cauzalitate, dar ea se limitează la „darea startului" de către A lui B. 
Subiecţii lui Michotte descriu acest efect de declanşare în diferite moduri: „Sosirea lui A determină plecarea 
lui B." „A acţionează un comutator electric, care îl pune pe B în mişcare." „B este speriat de sosirea lui A şi 
fuge." Această din urmă explicaţie ilustrează efectul comic produs adesea prin fenomenul de declanşare. 
Michotte îl explică prin disproporţia dintre cele două fenomene ce se succed în timp. Dacă, pe de altă parte, 
succesiunea vitezelor este inversată, deci dacă A se mişcă mai repede decît B, efectul activ de împingere 
este puternic, B fiind perceput ca preluînd o parte din energia lui A. 

Cînd un obiect pătrunde în cîmp cu viteză constantă, faptul este înregistrat ca acţiune a vreunui anumit 
tip de energie, dar în mod relativ neutru, inexpresiv. Nu se poate spune dacă obiectul se mişcă prin propria 
sa forţă sau este tras ori împins. Un efect diferit se obţine atunci cînd, ca în experimentul fundamental al lui 
Michotte, A face o scurtă pauză înainte de a începe să se deplaseze spre B. Neexistînd o altă sursă vizibilă 



de energie, A este perceput ca „luîndu-şi avînt", ca generîndu-şi propria energie motrice. De aici, expresia 
de iniţiativă intrinsecă transmisă de A. Ne-am putea imagina că A poate fi de asemenea văzut ca atras 
magnetic de B. Aceasta însă nu se întîmplă, evident din cauză că B nu este caracterizat explicit ca un obiect 
posedînd acel tip de energie ce ar atrage alte obiecte. 

Concluzia principală a experimentelor este că toate proprietăţile obiectelor trebuie să fie „definite 
implicit" prin ceea ce se vede. Obiectele nu transmit alte proprietăţi decît cele dezvăluite perceptual de 
comportamentul lor. Un pătrat în repaus nu este un centru de atracţie doar pentru că observatorul, din 
diferite motive, îl consideră ca atare. Această regulă se menţine şi în situaţii în care cunoştinţele noastre se 
adaugă percepţiei directe. Atunci cînd vedem cum o fată drăguţă îl atrage pe un admirator, scena va „merge" 
doar dacă trăsăturile expresive de comportament şi formă ale ambilor actori redau dinamica exercitării 
atracţiei şi supunerii la această atracţie. 

Tehnica lui Michotte poate fi folosită şi pentru a demonstra că efectul dinamic depinde nu numai de 
condiţiile locale în momentul contactului, ci şi de contextul mai amplu al întregului episod. în unul din 
experimente, B este văzut punîndu-se în mişcare. El se deplasează într-un sens şi în celălalt pe orizontală, 
repetînd această acţiune de cîte ori. Porneşte apoi A, întîlnindu-1 pe B în clipa cînd B a revenit în punctul său 
de plecare pentru o ultimă cursă. Dacă observatorii nu se concentrează asupra punctului de întîlnire, ei nu 
văd nici o împingere în aceste condiţii, chiar dacă ultima fază a mişcării repetă experimentul fundamental, 
descris mai sus. Prin oscilaţiile sale B s-a definit ca deplasîndu-se prin forţe proprii, iar ultima lui cursă spre 
dreapta apare pur şi simplu ca o continuare a acestei mişcări autonome, chiar dacă A a stabilit contactul. 

Se poate afirma că acest experiment traduce în acţiune una din demonstraţiile lui Wertheimer (fig. 
254). Atunci cînd ochiul parcurge ascendent, pornind de jos, linia în zigzag, această linie este văzută 
continuînd dincolo de punctul de întîlnire cu octogonul, deşi una din laturile acestuia oferă o continuare în 
linie dreaptă. Ambele experimente arată că coerenţa internă a celor două elemente este împiedicată să ducă 
la fuziunea lor dacă structura întregii configuraţii separă elementele între ele. 



Figura 254 



O scară a complexităţii 

Un obiect este perceput ca generîndu-şi propria forţă motrice atunci cînd, după un răstimp de 
imobilitate, începe să se mişte fără nici o cauză externă vizibilă. Acest efect este mult intensificat dacă 
trecerea de la nemişcare la mişcare nu se produce simultan pentru întregul obiect, ci doar o parte a lui începe 
să se mişte, antrenînd apoi şi restul. în acest caz acţiunea este văzută ca fiind generată de o schimbare 
intensă. Michotte folosea o bandă orizontală cu laturile într-un raport de 2:1, amplasată în stînga cîmpului 
(fig. 255). Banda începe să se alungească la capătul drept, ajungînd pînă la aproximativ de patru ori 
lungimea ei iniţială. Cînd capătul din dreapta se opreşte, începe o contracţie în stînga, care continuă pînă ce 
banda revine la lungimea iniţială. Acum se opreşte capătul stîng, şi întregul proces reîncepe, repetîndu-se de 
trei-patru ori, pînă ce banda ajunge în partea dreaptă a cîmpului. Figura 255 ne prezintă etapele principale 
pentru două faze complete. 



Figura 255 

Efectul este foarte puternic. Privitorii exclamă: „Este o omidă ! Se mişcă de la sine!" O trăsătură 
notabilă o constituie elasticitatea internă a bandei, întreaga bandă participă la schimbarea ce îi este impusă 
prin deplasarea unuia din capete. Nu există o dinstincţie netă între părţile mobile şi cele imobile. Banda 
începe să se alungească la un capăt, iar alungirea cuprinde treptat o porţiune tot mai mare din ea. La fel se 
întîmplă şi în faza de contracţie. Această flexibilitate internă pur perceptuală generează o calitate izbitor de 
„vie". 

Un efect foarte diferit se obţine printr-o mică modificare (fig. 256). Experimentul începe, ca şi în cazul 
precedent, cu dreptunghiul în raport de 2:1 situat în latura stingă a cîmpului; dar în loc să se alungească, 
dreptunghiul se desface acum în două pătrate, cel stîng rămînînd imobil, iar cel drept înaintînd spre locul 
ocupat de „capul" omizii din experimentul precedent. B se opreşte aici, fiind urmat de A, pînă ce ambele 
pătrate se reunesc, formînd un dreptunghi de mărimea iniţială. întreaga acţiune se repetă apoi. Deşi 
mişcările celor două pătrate echivalează cu cele ale „capului" şi cozii" omizii, efectul asupra privitorului 
este total diferit. A este văzut ca „fugind" după B, pe care îl împinge înainte. Cele două pătrate sînt rigide, 
iar întregul proces pare mai degrabă mecanic decît însufleţit. 






Aceste experimente dau naştere întrebării: Există oare criterii perceptuale precise pentru a distinge 
între comportamentul organic şi cel anorganic? La prima vedere am putea crede că o asemenea distincţie 
depinde doar de faptul dacă mişcarea observată ne aminteşte mai mult de maşini sau mai mult de 
vieţuitoare. Această explicaţie ar neglija însă aspectul cel mai important al fenomenului. 

Se ştie că distincţia între materia organică şi cea anorganică apare relativ tîrziu. în stadiile primare de 
dezvoltare, primitivii, ca şi copii, gîndindu-se după ceea ce văd, nu disting în principiu între obiectele 
inanimate şi fiinţele vii. Unii primitivi consideră că pietrele sînt masculi sau femele şi că fac pui, care cresc. 
Ele trăiesc veşnic, pe cînd oamenii şi animalele mor. Şi pentru artist distincţia este artificială. Pictorul nu 
vede nici o deosebire esenţială între sinuozitatea unui ţărm şi mişcarea ondulată a unui şarpe. Percepţia 
obişnuită nu ne sugerează nici o linie de despărţire în natură; mai curînd ea indică grade variate de animaţie. 
Apa unui izvor ne pare mai vie decît floarea. 

Ceea ce se observă aici nu este doar o diferenţă privind amploarea sau viteza mişcării. Există de 
asemenea o scară ducînd de la comportamente mai simple la altele mai complexe. Iar aici trebuie să 
înţelegem că distincţia dintre entităţi care au conştiinţă, senzaţii, intenţii şi altele care nu le au este tot atît de 
străină unei concepţii despre lume bazată pe percepţia spontană. Există o diferenţă de rang între ploaia care 
cade fără să-i pese pe ce şi crocodilul care îşi vînează prada. Dar nu este vorba de o diferenţă între a avea 
sau a nu avea raţiune sau suflet. Este vorba de măsura în care comportamentul se axează pe ţeluri exterioare, 
ca şi de complexitatea reacţiilor observabile. Un occidental din secolul nostru face o dinstincţie 
fundamentală între un om păşind de-a lungul unui coridor de hotel în căutarea camerei sale şi un vehicul 
ghidat de două celule fotoelectrice, care se pune în mişcare şi urmăreşte orice sursă luminoasă. Dar chiar şi 
occidentalul este puternic impresionat de calităţile „omeneşti" ale robotului fototropic. 

Există motive întemeiate pentru această comparaţie. Atît comportamentul omului, cît şi cel al 
vehiculului se disting printr-o năzuinţă vizibilă spre obiective precise, care diferă mult de ceea ce vedem în 
cazul mişcărilor unui pendul sau ale unui custode de muzeu ce se plimbă plictisit prin sălile încredinţate lui. 
S-ar putea susţine că diferenţa dintre intensitatea mare sau mică a activităţii este mai importantă decît faptul 
că omul din hotel şi custodele se presupune că au conştiinţă, pe cînd robotul şi pendulul nu au. 

în discuţiile sale cu copii, Jean Piaget a studiat criteriile după care aceştia considerau că o entitate este 
vie şi dotată cu conştiinţă. La nivelul cel mai mic de vîrstă, orice obiect implicat într-o acţiune este 
considerat viu şi conştient, fie că se mişcă sau nu. în stadiul următor, diferenţa constă în mişcare. O 
bicicletă are conştiinţă, dar o masă nu. La al treilea nivel, copilul îşi întemeiază distincţia pe faptul dacă 
obiectul îşi generează singur mişcarea sau este mişcat din exterior. Copiii mai mari consideră că numai 
animalele sînt vii şi au conştiinţă, deşi ei pot include plantele printre fiinţele vii. 

Să notăm că modul ştiinţific modern de a separa animatele de cele inanimate şi cugetătoarele de 
necugetătoare nu este valabil în cazul percepţiei spontane. Şi vom repeta că el nu este valabil nici pentru 
artist. Pentru un regizor de film, o furtună poate fi mai vie decît pasagerii care şed impasibili pe banchetele 
unui tramvai. Dansul nu este un mijloc de a ni se transmite simţămintele sau intenţiile personajelor 
interpretate de dansatori. Noi receptăm ceva mult mai nemijlocit. Cînd vedem agitaţie sau calm, o fugă sau 



o urmărire, noi observăm acţiunea unor forţe, a căror percepere nu reclamă o distincţie între un exterior 
fizic şi un interior raţional. 

Ceea ce contează este nivelul de complexitate al comportamentului observat. Încercînd să schiţăm 
cîteva din criteriile ce operează aici, vom constata următoarele. în concordanţă cu spusele copiilor, avem 
mai întîi diferenţa dintre mobil şi imobil. în al doilea rînd, mişcarea flexibilă, care implică schimbări 
interne, este la un nivel mai ridicat de complexitate decît simpla deplasare a unor obiecte sau părţi de 
obiecte rigide. în al treilea rînd, un obiect care îşi mobilizează propriile sale forţe şi îşi determină propriul 
său curs este superior unuia care este propulsat şi ghidat, care, deci, se supune pasiv unor împingeri şi 
atracţii exercitate de agenţi externi. In al patrulea rînd, printre obiectele „active" există o distincţie între cele 
care se mişcă doar dintr-un impuls intern şi cele al căror comportament este influenţat de centre de referinţă 
exterioare. în acest din urmă grup găsim un comportament de nivel scăzut, care reclamă contactul direct cu 
agentul extern (de exemplu, „demarajul" obiectului B cînd este atins de A) şi un comportament de nivel mai 
ridicat, care implică reacţii la obiectul de referinţă peste o anumită distanţă în spaţiu (de exemplu, A este 
văzut ca mişcîndu-se „spre" B sau : ca „fugind" la apropierea lui A). 

Nivelul celui de-al patrulea grup nu cere ca obiectele „să aibă conştiinţă". Tot ce vrem să spunem este 
că gama comportamentală a forţelor observate este mai complexă dacă implică o interacţiune între obiect şi 
ambianţa lui. O astfel de interacţiune se poate produce chiar dacă forţele sînt pur fizice, ca în cazul robotului 
fototropic; pe de altă parte, „orbirea" obtuză de la nivelul inferior poate fi întîlnită şi la un visător inveterat, 
care-şi urmează calea fără să observe ce se întîmplă în jurul lui. 

Atunci cînd un obiect se deplasează pe o rută complexă cu viteză variabilă, el pare a fi dirijat de forme 
corespunzător de complexe. Să comparăm, bunăoară, diferenţa dintre mişcarea lui A către B în linie dreaptă 
şi cu o viteză constantă, cu următoarele situaţii ipotetice. A îşi reduce viteza apropiindu-se de B şi apoi, 
brusc, „sare" la acesta, cu o creştere marcată a vitezei. Sau A îşi reduce viteza, se opreşte, porneşte din nou, 
iar se opreşte şi, deodată, se întoarce şi se retrage foarte rapid. Sau A porneşte într-o direcţie „greşită", se 
deplasează lent pe ruta în zigzag indicată în figura 257 şi, după ultima întorcere, se alătură brusc lui B. 
Aceste demonstraţii ne dau, e de presupus, o impresie de furişare, şovăială, eschivare şi căutare. Dinamica 
lor este mai complexă decît cea a mişcării rectilinii cu viteză constantă, deoarece observăm aici efectul unei 
interacţiuni de forţe şi contraforţe, de forţe contradictorii intrînd în joc în momente diferite de schimbări ale 
rutei, în funcţie de ceea ce se află sau nu se află într-un anumit loc, şi aşa mai departe. 



Figura 257 




Aceste calităţi expresive apar nu numai în comportamentul obiectelor vizibile, ci şi în mişcările 
indirect percepute ale aparatului de filmat. Cît timp aceste mişcări sînt relativ simple — de pildă, atunci cînd 
aparatul se deplasează înainte sau înapoi în linie dreaptă şi cu viteză constantă, sau cînd se roteşte pe trepied 
pentru o filmare panoramică orizontală sau verticală — ele ne apar ca deplasări relativ neutre. Atenţia 
spectatorului se concentrează asupra aspectelor noi ale ambianţei pe care i le descoperă aparatul. Dar ruta 
aparatului poate descrie curbe de ordin superior. Mişcările lui pot deveni foarte neregulate, mai ales cînd 
este acţionat manual. Viteza poate şi ea să varieze. Aparatul poate căuta, şovăi, explora, se poate concentra 
brusc asupra vreunei acţiuni sau vreunui obiect, poate sări asupra prăzii. Mişcările complexe de acest fel nu 
sînt neutre. Ele definesc un eu invizibil, care capătă un rol activ, de adevărat personaj, în cadrul subiectului. 
Strădaniile şi reacţiile acelui personaj ne sînt transmise printr-o configuraţie de forţe, care se vădeşte în 
comportamentul motor al aparatului. 

Trebuie observat aici că aceste mişcări ale aparatului de filmat îşi îndeplinesc misiunea numai atunci 
cînd transmit impulsuri şi reacţii expresive şi nu doar efectul mecanic al acţiunii fizice în sine. La fel cum 
imaginile ce redau actul sexual tind să pară groteşti şi nu pătimaşe atunci cînd reduc omul la o simplă maşină 
în acţiune, tot astfel legănatul ritmic al vederilor luate de un operator în mers produc mai mult ameţeală decît 
sens. 

La un nivel şi mai complex, putem observa efecte de „feed-back" ale evenimentelor anterioare asupra 
celor ulterioare. De exemplu, în timp ce A se apropie, B porneşte brusc spre A şi îl împinge înapoi. A se 
apropie din nou, dar cînd B iniţiază un nou atac, A se retrage „la timp". Fritz Heider şi Marianne Simmel au 
creat, în scopuri experimentale, un film de scurt metraj în care un triunghi mare, unul mic şi un cerc 
interpretează o scenetă. S-a constatat că spectatorii atribuie spontan proprietăţi „umane" acestor figuri 
geometrice, pe baza mişcărilor executate de ele. De pildă, triunghiul mai mare a fost descris de 97% din 
spectatori ca „agresiv,belicos, certăreţ, bătăios, agasant, ticălos, egoist, irascibil, agitat, iritabil, bătăuş, 
profitînd de mărimea lui, hărţuitor cu cei mai mici decît el, dominator, avid de putere, posesiv". 
Expresivitatea surprinzător de marcată a figurilor geometrice în mişcare a fost demonstrată în filmele 
„abstracţioniste" mai ample create de Oskar Fischinger, Norman MacLaren, Walt Disney şi alţii. 

Cu cît este mai complexă configuraţia de forţe ce se manifestă în comportamentul motor, cu atît mai 
„uman" ne apare spectacolul. Nu putem însă indica un anumit nivel de complexitate la care comportamentul 
începe să pară uman, animat, conştient. Comportamentul uman este adesea izbitor de maşinal. De fapt, Henri 
Bergson susţine în lucrarea sa despre rîs că ceea ce ne dă impresia de comic este tocmai descoperirea unor 
aspecte maşinale în comportamentul uman. Mai mult, în cadrul aceluiaşi mecanism animat sau inanimat, 
comportamentul motor poate varia mult sub raportul complexităţii şi subtilităţii. Dintre părţile corpului 
omenesc, mîna are cel mai rafinat comportament motor ce se poate întîlni în natură, pe cînd genunchiul nu e 
mult mai complex decît articulaţia sferică a unei maşini. 

Aceste consideraţii sînt valabile şi în cazul formei. Unii artişti — cubiştii, de exemplu — au dat figurii 
umane unghiularitatea obiectelor anorganice, în timp ce Van Gogh reprezintă copacii, ba chiar dealurile şi 

norii, prin curbe flexibile, umanizate. In opera lui Picasso sau a lui Henry Moore găsim întreaga gamă a 



complexităţii de la curbe rigide la curbe cu inflexiuni subtile, de ordin superior. 

Corpul ca instrument 

Dansatorul are un corp construit din came şi oase, un corp a cărui greutate fizică este guvernată de 
forţe fizice. El are experienţe senzoriale despre ceea ce se întîmplă înăuntrul şi în afara corpului său, are de 
ademenea sentimente, ţeluri, dorinţe. Ca instrument artistic însă, dansatorul este alcătuit — cel puţin 
pentru publicul spectator — numai din ceea ce se poate vedea din el. Proprietăţile şi acţiunile sale, ca şi în 
cazul pătratelor lui Michotte, sînt implicit definite de felul cum el se prezintă vizual şi de ceea ce face. 
Şaptezeci de kilograme greutate nu există pentru ochi dacă dansatorul se mişcă cu uşurinţă înaripată a unei 
libelule.Năzuinţele lui se limitează la ceea ce transpare în postură şi gestică. 

Aceasta nu înseamnă că trupul omenesc este un fel de configuraţie abstractă. Figura 258 a ne arată o 
încercare a pictorului Kandinsky de a transpune o fotografie a dansatoarei Palucca, redată aproximativ în 
258 b, sub forma unei configuraţii liniare. Se poate observa că desenul păstrează, ba, poate, chiar 
intensifică anumite proprietăţi ale corpului dansatoarei — simetria, proporţiile, dispunerea radială a 
membrelor pornind de la o bază masivă. El e lipsit însă de alte caracteristici, unele izvorîte din cunoştinţele 
noastre despre trupul omenesc. Fotografia dansatoarei capătă pronunţate proprietăţi dinamice din faptul că 
noi percepem poziţia respectivă ca o deviere de la cea normală sau fundamentală. 

Figura 258 

Picioarele nu reprezintă doar o curbă circulară plată; ele sînt întinse în lături. Braţele nu sînt pur şi 
simplu îndreptate în sus, ci sînt ridicate. Capul este mai mult decît un simplu punct din cele trei: el e lăcaşul 
organelor de simţ şi al intelectului, centrul unde parvin şi de unde pleacă numeroase forţe. Iar întreaga figură 
se vede ca proiectată în sus de pe sol şi nu ca afirmîndu-se în repaus pe o foaie neutră de hîrtie. 

Aşadar unele din proprietăţile şi funcţiunile cunoscute ale corpului sînt o parte inseparabilă a 



aspectului lui caracteristic. Acest fapt pune dansatorului o problemă aparte. Centrul sistemului nervos, care 
primeşte toate informaţiile şi dirijează toate acţiunile, nu se află în centrul vizibil al corpului, ci în cap — o 
anexă de dimensiuni relativ reduse şi detaşată de rest. Doar într-o mică măsură se poate arăta că acţiunea 
izvorăşte din această anexă — de pildă, prin expresia feţei, prin întoarcerea capului spre un punct de interes 
sau prin mişcarea lui pe verticală şi orizontală. Dar chiar şi aceste gesturi sînt greu de coordonat cu restul 
corpului. în viaţa cotidiană capul în sine execută numeroase acţiuni, pe cînd corpul rămîne, de regulă, o bază 
relativ indiferentă. Acelaşi lucru se poate spune şi despre mîini. Dansatorul poate renunţa explicit la corp, ca 
în dansurile hinduse, care se pot executa chiar şi de către un dansator în poziţie şezîndă; ele constituie 
naraţiuni redate cu ajutorul mîinilor, pe cînd capul şi faţa asigură un acompaniament adecvat. Dar dacă 
participă întregul corp, atunci acţiunea trebuie să pornească din centrii ei vizibili, motori, situaţi în tors, şi nu 
din centrul sistemului nervos. Dacă omul ar avea forma stelei de mare, problema n-ar mai exista. Dar 
discrepanţa implicită în alcătuirea corpului omenesc îndepărtează centrul specific al acţiunii dansatorului de 
lăcaşul vizibil al minţii. 

Este adevărat că încă din vechime părţile corpului au fost identificate cu principalele funcţiuni ale 
organismului. Coregraful francez Francois Delsarte susţinea că trupul omenesc, ca instrument al expresiei, 
este „împărţit în trei zone: capul şi gîtul fiind zona mintală; torsul — zona spiritual-emoţională; iar pîntecele 
şi şoldurile — zona fizică. Braţele şi picioarele ne asigură contactul cu lumea exterioară, dar braţele fiind 
prinse de tors, capătă o calitate predominant spiritual-emoţională; picioarele, ataşîndu-se de porţiune 
inferioară, masivă a trunchiului, au o calitate predominant fizică. Fiecare parte a corpului se subîmparte la 
rîndul ei în aceleaşi trei zone; în cazul braţului, bunăoară, porţiunea superioară, masivă, este fizică, iar 
antebraţul — spiritual-emoţional, pe cînd mîna este mintală. Fa picior, coapsa este fizică, gamba — 
spiritual-emoţională, iar laba — mintală". Această descriere îmbină ceea ce ştim despre funcţiile mintale şi 
fizice şi despre situarea lor în corp cu simbolismul spontan al corpului ca imagine vizuală. 

Isadora Duncan raţiona ca dansatoare atunci cînd spunea că plexul solar este lăcaşul corporal al 
sufletului deoarece centrul vizual şi motor al mişcărilor de dans este torsul. Dar afirmaţia ei ascunde faptul 
că atunci cînd mişcarea izvorăşte din tors, activitatea umană ne apare ca fiind dirijată de funcţiile nervoase 
vegetative şi nu de capacităţile cognitive ale intelectului. Dansul central pe tors îl prezintă pe om mai ales ca 
un copil al naturii, nu ca un purtător de spirit. Multe din dificultăţile dansatorilor tineri implică o rezistenţă 
conştientă sau inconştientă la trecerea dinspre controlul sigur al raţiunii către recunoaşterea „impudică" a 
instinctului. Ar fi tentat să încercăm o paralelă cu sculptura, unde tema compoziţională se dezvoltă frecvent 
din centrul torsului, rămînînd uneori limitată la un tors fără cap sau membre. 

Fa fel ca în alte forme de artă, toate mişcările ce se execută în dans şi în interpretarea scenică trebuie 
subordonate unei teme dominante. în viaţa cotidiană corpul realizează coordonarea motorie fără dificultăţi, 
odată depăşite fazele iniţiale ale formării. Cînd copilul învaţă să meargă, el face fiecare pas separat şi 
deliberat. Aceeaşi lipsă de integrare se poate observa ori de cîte ori dobîndim o nouă pricepere motorie. în 
cazul dansatorilor şi actorilor, întregul comportament motor trebuie învăţat din nou pînă ce devine din nou 
spontan, la un nivel superior de dirijare şi execuţie. 



Cînd cineva e conştient de sine, supunerea lină faţă de tema dominantă a unei mişcări este tulburată de 

A 

intervenţia bruscă a controlului conştient prin centrii secundari de acţiune. Intr-un eseu despre teatrul de 
păpuşi, poetul Heinrich von Kleist recomanda dansatorului exemplul marionetei, care după părerea sa are 
avantajul negativ de a nu fi niciodată afectată. „Căci afectarea, după cum ştiţi, apare atunci cînd sufletul (vis 
motrix) se află în alt punct decît centrul de greutate al mişcării. Întrucît păpuşarul, ţinînd sforile, nu poate 
acţiona decît asupra acestuia, toate celelalte membre sînt aşa cum trebuie să fie, fără viaţă; ele sînt simple 
penduluri şi, ca atare, urmează legea gravitaţiei; o excelentă calitate, pe care o căutăm în van la cei mai 
mulţi dintre dansatorii noştri .... Priviţi-1 pe tînărul F. atunci cînd, întruchipîndu-1 pe Paris, stă între cele trei 
zeiţe şi dă mărul Yenerei; sufletul lui — este penibil să vezi aşa ceva — se află în cot. Asemenea greşeli ... 
sînt inevitabile, căci am mîncat din pomul cunoaşterii. Dar raiul este zăvorît, iar îngerul e înapoia noastră; 
trebuie să călătorim în jurul lumii şi să vedem nu cumva mai există vreo intrare prin dos". Desigur, Kleist 
simplifica lucrurile. Nu se poate obţine un model de perfecţiune la cel mai scăzut nivel de integrare, cînd 
membrele, fără viaţă, se tîrăsc în urma mişcării unui punct central. Chiar şi păpuşarul trebuie să rezolve 
sarcina delicată a organizării diferiţilor centri de mişcare potrivit cu funcţiile lor în cadrul ansamblului. 

Imaginea kinestezică a corpului 

în dans şi în interpretarea scenică, artistul, unealta sa şi munca sa se contopesc într-un singur obiect 
fizic: corpul omenesc. O consecinţă curioasă este aceea că spectacolul se creează esenţialmente într-un 
mediu de exprimare artistică, dar publicul îi apare în altul. Spectatorul receptează pur şi simplu o operă de 
artă vizuală. Dansatorul se foloseşte uneori de oglindă; cîteodată el are, de asemenea, o imagine vizuală mai 
mult sau mai puţin vagă a interpretării sale; şi, desigur, ca membru al unui grup sau ca maestru de balet, el 
vede acţiunile celorlalţi dansatori. Dar în ce priveşte propriul său corp, el lucrează mai ales prin intermediul 
senzaţiilor kinestezice din muşchi, tendoane şi articulaţii. Faptul este demn de notat, chiar şi numai pentru 
că unii esteticieni susţin că doar simţurile superioare ale văzului şi auzului oferă mijloace de exprimare 
artistică. 

Orice formă kinestezică este mişcare. Michotte observă că „mişcarea pare a fi indispensabilă 
existenţei fenomenale a corpului, iar postura constituie probabil doar faza terminală a mişcării". Merleau- 
Ponty subliniază: „Corpul meu îmi apare ca postură"; el adaugă că, spre deosebire de obiectele observate 
vizual, corpul nu are o spaţialitate poziţională ci una situaţională „Cînd stau în faţa biroului şi mă sprijin pe 
el cu ambele mîini, tot accentul cade pe mîini, în timp ce întregul corp vine după ele ca o coadă de cometă. 
Nu că nu mi-aşi da seama de amplasarea umerilor sau şoldurilor, dar aceasta este numai implicată în cea a 
mîinilor, iar întreaga mea postură este, ca să spunem aşa, „citită" prin sprijinirea mîinilor pe birou". 

Dansatorul îşi construieşte interpretarea din senzaţii de tensiune şi relaxare, pe simţul echilibrului, 
care diferenţiază stabilitatea trufaşă a verticalei cu aventurile pline de risc ale fandărilor şi căderilor. Natura 
dinamică a experienţei kinestezice este cheia surprinzătoarei corespondenţe dintre ceea ce crează dansatorul 
prin senzaţiile sale musculare şi imaginea corpului său recepată de spectatori. Calitatea dinamică este 
elementul comun care uneşte cele două mijloace de exprimare. Cînd dansatorul îşi ridică braţul, el simte în 
primul rînd tensiunea ridicării. O tensiune asemănătoare este transmisă vizual spectatorilor, prin imaginea 



braţului dansatorului. 

Atunci cînd balerinii şi actorii coordonează mijloacele kinestezice cu cele vizuale, o problemă 
importantă este învăţarea intensităţii mişcărilor. Nesiguranţa iniţială în această privinţă se poate datora în 
parte faptului că, aşa cum ne spune Michotte, imaginea noastră dinamică despre corp are limite vagi, fiind 
un fel de „amoebă kinestezică" fără contururi precise. Michotte precizează că aceasta se întîmplă deoarece 
corpul este unicul conţinut al cîmpului kinestezic. Nu există nimic în jurul lui sau dincolo de el, nici un 
„fond" de care să se detaşeze ca „figură". Putem astfel evalua amploarea şi intensitatea mişcărilor noastre în 
raport una cu alta, dar ştim prea puţin despre efectul lor ca imagini vizuale în cîmpul ambiant. Dansatorul 
trebuie să înveţe cît de amplă sau de rapidă trebuie să fie o mişcare pentru a produce efectul dorit. 

Desigur, dimensiunile corecte depind şi de funcţia mişcărilor respective în ansamblul spectacolului, 
ca şi de mărimea imaginii receptate de spectator. Mişcarea dansatorului poate fi mai largă decît a actorului, 
al cărui comportament vizual este subordonat textului rostit. Din acelaşi motiv, a fost necesară o atenuare a 
gesturilor atunci cînd filmul sonor a adăugat imaginii dialogul. Interpretarea pe scenă cere mişcări mai 
ample decît cea de pe ecran, iar uşoara ridicare a unei sprîncene în groplan echivalează cu un gest intens de 
surpriză într-un plan general. Pentru a satisface aceste cerinţe, balerinul şi actorul trebuie să-şi formeze 
scări kinestezice adecvate de mărime şi viteză. 

în sfîrşit, este esenţial pentru activitatea dansatorului şi actorului ca dinamica vizuală să se distingă net 
de simpla locomoţie. Am observat mai sus că mişcarea pare moartă atunci cînd dă impresia unei simple 
deplasări. Fireşte, din punct de vedere fizic orice mişcare se datoreşte unei forţe oarecare. Dar ceea ce 
contează pentru spectacolul artistic este dinamica transmisă vizual publicului, căci numai dinamica poate 
genera expresie şi sens. 

Deosebirea dintre simpla deplasare a corpului şi membrelor şi expresia vizuală obţinută prin acţiune 
dinamică este clar expusă în sistemul de analiză a dansului elaborat de Rudolf von Laban. în versiunea mai 
veche a acestui sistem, o mişcare era definită doar prin atributele legate de vectori fizici: Traseu (direcţia în 
spaţiu), Pondere (punctul de aplicare) şi Durată (viteza). Această descriere prin mărimi măsurabile omitea 
cea mai importantă proprietate a comportamentului motor omenesc: natura impulsului sau efortului, numită 
de Laban Anîrieb. Forma mişcării în spaţiu trebuia să fie corelată cu impulsul ce îi dădea naştere, deoarece 
numai un anumit impuls poate genera o anumită mişcare. Irmgard Bartenieff, explicînd această analiză 
bazată pe efort şi formă, relevă, de pildă, următoarea deosebire: O deplasare pur gestică a unei părţi a 
corpului este generată de un impuls local limitat, spre deosebire de o acţiune posturală, care se răspîndeşte 
din centru prin întregul corp, afectîndu-i vizibil toate părţile şi realizîndu-şi manifestarea finală în gesturi 
specifice de indicare, împingere sau extensie. Sistemul mai vechi al lui Laban ar putea descrie aceste două 
exemple de comportament în termeni identici, pe cînd categoriile lui ulterioare vădesc diferenţa crucială 
dintre ele. 

Cele trei variabile ale sistemului ulterior, sînt de ordin calitativ: Spaţiul se referă la traseul mişcării, 
care poate fi rectiliniu şi direct sau flexibil şi indirect; Forţa indică diferenţa dintre o manifestare viguroasă 
şi o imponderabilitate delicată; Timpul diferenţiază între lîncezeala şovăitoare şi un „demaraj" brusc. 



Concepîndu-şi activitatea în funcţie de aceşti factori, studentul învaţă, nu imitînd poziţii corporale din 
exterior, ci înţelegînd care impulsuri produc efectul dorit. Ceea ce vrea să transmită dansatorul sau actorul 
nu este limbajul gestic al unui semafor care îşi transmite mesajul codat spre intelectul celui care îl 
recepţionează, ci mai curînd o configuraţie de forţe vizuale, al cărei impact este simţit fără întîrziere. Acest 
exemplu ne duce la subiectul ultimelor capitole ale cărţii de faţă: dinamica tensiunii direcţionate şi expresia 
inerentă acesteia. 



9. DINAMICA 


Încercînd să descoperim cauza pentru care un obiect vizual sau un fenomen se prezintă în modul 
respectiv, pînă acum am fost bine călăuziţi de ceea ce am numit principiul simplităţii. Acest principiu, un 
canon de bază al psihologiei gestaltiste, ne spune că orice imagine vizuală tinde spre cea mai simplă 
configuraţie disponibilă simţului vizual în condiţiile date. El ne-a lămurit de ce anumite forme sau culori 
se contopesc sau se separă, de ce unele lucruri par plane, pe cînd altele au adîncime şi volum; el ne-a 
permis să înţelegem baza raţională a completitudinii şi incompletitudinii, întregului şi părţii, 
compactităţii şi transparenţei, mişcării şi repausului. Dacă un singur principiu fundamental poate lămuri 
atîtea fenomene diferite, îi datorăm recunoştinţă. Dar ajunşi aici trebuie să admitem că numai tendinţa 
spre simplitate nu poate explica tot ce vedem; ea ne-ar duce la formulări unilaterale dacă n-ar fi 
contrabalansată de un al doilea principiu, la fel de important. 

Simplitatea nu este de ajuns 

Dacă simplitatea ar fi unicul ţel al artei, pînzele vopsite uniform sau cuburile perfecte ar constitui 
cele mai atractive realizări artistice. în anii din urmă artiştii ne-au oferit, de fapt, asemenea exemple de 
„artă minimală". Din punct de vedere istoric, acestea erau necesare pentru a mîngîia ochii unei generaţii 
care se rătăcise în complexitate şi dezordine, dar ele au servit şi pentru a dovedi că odată ce şi-a 
îndeplinit menirea terapeutică, un regim „de cruţare" nu mai satisface. 

Lecţia a fost foarte utilă, chiar şi numai pentru că o tradiţie de estetică clasicistă ne învăţase să 
descriem şi să judecăm forma artistică sub raportul exclusiv al armoniei şi echilibrului — acea „nobilă 
simplitate şi măreţie tăcută" pe care Joachim Winckelmann o proclamase în veacul al XVIII-lea ca fiind 
idealul artei greceşti antice şi criteriul nepieritor al celei de azi. începusem să înţelegem că descrierea 
oricărui obiect vizual, fie el grecesc, „minimal" sau de alt fel, rămîne hotărît incompletă dacă se 
mărgineşte la a arăta că totul se îmbină de minune. Analiza unităţii şi echilibrului, deşi indispensabilă, 
evită întrebarea fără de care orice mesaj vizual rămîne incomprehensibil: Ce anume se unifică şi se 
echilibrează? La această întrebare nu se poate răspunde doar prin referiri la subiect. Ea implică în primul 
rînd forma pe care o vedem. 

în lumea fizică, principiul simplităţii domneşte necontestat numai în cadrul unor sisteme închise. 
Dacă nu mai pot pătrunde alte cantităţi de energie, forţele ce alcătuiesc sistemul se reorganizează între ele 
pînă ce se ajunge la echilibru şi nu mai pot avea loc alte schimbări. Această stare finală se vădeşte vizual 
prezentîndu-se sub cea mai simplă formă disponibilă în împrejurările respective. Astfel, apa turnată într-un 
sistem de ţevi comunicante dispuse vertical va atinge acelaşi nivel în toate ţevile. Organismul însă nu este 
de loc un sistem închis. Fizic, el compensează consumul propriu de energie utilizabilă extrăgînd căldură, 
oxigen, apă, zahăr, sare şi alte substanţe nutritive din mediul ambiant. Şi psihologic fiinţa vie îşi 
completează „carburantul" necesar acţiunii, absorbind informaţii prin intermediul simţurilor, informaţii pe 
care apoi le prelucrează şi le transformă înăuntrul său. Creierul, intelectul sesizează schimbarea şi rîvneşte 
la ea; el tînjeşte după creştere, doreşte provocarea, aventura. Omul preferă viaţa morţii, activitatea 



inactivităţii. Trîndăvia, departe de a fi o tendinţă firească, este în general impusă de infirmitate, de teamă 
sau de vreo altă împrejurare anormală. în acelaşi timp, tendinţa spre simplitate acţionează permanent. Ea 
creează cea mai armonioasă şi unitară organizare cu putinţă în respectiva constelaţie de forţe, asigurînd 
astfel funcţionarea optimă a minţii şi a corpului atît în interior cît şi în raporturile lor cu ambianţa fizică şi 
socială. 

Noi ne reprezentăm mintea umană ca o interacţiune de tendinţe spre reducerea şi spre intensificarea 
tensiunilor. Tendinţa de reducere a tensiunilor nu se poate manifesta nestînjenit decît în cazul dezintegrării 
finale — moartea. Ea este contracarată de ceea ce am numit undeva tendinţa anabolică, constructivă, de 
creare a unei teme structurale. Această temă structurală este conţinutul şi obiectul activităţii mintale ( fiind 
incluse aici toate funcţiile şi operaţiile specifice). Nici chiar cel mai elementar act vizual nu s-ar putea 
produce dacă creierul ar fi guvernat doar de tendinţa spre simplitate. Rezultatul ar fi un cîmp omogen, în 
care fiecare senzaţie nouă s-ar dizolva ca un cristal de sare în apă. Dimpotrivă, atunci cînd ochiul se 
îndreaptă spre un obiect proiecţia optică a acestuia se impune cîmpului vizual ca o constrîngere, ca o temă 
structurală. Dacă configuraţia de stimuli o permite, forţele din cîmpul vizual o vor organiza, sau chiar 
modifica, dîndu-i întreaga măsură de simplitate posibilă. Şi aici operează o interacţiune de tendinţe spre 
reducerea şi spre intensificarea tensiunilor. Rodul acestui proces extrem de dinamic este obiectul vizual aşa 
cum îl vedem. 

Aceeaşi dublă dinamică se reflectă în orice operă de artă vizuală. Există o temă structurală, sugerată 
poate de subiect, dar alcătuită mai ales din configuraţia forţelor percepute. Acestei teme i se dă forma cea 
mai simplă compatibilă cu caracterul mesajului. în funcţie de mesaj şi de stilul lucrării, tensiunea poate fi 
mică şi ordinea simplă, ca, de pildă, într-un şir de figuri frontale dintr-un mozaic bizantin sau în imobilitatea 
unui profil grecesc; ori tensiunea poate fi mare şi ordinea complexă, ca în profilele colţuroase ale 
tîrgoveţilor lui Daumier sau în figurile contorsionate, în racursiuri brutale ale unui Tiepolo. S-ar putea 
încerca să se atribuie fiecărui stil artistic locul său pe o scară variind de la minimum la maximum de 
tensiune vizuală. în situaţii perceptuale elementare, am văzut acţionînd aceste proporţii variabile de reducere 
şi sporire a tensiunii atunci cînd am discutat fenomenele de nivelare şi diferenţiere vizuală. 

Dinamica şi interpretările ei tradiţionale 

Constatăm aşadar că orice obiect vizual este o entitate eminamente dinamică. Acest fapt, 
fundamental pentru întregul fenomen al percepţiei, este lesne scăpat din vedere dacă urmăm practica 
obişnuită de a descrie procesele senzoriale prin proprietăţi pur măsurabile. Ce este un triunghi echilateral? 
O îmbinare de trei drepte egale în lungime, care se întîlnesc în unghiuri de 60°. Ce sînt nuanţele de roşu şi 
portocaliu care se văd pe o pînză? Lungimi de undă măsurînd 700 şi, respectiv, 610 milimicroni. Iar 
mişcarea? O definim prin direcţie şi viteză. Deşi utile în scopuri practice şi ştiinţifice, aceste descrieri prin 
mărimi măsurabile neglijează calitatea esenţială a oricărei percepţii, ascuţişul agresiv al triunghiului, 
ciocnirea discordantă a culorilor, impetuozitatea mişcării. 

Aceste proprietăţi dinamice, intrinseci oricărui lucru perceput de ochii noştri, sînt atît de 
fundamentale încît putem afirma: Percepţia vizuală constă în receptarea forţelor vizuale. Această 



afirmaţie este valabilă chiar şi în cel mai practic sens. O stîncă ce îmi barează calea nu e definită în primul 
rînd prin caracteristicile ei de mărime, formă şi culoare, ci ca o întrerupere bruscă a curgerii spre înainte, a 
trăirii mele dinamice de-a lungul şoselei. Orice observator ale cărui deprinderi nu sînt eomplet denaturate 
de practica măsurătorilor statice, care domină civilizaţia noastră, va confirma observaţia lui Henri Bergson: 
„Cest que la forme est pour nous le dessin d'un mouvement".* 

Viziunea poetică se concentrează asupra dinamicii percepţiei ca purtătoare a expresiei. Bunăoară, 
Howard Nemerov scrie: 


Ochiul pictorului priveşte naşterea şi moartea 
împreună, văzînd o unică energie 
Manifestă, pentru o clipă, în orice formă, 

Ca, în copac, creşterea copacului 
Explodînd din sămînţă şi tot astfel 
Comprimîndu-se în jos şi spre înăuntru, 

Chemînd soarele şi ploaia. 

Tot atît de încărcată cu cuvinte dinamice este orice descriere reuşită a unei opere de artă. Nikolaus 
Pevsner discută astfel menirea stilului gotic în arhitectură: „Această menire era să însufleţească masele 
inerte de zidărie, să accelereze mişcarea spaţială, să reducă un edificiu la aparenţa unui sistem de linii 
nervoase, pline de energie." Limbajul este metaforic. El descrie forţele vizuale ca pe nişte forţe mecanice 
acţionînd asupra materiei fizice. Şi totuşi nu găsim o terminologie mai adecvată pentru a descrie ceea ce 
vedem cînd privim o clădire gotică. Numai subliniind aspectele dinamice putem arăta clar că o clădire este 
ceva mai mult decît o îngrămădeală de pietre felurit fasonate. 

Este de înţeles că termenul „mişcare" a fost deseori folosit cu referire la dinamica vizuală. T. S. Eliot 
spune, despre un ulcior chinezesc că „se mişcă perpetuu în nemişcarea lui". Artiştii dau o mare însemnătate 
acestei calităţi. O figură pictată căreia îi lipseşte calitatea dinamică este, după Leonardo da Vinci „de două 
ori moartă, odată pentru că este o plăsmuire, a doua oară pentru că nu arată mişcare, nici a minţii şi nici a 
corpului". 

Cum, totuşi, referirile la mişcare sînt evident metaforice în cazul picturii, sculpturii, arhitecturii sau 
fotografiei, nimic nemişcîndu-se aici fizic, care este în mod exact natura fenomenului vizual descris astfel? 
Teoria vehiculată de filozofi şi psihologi evită să dea un răspuns clar, susţinînd că în asemenea situaţii 
observatorul are iluzia că vede efectiv un fenomen de locomoţie sau, mai subtil dar şi mai puţin clar, că 
imaginea ne apare ca şi cum s-ar mişca — poate pentru că privitorul înregistrează în propriul său corp 
reacţiile kinestezice respective. Această din urmă afirmaţie se poate găsi, de pildă, în explicaţia dată de 
Hermann Rorschach răspunsurilor motorii la petele sale de cerneală. 

Presupunerea de la baza acestei teorii este că imaginea, provenind în fond de la un obiect fizic imobil, 
nu poate avea în sine calităţi dinamice, şi că aceste calităţi trebuie deci adăugate perceptului dintr-o altă 
resursă a privitorului. Această resursă o constituie, se afirmă, cunoştinţele lui despre lucrurile aflate în 


Forma este pentru noi reprezentarea unei mişcări. 



mişcare reală. Privind statuia de bronz a unei dansatoare, observatorul îşi aminteşte cum arată o dansatoare 
reală. Aceste cunoştinţe îl determină să vadă mişcare acolo unde ea nu există sau, cel puţin, să înzestreze 
obiectul imobil cu o vagă mobilitate. 

Este o teorie neinspirată, care contravine faptelor în mai multe privinţe. Instantaneele fotografice ne 
demonstrează oricînd că unele imagini pot arăta o balerină sau un fotbalist în plină mişcare, pe cînd în altele 
figura umană este oprită stîngaci „în zbor", ca paralizată. într-o pictură sau sculptură bună corpurile se 
mişcă liber; în una proastă, ele sînt ţepene, rigide. Aceste deosebiri apar deşi atît fotografiile, picturile şi 
statuile bune, cît şi cele proaste, pot fi în egală măsură asociate de privitor cu experienţa lui trecută. în cazul 
celor de proastă calitate, înţelegem că ele reprezintă mişcare, însă nu numai că n-o vedem, ci resimţim 
supărător absenţa ei. 

Această obiecţie poate fi întîmpinată cu o versiune mai rafinată a aceleiaşi teorii, în sensul că asociaţia 
nu se bazează pe obiecte ca atare (un om care aleargă, o cădere de apă), ci pe formele, direcţiile, valorile de 
strălucire cu ajutorul cărora sînt reprezentate obiectele. Ştim din experienţa cotidiană că anumite proprietăţi 
perceptuale se asociază cu mişcarea şi cu obiectele în mişcare. De pildă, mişcarea prin apă lasă o urmă în 
formă de pană. Peştii, navele, săgeţile, păsările, avioanele, automobilele au forme convergente, ascuţite. Tot 
astfel, o poziţie oblică a obiectelor sugerează mişcare potenţială sau reală, deoarece ea deviază de la po¬ 
ziţiile de repaus, adică de la cea în suspensie verticală sau de la cea orizontală, pe sol. De asemenea, o 
anumită estompare sau gradaţie a umbririi se observă la obiectele ce se mişcă rapid — roţi, automobile, 
braţe, picioare, steaguri. Aşadar, conform acestei variante a teoriei tradiţionale, se poate presupune că orice 
imagine vizuală care prezintă obiecte prin intermediul unor calităţi perceptuale ca forma ascuţită, direcţia 
oblică şi suprafaţa umbrită sau estompată vor crea o impresie de mişcare, aceleaşi obiecte apărînd însă 
rigide în imagini care nu satisfac condiţiile perceptuale. 

Proprietăţile perceptuale enumerate în această variantă a teoriei empiriste tind, de fapt, să genereze o 
dinamică vizuală. Mai mult, folosind criterii formale în loc să se refere la conţinut, teoria evită să limiteze 
efectul la imagini ale unor obiecte mobile. Ea poate explica de ce imaginile unor copaci ori munţi pot părea 
foarte dinamice şi de ce acestea se poate întîmpla şi în cazul unor forme total „abstracte" din artă sau 
arhitectură. 

în ambele versiuni ale teoriei, totuşi, dinamica vizuală derivă din experienţa locomoţiei şi se 
postulează că proprietatea percepută în imagine este o reconstituire deplină sau parţială a unei astfel de 

locomoţii reale. Acest lucru este inexact. In mod relativ paradoxal, atunci cînd formele imobile reuşesc cel 
mai bine să creeze impresia de deplasare în spaţiu, ele nu ne apar dinamice ci, dimpotrivă, supărător de 
paralizate. în compoziţiile imperfect echilibrate, bunăoară, diferitele forme nu-şi stabilizează reciproc 
amplasarea, părînd mai degrabă a voi să se mute în poziţii mai potrivite. Această tendinţă, departe de a face 
ca lucrarea să aibă un aspect mai dinamic, transformă „mişcarea" în inhibiţie. Formele par îngheţate, 
înţepenite în poziţii arbitrare. A fost introdusă dimensiunea timp, care nu-şi are locul în artele imobile, şi ea 
generează o interpretare greşită. 

în Sf. Ieronim al lui El Greco (fig. 259), uşoara mişcare spre dreapta a bărbii contrabalansează 



amplasarea mîinilor şi a cărţii în stînga. Dacă acoperim porţiunea de sub linia punctată, echilibrul dispare. 
Acum barba pare a fi „suflată" lateral de un ventilator, tinzînd să revină la poziţia verticală de repaus. O 
face această tendinţă sa pară mai dinamică? Dimpotrivă, pe cînd în tabloul complet barba atîmă liber, 
neforţat, în compoziţia incompletă ea este incomod împiedicată să se mişte. Acea calitate pe care pictorii şi 
sculptorii o numesc „mişcarea" formei imobile nu apare decît dacă orice indiciu că obiectul s-ar putea 
realmente mişca sau schimba este riguros eliminat. 



Figura 259 

EL GRECO, Sf. Ieronim, 1594-1600, colecţia Frick, New York 




O diagramă a forţelor 

Dacă dorim să tratăm corect problema dinamicii vizuale, ar trebui să vorbim de „mişcare" cît mai 
puţin posibil. Wassily Kandinsky, analizînd proprietăţile punctului, liniei şi suprafeţei, remarca: „Eu 
înlocuiesc conceptul aproape universal admis de mişcare cu cel de «tensiune». Conceptul curent folosit este 
imprecis şi duce la abordări incorecte, care la rîndul lor provoacă alte neînţelegeri terminologice. Tensiunea 
este forţa inerentă elementului; ca atare, ea este doar din componentele mişcării active. La aceasta trebuie 
adăugată direcţia". 

Tensiunea direcţionată, aşadar, este ceea ce avem în vedere atunci cînd , discutăm dinamica vizuală. 
Ea este o proprietate intrinsecă a formelor, culorilor şi locomoţiei, iar nu ceva adăugat perceptului de către 
imaginaţia unui observator care apelează la memoria sa. Condiţiile ce generează dinamica trebuie căutate în 
obiectul vizual însuşi. 

Ţinînd seama de faptul că dinamica este chintesenţa experienţei perceptuale şi că ea este atît de 
prompt acceptată de poeţi, artişti şi critici, ne surprinde că teoreticienii şi experimentaliştii i-au acordat atît 
de puţină atenţie. Chiar şi un observator atît de ager ca filozoful Hans Jonas afirmă că „în natura imaginii nu 
există nicio experienţă de forţă, nici un element de impuls sau cauzalitate tranzitivă". Această opacitate la 
un fapt evident este probabil generată de ceea ce psihologii numesc „eroare de stimul", adică presupunerea 
că dacă o proprietate nu poate fi găsită în obiectul fizic de la care provine stimulul, ea nu poate exista nici în 
imaginea perceptuală. 

Să abordăm fenomenul pas cu pas. Obiectele din natură au adesea o puternică dinamică vizuală, 
deoarece formele lor sînt urme ale forţelor fizice care au creat respectivele obiecte. Mişcarea, dilatarea, 
contracţia, procesele de creştere — toate acestea se pot manifesta ca forme dinamice. Curba marcat 
dinamică a unui val oceanic este rezultatul presiunii ascendente a apei, opusă forţei contrare a gravitaţiei. 
Urmele valurilor pe nisipul umed al unei plaje îşi datoresc contururile sinuoase mişcării apei: iar în vastele 
convexităţi ale norilor şi în linia zimţată a unui lanţ de munţi percepem direct natura forţelor mecanice care 
le-au generat. 

Formele şerpuitoare, răsucite, bombate ale tulpinilor, ramurilor, frunzelor şi florilor reţin şi repetă 
mişcările creşterii. Biologul Paul Weiss notează că „ceea ce percepem ca formă statică este doar rezultatul, 
trecător sau durabil, al proceselor formative"; iar lucrarea lui D'Arcy Thompson se bazează pe faptul că 
forma unui obiect este o „diagramă a forţelor". Max Burchartz recurge la următoarea exemplificare: „Melcii 
care îşi clădesc cochiliile ne dau o pildă de construcţie ritmică. Cochiliile sînt făcute din excreţii de pastă 
calcaroasă lichidă, căreia îi dau formă mişcările ritmice ale corpului şi care apoi se întăreşte. Cochiliile 
melcilor sînt mişcări expresive împietrite de prima clasă." Astfel natura e vie în ochii noştri în parte pentru 
că formele ei sînt fosile ale proceselor care le-au dat naştere. Trecutul nu este numai dedus din indicii, ci 
receptat direct sub aspectul unor forţe şi tensiuni prezente şi active în forme vizibile. 

Operele de artă sînt rareori produse fizic de forţele pe care le percepem în forma lor. Răsucirea 
spiralată a unei figuri baroce n-a fost creată prin acelaşi tip de contorsionare a materialelor fizice care 
determină forma spiralată a unei frînghii sau a coamelor de berbec. Nu există forţe care să modeleze şi să 



însufleţească marmura. Opera de artă este creată de forţa aplicată din exterior de braţele şi corpul artistului, 
iar loviturile de daltă ale sculptorului rareori au vreo afinitate formală cu înfăţişarea statuii. 

Aceste acţiuni motorii lasă totuşi urme prin ceea ce am putea numi calităţile lor grafologice. Mişcările 
mîinii pot fi sesizate în urmele lăsate de toc pe hîrtie atunci cînd scriem. Aici formele standardizate ale 
literelor sînt recreate printr-o activitate motorie, iar grafologii sînt obişnuiţi să evalueze comparativ 
contribuţia mişcării cu efectul intenţiei de a imita vizual modelul. Cînd factorul motor este puternic, literele 
se înclină în sensul mişcării — adică, mai ales spre dreapta — iar unele colţuri dispar, unele unghiuri se 
atenuează şi unele detalii sînt omise. Linia prezintă o curgere generală neîntreruptă, care adesea face scrisul 
ilizibil. în acest mod grafologul apreciază indirect forţa temperamentală şi impulsurile vitale în raport cu 
controlul prin voinţă, care ghidează acţiunea în sensul sarcinii urmărite. Scrisul de mînă este o diagramă vie 
de forţe psihofizice. 

Şi în cazul unor opere de artă putem evalua forţa relativă a celor doi factori. S-au înregistrat fotografic 
desenele executate de Picasso prin mişcarea unei lanterne într-o încăpere întunecoasă. Curbele trasate arată 
clar predominanţa factorul motor asupra organizării vizuale, deosebindu-se astfel de ceea ce se vede în 
majoritatea desenelor făcute de Picasso pe hîrtie. Schiţele făcute la repezeală diferă în mod asemănător de 
lucrările îngrijite, iar stilul oricărui artist sau al oricărei epoci dezvăluie o stare de spirit caracteristică prin 
măsura în care se dă frîu liber factorului motor. Atunci cînd în timpul Renaşterii şi ulterior s-a dezvoltat o 
tendinţă de a considera şi aprecia opera de artă ca produs al creaţiei individuale, trăsătura de penel a devenit 
un element legitim al formei artistice, iar urmele lăsate de degetele sculptorului erau păstrate, oarecum 
paradoxal, chiar şi pe versiunile în bronz ale figurilor de argilă. Desenele, mai înainte simple faze 
pregătitoare în munca de atelier, erau acum colecţionate ca opere de artă în sine. Dinamica actului de creaţie 
devenise un adaos preţuit la activitatea de creare a formelor înseşi. 

Diferenţe semnificative sub raport grafplogic pot fi detectate între trăsăturile neinhibate, spontane ale 
unui Velasquez sau Frans Hals, cele violent contorsionate ale lui Van Gogh şi straturile de tuşe aplicate uşor 
dar grijuliu în tablourile impresioniştilor sau ale lui Cezanne. Eixtă ceva penibil de mecanic în uniformitatea 
punctelor aplicate de pointillişti, iar nivelarea atentă a oricărui element personal în textura şi linia lui 
Mondrian, Vasarely şi alţi pictori abstracţionişti „geometrici" concordă cu absenţa curbelor în operele lor şi 
cu îndepărtarea temelor lor de natură şi de viaţă. 

Artiştii ştiu că trăsăturile dinamice ale actului motor fizic se reflectă în lucrări, apărînd ca proprietăţi 
dinamice corespunzătoare. Ei nu numai că folosesc mişcări relaxate ale braţului şi încheieturii mîinii, care se 
traduc în linii fluente, dătătoare de viaţă, dar în multe cazuri chiar încearcă să-şi pună corpul într-o stare 
kinestezică adecvată naturii subiectului abordat. Bowie examinează principiul „mişcării vii" (sei do) din 
pictura japoneză: „O caracteristică distinctivă a picturii japoneze este tăria trăsăturii de penel, denumită 
tehnic fude no chikara sau fude no ikioi. Cînd se reprezintă un obiect ce sugerează forţa — o faleză, ciocul 
sau ghearele unei păsări, laba unui tigru sau ramurile unui copac, în momentul aplicării penelului 
sentimentul de forţă trebuie invocat şi simţit prin tot trupul artistului, braţul şi mîna căruia îl transmit 
penelului şi, astfel, obiectului pictat". Lipsa de viaţă a multor reproduceri tipărite ori mulaje de ghips se 



datoreşte parţial faptului că trăsăturile, tuşele, liniile şi muchiile n-au fost create, ca în cazul originalelor, de 
forţe active de-a lungul traiectoriilor mişcării, ci de presiunea perpendiculară a maşinii de imprimat sau din 
fluidul amorf de ipsos. 

La sfîrşitul capitolului precedent am subliniat că actorii sau balerinii trebuie să facă un efort special de 
a-şi înzestra mişcările cu dinamica vizuală potrivită. Se ştie că unii cineaşti practică tehnicile karate sau ale 
gimnasticii chinezeşti pentru a putea manipula camera de filmat cu o mişcare lină şi concentrată, care să 
transpară şi pe ecran. 

Experimente cu tensiuni direcţionale 



Michelangelo - Miose 














Nu toate calităţile dinamice ale operelor de artă sînt generate de forţe fizice corespunzătoare. 
Michelangelo netezea cu grijă volumele figurilor sale, eliminînd astfel urmele dălţii, care încă se mai pot 
vedea la cîteva din lucrările sale neterminate; şi nicio dilatare fizică din interiorul marmurii nu explică 
muşchii bombaţi ai lui Moise. 

Dar chiar dacă toate elementele de dinamică vizuală s-ar datora manifestării directe a unor forte fizice, 

acest lucru n-ar justifica efectul perceptual al operei finite asupra minţii observatorului. Acest efect nu se 
datoreşte cunoaşterii de către observator a cauzei respective. Mai degrabă trebuie să căutăm proprietăţile 
vizibile ale perceptului care dau naştere acestui fenomen. 

în faza actuală a cercetărilor, echivalentul fiziologic al dinamicii perceptuale nu poate fi urmărit direct 
în sistemul nervos. Există totuşi probe tangibile că cîmpul vizual este străbătut de forţe active. Cînd forma 
sau mărimea imaginilor pe care le vedem diferă de cea a proiecţiei de pe retină, stimulii ce ne parvin sînt 
probabil modificaţi de procese dinamice din sistemul nervos. Aşa-numitele iluzii optice constituie cea mai 
evidentă demonstraţie a faptului mai universal că, pentru a adopta terminologia lui Edwin Rausch, în 
percepţie fenograma adesea nu repetă onîograma. Ceea ce vedem nu este identic cu ceea ce se imprimă 
asupra ochiului. 

Mai sus, vorbind despre echilibru, am notat că spaţiul vizual este anizotrop; de pildă, aceeaşi linie ne 
pare mai lungă în poziţie verticală decît în poziţie orizontală. Denaturări similare ale realităţii obiective se 
nasc din anumite configuraţii în interiorul cîmpului vizual. 



Figura 260 

Rausch citează binecunoscuta iluzie Muller-Lyer (fig. 260). în ontograma acestei figuri cele două linii 
orizontale sînt de lungime egală, dar în fenograma văzută de noi ele sînt inegale. Sub raport dinamic, se 
poate spune că vîrfurile de săgeată din partea de sus comprimă imaginea, pe cînd cele de jos tind să o 
alungească. Se creează astfel tensiuni, cărora li se supun cele două bare orizontale: „în măsura în care 
figura cedează tendinţei de anulare a tensiunii (Entzerrungstendenz), efectul se manifestă în scurtarea sau 
lungirea liniei principale". „Adaosul" perceptual este o reducere a tensiunii vizuale. 



Figura 261 



Iluzia Poggendorf (fig. 261 a) este citată de Rausch ca un alt exemplu al aceluiaşi fenomen. Orice 
formă orientată oblic creează tensiune, care dă naştere unei tendinţe spre ortogonalitate. în măsura în care 
cele două linii oblice se supun acestei tendinţe, făcînd ca unghiul cu verticalele să se apropie, aparent, de 
unul de 90° (fig. 261 b prezintă o exagerare a efectului), ele par mai curînd paralele decît secţiuni ale 
aceleiaşi drepte. Şi aici abaterea de la ontogramă duce la o micşorare a tensiunii. 

O situaţie ceva mai complexă este ilustrată de iluzia Hering (fig. 262 a). O linie obiectiv dreaptă care 
întretaie un mănunchi de raze se curbează spre centru. în acest caz, configuraţia centrică şi divergentă 
creează un cîmp neomogen, în care rectiliniaritatea obiectivă nu mai este lipsită de tensiune, aşa cum ar fi 
într-un cîmp omogen ( b ). Echivalentul ei în cîmpul centric ar fi o linie circulară (262 c), căci toate 


segmentele unei asemenea linii ar fi în acelaşi raport 




Figura 262 a Figura 262 b Figura 262 c 

cu cîmpul şi cu centrul lui. Dreapta din a, pe de altă parte, îşi schimbă în fiecare segment unghiul, lungimea 
şi distanta fată de centru. în măsura în care linia cedează tendinţei de reducere a tensiunii noi o vedem 

curbîndu-se, deşi caracterul rectiliniu al stimulului este prea puternic pentru a permite o transformare 
completă din a în c. 

Efecte similare se pot obţine, aşa cum au dovedit-o experimentele lui Kohler şi Wallach cu aşa-numita 
remanenţă figurală, dacă fixăm separat o parte dintr-o asemenea configuraţie, privind apoi restul. 



O altă serie de experimente ilustrează tendinţa direcţională inerentă anumitor forme simple. Werner şi 
Wapner au constatat că dacă într-o cameră întunecoasă, în faţa unui observator se plasează un pătrat 
luminescent astfel încît planul median să coincidă obiectiv cu marginea stîngă sau cu cea dreaptă (fig. 263 
a), observatorul tinde să mute planul median spre centrul figurii, reducînd astfel tensiunea creată de 
amplasarea asimetrică a pătratului. Dacă pătratul este înlocuit cu un triunghi (20 cm baza şi 20 cm 
înălţimea), planul sagital aparent va fi din nou mutat spre centrul figurii, deplasarea spre stînga ajungînd la 
6,4 cm pentru figura 263 b, dar numai la 3,8 cm pentru figura 263 c. Aceasta pare să demonstreze că 
triunghiul e caracterizat inerent de o împingere laterală care reclamă o compensare mai mare cînd acţionează 
spre dreapta decît atunci cînd se exercită spre stînga. 

Figura 263 

Aceste experimente ne amintesc de unele constatări anterioare, incluse în studiile despre locomoţie ale 
lui Oppenheimer şi Brown pe care le-am menţionat în capitolul precedent. Dreptele sau dreptunghiurile par 
să se deplaseze mai repede prin cîmp dacă sînt orientate pe direcţia de mişcare decît dacă sînt orientate 
perpendicular pe ea. S-a constatat de asemenea că obiectele vizuale preferă să se deplaseze pe direcţia axei 
lor principale, pe locul.doi venind preferinţa pentru direcţia perpendiculară pe axa principală. Aceste 
rezultate sugerează că locomoţia percepută se intensifică atunci cînd ea se conformează tensiunilor 
direcţionate dinăuntrul obiectului. J. F. Brown remarcă în plus că discurile par să se deplaseze mult mai 
rapid în sus decît lateral. 

în experimentele menţionate pînă acum, efectul dinamicii vizuale a fost evidenţiat indirect, dar 
măsurabil, prin schimbări de formă, orientare sau amplasare în fenogramă. Astfel de schimbări sînt probabil 
frecvente atît în operele de artă, dar în general nu pot fi identificate cu precizie în configuraţiile mai com¬ 
plexe create de către artist. în schimb, tensiunea direcţionată se observă ca o proprietate intrinsecă a oricărui 
obiect vizual. Mă voi referi încă o dată la lucrarea lui Rausch, care folosea figuri liniare — dreptunghiuri, 
paralelograme şi romburi —, întrebîndu-şi subiecţii: „Ce fel de schimbări în aceste figuri ar părea arbitrare 
sau forţate? Ce alte schimbări ar putea părea fireşti, compatibile, adecvate ori chiar potenţial inerente 
figurilor?" 

Ca şi în experimentele amintite mai sus, în reacţiile subiecţilor s-a observat tendinţa de a anula 
deformarea şi, implicit, de a reduce tensiunea. Ei considerau firesc să aducă paralelograme ca cel din figura 
264 a într-o poziţie verticală sau să comprime romburile ( b ) pe axa mai lungă pentru a le transforma în 



pătrate. Numeroşi subiecţi considerau că, operînd aceste modificări, dădeau pur şi simplu figurilor forma lor 
iniţială. Ei vedeau paralelogramul ca un dreptunghi înclinat, iar rombul ca un pătrat turtit. Pe de altă parte, 
observatorii ezitau sa propună schimbări în cazul pătratelor sau dreptunghiurilor regulate. „Pot rămîne aşa 
cum sînt" era reacţia lor tipică. 




Figura 263 


Mişcarea imobilă 

Tensiunea direcţionată este o proprietate tot atît de autentică a obiectelor vizuale ca şi forma, mărimea 
sau culoarea. Sistemul nervos al observatorului o generează concomitent cu receptarea stimulilor de formă, 
mărime şi culoare. Nu există nimic arbitrar sau deliberat în aceste componente dinamice ale perceptelor, 
deşi ele pot fi ambigue. Ele sînt determinate strict de natura configuraţiei vizuale, chiar şi în privinţa 
ambiguităţilor lor. 

Poate că diferenţa dintre dinamica vizuală şi perceperea locomoţiei va fi clarificată de cîteva exemple 
privind modul cum se reprezintă imaginea în tehnici imobile. Ideea cea mai simplistă despre cum se poate 
realiza această performanţă este să presupunem că artistul alege o fază momentană din procesul mişcării — 
un singur cadru, ca să spunem aşa, dintr-un film ce redă succesiunea în timp. Această idee este clar 
exprimată de Alexander Archipenko, care în 1928 a încercat să lanseze un gen de pictură cinetică: „Pictura 
statică este nevoită, pentru a interpreta mişcarea, să recurgă la simboluri şi convenţii. Ea n-a depăşit fixarea 
unui singur «moment» din seria de momente ce alcătuiesc o mişcare; toate celelalte «momente» situate 
înainte şi dincolo de mişcarea fixată sînt lăsate pe seama imaginaţiei şi fanteziei spectatorului". Am 
observat deja că instantaneele fotografice, deşi autentice, adesea nu reuşesc să redea o impresie de mişcare. 
Nici un fel de imaginaţie sau fantezie nu va suplini ceea ce lipseşte. 

Mai mult, uneori nici reprezentarea cea mai reuşită nu corespunde vreunei faze a fenomenului redat. 
Un exemplu amuzant ne-a fost oferit de Salomon Reinach, care notează că „dintre cele patru atitudini în care 
arta europeană a reprezentat un cal în galop în diferitele perioade din istoria ei, numai una a fost confirmată 
fotografic, şi chiar şi aceasta, folosită de artiştii atici din veacul al cincilea înainte erei noastre, a fost complet 
abandonată de arta romană şi a rămas necunoscută artei medievale şi modeme pînă la descoperirea frizei 
Partenonului". Celelalte trei s-au dovedit a fi total „greşite". Atitudinea convenţională a calului galopînd cu 
picioarele întinse, pe care o vedem în tabloul lui Gericault Derbi la Epsom (fig. 265) a fost utilizată în arta 
miceniană, persană şi chineză, reapărînd în Europa în stampele englezeşti în culori de la sfîrşitul secolului al 
XVIII-lea, poate sub influenţă chineză. 






Figura 265 



Gericault - Derbi la Epsom 


Cînd fotografia a dezminţit această imagine străveche, pictorii au afirmat, pe bună dreptate, că 
instantaneele greşeau, nu artiştii, căci numai extensia maximă a picioarelor transpune intensitatea mişcării 
fizice în dinamică picturală, deşi nici un cal real nu poate avea această poziţie decît atunci cînd execută un 
salt. Chiar şi în secolul nostru găsim, bunăoară în lucrările lui Kandinsky, animale în galop care, 
neintimidate de dezvăluirile fotografiei, continuă să-şi întindă la maximum picioarele. 

Imaginile ce redau acţiuni prezintă mişcarea exact în măsura în care o manifestă figurile. în una din 
fotografiile în serie realizate de Muybridge, o secvenţă înfăţişînd un fierar la lucru, impactul deplin al 
loviturii apare doar în acele imagini în care barosul este ridicat pînă sus. Fazele intermediare nu se văd ca 
stadii de tranziţie ale loviturii zdrobitoare, ci ca o ridicare relativ domoală a barosului, intensitatea 
depinzînd de unghiul redat. în instantanee reprezentînd un om care merge, pasul pare mai mare sau mai mic 
în funcţie de unghiul dintre picioare. Discobolul lui Miron şi David al lui Bernini înfăţişează flexiunea 
braţului în punctul de maximă intensitate. 







Cel mai important lucru de reţinut este, totuşi, acela că într-o fotografie, pictură sau sculptură reuşită 
artistul sintetizează ca un întreg acţiunea reprezentată, astfel încît să redea succesiunea în timp printr-o 
imagine atemporală. Ca atare, imaginea imobilă nu este momentanee, ci în afara dimensiunii timp. Ea poate 
combina diferitele faze ale unei acţiuni fără să devină absurdă. Wollfflin a subliniat că, pe drept cuvînt, 
David al lui Donatello „încă" mai ţine piatra în mînă, deşi capul lui Goliat zace „deja" la picioarele 
învingătorului. Iar cînd Iudita, creată de acelaşi artist, ridică sabia, ea nu se pregăteşte să taie capul lui 
Holofern, care e deja mort, ci face un gest de sfidare şi triumf, independent de mişcarea momentanee. 



Donatello - Iudita Donatello - David 


Dinamica oblicitătii 

Orientarea oblică este probabil mijlocul cel mai elementar şi cel mai eficace de a obţine tensiuni 
direcţionate. Oblicitatea e percepută spontan ca o încordare dinamică spre sau dinspre cadrul spaţial de bază 
al verticalei şi orizontalei. Odată cu asimilarea orientării oblice, copilul, ca şi artistul primitiv, dobîndeşte 
principalul procedeu de diferenţiere între acţiune şi repaus bunăoară, între o figură care păşeşte şi alta 
nemişcată. Auguste Rodin ne spune că pentru a indica mişcarea în busturile sale, adesea le dădea „o 








înclinaţie, o oblicitate, o direcţie expresivă, pentru a sublinia semnificaţia fizionomiei."* 

O demonstraţie spectaculoasă a felului cum oblicitatea slujeşte artistului s-a produs în anii 1920, cînd 
Theo van Doesburg, un lider al grupului olandez De Stijl, a combătut doctrina severă a lui Piet Mondrian, 
care susţinea că numai formele verticale şi orizontale sînt admisibile în pictură. Van Doesburg afirmă că 
spiritul modern simte nevoia exprimării unui contrast net cu cadrul ortogonal ce predomină în arhitectură ca 
şi în peisaj. în desenul reprodus în figura 266, el demonstrează modul de exprimare a acestui contrast prin 
oblicitate. 



Figura 266 



Figura 267 

Morile de vînt din peisajele olandeze stau nemişcate dacă aripile lor sînt redate în poziţie vertical- 
orizontală (fig. 267). Aripile au ceva mai mult dinamism dacă sînt o pereche de diagonale orientate 
simetric (b). Efectul maxim se obţine într-o poziţie asimetrică, neechilibrată (c), deşi toate cele trei poziţii 
pot fi momente reale din mişcarea aripilor sau poziţii reale de repaus. Uneori efectul oblicităţii este întărit 
de cunoştinţele spectatorului despre poziţia normală a obiectului, de la care poziţia observată se abate. O 
configuraţie în formă de Y prezintă mai multă tensiune dacă reprezintă un om cu braţele ridicate decît 
dacă înfăţişează un copac, căci ramurile sînt văzute într-o poziţie „normală", pe cînd braţele sînt, evident, 
doar temporar ridicate. (Vezi şi observaţiile mele despre desenul lui Kandinsky după fotografia unei 
balerine.) în acest din urmă caz, poziţia percepută este într-un raport de tensiune nu numai cu cadrul 
intrinsec al imaginii, dar şi cu amintirea atitudinii normale a obiectului (cu braţele atîrnînd în repaus). 

Tensiunea generată de oblicitate este un impuls important spre perceperea adîncimii. în anumite 
condiţii tensiunea poate fi redusă printr-o „evadare" în a treia dimensiune, care rectifică întrucîtva 
oblicitatea. Am observat cum şinele convergente tind să devină paralele dacă le vedem în adîncime. Totuşi, 
această scădere a tensiunii este doar parţială şi, în consecinţă, o parte din comprimarea perspectivală 
persistă. Se explică astfel de ce adîncimea picturală obţinută printr-o orientare oblică a formelor îşi 

păstrează totdeauna, într-o anumită măsură, caracterul ei dinamic — o calitate deosebit de potrivită stilului 
baroc. Wolfflin descrie cum, în timpul tranziţiei de la pictura Renaşterii la cea a barocului, imaginile oblice 
deveneau tot mai precumpănitoare. La început, doar figuri şi obiecte individuale erau prezentate în 
diagonală. „Pînă la urmă, axa întregii picturi, spaţiul arhitectonic şi compoziţia de grup sînt orientate oblic 
spre privitor." Rezultatul poate fi studiat, de pildă, în opera lui Tintoretto (cf. fig. 220). 

Forma triunghiulară de pană, observată în convergenţa şinelor sau a marginilor unei străzi, contribuie 
la crearea dinamicii chiar şi atunci cînd nu avem de-a face cu asemenea efecte de adîncime. O remarcă 
tipică despre calitatea dinamică a acestei forme este cuprinsă într-un tratat a lui Lomazzo — pictor şi scriitor 
din secolul al XVI-lea. Vorbind despre proporţiile corpului omenesc în pictură, Lomazzo afirmă: „Căci cea 
mai mare graţie şi însufleţire ce o poate avea un tablou este aceea de a exprima mişcarea, pe care pictorii o 
numesc spiritul unui tablou. Şi nu există formă mai potrivită pentru exprimarea acestei mişcări decît cea a 
limbii de foc, care, după Aristotel şi alţi filozofi, este elementul cel mai activ dintre toate, deoarece forma 
flăcării este mai potrivită mişcării. Ea are un con, sau vîrf ascuţit, cu care pare să despice aerul, ajungînd 
astfel în sfera cuvenită". Lomazzo conchide că o figură umană avînd această formă este cea mai frumoasă. 



Figura 268 

O flacără, deşi ascuţită, nu se prezintă de regulă, nici în natură şi nici în tablouri, în formă de pană, în 
sens strict geometric strict. Ea se îndoaie şi se răsuceşte, iar aceste complicaţii ale formei de bază contribuie 
mult la dinamica ei vizuală. Cît timp marginile penei sînt drepte, vedem un gradient de lăţime care scade 
constant, şi nu există nici o schimbare de direcţie. Figura 268 a ilustrează rigiditatea unui crescendo sau 
descrescendo desfăşurat de-a lungul unor margini drepte. Dinamica se intensifică dacă gradientul variază. 
Cînd privim figura 268 b înălţîndu-se de la sol, sesizăm o accelerare a lăţirii pe măsură ce profilul razei se 
curbează spre exterior. Dimpotrivă, figura 268 c ne prezintă o încetinire treptată, procesul sfîrşindu-se la 
bază. în ambele exemple dinamica este mai vie, mai flexibilă, iar formula mai complexă asigură un aspect 
mai „organic" (cf. cap. VIII). Mişcarea este chiar şi mai liberă dacă, la vase sau frunze (d, e), orientarea 
trece de la lăţire la strîmtare sau invers. (Acoperind desenele cu o bucată de hîrtie şi apoi descoperindu-le 
lent pe verticală, putem observa foarte bine efectul deplin al bombării şi îngustării). 



Arhitectura barocă utiliza dinamica formelor curbe pentru a spori tensiunea. Figurile 269 a şi b, 
preluate de la Wolfflin, prezintă comparativ profilul tipic al bazei unei clădiri din Renaşterea timpurie şi un 
profil creat de Michelangelo. 



Figura 269 

Ghirlandele de fructe şi frunze, atît de frecvent folosite în arhitectura barocă, îmbină curba semilunii cu 
o bombare pe lăţime, iar volutele oblice în spirală accentuează şi mai mult lărgirea gradată a faţadei. 

în fine, trebuie să menţionăm şi cazurile în care oblicitatea nu se limitează la anumite forme, ci se 
aplică întregului cîmp al imaginii. Am văzut că în perspectiva izometrică compoziţia se suprapune unei 
reţele de muchii paralele înclinate, adăugîndu-se astfel o impresie de acţiune generalizată la ceea ce adesea 
este o scenă lipsită de agitaţie. Fotografii obţin efecte dinamice similare înclinînd aparatul sau modificînd 
unghiul negativului pentru a adăuga un element de animaţie sporită. Cubiştii şi expresioniştii au dat 
subiectelor lor un pronunţat caracter de acţiune construind Turnuri Eiffel, biserici, arbori sau corpuri umane 
din aglomerări de unităţi oblice. 

Tensiune în deformare 

A devenit acum evident, desigur, că orice tensiune se naşte din deformare. Fie că avem de-a face cu o 
lamă de oţel îndoită, cu o foaie de cauciuc, cu o oglindă deformantă, cu un balon de săpun, sau cu atmosfera 
tot mai încordată a unei dispute aprinse, există în toate aceste cazuri o deviere marcată de la o stare de ten¬ 
siune mai mică în sensul sporirii tensiunii. Efectul apare numai cînd baza de plecare rămîne implicit 
prezentă, tot astfel cum dinamica inerentă variaţiilor de înălţime ale unei melodii diatonice este percepută 
numai cînd auzim notele urcînd deasupra bazei zero (tonica) sau coborînd sub ea. în exemplele din Rausch 
(fig. 264), paralelogramul îşi dobîndeşte dinamica fiind văzut ca o abatere de la baza dreptunghiulară, iar 
rombul — ca o deformare a unei figuri mai apropiate de pătrat. 

Proporţiile arhitectonice ne oferă exemple simple. Pe măsură ce Renaşterea evoluează spre baroc, 
preferinţa trece de la forme circulare la forme ovale, de la pătrat la dreptunghi, creîndu-se astfel o „tensiune 
în cadrul proporţiilor". Aceasta se poate observa mai ales în proiecţia orizontală a încăperilor, curţilor, 
bisericilor, într-o suprafaţă circulară forţele vizuale radiază simetric în toate direcţiile, pe cînd într-un oval 
sau dreptunghi apare o tensiune direcţionată pe axa mai lungă. 

Wolfflin subliniază că atunci cînd pătratul face loc dreptunghiului, proporţiile preferate ale acestuia 
din urmă sînt rareori cele ale secţiunii de aur, al cărei caracter este relativ armonios şi stabil. Barocul preferă 
proporţii mai zvelte sau mai turtite. Acestea conţin mai multă tensiune, ele apar ca versiuni comprimate sau 



alungite ale unor forme mai simplu proporţionate. In plus, aspectul caracteristic al faţadei conferă tensiune 
întregii clădiri." Faţada este întrucîtva curbată spre înăuntru la capete, pe cînd centrul prezintă o vie mişcare 
spre înainte, îndreptată către observator." Această mişcare spre înainte şi spre înapoi este atît de puternică 
deoarece ea pare să se nască dintr-o comprimare pe laterală a edificiului. Rezistînd acestei comprimări, 
faţada frapează ochiul prin împingerile simetrice dinspre centrul clădirii către laturi. 

Nu numai forma obiectelor este dinamică, ci şi cea a intervalelor dintre ele. Spaţiul gol care separă 
obiectele sau părţile obiectelor în sculptură, pictură sau arhitectură este comprimat de obiecte, pe care şi el le 
comprimă la rîndul său. Conform unor reguli care sînt cu totul neexplorate, această dinamică depinde nu 
numai de mărimea, forma şi proporţiile intervalelor în sine, ci şi de cele ale obiectelor învecinate. Să luăm 
un şir de ferestre de o anumită formă şi mărime; spaţiile de zid dintre ele pot părea prea mari şi implicit 
apăsătoare, prea mici şi implicit comprimate, sau exact „cum trebuie". Acelaşi fenomen poate fi urmărit în 
cazul marginilor albe ale tablourilor înrămate sau ale paginilor tipărite ori, în condiţii mult mai complexe, în 
relaţiile figură-fond din compoziţiile picturale. în arhitectura barocă, ne spune Wolfflin, „accelerarea 
ritmului este clar indicată prin proporţiile schimbate ale arcelor şi ale intervalelor dintre pilaştri. Intervalele 
se îngustează tot mai mult, arcele devin mai zvelte, ritmul succesiunii creşte". 

Dacă artistul redă forme familiare, el poate conta pe imaginea standard pe care privitorul o păstrează 
în mintea sa. Devierile de la acest standard generează tensiune. Ultimele sculpturi figurale create de 
Wilhelm Lehmbruck, ca şi feţele ovale din portretele lui Modigliani, îşi datoresc zvelteţea plină de tensiune 
nu numai proporţiilor imaginii vizuale în sine, ci şi abaterii lor de la formele obişnuite ale corpului 
omenesc. Pentru a „citi" corect asemenea forme, privitorul trebuie să respecte regulile jocului, aşa cum 
rezultă ele din imaginea integrală, sau chiar din stilul epocii respective. O caricatură deformează totul, 
informîndu-1 astfel pe privitor că nu vede nişte estropiaţi, de felul piticilor lui Velăzquez, ci oameni normal 
proporţionaţi, dar supuşi unor exagerări interpretative. Totodată însă, caricaturi ştii modifică adesea 
proporţiile personajelor, reprezentîndu-1 pe unul ca uscăţiv, pe altul ca rotofei, ceea ce ne arată că ei 
urmăresc să redea trăsăturile specifice ale indivizilor. Aceasta diferă de mesajul transmis atunci cînd o 
singură proprietate, de pildă alungirea în opera lui El Greco, este impusă imaginii în ansamblu. în asemenea 
cazuri se transmite un mesaj asupra condiţiei umane în general. în stilul gotic, caracterul astenic al formelor 
alungite se exprimă atît în proporţiile arhitectonice, cît şi în arta statuară. 

Dacă astfel de variaţii dinamice caracterizează toate manifestările unui anumit stil, ele tind să dispară 
din conştiinţa populaţiei „cufundate" în acel stil, chiar şi atunci cînd ele reflectă şi confirmă un mod de 
viaţă. în propria noastră civilizaţie, femeile grotesc alungite din revistele de modă ni se par normale, nu 
numai pentru că ne-am obişnuit cu ele, dar şi pentru că trupurile lor subţiratice concordă cu o siluetă 
feminină agreabilă adînc înrădăcinată în conştiinţa bărbatului modern. Există totuşi limite pe care cadrul de 
referinţă nu le poate depăşi. Pentru mulţi privitori figurile în chip de stîlpi ale lui Giacometti sau nudurile 
obeze ale lui Gaston Lachaise nu se prea înrudesc cu corpul uman; ele apar ca nişte creaturi aparte, a căror 
dinamică vizuală se percepe doar parţial în raport cu norma umană şi parţial în conformitate cu propriile lor 
forme şi proporţii, la fel ca atunci cînd privim o girafă sau un porc. 




Tensiunile direcţionate din formele vizuale apar în modul cel mai direct atunci cînd formele respective 
se văd integral. Cu toate acestea, Henry Moore ne previne că „a crea doar forme în relief pe suprafaţa 
blocului înseamnă a renunţa la deplina forţă de expresie a sculpturii. Ideea lui Henry Moore a fost formulată 
mai explicit, înaintea lui, de Auguste Rodin, care ne povesteşte cum unul din profesorii săi îl povăţuia să nu 
privească niciodată formele în întinderea lor, ci totdeauna în adîncime: „Nu considera niciodată o suprafaţă 
altfel decît ca pe extremitatea unui volum, ca pe vîrful mai mult sau mai puţin întins pe care aceasta îl 
îndreaptă spre tine." Este nevoie totuşi de ceva mai mult decît o simplă deducţie mintală pentru ca 
observatorul să poată vedea volumele unei sculpturi ca proiectîndu-se înainte dintr-un centru situat 


înăuntrul blocului de piatră. Partea vizibilă a volumului trebuie astfel definită de artist încît continuarea ei în 


adîncime să se vadă ca o parte integrantă a formei. 


Cînd ochiul sesizează incompletitudinea unei configuraţii bine structurate, apare o tensiune în sensul 


completării. Astfel în arhitectura islamică arcul în formă de potcoavă, care depăşeşte limitele unui simplu 


semicerc, conţine forţe ce acţionează vădit în sensul completării cercului (fig. 270). 



Figura 270 

Incompletitudinea se datoreşte adesea suprapunerii. Aşa cum am văzut mai sus, imaginea acoperită parţial 
tinde să se elibereze de cea „intrusă", detaşîndu-se de aceasta în adîncime. Suprapunerea rămîne totuşi 
vizibilă şi ea face ca unităţile îmbinate să tindă spre separare. în stilul baroc acest procedeu este utilizat 
pentru a intensifica mişcarea către eliberare prin presiunea încarcerării. La biblioteca San Lorenzo din 
Florenţa, Michelangelo a încastrat partea posterioară a coloanelor în perete; iar la unele din statuile sale 
neterminate, mai ales la aşa-numiţii Sclavi, corpul rămine parţial închis în blocul de marmură, exprimînd 
astfel o frapantă năzuinţă spre completare, spre libertate. 

Adesea unităţile arhitectonice se suprapun asemenea unei fugi din muzică, iar figurile şi ornamentele 
pictate sau sculptate depăşesc limitele ce le revin în scheletul arhitectural al clădirii. Asemenea procedee 
sînt căutate sau evitate de diferiţi artişti şi în diferite epoci culturale, după cum se caută sau se evită 
tensiunea apărută astfel. Cubiştii obţineau compoziţii cu un pronunţat caracter dinamic creînd volume din 
unităţi îngrămădite neregulat, care contrastau permanent între ele prin formă. 

în capitolul VII am avut prilejul să mă refer la aspectele dinamice ale receptării culorilor, de pildă la 



atracţia dintre contrarii, atît de caracterisitcă pentru culorile complementare. Aici voi nota doar o analogie la 
cele spuse mai sus despre dinamica generată de denaturările formei. Arătam că tensiunea este creată prin 
prezenţa implicită a unei baze-standard de la care se abate forma. Ceva similar poate fi observat în cazul 
culorilor situate foarte aproape de tonurile cromatice simple, bunăoară un roşu pur cu un adaos subordonat 

A 

de albastru. In studiul său fenomenologic despre receptarea culorilor, Johannes von Allesch subliniază că 
perceperea culorilor poate fi dinamică într-un dublu sens: anumite culori îi lasă privitorului libertatea de a 
alege ca bază una din nuanţele conţinute, astfel încît impresia generată de aceeaşi culoare poate varia la 
diferiţi privitori; pe de altă parte, culoarea însăşi poate prezenta o tendinţă de apropiere sau depărtare de o 
nuanţă pură, cu care se află cam în acelaşi raport ca subtonica din muzică faţă de tonică. Am văzut mai sus 
că primarele fundamentale pure par să fie lipsite de tensiune. Ele sînt baze-standard, la fel ca pătratele sau 
cercurile. 


Dinamica compoziţiei 

Dinamica inerentă oricărei forme, culori sau mişcări îşi poate face simţită prezenţa numai dacă se 
încadrează în dinamica mai amplă a ansamblului compoziţional. A da tensiune direcţionată unei singure linii 
sau forme este, desigur, mult mai uşor decît a realiza acest lucru pentru o întreagă compoziţie. Iată de ce 
putem deseori observa elemente vizuale care, deşi foarte dinamice în sine, se contracarează reciproc, dînd o 
impresie generală de insatisfacţie. Situaţii asemănătoare întîlnim şi în muzică. Victor Zuckerkandl, care a 
descris extrem de convingător dinamica muzicală, ne spune: „Ordinea în care fiecare punct îşi dezvăluie 
poziţia în cadrul ansamblului trebuie numită ordine dinamică. Calităţile dinamice ale tensiunilor pot fi 
înţelese doar ca manifestări ale unor forte ordonate. Notele din sistemul nostru tonal sînt fenomene ce se 

5 5 

petrec într-un cîmp de forţe, iar sunetul corespunzător fiecărui ton exprimă precis constelaţia de forţe 
existentă în acel punct al cîmpului unde se află tonul. Sunetele muzicale sînt purtătoare de forţe active. A 
asculta muzică înseamnă a asculta efectul unor forţe". Astfel calitatea dinamică specifică a fiecărui element 
este definită şi susţinută de context. Elementele se stabilizează reciproc. 

Dinamica unei compoziţii este reuşită doar atunci cînd „mişcarea" fiecărui detaliu se încadrează logic 
în mişcarea ansamblului. Opera de artă e organizată în jurul unei teme dinamice dominante, dinspre care 
mişcarea iradiază pe întreaga suprafaţă . Din arterele principale ea trece pînă în capilarele celui mai mic 
amănunt. Tema abordată la un nivel superior trebuie să continue şi la cele inferioare, iar elementele aceluiaşi 
nivel trebuie să se armonizeze. Ochiul percepe produsul final odată cu relaţiile dintre părţi, dar procesul 
realizării unei picturi sau sculpturi cere ca fiecare parte să fie lucrată separat. Din această cauză artistul e 
ispitit să se concentreze asupra cîte uneia din părţi, izolată de contextul ei. 

Mai mult, poate, decît în orice altă perioadă istorică, neajunsurile abordării „parte cu parte" se vădesc la 
acei artişti minori din secolul al XlX-lea care se concentrau asupra copierii fidele a modelelor din natură. 
Lipsa de integrare afectează chiar şi invenţiile lor libere. Exemple de felul picturii lui Hans Thoma reprodusă 


în figura 271 ne fac să ne întrebăm uimiţi cum poate oare dinamica lipsi cu desăvîrşire pînă şi din subiecte 


special alese pentru a o exprima. Dacă privim îndeaproape figura îngerului, observăm mai întîi o serie de 
întreruperi rigide la şolduri, coate şi genunchi. întreruperile unghiulare în sine nu stînjenesc mişcarea, aşa 




cum se poate uşor constata în arta gotică. In gravurile lui Martin Schongauer unghiularitatea domină întreaga 
lucrare, raporturile dintre figuri, postura fiecărui personaj, ca şi fiecare detaliu al cutelor sau degetelor. în 
desenul lui Thoma nu există o asemenea concepţie unitară a formei, întreruperile din articulaţii blochează 
dinamica, distonînd cu curgerea lină a contururilor. în plus, linia frontală a pieptului, ca şi conturul umărului 
şi părţii de sus a braţului stîng, prezintă o formă nehotărîtă, şovăitoare, lipsită de elan, fiind construite 
„bucată cu bucată". Elementele lor se frînează reciproc, în loc să se îmbine într-un flux general de tensiune 
direcţionată. Dacă examinăm formele volumelor, vom constata că majoritatea prezintă raporturi complexe, 
neregulate între contururi. Odată stabilit acest nivel înalt de complexitate, simplitatea formei de cornet a 
antebraţelor generează o rigiditate inanimată. La piciorul stîng contururile anterior şi posterior nu creează 
volume cu formă şi mişcare comprehensibile, iar paralelismul simplu şi neaşteptat dintre partea din faţă şi 
cea din spate a genunchiului blochează ritmul întregului picior. Exemple de forme mecanic realiste şi, 
implicit, vizual incomprehensibile, care stînjenesc dinamica ansamblului, putem găsi de asemenea în liniile 
copacilor, munţilor şi norilor. 



Figura 271 

HANS THOMA, ilustraţie din Quickbom, 1898 




Asemenea lucrări nereuşite ne arată limpede de ce văd artiştii un factor atît de important în tensiunea 
direcţionată. Dacă „mişcarea" este absentă, opera pare lipsită de viaţă, şi nicio altă calitate n-o va face să 
spună ceva privitorului. Dinamica formei presupune că artistul concepe fiecare obiect sau parte a unui obiect 
ca o acţiune, nu ca o bucată statică de materie, şi că el consideră relaţiile dintre obiecte nu ca simple 
configuraţii geometrice, ci ca interaţiuni reciproce. Uneori această natură dinamică a vederii transpare în 
modul cum vorbesc artiştii despre munca lor. Astfel Matisse, discutînd o serie de autoportrete, subliniază 


„felul în care nasul se înrădăcinează în faţă, urechea se înşurubează în craniu, iar maxilarul inferior atîmă în 


jos; felul în care sînt puşi ochelarii pe nas şi pe urechi; tensiunea privirii şi densitatea ei uniformă în toate 


desenele". 


Efecte stroboscopice 

Puternice efecte dinamice rezultă din ceea ce am putea numi echivalentul imobil al mişcării 
stroboscopice. Mişcarea stroboscopică se produce între obiecte vizuale care sînt în esenţă asemănătoare ca 
aspect şi funcţie în totalitatea cîmpului, dar diferă printr-o anumită trăsătură perceptuală — de pildă 
amplasarea, mărimea sau forma. în condiţii adecvate configuraţii de acest fel generează un efect dinamic 
şi în simultaneitate, exemplul cel mai clar constituindu-1 fotografiile stroboscopice, care prezintă acelaşi 
obiect în mai multe poziţii în aceeaşi imagine sau serie de imagini. Succesiunea poziţiilor constituie un 
traseu simplu şi coerent ca formă, iar schimbările interne ale obiectului — bunăoară, schimbările de 
postură a unui atlet în timpul unui salt — au loc şi ele treptat. 



Figura 272 


Figura 272 ne arată o serie de forme construite de Franz Rudolf Knubel pe baza unei sugestii a lui 
Theodor Fischer. Corpul central este un cub, iar celelalte reproduc raporturile existente în intervalele 
elementare din muzică: 2/1, 3/2, 5/4, 1/1, 4/5, 2/3, 1/2. Asemănarea de formă şi caracterul gradat al 
schimbărilor de înălţime şi lăţime îl fac pe privitor să vadă un fenomen coerent de transformare şi o 
succesiune de forme independente. Fenomenul este pronunţat dinamic: obiectul se contractă şi se înalţă, 
trecînd astfel de la un caracter de repaus stabil pe sol la unul de forţă dominantă. 

Efectul vizual al unei asemenea succesiuni devine şi mai convingător dacă elementele se suprapun. 
Acest efect a fost folosit de artişti, mai ales de futurişti, care încercau să redea mişcarea printr-o înmulţire a 
figurilor sau a părţilor de figuri. Nud coborînd pe o scară de Duchamp şi cîinele cu multe picioare al lui 
Balla sînt exemple binecunoscute. Şi alţi artişti au recurs la acest procedeu, de-a lungul anilor, deşi într-un 
mod mai puţin evident. Am menţionat într-un "alt capitol orbii înfăţişaţi de Brueghel. în convorbirile sale cu 
Paul Gsell, Auguste Rodin susţine că „mişcarea este tranziţie de la o atitudine la alta"*, şi că de aceea 
artistul, pentru a exprima mişcarea, reprezintă frecvent faze succesive dintr-o acţiune în părţi diferite ale unei 
figuri. 



Duchamp - Nud coborând pe o scară Balla - Dynamism of a dog on a leash (1912) 


în multe picturi diferitele personaje sînt astfel dispuse încît să poată fi de asemenea percepute ca 
acelaşi personaj în poziţii diferite. Astfel îngerii care plîng pe cerul Jelirii lui Giotto exprimă gestic 
disperarea în aşa fel încît întregul grup pare o imagine compozită foarte dinamică a unei unice activităţi (fig. 
276). Riegl subliniază că reprezentările Nopţii şi Zilei create de Michelangelo pentru monumentul lui 
Giuliano de Medici din Florenţa dau naştere împreună unui efect de rotaţie. Ochiul le îmbină datorită 
poziţiei lor simetrice în context şi datorită contururilor lor asemănătoare. Şi totuşi fiecare din cele două figuri 
este inversul celeilate. Noaptea este văzută din faţă şi pare să se apropie, pe cînd Ziua se prezintă din spate şi 
pare să se îndepărteze. De aici, rotaţia aparentă a grupului. 

Un studiu util al acestor fenomene „stroboscopice" s-ar putea baza pe practica unor pictori moderni, în 
special a lui Picasso, care dedublează părţi ale obiectelor sau ale figurilor. Figura 273 a reprezintă un cap cu 
dublu profil. Cele două capete sînt dispuse oblic. Ele se disting clar, dar totodată se împiedică reciproc de a 
fi complete, iar împreună formează un ansamblu perceptual unitar. Legătura intimă dintre elemente 
incompatibile, împreună cu asemănarea şi paralelismul de tip fugă al celor două unităţi ce se suprapun, 
generează tensiune pe direcţia oblică stabilită de trăsăturile analoge ale celor două capete, şi mai ales de cei 
doi ochi. Această împingere înainte şi în sus accentuează vigoarea profilului. Să notăm de asemenea că 
trecerea de la capul inferior spre cel superior implică un spor de articulare şi de acţiune direcţionată. Capul 
inferior n-are linie de profil, iar pupila ochiului se află într-opoziţie centrală. O faţă cărnoasă trece într-un 
profil net definit, iar un ochi visător, inactiv — în privirea intensă, îndreptată înainte, a capului de sus. 
Sesizăm un crescendo de acuitate, în perfect acord cu subiectul picturii. 














Procedeul contrar duce la un rezultat aproape înfricoşător în figura 273 6. în tabloul din care am extras 
acest detaliu, Picasso face ca un profil articulat, conţinînd un ochi explicit, să se schimbe într-o mască plată, 
în care un cerc orb reprezintă ochiul. Aici vedem cum viaţa intensă degenerează într-un fel de înveliş mort. 



Figura 273 


In figura 273 c procedeul se limitează la o pereche de ochi, care reprezintă cei doi ochi ai chipului 
omenesc, dar în acelaşi timp constituie şi o dedublare a unui ochi văzut din profil. Din nou observăm o 
intensificare a mişcării spre înainte a capului, revelînd o minte activă, exploratoare (figura 273 c este capul 
unei pictoriţe la lucru). 

Figurile lui Picasso demonstrează de asemenea că efectul dinamic al unor asemenea deplasări nu 
depinde în primul rînd de ceea ce ştie privitorul despre poziţia spaţială „corectă" a elementelor în cauză, ci 
de structura configuraţiei perceptuale. O combinaţie de profil şi faţă, cum se poate vedea, bunăoară, în Faţă 
înaintea oglinzii (fig. 273 d), provoacă un efect de substituţie relativ static, iar nu unul de mişcare, cînd 
trecem de la o versiune la cealaltă. Aceasta se întîmplă chiar dacă observatorul ştie că în spaţiul fizic fie el 
însuşi, fie obiectul perceput ar trebui să se întoarcă cu 90° pentru a realiza această schimbare. Cele două 
versiuni sînt totuşi atît de lin integrate, iar imaginea în ansamblu se sprijină atît de stabil pe un schelet 
esenţialmente vertical-orizontal, încît tensiunea ce rezultă este mică. Tot astfel, cînd doi ochi sînt plasaţi 
orizontal şi nu oblic pe un chip în profil, sesizăm foarte puţină mişcare. Acelaşi lucru este valabil şi în cazul 
ochilor sau gurilor orientate pe verticală ( e ). Experienţa trecutului ne face să întregistrăm o abatere de la 
orizontala familiară, dar stabilitatea perceptuală a verticalei exclude mişcarea. 



Cum se naşte dinamica ? 

Dacă în orice percepţie vizuală forma, culoarea şi mişcarea posedă calităţi dinamice, trebuie să ne 
întrebăm mai explicit: cum apare dinamica în percept? A reieşit, sper, clar că nu discutăm doar despre 
adăogirile subiective şi arbitrare ale observatorului la ceea ce vede. Dinamica este o parte integrantă a celor 
văzute de observator atît timp cît sensibilitatea lui firească n-a fost înăbuşită printr-o educaţie bazată pe 
sistemul static de măsuri compus din metri şi centimetri, lungimi de undă şi kilometri pe oră. Dinamica nu 
este o proprietate a lumii fizice, dar se poate demonstra cum configuraţia de stimuli determină gama cali¬ 
tăţilor dinamice inerente perceptului. 

Stimulii care ajung în ochii noştri îşi dobîndesc caracterul dinamic în timp ce sînt prelucraţi de sistemul 
nervos. Cum trebuie să înţelegem aceasta? Să nu uităm, în primul rînd, că materia primă perceptuală nu este 
imprimată mecanic pe suprafaţă receptoare pasivă, aşa cum se imprimă cerneala tipografică pe hîrtie. 
Percepţia reflectă o invadare a organismului de către forţe externe, care tulbură echilibrul sistemului nervos. 
Se creează astfel o breşă într-o textură rezistentă şi are loc un conflict, forţele invadatoare opunîndu-se 
forţelor de cîmp fiziologice, care se străduiesc să elimine intruşii, sau măcar să-i reducă la configuraţia cea 
mai simplă cu putinţă. Forţa relativă a elementelor antagoniste determină perceptul rezultat. 

Niciodată stimulii nu „îngheaţă" într-un aranjament static. Cît timp lumina influenţează centrii 
cerebrali ai vederii, respingerile şi atracţiile continuă să se manifeste, iar stabilitatea relativă a rezultatului nu 
este decît echilibrul dintre forţele ce se înfruntă. Există vreun motiv să presupunem că numai rezultatul 
acelui conflict se reflectă în experienţa vizuală? De ce nu şi-ar găsi un corespondent în percepţie şi acţiunea 
forţelor fiziologice? Eu cred că tocmai aceste forţe sînt percepute de noi ca „tensiune direcţionată" sau 
„mişcare" în configuraţiile imobile. Altfel spus, avem de-a face cu echivalentul psihologic al proceselor 
fiziologice care determină organizarea stimulilor perceptuali. Aceste aspecte dinamice aparţin percepţiei 
vizuale tot atît de intim şi direct ca proprietăţile statice reprezentate de formă, mărime sau culoare. Pentru un 
ochi sensibil, chiar şi cea mai simplă imagine — o pată închisă pe un fond deschis — prezintă spectacolul 
unui obiect care se dezvoltă dinspre centru, dilatîndu-se, şi care este frînat de contraforţele din mediul 
ambiant. Faptul că orice prezenţă vizuală este şi acţiune vizuală generează expresie, făcînd astfel posibilă 
folosirea perceptelor ca mijloc artistic. 

Am citat mai sus unele experimente care demonstrează acţiunea tangibilă a forţelor de cîmp în 
percepţia vizuală. Voi menţiona aici încă o serie de observaţii avînd o afinitate foarte strînsă cu tensiunile 
direcţionate ce se percep în figurile geometrice. Aşa-numita mişcare gama se produce atunci cînd obiectele 
apar şi dispar brusc. Un semafor electric ce se aprinde intermitent noaptea pare să se dilate în toate direcţiile. 
Pe de altă parte, stingerea lui este percepută ca o contractare centripetă spre centru. S-a demonstrat 
experimental că această mişcare variază după forma şi orientarea obiectului. Ea se produce mai ales de-a 
lungul axelor scheletului structural al configuraţiei sau, ca să folosim limbajul lui Edwin B. Newman, de-a 
lungul liniilor de forţă. Mişcarea porneşte dintr-o zonă centrală aproximativ circulară şi, în cazul unui obiect 
discoidal, iradiază în toate direcţiile (fig. 274 a). Un pătrat sau un dreptunghi se dezvoltă pe direcţiile 
laturilor (b), dar există şi o mişcare spre colţuri (c). O stea implică proiectarea spre exterior a colţurilor (d). 



Dacă un triunghi echilateral stă pe una din laturi, baza rămîne imobilă, pe cînd celelalte două laturi tind 
viguros spre exterior şi în sus, ca şi cum ar bascula pe vîrful triunghiului (e). Dacă timpul de expunere este 
foarte scurt, aceeaşi figură prezintă o marcată împingere ascendentă dinspre bază (f). Dacă un pătrat sau un 
triunghi stă pe unul din vîrfuri, colţurile tind spre exterior mai mult sau mai puţin simetric (g, h). Există 
totuşi o tendinţă ca mişcarea să aibă intensitatea maximă pe orizontală, iar pe verticală presiunea este mai 
mare în sus decît în jos. 




Figura 274 

Acest lucru se vede în cazul pătratului. Mişcarea laterală este cea mai pronunţată, cea ascendentă mai 
slabă, iar cea descendentă lipseşte aproape complet. 

Mişcarea gama ne permite să observăm acţiunea forţelor perceptuale în creearea imaginilor. Şi, 
eventual, am putea presupune că ea ne oferă în plus un fel de anatomie a forţelor şi tensiunilor ce 
caracterizează imaginile cînd acestea sînt în repaus. Pînă acum procedeul pare să fi fost aplicat 
experimental doar în cazul cîtorva imagini elementare. Ar fi la fel de interesant pentru psihologi şi artişti 
dacă aceste studii s-ar extinde asupra unor forme şi configuraţii mai complexe. 

Exemple din artă 

Tensiunea direcţionată este o proprietate atît de generală a percepţiei încît ea depăşeşte cu mult 
reprezentarea vizuală a obiectelor aflate în locomoţie. într-un peisaj pictat nu există nici o diferenţă de 
principiu între mişcarea percepută în conturul sinuos al unui ţărm şi în forma valurilor. Conturul avîntat al 





unei berete dintr-un portret de Rembrandt poate fi la fel de dinamic ca şi fusta unei dansatoare desenată de 
Toulouse-Lautrec, chiar dacă ştim că bereta e imobilă în timp ce fusta se mişcă. 

De fapt, mesajul unei lucrări poate fi transmis printr-o răsturnare totală a dinamicii sugerate de acţiunea 
fizică. în învierea lui Piero della Francesca (fig. 275), figurii lui Hristos înălţîndu-se i se acordă un minimum 
de mişcare picturală. Ea este amplasată în centrul imaginii, într-o poziţie frontală şi simetrică. Postura 
corpului, prapurul ţinut în mînă, mormîntul din care se ridică — totul corespunde unui cadru vertical- 

orizontal. învierea nu este interpretată literal ca o trecere din moarte spre viaţă. Lui Hristos i se atribuie o 
existenţă perpetuă, care conţine ambele aspecte ale morţii şi vieţii, reprezentate în copacii desfrunziţi din 
stînga şi cei plini de frunze din dreapta. Nici la aceşti copaci nu găsim vreun indiciu de tranziţie. Ei sînt 
dispuşi vertical, la fel ca trupul lui Hristos, pe care îl flanchează simetric. Perceptual, ca şi simbolic, ei apar 
ca atribute ale lui. Motivul înălţării este indicat doar ca o temă secundată în cutele veşmintului, a căror con¬ 
vergenţă formează un fel de unghi îndreptat spre dreapta — spre viaţă. 



Figura 275 

Forţa mişcării picturale este rezervată celor patru ostaşi romani, care fizic sînt în repaus. Efectul 
dinamic se obţine prin mai multe procedee perceptuale. 

Axele principale ale corpurilor sînt dispuse oblic. Capetele şi braţele se prezintă în posturi variate, 
constituind aproape figura unui singur om care se mişcă neliniştit în somn. Figurile se influenţează puternic 
între ele prin suprapunere; împreună, formează un triunghi, a cărui latură din stînga se bombează spre 
exterior, se sparge ca un balon sub apăsarea piciorului lui Hristos şi se înalţă apoi oblic, atingînd punctul 
maxim în capul soldatului cu lance. Evident, lucrarea lui Piero contra-pune agitaţia vieţii materiale, 
temporale, seninătăţii impunătoare a lui Hristos, care, în vîrful piramidei, domneşte între viaţă şi moarte. 








Piero della Francesca - învierea 


Vom examina acum mai amănunţit configuraţia dinamică a picturii şi raportul dintre ea şi conţinut. In 
una din frescele lui Giotto de la Padova, subiectul Plîngerea lui Isus (fig. 276) este interpretat de artist ca o 
povestire despre moarte şi înviere, ceea ce formal reclamă o interacţiune între orizontală şi verticală. 
Orizontala morţii este indicată, dar rămîne în urma trupului lui Hristos, care a fost ridicat şi astfel înzestrat 
cu calitatea dinamică a poziţiei oblice. Braţele, la rîndul lor, deviază oblic faţă de corp — un alt element de 
animaţie. Acest motiv al învierii este reluat şi dezvoltat în una din cele două teme dominante de mişcare, 
prin intermediul crestei în diagonală a dealului. Lată atît cît să poată urca pe ea un om, creasta traversează 
întreaga pictură, de la orizontala morţii pînă la verticalele celor două figuri în picioare, la marginea verticală 
a cadrului picturii şi la copac. Copacul preia mişcarea de la diagonala dealului, transformînd oblicitatea în 
ridicare pe verticală. Verticala marcată a trunchiului de copac este atenuată şi dispersată în toate direcţiile de 
către ramuri. Pe măsură ce mişcarea se înalţă, ea îşi pierde caracterul material, se împrăştie prin spaţiu, 
devine universală şi, treptat, dispare din vedere. 

Totuşi, datorită ambiguităţii de sens a mişcării, diagonala dealului indică şi în jos, spre marea pierdere 
care s-a petrecut. Spectatorul o urmează şovăitor, căci ea merge în sens contrar privirii. Un om care stătea 
drept, la fel ca cei doi din latura dreaptă, a fost doborît. Există o „mişcare stroboscopică" între cei doi bărbaţi 
ce stau în picioare şi trupul neînsufleţit întins pe pămînt. Unghiul de 90° al căderii este împlinit de corpul 



































fără viaţă. Coborîrea în moarte se săvîrşeşte de la dreapta spre stînga şi este urmată de mişcarea ascendentă 
către înviere, de la stînga spre dreapta. 



Figura 276 


GIOTTO, Plîngerea lui Isus , frescă din Capela Arena, Padova, 1303—1305 
îngerii sînt amplasaţi neregulat în cer, ca un stol de păsări zburătăcind speriate. Ideea de deznădejde 
redată de ei nu se manifestă treptat, ci în fazele ei extreme; astfel, dacă ne deplasăm privirea de la îngerul 
din centru spre cei învecinaţi şi înapoi, vedem corpul zbătîndu-se violent în sus şi în jos. 

Tot astfel, în grupul de personaje din stînga, femeia care stă în picioare cu mîinile împreunate sub 
bărbie este amplasată lîngă o alta cu braţele desfăcute — din nou un salt de la o extremă la alta. La fel de 
abrupt, gestul acesteia din urmă este anulat de cele două femei nemişcate, fără chip, ghemuite cu spatele 
spre privitor. Dar din acest „nadir", în care durerea a paralizat acţiunea, lăsînd mintea pustie de orice gînd, 
sentimentul se înalţă din nou, iar chipul, deformat de mîhnire, reapare la femeia ce stă pe pămînt în dreapta. 
Postura, totuşi, este încă pasivă. Ea serveşte ca bază pentru mişcarea spre înainte a femeii de alături. Braţele, 
care nu mai sint ţinute în poală, se întind acum spre a ţine mîinile lui Hristos. în sfîrşit, oferindu-ne un alt 
























contrast violent de mişcare, braţele sînt împinse în laturi cu desperare în figura lui Ioan, care se ridică 
deasupra şi înapoia femeii aplecate. 

Să examinăm a doua temă dominantă de mişcare — curba expresivă formată de grupul jelitorilor. Ea 
începe din stînga, cu femeia care se roagă, şi trece înapoi, la vecina acesteia, după care, printr-un interval 
puternic tensionat, atinge punctul extrem în femeia cu glugă ce stă ghemuită în colţ. Curba este întreruptă de 
trupul prăbuşit al lui Hristos, dar îşi reia cursul cu cealaltă femeie cu glugă, pornind de aici în sus, printr-o 
descărcare de tensiune emoţională, spre personajul ce stă în picioare cu braţele larg desfăcute. Aceasta îmi 
aminteşte de curba liniei melodice din recitativul care redă plînsul lui Petru în Pasiunea după Matei de Bach 
(fig. 277). 



Figura 277 

Dar alături de punctul culminant al emoţiei găsim verticala finală. îi vedem aici pe cei doi bărbaţi 
contemplînd scena în tăcere. Dincolo de tragedia pămîntească, ei dezvăluie aspectul pozitiv al jertfei, 
trăinicia învăţăturii ce trebuie răspîndită şi, prin relaţia lor vizibilă cu arborele învierii de deasupra, 


nemurirea sufletului. 



10. EXPRESIA 


Dacă capitolele de mai sus şi-au îndeplinit menirea, nu mai rămîn prea multe de spus despre expresia 
vizuală. De la început era evident că ceea ce vedem depăşeşte cadrul unei simple descrieri cu ajutorul 
mărimii, formei, lungimii de undă sau vitezei. Calităţile dinamice bazate pe forme, culori şi evenimente s-au 
dovedit a fi un aspect inseparabil al oricărei experienţe vizuale. Recunoscînd prezenţa directă şi universală a 
unei asemenea dinamici nu numai că am realizat o descriere mai completă a realităţii naturale şi a celei 
artificiale, dar am şi căpătat acces la ceea ce vom discuta acum explicit sub denumirea de „expresie". Cîtă 
vreme vorbim despre simple măsurători sau repere concrete ale obiectelor vizuale, ne putem permite să 
ignorăm expresia lor directă. Observăm: aici este un hexagon, o cifră, un scaun, o ciocănitoare, un obiect de 
fildeş bizantin. Dar îndată ce descoperim calităţile dinamice ale unui asemenea lucru, în mod inevitabil le 
interpretăm ca posedînd un înţeles expresiv. 

Acest lucru se poate constata, de pildă, atunci cînd un autor se limitează la trăsăturile strict dinamice 
ale realităţii pe care o descrie. în scurtul său eseu privind „Teoria mersului", Balzac ne spune despre un 
trecător: „Umbla cu mîinile încrucişate la spate, cu umerii traşi în jos şi încordaţi, cu omoplaţii aproape 
lipiţi; arăta ca un pui de potîmiche fript şi pus pe o bucată de pesmet. Părea că înaintează numai cu gîtul, iar 
întregu-i trup îşi primea impulsul de la piept." Vag, dar fără greş, sesizăm firea exprimată prin aceste 
mişcări. Acelaşi lucru este valabil şi în cazul formelor picturale. în multe dintre exemplele incluse în 
capitolele de mai sus, trăsăturile expresive reieşeau explicit sau implicit de îndată ce ne concentram asupra 
dinamicii imaginilor. 

Toate calităţile percepute au un caracter general. înregistrăm calitatea de roşu, rotunjimea, micimea, 
rapiditatea — concretizate în cazuri individuale, dar transmiţînd o anumită clasă de experienţe şi nu o unică 
experienţă particulară. La fel şi în cazul dinamicii. Observăm masivitatea, efortul, răsucirea, dilatarea, 
supleţea — iarăşi generalizări, dar acum fără a mai fi limitate la ceea ce văd ochii. Calităţile dinamice sînt 
structurale; ele se materializează în sunete, în senzaţii tactile şi musculare, în văz. Mai mult, ele definesc de 
asemenea natura şi activitatea minţii omeneşti, şi încă într-un mod cu totul remarcabil. Agresivitatea fulge¬ 
rului se asociază cu zigzagul instantaneu al formei sale, iar furişarea — cu felul de a înainta al unui şarpe, 
ori de cîte ori aceste mişcări sînt percepute ca fiind mai mult decît simple curbe definite geometric. Culorile 
pot simboliza tipurile de temperament — aşa cum se întîmplă în multe culturi — dar numai dacă aceste 
culori sînt percepute dinamic. Iar diferenţele de ordin dinamic dintre arhitectura romanică şi cea gotică se 
corelează automat cu stări de spirit ce caracterizează respectivele epoci culturale. 

Astfel, definim expresia prin modurile de comportament animat sau inanimat dezvăluite de aspectul 



dinamic al obiectelor sau fenomenelor perceptuale. Proprietăţile structurale ale acestor moduri nu se 
limitează la cele sesizate de simţurile noastre exterioare; ele au o deosebită importanţă în activitatea 
intelectului uman şi sînt folosite metaforic pentru a caracteriza o infinitate de fenomene non-senzoriale un 
model scăzut sau un cost ridicat al vieţii, spirala ascendentă a preţurilor, claritatea unui argument sau tăria 
unei rezistente. 

5 

Teorii tradiţionale 

y 

Este necesar să diferenţiem modul specific în care utilizez termenul de „expresie" în scopuri 
perceptuale sau estetice de sensurile mai largi sau mai înguste ce îi sînt atribuite în mod curent. în sens mai 
îngust, se afirmă că nu există expresie decît acolo unde este un conţinut conştient de exprimat. Chipul şi 
gesturile unei fiinţe omeneşti exprimă ce se petrece „înăuntru" şi acelaşi lucru se poate spune despre 
comportamentul fizic al animalelor. Stîncile însă, cascadele sau norii de furtună nu pot avea expresie, se 
afirmă, decît în sens figurat, prin analogie cu comportamentul uman. 

în ceea ce priveşte scopul nostru, această limitare la făpturile vii este inacceptabilă. Conceptul devine 
simultan prea strîmt şi prea larg, deoarece depăşeşte cadrul calităţilor perceptuale. Informaţii despre 
facultăţile mintale ale cuiva pot fi obţinute nu numai de la chip şi gesturi, ci şi din felul cum vorbeşte, cum 
se îmbracă, cum îşi întreţine locuinţa, ca să nu mai vorbim de părerile pe care le are sau de felul cum 
reacţionează la diferite evenimente. O bună parte din aceste informaţii pot fi interpretate doar prin deducţie 
intelectuală, ca atunci, de pildă, cînd felul cum cineva îşi cheltuieşte banii ne vădeşte dacă avem de-a face 
cu un om generos sau cu un avar. 

Expresia facială şi gestică joacă un rol însemnat în artele vizuale, în film şi în teatru, şi cu toate că aici 
avem un caz special, îl voi discuta pe acesta mai întîi. Cînd oamenii au de-a face cu oameni, sau animalele 
cu animale, ca şi atunci cînd o pisică şi stăpînul ei caută să stabilească relaţiile reciproce cele mai potrivite, 
ei interpretează neîncetat comportamentul exterior al partenerului, controlîndu-şi-1 totodată pe cel propriu. 
Aceasta pare a fi o realizare remarcabilă, dacă ne gîndim că ochii omului sau ai pisicii nu văd decît o 
îmbinare de muşchi şi oase acoperite de piele şi prezentînd diferite mişcări de contracţie, alungire şi 
deplasare. Ce pot avea aceste configuraţii pur fizice în comun cu stările sufleteşti, care nu oferă nici un fel 
de formă perceptibilă? Ce ne face să vedem satisfacţie pe o faţă zîmbitoare? 

Fiziognomonia ca metodă de cunoaştere directă este puternic atacată, dar şi intens susţinută încă 
din antichitate, cînd Aristotel a scris un tratat pe această temă. Regina Elisabeta I a Angliei a emis un 
edict în sensul că „toate persoanele care pretind că se pricep la închipuiri fiziognomonice sau alte 
fantasmagorii asemănătoare" puteau fi „dezbrăcate de haine de la brîu în sus şi biciute în public pînă cînd 
trupul li se va umple de sînge." Arta de a ghici caracterul omului după forma feţei, în special a profilului, 
înflorea în secolul al XVIII-lea. Explicaţia tradiţională a felului cum se făcea aceasta poate fi dedusă 
dintr-o recenzie glumeaţă a lucrării lui Johan Kaspar Lavater, Fragmente fiziognomonice pentru 
propăşirea cunoaşterii şi dragostei de semenii noştri, recenzie scrisă de poetul Matthias Claudius în jurul 
anului 1775. „Fiziognomonia este o ştiinţă a feţelor. Feţele sînt concreta pentru că ele se leagă 
generaliter de realitatea naturală şi specialiter sînt strîns legate de oameni. Se naşte aşadar întrebarea 



dacă vestitul procedeu cu „abstractio" şi cu „methodus analytica" n-ar trebui aplicat aici, în sensul de a 
vedea dacă litera /, atunci cînd apare, este prevăzută cu un punct şi dacă punctul nu se află cumva 
deasupra altei litere; în care caz am putea fi siguri că punctul şi litera sînt fraţi gemeni, astfel că atunci 
cînd dăm de Castor putem fi încredinţai că Pollux nu este prea departe. De exemplu, să presupunem că 
există o sută de domni, toţi foarte iuţi de picior, şi care au dovedit din plin acest lucru, iar toţi aceşti o 
sută de domni au cîte un neg pe nas. Nu spun că domnii cu negi pe nas sînt cumva laşi, ci doar presupun 
aceasta ca un exemplu... Să admitem acum că vine la mine acasă un individ care mă face un nenorocit de 
scriitoraş şi mă scuipă în faţă. Să admitem, de asemenea, că n-am chef să sar la bătaie cu pumnii, mai 
ales neştiind care va fi rezultatul, şi că stau pe loc şi cîntăresc situaţia. în acea clipă descopăr un neg pe 
nasul individului, aşa că acum nu mă mai pot reţine. Sar la el cu curaj şi, fără nici o îndoială, ies 
învingător. Acest procedeu reprezenta, ca să spunem astfel, „calea regală", cea mai sigură în situaţia dată. 
Ţelul ar fi atins, eventual, doar cu încetul, dar tot atît de sigur ca şi pe alte „căi regale". 

Revenind la un ton mai serios, vom arăta că teoria a fost enunţată pe la începutul secolului al XVIII- 
lea de filozoful Berkeley. în eseul său asupra vederii el vorbeşte despre modul în care un observator 
detectează mînia sau ruşinea pe faţa persoanei observate. „Aceste pasiuni sînt în sine invizibile, dar ele 
pătrund totuşi în ochi odată cu culorile şi cu schimbările de înfăţişare, care sînt obiectul imediat al vederii 
şi care le indică pentru simplul motiv că, aşa cum s-a observat, le întovărăşesc; fără de care experienţă n- 
am mai lua roşirea obrajilor drept un semn de ruşine şi nu, să zicem, de bucurie." Charles Darwin, în cartea 
sa despre exprimarea emoţiilor, consacră cîteva pagini aceleiaşi probleme. El considera că manifestările 
exterioare sînt corelate de observator cu echivalenţii lor psihici pe baza unui instinct înnăscut sau printr-un 
proces de învăţare. „Mai mult, cînd un copil plînge sau rîde, el ştie în genere ce face şi ce simte, astfel că 
un foarte mic efort de gîndire l-ar putea lămuri ce înseamnă plînsul sau rîsul la alţii. Dar întrebarea este, îşi 
dobîndesc oare copiii noştri cunoştinţele despre expresie numai din experienţă, prin puterea asociaţiei şi 
raţionamentului? Cum majoritatea mişcărilor expresive trebuie să fi fost asimilate treptat, devenind apoi 
instinctive, pare a exista într-o anumită măsură probabilitatea apriorică a faptului că recunoaşterea lor a 
devenit de asemenea instinctivă". 

O versiune mai recentă a teoriei tradiţionale s-a dezvoltat din tendinţa curioasă a anumitor specialişti 
în ştiinţele sociale de a considera că atunci cînd oamenii cad de acord asupra unui lucru, este probabil vorba 
de o convenţie nefondată. Conform acestei opinii, evaluarea expresiei se bazează pe „stereotipii" pe care 
indivizii le adoptă de-a gata de la grupul social din care fac parte. De pildă, li s-a spus că nasul acvilin 
denotă curaj şi că buzele proeminente indică senzualitate. Susţinătorii acestei teorii sugerează în general că 
asemenea evaluări sînt greşite, ca şi cum informaţiile care nu sînt obţinute din experienţa noastră directă n- 
ar putea fi niciodată întemeiate. De fapt pericolul se află nu în sursa socială a informaţiilor, ci mai curînd în 
împrejurarea că oamenii tind să asimileze concepte simplu structurate pe temeiul unor probe insuficiente, 
obţinute direct sau indirect, şi să păstreze aceste concepte neschimbate în ciuda dovezilor contrare. Deşi 
aceasta îi poate duce pe mulţi la evaluări unilaterale sau de-a dreptul eronate ale unor persoane sau grupuri 
de persoane, existenţa stereotipiilor nu explică originea aprecierilor fiziognomonice. Dacă aceste aprecieri 



se bazează pe tradiţie, de unde provine tradiţia? Chiar dacă sînt adesea greşit aplicate, interpretările 
tradiţionale ale aspectului fizic şi comportamentului pot totuşi să se sprijine pe observaţii corecte. Se prea 
poate ca durabilitatea lor să se datoreze tocmai faptului că sînt foarte adevărate. 

în cadrul gîndirii asociaţioniste, un pas înainte a fost făcut de Lipps, care arată că perceperea expresiei 
implică acţiunea unor forţe. Teoria sa „empatică" era menită să explice de ce găsim expresie chiar şi la 
obiectele neînsufleţite, cum ar fi coloanele unui templu. Raţionamentul era următorul: Cînd privim 
coloanele, noi cunoaştem din experienţa trecută felul de presiuni şi contrapresiuni mecanice care se produc 
în ele. Tot din experienţa trecută ştim ce am simţi noi dacă am fi în locul coloanelor şi dacă respectivele 
forţe ar acţiona asupra şi înăuntrul corpurilor noastre. Proiectăm deci propriile noastre senzaţii kinestezice 
asupra coloanelor. Mai mult, presiunile şi solicitările evocate din memorie tind să provoace reacţii şi în alte 
zone ale intelectului. „Cînd îmi proiectez năzuinţele şi forţele asupra naturii, fac acest lucru şi cu modul în 
care aceste năzuinţe şi forţe mă fac să mă simt, adică îmi proiectez mîndria, curajul, tenacitatea, 
sprinteneala, siguranţa, calma mea mulţumire de sine. Numai astfel empatia mea faţă de natură poate deveni 
cu adevărat empatie estetică." 

Comună tuturor soiurilor de teorii tradiţionale era negarea oricărei înrudiri intrinsece între aspectul 
perceput şi expresia pe care acesta o transmite. Relaţia dintre cele două elemente trebuie învăţată, se afirmă, 
aşa cum se învaţă o limbă. 

Literele PAIN înseamnă „durere" în engleză şi „pîine" în franceză, şi nu există nimic în aceste litere 
care să sugereze cu precădere unul din înţelesuri. Tot astfel, trebuie să învăţăm ce expresie se asociază cu o 
anumită stare sufletească, deoarece am putea eventual înţelege cum una este generată de cealaltă, dar n-am 
putea percepe expresia tot atît de direct ca forma sau culoarea. 

Chiar potrivit teoriei empatice, informaţia vizuală» serveşte doar să-l încunoştiinţeze pe privitor 
despre situaţie, din care acesta trebuie să-şi tragă propriile concluzii. „Coloana susţine o sarcină" — acest 
fapt cunoscut ar fi de ajuns pentru a înzestra vederea cu toate senzaţiile despre susţinerea unor sarcini pe 
care privitorul le poate evoca din experienţa sa trecută. N-ar exista o înţelegere explicită a rolului jucat de 
corelaţiile dinamice specifice ale perceptului. Istoricul de artă Max J. Friedlănder observa: „O coloană 
proastă arată ca desenată cu rigla. Pentru arhitectul bun o coloană este o fiinţă animată, suferindă, 
victorioasă, rezistentă, împovărată. Uşoara bombare, greu de măsurat, a conturului exprimă tărie, efort, 
presiune şi împotrivire." în funcţie de faptul dacă sesizăm sau nu aceste calităţi dinamice vom putea 
percepe expresia arhitecturală, indiferent de felul cum interpretăm statica edificiului sau de poverile pe care 
le-am cărat vreodată. 


Voi nota în treacăt că teoria empatică a chinuit generaţii întregi de esteticieni cu o mulţime de 
pseudoprobleme. Se întreba: sînt sentimentele exprimate în imagini şi sunete ale artistului care le-a creat 
sau ale celui care priveşte sau ascultă? Trebuie oare să fii într-o stare de melancolie pentru a crea, executa 
sau recepta o compoziţie melancolică? Se pot exprima „emoţii" într-o fugă de Bach sau într-un tablou de 
Mondrian? Acestea şi alte întrebări similare deveneau superflue odată înţeles faptul că expresia rezidă în 
calităţile perceptuale ale configuraţiei de stimuli. 



Expresia fixată în structură 

William James era mai puţin sigur că trupul şi mintea n-au în comun nimic intrinsec. „Nu pot să nu 
remarc că deosebirea dintre mişcări şi emoţii, pe care aceşti autori o subliniază atît de mult, este întrucîtva 
mai puţin absolută decît pare la prima vedere. Nu numai succesiunea în timp, dar şi proprietăţi ca 
intensitatea, volumul, simplitatea sau complexitatea, schimbarea lină sau violentă, repausul sau agitaţia, sînt 
de regulă atribuite atît fenomenelor fizice cît şi celor mintale." Evident, James considera că deşi corpul şi 
mintea sînt entităţi diferite — corpul fiind material, iar mintea nu—ele s-ar putea totuşi asemăna sub 
raportul anumitor calităţi structurale. 

Asupra acestui aspect au insistat psihologii gestaltişti. Max Wertheimer, mai ales, afirma că 
perceperea expresiei este mult prea imediată şi generală pentru a fi exeplicată doar ca rezultat al învăţării. 
Cînd privim o balerină, starea ei sufletească de tristeţe sau de fericire pare a fi în legătură directă cu 
mişcările pe care le execută. Wertheimar conchidea că acest lucru este adevărat deoarece factorii formali 
din cadrul dansului reproduc factori identici din starea sufletească. Ce înţelegea el prin aceasta poate fi 
ilustrat cu ajutorul unui experiment realizat de Jane Binney. Membrii unui grup de balet studenţesc au fost 
solicitaţi separat să improvizeze pe teme ca tristeţea, forţa sau noaptea. Interpretările lor au prezentat un 
mare grad de concordanţă. Bunăoară, în reprezentarea tristeţii mişcările erau lente şi limitate la o gamă 
restrînsă, cu evoluţii mai ales curbe şi reduse ca tensiune. Direcţia era vagă, schimbătoare, ezitantă, iar 
corpul părea să cedeze pasiv forţei de gravitaţie, nefiind propulsat de propria sa iniţiativă. Se admite în 
general că starea sufletească de tristeţe are o configuraţie similară. La o persoană deprimată procesele 
mintale sînt lente şi rareori trec dincolo de probleme referitoare la întîmplări imediate şi interese de 
moment. Toate activităţile legate de gîndire sau de acţiune sînt molatice şi lipsite de energie. Există prea 
puţină hotărîre, iar activitatea este deseori guvernată de forţe exterioare. 

Desigur, există un mod tradiţional de a reprezenta tristeţea în dans, şi interpretările studenţilor au putut 
fi influenţate de el. Contează însă faptul că mişcările, fie inventate spontan, fie copiate după alţii, vădeau o 
structură formală foarte asemănătoare cu cea a stării sufleteşti în cauză. Iar cum calităţi vizuale ca forma, 
viteza ori direcţia sînt nemijlocit accesibile, pare îndreptăţit să presupunem că ele sînt purtătoarele unei 
expresii direct comprehensibile ochiului. 

„Izomorfismul", adică înrudirea structurală dintre configuraţia de stimuli şi expresia pe care aceasta o 
transmite, poate fi demonstrat foarte clar cu ajutorul unor curbe simple. Dacă comparăm un arc de cerc cu 
unul de parabolă, vedem că primul pare mai rigid, iar celălalt mai graţios. De unde provine diferenţa? Din 
structura geometrică. Curbura constantă a cercului se supune unei singure condiţii: este locul geometric al 
tuturor punctelor egal depărtate de centru. Parabola satisface două condiţii: ea este locul geometric al tuturor 
punctelor egal depărtate de un punct şi o dreaptă. Din cauza acestei duble dependenţe, curbura parabolei 
variază, pe cînd cea a cercului este constantă. Parabola poate fi privită ca un compromis între două cerinţe 
structurale. Fiecare din cele două condiţii cedează celeilalte. Altfel spus, rigiditatea cercului şi flexibilitatea 
graţioasă a parabolei derivă din structura intrinsecă a celor două curbe. 

Acum, un exemplu analog din arhitectură. Privind cupola creată de Michelangelo pentru biserica San 



Pietro din Roma, admirăm îmbinarea de greutate masivă şi de elansare. Iată cum se obţine acest efect 
expresiv: Cele două contururi care constituie secţiunea cupolei exterioare (fig. 278) sînt arce de cerc, 
posedînd astfel stabilitatea curbelor circulare. Dar ele nu sînt părţi din acelaşi cerc, nu formează o emisferă. 
Conturul drept este descris în jurul centrului a, cel stîng în jurul centrului b. într-un arc gotic, încrucişarea 
curbelor ar fi vizibilă în vîrf. Michelangelo o ascunde cu ajutorul lanternei. Ca atare, ambele contururi ne 
apar ca părţi ale aceleiaşi curbe, care însă nu are rigiditatea unei emisfere, ci constituie un compromis între 
două curburi diferite şi se prezintă ca un tot flexibil, păstrîndu-şi totodată soliditatea circulară a 
componentelor ei. Conturul total al cupolei apare ca o deviere de la emisferă, obţinută prin alungire în sus. 
De aici, efectul de elansare pe verticală. 



Figura 278 

Vom nota, de asemenea, că la nivelul A curbura cupolei atinge verticala, ceea ce i-ar da un aspect 
destul de static. Poate din acest motiv verticalitatea este ascunsă de tamburul dintre A şi B. Cupola pare să 
se sprijine pe B mai curînd decît pe A. în consecinţă, contururile întîlnesc baza sub un unghi oblic, nu drept, 
în loc să se înalţe drept în sus, cupola se înclină spre interior, ceea ce crează o încovoiere, o impresie de 
greutate. Echilibrul subtil dintre toţi aceşti factori dinamici dă naştere expresiei unitare şi totodată complexe 
a întregului. „Imaginea simbolică a greutăţii", spune Wolfflin, „se menţine, fiind însă dominată de expresia 
unei eliberări spirituale." Cupola lui Michelangelor întruchipează astfel „paradoxul spiritului baroc în 
general". 

începem să înţelegem acum că expresia perceptuală nu se raportează neapărat la un intelect „dinapoia 
ei". Acest lucru este valabil chiar şi pentru reacţiile la comportamentul uman. Kohler arată că oamenii de 
regulă răspund la comportamentul exterior în sine, fără a-1 considera explicit o simplă reflectare a unor 
atitudini mintale. Ei percep mişcările lente, molatice, „adormite" ale unei persoane în contrast cu cele 
vioaie, prompte şi viguroase ale alteia, dar nu trec neapărat dincolo de înfăţişare, la oboseala sau agerimea 






psihică dinapoia ei. Oboseala şi vioiciunea sînt conţinute în însuşi comportamentul fizic; ele nu se disting în 
esenţă de „oboseala" smoalei care curge încet sau de soneria „energică" a telefonului. Este adevărat, 
desigur, că în timpul unei conversaţii importante unul din interlocutori se poate strădui să „citească" 
gîndurile şi sentimentele celuilalt din ceea ce transpare pe faţa şi în gesturile acestuia. „Ce urmăreşte? Cum 
reacţionează?" Dar în asemenea cazuri se trece, evident, dincolo de ceea ce rezultă din simpla percepere a 
expresiei. 

De aici nu mai este decît un mic pas pînă la a admite că găsim expresie vizuală în orice obiect sau 
fenomen coerent structurat. O stîncă abruptă, o salcie plîngătoare, culorile unui amurg, fisurile dintr-un zid, 
o frunză care cade, un izvor care curge, ba chiar o simplă linie sau culoare, ori dansul unei forme abstracte 
pe un ecran cinematografic au tot atîta expresivitate ca şi corpul omenesc şi îl pot sluji pe artist la fel de 
bine. într-un anumit fel îl pot sluji chiar mai bine, căci corpul omenesc are o configuraţie foarte complexă, 
greu de redus la acea simplitate de formă şi mişcare care transmite o expresie izbitoare. în plus, el este 
încărcat de asociaţii nonvizuale. Yincent van Gogh a făcut odată două desene, unul numit Mîhnire 
reprezentînd un nud de fată, şezînd cu capul cuprins între braţe, iar celălalt — o schiţă înfăţişînd copaci 
dezgoliţi de frunze, cu rădăcini noduroase. într-o scrisoare către fratele său Theo, pictorul spune că a 
încercat să transpună acelaşi sentiment în ambele reprezentări, „aderînd la sol convulsiv şi pătimaş, şi totuşi 
fiind pe jumătate smulse de furtună. Am vrut să exprim ceva din lupta pentru viată în acea figură feminină 
palidă şi slabă, ca şi în rădăcinile negre, răsucite şi noduroase". De fapt, formele aproape abstracte ale 
rădăcinilor transmit mesajul mai pregnant decît figura desenată convenţional. Corpul omenesc nu este cel 
mai facil, ci cel mai dificil vehicul pentru expresia vizuală. 



Van Gogh - Mîhnire (1882) 


Van Gogh - . (1882) 























Dacă considerăm expresia ca fiind ceva rezervat numai comportamentului uman, putem justifica 
expresia percepută în natură numai ca rezultat al personificării naturii — un concept introdus, se pare, de 
John Ruskin şi menit să descrie, de pildă, tristeţea sălciilor plîngătoare ca o plăsmuire născută din empatie, 
antropomorfism şi animism primitiv. Totuşi, dacă expresia este o caracteristică inerentă a configuraţiilor 
perceptuale, manifestările ei în corpul omenesc sînt doar un caz specific al unui fenomen mai general. 
Compararea expresiei unui obiect cu o stare sufletească umană este un proces secundar. Salcia nu este 
„tristă" deoarece seamănă cu o persoană tristă. Mai curînd faptul că forma, direcţia şi flexibilitatea ramurilor 
ei transmit ideea de atîrnare pasivă, o comparaţie cu starea structural similară a minţii şi corpului, pe care o 
denumim „tristeţe", se impune în mod indirect. 

Odată antropomorfizată expresia, este firesc să folosim termeni caracteristici pentru stările sufleteşti 
ale omului spre a descrie obiecte, procese sau, să zicem, dinamica muzicii. în fond, ar fi instructiv şi 
interesant să procedăm învers şi să descriem comportarea şi expresia umană cu ajutorul calităţilor mai 
generale caracterizînd natura în ansamblu. Goethe spunea cîndva: „Sînt convins că în căutarea unor 
adjective pentru a exprima deosebirile de caracter posibilităţile n-au fost nicidecum epuizate. De pildă, 
putem încerca să folosim metaforic deosebirile ce apar în teoria fizică a coeziunii: pot fi caractere tari, 
ferme, elastice, flexibile, rigide, dure, fluide şi cine mai ştie cîte alte feluri." Urmînd sfatul lui Goethe, 
putem ajunge la o mai bună înţelegere a expresiei omeneşti ca un caz special de comportament animat şi 
inanimat, în loc să insistăm a considera omul ca punct central şi etalon al naturii. în privinţa unor asemenea 
fenomene ştiinţa continuă să aştepte un Copemic. 

Dacă ne ghidăm după configuraţiile de forţe percepute, unele obiecte şi evenimente seamănă între ele, 
iar altele nu. Pe baza aspectului lor expresiv, ochiul nostru crează spontan un fel de clasificare sistematică a 
tuturor lucrurilor existente. Această clasificare perceptuală contrazice ordinea sugerată de alte tipuri de 
categorii. Mai ales în civilizaţia noastră occidentală modernă, sîntem obişnuiţi să distingem între animat şi 
inanimat, între fiinţe umane şi nonumane, între aspecte mintale şi aspecte fizice. Sub raportul calităţilor 
expresive însă, caracterul unei anumite persoane poate semăna mai mult cu cel al unui anumit copac decît 
cu cel al altei persoane. Starea de lucruri dintr-o societate omenească poate semăna cu tensiunea din 
atmosferă în preajma izbucnirii unei furtuni. Poeţii recurg la asemenea analogii, la fel ca şi alţi oameni 
„nerafinaţi". 

Aşa-numitele limbi primitive ne dau o idee despre felul de lume ce rezultă dintr-o clasificare bazată pe 
percepţie. în loc să se limiteze la verbul „a merge", care se referă relativ abstract la locomoţie, în graiul 
african ewe se precizează, pentru fiecare tip de mers, calităţile expresive specifice. Există verbe pentru „a 
merge ca un omuleţ ale cărui membre tremură puternic", „a merge cu paşi tîrşiţi ca un om slăbit", „a merge 
ca un lungan care îşi aruncă picioarele înainte," „a merge ca un om voinic care păşeşte apăsat", „a merge cu 
paşi nesiguri, fără a privi înainte", „a merge cu paşi fermi şi energici" şi multe altele. Aceste distincţii nu 
constituie un exerciţiu estetic, ci ne arată că proprietăţile expresive ale mersului sînt considerate a aduce 
informaţii importante şi utile despre persoana care merge şi despre intenţia sa în momentul respectiv. 

Deşi limbile de acest fel ne uimesc adesea prin bogăţia de subdiviziuni a căror necesitate n-o sesizăm, 



ele de asemenea dezvăluie generalizări care nouă ne pot părea absurde sau lipsite de importanţă. Bunăoară, 
limba vorbită de indienii americani klamath are prefixe pentru cuvintele ce se referă la obiecte care seamănă 
ca formă şi mişcare. Un asemenea prefix poate descrie „exteriorul unui obiect rotund sau sferoid, cilindric, 
discoidal, bulbos sau inelar; ori voluminos; ori o acţiune săvîrşită cu un obiect avînd asemenea formă; ori o 
mişcare circulară, semicirculară sau unduită a corpului, braţelor, mîinilor etc. Ca atare, prefixul poate fi 
întîlnit în cuvinte referitoare la nori, corpuri cereşti, pante rotunjite pe suprafaţa pămîntului, fructe de formă 
rotundă sau bulboasă, pietre şi locuinţe (acestea din urmă fiind de regulă circulare). El este folosit, de 
asemenea, în anumite cuvinte ce desemnează grupuri de animale, împrejmuiri, adunări de oameni (care în 
mod obişnuit se ţin în formă de cerc) şi aşa mai departe". 

O astfel de clasificare strînge laolaltă obiecte care după modul nostru de a gîndi ţin de categorii foarte 
diferite, avînd puţine sau nimic în comun. Totodată, aceste trăsături ale limbajului primitiv ne amintesc că 
procedeul poetic de a uni prin metafore noţiuni practic diferite nu este o născocire rafinată a artiştilor, ci 
izvoreşte din modul universal şi spontan de a aborda realitatea înconjurătoare. 

Georges Braque îl sfătuieşte pe artist să caute aspectele comune ale obiectelor neasemănătoare. 
„Astfel poetul poate spune: „Rîndunica săgetează cerul", făcînd din rîndunică o săgeată. Funcţia metaforei 
constă în a-1 ajuta pe cititor să străpungă carapacea convenţională a lumii obiectuale, alăturînd noţiuni care 
n-au în comun decît configuraţia subiacentă. Un asemenea procedeu, însă, va funcţiona doar dacă cititorul 
de poezie este încă sensibil, în cadrul propriei sale experienţe cotidiene, la conotaţiile simbolice sau 
metaforice ale tuturor aspectelor şi acţiunilor. De pildă, lovirea şi spargerea unor obiecte evocă de regulă, 
chiar şi numai într-un grad foarte mic, ideea de atac şi distrugere. Există o nuanţă de cucerire şi succes în 
orice înălţare, fie şi în simpla urcare a unei scări. Atunci cînd ridicăm storurile dimineaţa şi camera se 
umple de soare, încercăm ceva mai mult decît o simplă schimbare a iluminării. 

Un aspect al acelei înţelepciuni ce ţine de o cultură adevărată este sesizarea permanentă a înţelesului 
simbolic cuprins într-o întîmplare concretă, detectarea universalului în particular. El dă sens şi demnitate 
tuturor activităţilor zilnice şi pregăteşte terenul pe care se pot dezvolta artele. La extrema sa patologică, acest 
simbolism spontan se manifestă în ceea ce psihiatrii numesc „organul de vorbire" al simptomelor 
psihosomatice şi al altor forme de nevroză. Sînt oameni care nu pot înghiţi deoarece în viaţa lor există ceva 
ce „nu poate fi înghiţit", sau pe care un simţămînt inconştient de vinovăţie îi obligă să-şi piardă oare întregi 
zilnic spălînd şi făcînd curăţenie. 

Prioritatea expresiei 

Voi sublinia încă o dată că în civilizaţia noastră am ajuns să considerăm percepţia ca un mijloc de 
înregistrare a formelor, distanţelor, culorilor sau mişcărilor. Sesizarea acestor caracteristici măsurabile este 
de fapt o cucerire destul de tîrzie a minţii omeneşti. Chiar şi în cazul occidentalului trăind în plin secol al 
XX-lea, ea implică anumite condiţii speciale. Este vorba de atitudinea savantului sau a inginerului, sau a 
vînzătorului care apreciază talia unui client, nuanţa unui baton de ruj sau greutatea unei valize. Cînd însă 
stau în faţa căminului şi mă uit la foc, nu sesisez, în mod normal, diferitele nuanţe de roşu şi grade de 
strălucire, sau diferitele forme geometrice care se mişcă cu diferite viteze. Văd doar jocul graţios al limbilor 



de foc, mişcarea lor mlădioasă, culoarea vie a văpăii. Chipul unei persoane este mai uşor perceput şi 
memorat ca atent, concentrat şi încordat decît ca fiind de formă triunghiulară, cu sprîncene oblice, buze 
subţiri şi aşa mai departe. Această prioritate a expresiei, deşi întrucîtva modificată la adulţi în urma unei 
educaţii pe baze ştiinţifice, este izbitoare la copii şi la primitivi, aşa cum arată Wemer şi Kohler. Conturul 
unui munte este domol sau dur, ameninţător; un pled aruncat pe un scaun este strîmb, abătut, obosit. 

Prioritatea trăsăturilor de tip fizionomie nu trebuie să ne surprindă. Simţurile noastre nu sînt 
dispozitive de înregistrare automată funcţionînd în mod izolat. Ele au fost dezvoltate de organism ca 
mijloace auxiliare pentru reacţiile la mediul ambiant, iar organismul este în primul rînd interesat de 
forţele ce acţionează în acest mediu, de locul, tăria şi direcţia lor. Aceste forţe pot fi ostile sau favora¬ 
bile, iar efectul perceput al acestor forţe contribuie la ceea ce numim expresie. 

Dacă expresia este conţinutul primar al vederii în viaţa cotidiană, cu atît mai adevărat va fi acest 
lucru în felul cum priveşte artistul realitatea. Calităţile expresive sînt mijloacele lui de comunicare. Ele 
îi atrag atenţia şi îi permit să-şi înţeleagă şi să-şi interpreteze trăirile; ele determină configuraţiile 
formale pe care le creează. Ca atare, pregătirea studenţilor în artă ar trebui să implice mai ales ascuţirea 
sensibilităţii lor faţă de aceste calităţi şi instruirea lor în sensul de a considera expresia ca un criteriu 
călăuzitor pentru fiecare trăsătură de penel sau creion, pentru fiecare lovitură de daltă. De fapt, mulţi 
profesori de artă buni fac exact acest lucru. în alte cazuri însă, sensibilitatea spontană a studentului faţă 
de expresie nu numai că nu este dezvoltată dar e chiar combătută sau înăbuşită. Există, de exemplu, un 
mod învechit, dar nu ieşit din uz, de a-i învăţa pe studenţi să deseneze după model, cerîndu-le să 
determine cu exactitate lungimea şi direcţia liniilor de contur, poziţia relativă a diferitelor puncte, forma 
corpurilor. Cu alte cuvinte, studenţii trebuie să se concentreze asupra caracteristicilor tehnico- 
geometrice ale obiectului văzut. în varianta ei modernă, această metodă constă în a-1 îndemna pe 
tînărul artist să considere modelul, sau un motiv liber inventat, ca o configuraţie de mase, planuri şi 
direcţii. Din nou interesul se concentrează asupra caracteristicilor tehnico-geometrice. 

Acest tip de instrucţie urmează principiile descriptive folosite frecvent în matematică sau în ştiinţele 
naturii, şi nu pe cele ale vederii spontane. Există, totuşi, profesori care procedează altfel. Punînd modelul 
să ia o poziţie ghemuită pe duşumea, un asemenea profesor nu va începe prin a sublinia că întreaga figură 
poate fi înscrisă într-un triunghi. Dimpotrivă, el va pune întrebări despre expresia figurii, va afirma că 
omul de pe podea pare încordat, „comprimat", plin de energie potenţială. Apoi va propune studentului să 
încerce redarea acestei calităţi. Executîndu-se, studentul va urmări proporţiile şi direcţiile, dar nu ca 
simple proprietăţi geometrice statice, „corecte" de dragul corectitudinii. Aceste trăsături formale vor fi 
înţelese de el ca mijloace de redare pe hîrtie a expresiei observate iniţial, iar corectitudinea sau 
incorectitudinea fiecărei trăsături va fi judecată în funcţie de capacitatea ei de a prinde „dispoziţia" 
subiectului. 

Tot astfel, în cadrul unei lecţii despre desen, trebuie arătat clar că pentru artist, ca şi pentru orice 
fiinţă umană nesofisticată, un cerc nu este o linie de curbură constantă ale cărei puncte sînt toate egal 
depărtate de un centru, ci în primul rînd un lucru compact, solid, stabil. Odată ce studentul a înţeles că 



rontunjimea nu este identică cu ciurcularitatea, el poate încerca să realizeze un desen a cărui logică 
structurală va fi guvernată de conceptul fundamental de a exprima ceva. O concentrare artificială asupra 
unor simple forme şi culori în sine nu va permite studentului să aleagă o anumită configuraţie din 
multitudinea de configuraţii la fel de bune. O temă expresivă îi va sluji drept călăuză firească spre acele 
forme care convin scopului urmărit. 

Este clar, cred, că aici nu pledez în favoarea aşa-numitei „autoexprimări". Metoda autoexprimării 
minimalizează sau chiar elimină tema ce trebuie reprezentată. Ea recomandă o descărcare pasivă, 
„proiectivă" a celor simţite de artist. Dimpotrivă, metoda discutată mai sus cere o concentrare activă, 
disciplinată a tuturor resurselor organizatoare asupra expresiei găsite în viziunea noastră despre lume. 

S-ar putea argumenta că artistul trebuie să exerseze tehnica pur formală, înainte de a spera să poată 
reuşi în redarea expresiei. Dar astfel s-ar răsturna ordinea firească a procesului artistic. De fapt, orice 
exerciţiu bun este şi expresiv. Am înţeles aceasta cu mulţi ani în urmă, privind-o pe balerina Gret Palucca 
interpretîndu-şi una din piesele programatice favorite, numită de ea „Improvizaţii tehnice". Era pur şi 
simplu exerciţiul sistematic pe care dansatoarea îl practica zilnic pentru a-şi spori flexibilitatea 
articulaţiilor. începea cu rotiri ale capului, apoi mişcări din gît, ridicări ale umerilor, şi termina cu îndoirea 
degetelor de la picioare. Acest exerciţiu pur tehnic avea succes la public, căci, era deosebit de expresiv. 
Precizia lui viguroasă şi mişcările ritmice prezentau în mod foarte natural întregul repertoriu al uimirii 
omeneşti, parcurgînd întreaga gamă de dispoziţii, de la trîndăvia plăcută pînă la satira insolentă. 

Pentru a realiza mişcări precise din punct de vedere tehnic, un bun profesor de dans poate cere 
elevilor să nu execute poziţii definite „geometric", ci să tindă spre dobîndirea experienţei musculare a 
înălţării de la sol, sau a supunerii, sau a atacului, cu ajutorul unor mişcări corect efectuate. Metode 
asemănătoare se aplică astăzi în fizioterapie. De pildă, atunci cînd pacientul este pus să se concentreze nu 
asupra exerciţiului pur formal, fără conţinut, de flexiune şi extensie a braţului, ci asupra unui joc sau a altei 
activităţi în care mişcări similare ale membrelor sînt executate într-un scop practic. 

Simbolismul în artă 

Toate calităţile perceptuale au un caracter de generalitate. Am spus aceasta şi mai sus, în sensul că, 
într-o anumită măsură, vedem roşeaţa în orice pată roşie şi viteza în orice mişcare rapidă. Acelaşi lucru se 
poate afirma şi despre expresie. Atunci cînd Picasso ne transmite într-un tablou modul gingaş în care o 
mamă îndrumă paşii copilului său care abia începe să umble, vedem gingăşia ca o calitate generală 
întruchipată într-un caz particular. în acest sens se poate considera că tabloul lui Picasso simbolizează 
gingăşia. De fapt, pentru scopul nostru, termenii de „expresie" şi „simbol" se pot înlocui reciproc. 
Exemplul sugerează de asemenea că sarcina de a exprima sau simboliza un conţinut universal cu ajutorul 
unei imagini particulare se realizează nu numai prin configuraţia formală, ci şi prin subiect, dacă există. 




Picasso - Primii paşi (1943) 


Termenul de „simbolism" poate fi utilizat într-un sens mai restrîns numai prin raportarea la subiect. 
Cînd Rembrandt îl înfăţişează pe Aristotel contemplînd bustul lui Homer, este cazul să ne întrebăm dacă 
artistul a vrut să descrie o scenă ce s-a petrecut, sau s-ar fi putut petrece, în lumea istoriei ori a anecdotei, 
sau dacă scena este pur „simbolică". în această din urmă ipoteză, subiectul şi compoziţia sînt menite să 
întruchipeze o idee, şi ele pot indica această menire prin însăşi improbabilitatea existenţei lor într-o lume 
reală ori imaginară. Un exemplu clar de asemenea simbolism este pictura de Tiţian cunoscută în general 
sub titlul de Dragoste sacră şi dragoste profană', cu greu ar putea fi luată drept o scenă de gen, în care o 
femeie îmbrăcată şi alta goală şed împreună pe ghizdurile unei fîntîni. Acelaşi lucru se poate spune şi 
despre gravura de Dlirer în care o femeie înaripată, cu un pocal în mînă, stă pe o sferă ce pluteşte printre 


nori. 








Rembrandt (Rembrandt Hannensz. van Rijn) (Dutch, 1606-1669) 

Aristotle with a Bust of Homer, 1653 


Rembrandt - Aristotel contemplînd bustul lui Homer (1653) 



Tiţian - Dragoste sacră şi dragoste profană (1513-1514) 











Interpretarea corectă a unei asemenea picturi depinde mult de convenţii. Aceste convenţii tind să 
uniformizeze modul în care trebuie redată o anumită idee, astfel că, bunăoară, în arta creştină un crin 
simbolizează neprihănirea Fecioarei, mieii sînt discipoli, iar două căprioare adăpîndu-se dintr-un heleşteu 
reprezintă desfătarea dreptcredincioşilor. 

Totuşi, cu cît o experienţă artistică depinde mai mult de cunoaştere, cu atît tinde să fie mai indirectă. 
De aceea, simbolismul în acest sens nu se încadrează în subiectul cărţii de faţă. De un interes minor este şi 
„simbolismul" din psihoanaliza freudiană. Interpretarea lui Freud diferă categoric de ceea ce considerăm 
aici ca natură a artei. El tratează simbolismul nu ca relaţie între o imagine concretă şi o idee abstractă, ci 
mai curînd ca o relaţie între obiecte la fel de concrete, de pildă, între un pumnal şi un falus. Dacă, după 
înţelegerea operei unui mare artist, n-am rămîne decît cu referiri la organele şi funcţiile corpului omenesc, 
ar trebui pe drept cuvînt să ne întrebăm ce anume face din artă o asemenea creaţie universală şi, se pare, 
vitală a minţii omeneşti. 

O clipă de reflecţie ne va lămuri că sexualitatea, ca orice altă temă specifică, nu poate constitui 
niciodată conţinutul fundamental al unei experienţe artistice valide. Ea poate servi doar ca material formal, 
folosit de artist pentru a îmbrăca ideile spre care ţinteşte în esenţă opera sa. Acest material formal constă din 
totalitatea elementelor vizuale prezentate în operă. în acest sens, găsim simbolism chiar şi în lucrări care, la 
prima vedere, nu par a fi decît simple aranjamente de obiecte relativ neutre. E de ajuns să privim fugar 
contururile seci ale celor două naturi statice din figura 279 pentru a recepta două concepţii diferite despre 
realitate. Pictura lui Cezanne (a) este dominată de cadrul stabil al verticalelor şi orizontalelor din fundal, de 
masă şi de axele sticlelor şi paharului. Acest schelet este destul de puternic pentru a susţine chiar şi cutele 
ample ale ţesăturii. O ordine simplă este redată de simetria verticală a fiecărei sticle şi a paharului. Există o 
abundenţă de volume bombate şi o subliniere a rotunjimii şi gingăşiei chiar şi la obiectele neînsufleţite. 
Comparaţi această imagine de calm opulent cu îngrămădeala cumplită din tabloul lui Picasso ( b ). Aici găsim 
doar prea puţină stabilitate. Artistul evită orientările pe verticală şi orizontală. Camera este înclinată, 
unghiurile drepte ale mesei, care e răsturnată, sînt fie deformate, fie ascunse de poziţia ei oblică. Cele patru 
picioare nu sînt paralele. Sticla e gata să se răstoarne, corpul lăbărţat al păsării stă să cadă de pe masă. 
Contururile sînt dure, tăioase, lipsite de viaţă, chiar şi în cazul găinii. 




Figura 279 


în marile opere de artă sensul cel mai profund este transmis ochiului, în mod eficace şi nemijlocit, de 
caracteristicile perceptuale ale schemei compoziţionale. „Povestea" Facerii omului zugrăvită de 
Michelangelo pe plafonul Capelei Sixtine din Roma (fig. 280) este înţeleasă de orice om care a citit Cartea 
Genezei. Dar chiar şi această naraţiune este modificată astfel încît să devină mai comprehensibilă şi mai 
impresionantă pentru ochi. Dumnezeu, în loc de a insufla viaţă trupului de lut — un motiv greu de transpus 
într-o imagine expresivă — întinde braţul spre mîna lui Adam, ca şi cum o scînteiere vitală, ţîşnind de la un 
deget spre celălalt, s-ar transmite de la creator la o creaţie. Puntea formată de braţ leagă vizual două lumi 
distincte: compactitatea de sine stătătoare a mantiei ce-1 acoperă pe Dumnezeu şi pe care diagonala corpului 
o împinge înainte, şi fîşia plată, incompletă de pămînt, pasivitatea căreia se exprimă în înclinarea spre înapoi 
a conturului. Tot pasivitate găsim şi în curba concavă pe care se modelează corpul lui Adam. Acesta zace pe 
sol, putînd să se ridice puţin mulţumită forţei de atracţie a creatorului care se apropie. Dorinţa şi capacitatea 
potenţială de a se ridica şi umbla sînt redate ca o temă subsidiară în piciorul stîng, acesta slujind totodată 
drept sprijin braţului lui Adam, care nu se poate susţine singur, ca braţul încărcat de energie al divinităţii. 





Figura 280 



Michelangelo - „ Povestea " Facerii omului(fragment Capela Sixtină) 


Analiza noastră arată că tema fundamentală a imaginii, ideea de creaţie, este redată prin ceea ce izbeşte 
mai întîi ochiul şi continuă apoi să organizeze compoziţia, pe măsură ce examinăm detaliile. Scheletul 
structural ne dezvăluie tema dinamică a naraţiunii. Iar cum ideea de energie transmisă, însufleţitoare, nu este 
doar înregistrată de simţul vizual, ci evocă în minte, după cîte putem presupune, o configuraţie 
corespunzătoare de forţe, reacţia privitorului depăşeşte simpla receptare a unui obiect exterior. Forţele ce 
caracterizează înţelesul naraţiunii prind viaţă în mintea spectatorului şi produc acel tip de participare activă 
ce distinge trăirea artistică de primirea pasivă a unei informaţii. 

Cel mai mult contează faptul că imaginea trece dincolo de simpla lămurire a înţelesului povestirii 
înfăţişate aici. Tema dinamică dezvăluită de schema compoziţională nu se limitează la redarea episodului 
biblic, ci corespunde unui număr infinit de situaţii ce se pot întîlni în lumea psihică şi fizică. Nu numai că în 
configuraţia perceptuală avem o cale de înţelegere a episodului creării lui Adam, dar naraţiunea devine ea 

















însăşi un mijloc de a ilustra un eveniment cu caracter universal şi, ca atare, abstract şi deci reclamînd să fie 
înveşmîntat în forme trupeşti pentru ca ochiul să-1 poată vedea. 

în consecinţă, conformaţia vizuală a unei opere de artă nu este doar un joc arbitrar de forme şi culori. 
Ea e indispensabilă pentru interpretarea precisă a ideii pe care o exprimă opera. Tot astfel, nici subiectul nu 
este arbitrar sau lipsit de importanţă. El se corelează exact cu schema formală, oferind astfel întruchiparea 
concretă a unei teme abstracte. Tipul de cunoscător care apreciază exclusiv forma păcătuieşte la fel de grav 
faţă de operă ca şi profanul interesat doar de subiect. Cînd Whistler a intitulat portretul mamei sale 
Aranjament în gri şi negru, el a procedat la fel de unilateral ca şi cel care nu vede nimic altceva în tablou 
decît o doamnă distinsă şezînd pe un scaun. Nici schema formală, nici subiectul nu constituie conţinutul 
fundamental al operei de artă. Ambele sînt instrumente ale formei artistice, servind la a da trup unei 
abstracţii universale invizibile. 

5 

Privită astfel, arta figurativă tradiţională duce fără nici o întrerupere spre arta „abstractă", 
nonmimetică a secolului nostru. Oricine a reuşit să sesizeze abstracţia în arta figurativă va vedea 
continuitatea, chiar dacă arta încetează de a mai reda obiecte din natură. în felul său propriu, arta 
nonmimetică face ceea ce a făcut arta din totdeauna. Orice operă reuşită prezintă un schelet de forţe al cărui 
înţeles poate fi „citit" tot atît de prompt ca şi cel din povestirea lui Michelangelo. Această artă „abstractă" 
nu este „formă pură", deoarece noi ştim că pînă şi cea mai simplă linie exprimă un sens vizibil şi este, ca 
atare, simbolică. Ea nu ne oferă abstracţii intelectuale, căci nimic nu e mai concret decît culoarea, forma şi 
mişcarea. Ea nu se limitează la viaţa interioară a omului, sau la domeniul inconştientului, căci pentru artă 
distincţiile între lumea exterioară şi cea interioară, între conştient şi inconştient sînt artificiale. Mintea 
omenească receptează, modelează şi interpretează imaginea lumii exterioare recurgînd la toate resursele 
sale conştiente şi inconştiente, iar domeniul inconştientului n-ar fi niciodată accesibil experienţei noastre 
fără reflectarea lucrurilor perceptibile. Nu există mod de a le prezenta pe unele fără celelalte. Dar natura 
lumii exterioare şi a celei interioare poate fi redusă la un joc de forţe, şi tocmai acest demers „muzical" este 
cel urmat de artiştii impropriu numiţi „abstracţionişti". 

Nu ştim cum va arăta arta viitorului. Nici un stil nu constituie apogeul artei. Fiecare stil nu este decît 
un mod de a privi lumea, o imagine a muntelui sacru, care ne prezintă aspecte diferite din locuri diferite, dar 
poate fi văzut de pretutindeni ca fiind acelaşi. 



CAPITOLUL 1. ECHILIBRUL 

Structura ascunsă a unui pătrat (p. 25 — 31) 

Testarea preliminară a efectelor „magnetice" descrise aici a fost făcută de unul dintre studenţii mei, 
Toni Cushing. Vezi de asemenea Goude (163). (Numerele date în paranteze se referă la Bibliografie.) 

Respingerea discului dinspre marginea pătratului ne aminteşte de experimentele lui Kohler şi 
Wallach (249) asupra efectului de remanenţă vizuală. O figură liniară era fixată de observatori timp de 
cîteva minute, după care se introducea o nouă figură pentru a se verifica influenţa imaginii fixate anterior. 

A 

S-a constatat că obiectele vizuale se retrag dinspre zonele ocupate mai înainte de alte obiecte vizuale. 
Efectul a fost slab în cazul cînd obiectele erau apropiate; el a atins punctul culminant la o anumită distanţă, 
slăbind apoi din nou pe măsură ce distanţa creştea. Autorii oferă o explicaţie fiziologică. 

Wertheimer (445), p. 79. 

Ce sintforţele perceptoare? (p. 31—32) 

Cf. Kepes (232), p. 29: „Elementele vizuale propriu-zise sînt doar focarele acestui cîmp; ele sînt 
energia concentrată". 

Pentru fiziologia perceperii formelor vezi, de exemplu, Lettvin (266) şi Hubel (203). 

Echilibrul psihologic şi echilibrul fizic (p.33-34) 

Ross (376), p. 23. 

De ce echilibru? (p. 34 — 37) 

Gf. Ross (376), p. 25: „în orice relaţie asimetrică a poliţiilor (direcţii, distanţe, in 
tervale), în care centrul de echilibru nu este indicat suficient de clar, apare o sugestie de mişcare. 
Ochiul, nefiind susţinut de nici un echilibru, urmează cu uşurinţă această sugestie". Vezi şi Arn- heim 
(18), p. 76. B AAA H 

Figurile 7—10 sînt adaptate după figurile 21, 24,1 şi 9 din Graves (165), cu permisiunea Corporaţiei 
psihologice din New York. 

Ponderea (p. 37 — 40) 

Pentru principiul pîrghiei şi alţi factori de echilibru, vezi Langfeld (261), capitolele 9 şi 10, ca şi 
literatura anterioară citată acolo. 

Puffer (356) despre efectul de vedere în profunzime. 

Pentru accentuarea izolării pe scenă, vezi Dean (91) p. 146. 

Direcţia (p. 40 — 42) 

Lucrarea lui Toulouse-Lautrec La circ: Tandemul, pictată în 1899 se află în colecţia Knoedler din 
New York. 

Pentru efectele de remanenţă perceptuală constatate experimental de James J. Gib- son şi alţii, vezi 
Kohler şi "Wallach (249), p. 269. 


H A H 



Tipuri de echilibru (p. 42 — 43) 

Un studiu sistematic al schemelor compoziţionale a fost întreprins de Rudrauf (379). El distinge între 
compositions dijfuses, în care unităţile se distribuie uniform şi omogen, fără un centru de radiere sau accent 
(Bosch, Brueghel, miniaturile pe 

sane), şl composiîîons scandies, care au ritm spaţial şi o ierarhie a accentelor. Pe acestea din urmă 
Rudrauf le împarte în: (1) compoziţii axiale, structurate In jurul pivotului reprezentat de figura sau grupul 
principal; 2) compoziţii centrate, radiind dinspre un punct de gravitaţie; 3) compoziţii polarizate, consttnd 
din două figuri sau grupuri opuse, între care există o relaţie dinamică. 

Relaţia sus-jos (p. 43 — 46) 

Stinjenirea perceperii corecte a verticalităţii a fost demonstrată de Witkin (456) şi Wapner (433). 

Langfeld (261), p. 223. 

Greenough (167), p. 24. 

Gharlotte Hannaford, o studentă a mea, a prezentat unor subiecţi picturi abstrac- ţioniste în cele patru 
poziţii spaţiale, cerindu-le să determine orientarea (A) stabilită de artist. Următoarele rezultate s-au obţinut 
de la 20 de observatori: 



A 

B 

C 

D 

Bauer I 

15 

3 

1 

1 

Bauer II 

4 

3 

3 

10 

Bauer III 

10 

5 

3 

o 

Mondrian 

11 

1 

4 

4 

Kandinsky 

10 

2 

8 

0 


50 

14 

19 

17 


Rezultatul general arată exact 50% aprecieri corecte. Rezultatul a fost negativ pentru Bauer II (notăm, 
totuşi, gradul mare de acord în cazul unei aprecieri „incorecte"), slab pentru Kandinsky şi net pozitiv pentru 
ceilalţi trei. Simpla probabilitate ar fi dus la doar 25% aprecieri corecte. Comentariile observatorilor în 
cadrul unor asemenea experimente sînt edificatoare şi ar merita să fie studiate. 

Kanizsa şi Tampieri (223), p. 52, prezintă litere şi cifre în care partea de sus şi partea de jos par 
„aproape egale" în poziţie corectă, dar total diferite cînd sînt privite în poziţie răsturnată. 

Dacă întoarcem cu 90° imaginea unei femei culcate, o vom vedea brusc apăsată violent în direcţia 
obiectului pe care se sprijină. Presiunea în jos, neobservată 

în condiţii normale devine evidentă ca presiune laterală. 

Jackson Pollock pictînd pe podea: O'Connor (329), p. 40. 

Dreapta şi stingă (p . 46—49) 

Pentru distincţia stînga-dreapta vezi Corballis şi Beale (85-86) şi Olson (332), p. 10; de asemenea, 
lucrarea bogat documentată a lui Fritsch (123), în care se dă citatul din Goethe. 

Wolfflin a publicat două articole despre problema „dreapta-stînga" (466). Primele observaţii ale lui 
Gaffron apar într-o carte despre gravurile lui Rembrandt 



(127). Un articol al ei în egleză citează literatura anterioară (126). 

Apropierea în fotografii: Bartley (43). 

In cadrul controversei privind faptul dacă Rafael dorea ca compoziţiile pentru tapiserii să apară aşa 
cum sînt în cartoane sau răsturnate, aşa cum sînt în tapiserii, A. P. Oppe notează că efectul stînga-dreapta 
este aproape inversat dacă o imagine e abordată şi privită oblic din partea dreaptă. Vezi Oppe (334) şi 
White şi Shearman (449). 

Dean (91), p. 132. 

Nu se ştie deocamdată nimic definitiv despre aspectele neurologice ale asimetriei vizuale. Gf. 
Gazzaniga (131) şi Geschwind (136, 137). 

Pentru discriminarea mărimilor şi mişcarea laterală vezi Van der Meer (424). 

Mişcările oculare: Buswell (71) şi Yarbus (474). 

Echilibrul şi intelectul uman (p. 49 — 50) 

Freud (118), p. 1. 

Pentru raporturile dintre entropie şi artă vezi Arnheim (15). 

Whyte (451). 

Definirea motivaţiei este citată din Freeman (117), p. 239. Vezi de asemenea Krech şi Crutchfield 
(255), cap. 2, şi Weber (434). 

Gu privire la organism şi legea entropiei, vezi 
Kohler (243), cap. 8. 

Doamna Câzanne pe un scaun galben (p. 50 — 54) 

Ross (376), p. 26. 

Pentru analiza unui portret similar pictat de C6zanne, vezi Loran (279), planşa 17. 

CAPITOLUL 2. FIGURA 

Agnozia: Gelb şi Goldstein despre experimente asupra unor pacienţi cu leziuni cerebrale, în (134), p. 
324 şi urm.; de asemenea lucrarea mai recentă a lui Gelb (133). 

Vederea ca explorare activă (p. 55 — 56) 

Pentru mecanismele colective în cadrul percepţiei vezi Lettvin (266). 

Platon, Timeus, par. 45; T. S. Eliot (103), p. 4. 

Sesizarea elementelor esenţiale (p. 56 — 57) 

Cimpanzeii lui Koliler (244), p. 320. 

Identificarea instantaneelor: Segal şi colab. (395), p. 32. 

Concepte perceptuale (p. 57—59) 

Pentru echivalenţa stimulilor vezi Geller- mann (135); de asemenea Hebb (177), p. 12 şi urm., care 
afirmă că sesizarea trăsăturilor perceptuale se dezvoltă treptat. 

Lashley, citat de Adrian (2), p. 85. 

Conceptele perceptuale sînt discutate mai amănunţit în Arnheim (18), p. 27—50, şi (16). 

Influenta trecutului (p. 60-63) 



Kanizsa (224), p. 31. 

Efectul comunicărilor verbale: Carmichael (72). 

Gottschaldt (162). Fig. 23 nu face parte din imaginile lui Gottschaldt. Am găsit-o schiţată în creion pe 
marginea lucrării lui Gottschaldt, de regretatul Max "Wert- heimer, în exemplarul său personal din 
Psychologische Forschung. 

Gombrich (158), p. 216. Vezi de asemenea Bruner şi Krech (67), p. 15 — 31. 

Cum vedem figura (p. 63 — 67) 

Fig. 25 este reprodusă după o gravură din Feon Battista Alberti, Della pitîura e della statua. Milano, 
Societâ Tipografica de' Classici Italiani, 1804, p. 123. 

Agnozia: Gelb şi Goldstein în (134), p. 317. 

Fig. 29 este după Berliner (49) p. 24. 

Simplitatea (p. 67 — 75) 

Simplitatea şi ordinea nu sînt acelaşi lucru, dar anumite observaţii despre natura uneia se aplică şi 
celeilalte. Remarca lui Spinoza privind subiectivitatea ordinii {Etica, anexa la partea I) este citată intr-un 
articol de Hartmann şi Sickles despre teoria ordinii (173). Aceşti autori, care par a concepe ordinea mai 
ales, sau poate exclusiv, ca o caracteristică a grupării — deci ca o relaţie între obiecte discrete — afirmă că 
„ordinea este termenul aplicat oricărei calităţi sau senzaţii subiective, generată şi depinzind de numărul 
liniilor drepte ce pot fi trasate prin trei sau mai multe puncte ori centre din cîmpul senzorial; ea variază 
direct proporţional cu gradul în care aceste linii tind să devină paralele între ele şi cu sistemul de 
coordonate verti- cal-orizontal firesc organismului". Această definiţie, aplicabilă şi simplităţii, subliniază 
just importanţa cadrului de referinţă spaţial şi a orientării paralele. Ea descrie însă efectul paralelismului 
prin- tr-o însumare de elemente şi nu satisface nici prin faptul că ia în considerare numai doi factori 
specifici. De pildă, cercurile, care nu conţin paralele, au un grad ridicat de ordine. într-un al doilea articol, 
Sickles (401) sesizează că un aranjament circular de obiecte posedă ordine, dar susţine că asemenea 
aranjamente nu se percep niciodată, deoarece „ochii nu văd niciodată curbele decît atunci cînd acestea sînt 
obiectiv prezente — toate intervalele subiective fiind linii drepte". Afirmaţia lui se bazează pe observaţii 
insuficiente (vezi, de exemplu, fig. 28 din textul nostru). 

Alexander şi Garey (4). 

I lochberg şi colab. despre simplitate (195, 197). 

Peter Blake, într-o recenzie a cărţii Calea este a ta (The Road is Yours) de R. M. Cleve- land şi S. T. 
Williamson, publicată în New York Times, 1951. 

Ghaplin: Gocteau (79), p. 16. 

Parcimonia: Cohen şi Nagel (80), p. 212, 384. 

Newton: Principiile matematice, cartea a IlI-a, regula I. 

Badt despre simplitate (36). 

Relieful lui Ben Nicholson este reprodus în Circle (297), planşa 6. 

Boogie-woogie pentru victorie, un tablou de Piet Mondrian (312), p. 35. Rebeliunea potolită de o 



guvernare înţeleaptă este titlul unei picturi de Rubens, creată în jurul anului 1631. 

Izomorfismul: Koffka (250), p. 56-68. 

Demonstrarea simplificării (p. 75 — 77) 

Lucreţiu: De rerum natura, cartea a IV-a 353. Leonardo (291), voi. 2, p. 238. 

O prezentare detaliată a experimentelor privind reacţiile la stimuli atenuaţi se poate găsi în prima ediţie 
a cărţii lui Woodworth (469), cap. IV, „Memorarea formelor". Vezi şi Koffka (250) p. 493— 505. 
Experimentele bazate pe efectul memoriei au stîmit o controversă considerabilă. Studiul de pionierat a lui 
Wulf (472) a fost întreprins sub îndrumarea lui Koffka. Dintre publicaţiile mai recente, deosebit de 
interesantă este cea a lui Goldmeier (153). Hebb şi Foord (178) interpretează rezultatele lor ca fiind contrare 
previziunilor gestaltiste. E- xemplele de reacţii la fig. 38, care este adaptată din articolul lui Wohlfahrt 
publicat în Neue Psychologische Studien 1928/32, au fost obţinute în cadrul unor demonstraţii la 
seminarele mele. Fig. 40 a se bazează pe Wulf; fig. 40 d, pe AII- port (6). Vezi de asemenea Amheim (16), 
p. 81-84. 

Nivelare şi diferenţiere (p. 78 — 79) 

Despre pregnanţă, vezi Rausch (364), p. 904 şi urm. 

Despre nivelare şi diferenţiere în trasmiterea zvonurilor vezi Allport şi Postman (7), republicat în Katz 
şi colab. (225), p. 394-404. 

Menţinerea întregului (p. 79 — 81) 

Pentru principiile psihologiei gestaltiste, vezi cărţile lui Kohler (241) şi Koffka (250), 

ca şi antologiile publicate de Ellis (104) şi Henle (188). 

Torroja (421), p. 285. 

Legea simplităţii, aşa cum prefer eu s-o numesc, a fost adesea numită legea gestalt-ului corect, sau a 
pregnanţei. Noţiunea de „corectitudine" sugerează o judecată subiectivă de valoare şi nu un fapt obiectiv. 

Cartea lui Kohler despre gestalt-urile fizice (246) n-a fost tradusă în egleză, dar referiri la acest subiect 
abundă în scrierile sale anterioare. Citatul este din (240), p. 242. 

Ivo Kohler despre experimentele cu ochelari deformaţi (253). 

Hemianopia: Gelb (133) şi Teuber (415), p. 1614 şi urm. 

Figurile 41 şi 46 sînt luate din Metelli (303), cu permisiunea autorului. 

Subdivizarea (p. 81 — 84) 

Fig. 42 este reprodusă după Amheim, în Whyte (452), p. 202. 

Pentru secţiunea de aur, vezi Amheim (18), p. 102 — 119, şi literatura citată acolo. 

De ce ochii ne spun adesea adevărul (p. 84 — 85) 

Exemplul cu podul, dat de Wertheimer, se află la p. 336 din originalul în limba germană (444). 
Desenul îmi aparţine. 

Stein (407), p. 11. Despre camuflaj în natură vezi Cott (87). 

Cf. Kohler, 241, p. 156-160. Wertheimer explică corespondenţa dintre organizarea perceptuală şi cea 
fizică ca o adaptare evoluţionară a sistemului nervos la mediu; p. 336 din originalul în limba germană (444), 



omisă în lucrarea rezumativă a lui Ellis (104). 

Subdivizarea In artă (p. 85 — 88) 

Sculptura în piatră a lui Brâncuşi (1908) se află la muzeul din Philadelphia. 

Ce este o parte? (p. 88-90) 

Fig. 50, la p. 323 din lucrarea originală a lui Wertheimer (444). 

Primele formulări ale principiului gestaltist postulau existenţa unei „calităţi de ges- talt 44 suplimentare. 
Cf. Ehrenfels (102), republicat în Weinhandl (436) p. 11 — 43; 

de asemenea Arnheim, In Henle (188), p. 90- 96. 

într-un „gestalt", structura întregului este determinată de structura părţilor şi viceversa. Pentru o listă a 
definiţiilor „gestalt "-ului vezi Katz (226), p. 91. Pentru o introducere în teoria respectivă vezi Wertheimer 
(446), Kohler, (241) şi Koffka (250). 

Schiţele lui Picasso pentru Guernica: Arnheim (19). 

Articolul lui Waddington despre forma biologică, In Whyte (452), p. 44-56. Waddington de asemenea 
critică sculptura modernă dintr-un punct de vedere anatomic. 

Asemănare şi deosebire (p. 90 — 99) 

Regulile grupării: Wertheimer (445), Musatti (321). Pentru experimentele cu animale vezi Ellis (104), 
selecţiile 18-21. 

5 

Dante: Paradisul , III, 14. 

Aristotel despre asemănare: Despre memorie şi amintire, 451 b. Vezi de asemenea Platon, Phaedo, 74. 

Mosconi în „Rivista di Psicologia", 1965. 

Figurile 52—56 sînt adaptate după lucrarea mea publicată în Whyte (452), p. 200. 

Caracterul fragmentar al regulilor grupării este deseori scăpat din vedere. Wertheimer îl sesizase 
perfect. După ce şi-a prezentat regulile, el le-a numit „o abstracţie nesatisfăcătoare", dînd astfel lucrării un 
caracter frapant. Wertheimer descrie legea asemănării ca „un caz special al 

CAPITOLUL 3. FORMA 

Ben Shahn (398), p. 61. 

Wittgenstein (458), p. 235 

Goethe, Poezie şi adevăr (Dichtung und Wahr- 

heit), cartea a Il-a. Doctrina iluzionistă: cf. Arnheim (14), p. 125. Pliniu despre Zeuxis: Panofsky 
(339), p. 99. 

Orientarea In spafiu (p. 108—112) Gellermann (135). 

Pătratul înclinat: de exemplu, Piaget (348). Influenţa orientării asupra formei pă 

legii gestalt-ului corect" şi afirmă că imaginile vizuale nu trebuie judecate sub raportul distanţelor şi 
relaţiilor dintre elemente. 

5 

Fig. 59 este redată după o reproducere din Duncan (98), p'. 54. Pictura datează din 1908. 

Ursa mare: reprodusă, cu permisiunea prof. Weiss, din (437). 

Walter Piston (353), p. 20. Alte principii constatate în organizarea vizuală s-ar putea de asemenea 



aplica cu folos muzicii. 

Exemple din artă (p. 99-102) 

Parabola orbilor, pictată de Brueghel în 1568, se află la muzeul din Neapole. 

Altarul lui Grunewald, terminat în jurul anului 1515, se păstrează la muzeul din Colmar. Gombrich 
(156), p. 259. 

Se cunosc cinci versiuni ale picturii lui El Greco Izgonirea din templu. Eu mă refer la cea din colecţia 
Frick, New York. 

Dormitorul lui Van Gogh, pictat la Arles în 1888, se află la Institutul de artă din Chicago. 

Scheletul structural (p. 102 — 105) 

Delacroix (93), I, Etudes esth£tiques, p. 69. 

Mişcările oculare: Yarbus (474) şi Buswell (71). 

Fig. 72 derivă dintr-un procedeu sugerat de Wertheimer la p. 318 din lucrarea originală (444). 

Wittgenstein (458), partea a Il-a, cap. XI. 

tratului a fost notată prima oară în 1896 de Mach (293), p. 106. 

Kopfermann (254), p. 352. 

Natura statică a lui Picasso Fa/a de masă roşie, pictată în 1924, este reprodusă de Barr (42), planşa 

187. 

Witkin (457). 

Pentru două din primele studii asupra reacţiei copiilor la orientare vezi Stern (408) şi Rice (370); mai 
recent, Ghent (139). 

Wolfflin, într-un articol despre reproducerea şi interpretarea operelor de artă (464), p. 66—76, se 
plînge de efectul deformant al fotografiilor ce prezintă lucrări de sculptură din puncte de vedere inadecvate, 
într-o fotografie asemenea deformări se produc mai uşor decît în percepţia directă, deoarece fotografia pre¬ 
zintă un aspect izolat în condiţii de tridimensionalitate mult redusă. Dacă forma statuii este relativ complexă, 
o imagine luată oblic poate genera un „pseudofront", adică impresia că observatorul priveşte statuia din faţă; 
de aici, denaturarea. 

Geometria proiectivă tratează o problemă similară determinînd „invarianţii" structurali, care rămîn 
neafectaţi de deformarea prin proiecţie. Vezi Courant şi Rob- bins (88), pp. 165 şi urm. 

Bower despre constanţă la sugari (60). 

Perceperea adîncimii la sugari: Gibson (140). 

Care este aspectul optim? (p. 116—119) 

Galton (129), p. 68. 

Imagini eidetice: Haber (170). 

Hogarth, Analiza frumuseţii (Analysis of Beauty), introd. 

Calcule grafice pe ordinator: Sutherland (411). 

Chesterton în Ochiul lui Apollo (The Eye of Apollo), povestire din seria „Părintele Brown". Pentru 
Giacometti vezi Lord (280), p. 14. 



Kerschensteiner (236), p. 229-230. 

Metoda egipteană (p. 119 — 124) 

Mach (292). 

Schâfer (386), p. 254, fig. 199; elevaţii pe sfinx, p. 202. 

Lucrarea Tischgesellschaft de Oskar Schlemmer, pictată în 1923, se află în colecţia Stroher din 
Darmstadt. 

Racursiul (p. 124-129) 

Dacă ne gîndim la secţiunile corpurilor în racurşi, înţelegem mai uşor cum tinde spre completare o 
formă simplă parţial dată. 

Fig. 88 redă un detaliu dintr-o amforă atică de la începutul secolului al Vl-lea, aflată la Metropolitan 
Museum of Art din New York (şi reprodusă în Greek Painting [166], p. 8). Forţa irezistibilă a 
configuraţiilor structural simple este demonstrată de faptul că asemenea monştri puteau fi realizaţi într-o 
perioadă cînd sensul formei vizuale semnificative era în alte privinţe atît de strict încît se evitau chiar şi 
racursiurile foarte uşoare, de pildă ale capului sau picioarelor. Simetria vederii frontale este atît de 
ademenitoare incit se neglijează inadec- varea ei. în plus, ea dă o soluţie simplă problemei de a reprezenta 
un grup de patru cai (cf. p. 125). Rathe (360), p. 37, citează cazuri similare din arta extrem- orientală ca 
exemple ale efectului („Durchschlagskraft") unor asemenea proiecţii. 

Delacroix, Jurnal (Journal) (94), voi. 3, p. 13, nota din 13 ian. 1857. Fig. 90 este mărită după filmul 
lui Femand Leger Baletul mecanir (1924). Rămîn îndatorat pentru fotografie lui Guido Aristarco de la 
Cinema Nouvo. 

Figura în racursi a lui Hristos, pictată de Andrea Mantegna, se află la Pinacoteca di Brera, din Milano. 

Figurile 91 a şib, sînt schiţate după p. 9 şi 36 din Cooper (84). 

Citatul din Barlach este tradus dintr-o scrisoare din iunie 1889 (41), p. 17. 

Suprapunerea (p. 129—131) 

Exemplele din fig. 92 (Picasso) sînt schiţate după Cooper (84), p. 13 şi 14. 

îi cer scuze lui Rockwell Kent; un detaliu din xilogravura sa îndrăgostiţii mi-a dat ideea pentru fig. 93. 

Judecata dc apoi de Michelangelo (Capela Sixtină, Vatican) a fost pictată în 1536-1541. 

Rochiile decoltate adînc, dar cu baza decol- teului orizontală, separă umerii de restul corpului, pe cînd 
decolteul în formă de V deviază suficient de la axele corpului pentru a nu-i afecta unitatea, 

Ce avantaj prezintă suprapunerea"! (p! 131 — 135) 

Fig. 98 redă un relief egiptean de la Abldos (din jurul anului 1300 î.e.n.) reprezentlnd pe regele Sethos 
I şi pe zeiţa Isfs. 

Pictura lui Rubens Păstor Imbrăftşlnd o tlnără femeie, creată in 1636—1638, se află la Pinacoteca din 
Miinchen. 

Pentru alte exemple privind modul de folosire a suprapunerii pentru a reda semnificaţii in film, vezi 
Arnheim (20), p. 47 şi urm. 

Alschuler şi Hattwick (8), voi. 2, p. 129. 



Imaginea Sfintei Ursula dintr-un calendar manuscris de la Stuttgart este reprodusă de Gombrich (156), 
p. 129. 

Paralela menţionată Intre dezvoltarea muzicii şi cea a artelor vizuale se referă mai ales la succesiunea 
unor trepte comparabile, nu Ia coincidenţa In timp. Se poate nota, totuşi, că deşi in cultura apuseană supra¬ 
punerea vizuală precede armonia din muzică cu citeva mii de ani, dispunerea imaginilor pe etaje orizontale 
face loc unei organizări integrate a dimensiunii adincime de-abia în epoca Renaşterii. Vezi Bnnim (69) şi 
White (448). 

Interacţiunea plan-adlncime (p. 135—138) 

Grupul din fig. 102 reprezintă un detaliu dintr-un rulou decorativ pictat de împăratul Hui Tsung (1082- 
1135), din dinastia Sung. Ruloul este o copie a unei lucrări din perioada Tang. 

Expunerea mea privind raportul dintre proiecţia perspectivică şi concepţia vizuală a clştigat mult din 
conversaţiile purtate cu Henry Schaefer-Simmern. 

Rivalitatea aspectelor (p. 138—141) 

Fig. 104 este luată din Boas (54), p. 224-225. 

Morin-Jean (315) p. 86, 87, 138, 139, 152. 

Fig. 105 a este luată dintr-un desen făcut de un copil de cinci ani şi jumătate; fig. 1056, din lucrarea lui 
Picasso Natură statică cu o tigaie emailată, pictată in 1945 (Musde d'Art modeme, Paris). 

Pentru interpretările tehnicii cubiste vezi, de exemplu, articolul lui Paul Fa- porte (262). 

Capul de taur este schiţat după lucrarea lui Picasso Execuţia din 1934. 

Realism şi realitate (p. 141 — 143) 

Wolfflin (468), p. 63. Fig. 107 redă contururile figurii lui Abias de pe timpanele Capelei Sixtine. 

Ce ne apare veridic? (p. 143 — 146) 

Boccaccio despre Giotto în a cincea povestire din ziua a şasea a Decameronului. 

Nivelul de adaptare: Helson (184). 

Despre holografie vezi, de exemplu, Pen- nington (344). 

Picasso despre veridicitate, cf. Ashton (33), p. 67; despre originalitate, Couturler (89). 

Forma ca invenţie (p. 146 — 151) 

Giacometti: Selz (396), p. 17. 

Hochberg şi Brboks (196) despre perceperea imaginii de către copii. 

Rudrauf despre Bunâvestiri (379). 

Nivelurt de abstractizare (p. 152 — 159) 

Părţi din discuţia de mai jos sînt adaptate după Arnheim (28). O analiză relevantă se poate găsi în 
cartea lui Worringer despre abstracţie şi intropatie (471). Vezi şi Blanshard (53). 

Worringer (471), p. 68, citîndu-1 pe Von den . Steinen fără să precizeze lucrarea. 

Nu mă ocup aici de problema specială a realismului în paleolitic sau în arta boşimană. Cu toate că 
reprezentările animaliere de tip Altamira au caracteristicile unui stil ttrziu, matur, aşa cum a subliniat Mayer 
Schapiro (390) cu mulţi ani în urmă, rămine întrebarea dacă imagini foarte realiste pot fi create la un nivel 



de dezvoltare primitiv printr-un soi de înregistrare „fotografică" spontană a unor impresii vizuale momen¬ 
tane — adică, dacă în condiţii speciale conceptul vizual al obiectului poate fi dominat de impactul unui 
percept specific. Deocamdată nu ştiu nimic despre existenţa unor dovezi în acest sens. 
l'entru gindirea omului primitiv vezi L6vy- Bruhl (269) şi Radin (358). 

O prezentare a literaturii despre „comportamentul artistic al persoanelor anormale" a fost publicată de 
Anastasi şi Folcy (10). Numeroase exemple pot fi găsite In re 

vista American Journal of Art Therapy (anterior Bulletin of Art Therapy). Desenele lui Nijinsky sînt 
reproduse în jurnalul său (327). O bună caracterizare a temperamentului schizoid se dă în cap. 10 din cartea 
lui Kretschmer despre structura corporală şi caracter (257). Alfred Bader (35) a publicat o monografie 
despre Friedrich Schroder-Sonnenstern. 

Coomaraswamy (82), p. 85—99, notează că, tradiţional, ornamentele sau elementele decorative sînt o 
parte integrantă a operei de artă şi nu „găteli", cum se consideră astăzi. Etimologic, cuvîntul latinesc 
„omare" înseamnă în principal „a echipa", a „înzestra cu cele necesare" şi chiar in secolul al XVI-lea putem 
citi despre „echiparea sau ornamentarea unei nave". Tot astfel, afirmă Coomaraswamy, „decor" se înrudeşte 
cu „decent", însemnînd „cuviincios, potrivit cu o anumită persoană, cu un anumit mo- 
CAPITOLUL 4. CREŞTEREA 
» 

Ideile principale prezentate în prima parte a acestui capitol au fost dezvoltate anterior într-o lucrare a 
mea despre abstractizarea perceptuală şi artă (28). 

Literatura privind comparaţiile între arta copiilor şi arta primitivă este rezumată de Anastasi şi Foley 
(10), voi. II, p. 48— 65. In special vezi Levinstein (268), Eng (105), Britsch (64) şi Lowenfeld (284). 

Teoria intelectualism (p. 170—173) 

Cf. observaţiile lui Herbert Read despre „eroarea conceptuală" (365), p. 134. Read discută multe dintre 
cele mai importante cărţi şi articole scrise pînă atunci despre subiectul capitolului de faţă. 

Luquet (287) afirmă că desenele copiilor trec prin trei stadii principale: incapacitatea de sinteză, 
realismul intelectual şi realismul vizual. Vezi şi Goodenough (159). 

Gesell (138) şi Bower (59). 

ment, loc, şi prilej" şl cu „decoram", adică „bună cuviinţă". 

Pictura lui Hodler Silvaplanersee (1907) se află la Kunsthaus, Ztirich. 

Hogarth (199), capitolele III şi VII. 

Pentru observaţia că întâlnim adesea simetrie în punerea în scenă a comediilor slnt îndatorat 
studentului meu Toni Cushing* 

Bergson In cartea sa despre rts (47). 

Tua res agitur. „Aceasta te priveşte pe tine". Horaţiu, Epistole , I, 18, 83. 

„Izvorul" (p. 159-163) 

Muther (322), voi. III, p. 163. 

Informafia vizuală (p. 163 — 167) 



Caietele de însemnări ale lui Leonardo da Vinci (291), p. 105. 

Planul reţelei de metrou este reprodus cu permisiunea Societăţii de transport din Londra. 

Caiete de însemnări (291), voi. I, p. 107 

Ei desenează ceea ce văd (p. 173 — 174) 

Despre percepţie şi execuţie la copii vezi Olson şi Pagliuso (333). Materialul constă din articole de 
Maccoby, McNeill, Olson, Staats şi Amheim. 

Conceptele reprezentafionale (p. 174—176) 

Anecdota despre Matisse este comunicată de Gertrude Stein (407), p. 17. 

Olson despre diagonale (332). Citatul din Arnheim, în Olson, p. 206. 

Citim adesea că copiii repetă la nesfîrşit „schemele stereotip" pe care le-au elaborat. Adultul tinde să 
dea mai multă atenţie configuraţiilor fundamentale ce reapar în desene decît variaţiilor obţinute pe baza lor. 
E adevărat că copiii se ataşează de o descoperire formală şi îi experimentează proprietăţile pînă la epuizarea 
tuturor virtuţilor ei, cînd ceva nou devine necesar. Aceasta însă este o practică bună, din fericire întilnită nu 
numai la copii. Problema dacă desenele 

fi picturile copiilor sint sau nu „artă" o putem lăsa tn seama filozofilor. 

O mică parte din doctrina lui Gustaf Britscb este disponibilă in propria lui formulare. Cartea Teoria 
artei (Theorie der Kunst) (64), publicată !n 1926 sub numele lui Britscb şi sub redacţia studentului său 
Egon Kornmann, a fost de fapt scrisă de Kommann după moartea lui Britscb. Kommann s-a bazat pe 
comunicări orale şi pe notele şi lucrările lui Britscb, citeva dintre care slnt citate textual In ultima parte a 
cărţii. Ideile esenţiale sint rezumate in limba engleză In introducerea la (388), scrisă de discipolul lui 
Britsch, Henry Schâefer-Simmern, care le-a aplicat şi le-a dezvoltat. Frecventele mele convorbiri cu 
profesorul Schaefer-Sim- mern mi-au fost de cel mai mare folos In redactarea acestui capitol. 

Desenul ca mişcare (jp. 176—179) în legătură cu picturile făcute de maimuţe, vezi Morris (316); de 
asemenea Kohler (244) p. 96. Textele fundamentale despre grafologie, încă netraduse in engleză, sint cele 
ale lui Klages (237) şi Pulver (357). Goodnow (161). Pentru un exemplu de desen incoerent executat de un 
copil cu vederea slabă, vezi Lowenfeld (284), p. 155, fig. 3. Uneori asemenea desene sint făcute şi de copii 
normali, dar ele nu apar destul de frecvent pentru a reprezenta un stadiu tipic („incapacitatea de sinteză"), 
aşa cum susţine Luquet (?87). Luquet a ajuns la această concluzie incluzlnd In categoria respectivă aşa- 
numitele desene de „mormoloci". El se bazează aici pe eroarea destul de răspîndită că In aceste desene 
braţele se prind de cap sau de picioare. Cf. şi Piaget (350), p. 65. Baudelaire, in cronica sa despre Salonul 
din 1859. Pasajul reapare în lucrarea sa Opera şi viata lui Eugene Delacroix (L'oeuvre et la vie dEugfcne 
Delacroix) din 1863. Vezi (44), p. 1043 şi 1121. Traducerea îmi aparţine. 

Cercul primordial (p. 179—184) Exemplul cu caii era uneori folosit de Max Wertheimer In 
prelegerile sale. 

Cott (87) despre camuflaj in lumea animalelor. 

Charlotte Rice (370), p. 133. De asemenea Goodenough (159) şi Spears (403), care citează literatura 
recentă despre preferinţele pentru diverse forme la copiii de virstă mică. 



Piaget şi Inhelder (S50). 

Jonas (211) cuprinde cele două eseuri ale sale despre vedere şi crearea de imagini. 

Experimente în cadrul cărora li se cereau unor copii să copieze figuri geometrice au dovedit că între 
vîrstele de 3 şi 4 ani aceştia folosesc frecvent, de pildă, două cercuri concentrice pentru a reprezenta un 
triunghi înscris într-un cerc. Piaget (350), p. 75 şi Bender (46) capitolele 2 şi 4. 

Fig. 122 k este desenată după Werner (440), p. 122; a şi gr sînt originale; celelalte exemple sint 
copiate după originale. 

Legea diferenţierii (p. 184—187) 

Pentru diferenţierea biologică vezi Arnheim (15), p. 40. 

Piaget (349), p. 12. 

Gombrich (157), cap. XI. 

Pentru conceptele marcate şi nemarcate vezi Lyons (289), p. 79. 

Goodenough (159) şi, mai recent, Harris (172). 

Vertical şi orizontal (p. 187-192) 

Kellogg (230). 

Remarca lui Delacroix o citez după (92), p. 8, unde este datată 1843. 

Afirmaţia lui Kerschensteiner (236), p. 17, este în esenţă — dar nu în întregime — corectă, căci 
primele două exemple pe care le reproduce ne arată un trunchi liniar, interpretat de el greşit ca „un picior, 
de care se prind labele". Totuşi, chiar şi în aceste exemple, capetele, degetele şi labele picioarelor sînt date 
ca figuri de contur, ceea ce menţine întreaga imagine într-o condiţie de adecvare vizuală. 

Wolfflin (464), p. 79. 

Despre copierea figurilor în cadrul testelor de inteligenţă vezi Terman şi Merrill (413), p. 92, 98, 219, 
230. De asemenea Piaget (350), cap. 2: desenarea figurilor geometrice. 

Hubel şi Wiesel (203) despre analizatorii vizuali din creierul pisicii. 

Attneave (34); Mondrian (312). 

Oblicilalea (p. 192-194) 

Monografia lui Olson despre conceptul de diagonală la copii (332). Vezi de asemenea The Struclurist, 
1969, nr. 9 — număr special consacrat oblicităţii In artă. 

Mobilierul de birou din fig. 130 este produs de corporaţia Oxford Pendaflex din Garden City, N. Y., 
sub denumirea „The Cluster 120 Work Station". 

Fuziunea pârtilor { p. 194—199) 

Pentru unul din primele desene reprezentind o persoană aşezată pe un scaun vezi Eng (105), p. 69. 

Copiii în virstă de 5 ani care au sesizat efectul de perspectivă, dar nu pot încă rezolva modificarea 
formei, desenează uneori un disc înclinat ca un cerc mai mic, perfect rotund, şi nu ca o elipsă. Piaget (350), 
p. 214. 

Mărimea (p. 199-202) 

Lowenfeld (284), p. 25-31 şi (282), fig. 26, p. 167. Pentru distanţele dintre obiecte vezi p. 41, 47 ,49, 



77 şi 127 din Lowenfeld (284), care este înclinat să explice lungimea braţelor ca expresie a senzaţiei 
musculare de întindere încercată în asemenea situaţii. Nu pare necesară recurgerea la un factor kinestezic 
specific atunci cînd un factor vizual universal oferă întreaga explicaţie. 

Mormolocii greşit numiţi astfel (p. 202—203) 

Luquet (287) adoptă o poziţie intermediară caracteristică în privinţa interpretării „mormolocilor". El 
înţelege că omiterea trunchiului poate fi doar aparentă, dar o atribuie lipsei de importanţă pentru copil. 

CAPITOLUL 5. SPAŢIUL 

Linie şi contur (p. 222—225) 

Hogarth în introducerea la Analiza frumuseţii (Analysis of Beauty) (199). 

Moholy-Nagy (311).- 

Fig. 139 este redată după Kerschensteiner (236), tabelul 82. 

Transpunerea In două dimensiuni (p. 203 — 207) 

Abbott despre Tara suprafeţelor plane (Flatland) (1). Pictura australiană pe coajă de copac 
reprezentind un cangur se află la National Museum of Victoria din Mei- boume. 

Clark (76). 

Consecinţe educaţionale (p. 207—211) 

Cocteau (78), p. 19. 

Despre Arnold Schonberg ca profesor vezi Wellesz (429), p. 49 şi urm. 

Despre precursorii perspectivei centrale vezi White (448) şi Bunim (69). 

Citat din Arnheim (16), p. 306-307. 

Herbert Read (365), planşa 18 b. 

Bare şi plăci (p. 213-218) 

O soluţie curioasă a problemei cap-faţă poate fi găsită la micile bronzuri sumeriene ce reprezintă 
divinităţi cu patru feţe dispuse simetric în jurul capului. Asemenea piese se găsesc la Oriental Institute din 
Chicago. Ilustrate în Maşter Bronzes (299), planşele 1 şi 2. Pentru planitatea iniţială a feţelor In lucrările 
începătorilor vezi, de pildă, Schaefer-Simmern (388), p. 98-99. 

Exemple de sculptură primitivă în planşele 83, 86, 404—409 din cartea lui Bossert despre Creta antică 

(58). 

Legea frontalităţii a lui Lange (260). 

Fuziunea unităţilor în sculptură poate fi comparată cu evoluţia analogă din desen descrisă mai sus, în 
subcapitolul Fuziunea părţilor. 

Cubul şi rotundul (p. 218-220) 

Lowy (285). 

Fig. 150 este redată după planşa VIII din Perrot şi Chipiez (345), voi. II, p. 130. 

Pentru citatul din Lomazzo vezi Hoit (200), p. 260. 

Experimentele lui Gelb şi Granit asupra densităţii în situaţiile figură-fond sînt discutate de Koffka 
(250), p. 187. Kennedy despre discontinuitate (231). 



Experimentele cu peliculă de săpun sînt descrise de Courant şi Robbins (88), p. 386 şi urm. Ar fi 
greşit să presupunem că în fizică forma cea mai simplă posibilă şi legătura cea mai scurtă se asociază 
întotdeauna. Bunăoară, soluţia problemei lui Plateau pentru muchiile unui cub nu conduce la un cub. Tot 
astfel, cele mai scurte legături dintre trei sau patru puncte nu formează neapărat triunghiuri sau patrulatere. 

Rivalitatea contururilor (p. 225-229) 

Fig. 156 este după Hempstead (187). 

Pentru copierea figurilor geometrice vezi Piaget (350). p. 72 şi urm. Experimentul în Rupp (381). 

Pocalul cu două feţe al lui Rubin în (377). Viaţa, pictată de Picasso în 1903, se află la Muzeul din 
Cleveland. 

Figura şi fondul (p. 229-235) 

O analiză detaliată a fenomenului figură-fond în Koffka (250), cap. 5. 

Perceperea cerului înstelat: Munitz (318), p. 236 

în privinţa steagului canadian vezi Gardner (130). 

Attneave despre multistabilitate (34). 

Predominanţa părţii inferioare: Rubin (377), p. 83. Dovezile referitoare la distanţa spaţială şi 
densitatea culorii sînt discutate de Argelander (12), p. 106—109. Vezi şi experimentul figură-fond al lui 
Goldhamer (152), care pare a sugera că suprafaţa mai strălucitoare tinde să se constituie fond. 

Pentru efectul simetriei vezi Bahnsen (39), discutat de Koffka (250), p. 105. 

Efectul de figură-fond al mişcării: Gibson (146). 

Stereoscopia: Julesz (212). 

Aplicaţii In pictură (p. 237-241) 

Experimentul lui Luria este citat de Olson (332), p. 88. 

Fig. 157 este din Rupp(381), p. 277. 

Weiss (437), p. 806, 807. 

Rame şi ferestre (p. 241—242) 

înrămarea picturilor modeme este discutată de Kahnweiler (216), p. 86. 

Concavitatea In sculptură (p. 243—247) 

Subcapitolul despre concavitate în sculptură se bazează pe Amheim (26), republicat în (18). O utilă 
serie de fotografii ilustrînd cinci stadii din sculptură (1. bloc; 2. modelată sau dăltuită; 3. perforată; 4. 
suspendată; 5. „mobil") poate fi găsită în Moholy-Nagy (311). 

Gibson (143), p. 183, notează subaprecierea intervalelor şi supraaprecierea elementelor compacte. 

Pentru o interpretare psihoanalitică a „găurilor" lui Moore vezi "Wight (454). 

Grupul familial al lui Henry Moore există într-o versiune mică din 1946 ca şi într-o versiune în 
mărime naturală din 1949. Copii în bronz ale ambelor versiuni se află la Museum of Modern Art din New 
York. 

Pentru spaţiile interioare din arhitectură vezi Arnheim (21). Capela Sf. Ivo de la Roma a fost construită 
de Borromini în jurul anului 1650. Fotografia este reprodusă cu permisiunea lui Emest Nash. 



De ce vedem adlncimea? (p. 248—249) 

Psihologia gestaltistă a perceperii adîncimii: Kopfermann (254) şi Koffka (252). 

Adlncime prin suprapunere (p. 249—253) 

Cf. remarcabilul pasaj despre mutilarea formei în Metafizica lui Aristotel, cartea a V-a, cap. 27. 

Gibson despre acoperire (146); vezi şi Dinner- stein (96). 

Helmholtz despre perceperea adîncimii in (181), partea a IlI-a, par. 30, p. 281-282. Citat de Ratoosli 
(361), a cărui formulare matematică susţine că „continuitatea primei derivate a conturului obiectului în 
punctele de intersecţie este unicul factor determinant al distanţei relative". 

Gibson (143), p. 142 

Regizorul de film Joscf von Stemberg mi-a spus cînd va că pentru el spaţiul era cel mai vizibil în 
condiţiile aglomerării 

lui cu obiecte. Acelaşi rol îl poate juca în ochii altora o întindere goală. 

Guaşa lui Klee, datată 1939 şi aflată în posesia lui Douglas Cooper, este prezentată în (83), planşa 26. 
Filostrat: Imaginile, cartea I, 4. Pentru interpretarea termenului „analogie" îi sînt îndatorat lui 
Wolfgang M. Zucker. 

Pictura din 1893 a Mary-ei Cassatt se află în colecţia Chester Dale din New York. 

Kopfermann (254), p. 344-349. 

Transparenta (p. 254—258) 

Pentru exemplele de muzică polifonică şi armonică îi sînt îndatorat lui Jan Meyero- witz. 

Fig. 184 este extrasă dintr-un pliant publicitar provenit de la „Cinema 16", New York. 

Oyama (337, 338) şi Morinaga (314). 

Kanizsa (222) comentează transparenţa prin inducţie. 

Giedion despre transparenţă (148), p. 50. 

Deformările generează spaţiul (p. 258—262) 

Bazin despre perspectivă (45), p. 12. 

Pentru perceperea deformărilor vezi Rausch (363). 

Giacometti: Lord (280), p. 22. 

Ambasadorii, tablou pictat de Holbein în 1533, se află la National Gallery din Londra. Pentru 
imaginile anamorfice vezi Gom- brich (157), p. 252. 

John Locke: Eseu asupra intelectului omenesc (An Essay Conceming Human Under- standing), cartea 
a 2-a, cap. 29, subcap.8. 

Cutii In trei dimensiuni (p. 262—269) 

Koffka (252), p. 166, afirmă: „Cînd simetria simplă se poate realiza în două dimensiuni, vedem o 
figură plană; dacă sînt necesare trei dimensiuni, vedem un corp geometric". 

Perspectiva răsturnată: Arnheim (14). 

Pentru referirea la ilustraţia din Vitruvius îi sînt îndatorat lui Arthur Wheelock. 

O monografie despre desenele de copii re- prezentînd casc: Kerr (235). 



Fig. 195 a redă un altar spaniol din 1396 aflat la Chicago Art Institute. 

Fereastra, o guaşă creată de Picasso în 1919, se găseşte în colecţia Alice Paalen, din Mexic. Fig. 196 
reprezintă un detaliu 

O imagine izometrică a biroului lui Walter Gropius de la Bauhaus a fost realizată în 1922 de Herbert, 
Bayer. Simetria plană se obţine prin folosirea aceluiaşi unghi pentru ambele sensuri. Pentru unul din 
„desenele axiomatice" ale lui Van Does- burg vezi, de pildă, The Structurist, 1969, nr. 9, p. 18 (57). 
Contribuţia spaţiului fizic (p. 269—271) 

Wittgenstein (458), p. 284. 

Gibson (140) 

Woodworth şi Schlosberg (470), cap. 16, prezintă factorii determinaţi de adîncime ai percepţiei 
spaţiale. 

Simplu, nu veridic (p. 271—275) 

Despre Borromini vezi Hempel (186). 

Vitruvius (428), cartea a 3-a, cap. 3. Platon, Sofistul, par. 236. Vasari, Despre scuip- tură, cap. I, par. 
36. 

Demonstraţiile lui Ames: Lawrence (264), Blake şi Ramsay (51), p. 99—103. 

Gradienfii creează adîncime (p. 275—279) 

Gibson despre gradienţi (143). 

Scaunele lui Van Gogh provin din Dormitorul, pictat la Arles în 1888. Tabloul se află acum la Art 
Institute din Chicago, ca şi pictura lui Seurat O după amiază pe Grande Jatte (1886). 

în lucrarea sa pentru Forţele aeriene ale armatei de uscat (141), Gibson arată că acel punct din mediul 
ambiant spre care se îndreaptă avionul sau automobilul devine centrul unei expansiuni centrifuge ce se 
comunică întregii ambianţe. Lumea pare să se desfacă în bucăţi. Privind în urmă, constatăm că punctul de 
care se îndepărtează vehiculul reprezintă centrul unei mişcări centripete. 

Tabloul lui Magritte Plimbări euclidiene se află la Minneapolis Institute of Art. 

Spre o convergentă a spaţiului (p. 280—281) 

Picturile pentru Povestea lui Genji sînt din secolul al XH-lea. Fragmentele ce ne-a 
parvenit se găsesc In colecţia Tokugawa şi la muzeul Goto din Tokio. 

Relieful in argint cu Sf. Matei se află la muzeul catedralei din Aachen. 

Pentru evoluţia perspectivei centrale vezi White (448), Bunim (69), Kern (233-234) şl Panofsky (340). 
Citatul din Cennini provine din cap. 87 al lucrării sale II Libro dell'Arle o Traltato della Pittura, scrisă 

A 

înainte de anul 1437. 

Cele două surse ale perspectivei centrale (p. 282-285) 

Primul tratat despre perspectiva centrală, Della Pittura Libri Tre, a fost scris de Leon Battista Alberti 
!n 1435. 

Tratatul lui Diirer, Underwegsung der Messung, a fost publicat prima dată la Nttmberg in 1525. 
Despre Vermeer şi camera obscură vezi Sey- mour (397) şi Fink (112). 



Ivins (206), p. 9. 

Spaţiul piramidal (p. 287-293) 

Thouless (418). 

Imaginile remanente şi adlucimea: pentru legea lui Emmert vezi Woodworlh (470), p. 486, Koffka 
(250), cap. 6. 

Gibson (143), p. 181. 

CAPITOLUL 6. LUMINA 
Receptarea luminii (p. 302 — 303) 

Piaget (351), capitolele 8 şi 9. 

Driver (97), p. 6 

Strălucirea relativă (p. 304-306) 

Pentru relativitatea strălucirii vezi Wallach (430) şi MacLeod (294). Citatul din Alberti provine din 
tratatul despre pictură. Vezi, de asemenea, Helson despre nivelul de adaptare (183, 184). 

Pentru efectul tridimensional al gradienţilor de strălucire vezi Turhan (422) şi Gibson (143), p. 94 şi 

urm. 

Pentru „umbrirea obliterantă" vezi Cott (87), p. 124. 

Iluzii optice: Rausch (362). 

Perspectiva lui C6zanne: Novotny (328). 

Pentru perspectiva filmică vezi Spottlswoode (406), p. 40—43 şi Arnheim (20), p. n_ 58. 

Simbolismul unei lumi focalizate (p. 293—296) 

Leonardo in (291), voi. 2, p. 376. 

Panofsky (340), p. 161. 

Cina cea de taină a lui Tintoretto, pictată Jn jurul anului 1560, se află In biserica San Giorgio 
Maggiore de la Veneţia. 

Centralitate şi infinitate (p. 296—297) 

Lucreţiu: Despre natura lucrurilor cartea a Il-a, 1048. 

Despre infinitate vezi, bunăoară Weizsăcker (438), p. 118 şi urm. Spengler (404), p. 175 şi urm., 
discută prezenţa infinitului in definiţiile finitului ca fiind caracteristică pentru gindirea europeană modernă. 
Jocul cu regulile (p. 297 — 301) 

Zajac despre perspectivă (477). 

Llncezeala infinitului, tablou pictat de Giorgio de Chirico in 1912, se află in colecţia Pierre Matisse 
din New York. 

Iluminarea (p. 306-309) 

Pentru lumină şi iluminare tn istoria picturii vezi tratatul fundamental al lui Schone (392). 

Delacroix despre culoarea adevărată (94), 13 ian. 1857. 

Lumina creează spafiu (p. 309 — 313) 

Gehrke şi Lau (132). 



Goethe, Faust, partea a Il-a, actul 3. 

Pentru folosirea eclerajului In film vezi Arnheim (20), p. 65 şl urm. 

Microscopul cu dispozitiv de explorare prin baleiaj: Everhart (107) şi Gilmore (150). 

Conferinţa lui Mach, „De ce are omul doi 

ochi"?, in (292) şi (293), cap. 10, subcapitolul 6. 

Roger de Piles, citat după Hoit (200), p. 412-413. 

Citatul din Hering, după MacLeod (294), p. 11 — 12, care ulterior a studiat sistematic efectul de 
„penumbră" (295) 

Umbrele (p. 313-318) 

Efectul spaţial al umbrelor: Lauenstein (263). 

Rondul de noapte al lui Rcmbrandt, pictat in 1642, se află la Rijksmuseum, din Amsterdam. O analiză 
detaliată a folosirii luminii in acest tablou poate fi găsită în Fromcntin (124), capitolele 21 şi 22. 

Pentru concepţia primitivă despre umbre vezi Levy-Bruhl (269), p. 54 — 56 şi (270), p. 136 şi urm. 

Jung (213), p. 173. 

Fig. 229 este extrasă dintr-un afiş publicitar pentru romanul S-au întors unsprezece (ElevenCame 
Back) de Mabel Seeley (New York, editura Doubleday, 1943). 

Scrisoarea lui CSzanne către Bemard, 23 dec. 1904. 

Pictură fără iluminare (p. 318-321) 

Mach (292) 

Bunim (69), p. 27, observă că Apolodor, un pictor din secolul al V-lea î.e.n., era vestit pentru efectele 
sale de lumină şi umbră. Mărturia este, fireşte, indirectă, căci nu ne-a parvenit nici o operă a primilor pictori 
greci. 

Britsch (64), p. 34—35, şi Schaefer-Simmern (388), p. 22-25. 

Un exemplu frapant ne este oferit de norul întunecat dinapoia chipului din portretul Simonettei pictat 
de Piero di Cosimo (actualmente la Chantilly). 

Carpenter (73). Fig. 232 este un detaliu din Noii me iangere de Tiţian (National Gallery, Londra). 

CAPITOLUL 7. CULOAREA 

Perceperea culorii la animale: Ash (32). 

Odilon Redon: Rewald (369). 

Convorbirile lui Goethe cu Eckermann, 18 aprilie 1827. Descrierea gravurii se potriveşte cel "mai 
bine, deşi nu perfect, cu lucrarea lui Rubens întoarcerea de la munca clmpului, pictată în jurul anului 1640 
(Palatul Pitti, Florenţa). Se poate ca gravura să fi fost executată după acest peisaj. Vezi de asemenea 
observaţia lui Lindsay şi Huppe că în Lumea pe dos a lui Brueghel (Proverbe neerlandeze) de la muzeul din 
Berlin, clădirile şi figurile umane sint luminate din faţă, deşi soarele se vede departe, deasupra orizontului 
(276). 

Simbolismul luminii (p. 321-326) 

Wolfffin (467). 



Vezi articolul „Lumină şi întuneric" în Has- tings (174), voi. 8. 

Sfinta familie a lui Rembrandt, pictată în jurul anului 1644, se află în colecţia Lennox din Scoţia. 
Coborîrea de pe cruce (1634) se află la muzeul Ermitaj din Leningrad. 

Cununia lui Samson din 1638 aparţine Galeriei din Dresda. Găteala Betsabeei din 1643 se află la 
Metropolitan Museum of Art din New York. 

Katz (227), p. 7 şi urm., despre aspectul culorilor. 

Relaţia dintre luminozitate şi calitatea suprafeţei este discutatăde Wallach (430). 

Avem interpretări ale Melancoliei lui Diirer de la Panofsky şi Sexl (341) şi de la Wolfflin (465), p. 
96-105. 


Wolfflin (467), cap. 1. 

Al treilea om este un film englezesc realizat de Carol Reed în 1949. 

Pictorul şi modelul, tablou creat de Georges Braque în 1939, se află în colecţia Walter P. Chrysler jr. 
Pentru „antagonismul forţelor contrastante", cf. doctrina lui Freud despre ego şi id. 

De la lumină la culoare (p. 327—329). Pentru aspectele antropologice ale vederii cro 
matice vezi Segall (395), p. 37-48, şi Berlin (48). 

Legea diferenţierii este discutată în cap. IV. 

Forma şi culoarea (p. 329-333). 

Constanţa culorii: Katz şi Rţvesz (229), Wal- lach (431). 

Helson (185) şi Koffka (250), p. 254. 

Experimente cu copii: Werner (440), p. 234 — 237, şi Vicario (427). 

Rorschach (375) şi Schachtel (384). 

Kretschmer (257), cap. 13 („Experiinentellc Typenpsychologie"), p. 190-191, citează experimente 
care arată că ciclotimicii sînt mai sensibili la culoare, iar schizotimicii la formă. Prima categorie cuprinde 
persoane al căror temperament este reprezentat, la extrema lui patologică, de psihoza maniaco-depresivă. 
Capitolul, adăugat cărţii lui Kretschmer în ediţia a 7-a, nu este inclus în traducerea engleză. Traducerea 
conţine totuşi observaţia lui Kretschmer despre modul în care cele două tipuri se exprimă în artele vizuale 
(257), p. 239-241. 

Matisse (300), p. 15. 

Poussin. citat după Hoit (200), p. 369. 

Kant, Critica puterii de judecata, partea I.secţiunea I, cartea I, par. 14. 

Charles Blanc (52), p. 23. 

Cum iau naştere culorile (p. 333 — 335) 

Newton: Philos. Transactions ofthe Royal So- ciety, nr. 80, 1672. p. 131. 

Goethe (151). Schopenhauer: Ueber das Sehen und die Farben (Despre vedere şi culori) 1815. 
Helmholtz despre teoria culorilor a lui Goethe (182); de asemenea, introducerea Deanei Judd la (151). 
Pentru o interpretare a cuantificării nuanţelor de către Schopenhauer, vezi capitolul despre „contrastul 
cantitativ" în Itten (205), care eronat atribuie principiul lui Goethe. 



Despre Hering vezi (190) şi introducerea respectivă de Jameson şi Hurvich. Teevan şi Bimey (412) au 
elaborat o bună crestomaţie despre istoria teoriilor culorii. 

Primarele generatoare (p. 335 — 337). 

Helmooltz despre teoria tricromatică: Teevan 

şi Birney (412), p. 10; de asemenea Young în (412), p. 7. 

Receptorii de culori din retină: Mac Nichol (296). 

Principiul lui Maxwell: Rushton (382). 

Complementare generatoare (p. 338 — 339). 

Webster despre impresionism (435). 

Woodworth şi Schlosberg (470), p. 391. 

Iielholtz despre imaginile remanente (181), voi. 2, p. 240, 267. ' 

Pentru teoria culorilor complementare vezi Parsons (342) p. 38 şi urm., Woodworth (469), p. 552-553, 
Boring (56) p. 141- 145. 

O unealtă capricioasă (p. 339 — 341). 

Patillo, Art Bulletin, sept. 1954, voi. 36. 

Schone (392), p. 109. 

Denumirile culorilor la Newton: Biernson (50). Hiler (193), p. 211. - ' AAA PP 
In căutarea armoniei, (p. 341—345) 

Runge (380). 

„Canonul totalităţii culorilor" al lui Klee în 
(238). 

Jacobson (207). tjW 

Istoricul diagramelor cromatice este redat de Boring în (56), p. 145—154. încercări caracteristice de 
clasificare a culorilor sînt descrise de Wilhelm Ostwald în introducerea sa la teoria culorii şi de Mun- sell în 
lucrarea sa despre notaţia culorilor (319). H 

Ostwald, EinfUhrung in die Farbenlehre (Introducere în teoria culorilor), p. 137, 146— 148. Munsell 
(319). 

Influenţa subiectului asupra culorii este discutată de Kandinsky (220) p. 82-85. 

Holzel (198), p. 124. 

Friedlănder (122) în capitolul despre restaurarea picturilor. 

Schonberg (391), p. 8, Retradus din originalul german. 

Atelierul lui Matisse, pictat în 1911, se află la Museum of Modern Art din New York. 

Elementele scării (p. 345 — 348). 

Chandler (74), p. 69—70, afirmă că se pot distinge în medie 214 nuanţe de gri. Freeman (117), p. 380, 
menţionează 700 asemenea nuanţe. 

Goodman (160), p. 133 şi urm. 

Hering (190), planşa I. 



Pentru controversa despre natura verdelui vezi Boring (56), p. 131. 

Sistemul de culori al lui Turner se baza pe lucrarea lui Moscs Harris Sistemul natural al culorilor 
(Natural system of Colours), publicată în 1766. Vezi Gowing (164), p. 23. 

Sintaxa combinaţiilor (p. 348 — 351). 

Ramin îndatorat lui Meyer Schapiro, care mi-a sugerat să ilustrez expunerea despre perechile de culori 
cu diagrame triunghiulare. 

Complementarele fundamentale (p. 351 — 356). 

Goethe, în Teoria culorilor (Der Farbenlehre didaktischer Teii), partea a 6-a, par. 812. Traducerea îmi 
aparţine. 

Caietul de schiţe al lui Delacroix se află la muzeul din Chantilly; reprodus de Guif- frey (169). 

Descartes: Reguli pentru îndrumarea mintii, regula 14. 

Van Gogh despre culorile anotimpurilor, citat după Badt, (37), p. 125, 124. Descrierea picturii lui 
Delacroix apare într-o scrisoare din 1888 către Emile Bernard. 

în cadrul experimentelor făcute de H. şi S. Kreitler (256), p. 36, s-a constatat că 83% din culorile 
numite „tensionate" sînt perechi complementare. Vezi şi discuţia de la p. 374 a lucrării lor. 

Badt despre operele tîrzii ale maeştrilor (36), p. 13. 

Versurile Denisei Levertov sînt citate din Dansul mlhnirii, (The Sorrow Dance") p. 73. 

xMcCandles (290), p. 56, referindu-se la iluminarea scenei spune: „Prin folosirea de culori calde şi 
reci pe laturi opuse şi prin variaţia intensităţii între ele se poate păstra în bună parte calitatea plastică". 
Carpenter (73), p. 180, afirmă că nu există modeleu fără gradaţia strălucirii, „iar C6zanne rareori încearcă să 
modeleze forma doar prin schimbări de nuanţă". El conchide că modeleul numai prin schimbarea culorii nu 
este suficient. Cf. totuşi Delacroix în Jurnalul său (10 iulie 1847). Vorbind 

despre capul Măriei Magdalena din Hristos In mormlnt (muzeul din Boston), Delacroix susţine: „Era 
de ajuns să colorezi întreaga zonă umbrită cu tonuri calde, reflectate, şi deşi porţiunea luminată şi cea 
umbrită A u aproape aceeaşi valoare de strălucire, tonurile reci din prima şi cele calde din a doua sînt 
suficiente pentru redarea accentelor pe ansamblu". 

Interacţiunea culorilor (p. 356 — 358). 

Ruskin (383) p. 138. Von Allesch (5), p. 46. 

Kandinsky (221), p. 17. Traducerea îmi aparţine. Vezi şi Herbert (189), p. 28. 

Chevreul despre contrast (75). 

Albers (3). 

Diferenţiere şi nivelare: Wulf (472) 

Asimilare: Jameson şi Hurvich (209). 

Liebmann (273), p. 308 şi urm. 

Matisse şi El Creco (p. 358-361). 

Luxul II de Matisse (1907 sau 1908) se află la Statens Museum for Kunst din Copenhaga. O versiune 
mai sumară, Luxul /, se păstrează la Musee National dArt Moderne din Paris. Ţinînd seama de consi- 



derabila imprecizie a reproducerilor în culori, cititorul nu trebuie să fie surprins găsind discrepanţe între 
descrierile de aici şi propriile sale impresii despre o lucrare. în cazul de faţă, o reproducere în culori poate 
reda planul prim şi dealul din dreapta printr-un brun-ruginiu în loc de portocaliu, pe cînd dealul din stînga 
poate apărea violet, iar nu purpuriu. 

Reacţie la culoare (p. 362). 

F6r6 (110), p. 43-47. citat de Schachtel (384), p. 403. 

Goldstein (154). Voi. 1942 din „Occupational Therapy and Rehabilitation" conţine alte 
cîteva articole despre terapia prin culori. 

Kandinsky (220), p. 61-62. 

Cald şi rece (p. 363 — 365). 

Von Allesch (5), p. 234-235. 

Itten (205). Albers (3), cap. 21. 

Despre calităţile expresive ale diferitelor simţuri vezi Hornbostel (201), 

Despre expresivitatea culorii vezi Kreitler (256), p. 67 şi urm. De asemenea Chandler 
(74), cap. C. Tratarea claslcd a subiectului de către Goethe apare In capitolul al şaselea din Teoria 
culorilor (151). Kan- dlnsky despre „limbajul formei şi culorii" (220), p. 63 - 72. 

Preferinţe pentru culori, Kreitler (226), p. 64. 

Chandler (74), p. 70 şi urm., îşi începe în mod caracteristic expunerea despre acest su 
CAPITOLUL 8. MIŞCAREA 
Mişcările oculare: Thomas (416). 

Receptorii retinieni a mişcării: Lettvln (266). 

Acţiune şi timp (p. 366—369). Werthelmer (443), p. 63. Discuţia mea despre timp este influenţată de 
felul în care Merleau-Ponty tratează acest subiect în (302), p. 469 şi urm. Pentru spaţializarea timpului în 
memorie vezi Koffka (250), p. 446. Pentru conceptul psihologic de trecut ca aspect al prezentului, vezi 
Lewin (272). Cf. de asemenea afirmaţia lui Freud (în Interpretarea viselor) că visul transpune relaţii 
temporale în relaţii spaţiale. Pentru textul scrisorii atribuite lui Mozart vezi, de exemplu, Storck (409), 
scrisoarea nr. 179. Traducerea îmi aparţine. 

Simultaneitate şi succesiune (p. 369—372). 

Cei care susţin că mişcarea şi timpul sînt la fel de intrinseci picturii şi sculpturii ca şi dansului sau 
filmului, deoarece ochii şi picioarele spectatorilor se mişcă, şi-ar putea găsi concepţia clarificată de remarca 
lui Gregory (168), p. 25-26, că timpul participă la geometria aplicată „doar intr-un grad elementar, adică în 
sensul pur calitativ că a observa, a verifica, a măsura, a înainta, a se retrage, a trasa o linie in jurul unui 
punct, a roti un plan In jurul unei linii etc. necesită timp şi implică anumite schimbări. Faptul important este 
Insă acela că durata timpului consumat nu contează, pe cînd la corpurile In rotaţie, pendulele In balans, 
mişcările ondulatorii In generai şl schimbarea curenţilor în circuitele electrice, Intensi 

biect nottnd: „Primele încercări din estetica experimentală a culorilor au fost in mod firesc axate pe 
problema caracterului plăcut sau neplăcut al culorii". Un asemenea demers este „firesc" doar dacă se 



porneşte de la o teorie hedonistă a artei. 

Picasso, după Ashton (33), p. 35. 

tatea mişcării constituie o cantitate suplimentară ce trebuie determinată". Cu alte cuvinte, în aceste 
din urmă cazuri mişcarea este o parte integrantă a fenomenelor însăşi. 

Despre mişcările oculare: Buswell (71), Yarbus (574), Thomas (416). 

Pentru exemple de „expunere" în film şi în literatură vezi Arnheim (16) p. 248. 

Lessing, Laocoon, cap. 16. 

Grupul Pietă de Michelangelo (1498—1500) se află în biserica San Pietro din Roma. Firestone (113) 
notează că motivul pruncului Iisus dormind era folosit şi interpretat în Renaştere ca prefigurînd moartea lui 
Hristos. 

Clnd vedem mişcarea? (p. 372—375). 

Dante, Infernul (Inferno), cîntul 31, versurile 136-138. 

Despre perceperea mişcării: Gibson (145). 

Feedback kinestezic: Teuber (415), p. 198. 

Duncker (100), p. 170. Oppenheimer (335). 

Metelli (303). 

Direcţia (p. 375-377). 

Despre învîrtirea roţilor, vezi Rubin (378) şi Duncker (100), p. 168-169. 

Dezvăluirile vitezei (p. 377- 379). 

Pieron, citat de Lecomte du Noiiy (265), cap. 9, p. 145-177. 

Spoitiswoode (406), p. 120 122, despre alule Uzarea spaţiului şi timpului. 

In Spada din sttncă (The Sword in the St oue) de T. H. White, tlnărul fiu ul regelui Arthur este 
prezentat de preceptorul SÂu, buthiţ.t Arliliuede, zeiţei Atena, cure. iiuUpeudeu 

tă in mod divin de percepţia umană a timpului, ii arată viaţa in mişcare a copacilor şi a erelor 
geologice (450),p.244 — 251. 

Dru Drury, citat de Sherrington (400), p. 120. Pentru mişcarea accelerată vezi, de asemenea, Arnheim 

( 20 ). 

Pirandello (352) descrie munca unui operator cinematografic în epoca filmului mut. 

Minguzzi (309). 

Brown (65—66), discutat de Koffka (250), p. 288 şi urm. 

Mişcarea stroboscopică (p. 379 — 384). 

Teuber (1415), p. 191. 

Mişcarea stroboscopică: Boring (56), p. 588— 602. 

Wertheimer (443), „Dcdaleum"-ul lui Horner (202). 

Efectul de tunel al lui Michotte (308), partea a 2-a. 

Fig. 248 este adaptată după Metzger (305), p. 12. Pentru a produce efectul de mişcare, cititorul poate 
tăia o fantă orizontală într-o bucată de carton alb, depla- sînd apoi desenul pe verticală sub ea. 



Figurile 249—251 sînt adaptate după Ternus (414), p. 150 şi 159. 

Zuckerkandl despre progresie în muzică (478), cap. 4. 

Unele probleme ale montajului cinematografic (p. 384-385). 

Despre montaj: Reisz (367). 

Filmul (Mayei Deren Pas de doi — Coregrafii pentru aparatul de filmat (Pas de deux — 
Choreographies for Camera) a fost realizat in 1945. 

CAPITOLUL 9. DINAMICA 

Simplitatea nu este de ajuns (p. 400 — 402). Pentru un tratament mai amplu al interacţiunii dintre 
reducerea şi intensificarea tensiunii vezi eseul meu despre entropie şi artă (15). De asemenea, KoiiJer (243), 
cap. 8. 

I.J inamica şi interpretările ei tradiţionale (p. 402- 404). Bergson (47), p. 21. 

Bretz (63). 

Forfe motrice vizible (p. 385 — 389). 

Michotte despre perceperea cauzalităţii (307). El diferenţiază intre efectul de lansare (effet lancement) 
şi efectul de declanşare (effet dâclenchement). 

Fig. 254, după desenul din Wertheimer (444), p. 323 a originalului în limba germană, neinclus în 
lucrarea rezumativă a lui Ellis (445). 

O scară a complexităţii (p. 389-394). 

Percepţia primitivă a vieţii: L6vy-Bruhl (270), Introducere. De asemenea Piaget (351), partea a 2-a, şi 
Kohler, (240), p. 376—397, retipărit în Henle (188), p. 203-221. 

Heider şi Simmel (179). 

Eseul lui Focillon despre mîna omului (116). 

Corpul ca instrument (p. 395— 397). 

Psihologia dansului: Arnheim (18), p. 261 — 265. 

Fig. 258 este adaptată după Kandinsky (219). 

Dansul hindus: La Meri (259). 

Descrierea sistemului lui Delsarte, după Shawn \ If Ş 14. 

Kleist (239). Traducere revăzută. 

Imaginea kinestezică a corpului (p. 397—399). 

Merleau-Ponty (302), p. 116. 

Michotte (307), p. 196. 

Scrierile lui Irmgard Bartenieff despre metoda lui Laban se pot obţine de la Dance Nota- tion Bureau, 
New York. 

Citatul din „Pictorul visînd în casa cărturarului" (The Painter Dreaming in the Scho- lar's Iiouse) de 
Howard Nemerov, in (324), este folosit cu permisiunea autorului. 

Pevsner (346), p. 90. 

Eliot (103), p. 7. 



Lconardo, citat de Justi (215), voi. 3, p. 48 

Rorschach (375). Vezi, de asemenea, Arnheim (27). p. 74-101, şi Schachtel (385). % 

O diagramă a forţelor (p. 404 -408). 

Kandinsky (219), p. 51. 

Jonas (211), p. 147. 

Weiss (437), Thompson (417). 

Burchartz (70), p. 156. 

Despre grafologie (vezi Klages (237) şi Pulver (357); In iimba engieză: Klara G. Roman (374). 
Bovvie (61), p. 35, 77-79, citat de Langfeld (261), p. 129. 

Experimente cu tensiuni direcţionale (p. 408 — 

*412). 

Rausch (362) şi (363). 

Kflhler şi Wallach (240). 

Werner şi Wapner (442); Oppenheimer (335); Brown (66). 

Mişcarea imobilă (p.412-413). 

Archlpenko (11). 

Reinach (366). Rodin (373), p. 77. justifică picioarele întinse ale calului în galop In alt mod decît 
mine. Ogden (330), p. 213- 215. reproduce pictura lui Glricault din 1824 (Luvru, Paris), comparind-o cu 
un desen mal „corect", dar grotesc de imobil, al unui cal ce aleargă. 

Muybridge (323). 

Wfllfflin (462), p. 72-76. 

Dinamica oblicitaţii (p. 413 — 417). 

l'n număr special al revistei The Structurist, consacrat oblicităţii in artă, a fost redactat de Bomstein 

(57). 

Rodin (373), p. 66. 

Fig. 266 provine dintr-un articol de Van Does- burg despre „contracompoziţie", publicat In De Stljl, 

1926. 

Wolfflin (467), cap. 2. 

Citatul din Lomazzo este adaptat după traducerea din Hoit (200), p. 261. 

Figurile 269 a şi b, după Wolfflin (460), p. 47; a 

este de la Cancelleria, b de la Paiatu Farnesse, ambele In Roma. 

Tensiune In deformare (p. 117—420). 

Rausch (363). 

ilenry Moore în „Ţelurile sculptorului" Sculptor's Alms). 

Rodin (373), p. 46. 

Von Allesch (5). 

Dinamica compoziţiei (p. 420 — 423) 



Ziickerkandl (479), p. 39. Traducerea î m i aparţine. 

Von Allesch (5). 

Lucrarea lui Hans Thoma este reprodusă din Quickborn, voi. 1,15 oct, 1898. 

Matisse (300), p. 33. 

Efecte stroboscopice (p. 423 — 426) 

Fig. 272, reprodusă cu permisiunea lui Rudolf Knubel, se bazează pe Fischer (114), p. 78. 

Rodin (373), cap. 4. S-ar părea, totuşi, că în exemplele din sculptură menţionate de Rodin „mişcarea" 
se obţine nu atît pentru că figura reprezintă faze diferite ale unei succesiuni temporale, cît datorită faptului 
că există o schimbare treptată a dinamicii vizuale — bunăoară, în Epoca fierului — de la postura relaxată a 
picioarelor la marea încărcătură de tensiune din piept, git şi braţe. 

Riegl (372), p. 33. 

Figurile 273 a— e sînt redate după lucrări de Picasso reproduse sub numerele 249, 209, 268, 246, şi 
216 în Barr (42). 

Cum se naşte dinamica? (p. 426 — 428) 

Cf. Arnheim(18), p. 62. "-' AA H 

Newman (325) şi Lindemann (275) au studiat mişcarea gama. 

Exemple din artă { p. 428-431) jâ 

învierea, pictată de Piero della Francesca în jurul anului 1450, se află la primăria din Borgo San 
Sepolcro. 

Bach, Pasiunea după Matei, nr. 46, recitativ. 

CAPITOLUL X. EXPRESIA 

Balzac despre expresivitatea mersului (40), O tratare mai teoretică a psihologiei expresiei p. 166. 

poate fi găsită 

în Arnheim (24). 

Teorii t radi (io na Ic (p. 433 — 43 T.) 

Articolul despre „fiziognomonie", In Encyclo- paedia Brltannica, ediţia a 11-a, voi. 21, p. 550. 

Citatul tradus din Claudius (77), voi. 1, p. 177. 

Berkeley, Eseu despre o nouă teorie a vederii (An Essay Towards a New Theory of Vision), par. 65. 

Darwin (90). 

Citatul din Lipps este tradus după (278), p. 359. Cf. de asemenea expunerea despre empatie în Lipps 
(276) şi în Langfeld (261), p. 113 şi urm. Poziţia teoretică a lui Lipps, relativ complexă, este discutată în 
Arnheim (24), p. 159-160. şi (17). 

Friedlănder despre coloane (122), p. 125. 

Teoriile estetice privind expresia sînt discutate de Osborne (336), capitolele 4 şi 5. 

Expresia fixată In structură (p. 436 — 441) 

James (208), cap. 6, p. 147. El se referă la un subiect oarecum diferit — raporturile dintre sistemul 
nervos şi experienţa psihică — , dar raţionamentul folosit se aplică şi în domeniul expresiei. 



Pentru psihologia gestaltistă a expresiei vezi Wertheimer, (446), p. 94-96, Kohler (241), p. 216-247, 
Koffka (250) p. 654-661, Arnheim (24) şi Asch (31), capitolele 5—7. 

Jane Binney, o studentă a mea, a efectuat experimental la Sarah Lawrence College în 1946. O discuţie 
mai detaliată în (24). 

în geometria proiectivă, parabola ca secţiune conică este intermediară între secţiunea orizontală a 
conului (cercul) şi cea verticală (triunghiul isoscel). 

Wolfflin despre cupola bisericii San Pietro (460), p. 306. Vom nota totuşi că, după Michelangelo, 
arhitectul manierist Gia- 

como della Porta a modificat întrucîtva lanterna şi conturul exterior în sensul unei imponderabilităţi 
sporite; cf. Frey (121), p. 66. 

Fig. 278 este adaptată după Wfllfflin (460), p. 297. Am corectat o eroare tehnică din desenul lui 
Wolfflin, datorită căreia centrele cercurilor erau plasate puţin prea sus. 

Scrisoarea lui Van Gogh poartă data de 8 mai 1882. 

Ruskin despre personificarea naturii, în Pictorii moderni (Modern Painters), voi. 3, cap. 12. 

Observaţiile lui Goethe despre descrierea caracterelor apar într-un eseu despre Newton inclus în Teoria 
culorilor. 

Pentru percepţia fizionomică cf. Werner (440), p. 67-82, şi Kohler (245). 

Exemplele din limbi primitive sînt după L6vy-Brulil (269). 

Braque (62). Despre metafore vezi Arnheim (29). 

Schizofrenicii par să recadă într-un tip primitiv de logică. în studiul său despre raporturile dintre 
gîndirea normală şi gindirea schizofrenicilor, E. von Domarus formulează următorul principiu: „Pe cînd 
persoana normală acceptă identitatea numai pe baza unor subiecte identice, paleologicianul acceptă 
indentitatea bazată pe predicate identice". Vezi Ari eti (13). 

Simbolismul în artă (p. 443 — 447) 

Pentru simbolismul freudian în artă cf. Arnheim (18), p. 215-221. 

Fig. 279: natura statică a lui C6zanne, pictată în jurul anului 1890, se află la National Gallery, 
Washington. Tabloul lui Picasso Natură statică cu pasăre (1942) este reprodus în Boeck (55), p. 81. 

